Dayak Paser: Bible, Unlocked Literal Bible for 1 Corinthians, 1 John, 1 Peter, 1 Thessalonians, 1 Timothy, 2 Corinthians, 2 John, 2 Peter, 2 Thessalonians, 2 Timothy, 3 John, Acts, Colossians, Ephesians, Galatians, Hebrews, James, John, Jude, Luke, Matthew, Philemon, Philippians, Revelation, Romans, Titus

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Matthew

Chapter 1

¹Endo doko karan-karan kturunan Yesus Kristus, pea Daud, pea Abraham. Abraham ² nempea se Ishak, Ishak nempea se Yakub, Yakub nempea se Yehuda ai erai buntung-erai buntung yo, ³Yehuda nempea se Peres ai Zerah ngket Tamar, Peres nempea se Hezron, Hezron nempea se Ram,⁴Ram nempea se Aminadab, Aminadab nempea se Nahason, Nahason nempea se Salmon,⁵Salmon nempea se Boas ngket Rahab, Boas nempea se Obed ngket Rut, Obed nempea se Isai,⁶Isai nempea se raja Daud. Daud nempea Salomo ngket bawe Uria,⁷Salomo nempea se Rehabeam, Rehabeam nempea se Abia, Abia nempea se Asa,⁸Asa nempea se Yosafat, Yosafat nempea se Yoram, Yoram nempea se Uzia,⁹Uzia nempea se Yotam, Yotam nempea se Ahas, Ahas nempea se Hizkia,¹⁰Hizkia nempea se Manasye, Manasye nempea se Amon, Amon nempea se Yosia,¹¹Yosia nempea se Yekhonya ai erai buntung-erai buntung yo des olo nte noding epo Babel.¹²Sundok noding epo Babel, Yekhonya nempea se Sealtiel, Sealtiel nempea se Zerubabel,¹³Zerubabel nempea se Abihud, Abihud nempea se Elyakim, Elyakim nempea se Azor,¹⁴Azor nempea se Zadok, Zadok nempea se Akhim, Akhim nempea se Eliud,¹⁵Eliud nempea se Eleazar, Eleazar nempea se Matan, Matan nempea se¹⁶ Yakub,Yakub nempea se Yusuf song Maria, io ngmekus Yesus yo nulek Kristus.¹⁷Eka-eka yo keo: opat belas kturunan ngket Abraham sampe Daud, opat belas kturunan ngket Daud sampe jman nte noding epo Babel, diang opat belas kturunan ngket jman nte noding epo Babel sampe Kristus.¹⁸Yesus Kristus ene kino mekus ktindo: Des jman Maria, ine-Iyo, sundok nanu nte kawen diang Yusuf, skali yo io klandung ngket Roh Kudus, onon se dero bolum besong bawe. ¹⁹Koe Yusuf song yo, ulun yo buen kno ai belo kakan ngmai karan bawe yo mbo onon ulun deo, io keo ptua lang kno kakan ngendikah diang suni-suni.²⁰Tapi des io ngnanam nau ptua ene, mlekat Tuhan melak epo io lang nupi ai ngulek: "Yusuf, pea Daud, nang ka iko gaer nembawe Maria nte ko bawe, koe pea lang buntung yo ene ngket Roh Kudus.²¹Io anta ngmekus pea song ai iko anta nampa karan Io Yesus, koe Io dko yo nte nylamat umat-Iyo ngket dosa dero."²²Nau umbang ene jadi apa gnenap firman Tuhan tete nabi:²³Sbeta yo, pea ngelok ene anta kbuntung ai ngmekus pea song ai dero anta nampa karan Io Imanuel" yo ene: Allah diang taka.²⁴Sundok io uat ngket turui, Yusuf nglaku kati yo ptua mlekat Tuhan ene epo io. Io ngalek Maria jadi bawe io, ²⁵tapi belo kerai turui diang io sampe io ngmekus pea yo song ai Yusuf nampa karan Io Yesus.

Chapter 2

¹Sundok Yesus kinomekus ela Betlehem ela tana Yudea des jaman raja Herodes, ulet doko ulun-ulun majus ket timur epo Yerusalem ²ai rkunti: "Ela mone Iyo, raja ulun Yahudi yo bayu kinomekus ene? Kain sundok kito bintong-Iyo ela timur ai kain ulet nte nyembah Iyo." ³Des raja Herodes kringo ene tkojet io diang pupus Yerusalem.⁴Koe ene iyo ngumpul eka imam pnguntok diang ahli Taurat bangsa Yahudi, iyo tindu lako ulek dero, ela mone Mesias ene anta kinomekus. ⁵Dero ngulek epo iyo: "Ela Betlehem mbo tana Yudea, koe keo tnulis lang kitab nabi: ⁶Ai iko Betlehem, tana Yehuda, iko makse yo paling idik mbo ekang dero yo mrenta Yehuda, koe ket iko se anta nyuli erai kongo pngutok, yo nte mimpin umat-Ku Israel."⁷Laju diang suni-suni Herodes momba ulun-ulun majus ene ai diang titip buntit ngunti epo dero, des mone bintong ene melak. ⁸Bayu iyo nyuyu dero epo Betlehem, ulek iyo: "Malan ai sinolidik beta-beta nau umbang Pea ene peles sundok ikam ruku Iyo, bnere epo aku apa aku ulet low epo nyembah Iyo."⁹Sundok kringo pnyurah raja ene, laju malan dero. Eti ka, bintong yo eti dero tadah timur ene keo mbo onon dero malan sampe ulet ai brenti mbo awa, yo montuk diang awa Pea ene keo. ¹⁰Des dero kito bintong ene, ego beta dero.¹¹Sumba dero epo lang lou ene ai kito Pea ene diang Maria, ine-Iyo, laju sujud nyembah Iyo. Peles dero ngingkang awa kakas plean dero laju mie persembahan epo Iyo, yo doko mas, kmenyan ai mur. ¹²Koe sundok pinoknop lang nupi, apa belo mulik epo Herodes, dero uli epo ja dero tete boyan yo mak.¹³Des ulun-ulun majus ene brangkat, melak doko mlekat Tuhan epo Yusuf lang nupi diang ngulek: "Uat aut, alek Pea ene diang ine-Iyo, buyo epo Mesir diang nongos mbo mne sampe Aku berfirman epo iko, koe Herodes anta meto Pea ene nte ngempate Iyo." ¹⁴Uat doko Yusuf, alek iyo Pea diang ine-Iyo malom ene low, laju makat epo Mesir, ¹⁵nongos mbo lane sampe Herodes mate. Nau ene apa gnenap firman Tuhan tete nabi: "Ket Mesir Aku momba Pea-Ku."Des Herodes tau, se io akal ulun-ulun majus ene, io mara beta. Io nyuyu ngempate eka bang pea ela Betlehem diang lekum naine, yo ene bang pea yo umur duo taun epo iwa, sengkono diang des yo pentau iyo ket ulun-ulun majus ene.¹⁷Diang ktine gnenap lou firman yo snampe koe nabi Yeremia:¹⁸ "Keo oyon mbo Rama, tangis tungul yo luway beta; Rahel ngnangis pea-pea iyo, ai io belo kakan sinompaye, koe dero belo keo oli."¹⁹Des Herodes mate, melak doko mlekat Tuhan epo Yusuf lang nupi mbo Mesir, ulek iyo: ²⁰"Uat iko, alek Pea ene diang ine-Iyo trus brangkat epo tana Israel, koe dero yo kakan ngempate Pea ene, sundok mate." ²¹Laju Yusuf uat, alek yo Pea ene diang ine-Iyo laju malan epo tana Israel.²²Tapi des iyo kringo, se Arkhelaus jadi raja ela Yudea ngganti Herodes, uma iyo, io takut epo lane. Koe nsehat lang nupi, brangkat doko Yusuf epo Galilea. ²³Des ulet ela lane io nongos mbo kota nan karan se Nasaret. Nau ktine ene apa gnenap firman Tuhan yo snampe koe nabi-nabi, se Io ene anta nulek: Ulun Nasaret.

Chapter 3

¹Des ene nyoret Yohanes Pembaptis mbo padang gurun Yudea ai nyampe: ²"Tobat aut, koe Krajaan Allah sundok dempet!" ³Sebeta yo iyo ene doko yo kno nabi Yesaya des io ngulek: "Keo oyon ulun nengou-nengou mbo padang gurun: Nraduh ta boyan nte Tuhan, pinolonus ta boyan nte- Iyo."⁴Yohanes makai jubah bulu onta ai ktingggang upak, ai okan singkap iyo upan ai tita wani. ⁵Jadi ulet doko epo iyo ulun yo nongos mbo Yerusalem, ngket pupus Yudea ai ngket pupus denia lekum Yordan. ⁶Trus ulak ngaku dosa iyo dero bnaptis koe Yohanes mbo atang Yordan.⁷Tapi des io kito deo ulun farisi ai ulun Saduki ulet nte baptis, io ngulek epo dero: "Ikam yo upus nipo muro. Ise yo ngulek epo ikam, se ikam kuli bjyo ngket mara roa yo anta ulet? ⁸Jadi arus ngasil bua yo sengkono diang tobat. ⁹Ai nang ngomoy, se ikam kuli ngulek lang kesong kam: Abraham ene bapa kain! Koe aku ngulek epo ikam: Allah kuli nampa pea-pea nte Abraham ngket batu-batu endo!¹⁰London sundok keo mbo tondal kayu ai tongku kayu yo belo di ngasil bua yo buen, pasti tnotou ai noding epo lang api.¹¹ Aku ngebaptis ikam diang danum nte tanda tobat, tapi io ulet sori se aku pawak olay kuasa se aku ai aku belo di snaron nte ngosu trumpak-Iyo. Io anta ngebaptis ikam diang Roh Kudus ai diang api. ¹²Kakas pniaw sundok mbo kayang-Iyo. Io anta ngembrese awa penggiling-Iyo ai ngumpul gandong-Iyo epo lang slipir, tapi dasa uyam ene anta tuna-Iyo lang api yo belo dapet plonsop.¹³Jadi ulet doko Yesus ngket Galilea epo Yordan epo Yohanes nte iyo baptis. ¹⁴Tapi Yohanes ng usan Iyo, ulek io: "Aku doko yo perlu baptis-Ko, ai Iko yo ulet epo aku?" ¹⁵Trus Yesus nuing, Ulek-Iyo epo iyo: "Koe ka nau ene terjadi, koe ktine doko moko yo taka bgenap eka ptua Allah." Ai Yohanes lou ngaya nte Iyo.¹⁶Sundok bnaptis, Yesus peles baling ngket lang danum ai des ene lou langit wingkang ai Io kito Roh Allah kati mpulu dara diwa epo ombon Iyo, ¹⁷trus taro dingo doko oyon ngket sorga yo ngulek: "Endo doko Pea-Ku yo tengkosang-Ku, epo Iyo bute Aku sengkono kesong."

Chapter 4

¹Des Yesus oit Roh epo padang gurun nte uwok soba. ²Ai sundok puasa opat pulu olo opat pulu malom, pnyundok-iyo Yesus kiso se siet lauw . ³Laju ulet doko tukang nyoba ai ngulek epo-Iyo: Ena beta Iko Pea Allah,suyu kotah apa batu-batu endo jadi jaja." ⁴Tapi Yesus nuwing :"Sundok keo tnulis: Ulun belo di bolum ja-ja tingen, tapi ngket tongku firman io baling ngket bouwa Allah."⁵Sundok ene uwok moit-Iyo epo Kota Susi ai mayak-Iyo epo ban bungan Bait Allah, ⁶laju ngulek epo-Iyo:" Ena beta Iko Pea Allah, platu Ko tah kompu Ko epo iwa, koe keo tnulis: Nau umbang Ko, Io njmmuyu mlekat-mlekat-Iyo ai dero anta nampen Iko ban kayang dero, apa botis Ko belo mngku epo batu."⁷Ulek Yesus epo io: "Keo low tnulis: Nang iko nyoba Tuhan Allah ko!" ⁸Ai uwok ene nua moyit-Iyo epo usuk tunden yo ombo beta ai mmkelak epo-Iyo eka krajaan mbo dnnia endo diang kbuen-iyo, ⁹ai ngulek epo-Iyo: "Eka-eka ene anta die ku epo Iko, ena Iko nyongkop nymbah aku."¹⁰Des ene Yesus ngulek epo-iyo: "Makat iko, uwok! Koe keo tnulis: Iko ene arus nymbah Tuhan, Allah ko, ai pulun epo-Iyo bute iko ngaya. ¹¹Laju uwok ene ngndikah-Iyo, ai eti ka doko mlekat-mlekat ene ulet epo nyndro Yesus.¹²Tapi des Yesus kringo se Yohanes sundok tnangop, Io ngliki epo Galilea. ¹³Io ngndikah Nasaret epo nongos mbo Kapernaum, ela isan gntung, mbo kampong Zebulon ai Naftali,¹⁴apa gnnap firman yo snampe koe Nabi Yesaya: ¹⁵"Tana Zebulon ai tana Naftali, boyan epo tadah tasik, kampong ela mpai atang Yordan, Galilea, tana bangsa-bangsa yo mak, ¹⁶ bangsa yo nongos mbo lang seom, sundok kito walla yo olai ai nte dero yo nongos mbo dnnia yo bslingu diang pngmate, sundok ulet wala,"¹⁷Mulai ngket ene Yesus ngulek: "Betobat ikam, koe Kerajaan Sorga sundok dmpet!"¹⁸Des Yesus desung malan nyarak isan gntung Galilea,Io kito duo kongo ulun erai buntung, yo ene Simon nulek se Petrus, ai Andreas, okong-iyo. Dero desung ngnjala mbo gntung, koe dero tukang ngnjala esa. ¹⁹Yesus ngulek epo dero: "Dido, nyarak Aku, ai ikam anta tampa-Ku jadi pngnjala ulun." ²⁰Trus dero oli des ene se nape jala ene ai lumpat diang Io.²¹Ai sundok Yesus malan ngket lane, Io kito nuwa keo duwo kongo ulun erai buntung, yo ene Yokobus pea Zebedeus ai Yohanis erai buntung-iyo diang uma dero, Zebedeus, desung nngkuen jala dero mbo lang praw. Yesus momba dero ²² ai dero des ene se ngnddikah praw diang uma dero, trus njarak Io.²³Yesus nua nglekum mbo pupus Galilea; Io nutui matuk lang lou-lou smbayang ai ngesah soal Injil Krajaan Allah diang mkale eka roton ai nau numbang gramas mbo ekang bangsa ene. ²⁴des sampe kabar nau umbang-iyo mbo Siria ai noit doko epo-Iyo eka ulun yo triaw pnymbolum-iyo, diang ssa, bjnnis karan roton ai bnasa, diang snumban, diang roton ngmbekat ai pokung, trus Yesus mkale dero. ²⁵Des ene ulun nglndoyun nyarak-Iyo. Dero ulet ngket Galilea ai ngket Dekapolis, ngket- Yerusalem ai ngket Yudea ai ngket mpai Yordan.

Chapter 5

¹Des Yesus kito ulun deo ene, Io dombo epo ban tunden ai des Io tunge, ulet doko murid-murid-Iyo ngompoh-Iyo. ²Jadi mulai doko Yesus bsara ai nutui matuk dero, ulek-Iyo: ³"Ego beta doko ulun yo kao mbo onon Allah, koe dero ene yo ngmpun Krajaan Sorga. ⁴Ego beta doko ulun yo pngnanam luai, koe dero anta sinompae.⁵Ego beta doko ulun yo belo di kois koroi, koe dero anta ngmpun dnia. ⁶Ego beta doko ulun yo slau ai krengan se yo beta, koe dero anta tinompuas. ⁷Ego beta doko ulun yo sawai, koe dero anta kono ksawai. ⁸Ego beta doko ulun yo brse kesong-iyo, koe dero anta kito Allah.⁹Ego beta doko ulun yo moit damai, koe dero anta nulek pea-pea Allah.¹⁰Ego beta doko ulun yo knurow knsa koe yo beta, koe dero doko yo ngmpun Krajaan Sorga.¹¹Ego beta doko ikam, ena koe Aku ikam pinosala ai knurow knsa ai epo ikam pinotnah eka yo triaw. ¹²Snang ai ego ka, koe upa kam olai mbo sorga, koe ktine low sundok knurow knsa nabi-nabi yo onon se ikam."¹³"Ikam ene garam dnia. Ena garam ene jadi tawai, diang ise io kinomasin? Belo keo oli jodo-iyo makse noding ai toda ulun. ¹⁴Ikam ene trang dnia. Kota yo ban tunden belo anta di melim.¹⁵Ktine low ulun belo di neket plita laju mayak-iyo la iwat kepit, tapi mbo ban blai plita apa mtrang nte eka-eka ulun mbo lang lou ene. ¹⁶Ktine doko moko-iyo trang ko ene kuwala mbo onon ulun, apa dero kito gawi gata ko yo buen ai ngmulia Bapa-ko yo mbo sorga."¹⁷Nang ka ikam ngomoi, se Aku ulet nte nembelo aturan Taurat ktine low kitab nabi-nabi. Aku ulet makse di nte nembelo-iyo, tapi nte mgnap-iyo. ¹⁸Jadi Aku ngulek epo ikam: Se beta-beta-iyo kola-kola belo pian mapos langit ai dnia endo, ndok erai urup ketine lou erai titik belo anta tinombelo ngket aturan Taurat onon eka-eka ene trjadi.¹⁹Koe ene ise-ise ulun yo nembelo erai bute ka ngket prenta aturan Taurat tontan yo paling idi, ai nutui matuk-iyo ktine epo ulun yo mak, io anta tunge mbo awa yo iwa tingen mbo lang Krajaan Sorga; tapi ise-ise ulun yo nglaku ai nutui matuk eka prenta-prenta aturan Taurat, io anta tunge mbo awa yo ombo mbo lang Krajaan Sorga. ²⁰Koe ktine Aku ngulek epo ikam: Ena bolum keo agama kam belo di kono aso se bolum keo agama ahli-ahli Taurat ai ulun-ulun Farisi, se beta-beta-iyo ikam belo anta sumba epo lang Krajaan Sorga.²¹Ikam sundok kringo firman yo snampe epo itak kakah taka: Nang ngmpate; ise-ise ulun yo ngmpate arus nukum. ²²Tapi Aku ngulek epo ikam: Tongku-tongku ulun yo mara roa balo epo eraibuntung-iyo arus nukum; ise-ise ulun yo ngulek epo eraibuntung-iyo: Kaper! arus nadap epo Mahkamah Agama ai ise-ise ulun yo ngulek: golu! arus snrah epo lang nraka yo dolan nyelop-nyelop.²³Koe ene, ena iko mie persmbahan-ko ban mezbah ai iko taro kno se yo keo lang kesong eraibuntung-ko epo iko,²⁴tape ka persmbahan-ko mbo onon mezbah ene ai malan nte bdamai ile diang eraibuntung-ko, bayu mulik nte mie persmbahan-ko ene.²⁵Resi-resi bdamai diang bali-ko nyndipot iko aso sama-sama diang io mbo boyan, apa bali-ko ene nang nyrah iko epo hakim ai hakim ene nyrah iko epo Plisi ai iko pinosumba epo lang sper.²⁶Aku ngulek epo iko: Se beta-beta-iyo iko belo anta baling ngket lane, ena utang-ko belo pian bnayar eka.²⁷Ikam sundok kringo firman: Nang bjinah.²⁸Tapi Aku ngulek epo ikam: Tongku-tongku ulun yo meti bawe ulak kakan balo se-iyo, sundok bjinah diang io mbo lang kesong-iyo.²⁹Jadi ena mato-ko yo sanan mktang iko, snungkit skali ai noding, koe buen ube nte ngko ena erai ngket bagian kompu-ko belo keo, se kompu-ko goluh noding epo lang nraka.³⁰Jadi ena tangan sanan-ko mktang iko, tnotok ka ai oding ka ene, koe buen ube nte ngko ena erai ngket bagian kompu-ko belo keo, se kompu-ko goluh sumba nraka.³¹Sundok snampe low firman: Ise-ise ulun yo nytuar bawe-iyo arus mie surat stuar epo-iyo.³²Tapi Aku ngulek epo ikam: Tongku-tongku ulun yo nytuar bawe-iyo yo makse koe jinah, io nampa bawe-iyo bjinah; ai ise-ise ulun yo kawen diang bawe yo sinotuar, gawi io ene jinah.³³Ikam sundok kringo low firman yo sundok snampe epo itak kakah taka, nang bsumpah eta-eta, tapi sumpah ene arus negop onon Tuhan.³⁴Tapi Aku ngulek epo ikam: Nang beta bsumpah tontan sindai bute, tontan diang langit, koe langit ene awa takhta Allah, ³⁵ktine low pakai diang dnia, koe dnia ene awa pnoda botis-Iyo, ktine low pakai diang Yerusalem, koe Yerusalem ene kota Raja Olai;³⁶nang beta low bsumpah pakai diang utok ko se, koe iko belo di keo kuasa nte nmbura ai nmbuyung endok erai buti balo.³⁷Ena oo, arus beta ikam ngulek: oo, ena belo, arus beta ikam ngulek: belo. Ise yo sisa se ene ulet ngket yo triaw.³⁸Ikam sundok kringo firman: Mato ganti mato ai kukut ganti kukut.³⁹Tapi Aku ngulek epo ikam: Nang beta ikam nglawan ulun yo triaw gawi epo ikam, tapi ise-ise ulun yo nampar pasik sanan-kam, die ka low epo-iyo pasik sei-kam.⁴⁰Ai epo ulun yo kakan ngadu iko koe nngkakan baju-ko, srah ka low jubah-ko.⁴¹Ai ise-ise ulun ka yo maksa iko malan koro erai mil, dalan ka diang io koro duo mil. ⁴²Dnie beta epo ulun yo tindu epo iko ai nang nolak ulun yo kakan nginjam ngket iko.⁴³Ikam sundok kringo firman: Tinongkosang beta sama-sama ulun kam ai knekoi beta bali kam. ⁴⁴Tapi Aku ngulek epo ikam: Tinongkosang beta bali kam ai bdoa beta nte dero yo ngurow ngsa ikam. ⁴⁵Koe diang ktine doko ikam jadi pea-pea Bapa-kam yo mbo sorga, yo mtimbul mato olo nte ulun yo dat ai nte ulun yo buen ai mdiwa uran nte ulun yo kono ai nte ulun yo belo keo yo kono.v 46 Ena ikam nngkosang ulun yo nngkosang ikam, ise upa kam? Belo be pnage be low nggawi ktine? ⁴⁷Jadi ena ikam pulun mie salam epo eraibuntung-eraibuntung kam tingen, ise lngkat-iyo se gawi ulun yo mak? Belo be ulun yo belo tau se Allah low keo gawi ktine? ⁴⁸Koe ene arus beta ikam belo keo bilamolon,sama kati Bapa-kam yo mbo sorga ene belo keo bilamolon."

Chapter 6

¹Knop beta-beta, nang iko nglaku aturan agama ko onon ulun apa eti dero, koe ena ktine, iko belo di kuli upa ngket Bapa-ko yo mbo sorga.²Jadi ena iko mie die sokoi nang iko ngesah epo ulun nau ene, kati yo gawi ulun yo gawal btondek tingen lang lou-lou smbayang ai mbo boyan-boyan alus, apa dero pkolai ulun. Aku ngulek epo iko: Beta-beta yo dero sundok kuli upa-iyo.³Tapi ena iko mie die sokoi, mba di koyoh tau tangan sei-ko ise gawi tangan sanan-ko. ⁴Arus yo die sokoi-ko ene dnie diang melim, jadi Bapa-ko yo kito yo melim anta males-iyo epo iko.⁵"Ai ena ikam bdoa, nang beta bdoa kati yo gawi ulun yo btondek tingen. Dero gawal ngontai doa dero diang akat lang lou-lou smbayang ai mbo tikungan-tikungan boyan, apa dero eti ulun. Aku ngulek epo ikam: Beta-beta yo dero sundok kuli upa-iyo.⁶Tapi ena iko bdoa, sumba epo lang kamar-ko, tnokom jawong ai bayu bdoa epo Bapa-ko yo keo mbo awa yo melim. Jadi Bapa-ko yo kito yo melim anta males-iyo epo iko. ⁷Aso nua lang doa-ko ene nang beta iko anyal balo kati pnepet ulun yo belo tau se Allah. Dero ngomoi se koe deo pmnsara doa dero anta tinompaning.⁸Jadi nang beta ikam kati dero, koe Bapa kam tau ise yo prlu kam, onon ikam tindu epo-Iyo.⁹Koe ene bdoa doko ktindo: Bapa kain yo mbo sorga, Pinokudus beta karan-Ko, ¹⁰ulet beta Krajaan-Ko, jadi beta ptua-Ko mbo dnia kati mbo sorga.¹¹Die beta kain olo endo okan singkap yo puli ¹²ai ampun beta kain diang sala-sala kain, kati kain low ngampun ulun yo keo sala epo kain; ¹³ai nang beta moit kain nte soba, tapi awat beta kain ngket yo triaw. (Koe Iko doko yo mpun Krajaan ai kuasa ai kmulia sampe turai-turai-iyo. Amin.)¹⁴Koe ena ikam ngampun sala ulun, Bapa kam yo mbo sorga anta ngampun ikam low.¹⁵Tapi ena ikam belo ngampun ulun, Bapa kam low belo anta ngampun sala kam.¹⁶"Ai ena ikam puasa, nang beta nruwow nau wae kam kati yo gawi ulun yo gawal btondek tingen. Dero ngensut saya wae dero, apa ulun kito se dero desung puasa. Aku ngulek epo ikam: Se beta-beta yo dero sundok kuli upa-iyo.¹⁷Tapi ena iko puasa, nlnga utok-ko ai snempuy wae-ko, ¹⁸apa nang itan ulun se iko desung puasa, tapi Bapa-ko tingen yo keo mbo awa yo melim. Jadi Bapa-ko yo kito yo melim anta males-iyo epo iko."¹⁹"Nang beta ikam nmbun pengkeo mbo dnia; mbo dnia ggat ai daki ngrusak-iyo ai pngako ngugah ai ngako-iyo. ²⁰Tapi tmbun beta nte ngkam pengkeo mbo sorga; mbo sorga gegat ai daki belo di ngrusak-iyo ai pngako belo di ngugah diang ngako-iyo. ²¹Koe mbo mone pengkeo ko keo, mbo mne low kesong-ko keo.²²Mato ene plita kompu. Ena mato-ko buen pa doko mupus kompu-ko; ²³ena mato-ko dat, seom ka doko mupus kompu-ko. Jadi ena pa yo keo mbo iko lensop, seom ene jadi seom ji. ²⁴Ndok belo erai kongo ulun kuli bgawi nte dua tuan. Koe ena ktine, io anta kekoi se yo erai kongo ai nngkosang yo mak, ktine low io anta stia epo yo erai kongo ai belo ngaya nte yo mak. Ikam belo kuli bgawi nte Allah ai nte Mamon."²⁵Koe ene Aku ngulek epo ikam: Nang ka water nau bolum-kam, anta ise nte ngkam okan ai isop, ai nang ka water low nte kompu-kam, anta ise nte ngkam pakai. Belo be bolum ene pawak pnting se kuman ai kompu ene pawak pnting se pakaian? ²⁶Eti ka mpulu-mpulu ombon taka, yo belo di skulo ai belo di ngutik asil ai belo di ngona nguyu lang longkong, tapi pakan Bapa-kam yo mbo sorga. Mba be ikam ene pawak ombo se mpulu-mpulu ene?²⁷Ise ikam yo koe water-iyo kuli nambah budah tundok siku nau bolum-iyo?²⁸Ai ise moko ikam water se pakaian? Eti ka bungo bakung mbo umo, yo tumbu ulak belo bgawi ai belo pan ngndalin, ²⁹tapi Aku ngulek epo ikam: Salomo lang eka khebat-iyo belo pini spakai kbuen bungo bakung ene.³⁰Jadi ena ktine Allah ngraji dikut mbo umo, yo olo ndo keo ai manin noding epo lang api, belo be Io anta aso pawak ngraji ikam, o ulun-ulun yo kurang prsaya? ³¹Koe ene nang ka ikam water ai ngulek: Ise yo anta nte kain okan? Ise yo anta nte kain isop? Ise yo anta nte kain pakai?³²Eka ene eto bangsa-bangsa yo belo tau se Allah. Tapi Bapa-kam yo mbo sorga tau, se ikam prlu eka-eka ene.³³Tapi eto ile Krajaan Allah ai yo beta ngket-Iyo, jadi eka-eka ene annta tnambah nte ngkam. ³⁴Koe ene nang beta ikam water nte olo manin, koe olo manin keo ksusah-iyo se. Ksusah erai olo sukup ka nte erai olo."

Chapter 7

¹"Nang iko mutus, apa iko belo di pnutus. ²Koe diang pmutus yo pakai ko nte mutus, iko anta pnutus ai pnyukat yo pakai ko nte nyukat, anta snukat epo iko.³Ise moko iko meti uras alus lang mato erai buntung ko, pdahal plong kayu lang mato ko se iko belo tau?⁴ Timbe nau ko kate ngulek diang erai buntung ko: Koe ka aku nembaling uras alus ngket lang mato ko, pdahal keo plong kayu lang mato ko se. ⁵O ulun yo btondek tingen, tinombaling ile plong kayu lang mato ko, apa iko kate meti diang jlas nte nembaling uras alus lang mato erai buntung ko.""Nang iko mie kakas yo kudus nte koko ai nang iko nurak mutiara ko nte bawi, apa nang kanja iyo, bayu io mulik nte mrinsit iko."⁷"Tnindu, pasti dnie epo iko; neto, pasti iko kuli; knetok, pasti jawong ningkang nte ngko. ⁸Koe tongku ulun yo tindu, nrima ai tongku ulun yo meto, kuli ai tongku ulun yo ngetok, jawong ningkang nte iyo.⁹ Keo be lelu ikam yo mie batu nte pea iyo, ena io tindu jaja, ¹⁰mie nipo, ena tindu esa?¹¹Jadi ena iko yo dat ka tau pendie yo buen nte pea-pea ko, nyait da Bapa ko ela sorga! Io anta mie yo buen nte dero yo tindu diang Iyo." ¹²"Ise pengkakan ko apa ulun nggawi nte ko, tampa ktine low epo dero. Ene nau umbang atok eka-eka ukum Taurat diang kitab nabi-nabi.¹³Sumba ta ngket jawong yo sidet ene, koe sae jawong ai lega boyan yo tadah epo bnasa, ai deo ulun yo lalo ngket ne;¹⁴ Koe sidet jawong ai boyan idik yo tadah epo pnyembolum, ai kurang ulun yo kuli."¹⁵"Jaga-jaga diang nabi-nabi plesu yo ulet ngruku iko yo memenau kati domba, sebeta yo dero ene sengkalau yo prenges. ¹⁶Ngket bua yo doko ikam anta tau se dero. Kuli be ulun ngupei bua anggur ngket jaba dui ktine low bua ara ngket dikut kdui? ¹⁷Ktine low tongku tonga kayu yo buen ngasil bua yo buen, tonga kayu yo dat ngasil bua yo dat low.¹⁸Belo anta tonga kayu yo buen ngasil bua yo dat, ktine low tonga kayu yo dat belo anta ngasil bua yo buen.¹⁹ Ai tongku tonga kayu yo belo ngasil bua yo buen, pasti tnotow ai noding epo lang api. ²⁰Jadi ngket bua yo doko ikam anta tau se dero.²¹Belo di tongku ulun yo momba Aku: Tuhan, Tuhan! anta sumba lang Krajaan Sorga, tapi yo nglaku ise yo ptua Bapa-Ku ela Sorga. ²²Des olo pngabis deo ulun yo momba Aku: Tuhan, Tuhan, Belo be kain sundok ngulek yo anta terjadi makai karan-Ko ai ngusa uok makai karan Ko, ai mkeyo deo tanda ajaib diang makai karan Ko low? ²³Des ene low aku trus trang epo dero ai ngulek: Aku belo pini tau se ikam! Buyo ngket Aku, ikam eka-eka yo nampa dat!"²⁴"Tongku ulun yo nempaning pemesara-Ku endo ai nggawi yo, io sama diang ulun yo bijaksana, yo nengkuat lou iyo ombon batu. ²⁵Laju diwa uran diang owa, ai brubu mitek lou ene, tapi lou ene belo di mokombe koe tnengkuat ombon batu.²⁶Tapi tongku ulun yo kringo pemesara-Ku endo ai belo nggawi iyo, io sama diang ulun bungang, yo nengkuat lou iyo ban krisik.²⁷ Laju diwa uran diang ulet owa, ai brubu yo kono lou ene, jadi roros lou ene ai meroa rusak yo.²⁸Des Yesus sundok ngesah ene, eran ngrengao ulun deo ene kringo tutui batuk-Iyo, ²⁹Koe Iyo nutui batuk dero kati ulun yo keo kuasa, belo di kati ahli-ahli Taurat dero.

Chapter 8

¹Sundok Yesus diwa ngket tunden, ulun deo ngelenduyun nyarak Io. ²Ulet erai kongo ulun yo roton kodong epo-Iyo, laju nyongkop nymbah Io ai ngulek: "Tuan, Ena Tuan kakan, Tuan kuli mkale aku." ³Yesus nyokoi kayang-Iyo, mulem ulun ene ai ngulek: "Aku kakan, Ale ka iko." Des ene peles ulun ene ale ngket roton kodong io ene.⁴Sundok ene Yesus ngulek epon iyo: "Knop-knop iko, nang iko ngesah nau umbang endo epo ulun mak, tapi pkelak ko kompu tonga ko epo imam ai die ko prsmbahan kati yo snuyu koe Musa, nte bukti epo dero."⁵Des Yesus sumba mbo Kapernaum, ulet erai kongo kmndan tntara nyruku Io ai tindu awat epo-Iyo: ⁶"Tuan, batak ku bgaleng ela lou koe roton pokung ai io ene ssa beta." ⁷Yesus ngulek epo iyo: "Aku nindo daro mkale iyo."⁸Tapi tuing kmndan tntara ene epo-Iyo: "Tuan, Aku belo snaron nrima Tuan lang lou ku, ontus Ko ka erai buku pmnsara, jadi batak ku ene pasti ale. ⁹koe aku endo anak bua lou, ela iwat ku aso keo tntara yo pangkat io imbat aku. ena aku ngulek epo tntara yo pangkat io imbat aku ene: diduh iko!, io laju daro, diang epo yo mak aku ngulek: pondo iko!, Io ulet peles, ktine low epo batak ku aku ngulek: gawi ko endo! gnawi koe iyo." ¹⁰Sundok Yesus kringo otang ene, Io eran laju ngulek epo dero yo lumpat-Iyo: "Aku ngulek epo ikam, beta-beta yo ka, iman kolai endo belo Aku pini ruku mbo lang erai kongo ulun Israel.¹¹Aku ngulek epo ikam: Deo ulun nindo ulet ngket timur ai barat ai tunge kuman kerai diang Abraham, Ishak diang Yakub mbo lang Krajaan Sorga, ¹²tapi anak-anak Krajaan ene ube noding epo lang awa yo seom ji, lane nindo keo ruku tangis diang rgigep kukut." ¹³Yesus ngulek epo kmndan tntara ene: "Uli ka iko, jadi ka mbo iko kati yo iko prsaya." Des ene peles ulun batak yo ene ale.¹⁴Des dero sampe mbo lou Petrus, Yesus kito se ampu Petrus yo bawe bgaleng koe mekom. ¹⁵Io ngop tangan ulun bawe ene, laju ale peles mekom yo ene. io uat laju nglayan-Iyo.¹⁶Desung dnia ilang ilot deo ulun moit epo Yesus ulun yo snumban uwok, diang erai buku pmsara Yesus ngusa roh-roh ene diang mkale ulun-ulun yo sesa koe roton. ¹⁷Umbang ene trjadi apa gnap lang pirman yo snampe koe nabi Yesaya: "Io ene nindo yo nantai siet smoleng taka ai mkale roton san taka."¹⁸Des Yesus kito se deo ulun nglekum-Iyo, Io nyuyu btual epo mpai. ¹⁹Ulet apo erai kongo ahli torat laju ngulek epo-Iyo: "Guru, aku kakan lumpat Iko, epo mombe-mombe ka Iko bju." ²⁰Yesus ngulek epo iyo: "Sngkalaw ene keo liang ai mpulu keo salai, tapi Pea Ulun belo keo awa nte awa mayak utok-Iyo."²¹Keo ulun yo mak, erai kongo ngket murit-Iyo, ngulek epo-Iyo: "Tuhan, kate be aku malan ile nte nglowong uma ku." ²²Tapi Yesus ngulek epo iyo: "Lumpat Aku ka iko, koe ka ulun-ulun mate nglowong ulun-ulun dero yo mate."²³Sundok ene Yesus dombo epo lang praw diang murit-murit-Iyo lumpat-Iyo low. ²⁴Kolan-kolan ka se brubu ries mbo gntung sae ene, sampe praw dero ene tulung umbak, tapi Yesus desung turui. ²⁵Murit-murit-Iyo ngenduko Io, Ulek dero: "Tuhan, awat endo, taka sesa."²⁶Io ngulek epo dero: "Ise moko ikam takut, ikam yo kurang prsaya?" Sundok ene Yesus uat laju nmpnger riut diang umbak ene, ngket ene riut diang umbak mbo gentung ene tno beta. ²⁷Ulun-ulun mne eran, ulek dero: " Ise jnis Ulun endo, moko panan riut ai gntung ngaya ba nte-Iyo?"²⁸Des dero sampe mbo mpai, yo ene mbo dnia ulun Gadara, ulet ngket tadah kubur duo kongo ulun yo snumban uwok ngruku se Yesus. Dero ene prnges beta, koe ene ndok belo erai ulun keo ronu lalo mbo boyan mne. ²⁹Dero nyoyar, ulek dero: "Ise urusan-Ko diang kain, O Pea Allah? Bahe Iko epo dido nte mssa kain onon se ampe des yo?"³⁰Belo di oroh ngket awa dero mne keo jut kawan bawi desung meto nte okan. ³¹Setan-setan ene tindu epo-Iyo, ulek dero: "Ena Iko ngusa kain, suyu-Ko ka kain wensut epo lang kompu jut kawan bawi enduh." ³²Yesus ngulek epo dero: "Daro ka ikam!" sundok ene dero baling laju sumba epo lang kompu bawi-bawi ene. ngket ene bawi-bawi ene sntuyun ngket krbing epo lang gntung laju mate lian monsor.³³Ulun-ulun yo ngnjaga bawi ene buyo, sampe dero mbo kota, dero ngesah nau umbang ene, ktine low nau umbang ulun-ulun yo snumban setan ene. ³⁴Ulun-ulun erai kota baling nyruku se Yesus, des dero ruku se Io, dero maksa apa Io oroh ngket dnia dero mne.

Chapter 9

¹Sundok ene dombo ka Yesus epo lang praw laju kentas. Trus sampe doko Io mbo kota-Iyo se. ²Jadi oit ulun ka doko epo-Iyo erai kongo ulun yo belo klian malan koe pokung yo bgaleng ban awa pnurui-iyo. Des Yesus kito iman dero, ngulek ka doko Io epo ulun pokung ene: "Persaya beta ka, o pea-Ku, dosa-ko sundok nampun."³Jadi ngulek ka doko tenu-tenu kongo ahli-ahli Taurat lang kesong dero: "Io nguja Allah."⁴Tapi Yesus tau kno dero, laju ngulek: "Ise moko ikam ngnanam yo triaw mbo lang kesong-kam? ⁵Ise llu yo paling sepel beta nte ulek: Dosa-ko sundok nampun, ena belo ngulek: Uat ka ai malan ka? ⁶Tapi apa ikam tau, se mbo dnia endo Pea Ulun keo kuasa nte ngampun dosa" - laju Io ngulek epo ulun pokung ene - : "Uat ka ai engkat awa pnurui-ko ai uli ka epo lou-ko!"⁷Ai uat ka doko ulun ene laju uli.⁸Jadi ulun deo yo kito nau ene takut laju ngmulia Allah yo sundok mie kuasa ktine ene epo ulun. ⁹Sundok Yesus malan ngket mne, Io kito se erai kongo ulun yo nan karan se Matius tunge mbo lou bea, laju Io ngulek epo-iyo: "Lumpat Aku ka." Jadi akat ka doko Matius laju lumpat Io.¹⁰Sundok ene des Yesus kuman mbo lou Matius, ulet ka doko deo pnage bea ai ulun dosa ai kuman sama-sama diang Io ai murid-murid-Iyo. ¹¹Montuk des ulun Farisi kito nau ene, bsra ka doko dero epo murid-murid Yesus: "Ise moko guru kam kuman sama-sama diang pnage bea ai ulun dosa?"¹²Yesus kringo ene laju ngulek: "Makse ulun slomai yo prlu dokter, tapi ulun kroton. ¹³Jadi malan aut ai bguru beta-beta atok firman endo: Yo pengkakan-Ku yo doko kesong kosang jadi makse prsmbahan, koe Aku ulet makse nte momba ulun yo kono enta, tapi ulun dosa."¹⁴Sundok ene ulet ka doko murid-murid Yohanes epo Yesus ai ngulek: "Ise moko kain diang ulun Farisi puasa, tapi murid-murid-Ko belo?" ¹⁵Tuing Yesus epo dero: "Sngkono be nau iyo ena tman-tman pnganten song diang susah-susah kola-kola pnganten ene diang dero? Tapi anta sampe des yo pnganten ene nalek ngket dero bayu montuk des ene doko dero anta puasa.¹⁶Ndok belo erai ulun nambal baju usang diang diris bayu, koe ena ktine diris pnambal ene anta ngrenset baju ene, jadi tambah sae renset-iyo,Ktine low anggur yo bayu belo di natok epo lang kantong upak yo usang, koe ena ktine kantong ene anta renset, jadi-iyo anggur ene bkoding ai kantong ene rusak low. Tapi anggur yo bayu ona ulun lang kantong yo bayu low, apa diang ktine belo keo yo rugi."¹⁸Desung Yesus bsara ktine epo dero, ulet ka doko erai kongo pngutok blai smbayang, laju nymbah Io ai ngulek: "Pea-ku bawe bayu ka mate, tapi kompoh aut ai payak ta kayang-Ko ban-iyo, apa io jadi bolum.¹⁹Peles low beta Yesus akat ai nyarak ulun ene sama-sama diang murid-murid-Iyo.²⁰Montuk des ene erai kongo bawe yo sundok duo blas taun roton bawe ngompoh Yesus ngket sori ai ngop tompak jubah-Iyo.²¹Koe ulek-iyo lang kno-iyo: "Tontan bulem-ku tingen jubah-Iyo, aku anta ale." ²²Tapi Yesus skuleng ai meti io ulak ngulek: "Pturon beta-beta pngnanam-ko, o pea-Ku, iman-ko sundok nylamat iko." Jadi ngket des ene ale beta doko bawe ene.²³Des Yesus sampe mbo lou pngutok blai smbayang ene ai kito tukang main suling nte mbo pengenate ai ulun deo nangis nungul, ²⁴bsara ka doko Io: "Oroh-oroh ikam, koe pea endo mba di mate, tapi turui." Tapi dero ngoka Io.²⁵Sundok ulun deo ene nusa, Yesus sumba ai ngop tangan pea ene, laju uat ka doko pea ene. ²⁶Jadi sampe ka doko kabar nau umbang ene mbo lekum dnie mne.²⁷Des Yesus nerus dalan-Iyo ngket lane, duo kongo ulun posa nyarak-Iyo ulak momba-momba, ulek dero: "Tngkosang-Ko ta kain, o Pea Daud." ²⁸Sundok Yesus sumba lang lou, ulet low duo kongo ulun posa ene ngompoh-Iyo ai Yesus ngulek epo dero: "Prsaya be ikam se Aku kuli mkale-iyo?" Dero nuing: "Oo Tuhan, kain prsaya."²⁹Laju Yesus mulem mato dero ulak ngulek: "Jadi beta epo ikam kati iman kam."³⁰Jadi kolat ka doko oli mato dero. Des ene low Yesus diang beta-beta keo pesan epo dero, ulek-Iyo: "Jaga beta apa nang keo ulun tau nau umbang endo." ³¹Tapi dero baling ai ngesah nau umbang kbuen Io mbo lekum dnia mne.³²Desung duo ulun posa ene baling, noit low epo Yesus erai kongo ulun pepe yo snumban uok. ³³Des sundok uok ene nusa, tau ka doko ulun pepe ene bsara. Jadi eran ka doko ulun deo ene, ulek dero: "Yo ktine ene belo pini itan ulun mbo Israel." ³⁴Tapi ulun Farisi ngulek: "Diang kuasa tuon uok Io ngusa uok."³⁵Ktine beta Yesus malan nglekum epo eka-eka kota ai kampong; Io nutui matuk lang low-low awa smbayang ai nyampe Injil Krajaan Sorga ulak mkale eka masam roton ai siet smoleng.³⁶Kito ulun deo ene, Yesus ulet kanam kosang kesong Yesus epo dero, koe dero mole ai belo di keo snanda kati domba yo belo keo pngamu.³⁷Jadi ulek-Iyo epo murid-murid-Iyo: "Asil nte utik memang deo, tapi nte bgawi kurang. ³⁸Koe ene tnindu beta-beta epo tuan yo mpun asil nte utik ene, apa Io ngirim pnggawi nte ngutik asil ene."

Chapter 10

¹Yesus momba duo blas murid-Iyo ai mie kuasa epo dero nte ngusa roh-roh triaw ai nte mkale eka masam roton ai siet smoleng.²Endo doko karan duo blas rasul ene: Yo tla Simon yo nulek Petrus ai Andreas eraibuntung-iyo, ai Yakobus pea Zebedeus diang Yohanes eraibuntung-iyo,³Filipus ai Bartolomeus, Tomas ai Matius pnage bea, Yakobus pea Alfeus, ai Tadeus, ⁴Simon ulun Zelot ai Yudas Iskariot yo nyrah-Iyo.⁵Duo blas murid ene suyu Yesus ai Io keo pesan epo dero: Nang beta ikam siat epo boyan bangsa yo mak ktine low sumba epo lang kota ulun Samaria, ⁶tapi malan ka epo domba-domba yo mapos ngket ulun-ulun Israel. ⁷Malan ai snampe beta-beta: Krajaan Sorga sundok dmpet.⁸Pinokale beta ulun kroton; pinonyuli beta ulun mate; pinokale beta ulun roton kodong; nusa beta uok-uok. Ikam sundok kuli ene diang dnie tingen, koe ene die low diang die tingen. ⁹Nang beta ikam moit mas, pirak, tmbaga lang bolit towing kam. ¹⁰Nang beta ikam moit nguyu nyarak boyan, nang beta ikam moit baju sloar duo pasang, trumpak pan goloi, koe ulun bgawi arus kuli upa-iyo.¹¹Ena ikam sumba kota ktine low kampong, eto ka mbo mne ulun yo sngkono ai nongos ka diang-iyo sampe ikam brangkat.¹²Ena ikam sumba lou ulun, die ka salam epo dero. ¹³Ena dero sngkono nrima-iyo, salam-ko ene diwa ombon dero, ena belo, salam-ko ene mulik epo iko se.¹⁴Jadi ena ulun belo nrima ikam ai belo di nmpaning pmnsara kam, baling ka ai dikah ka lou ai kota ene ai tompus ka bondul-iyo ngket botis kam.¹⁵Aku ngulek epo ikam: Se beta-beta-iyo ka des olo kiamat tana Sodom diang Gomora anta aso mean ukuman-iyo se kota ene.¹⁶" Eti, Aku nyemuyu iko kati domba epo ekang sengkalau, koe ene arus yo iko serdik kati nipo ai buen kesong kati dara. ¹⁷Tapi ati-ati epo eka-eka ulun; koe keo yo kakan nyerah iko epo majelis agama ai dero anta ngesa iko lang lou ibadat dero.¹⁸ Ai koe Aku, iko anta pnatak epo onon pnguasa-pnguasa ai raja-raja nte bukti nte dero ai ulun-ulun yo belo tau se Allah.¹⁹Ena dero nyerah iko, nang ka iko water anta ktimbe ai ise yo arus nte ngko ulek, koe eka-eka ene anta dnie epo iko des ene low.²⁰ Koe makse iko yo bsara, tapi Roh Bapak ko; Io anta yo bsara lang iko.²¹Ulun anta nyerah erai buntung iyo nte pate, ktine lou uma anta epo pea iyo. Ai bang pea anta nglawan ulun tuo iyo ai anta ngempate dero. ²²Ai ikam anta knekey koe eka-eka ulun koe karan-Ku; tapi ulun yo btahan sampe pnyundok yo pasti slamat.²³ Ena dero ngurow ngesa iko lang kota yo erai, buyo epo kota yo mak; koe Aku ngulek epo iko: Sebeta yo iko belo pian sundok nuntun kota-kota Israel,Pea Ulun sundok ulet.²⁴Erai murid belo anta lengkat se guru iyo, ene low batak ngket tuan iyo. ²⁵Sukup ka nte murid ena io jadi sama kati guru iyo ai batak ena sama kati tuan iyo. Ena mpu lou nulek Beelzebul, aso da atok low iyo.²⁶Jadi nang ka ikam takut se dero, koe ndok belo erai yo btokom ene anta belo anta belo ningkang ai ndok belo erai yo melim ene anta belo tinonoan.²⁷ Ise yo ulek Ku epo ikam lang seom, ulekka ene lang pa; ai ise yo knonis epo tlingo kam, sampe ka ene ngket ombon sapo.²⁸Ai nang ka ikam takut se dero yo kuli ngempate kompu, tapi belo keo kuasa nte ngempate nyawa; tnakutka epo Io bute yo keo kuasa nte ngempate nyawa diang kompu mbo lang nraka.²⁹ Belo be mpit jnual duo kikuy erai duit? Tapi ndok belo erai kikuy yo toyak epo tana ena belo koe ptua Bapa ko. ³⁰Ai iko, balo mbo utok ko low sundok nitung eka. ³¹ Koe ene nang ka ikam takut, koe ikam aso rarang se mpit deo.³²Tongku ulun yo ngangkan se Aku mbo onon sama ulun, Aku ngangkan io low mbo onon Bapa-Ku yo mbo sorga. ³³Tapi ise yo belo ngangkan se Aku mbo onon sama ulun, Aku low belo ngangkan se io mbo onon Bapa-Ku yo mbo sorga."³⁴" Nang iko ngontus, se Aku ulet nte moit pmekat mbo dnia; Aku ulet belo di nte moit pmekat, tapi mendau. ³⁵Koe Aku ulet nte nyeing ulun ngket uma iyo, pea bawe ngket ine iyo, nantu bawe ngket ampu bawe iyo, ³⁶ai musu ulun ene ulun-ulun erai low iyo.³⁷Ise-ise yo kosang diang ine uma iyo lengkat se epo Aku, io belo sengkono nte Oki; ai ise-ise yo kosang epo pea yo song ai bawe lengkat se epo Aku, io belo sengkono nte Oki. ³⁸Ise-ise yo belo moson salib iyo ai lumpat Aku, io belo sengkono nte Oki.³⁹ Ise-ise yo nahan kesong iyo,io anta mapos kesong iyo, ai ise-ise yo mapos kesong iyo koe Aku, io anta kuli iyo.⁴⁰Ise-ise yo nrima ikam, io nrima Aku, ai ise-ise yo nrima Aku, io nrima Iyo yo nyemuyu Aku.⁴¹ Ise-ise yo nrima nabi kati nabi, io anta nrima upa nabi, ai ise-ise yo nrima ulun yo kono kati ulun kono, io anta nrima upa ulun kono.Ai ise-ise yo mie danum roni erai sangkir tingen epo erai kongo ulun biasa endo, koe io murid-Ku, Aku ngulek epo ikam: Sebeta yo io belo anta mapos upa yo ngket iyo."

Chapter 11

¹Des Yesus sundok mie pesan epo duo blas murid-Iyo, malan Io ngket lane epo nutui matuk ai nyampe Injil lang kota-kota dero.² Lang sper Yohanes kringo nau gawi gata Kristus, ³ Laju nymuyu murid-murid-Iyo ngunti epo-Iyo: "Iko be yo anta ulet ene ena belo arus be kain minte ulun yo mak?"⁴Yesus nuing dero: "Malan ka ia ulek ka epo Yohanes ise yo dingo kam ai itan kam: ⁵ Ulun posa kito, ulun pokung malan, ulun kodong jadi ale, ulun simpong kringo, ulun mate tinom bolum ai epo ulun kao snampe kabar buen. ⁶ Ego bah ulun yo belo di noli ai belo di nolak Aku."⁷Des murid-murid Yohanes malan, mulai doko Yesus ngesah epo ulun deo ene nau Yohanes: " nte ise ikam malan epo padang gurun? meti bulu yo guwai guwoi kukui riut ? ⁸jadi Nte ise ikam malan? meti ulun yo spakai buen? ulun yo spakai buen ene awa io mo istana raja.⁹Nte ise ikam malan? meti nabi? beta, ai Aku ngulek epo ikam, aso lengkat se nabi. ¹⁰ Koe nau umbang io keo tnulis:Eti ka, Aku nymuyu wakei-Ku ono se Iko, io anta ngraduh boyan-Ko, onon-Iko.¹¹Aku ngulek epo ikam sebetayo keo ngket dero yo kinomekus koe bawe belo pini nyoret erai ulun yo olai se Yohanes pembaptis, tapi yo paling idi lang krajaan sorga, aso olai se io. ¹²ngket pngnyoret Yohanes Pembaptis nok tempo ndo, krajaan sorga bnelok ia ulun yo ngembelok ene nyoba bskaku.¹³Koe eka nabi ai kitab taurat nyampe pentau Tuhan nok pngenyoret Yohanes ¹⁴ ai- ena ikam kakan nrima-io - ene doko Elia yo anta ulet ene. ¹⁵ Ise keo tlingo, io arus nmpaning!¹⁶Diang ise anta Aku mmerawet nau pokan endo? Dero ene sama kati pea-pea yo tunge la pakot ai momba tman-tman dero: ¹⁷ Kain nyiup suling nte ngkam, tapi ikam belo nuyo, kain nglagu legu luwai, tapi ikam belo nangis nyoru.¹⁸Koe Yohanes ulet, io belo kuman, ai belo isop ai dero ngulek: Io snumban uwok. ¹⁹ Nua Pea Ulun ulet, Io kuman ai isop, ai dero ngulek: eti ta, Io Ulun galak kuman, ai pngisop, tman pnage beo ai ulun dosa. Tapi hikmat Allah sinongkono koe gawi ene."²⁰Laju Yesus mulai mtegur kota-kota yo belo btobat, walau mne Iyo paling deo nampa mujizat-mujizat-Iyo: ²¹ "ssa beta iko Khorazim! ssa beta iko betsaida! koe ena mo tirus diang mo sidon jadi mujizat-mujizat yo sundok jadi mo ekang ikam, sundok ola dero btobat ai nangis nyoru. ²² Tapi Aku ngulek epo ikam: des olo kiamat, tanggung Tirus diang Sidon anta mean se ukuman ko.²³Ai iko kapernaum, anta be iko pinokombo sampe langit? Belo, iko anta pinodiwa sampe dnia ulun mate! koe ena mo sodom jadi mujizat-mujizat yo sundok jadi la ekang ikam, kota ene aso tngkorong sampe olo ndo. ²⁴ Tapi Aku ngulek epo ikam: des olo kiamat, ukuman sodom ene anta aso mean se ukuman kam."²⁵Des ene ngulek Yesus: Aku ngulek sukur epo-Iko, Bapa, Tuhan langit ai dnia, koe eka eka ene ona-Ko nte ulun paham ai pintar, Tapi Iko mkelak epo ulun ulun biasa. ²⁶ Ya Bapa,ene doko yo sngkono mo Iko. ²⁷ Eka sundok snrah epo- Aku koe BapaKu ai nok belo erai kongo ulun yo tau se Pea makse Bapak bute nok belo erai kongo ulun yo tau se Bapak makse Pea bute ai ulun yo epo io Pea ene sngkono kesong mmekelak yo.²⁸Dido ngompoh Aku, eka yo mole lokoi ai pnyekoit boyat, Aku anta miye moang epo iko. ²⁹ Noson beta pngelembar yo payak-Ku ai bguru epo Aku, koe Aku belo di kois koroi ai buen kesong apa pnymbolum ko kuli tnang. ³⁰ Koe pngelembar yo payak Ku ene buen kanam ai pnyekoit-Ku lou mean.

Chapter 12

¹Des jman ene, montuk olo Sabat, Yesus malan mbo umo gandong. Koe slau, murid-murid Iyo ngutik bua gandong ai kuman iyo.² Kito ene, bkesah doko ulun-ulun Farisi epo-Iyo: "Eti Ko ta, murid-murid Ko keo gawi yo kinondion des olo Sabat."³Tapi tuing Yesus epo dero: "Belo be ikam ngebaca ise yo gnawi koe Daud, des io diang dero yo nyarak iyo slau, ⁴timbe nau io sumba lang lou Allah ai timbe nau dero kuman roti nurai yo belo kate nokan, nte iyo ai diang dero yo nyarak iyo, ena belo koe imam-imam?⁵Ktine low, belo be ikam ngebaca lang kitab Taurat, se des olo-olo Sabat, imam-imam ngelanggar ukum Sabat lang Bait Allah, tapi belo di sala? ⁶Aku ngulek epo ikam: Ela mendo keo yo ngombo se Bait Allah.⁷Ena memang ikam paham ptua firman endo: yo PengkakanKu yo ene pngosang ai makse persembahan, pasti ikam belo di ngukum ulun yo belo di sala. ⁸Koe Pea Ulun ene doko Tuhan ombon olo Sabat."⁹Des malan ket lane, Yesus sumba lang lou sembayang dero. ¹⁰Ela mne keo erai kongo ulun yo pate bika tangan iyo. Dero ngunti diang Iyo: "Kate be mengkale ulun montuk olo Sabat?" Ptua dero ene apa kuli memesala Iyo.¹¹Tapi Yesus ngulek epo dero: "Ena erai kongo ngket ikam keo domba ai domba ene latu lang luang montuk olo Sabat, belo be io nangop ai nembaling iyo?¹² belo be ulun pawak rarang se uman domba? Koe ene kate keo gawi buen mbo olo Sabat."¹³Trus ulek Yesus epo ulun ene: "Sokoi ta tangan ko!" peles io nyokoi, langsung ale tangan iyo, jadi ale kati tangan yo bika. ¹⁴Laju baling doko ulun-ulun Farisi ene ai bpekat nte ngempate Iyo.¹⁵Tapi Yesus tau kno dero peles Iyo makat ngket lane. Deo ulun yo nyarak Yesus ai Io mkale eka-eka dero.¹⁶ Io diang bol-bol ngusan dero memetau ise Io ene, ¹⁷apa pinognap firman yo snampe koe nabi Yesaya:"Eti ka, ene Batak-Ku yo pili Ku, yo tengkosang Ku, yo epo yo kesong Ku sengkono; Aku anta mayak roh-Ku mbo-Iyo, ai Io nyengkono ukum epo bangsa-bangsa.¹⁹Io belo anta selentuing ai belo anta keo oyon ries ai ulun belo anta kringo oyon-Iyo ela boyan-boyan. ²⁰Bulu yo tepok blopek belo anta di tembekat-Iyo, ai sumbu yo idik dolan yo belo di anta plensop-Iyo, sampe Io nampa ukum ene kuret. ²¹Ai epo Iyo doko anta bangsa-bangsa ngarap."²²Sundok ene doko noit erai kongo ulun yo snumban uok epo Yesus. Ulun ene posa ai pepe, laju Yesus mkale iyo, peles low ulun ene bunyal ai kito.²³ Ulun deo yo keo mbo mne jadi eran, laju ngulek: "Io endo ungka yo Pea Daud."²⁴Tapi des ulun Farisi kringo ene, dero ngulek: "Diang Beelzebul, tuon uok, Io ngusa uok."²⁵ Tapi Yesus tau akal dero, laju ngulek epo dero: "Tongku-tongku krajaan yo sangko lawan diang erai-erai pasti ancur ai tongku-tongku kota ktine low pngempanan yo sangko lawan diang erai-erai belo anta tahan ola.²⁶Ene low doko ena iblis ngusa iblis, io tbagi-bagi low ai nglawan iyo se; timbe nau krajaan iyo kate btahan? ²⁷Jadi ena Aku ngusa setan diang kuasa Beelzebul, diang kuasa ise murid-murid kam ngusa iyo? Koe ene dero ka yo anta jadi pmutus ngkam.²⁸Tapi ena Aku ngusa uok diang kuasa Roh Allah, sebeta yo Krajaan Allah sundok ulet epo ikam. ²⁹Ktine low ktimbe nau ulun sumba lang lou ulun galak ai ngrampas pengkeo iyo, ena belo bnolit ile ulun yo galak ene? sundok bnolit ile bayu kuli ngrampas lou ene.³⁰ Ise yo belo diang Aku, io nglawan Aku ai ise yo belo di nembun sama-sama diang Aku, io ngoker.³¹Koe ene Aku ngulek epo ikam: Eka dosa ai uja ulun nampun, tapi nguja Roh Kudus belo anta nampun.³² Ena ulun bunyal yo nglawan Pea Ulun, io nampun, tapi ena io nglawan Roh Kudus, io belo anta nampun, ela dnia endo belo, ai dnia yo anta ulet belo low.³³Ena keo tonga kayu yo ulek ko buen, pasti buen low bua yo; ena keo tonga kayu yo ulek ko dat, pasti dat low bua yo. Koe ngket bua yo tonga kayu ene ulun tau. ³⁴O ikam yo upus nipo muro, timbe nau kam kate bunyal nau umbang yo buen, ena ikam se yo dat? Koe yo baling ngket bowa ene nyoret ngket kesong. ³⁵Ulun yo buen nembaling nau umbang yo buen ngket awa pngona yo buen ai ulun yo dat nembaling nau umbang yo dat ngket awa pngona yo dat.³⁶Tapi Aku ngulek epo ikam: Tongku bunyal yo belo otang yo nulek koe ulun ene arus tnanggung montuk olo kiamat. ³⁷Koe kati pemesara kam, ikam pinokono, ai koe kati pemesara kam low ikam anta nukum."³⁸Des ene tenu-tenu kongo ahli Taurat diang ulun Farisi ngulek epo Yesus: "Guru, kain kakan kito nau tanda ngket Iko." ³⁹Tapi tuing Iyo epo dero: "Pokan yo triaw ai belo stia endo tindu tanda. Tapi epo dero belo anta dnie tanda yo mak se tanda nabi Yunus.⁴⁰ Koe kati Yunus lang buntung esa tolu olo tolu malom, ktine lou Pea Ulun tolu olo tolu malom lang tana.Des jman kiamat, ulun-ulun Niniwe anta nyuli sama-sama diang pokan endo ai ngukum iyo low. Koe ulun-ulun Niniwe ene btobat des kringo kabar ngket Yunus, sebeta yo mbo mendo keo yo lengkat se Yunus!Des jman kiamat, ratu ngket selatan ene anta nyuli sama-sama diang pokan endo ai io anta nukum iyo low. Koe ratu endo ulet ngket tompak dnia nte nempaning hikmat Salomo, sebeta yo mbo mendo keo yo lengkat se Salomo!"⁴³"Ena roh triaw baling ngket ulun, io nyabu ka oli epo awa-awa yo tana dat meto awa nongos. Tapi io belo di ruku. ⁴⁴Laju io ngulek: Aku anta mulik nua epo lou yo sundok dikah ku ene. Malan doko io ai ruku low ene osaw,brese snapu ai natur buen.⁴⁵Laju io baling diang moit turu roh yo mak yo triaw aso se io trus dero sumba peles nongos mne. Pnyundok yo nau ulun ene tambah triaw ngket nau yo ono. Ktine low anta pengkono pokan yo triaw endo."⁴⁶Des Yesus aso bkesah diang ulun deo ene, Ine-Iyo diang erai buntung-erai buntung Iyo akat ela baling ai bkomer ngruku Iyo.⁴⁷ Erai kongo ngulek diang Iyo: "Eti Ko ta, ine-Ko diang erai buntung-erai buntung Ko keo ela baling ai bkomer ngruku Iko."⁴⁸Tapi tuing Yesus epo ulun yo nyampe kesah ene epo Iyo: "Ise ine-Ku? ai ise erai buntung-erai buntung Ku?" ⁴⁹Bayu Iyo ngulek, ulak nutui epo tadah murid-murid Iyo: "Ndo ine-Ku ai erai buntung-erai buntung Ku! ⁵⁰Koe ise-ise yo nggawi ptua Bapak-Ku ela Sorga, iyo ene erai buntung Ku song, iyo ene erai buntung Ku bawe, iyo ene ine-Ku."

Chapter 13

¹Des olo ene Yesus baling ngket lang lou ene laju tunge mbo isan gntung. ²Deo ulun ulet bloyun-loyun nglekum-Iyo, koe ene Io dombo epo lang prau laju tunge mbo mne, tapi ulun-ulun deo ene eka-eka yo akat mbo nyarak diwe.³Io deo nutui matuk dero diang mrawet nau enah enduh epo dero. Ulek-Iyo: "Ulun yo tukang skulo ene baling nte skulo. ⁴Des jman yo nabur bini, bini oit io ene keo tenga yo latu mbo nyarak boyan, laju ulet mpulu nungka kuman yo ndok eka. ⁵Keo tenga yo latu mbo dnia yo jut batu, yo belo di beka keo tana yo, bini ene kate se moti koe keo bgamat idik2 tana yo. ⁶Tapi des mato olo melak, yo layo laju pnyundok yo krep koe belo keo wakat.⁷Keo tenga yo latu mbo lang orop, orop ene tambah mroa nylingu oti ene turai pate. ⁸Ai keo low yo latu mbo tana buen kate sampe kbua: keo yo kate ngasil jatus lipat, keo yo onom pulu lipat, keo yo tolu pulu lipat. ⁹Ise yo keo tlingo, moko yo io nmpaning!"¹⁰Murit-murit-Iyo ulet laju ngunti epo-Iyo "Ise moko Iko nutui matuk dero diang pmrawet?" ¹¹Tuing Yesus: "Epo ikam sundok dnie krunia nte tau rasia Krajaan Sorga, tapi epo dero belo. ¹²Koe ise yo keo, epo io anta dnia sampe ruak ruau; tapi ise yo belo keo ise2, ise yo keo mbo io nalek eka.¹³Koe ene doko Aku ngulek diang pmrawet epo dero; koe beta ko dero meti, dero ene belo di kito, koe dero nmpaning, dero ene belo di kringo ai belo tau rti. ¹⁴Epo dero ene gnap nubuat Yesaya, ktindo otang iyo: Dero ene dor nempaning tapi belo tau unong; dero ene dor kito, tapi belo tau rti.¹⁵Koe kesong ulun-ulun endo sundok buntat, ai tlingo dero boyat nte nempaning, diang mato dero pinoringit; apa belo dero meti diang mato dero, belo nempaning diang tlingo dero ai belo tau unong diang kesong dero, nte dero skuleng apa Aku mmkale dero.¹⁶Tapi untung beta mota kam yo kito, diang tlingo kam yo kringo ¹⁷Koe Aku ngulek epo ikam: Sbeta yo deo nabi diang ulun-ulun buen kakan kito kati pngkito kam, tapi dero belo kito, ai kakan kringo kati kati pngringo kam, tapi belo dero kringo.¹⁸Koe ene tempaning kam rti pmrawet nau umbang ulun tukang skulo ene. ¹⁹Epo tongku ulun yo nempaning pirman umbang krajaan sorga, tapi belo tau unong, ulet yo tuju gawi triau laju ngalek ise-ise yo sundok nulo lang kesong dero; yo ene bini yo toyak mbo nyarak boyan.²⁰Bini yo tnias mbo dnia jut batu, yo ene ulun yo nempaning pirman ene laju nrima yo diang pngnanam ego. ²¹Tapi iyo belo kate tumbu wakat ai belo kate tahan ola. Ena ulet sngsara ai kono ptunjol koe pirman ene, peles ulun ene murtad.²²Bini yo toyak mbo tenga orop ene, kati ulun yo nmpaning pirman, tapi water diang nau pnymbolum dero ai kakan bolum srba, nyngkatel pirman ene nampa belo tau keo bua. ²³Yo tnias mbo tana buen yo ene ulun yo nmpaning pirman ene ai tau rti iyo, koe ene yo keo bua, keo yo jatus lipat, keo yo onom pulu lipat, keo yo tolu pulu lipat."²⁴Yesus ngesah nau pmrawet yo mak nua epo dero, ulek Iyo: "Umbang Krajaan Sorga ene kati ulun yo nabur bini yo buen mbo umo iyo. ²⁵Tapi des desung eka ulun turui, ulet bali iyo nabur bini dikut mbo ekang gandong ene, laju buyo. ²⁶Des gandong ene tumbu ai mulai baling bua, melak low dikut ene.²⁷Batak-batak ulun yo keo umo ene ulet epo iyo ai ngulek: Tuan, bini buen apo, yo ulo tuan mbo umo ene? ngket mbe dikut ene? ²⁸Tuing tuan ene, 'keo bali ku yo keo gawi ene. Batak-batak ene ngulek epo iyo: kakan be tuan apa kain epo ngukat dikut-dikut ene?²⁹Tapi iyo ngulek: Koyoh ka, koe gandong ene tau lumpat rukat montuk ikam ngukat dikut ene. ³⁰Koe ka sama tumbu mne sampe des jman nte ngani. Des ene aku ngulek epo tukang ngani: Kumpul kam ile dikut ene, binorokos nte tuna; sundok ene kumpulkam gandong ene epo lang longkongku."³¹Yesus ngesah nau pmrawet yo mak nua epo dero, Ulek Iyo: "Umbang Krajaan Sorga ene kati bigi jabung, yo nalek laju tnabur mbo umo iyo. ³²Bigi jabung ene bini yo paling alus, tapi ena sundok tumbu, jabung ene paling olai ngket pnykulo jnis deli yo mak, yo jadi keo tonga, sampe mpulu-mpulu ulet nampa salai mbo paka-paka yo."³³Diang Iyo ngesah low umbang pmrawet ktindo epo dero: " Umbang Krajaan Sorga ene kati kompal roti yo nalek koe ulun bawe laju bnobo diang jlpong gandong opat pulu liter sampe kmbong beta."³⁴Eka-eka ene ptutui batuk Yesus epo ulun deo diang pmrawet, ndok belo erai Iyo keo nutui matuk dero ena belo diang pmrawet, ³⁵Apa gnap pirman yo snampe koe nabi: "Aku kakan ngingkang bowa-Ku diang pmrawet, Aku kakan ngulek umbang yo melim ngket dnia tnampa."³⁶sundok ene Yesus malan ngket ulun deo ene, sumba epo lang lou. Murit-murit-Iyo ulet ai ngulek epo-Iyo: "Jelas ko epo kain pmrawet umbang dikut mbo umo ene." ³⁷Io nuing, ulek-Iyo: "Ulun yo nias bini buen yo ene Pea Ulun; ³⁸umo ene dnia endo. Bini yo buen ene pea-pea Krajaan ai dikut ene pea-pea yo triau. ³⁹Bali yo nabur bini dikut yo ene iblis. Jman nte ngani ene olo balik bekat, ai yo tukang-tukang ngani ene mlekat.⁴⁰Kati dikut-dikut yo knumpul laju tnuna epo lang api, ktine low des jman olo balik bekat anta. ⁴¹Anta Pea Ulun nyuyu mlekat-mlekat-Iyo, dero ngumpul ise-ise yo nampa tang ai eka ulun yo gawi triaw ngket lang krajaan-Iyo. ⁴²Eka-eka dero noding epo lang bliku api; mbo lane dero nangis nontoi diang ngrgigep kukut. ⁴³Des ene ulun-ulun buen brse anta keo pa kati pa olo lang Krajaan Bapa dero. Ise yo keo tlingo, moko yo nte nempaning!"⁴⁴Umbang Krajaan Sorga ene kati rta yo nruku koe ulun lang tana, ona koe yo nua lang tana ene. koe kanam ego yo ngenjual eka-eka pngkeo iyo nte moli tana ene. ⁴⁵Ktine low umbang Krajaan Sorga ene kati erai kongo ulun tukang dagang yo meto mutiara yo buen nau. ⁴⁶Des sundok ruku mutiara yo uman yo larang, io ngnjual ndok eka pngkeo iyo nte moli mutiara ene."⁴⁷Ktine low umbang Krajaan Sorga ene kati rengge tasik yo noseng mbo tasik, laju kuli bmasam jnis esa. ⁴⁸Des sundok punet, rengge ene dnurut epo diwe, dero tunge ngumpul esa yo buen epo lang pti tong, esa yo belo buen oding dero.⁴⁹Ktine low mbo pnyundok dnia: Mlekat-mlekat ulet nte ngmakse ulun akal triau ngket ulun buen, ⁵⁰bayu moding ulun yo triau epo lang bliku api; mbo lane keo tangis tontoi diang ngrgigep kukut.⁵¹Unong be ikam eka-eka ene?" Dero nuing: "O,o kain unong." ⁵²Yesus ngulek epo dero: "Koe ene tongku ahli Torat yo kuli ptutui batuk ngket umbang Krajaan Sorga ene kati ulun mpu lou yo nembaling rta yo bayu diang yo usang ngket lang pnykona iyo. ⁵³Sundok Yesus ngesah nau pmrawet-pmrawet ene, Iyo malan ngket awa mne,⁵⁴Sampe Iyo mbo kota-Iyo, Yesus nutui matuk ulun-ulun mbo mne lang lou ibadat dero. Dero eran laju ngulek: "Ngket mbe yo kuli pntau ene ai kuasa nte nampa mujisat-mujisat ene? ⁵⁵Mak be Iyo ene pea tukang kayu? Mak be ine Iyo yo karan se Maria diang erai buntung- erai buntung-Iyo: Yakobus, Yusuf, Simon ai Yudas? ⁵⁶Ai mba be erai buntung - erai buntung Iyo yo bawe keo litak lituk ekang taka? Jadi ngket mbe Iyo kuli eka-eka ene.⁵⁷Dero belo sngkono kesong laju nolak se Iyo. Yesus ngulek epo dero: Nabi ene hormat ulun mbo mone-mone, belo ube mbo dnia iyo se ai lang lou blai iyo se." ⁵⁸Koe dero belo prsaya, belo deo mujisat tampa-Iyo mbo mne.

Chapter 14

¹Des ene sampe doko pamusara-pamusara nau umbang Yesus epo Herodes, raja mbo denia mne. ²Trus io ngulek epo prewa-prewa io: "Ndo doko Yohanes tukang baptis; io sundok nyuli ngket ekang ulun mate ai ene doko tukuniyo kuasa-kuasa ene keo gawi mbo lang -Iyo."³Koe onon ene Herodes sundok nyemuyu nangop Yohanes, mansongiyo ai nguongiyo lang sper, koe keo tukun diang Herodias, bawe Filipus erai buntungiyo. ⁴Koe Yohanes pini ngaeiyo, ulekiyo: "belo kate iko nembawe Herodias!" ⁵Herodes kakan ngempateiyo, tapi io takut se ulun deo yo nganggap se Yohanes ene nabi.⁶Tapi des olo ulang taun Herodes, nuyo ka doko pea bawe Herodias mbo ekang dero ai mesenang kesong Herodes,⁷sampe Herodes berputus anta miye epo io ise ka pninduiyo.⁸Jadi des sundok suyu ineiyo, pea bawe ene ngulek: "Die ko ta aku mndo utok Yohanes tukang baptis ene ombon par talam." ⁹laju nyoru ka kesong raja, tapi koe io sundok berputus ai koe peri-periiyo suyuiyo ka oli nte miyeiyo.¹⁰Io nyemuyu ngempung utok Yohanes mbo sper ¹¹ai utok Yohanes ene lou oit ulun ban par talam, trus dnie epo bawe ngelok ene ai io moitiyo epo ineiyo. ¹²Sundok ene ulet ka murid-murid Yohanes tukang baptis ene ngalek antuiyo ai nglowongiyo. Laju dero brangkat memetau ene epo Yesus.¹³Sundok Yesus kringo kabar ene makat Io ngket mne, ai kakan bedeing iyo ba diang peraw epo awa yo belo rame. tapi ulun deo kringo ene ai nyarak Io ngelalo te-te boyan tana ombo ngket kota-kota dero.¹⁴Des Yesus sungket epo tana ombo, Io kito ulun deo beta, jadi timbul ka doko pengenanam kosang epo dero jadi Io mkale dero yo kroton.Desung ilang ilot, murid-murid-Iyo ngompoh Io ai ngulek: "awa endo deing ai denia mulai seom. Suyu Ko ta uli ulun deo ene apa dero kuli moli nte dero okan mbo kampong-kampong."¹⁶Tapi ulek Yesus epo dero: "Belo di koyoh dero uli, ikam arus makan dero." ¹⁷Tuing dero: "Yo keo mbo kain mendo puluniyo limo bis jaja, ai duo kukuy esa." ¹⁸Yesus ngulek: "Oit kam ta dido epo Aku."¹⁹Laju suyu Io ulun deo ene tunge ban dikut. Ai sundok Io ngalek limo bis jaja ai duo kukuy esa ene, Yesus nyonda epo langit ai mengulek berkat, trus ngrinsi-ngrinsi jaja ene ai mieiyo epo murid-murid-Iyo, trus murid-muridIyo ngmbagi ene epo ulun deo. ²⁰Ai dero kuman ndok boting. Sundok ene ulun ngumpul bas bis roti yo kasan, duo blas kepit ponu. ²¹Yo lumpat kuman kira-kira limo ribu kongo bang song, belo pian bang bawe ai pea-pea.²²Sundok ene Yesus nyemuyu resi-resi murid-murid-Iyo dombo epo lang praw ai ono se Io epo mpai, des ene Io nyemuyu ulun deo ene uli. ²³Ai sundok ulun deo ene suyu-Iyo uli, Yesus dombo epo usuk tunden nte bedoa sederai. Des denia sundok malom, Io ba-ba la mne. ²⁴Peraw murid-murid-Iyo sundok tenu-tenu mil koroiyo ngket pantai ai goling giloi koe umbak, koe wayat sakal.²⁵Kira-kira jam tolu malom ulet ka doko Yesus epo dero malan ban danum. ²⁶Des murid-murid-Iyo kito se Io malan ban danum, dero tekojet ai besara ries: " Nduh uwok!", trus dero nyoyar-nyoyar koe takut. ²⁷tapi resi Yesus ngulek epo dero: "tnang ka ikam! Aku endo, nang takut! "²⁸Laju Petrus besara ries ai nuing Io: "Tuhan, ena Iko ene, suyu ta aku ngompoh Iko malan ban danum." ²⁹Ulek Yesus :" kompoh ka! " Jadi Petrus diwa ngket praw ai malan ban danum ngompoh Yesus. ³⁰Tapi des io kiso kanam tapi riyut, io jadi takut ai mulai lotong laju nyoyar: "Tuhan, awat ta aku! "³¹Peles Yesus nyokoi tangan- Iyo, ngop io ai ngulek: "O ulun kurang persaya, ise moko iko water?" ³² Laju dero dombo epo lang praw ai riut lou jadi teno. ³³Ai ulun-ulun io keo mbo peraw nyembah Io, Sebetaiyo Iko Pea Allah."³⁴Des ampe ela mpai dero sungket mbo Genesaret. ³⁵Des ulun-ulun mne tau se Yesus , dero nyampe kabar ene epo pupus ja mne. Jadi eka ulun yo kroton noit epo-Iyo. ³⁶Dero tindu apa kate mulem tompak jubah-Iyo. Jadi eka ulun yo mulem-Iyo jadi ale.

Chapter 15

¹Sundok ene ulet doko tenu-tenu ulun Farisi diang ahli Torat ngket Yerusalem epo Yesus ai ngulek:²" Ise mko murid-murid-Io nglanggar adat istiadat itak kakah taka? Dero belo mui kayang des onon kuman."³Tapi tuing Yesus epo dero: "Ise mko ikam lou nglanggar suyu Allah koe adat istiadat itak kakah kam?⁴Koe Allah befirman: Tunduk diang ine uma ko; ai nua: Ise yo mator nyumpah ine uma yo pasti kono ukum pate.⁵Tapi ikam ngulek: Ise-ise yo ngulek epo ine uma yo: Ise yo keo ela aku yo dapet pnakai nte nmbolum ngko, sundok pnakai nte die sokoi epo Allah,⁶ulun ene belo kotoh oli tunduk epo ine uma yo. Diang ktine firman Allah mbo ikam belo pnakai koe adat istiadat kam se.⁷O ulun pura-pura persaya! Beta doko ulek Tuhan tete Yesaya nau umbang kam:⁸Bangsa endo ngmulia Aku diang biwi bowa yo, pdahal kesong yo oroh ngket Aku.⁹Belo keo jodo dero smbayang epo-Aku, pdahal tutui batuk yo tutui batui dero ene ptua ulun."¹⁰Laju Yesus momba ulun deo ai ngulek epo dero:¹¹"Tempaning ai knanam beta: makse yo sumba lang bowa yo nglonsa ulun, tapi yo baling ngket bowa, ene dko yo nglonsa ulun."¹²Jadi ulet doko murid-murid-Iyo ai ngunti epo-Iyo: "Iko tau se pmensara-Ko ene sundok jadi batu nte tutur ulun-ulun Farisi?"¹³Tuing Yesus: "Tongku-tongku pnyekulo yo belo dinulo koe Bapa-Ku yo mbo sorga anta nukat diang wakat-wakat yo.¹⁴Koe ka dero ene. Dero ulun posa yo ngayak ulun posa. Ena ulu posa ngayak ulun posa, pasti dero duo toyak epo lang luang."¹⁵Laju Petrus ngulek epo-Iyo: "Jelas ko ta pmerawet ene epo kain."¹⁶Tuing Yesus: "Ikam lou belo pian paham ene?¹⁷Tau be ikam tau se eka-eka yo sumba lang bowa diwa epo lang buntung trus noding epo pndosan?¹⁸Tapi ise yo baling ngket bowa ene ngket kesong ai ene doko yo nglonsa ulun.¹⁹Koe ngket kesong nyoret eka akal dat, ngempate, zinah, pokeng koreng, pengako, sumpah kowau ai uja.²⁰Ene doko yo nglonsa ulun. Tapi kuman diang kayang yo belo di bnui belo nglonsa ulun."²¹Laju Yesus malan ngket mne ai bsimpeh epo kampong Tirus diang Sidon.²²Jadi ulet doko erai kongo bawe Kanaan ngket ja eme ai momba: "Tngkosang ta aku, o Tuhan, pea Daud, koe pea ku bawe sumban uwok ai sesa beta."²³Tapi Yesus sama skali belo di nuing yo. Laju murid-murid-Iyo ulet ai tindu epo-Iyo: "Suyu ta io buyo, io nyarak taka diang nyoyar-nyoyar."²⁴Tuing Yesus: "Aku snuyu nte epo domba-domba yo mapos ngket ulun-ulun Israel tingen."²⁵Tapi bawe ene epo dmpet ai nyembah Iyo ulak ngulek: "Tuhan awat ta aku."²⁶Tapi Yesus nuing: "Belo sengkono ngalek roti yo snedia nte pea-pea diang nebir yo epo koko."²⁷Ulek bawe ene: "Beta Tuhan, tapi koko ene kuman uras-uras okan yo toyak ngket meja mpu yo."²⁸Laju Yesus nuing ai ngulek: "O mena, olai iman ko, mko ene jadi se epo iko kati yo pngkakan ko." Des ene se lou pea yo ale.²⁹Sundok ngendikah kampong ene Yesus malan nyarak pinggir gentung Galilea ai dombo epo ombon tenggelung laju tunge mbo mne.³⁰Sundok ene ulun deo bloyun-loyun ulet epo-Iyo moit ulun pokung, ulun tempang, ulun posa, ulun pepe ai deo aso yo mak, laju mayak dero montuk botis Yesus ai Io mmekale dero eka-eka.³¹Laju bengong ulun deo ene kito ulun pepe bunyal, ulun tempang ale, ulun pokung malan, ulun posa kito, ai dero ngmulia Allah Israel.³²Laju Yesus momba murid-murid-Iyo ai ngulek: "Kesong-Ku timbul kosang epo ulun deo ene. Sundok tolu olo dero nyarak Aku ai dero belo keo nte okan. Aku belo kakan nyuyu dero diang siet lau, nindo dero tanjal nyarak boyan."³³Ulek murid-murid-Iyo epo-Iyo: "Ktimbe mbo awa deing endo taka kuli roti nte nmboting ulun yo deo beta endo?"³⁴Ulek Yesus epo dero: "Tenu roti keo mbo ikam?" "Turu," tuing dero, "ai keo aso tenu-tenu esa alus."³⁵Laju Yesus nyuyu ulun deo ene tunge mbo tana.³⁶Sundok ene Io ngalek turu roti ai esa-esa ene, ngusap sukur, mrinsi-mrinsi yo ai mie yo epo murid-murid-Iyo, laju murid-murid-Iyo magi ene lou epo ulun deo.³⁷Ai dero eka-eka kuman sampe boting. Sundok ene ulun ngumpul bis-bis roti yo sisa, turu kepit ponu.³⁸Yo lumpat kuman ene opat ribu bang song pian nitung bang bawe ai bang pea.³⁹Laju Yesus nyuyu ulun deo ene uli. Io dombo prau ai btual epo kampong Magadan.

Chapter 16

¹Sundok ene ulet doko ulun-ulun Farisi ai saduki kakan nyoba Yesus. Dero tindu apa Io memekelak tanda ngket sorga epo dero.² Tapi tuwing Yesus: "Des olo nayap koe langit meya,ikam ngulek: Olo anta buen,³ai des ma olo,koe langit meya ai jou,ikam ngulek: Olo dat. Nau langit ikam tau nembeda yo tapi tanda-tanda zaman belo. ⁴Pokan yo triau ai belo stia endo tindu se tanda.Tapi epo dero belo anta dniye tanda yo makse se tanda nabi Yunus."Laju Yesus ngendikah dero trus brangkat.⁵Des jeman murid-murid Yesus kentas gentung,dero tlengo moit roti. ⁶Yesus ngulek epo dero:"Ati-ati ai awas-awas se ragi ulun Farisi ai Saduki." ⁷ Koe ene dero bekenanam ai ngulek epo sama dero se:"Ene nulek ke-Iyo koe taka belo moit roti." ⁸Des Yesus tau ise yo pengesah dero,Io ngulek: "Ise moko ikam ngesah soal belo keo roti? O'ulun-ulun yo kurang persaya!⁹Belo pian low ikam paham? Belo be ikam knop aso se limo roti nte limo ribu ulun ene trus tenu kepit roti kumpulkam sundok ene? ¹⁰ Ktine low se turu roti nte opat ribu ulun ene trus tenu kepit kumpulkam sundok ene?¹¹Ktimbe moko ikam belo paham se makse roti yo ptua Ku.Aku ngulek epo ikam:awas-awas diang ragi ulun Farisi ai Saduki." ¹²Des ene bayu dero tau se makse ptua-Iyo apa dero awas-awas diang ragi roti,tapi diang tutui batuk ulun Farisi ai Saduki.¹³Sundok Yesus sampe mbo ja Kaisaria Filipi,Io ngunti epo murid-murid-Iyo: "Ulek ulun,Ise si Pea Ulun ene?" ¹⁴Tuwing dero: "Keo yo ngulek: Yohanes Pembaptis,keo low yo ngulek: Elia ai keo low ngulek: Yeremia ena belo erai kongo ngket nabi-nabi." ¹⁵Laju Yesus ngunti epo dero: "Tapi ise ulek kam,ise se Aku endo?" ¹⁶Tuwing Simon Petrus:"Iko ene Mesias,Pea Allah yo bolum!"¹⁷Ulek Yesus epo iyo: "Ego beta iko Simon pea Yunus koe makse ulun yo ngulek ene epo iko,tapi Bapa-Ku yo mbo sorga. ¹⁸Ai Aku low ngulek epo iko: Iko ene Petrus ai ban batu karang endo Aku anta nengkuat jemaat-Ku ai dnia ulun mate belo anta nguasa iyo.¹⁹Epo iko anta diye Ku kunci Kerajaan Sorga.Ise yo bolit ko mbo dnia endo anta bebolit mbo sorga ai ise yo oke ko mbo dnia endo anta noke mbo sorga." ²⁰Laju Yesus ngusan murid-murid-Iyo apa nang mere epo ise-ise ulun se Io Mesias.²¹Ngket jman ene Yesus mulai ngenjelas epo murid-murid-Iyo se Io arus malan epo Yerusalem ai kiso kanam deo kbenasa koe bang tuo-tuo,imam-imam pngutok ai ahli-ahli Taurat,laju pnate ai pinosuli des olo ke tolu. ²²Tapi Petrus ngendurut Yesus epo bika ai ngae Io,ulek iyo: "Tuhan, apa Allah mekoro nau umbang ene! Nau ene belo anta kono Iko.²³ Laju Yesus skuleng ai ngulek epo Petrus: "Buyo ta Iblis.Iko jadi batu nte tutur Oki,koe iko makse ngenanam ise yo knanam Allah,tapi ise yo knanam ke ulun."²⁴Laju Yesus ngulek epo murid-murid-Iyo: "Tongku-tongku ulun yo kakan lumpat Aku,io arus belo nyanda kompu iyo,moson salib iyo ai lumpat Aku. ²⁵Koe ise yo kakan nylamat kesong iyo se,io anta mapos kesong kesong iyo;tapi ise-ise yo mapos kesong iyo koe Aku,io anta kuli iyo.²⁶ Ise jodo yo ulun kuli eka-eka dnia tapi mapos kesong iyo? Ai ise yo dapet die yo nte nganti kesong iyo?²⁷Koe Pea Ulun anta ulet lang kmulia Bapa-Iyo bjuyang diang mlekat-mlekat-Iyo;des jman ene Io anta ngembales tongku-tongku ulun kati gawi gata dero. ²⁸Aku ngulek epo ikam: Se beta-beta yo mbo ekang ulun yo keo mbo mendo keo yo belo anta mate onon se dero kito Pea Ulun ulet jadi Raja lang Kerajaan-Iyo."

Chapter 17

¹onom olo sundok ene Yesus moit Petrus,Yakobus ai Yohanes eraibuntungiyo, ai sama-sama diang dero, Io dombo epo usuk tunden, mbo mne dero ba-ba. ²laju Yesus wesut nau mbo onon mato dero; wae-Iyo kuala kati nau mato olo ai pyepakai-Iyo jadi bura ktarang kati pa olo.³ai nitan epo dero Musa ai Elia desung bunyal diang-Iyo. ⁴ulek Petrus epo Yesus: " Tuhan ego beta kain keo ela mendo. ena Iko kakan, kate ka aku nengkuat tolu kemahn, erai ente Engko, etai ente Musa ai erai iyo ente Elia."⁵Desung io bsurah kolan-kolan diwa jaun keo pa nylingu dero ai engket lang jaun ene keo oyon yo ngulek:" endo doko pea yo knosang koe Ku, epo-Iyo ene aku skono, tinompaning nte-Iyo." ⁶Kringo ene nyongkop murid-murid-Iyo diang dero takut beta. ⁷laju Yesus ulet epo dero diang nengku dero ulak ngulek:" akat ikam nang takut!" ⁸ai des dero nyonda, endo belo kito erai kongo ulun yo mak puluniyo Yesus tingen.⁹Des dero diwa engket tunden ene, Yesus ngulek epo dero:" nang kam kesah pngkito kam ene epo ndok erai kongo ulun ono pea ulun pinosuli engket ekang ulun mate." ¹⁰laju murid-murid-Iyo ngunti epo-Iyo: ena ktine ise moko ahli-ahli taurat ngulek se Elia arus ulet ono?"¹¹tuing Yesus:" betaiyo Elia anta ulet ai nengkuen bmasam nau umbang ¹²jadi Aku ngulek epo ikam: Elia sundok ulet, tapi ulun belo tau se io, diang gawigata dero seiyo kati ptua dero se. Ketine lou pea ulun anta ssa koe dero." ¹³Montuk des ene lou ngerti ka doko murid-murid Yesus se Io bsara nau umbang Yohanes tulang babtis.¹⁴Des Yesus ai murid-murid-Iyo mulik epo ulun deo ene, ulet doko erai kongo ulun ngruku Yesus ai nyembah, ¹⁵ulek io: Tuhan tengkosang-ta peaku, io roton ngembekat ai sesa beta. io jono lutu epo lang api ai jono lou latu epo lang danum. ¹⁶ Aku sundok moit io epo murid-murid-Ko, tapi dero belo di kuli mekale io."¹⁷ulek Yesus:" o ikam pokan iyo belo persaya ai iyo tang, kola-kola aso Aku nongos ekang ikam? kola-kola aso Aku arus sabar epo ikam? oit ka pea ene epo mdo!" ¹⁸Diang ries Yesus ngae io, laju baling ka doko uok ene engket io ai des ene lou pea ene ale peles.¹⁹sundok enemurid-murid Yesus ulet ai des dero ba-ba diang Iyo, dero ngunti:" koe be kain belo kuli ngusa uok ene?" ²⁰Iyo ngulek epo dero:" koe ikam kurang persaya. koe ene Aku ngulek epo ikam: se beta-betaiyo ena ikam keo Iman kolai bigi jabung tingen ikam kuli ngulek epo tunden endo: wensut engket mendo epo lane,-tunden ene anta wensut, ai belo anta keo yo belo jadi nte engkam ²¹jenis endo belo dapet nusa ena diang bdoa ai puasa, "²²Des jeman Yesus ai murid-murid-Iyo sama-sama ombo Galilea, Io ngulek epo dero:" pea ulun anta snerah epo lang kayang ulun. ²³ai dero anta ngempate Iyo ai mbo olo ketolu Io anta pinosuli." koe ene kesong murid-murid-Iyo jadi nyoru beta.²⁴Des Yesus ai murid-murid-Iyo ulet la kapernaum ulet ulun pnage bea Bait Allah epo Petrus ai ngulek:" belo dimayar be guru ko bea duo dirham ene ?" ²⁵tuingiyo:" mayar de." ai des Petrus sumba lou, Yesus bur ngunti:" ise san ko, Simon? engket mbe raja-raja dnia endo ngalek bea ai pajak? engket rayat iyo be ena belo engket ulun nyumba?"²⁶tuing Petrus :" engket ulun nyumba!" keo ene Yesus ngulek epoiyo:" jadi bebas deko rayakiyo. ²⁷jadi apa taka nang jadi batu ente dero tutur, malan aut mintan epo gentung. jadi esa tla yo bintan ko, tnakop ai ingkang ka bowaiyo, pasti iko ngruku sen opat dirham lang bowaiyo, alek ene ai bayarka epo dero, nte Oki diang nte engko lou."

Chapter 18

¹Montuk des ene murid-murid ene ngompoh Yesus ai ngunti: "Ise yo olai tingen lang Krajaan Sorga?"²Jadi Yesus momba pea alus ai mayak-iyo mbo ekang dero ³laju ngulek: "Aku ngulek epo ikam, se beta-beta-iyo, ena ikam belo btobat ai jadi kati pea alus endo, ikam belo anta sumba epo lang Krajaan Sorga.⁴Tapi ise-ise ulun yo kakan mmkiwa pngnanam kesong ai jadi kati pea alus endo, io doko yo olai tingen lang Krajaan Sorga. ⁵Jadi ise-ise ulun nrima pea kati endo lang karan-Ku, io nrima Aku." ⁶"Tapi ise-ise ulun yo mktang erai ngket pea-pea alus endo yo prsaya epo Aku, pawak buen nte-iyo ena erai batu pnggiling sniret mbo biung-iyo laju io pinolotong epo lang tasik.⁷Lamat beta dnia diang eka sara mktang dero: beta ko pmktang arus keo, tapi lamat beta ka ulun yo nglaku-iyo. ⁸Ena tangan-ko ktine low botis-ko mktang iko, totok ai oding ka ene, koe pawak buen nte ngko sumba epo lang bolum diang tangan pungkong ai tempang se diang goluh duo botis kayang noding epo lang api kden.⁹Ai ena mato-ko mktang iko, sungkit ka ai oding ka ene, koe pawak buen nte ngko sumba epo lang bolum diang mato bika bute se noding epo lang api nraka diang mato duo.¹⁰Pinoknop beta, nang ngomoi iwa erai kongo ngket pea-pea alus endo. Koe Aku ngulek epo ikam: Keo mlaekat dero mbo sorga yo trus meti wae Bapa-Ku mbo sorga.¹¹(Koe Pea Ulun ulet nte nylamat yo mapos.)"¹²Ktimbe san kam? Ena erai kongo ulun keo jatus kukui domba, tapi erai kukui ngket ene tang, belo be io jadi nape yo sie pulu sie kukui ene mbo tunden laju malan meto yo tang ene? ¹³Jadi Aku ngulek epo ikam: "Se beta-beta-iyo ena io kuli ngruku-iyo, pawak roa ego-iyo koe yo erai kukui ene se yo sie pulu sie kukui yo belo di tang. ¹⁴Ktine low Bapa kam yo mbo sorga belo di nengkakan apa ndok erai kongo ngket pea-pea endo mapos".¹⁵"Ena eraibuntung-ko nglaku dosa, knae doko io iwat opat mato. Ena io ngringo nasehat-ko iko sundok kuli-iyo nua. ¹⁶Ena io belo di ngringo iko, oit ka erai kongo ena belo duo kongo ulun nua, apa diang pmnsara duo tolu kongo yo tau beta, soal ene belo keo nte kerong-kerong.¹⁷Ena io belo di kakan ngringo dero, sampe ka oli nau umbang ene epo jmaat. Jadi ena io belo di kakan low ngringo jmaat, eti ka io kati ulun belo tau se Allah ena belo kati pnage bea.¹⁸Aku ngulek epo ikam: Se beta-beta-iyo ise yo siret kam mbo dnia endo anta bsiret mbo sorga ai ise yo oke kam mbo dnia endo anta loke mbo sorga.¹⁹Aso nua Aku ngulek epo ikam: Ena duo kongo ngket ikam mbo dnia endo pkat tindu ise ka low, pnindu dero ene anta dnie koe Bapa-Ku yo mbo sorga. ²⁰Koe mbo mone duo tolu kongo ulun bkumpul lang karan-Ku, mbo mne Aku keo mbo ekang dero.²¹Sundok ene ulet ka Petrus ai ngulek epo Yesus: "Tuhan, sampe tenu derang aku arus ngampun eraibuntung-ku ena io nglaku dosa epo aku? Sampe turu derang?"²²Yesus ngulek epo-iyo: "Makse! Makse sampe turu derang, tapi sampe turu pulu derang turu derang²³Koe nau umbang Krajaan Sorga sama kati erai kongo raja yo kakan britung diang batak-batak-iyo. ²⁴Des io mulai britung ene, nadap ka doko epo-iyo erai kongo yo keo utang spulu ribu talenta, ²⁵Tapi koe ulun ene belo di klian mayar eka utang-iyo, raja ene nyuyu apa io jnual diang pea bawe-iyo ai eka pngkeo-iyo nte mayar utang ene.²⁶Jadi nyongkop ka doko batak ene nymbah io, ulek-iyo: Sabar ka ile, eka utang-ku anta bayar ku abis.²⁷Laju ulet kanam kosang lang kesong raja ene se batak ene, sampe io ngmbebas-iyo ai ngapus utang ene.²⁸Tapi des batak ene baling, io ruku se batak yo mak yo keo utang jatus dinar epo-iyo. Io nangop ai nyiak tman-iyo ene, ulek-iyo: Bayar utang-ko! ²⁹Jadi nyongkop ka doko tman-iyo ene ai tindu epo-iyo: Sabar deh ile, utang ku ene anta bayar ku eka.³⁰Tapi io belo trima ai nyrah tman-iyo ene epo lang sper sampe eka utang-iyo bnayar.³¹Kito ene tman-tman-iyo yo mak jadi dat kanam beta laju nyampe eka yo trjadi ene epo tuan dero.³²Raja ene nyuyu momba ulun ene ai ngulek epo-iyo: O batak yo triaw, eka utang ko sundok apus-ku koe pnindu-ko epo aku. ³³Belo be iko low arus nengkosang tman ko kati aku sundok nengkosang iko?³⁴Jadi mara ka doko tuan-iyo ene oli ai nyrah-iyo epo plisi, sampe io mayar eka utang-iyo.³⁵Jadi Bapa-Ku yo mbo sorga anta nglaku ktine low epo ikam, ena tongku ikam belo ngampun eraibuntung kam diang bol kesong kam."

Chapter 19

¹Des Yesus sundok diang tutuy batuk-Iyo ene, berangkat doko Io ngket Galilea ai ulet mbo ja Yudea yo mbo empai atang Yordan. ²Ulun deo beloyun-loyun nyarak Io ai Io lou mekale dero mbo lane.³Jadi ulet doko ulun-ulun Farisi epo-Iyo nte nyoba Io. Dero rekunti: "Kate be ulun nytuar baweiyo diang tulan ise masam?"⁴ Tuing Yesus: "Belo be ikam ngbaca, se Io yo nampa ulun ngket tla nampa dero song ai bawe?⁵Ai firman-Iyo: "Koe ene song anta ngendikah ine umaiyo ai kerai diang baweiyo, keduoiyo oli jadi erai isi erai daya ⁶Ketine doko dero makse duo oli, tapi erai. Koe ene, ise yo sundok pinokerai koe Allah, belo kate senetuar koe ulun.⁷Ulek dero epo-Iyo: " Ena ktine, ise moko Musa nyuyu nte miye surat setuar ena ulun nyetuar baweiyo?"⁸ Ulek Yesus epo dero: "Koe ketokeng kesongkam Musa ngizin ikam nyetuar bawekam, tapi ngket tla belo di ktine. ⁹Tapi Aku ngulek epo ikam: Ise-ise ulun nyetuar baweiyo, makse koe zinah, trus kawen diang bawe yo mak, io nggawi zinah."¹⁰Murid-murid ene ngulek epo-Iyo: " Ena ktine nau umbangiyo besong bawe, lebih buen nang kawen." ¹¹Tapi Io ngilek epo dero: "Belo di eka ulun kuli ngerti pemesara endo, suma dero yo keo karunia bute. ¹²Keo ulun yo belo kuli kawen koe io kinomekus ktine ngket buntung ineiyo, ai keo ulun yo tnampa ktine koe ulun mak, ai keo ulun yo nampa iyo se ktine koe nau pengkakan iyo se koe Kerajaan Sorga. Ise yo paham mokoiyo io paham.¹³Trus ulun moit pea-pea alus epo Yesus, apa Io mayak kayang-Iyo ombon dero ai ngendoa dero, tapi murid-murid-Iyo ngemara ulun-ulun ene.¹⁴ Tapi Yesus ngulek: " Koe ka pea-pea ene, nang ka mombong-mombong dero ngompoh Aku; koe ulun-ulun yo ktine ene yo mpun Kerajaan Sorga." ¹⁵Trus Io mayak kayang-Iyo ombon dero ai Io oli berangkat ngket mne.¹⁶Keo erai kongo ulun ulet epo Yesus, ai ngulek: "Guru, gawi buen ise yo arus gawiku nte kuli bolum kden?"¹⁷ Tuing Yesus: " Ise moko iko ngunti epo Aku nau ise yo buen? Suma erai Bute yo buen. Tapi ena iko kakan sumba po lang bolum, ngaya ka eka petua Allah."¹⁸Ulek ulun ene epo-Iyo: "Perenta yo mone?" Ulek Yesus: "Nang ngempate, nang bezinah, nang ngako, nang ngulek saksi eta,¹⁹tunduk epo ine uma ko ai tinong kosang sama ulun kati iko se."²⁰ Ulek ulun burok ene epo-Iyo:"Eka-eka ene sundok sarakku, ise aso yo nokon kurang?" ²¹Ulek Yesus epoiyo: "ena iko kakan sempurna, malan aut, jenual doko eka pengkeo ko ai deniye epo ulun-ulun kao, jadi iko anta kuli arta mbo sorga, ulet ka oli epo dido ai lumpat ka Aku." ²²Des ulun burok ene keringo pemesara ene, malan doko io diang kesong nyoru, koe deo pengkeoiyo.²³Yesus ngulek epo murid-murid-Iyo:" Aku ngulek epo ikam, se beta-betaiyo poyoh beta ulun tataw nte sumba po lang Kerajaan Sorga. ²⁴Sindai nua Aku ngulek epo ikam, aso sepel erai kukuy unta sumba lang luang pilos se erai kongo ulun tataw sumba po lang Kerajaan Allah."²⁵Des Murid-murid kringo ene, tekojet beta doko dero ai ngulek: " Ena ktine, ise po yo kuli sinolamat?" ²⁶Yesus meti dero ai ngulek: " Nte ulun nau umbang ene belo anta dapet, tapi nte Allah eka-eka nau umbang ene dapet ba." ²⁷Trus Petrus nuing ai ngulek epo Yesus: "Kain endo sundok ngendikah eka ise masamm ai lumpat Iko; jadi ise po yo anta kuli kain?"Ulek Yesus epo dero: " Aku ngulek epo ikam, se beta-betaiyo des nampa denia bayu nua, ena Pea Ulun nongos mbo penunge kemuliaan-Iyo, ikam, yo sundok lumpat Aku, anta tunge lou mbo ombon duo belas penunge nte ngemutus keduo belas suku Israel.²⁹Ai tongku-tongku ulun yo koe karan-Ku ngendikah lowuiyo, erai buntungiyo song ene lou erai bungtungiyo bawe, ine umaiyo, pea-pea ene lou umoiyo, anta kuli nua jatus lipat ai anta kuli bolum yo kden. ³⁰Tapi deo ulun yo ono tingen anta jadi sori tingen, ai yo sori tingen anta jadi yo ono tingen."

Chapter 20

¹"Ene low Krajaan Sorga sama kati mpu lou yo ngket ma beta meto ulun nte bgawi mbo kbon anggur iyo. ²Sundok io pekat soal upa diang ulun bgawi ene erai dinar erai olo, io nyuyu dero bgawi mbo kbon anggur iyo.³Kira-kira jam sie ma io baling ai kito nua ulun-ulun mak yo beay mbo pasar.⁴ Ulek iyo epo dero: Daro ikam epo kbon anggurku ai aku mayar ikam diang upa yo sengkono nau gawi. Pnyundok yo dero malan low.⁵Kira-kira jam duo blas ai jam tolu duluy io baling nua ai sama kati gawi yo ono nde.⁶ Kira-kira jam limo nayap io baling nua ai ruku nua diang ulun-ulun yo mak, trus ulek iyo epo dero: Ise moko ikam belo keo gawi ka mndo tambus olo? ⁷Ulek dero epo iyo: Koe belo keo ulun yo ngupa kain. Ulek iyo epo dero: Daro ka low ikam epo kbon anggur ku.⁸Des malom mpu kbon ene ngulek epo mandor iyo: Bnomba ulun-ulun bgawi ene ai bnayar upa dero, mulai yo ket sumba sori sampe yo sumba ono. ⁹Ulet doko dero yo mulai bgawi kira-kira jam limo ai tongku dero nrima erai dinar. ¹⁰Sundok ene ulet low dero yo bgawi ket tla, omoy dero kuli paling roa, tapi tongku kongo dero kuli erai dinar low.¹¹Des dero nrima ene, dero ngrepengut epo mpu kbon ene. ¹²Ulek iyo: Dero yo sumba sori ene suma bgawi erai jam, iko nyama dero diang kain yo bgawi boyat erai olo pong kono keke langot.¹³Tapi mpu kbon ene nuing erai kongo ket dero: erai buntung, aku belo di belo adil epo iko. Belo be taka sundok pekat erai dinar erai olo?¹⁴ Alek ka mpun ko trus malan ket ndo; aku kakan mie yo sumba sori endo sama kati ngko.¹⁵Belo be aku bbas makai mpun ku se sengkono kati ptua kesong ku? Iri be ikam koe aku sawai kesong? ¹⁶Ktine doko ulun yo sori tingen anta jadi yo ono tingen ai ulun ono tingen anta jadi yo sori tingen."¹⁷Des Yesus kakan malan epo Yerusalem, Io momba dua blas murid-Iyo pinoseing ai ngulek epo dero ela tenga boyan:¹⁸ "Tempo ndo taka malan epo Yerusalem ai Pea Ulun kakan snerah epo pngutok imam-imam diang ahli-ahli Taurat, ai dero kakan ngukum Iyo diang ukum pate.¹⁹ Ai dero anta nyrah Iyo epo bangsa-bangsa yo belo tau se Allah. Apa Io nte uja-uja, nte kurow ai snalib, des olo ktolu Io pinonyuli."²⁰Ulet ka doko ine pea Zebedeus diang pea-pea iyo ene epo Yesus, laju nyongkop onon-Iyo kakan keo pnindu epo-Iyo. ²¹Ulek Yesus: "Ise pengkakan ko?" Tuing iyo: "Suyu Ko ta, apa keduo pea ku endo kuli tunge anta lang Krajaan-Ko, yo erai mbo tadah sanan Ko ai erai yo tadah sei Ko."²²Tapi Yesus nuing, ulek Iyo: "Iko belo tau, ise pnindo ko ene. Kuli be iko ngisop ktowong, yo arus isopKu?" Ulek dero epo Iyo: "Kain kuli." ²³Yesus ngulek epo dero: "Ktowong Ku memang anta isop kam, tapi nte tunge ela sanan ai ela sei Ku, Aku belo keo hak mie yo. Ene anta dnie epo ulun-ulun yo sundok pinotoko koe Bapa Ku." ²⁴Kringo ene mara spulu kongo murid yo mak epo duo erai buntung ene.²⁵Tapi Yesus momba dero laju ngulek: "Ikam tau, se pmerenta-pmerenta bangsa-bangsa mrenta rayat iyo diang prenges ai pngutok-pngutok ene ngenjalan kuasa iyo diang kois koroi epo dero. ²⁶Ena ikam belo di ktine. Ise yo kakan jadi nuon mbo ngket ikam se, moko yo io nte jadi playan kam, ²⁷ai ise-ise yo kakan jadi ulun kinonuon mbo ekang ikam, moko yo io nte jadi batak kam; ²⁸sama kati Pea Ulun ulet belo dikakan nlayan, tapi ube nte nglayan ai nte mie kesong Iyo nte pnous ulun deo."²⁹Des Yesus diang murid-murid Iyo baling ngket Yerikho, ulun deo nglenduyun nyarak Iyo.³⁰ Keo duo kongo ulun posa yo tunge mbo isan boyan kringo, se Yesus lalo, trus dero momba: "Tuhan, Pea Daud, tkosang ta kain!" ³¹Tapi ulun deo ene ngae dero apa dero suni. Tapi dero tambah ries momba, ulek dero: "Tuhan, Pea Daud, tkosang ta kain!"³²Laju Yesus nongos ai momba dero. Io ngulek: "Ise ptua kam Oki gawi nte ngkam?" ³³Tuing dero: "Tuhan, apa mato kain kuli meti." ³⁴Jadi Yesus timbul kesong kosang, laju Io mulem mato dero, des ene peles dero kuli meti laju nyarak diang Iyo.

Chapter 21

¹Des Yesus diang murid-murid Iyo dempet se Yerusalem ai ulet mbo Betfage yo keo mbo tunden Zaitun, Yesus nyuyu duo kongo murid Iyo ²diang psan: "Daro ikam epo kampong yo keo mbo onon ikam ene, mne ikam ruku kledai bawe bnolit diang keo anak yo dmpet iyo. Oke kam kledai ene ai noit ine diang anak yo epo Aku. ³Ena keo ulun ngo ikam, ulek kam: Tuhan se yo kakan makai iyo. Io belo anta di ola nempuli yo."⁴Nau umbang ene ktine apa gnenap firman yo snampe koe nabi:⁵ "Nulek ta epo putri Sion: Neti, Raja ko ulet ngompoh iko , Io belo di kois korong ai nendung kledai, kledai pmoit yo aso burok."⁶Malan ka doko murid-murid ene ai nggawi kati yo ptua Yesus epo dero.⁷ Dero moit kledai bawe ene diang anak yo, bayu nglapit yo diang diris dero laju Yesus dombo low epo ombon kledai ene. ⁸Ulun deo beta yo keo mbo mne nguar diris dero mbo boyan, keo low yo notok gregey diang daon kayu ai meje yo nyarak boyan.⁹Ulun deyo yo malan onon Yesus, ai yo nyarak yo ket sori nampa oyon, ulek dero: "Hosana nte Pea Daud, dnie berkat Iyo yo ulet lang karan Tuhan, hosana mbo awa yo paling ombo!" ¹⁰Des Io sumba mbo Yerusalem, gempar ka doko mupus kota ene, ai ulun ngulek: "Ise ulun endo?" ¹¹Ulun deo ene nuing: "Endo doko nabi Yesus ngket Nazaret mbo Galilea."¹²Laju Yesus sumba epo lang Bait Allah ai ngusa eka ulun yo bdagang mbo natar Bait Allah. Io nelinggang meja-meja awa tukang nganti sen diang pnunge-pnunge penjual dara ¹³ ai ngulek epo dero: "Keo tnulis: Lou-Ku nulek lou doa. Tapi ikam nampa yo nte awa ulun akal gramas." ¹⁴Ulet ka doko ulun-ulun posa diang ulun-ulun tempang epo Iyo lang Bait Allah ene, ai dero pkale Iyo.¹⁵Tapi des imam-imam pngutok diang ahli-ahli Taurat kito musisat-musisat yo tampa Iyo ene ai pea-pea yo momba lang Bait Allah: "Hosana nte Pea Daud!" kesong dero ngriten, ¹⁶ laju dero ngulek epo Iyo: "Kringo be Iko ulek pea-pea endo?" Ulek Yesus epo dero: "Aku kringo; belo pini be ikam ngebaca: Ngket bowa taru-taru ai pea-pea yo aso nete Iko sundok nyedia puji-pujian?" ¹⁷ Laju Io ngendikah dero ai malan epo baling se kota epo Betania ai nsan mbo mne.¹⁸Des aso ma beta desung yo malan mulik epo kota, Yesus kiso sietlaw.¹⁹ Dmpet boyan Io kito tonga ara laju Io ngompoh epo mne, tapi Io belo ruku ise-ise makse daon-daon tingen. Ulek Iyo epo tonga kayu ene: "Iko turai belo anta tau mua oli!" Peles des ene low krep ka doko tonga ara ene.²⁰Kito nau ene ngrengao murid-murid Iyo, trus ngulek: "Timbe nau tonga ara ene ise moko kolan-kolan krep?"²¹ Tuing Yesus se dero: "Aku ngulek epo ikam, sebeta yo ena ikam persaya ai belo kerong-kerong, ikam kuli nggawi lengkat se yo kati gawi Ku epo tonga ara ene, tapi low ena ikam ngulek epo tunden endo: Rengkat ai bturak epo lang tasik! nau umbang ene pasti jadi beta. ²²Ai ise-ise ka yo tindu kam lang doa diang persaya beta-beta, ikam pasti nrima yo."²³Laju Yesus sumba lang Bait Allah, des Io nutui matuk ela mne, ulet imam-imam pngutok diang tuo-tuo bangsa Yahudi ngruku Iyo, peles ngunti: "Diang kuasa ise Iko gwani ene? Ai ise yo mie kuasa ene epo Iko?" ²⁴Tuing Yesus epo dero: "Aku keo pnindu erai pngunti epo ikam ai ena ikam tau nuing epo Aku, Aku ngulek low epo ikam diang kuasa ise Aku nggawi ene.²⁵Ngket be baptisan Yohanes ? Ngket sorga be ngket ulun?" Dero bkesah sama dero, ai ngulek: "Ena taka ngulek: Ngket sorga, Io pasti ngulek: Ena ktine, ise moko ikam belo persaya diang iyo?²⁶ Tapi ena taka ngulek: Ngket ulun, taka takut diang ulun deo, koe eka ulun ngotus Yohanes ene nabi." ²⁷Bayu dero nuing Yesus: "Kain belo tau." Yesus nuing low epo dero: "Ena ktine, Aku belo ngulek low diang ikam diang kuasa ise Aku nggawi ene."²⁸"Ise san ko nau endo: Keo ulun keo duo pea song, io ulet ngruku pea yo tuo trus ngulek: Peaku malan ka ai bgawi olo ndo mbo kbon anggur. ²⁹Tuing pea ene: O,o, bapa. Tapi io belo malan.³⁰ Laju io nyeruku pea yo kduo, ai ngulek ktine low. Tuing pea ene: Aku belo kakan. Tapi pnyundok iyo noli trus malan low.³¹Ise lelu dero duo yo ngaya ptua uma yo?" Tuing dero: "Yo sori." Ulek Yesus epo dero: "Aku ngulek epo ikam, sebeta yo tukang tindu bea ai lonte yo ono sumba Krajaan Allah se ikam. ³²Koe Yohanes ulet nte nutui boyan yo kono nte ngkam, ai ikam belo persaya se iyo. Tapi tukang tindu bea diang lonte persaya diang iyo. Tontan ikam kito, tapi ikam belo tau noli ai belo persaya low diang iyo."³³"Tinompaning pmerawet yo mak. Keo mpu tana muka kbon anggur ai nampa pagar lekum. Io ngali luang nte awa mia anggur diang nampa pmeo awa ndurung lang kbon ene. Laju io memesewa kbon ene epo penggawi-penggawi kbon laju io se malan epo dnia yo mak. ³⁴Des duni musim panen, io nyuyu batak-batak iyo nte ngruku penggawi-penggawi ene nte nrima asil yo nte iyo.³⁵Tapi penggawi-penggawi nangop batak-batak iyo ene: dero mupuk yo erai, ngempate yo mak ai nurak yo mak low diang batu.³⁶ Laju mpu tana ene nyuyu low batak-batak yo mak, deo se yo tla, tapi pengkono dero sama kati tman-tman dero ene. ³⁷Pnyundok yo io nyuyu pea se ngruku dero, ulek iyo: Ena pea ku pasti dero takut.³⁸Tapi des penggawi-penggawi ene kito pea iyo ene, dero bkesah sama dero: Io ene ahli waris, alo taka ngempate iyo, apa warisan ene nte taka.³⁹ Dero nangop io laju nurak io epo baling se kbon anggur ene laju ngempate iyo.⁴⁰Jadi ena mpu kbon anggur ene ulet, ise yo anta gawi iyo epo penggawi-penggawi ene?" ⁴¹Ulek dero epo Iyo: "Io anta mrindas ulun-ulun triaw gawi ene ai kbon anggur ene anta snewa epo penggawi-penggawi yo mak, yo kakan nyerah hasil sampe des jman iyo."⁴²Ulek Yesus diang dero: "Belo be ikam pini baca lang Kitab Suci: Batu yo noding koe tukang-tukang bangunan sundo jadi batu penjuru: hal kjadian nget pihak Tuhan, ene hal yo ajaib mbo mato taka.⁴³Koe ene, Aku ngulek epo ikam, se Krajaan Allah anta nalek ngket ikam ai anta dnie epo bangsa yo ngasil bua Krajaan ene. ⁴⁴Ai ise-ise yo toyak mitek batu ene, io pasti tempur ai ise-ise yo kono sengkinan batu ene, io tme."⁴⁵Des imam-imam pngutok diang ulun-ulun Farisi kringo pemerawet-pemerawet Yesus, dero tau, se dero ene yo pinotua koe Iyo.⁴⁶ Laju dero bkomer nte nangop Iyo, tapi dero takut diang ulun deo, koe ulun deo ene ngotus Iyo ene nabi.

Chapter 22

¹Laju Yesus bsara low lang pmrawet epo dero: ²"Nau umbang Krajaan Sorga sama kati erai kongo raja, yo nampa ungan nte pea-iyo. ³Io nyuyu batak-batak-iyo ngirak ulun-ulun yo sundok pnakot epo ungan ene, tapi ulun-ulun ene belo di kakan ngompoh.⁴Io nyuyu nua batak-batak yo mak, pakot-iyo: Nulek beta deh epo ulun-ulun yo pnakot ene: Se beta-beta-iyo okan singkap, sundok sdia-ku, lmbu-lmbu song ai pnykamu-ku sundok sinomble; eka ene sundok sinodia, ulet aut epo kuman nyingkap mbo ungan endo.⁵Tapi ulun-ulun yo pnakot ene belo di kakan nyanda; keo yo malan epo umo dero, keo yo malan epo ngurus penyetaket dero, ⁶ai yo mak nangop batak-batak-iyo ene, ngurow ai ngmpate dero. ⁷Jadi mara roa ka doko raja ene, laju nyuyu pasukan-iyo epo daro nte ngmpate pngmpate-pngmpate ene ai nuna kota dero.⁸Sundok ene io ngulek epo batak-batak-iyo: Okan singkap nte ungan kawen sundok sinodia, tapi ulun-ulun yo pnakot nde belo di snghkono nte ene. ⁹Koe ene malan aut epo ensangan-ensangan boyan ai pnakot beta tongku ulun yo ruku kam lane epo kuman nyingkap nte ungan kawen ene. ¹⁰Jadi malan beta batak-batak ene ai dero ngumpul eka ulun yo ruku dero mbo boyan, ulun-ulun triaw ai ulun-ulun buen, sampe ponu doko belawang awa kuman nyingkap ungan kawen ene diang peri.¹¹Des raja ene sumba nte nyruku peri-peri ene, io kito erai kongo ulun yo belo makai pakaian ungan. ¹²Io ngulek epo-iyo: O eraibuntung, ktimbe moko iko sumba epo dido belo nyua pakaian ungan? Tapi ulun ene suni-suni ka.¹³Laju raja ene ngulek epo batak-batak-iyo: Bolit ka botis kayang-iyo ai tebir ka ulun ene epo lang seom yo seom ji, mbo lane doko anta keo tontoi ai kukut ngrgigep.¹⁴Koe deo yo bnomba, tapi kurang yo pnili."¹⁵Sundok ene malan ka ulun-ulun Farisi; dero brondeng ktimbe dero kuli nangop Yesus diang penyekunti. ¹⁶Dero nyuyu murid-murid dero diang ulun-ulun Herodian ngunti epo-Iyo: "Guru, kain tau, Iko ene ulun jujur nutui matuk boyan Allah ai Iko belo di takut se ulun ise ka, koe Iko belo di nondek Iko se. ¹⁷Ulek ta epo kain ktimbe san-Ko: Kate be belo be mayar bea epo Kaisar?"¹⁸Tapi Yesus tau ktriaw kesong dero ene laju ngulek: Ise moko ikam nyoba Aku, o ulun-ulun ungka ungke di tau? ¹⁹Pkelak ta epo Aku mato sen nte bea ene." Dero moit sen dinar epo-Iyo.²⁰Jadi Io ngunti epo dero: "Gambar ai tulisan ise endo?" ²¹Tuing dero: "Gambar ai tulisan Kaisar." Laju ulek Yesus epo dero: "Dnie ko epo Kaisar ise yo arus die kam epo Kaisar ai epo Allah ise yo arus die kam epo Allah." ²²Kringo ene eran doko dero ai ngndikah Yesus laju malan.²³Des olo ene ulet ka epo Yesus tenu-tenu kongo ulun Saduki, yo keo pentau, se belo keo pngnyuli. Dero ngunti epo-Iyo: ²⁴"Guru, Musa ngulek, se ena ulun mate diang belo keo nape pea , eraibuntung-iyo arus kawen diang bawe-iyo ene ai nngkuat upus nte eraibuntung-iyo ene.²⁵Endo ekang kain keo turu kongo ulun eraibuntung. Yo tla kawen, tapi sundok ene mate. Jadi koe io belo keo upus, io nape bawe-iyo ene nte eraibuntung-iyo. ²⁶Ktine low yo kduo ai yo ktolu sampe diang yo kturu. ²⁷Jadi pngabis-iyo, sundok dero eka, bawe ene mate low. ²⁸Ise ngket turu kongo ene yo jadi song bawe ene des olo pngnyuli? Koe dero eka sundok nmbawe io."²⁹Yesus nuing dero: "Ikam tang, koe ikam belo tau Kitab Suci diang kuasa Allah! ³⁰Koe des olo pngnyuli ulun belo di kawen ai belo di knawen tapi bolum kati mlaekat mbo sorga.³¹Tapi nau otang pngnyuli ulun-ulun mate belo be ikam ngmbaca ise firman Allah, des Io ngulek: ³²Aku doko Allah Abraham, Allah Ishak ai Allah Yakub? Io makse di Allah ulun mate, tapi Allah ulun bolum." ³³Ulun deo yo kringo ene eran beta diang tutui batuk-Iyo³⁴Des ulun-ulun Farisi kringo, se Yesus sundok nampa ulun-ulun Saduki ene nyruni, bkumpul ka doko dero ³⁵ai erai kongo ngket dero, erai kongo ahli Taurat, ngunti nte nyoba Io: ³⁶"Guru, ukum mone yo paling ombo lang ukum Taurat?"³⁷Tuing Yesus epo-iyo: "Tinongkosang beta Tuhan, Allah-ko, diang bol-bol kesong-ko ai diang bol-bol eka pnymbolum-ko ai diang bol-bol eka kno buen-ko.³⁸Ene doko ukum yo paling ombo ai yo tla.³⁹Ai ukum yo kduo, yo sama diang ene, yo doko: Tinongkosang ko sama sama ulun sama kati kompu tonga ko se. ⁴⁰Mbo kduo ukum ene ka doko betondok eka ukum Taurat ai kitab nabi-nabi.⁴¹Des ulun-ulun Farisi desung bkumpul, Yesus nguntin epo dero, ulek-Iyo: ⁴²"Ise san kam nau otang Mesias? Pea ise Io ene? Ulek dero epo-Iyo: "Pea Daud."⁴³Ulek-Iyo epo dero: "Ena ktine, ktimbe moko Daud koe ayak Roh kate momba Io Tuan-iyo, des io ngulek: ⁴⁴Tuhan sundok bsara epo Tuan-ku: Tunge ka mbo tadah sanan-Ku, sampe bali-bali-Ko payak-Ku mbo iwat botis-Ko.⁴⁵Jadi ena Daud momba Io Tuan-iyo, bahe be Io pea-iyo low?" ⁴⁶Ndok belo erai kongo ulun yo kuli nuing nte-Iyo ene, ai ngket olo ene ndok belo erai kongo ulun oli yo ronu ngunti ise-ise epo-Iyo.

Chapter 23

¹Koe ene Yesus ngulek epo ulun deo ai epo murid-murid Iyo, ulek Iyo:² "Ahli-ahli Taurat diang ulun-ulun Farisi sundok tunge mbo pnunge Musa. ³Koe ene naya diang gnawi ise yo bnatuk koe dero epo ikam, tapi nang ikam nyarak ise yo gawi dero, koe dero nutui matuk tingen tapi belo di nglakuiyo.⁴Dero molit pnyekoit-pnyekoit boyat, trus mayak ombon pluko ulun, tapi dero se belo kakan mulem yo. ⁵Eka gawi yo nlaku koe dero ene apa eti ulun tingen; dero makai tali sembayang yo sae ai jumbai yo anjang;⁶Dero tuju tunge mbo awa yo paling kinonuon lang ungan ai ela ono tingen ena mbo lou sembayang; ⁷Dero gawal ena pkombo ulun ela pakot ai gawal ena bnomba Guru.⁸Tapi ikam, nang sampe nulek Guru; koe Guru kam erai bute ai ikam eka ene erai buntung. ⁹Ai ikam nang momba ise-ise low bapa mbo dnia endo, koe Bapa kam erai bute, yo ene Iyo yo keo mbo Sorga. ¹⁰Nang low ikam nulek se pngutok, koe erai bute pngutok kam, yo ene Mesias.¹¹Ise-ise ikam yo paling olay, moko io yo nte jadi playan kam. ¹²Ai ise-ise yo pkombo iyo se, io anta pinokiwa ai ise yo mekiwa yo se, io anta pinokombo.¹³Sesa beta anta ikam, o ahli-ahli Taurat diang ulun-ulun Farisi, o ulun-ulun ungka ungke tau, koe ikam nokom jawong-jawong Krajaan Sorga mbo onon ulun. Koe ikam se belo sumba ai ikam ngaur nte dero yo bkomer kakan sumba. ¹⁴Sesa beta anta ikam, o ahli-ahli Taurat diang ulun-ulun Farisi, o ikam ulun-ulun ungka-ungke tau, koe ikam ngakal balu-balu ai ikam nipu ngakal mato ulun diang doa yo anjang-anjang. Koe ene pasti ikam nrima ukuman yo paling boyat. ¹⁵Sesa beta anta ikam, o ahli-ahli Taurat diang ulun-ulun Farisi, o ulun-ulun ungka-ungke di tau, koe ikam blayar ngentas tasik ai bange epo mone-mone mbo tana ombo, nte naket erai kongo tingen nte lumbat agama kam ai des io sundok lumpat, ikam nampa iyo jadi ulun nraka, yo duo lipat triaw se ikam¹⁶Sesa beta anta ikam, o pngutok-pngutok posa, yo ngulek: Berputus koe Bait Suci, bputus ene belo keo jodo; tapi bputus koe mas Bait Suci, berputus ene ngemereket. ¹⁷O ikam ulun-ulun bungang ai ulun-ulun posa, ise yo pawak penting, emas be ena belo Bait Suci yo mekudus emas ene?¹⁸Berputus koe mezbah, bputus ene belo keo jodo; tapi bputus koe persembahan yo keo mbo ban iyo, berputus ene ngmereket.¹⁹ O ikam ulun-ulun posa, ise yo pawak penting, persembahan be ena belo mezbah yo mkudus persembahan ene?²⁰Koe ene ise yo berputus koe mezbah, io bputus koe mezbah ai low diang eka yo keo pnayak ban ene. ²¹Ai ise yo berputus koe Bait Suci, io bputus koe Bait Suci diang epo Iyo low, yo nongos mbo mne.²² Ai ise yo berputus koe sorga, io bputus koe tahta Allah ai low koe Iyo, yo nongos ombon yo.²³Sesa beta anta ikam, o ahli-ahli Taurat diang ulun-ulun Farisi, o ikam ulun-ulun ungka-ungke di tau, Koe perpuluhan ngket slase, adas manis ai jinten bayar kam, tapi yo paling penting lang ukum Taurat belo di snanda koe kam, yo ene: adil diang bolum bako tengkosang ai stia. Yo erai gnawi tapi yo mak nang dnikah.²⁴ O ikam pngutok-pngutok posa, kiyongo yo keo lang pngisop kam noding, tapi onta yo keo lang ne tolon kam.²⁵Sesa beta anta ikam, o ahli-ahli Taurat diang ulun-ulun Farisi, o ikam ulun-ulun ungka-ungke di tau, koe ktowong diang pinggan tinombrese ela baling yo tingen koe kam, tapi ela dalom yo ponu diang ako dalus ai mranggah. ²⁶O ulun Farisi yo posa, tinombrese ile ela dalom ktowong ene, pasti ela baling yo brese low.²⁷Sesa beta anta ikam, o ahli-ahli Taurat diang ulun-ulun Farisi, o ikam ulun-ulun ungka-ungke di tau, Koe ikam sama kati kubur yo ncet bura, ngket baling nau yobrese yo, tapi ela dalom yo ponu diang tulang-tulang ai deo masam mrota.²⁸ Ene low ikam, ela baling nau yo kono ela mato ulun, tapi ela dalom kam ponu diang ungka-ungke di tau ai kteriaw.²⁹Sesa beta anta ikam, o ahli-ahli Taurat diang ulun-ulun Farisi, o ikam ulun-ulun ungka-ungke di tau, koe ikam nengkuat kubur nabi-nabi ai nengkuen tugu ulun-ulun saleh ³⁰ai ngulek: Ena kain bolum jman itak kakah kain, kain belo anta lumpat diang dero ngempate nabi-nabi ene. ³¹Tapi diang ktine ikam ngulek nte ngkam se, se ikam ene upus pngempate nabi-nabi ene.³²Jadi, tinomponuka low gawi gata itak kakah kam!³³ O ikam nipo-nipo, o ikam upus nipo muro! Timbe nau ikam kate ngidar ngket ukum nraka?³⁴Koe ene, eti ka, Aku nyuyu epo ikam nabi-nabi, ulun-ulun tau ba ai ahli-ahli Taurat: tenga ngket dero anta pate kam ai snalib koe kam, yo mak knesa koe kam mbo lou-lou sembayang kam ai kurow kam ngket kota epo kota, ³⁵apa ikam nanggung ukuman pngerudak daya ulun-ulun belo sala mulai ngket Habel, ulun kono ene, sampe epo Zakharia pea Berekhya, yo pate kam mbo ekang awa kudus ai mezbah. ³⁶Aku ngulek epo ikam: sebeta-beta yo eka-eka endo tnanggung koe pokan endo!"³⁷"Yerusalem, Yerusalem, iko yo ngempate nabi-nabi ai nurak diang batu ulun-ulun yo snuyu epo ikam! Bjuli-juli Aku ngeno kakan ngumpul pea-pea kam, sama kati tino piak ngumpul anak-anak iyo iwat olar iyo, tapi ikam belo kakan.³⁸ Eti ka lou kam endo anta dnikah ai jadi luway. ³⁹Ai Aku ngulek epo ikam: Ngket tempo ndo ikam belo anta kito Aku oli, sampe ikam ngulek: Kuli berkat diko Iyo yo ulet lang karan Tuhan!"

Chapter 24

¹Sundok ene Yesus baling ngket Bait Allah, laju malan. Murit-murit-Iyo ulet nutui tadah nau umbang Bait Allah. ²Io ngulek epo dero: "Ikam kito eka-eka ene? Aku ngulek epo ikam, sbeta yo ndok belo erai batu mbo mndo yo aso toro bpayak ban batu yo mak; eka-eka ene kakan pinorata diang tana."³Des Yesus tunge nyderai ela tngglung Zaitun, ulet murit-murit-Iyo epo-Iyo nte bkesah surah diang Io. Ulek dero: "Ulek-Ko tah epo kain, Kola ene trjadi ai ise pleta pngulet-Ko ai pleta pnyundok dnia?" ⁴Tuing Yesus epo dero: "Jaga-jaga ka ikam apa nang keo ulun yo nampa ikam tang! ⁵Koe deo ulun anta ulet diang makai karan-Ku ai ngulek: Aku endo Mesias, ai dero anta nampa tang deo ulun.⁶Ikam anta kringo rtimpok oyon prang ai dolit-dolit kabar se prang. beta ktine jaga-jaga ka nang ikam belo kturoh; Koe eka-eka ene mamang arus jadi, tapi ene belo pian pnyundok iyo. ⁷Koe bangsa yo erai anta bprang nglawan bangsa yo mak, ai krajaan nglawan krajaan. Anta keo jman lau diang klakui mbo mone2 awa. ⁸Tapi eka-eka ene bayu pnindu kssa ulun onon se jaman bayu.⁹Des jman ene anta ikam snrah nte kurow, ai ikam anta pnate diang kono knekei koe eka bangsa koe leka karan-Ku, ¹⁰ai deo ulun anta tbalik belo prsaya, diang dero bako srah ai bako kekei. ¹¹Deo nabi plsu anta nyoret ai nampa tang deo ulun.¹²Koe makin deo ulun yo belo nyanda hukum Tuhan, moko ene deo ulun anta belo keo kanam kosang se erai-erai. ¹³Tapi ulun yo btahan sampe pnyundok iyo, anta sinolamat. ¹⁴diang Injil Krajaan endo anta knabar epo pupus dnia nte saksi epo eka bangsa, sundok ene bayu sampe pnyundok iyo."¹⁵"Jadi ena ikam kito ulun yo Pngempate prnges akat mbo awa kudus, kati pirman yo keo tnulis koe nabi Daniel. (pesan nte yo ngmbaca endo: apa kinonanam beta-beta ¹⁶des jman ene, ulun-ulun yo mbo Yudea arus makat epo tunden. ¹⁷Ulun yo desung mbo awa beseriut ela ombon sapo nang ka yo diwa nte ngalek kakas keke ngket lang lou iyo, ¹⁸ai ulun-ulun yo desung ela umo nang ka io uli nte ngalek diris laung iyo,¹⁹Belo kua beta yo bang bawe yo desung kbuntung diang desung nete pea des jman ene. ²⁰ Bdoa ikam, apa des jman ikam buyo belo montuk diang jman dnia roni ai belo montuk diang olo Sabat. ²¹ Koe des jman ene anta tkono ksa kurow yo deras, yo belo pini tkono ngket tla dnia keo sampe tempo endo ai belo anta keo tkono ktine oli. ²² Ai ena ka jman yo belo pinokile, moko ene eka yo bolum belo anta keo yo slamat; tapi leka ulun-ulun yo sundok pnili, jman ene anta pinokile.²³Des jman ene ena ulun ngulek epo ikam: eti ta, Mesias keo mbo mndo, keo mbo mnduh, nang ikam prsaya. ²⁴Koe Mesias-mesias plsu ai nabi-nabi plsu anta nyoret, ulak dero anta nampa pleta-pleta yo tau te nembengong diang mujisat-mujisat, ena ka montuk sngkono, dero nampa tang ulun-ulun yo sundok pnili ene lou. ²⁵Knanam kam buen-buen, Aku sundok mere ono aut epo ikam²⁶Jadi, ena keo ulun yo ngulek epo ikam: eti kam, Io keo mbo tana keke sae, nang ikam epo lane; ena belo: eti kam, Io keo lang duang, nang beta ikam prsaya. ²⁷Koe sama kati ilap yo bbeap ngket tadah timur nylalit pa yo sampe epo barat, ktine lou anta pngulet Pea Ulun. ²⁸Mbo mone keo antu boto, mbo mne deo mpulu pnguman antu boto ngurop."²⁹Belo ola ngket jman knurou ene, mato olo jadi seom ai bulan belo keo pa' Bintong-bintong toyak ngrpotop ngket langit ai kuasa-kuasa ngket langit skukui.³⁰Des jman ene anta melak pleta Pea Ulun mbo langit ai eka bangsa mbo dnia anta nangis nungul. Dero kito se Pea Ulun ene ulet mbo ombon jaun mbo langit diang eka kuasa ai kmulia-Iyo. ³¹Ai Io anta nyuyu baling mlekat-mlekat-Iyo ulak nyiup temburi yo ries oyon iyo laju dero ngumpul ulun-ulun yo sundok lang pili-Iyo ngket opat tadah trojok dnia, ngket tompak langit erai epo tompak langit yo mak.³²Alek kam ptutui batuk ngket pmrawet nau umbang tonga ara ene: Ena ka grgei-grgei mulai loma ulak mulai ktaruk, ikam tau se jman dnia langot sundok dmpet. ³³Ktine lou ena ikam kito eka-eka endo, apa ikam tau se jman ene sundok dmpet, sundok mbo ela onon jawong.³⁴Aku ngulek epo ikam: Sbeta yo pokan endo belo anta mapos, onon se eka-eka ene trjadi. ³⁵Langit ai dnia anta mapos, tapi pngesah-Ku belo anta mapos³⁶Tapi olo ise diang jman ise ene ndok belo erai ulun yo tau, mlekat-mlekat mbo sorga belo tau, ktine lou Pea, pulun Bapa bute yo tau."³⁷Koe kati umbang des mbo jman Nuh, ktine lou umbang yo anta des pngulet Pea Ulun. ³⁸Koe kati umbang nau dero des onon se owa nyelop dnia ene kuman ai ngisop, kawen ai ngawen, sampe mbo olo nte Nuh sumba epo lang kpal olai, ³⁹ai dero belo tau ise-ise, onon se danum nyelop dnia ene ulet laju mkabis dero eka, ktine lou nau umbang yo anta des pngulet Pea Ulun.⁴⁰Des jman ene ena keo duo kongo ulun mbo umo, yo erai kongo noit, yo erai kongo yo tenape; ⁴¹ena keo duo kongo ulun bawe desung mutar batu pnggiling, yo erai kongo yo noit, yo erai yo tenape. ⁴²Koe ene jaga-jaga ikam, koe ikam belo di tau des olo ise Tuhan kam ulet.⁴³Apa ikam tau endo: Ena mpu lou tau des jman ise mbo malom pngako kakan ulet, pasti io bjaga-jaga, belo anta mie boyan nte lou io kono ugah. ⁴⁴Koe ene, moko yo ikam briga-iga, koe Pea Ulun ulet mbo des jman yo ikam belo ngira."⁴⁵"Ise ka batak yo stia ai buen akal? io ene yo nengkat koe mpu lou nte pngutok batak-batak yo mak, nte makan dero mak ene des jman iyo. ⁴⁶Empu pngego batak ene des mpu lou ulet, kito yo desung nggawi tugas iyo. ⁴⁷Aku ngulek epo ikam: Sbeta iyo anta mpu lou ene kakan ngengkat io nte jadi tukang meti noto nau pngeka pngkeo iyo.⁴⁸Tapi ena ka batak ene triau akal ulak ngontus lang kesong iyo: ⁴⁹Mpu lou belo di ulet-ulet, laju yo mulai ngntu batak-batak yo mak ai kuman ngisop diang ulun-ulun tuju mauk, ⁵⁰moko ene mpu lou ene anta ulet mbo olo yo belo lang kira batak ene, ai mbo jman yo belo di tnoan iyo, ⁵¹batak ene kono ntu ndok kesong sori koe mpu lou, laju moding epo awa ulun-ulun mnapik. Lane dero nangis nontoi diang ngrgigep kukut."

Chapter 25

¹Des ene nau umbang Krajaan Korga sama kati spulu bawe ngelok, yo ngalek plita-iyo ai malan epo ngruku pnganten song. ² Limo dero yo bungang ai limo dero yo pintar. ³ Bawe ngelok yo bungang ene moit plita-iyo, tapi belo di moit lnga,⁴ tapi bawe ngelok yo pintar ene moit plita-iyo diang lnga lang jbul dero.⁵Tapi koe pnganten ene ola belo di ulet-ulet lou, nyantuk ba dero laju turui. ⁶ Des tenga malom dingo ka doko oyon ulun momba: Pnganten ulet! Sinoruku ta io!⁷Bawe ngelok ene eka uat laju ngraduh plita dero. ⁸ Bawe ngelok yo bungang ene ngulek epo bawe ngelok yo pintar: Bnagi kain idi-idi lnga kam ene, koe plita kain lnsop. ⁹ Tapi tuing bawe ngelok yo pintar ene: Belo, nindo belo puli nte kain ai nte ngkam. Ale ikam malan epo yo ngnjual lnga, boli ka lane.¹⁰Tapi, des dero aso malan nte moli-iyo, ulet ka doko pnganten ene ai dero yo sundok ber iga-iga sumba sama-sama diang io epo blawang awa ungan kawen, laju jawong tnokom. ¹¹ Ulet lou bawe ngelok yo mak ene ai ngulek: Tuan, tuan ingkang tah nte kain jawong! ¹² Tapi io nuing: Aku ngulek epo ikam, se beta-beta-iyo aku belo di tau se ikam. ¹³ Koe ene, bjaga-jaga doko, koe ikam belo di tau olo ai anta des-iyo."¹⁴"Koe nau umbang Krajaan Sorga ene sama kati ulun yo kakan bju epo baling se ja, yo momba batak-batak io ai nape pngkeo-iyo epo dero. ¹⁵ Erai kongo die io limo talenta, erai kongo nua duo ai erai kongo yo mak nua erai, tongku-tongku dero kati pnglian dero, laju io bju.¹⁶ Laju malan ka doko batak yo kuli limo talenta ene. io staket diang sen ene laju io kuli untung limo talenta.¹⁷Batak yo kuli duo talenta ene, nggawi ktine lou untung io duo talenta. ¹⁸ Tapi batak yo kuli erai talenta ene, malan epo nampa luang lang tana laju ngona sen tuan-iyo ene.¹⁹Ola sundok ene uli ka doko tuan batak-batak ene laju britung diang dero. ²⁰ Batak yo kuli limo talenta ene ulet ai io moit untumg limo talenta, ulek-iyo: Tuan, limo talenta yo tnape epo aku; eti ko ta, aku kuli untung limo talenta. ²¹Ulek tuan ene epo-iyo: Buen beta yo gawi ko ene, oh batak ku yo buen ai setia; iko sundok stia lang gawi yo idik, aku anta mie epo iko gawi yo olai. Sumba ka ai lumpat ka lang pngego tuan ko²²Laju ulet lou doko batak yo kuli duo talenta ene, ulek io: Tuan, duo talenta tuan nape epo aku; eti ko ta, aku sundok kuli untung duo talenta. ²³ Ulek tuan-iyo ene epo-iyo: Buen beta gawi ko ene, o batak ku yo buen ai stia, iko sundok stia lang gawi yo idik, aku anta mie epo iko gawi yo olai. Sumba ka diang lumpat ka lang pngego tuan ko.²⁴Jadi ulet lou doko batak yo kuli erai talenta ene ai ngulek: Tuan, aku tau se tuan ene ulun rusi yo ngutik mbo awa yo tuanbelo di mewet ai yo ninduk mbo awa io belo ngulo.²⁵ Koe ene aku takut ai malan aku epo ngona talenta tuan ene lang tana:Nndo, trima ka mpun tuan!²⁶Tuing tuan-iyo ene: o iko, batak yo triaw ai bontul, iko sundok tau, se aku ngutik mbo awa aku belo di mewet ai ninduk ngket awa aku belo di ngulo?²⁷ Koe ene arus yo sen ku ene die ko epo ulun yo tukang naket sen diang sen, apa ena aku uli aku nrima yo diang untung yo.²⁸Koe ene alek ka talenta ene ngket io ai die ka epo ulun yo keo spulu talenta ene. ²⁹ Koe tongku ulun yo keo, epo io anta dnie, apa pngkeo io mroa. Tapi ise yo belo keo, ise ise yo keo mbo io anta nalek ngket io. ³⁰ Noding ka batak yo belo keo jodo ene epo lang seom yo seom ji. La lane keo tangis tontoi ai kukut ngrgigep."³¹Ena Pea Ulun ulet lang kmulia-Iyo ai eka mlekat sama-sama diang Io, jadi Io anta tunge ban takhta kmulia-Iyo. ³²Laju eka bangsa anta knumpul onon-Iyo ai Io anta nyeing dero ngket sama dero, sama kati gmbala nyeing domba ngket bembe,³³ ai Io anta mayak domba-domba tadah sanan-Iyo, ai bembe-bembe ene tadah sei-Iyo.³⁴Ai Raja ene anta ngulek epo dero yo tadah sanan-Iyo: Dido, ikam yo dnie berkati koe Bapa-Ku, trima ka Krajaan yo sundok sinodia nte kam ngket tla dnia tnampa.³⁵ Koe des Aku slau, ikam mie Aku kuman; des Aku krengan, ikam mie Aku danum; des Aku nyumba-nyumba, ikam mie Aku awa nongos;³⁶ des Aku bla'i, ikam moe Aku diris; des Aku kroton, ikam ngawat Aku; des Aku nukum, ikam nuntun Aku³⁷Ulun-ulun yo kono ene nuing Io, ulek dero: Tuhan, des mbe kain kito Iko slau ai kain mie Iko kuman, ai krengan trus kain mie Iko ngisop? ³⁸ Des mbe kain kito Iko kati ulun nymba-nyuma, ai kain mie Iko awa nongos, ai bla'i jadi kain mie Iko diris? ³⁹ Des mbe kain kito Iko kroton ai nukum lang pnjara ai kain nuntun Iko? ⁴⁰ Raja ene nuing dero: Aku ngulek epo ikam, se beta yo eka yo gawi kam nte erai kongo ngket erai buntung-Ku yo paling hina endo, ikam sundok nggawi yo nte Oki.⁴¹Ai Io anta ngulek lou epo dero yo ngket tadah sei-Iyo: makat ngket onon-Ku, oh ikam ulun-ulun yo okan pator sumpah, makat epo lang api yo sundok sinodia nte iblis ai mlekat-mlekat io. ⁴² Koe des Aku slau, ikam belo mie Aku kuman; des Aku krengan, ikam belo mie Aku ngisop;⁴³ Des Aku kati ulun nyumba-nyumba, ikam belo mie Aku awa nongos; des Aku bla'i, ikam belo mie Aku diris; des Aku kroton ai nukum ikam belo nuntun Aku.⁴⁴Laju dero low anta nuing Io, ulek dero: Tuhan, des mbe kain kito Iko slau, ai krengan, ai kati ulun nyumba-nyumba, ai bla'i ai kroton ai nukum ai kain belo di ngawat Iko? ⁴⁵Trus Io nuing dero: Aku ngulek epo ikam eka gawi gata yo belo gnawi koe kam nte ulun yo paling ina endo, ikam belo nggawi yo low nte Oki.⁴⁶ Ai dero anta sumba epo awa knesa yo kden, tapi ulun yo kono ene epo lang bolum yo kden."

Chapter 26

¹Des Yesus sundok diang eka tutuy batuk Iyo ene, Io ngulek epo murid-murid Iyo: ² "Ikam tau, se duo olo aso kakan neraya Paskah, Des ene Pea Ulun snerah nte salib."³Des jman ene bkumpul ka doko imam-imam pngutok diang ulun tuo bangsa Yahudi ela istana Imam Olay yo keo karan se Kayafas, ⁴ai dero ngrondeng ptua dat nte nangop Yesus ai nte ngempate Iyo. ⁵Tapi dero ngulek: "Nang des prayaan, apa belo timbul rame mbo ekang ra'yat."⁶Des Yesus keo mbo Betania, mbo lou Simon yo keo roton kodong, ⁷ ulet ka erai kongo bawe nyruku Iyo moit erai jbul marmer batok lenga kewo yo larang. Lenga ene tota iyo ombon utok Yesus, yo aso desung tunge kuman. ⁸Kito ene murid-murid ene dat san ai ngulek: "Ise jodo ksa se endo? ⁹ koe lenga ene dapet jnual diang uman larang ai sen yo dapet nte die epo ulun-ulun kao."¹⁰Tapi Yesus tau kno dero laju ngulek: "Ise moko ikam nyusah bawe endo? Koe iyo sundok nggawi yo buen epo Aku. ¹¹Koe ulun-ulun kao majak keo diang ikam, tapi Aku belo di dor sama-sama diang ikam.¹²Koe diang nota lenga ene epo kompu-Ku, io sundok ngraduh nte nglowong-Aku. ¹³Aku ngulek epo ikam: Sebeta yo ela mone ka Injil endo snampe mbo mupus dnia, ise nau gawi yo endo anta nulek low nte ngno iyo."¹⁴Ngket ene malan ka erai kongo ngket duo blas murid ene, yo nan karan se Yudas Iskariot, epo imam-imam pngutok. ¹⁵Io ngulek: "Ise yo kakan die kam epo aku, apa aku nyerah Io epo ikam?" Dero mayar tolu pulu perak epo iyo. ¹⁶Mulai ngket ene io meto jman yo buen nte nyerah Yesus.¹⁷Des olo tla ngket olo raya roti belo bragi, ulet ka murid-murid Yesus epo Iyo ai ngulek: "Ela mone ptua Ko kain ngraduh awa nte perjamuan Paskah nte Ngko?" ¹⁸Tuing Yesus: "Malan ta epo kota nyruku erai kongo ulun ai ulek epo iyo: Psan Guru: des yo nte Oki sundok dmpet; lang lou ko doko Aku kakan ngraya Paskah diang murid-murid Ku." ¹⁹Laju murid-murid ene nglaku ise yo suyu Yesus epo dero ai ngraduh nte Paskah.²⁰Des olo sundok malom,Yesus tunge kuman sama-sama diang duo blas murid ene. ²¹Ai des dero desung kuman, Io ngulek: "Aku ngulek epo ikam, sebeta-beta yo erai kongo ngket ikam anta nyerah Aku." ²²Ai diang kesong nyoru dero sengkelang ngulek epo Iyo: "Mak se aku be ene,Tuhan?"²³Io nuing: "Iyo yo sama-sama diang aku yo nyoso kayang iyo lang pinggan endo, io ene doko yo anta nyerah Aku. ²⁴ Pea ulun memang anta brangkat kati yo sundok tnulis nau umbang Iyo, tapi jadi sesa beta ulun yo koe iyo Pea ulun ene snerah. Aso buen nte ulun ene ena io snon belo kinomekus skali." ²⁵ Yudas, yo kakan nyerah Iyo ene nuing, ulek iyo: "Makse aku be, Guru?" Ulek Yesus epo iyo: "Iko sundok ngulek yo."²⁶Ai des dero desung kuman, Yesus ngalek roti, bdoa, mrinsi-mrinsi iyo laju mie iyo epo murid-murid Iyo ai ngulek: "Alek ta laju nokan,endo doko kompu-Ku."²⁷Sundok ene Io ngalek ktowong, ngulek sukur laju mie iyo epo dero ai ngulek: "Nisop ta, ikam eka-eka, ngket ktowong endo. ²⁸Endo doko daya-Ku, daya pemekat, yo tnudak nte ulun deo nte ngampun dosa. ²⁹Tapi Aku ngulek epo ikam: mulai ngket tempo ndo Aku belo anta ngisop oli asil tonga anggur endo sampe des olo Aku ngisop yo, yo ene yo bayu, sama-sama diang ikam lang Krajaan Bapa-Ku."³⁰Des sundok slegu legu pujian, malan ka Yesus diang murid-murid Iyo epo Tenggelung Zaitun. ³¹Ngulek ka doko Yesus epo dero: "Malom ndo ikam eka jadi bkukuy ba iman kam koe Aku. Koe keo tnulis: Aku anta ngempate gembala ai kawan domba ene anta jadi bambur. ³²Tapi des Aku sundok nyuli, Aku ono se ikam epo Galilea."³³Petrus nuing Iyo: "Tontan dero eka bkukuy iman yo koe Iko, aku belo anta." ³⁴Yesus ngulek epo iyo: "Aku ngulek epo iko, sebeta yo malom ndo, onon piak sluat, iko sundok belo ngaku se Aku tolu derang." ³⁵Ulek Petrus epo Iyo: "Tontan ko aku arus mate sama-sama diang Iko, aku belo anta belo ngaku se Iko." Eka murid yo mak ngulek ktine low.³⁶Sampe ka doko Yesus diang murid-murid Iyo mbo awa nan karan se Getsemani. Laju Io ngulek epo murid-murid Iyo: "Tunge ta mbo mendo, Aku epo menduh ile nte bdoa." ³⁷Ai Io moit Petrus diang duo pea Zebedeus lumpat Iyo. Mulai ka doko Io keo kanam nyoru ai ngrikitik, ³⁸laju ulek Iyo epo dero: "Kesong-Ku nyoru beta, kati kakan mate kanam iyo. Nongos ta mbo mendo ai jaga-jaga diang Aku.³⁹Io wensut epo ono idi-idi, laju nyongkop ai bdoa, ulek-Iyo: "O Bapa-Ku, ena kate, koe ka ktowong endo oro ngket Aku, tapi nang kati yo ptua-Ku, tapi kati yo ptua-Ko." ⁴⁰Sundok ene Io mulik epo murid-murid Iyo ene, ai krapet dero desung turui ba. Ai Io ngulek epo Petrus: "Belo be iko klian jaga-jaga erai jam diang Aku? ⁴¹ Bjaga-jaga ai bdoa ka, apa ikam nang kono pkono pkena: roh memang ngaya, tapi kompu tonga gle."⁴²Laju Io malan kduo derang yo ai bdoa, ulek Iyo: "O Bapa-Ku ena memang ktowong endo belo kate oro, ena belo kate belo Aku ngisop yo, jadi ka yo ptua-Ko!" ⁴³Ai des Iyo mulik nua, Iyo krapet dero desung turui, koe mato dero sundok nyantuk beta. ⁴⁴Io belo nyanda dero mbo mne laju malan ai bdoa ktolu derang yo, ai ngulek doa yo ene nua.⁴⁵Sundok ene Io ulet nyruku murid-murid Iyo ai ngulek epo dero: "Turui ka tempo ndo ai smole ka. Eti, des Io sundok sampe, se Pea ulun snerah epo kayang ulun-ulun bdosa. ⁴⁶Uat aut, man taka malan. Iyo yo nyerah Aku sundok dmpet."⁴⁷Des Yesus aso bunyal ulet ka doko Yudas, erai kongo ngket duo blas murid ene, ai sama-sama diang iyo erai rombongan olay ulun moit mendau ai glegada, yo snuyu koe imam-imam pngutok ai tuo-tuo bangsa Yahudi. ⁴⁸Ulun yo nyerah Iyo sundok mie pleta endo epo dero: "Ulun yo arok ku anta, ene doko yo, tangop ka Iyo."⁴⁹Ai peles io ono se dero yo mak ngompoh Yesus, ulek iyo: "Salam Guru," laju ngarok Iyo. ⁵⁰Tapi Yesus ngulek epo iyo: "O tman, nte ene be iko ulet?" Maju ka doko dero ngop Yesus ai nangop Iyo.⁵¹Tapi erai kongo ngket dero yo diang Yesus nyokoi kayang iyo, nyintak mendau iyo laju naris ai nadah yo epo hamba Imam Olai koe ene bekat tlingo iyo. ⁵²Koe ene ulek Yesus epo iyo: "Sulop mendau ko ene nua epo lang sarung iyo, koe ise yo makai mendau, anta sesa koe mendau. ⁵³Omoy ko be, Aku belo kuli momba Bapa-Ku, apa Io resi nyuyu sisa se duo blas psukan mlekat nte ngawat Aku? ⁵⁴ Ena ktine, ktimbe nau gnenap anta ise yo sundok tnulis lang Kitab Suci, yo ngulek, se arus jadi ktine?"⁵⁵Montuk des ene Yesus ngulek epo ulun deo: "Omoy kam Aku endo penjahat, moko ikam ulet lengkap diang mendau ai glegada nte nangop Aku? Pdahal tongku olo Aku tunge nutui matuk mbo Bait Allah, ai ikam belo nangop Aku. ⁵⁶Tapi eka endo jadi apa gnap kati yo tnulis lang kitab nabi-nabi." Laju eka murid ene ngendikah Iyo laju buyo.⁵⁷Sundok dero nangop Yesus, dero moit Iyo epo ngadap Kayafas, Imam Olai. Ela mne sundok bkumpul ahli-ahli Taurat ai pngentuo-pngentuo. ⁵⁸ Ai Petrus nyarak Iyo ngket oro sampe mbo natar Imam Olai, ai des sundok sumba epo dalom, io tunge ekang pngawal-pngawal nte meti nau pnyundok plikara ene.⁵⁹Imam-imam pngutok, mokin ube eka Mahkamah Agama meto ksaksian eta nte Yesus, apa Io dapet nte ukum pate. ⁶⁰ Tapi dero belo kuli, beta ko nyoret deo saksi eta. Tapi pnyundok yo keo duo kongo, ⁶¹yo ngulek: "Ulun endo ngulek: Aku kuli meroros Bait Allah ai nengkuat yo nua lang tolu olo."⁶²Laju Imam Olai ene akat, ai ngulek epo Iyo: "Belo be Iko nuing tundruh saksi-saksi endo epo Iko?" ⁶³Tapi Yesus nokon suni. Laju ulek Imam Olai ene epo Iyo: "Demi Allah yo bolum, ulek ta epo kain, beta be belo Iko ene Msias, Pea Allah." ⁶⁴Tuing Yesus: "Iko sundok ngulek aut. Tapi, Aku ngulek epo iko, mulai ngket tempo ndo iko anta kito Pea ulun tunge isan sanan Yo Mahakuasa ai ulet mbo ombon jaun ela langit."⁶⁵Koe ene Imam Olai ene minsit baju Iyo ai ngulek: "Io nguja Allah. Ise saksi eto taka aso? Tempo ndo ikam sundok kringo uja Iyo. Timbe san kam?" dero nuing ai ngulek ⁶⁶: "Io arus nukum mate!"⁶⁷Laju dero npus wae Iyo ai ngenjagur Iyo; ulun-ulun yo mak mupuk Iyo, ⁶⁸ai ngulek: "Soba ulek ta epo kain, Msias, ise yo malu Iko?"⁶⁹Desung ene Petrus tunge ela baling mbo natar. Laju ulet batak bawe epo iyo, ulek iyo: "Iko dor low sama-sama diang Yesus, ulun Galilea ene." ⁷⁰Tapi iyo belo ngaku mbo onon eka ulun, ulek iyo: "Aku belo tau, ise ngko ene."⁷¹Des io malan epo jawong pagar, erai batak yo mak kito iyo ai ngulek epo ulun-ulun yo keo mbo mne: "Ulun endo sama-sama diang Yesus, ulun Nazaret ene." ⁷²Ai io belo ngaku nua ai bsumpah: "Aku belo tau se ulun ene."⁷³Belo di ola ngket ene ulet ulun-ulun yo keo mbo mne ngompoh Petrus ai ngulek: "Pasti iko low erai kongo ngket dero, ene tnoan ngket otang pemesara ko." ⁷⁴Mulai ka doko Petrus mator ai bsumpah: "Aku belo tau ulun ene." Ai des jman ene sluat ka doko piak. ⁷⁵Jadi knop ka doko Petrus diang ise yo ulek Yesus epo iyo: "Onon piak sluat, iko sundok belo ngaku se Aku tolu derang." Laju io malan epo baling ai nangis diang nyoru beta.

Chapter 27

¹Des olo mulai molo, eka imam-imam pengutok ai tuo-tuo bangsa Yahudi ngumpul ai ngalek pmekat nte ngempate Yesus. ²Dero molit Io, laju moit-Iyo ai nyerah-Iyo epo Pilatus, pnguasa negeri ene.³Montuk des Yudas,yo nyerah Io, kito,se Yesus sundok pnutus nukum mate, noli doko io.Laju io nempuli sen yo tolu pulu perak ene epo imam-imam pengutok ai tuo-tuo, ⁴ai ngulek: "Aku sundok bdosa koe nyerah daya ulun yo belo keo sala." Tapi tuwing dero: "Ise urusan kain diang ene? Ene urusan ko se!" ⁵Koe ene io low nurak sen perak ene epo lang Bait Suci, laju malan ngket mne mentiu nggeweng kompu io se.⁶Imam-imam pengutok ngalek sen perak ene ai ngulek: "Belo dikate mesumba sen endo epo lang pti persembahan,koe endo sen daya." ⁷Sundok brondeng dero moli diang sen ene tana yo nulek Tana Tukang Blanga nte jadi awa kuburan ulun nyumba. ⁸Koe ene doko tana ene sampe des olo ndo nulek Tana Daya.⁹Diang ketine gnap doko Firman yo snampe koe nabi Yeremia: "Dero nrima tolu pulu sen perak, yo ene uman yo tnetap nte erai kongo ulun ngaya nau umbang yo kati takser yo biasa mbo ulun Israel, ¹⁰Ai dero miye sen ene nte tana tukang blanga, kati nau yo pesan Tuhan epo aku."¹¹Laju Yesus pinokadap epo wali negeri. Trus wali negeri ngunti epo-Iyo: "Iko be raja ulun Yahudi?"Tuwing Yesus: "Iko se ngulek yo aut." ¹² Tapi nte tunruh yo oret imam-imam pengutok ai tuo-tuo epo Iyo, tapi Io belo di nuwing ise-ise. ¹³laju ulek Pilatus epo-Iyo: "Belo be Iko kringo bukan main kdeo tunruh saksi-saksi endo epo Iko?" ¹⁴ Tapi Io ndok belo erai buku nuwing, sampe wali negeri ene eran beta.¹⁵Sundok jadi pnepet nte wali negeri nte ngutis erai kongo ulun nukum des tongku olo raya ene ngket pnindu ulun deo.¹⁶ Ai des jman ene keo lang sper erai kongo yo ulun tau ba ktriaw iyo yo nan karan se Yesus Barabas.¹⁷Koe dero sundok bkumpul mbo mne, Pilatus ngulek epo dero: "Ise yo ptua kam lelu yo nutis nte ngkam,yesus Barabas ena belo Yesus,yo bnomba Kristus?" ¹⁸Io se memang tau, se dero sundok nyerah Yesus koe belo gawal. ¹⁹ Des Pilatus desung tunge mbo pnunge pengadilan,bawe iyo nyampe pesan epo iyo: "Nang iko lumpat urusan ulun belo keo sala ene,koe Io ene aku sesa beta lang nupi ku malom nde."²⁰Tapi koe kese imam-imam pengutok ai tuo-tuo, ulun deo bebetua belo kate belo diang pnindu apa Barabas nutis trus Yesus nukum mate. ²¹ Wali negeri nuwing ai ngulek epo dero: "Ise lelu dero duo endo yo ptua kam yo utis ku nte kam?" Ulek dero: "Barabas." ²² Ulek Pilatus epo dero: "Ena ktine, ise yo arus nte oki gawi epo Yesus, yo bnomba Kristus? "Dero eka keo oyon: Io arus snalib"²³Ulek iyo: "Tapi kejahatan ise yo gnawi ke-Iyo?" Tapi dero makin riyes keo oyon: "Io arus snalib!" ²⁴Des Pilatus kito se usaha anta sia-sia, malah sundok mulai nyoret kekacauan, iyo ngalek danum trus muih kayang iyo mbo onon ulun deo ai ngulek: "Aku belo keo sala epo daya ulun endo; ene urusan kam se!"²⁵Ai eka ra'yat ene nuwing: "Koe ka daya-Iyo tnanggung kain ai pea-pea kain!"²⁶ Laju io ngutis Barabas nte dero,tapi Yesus ksa iyo laju serah iyo nte salib.²⁷Laju tentara-tentara wali negeri moit Yesus epo gedung pengadilan, laju momba eka-eka pasukan bkumpul nglekum Yesus. ²⁸Dero ngosu pnyepakai-Iyo ai nyua jubah ungu epo-Iyo. ²⁹Dero ngendaro erai mahkota dui ai mayak ban utok-Iyo, laju miye Io erai banen bulu mbo kayang sanan-Iyo. Sundok ene dero nyongkop onon-Iyo ai ngolok-ngolok Io, ulek dero: "Salam,o'raja ulun Yahudi!"³⁰Dero nepus-Iyo ai ngalek bulu ene trus malu bulu ene epo utok-Iyo. ³¹Sundok ngolok-ngolok se Io dero ngosu jubah ene ngket kompu-Iyo trus nyua nua pnyepakai-Iyo epo Iyo.Trus dero moit Io epo baling nte salib.³²Des dero malan epo baling kota, dero mangkoruku diang ulun ngket Kirene yo nan karan se Simon. Ulun ene paksa dero nte moson salib Yesus. ³³ Sampe ka doko dero mbo awa yo nan karan se Golgota, arti iyo:Awa Tengkorak. ³⁴Laju dero miye Io ngisop anggur sampur poru. Lipas Io nyoba, Io belo kakan ngisop iyo.³⁵Sundok nyalib Io dero ngembagi pnyepakai-Iyo diang moding undi. ³⁶Laju dero tunge ela mne ngendurung Io. ³⁷Ai mbo ombon utok-Iyo pnasang tulisan yo ngulek alasan ise moko Io nukum: "Endo doko Yesus Raja ulun Yahudi."³⁸Sama-sama diang Io snalib duo ulun triaw gawi, erai kongo ela tadah sanan ai erai kongo ela tadah sei-Iyo. ³⁹ Ulun-ulun yo lalo mbo mne nguja Io ai ulak ngilik-ngilik utok, ⁴⁰dero ngulek: "O'Iko yo kakan meroros Bait Suci ai kakan nengkorong yo nua lang tolu olo, slamat ko tah kompu-Ko se ena Iko Pea Allah,diwa ta ngket salib ene."⁴¹Ktine low imam-imam pengutok sama-sama ahli-ahli Taurat ai tuo-tuo ngolok-ngolok Io ai dero ngulek: ⁴²"Ulun yo mak sinolamat koe Io, tapi kompu-Iyo se belo kuli Io nyelamat! Io Raja Israel?Alo Io diwa ngket salib ene apa kain anta persaya epo-Iyo.⁴³Io mayak harapan-Iyo epo Allah: alo ka Allah nylamat Io, ena Allah sengkono kesong epo-Iyo! Koe Io sundok ngulek:Aku doko Pea Allah." ⁴⁴Ndok ulun-ulun triaw gawi yo snalib sama-sama diang Io mesala-Iyo ketine low.⁴⁵Mulai ngket jam duo blas seom pupus ja ene sampe jam tolu. ⁴⁶ Kira-kira jam tolu Yesus momba diang oyon riyes: "Eli, Eli, lama sabakhtani?" Arti yo: Allah-Ku, Allah-Ku, ise moko Iko ngendikah Aku? ⁴⁷ Kringo ene, tenu-tenu ulun yo akat mbo mne ngulek: Io momba Elia."⁴⁸Lansung ulet erai kongo ngket dero; io ngalek bungo karang, nyoso yo epo lang anggur mosom, laju nginsang yo mbo erai banen bulu trus miye Yesus ngisop. ⁴⁹Tapi ulun-ulun yo mak ngulek: "Nang, alo taka meti, ulet be Elia nte nyelamat Io." ⁵⁰Yesus momba nua diang oyon riyes laju nyerah kesong-Iyo.⁵¹Jadi eti ka doko, pemombong Bait Suci woka sindai ngket ombo epo iwa ai keo kelakui, ai tunden-tunden batu skak, ⁵²ai kubur-kubur wingkang ai deo ulun kudus yo sundok mate nyuli. ⁵³Ai lipas pngenyuli Yesus, dero low baling ngket kubur, laju sumba epo kota kudus mekelak kompu epo deo ulun.⁵⁴Pengutok pasukan ai prajurit-prajurit iyo yo ngendurung Yesus jadi beta-beta takut des dero kito klakui ai ise yo sundok jadi,laju ngulek: "Beta-beta,Io endo doko Pea Allah. ⁵⁵Ai keo mbo mne deo bang bawe yo meti ngket oro,yo ene bang bawe yo lumpat Yesus ngket Galilea nte nglayan Io. ⁵⁶Mbo ekang dero keo Maria Magdalena,ai Maria ine Yakobus ai Yusuf,ai ine pea-pea Zedebeus.⁵⁷Des olo kakan malom ulet ulun tataw, ulun Arimatea, yo nan karan se Yusuf ai yo sundok jadi murid Yesus low. ⁵⁸Io malan ngadap Pilatus ai tindu antu Yesus. Pilatus nyemuyu nyerah yo epo-iyo.⁵⁹Trus Yusuf ngalek antu ene, ngembungkus iyo diang diris yo bura brese, ⁶⁰ laju melumbi iyo mbo lang kubur iyo yo bayu, yo kali iyo lang tunden batu, ai sundok nyekoling erai botu batu olai epo bowa kubur ene, malan ka io. ⁶¹Tapi Maria Magdalena ai Maria yo mak nongos mbo mne tunge mbo onon kubur ene.⁶²Olo manin iyo, yo ene lipas olo braduh, ulet doko imam-imam pengutok ai ulun-ulun Farisi sama-sama ngadap Pilatus, ⁶³laju dero ngulek: "Tuan, kain knop, se tukang pketang ene des bolum-Iyo ngulek: Lipas tolu olo Aku anta nyuli. ⁶⁴Koe ene apa snuyu nte ngendurung kubur ene sampe olo yo ke tolu; ena belo, murid-murid-Iyo anta ulet nte ngako io, laju ngulek epo ra'yat: Io sundok nyuli ngket ekang ulun mate, sampe pemeketang yo paling sori anta pawak triaw asil yo se yo tla.⁶⁵Ulek Pilatus epo dero: "Endo tukang durung nte ngkam, malan ai durung beta kubur ene buen-buen." ⁶⁶Laju malan ka dero ai diang awat tukang durung ene dero memeterai kubur ene ai ngendurung yo.

Chapter 28

¹Sundok olo Sabat lalo, desung mato olo nyoret olo tla minggu ene, malan ka doko Maria Magdalena ai Maria yo mak, nuntun kubur ene. ²Osung keo ka klakui ries koe pndiwa erai kongo mlaekat Tuhan ngket langit ai ngompoh batu ene ai nylungkang batu ene laju tunge ban ne.³Wae-iyo kati nau ilap ai pnyepakai-iyo bura kati nau salju.⁴Ai pngndurung-pngndurung ene nggewew koe takut ulak jadi kati nau ulun-ulun mate.⁵Tapi apo mlaekat ene ngulek epo bang bawe ene: Nang ka ikam takut; koe aku tau se ikam meto Yesus yo snalib ene.⁶Io mba di keo mbo mndo, koe Io sundok nyuli, sama kati yo sundok ulek-Iyo. Dido, eti ka awa Io lumbi. ⁷Ai resi malan aut ai nulek epo murid-murid-Iyo se Io sundok nyuli aut ngket ekang ulun mate. Io ono se ikam epo Galilea; mbo lane bayu ikam kito Io. Se beta-beta-iyo aku sundok aut ngulek ene epo ikam.⁸Dero peles beta malan ngket kubur ene, diang takut ai diang ego mroa ai monsit resi-resi nte memetau ene epo murid-murid Yesus. ⁹Kolan-kolan Yesus mangkoruku diang dero ai ngulek: "Salam nte ngkam." Dero ngompoh-Iyo ai ngokop botis-Iyo ulak nyembah-Iyo. ¹⁰Jadi ulek Yesus epo dero: "Nang takut. Malan ai ulek ka epo eraibuntung-eraibuntung-Ku, apa dero brangkat epo Galilea. Jadi mbo lane doko dero bayu kito Aku."¹¹Des dero mbo tenga boyan, ulet ka doko tenu-tenu kongo ngket pngndurung-pngndurung ene epo kota ai nyampe eka-eka nau ene epo imam-imam pngutok.¹²Des sundok brondeng diang pngntuo-pngntuo, dero pkat laju mie roa bes sen epo tentara-tentara ene¹³ai ngulek: "Ikam arus mere, se murid-murid-Iyo ulet des malom ai ngako-Iyo des ikam desung turui.¹⁴Jadi ena nau ene dingo wali ngri, kain anta bsara diang io, apa ikam aman."¹⁵Dero nrima sen ene ai nggawi kati yo pnesan epo dero. Jadi kabar ene dingo mupus mbo ulun-ulun Yahudi sampe olo ndo.¹⁶Jadi sbelas murid ene brangkat epo Galilea, epo tunden yo sundok tutui Yesus epo dero.¹⁷Des kito Io dero nyembah-Iyo, tapi tenu-tenu kongo kerong-kerong.¹⁸Yesus ngompoh dero ai ngulek: "Epo Aku sundok dnie eka kuasa mbo sorga ai mbo dnia.¹⁹Koe ene dnalan ka, tnampa eka-eka bangsa jadi murid-Ku ai tinombaptis beta dero lang karan Bapa ai Pea ai Roh Kudus,²⁰ai tnutui bnatuk beta dero eka nau umbang yo sundok suyu-Ku epo ikam. Jadi apa ikam tau, se Aku sama-sama diang ikam trus sampe balikbekat.

Luke

Chapter 1

¹Epo Teofilus yo mulia, Deo ulun yo sundok ngomer nyusun srita nau umbang ngket ayap alom yo sundok kjadian mbo taka, ²kati yo sampe dero epo taka, yo ngket tla nte kito nau ai nte playan Firman. ³Koe ene, ngket aku nyempeti nau eka-eka kjadian ene tuyu-tuyu mulai ngket tla yo, aku ngalek kputusan nte nulis yo mbo buku binonuen nte ngko, ⁴apa iko kate tau, se ise-ise yo tnutui bnatuk epo iko ene beta-beta memang.⁵Des jman Herodes, raja Yudea, Keo imam karan se Zakharia ngket rombongan Abia. Bawe yo yo ene low ulun ngket upus Harun, karan yo Elisabet. ⁶Dero duo ene sengkono mbo Allah ai bolum ngaya se ptua Allah, ai ise-ise yo sundok ttep Tuhan diang belo keo bila molon. ⁷Tapi dero duo ene belo keo pea, koe Elisabet ene aloi ai umur dero duo ene sundok tuo memang aut.⁸Keo jman yo, des kono bagian pompo yo, Zakharia btugas nte imam ela onon Tuhan. ⁹koe des nundi kati biasa yo nte nentu ise lelu imam yo nte btugas, Io ene yo tnunjuk nte sumba epo lang bait susi ai nutung jombu mbo mne. ¹⁰Montuk desung ene eka umat bkumpul ela baling nte smbayang. Des ene memang jman yo nte nutung jombu.¹¹Belo ola, Zakharia kito erai kongo mlekat Tuhan akat mbo tadah sanan Mezbah awa nutung jombu. ¹²Koe kito ene io tkojet laju keo kanam takut. ¹³Tapi mlekat ene ngulek epo io : "Nang iko takut, Zakharia, koe doa ko sundok sinorukui, Elisabet bawe ko ene anta ngmekus pea song nte ngko ai iko arus nampa karan pea ene Yohanes.¹⁴Iko anta buen pngnanam ai ego, ktine low deo ulun yo lumpat buen pngnanam koe pngulet pea ko ene. ¹⁵Koe io ene anta olai mbo onon Tuhan, io ene belo anta ngisop anggur ai pngisop yo tau nte mauk, diang io ene nindo ponu diang Roh Kudus mulai ngket lang buntung ine io.¹⁶iyo anta nampa deo ulun Israel mulik epo Tuhan, Allah dero,¹⁷ io anta malan ono se Tuhan lang roh ai kuasa Elia nte nampa kesong bapa-bapa btulik epo pea-pea io ai kesong ulun-ulun triau epo akal ulun-ulun yo kono jadi diang ktine nyedia ente Tuhan umat yo skono nte-Iyo."¹⁸Trus ulek Zakaria epo malaikat ene': "Ktimbe apa aku tau se soal ene anta jadi? koe aku sundok tuo ai baweku low sundok tuo."¹⁹ Tuing malaikat ene epo io: "Aku endo Gabriel yo nglayan Allah ai aku sundok snuyu nte ngesah diang iko ai nte nyampe kabar buen endo epo iko.²⁰ Sbeta yo iko anta jadi pepe ai mba di tau bunyal sampe olo, des eka-eka ene jadi, koe iko belo persaya pmensara ku yo anta sampe des yo melak se beta."²¹Des ene ulun deo nginte Zakharia. Dero jadi bengong, koe io ola balo lang bait susi.²² Des io baling, io belo tau bsra epo dero jadi dero tau,se io sundok keo pengkito lang Bait Suci. Laju io mie isarat epo dero, koe io nokon pepe. ²³Des sundok tugas io abis, io uli epo blai.²⁴Tenu-tenu kola nua Elisabet, bawe io, klandung ai kola lima bulan io belo nyoret ekang ulun. ²⁵Endo doko tanda gawi gata Tuhan nte oki, tempondo Iyo kakan merse pgemai ku onon ulun ."²⁶Lang bulan ke onom Allah nyemuyu malaikat Gabriel brangkat epo kota mbo Galilea nan karan se Nasaret, ²⁷epo ulun bawe ngelok yo sundok kinomanu diang yusuf engket kluarga Daud; karan ngelok ene Maria.²⁸ Des mlekat ene sumba mbo blai Maria, io ngulek: "Salam,o iko dnie, Tuhan diang iko." ²⁹Maria tkojet kringo pngesah ene, trus ngunti lang kesong io, ise arti salam ene.³⁰Ulek malaekat ene epo io: "Nang takut, o Maria, koe iko kuli die sokoi ela onon Allah. ³¹Beta-beta yo, iko anta klandung diang ngmekus erai Pea song ai iko arus nampa karan Io Yesus. ³²Io anta jadi olai ai nulek Anak Allah Yo Paling Ombo. Diang anta Tuhan Allah mie epo Io' pnunge Daud, bapa ombon Io, ³³ai Io anta tetap jadi raja nte upus Yakub skola-kola yo diang Kerajaan-Iyo belo anta abis.³⁴Ulek Maria epo malaekat ene : "Ktimbe soal ene anta jadi, koe aku belo pian bsong?" ³⁵Tuing malaekat ene' epo io: " Roh Kudus anta diwa ombon iko ai kuasa Allah Yo Paling Ombo nte ngugu iko, koe ene Pea yo anta kmekus ko ene anta nulek kudus, Anak Allah.³⁶Ai sbeta yo, se Elisabet, nyindai ko ene, io low, ulak tuo diang nulek se aloi ene, desung klandung pea song, endo nte io onom bulan aut. ³⁷Koe nte Allah belo keo yo belo dapet gawi." ³⁸Ulek Maria: "Sbeta yo, aku endo ulun nte Tuhan suyu, jadika epo aku jadi kati ulek ko ene." Trus malaekat ene ngndikah io.³⁹Belo di ola balo sundok ene Maria brangkat ai peles malan epo daerah ela tunden-tunden epo tadah erai kota mbo Yehuda. ⁴⁰ Mbo mne io sumba lou Zakaria ai bsalaman epo Elisabet. ⁴¹ Des Elisabet kringo salam Maria, nyoet pea lang rahim io ai Elisabet jadi ponu Roh Kudus,⁴²trus bdoya diang oyon ries: "Ela ekang bang bawe iko kuli berkat, atok buntung ko kuli berkat.⁴³ Aku endo ise sampe ine Tuhan ku ulet nuntun aku?⁴⁴ Lau-lau beta, des aku kringo salam ko ene, pea lang buntung ku nyoet koe ego.⁴⁵ Aso buen kanam bolum io, yo sundok persaya, koe ise yo nulek epo io ngket Tuhan, anta jadi."⁴⁶Ulek Maria: "Rohku ngmulia se Tuhan, ⁴⁷ai kesong ku ego koe Allah, tukang slamat aku,⁴⁸koe Iyo sundok nympti nau bolum hamba-Iyo ene se belo di ngkeh-ngkeh. sbetaiyo, mulai engket tempondo eka-eka pea opo lai sori ngulek se aku bulum snang, ⁴⁹Koe yo paling kuasa sundok ngawi gawigata yo olai epo aku kudus karan-Iyo ene.⁵⁰Ai die sokoi yo turun-temurun mitek ulun yo takut se Iyo. ⁵¹Iyo memekelak kuasa-Iyo diang gawi kayang-Iyo se ai mtuar ulun-ulun yo sombong kesongiyo;⁵²Iyo mdiwa raja-raja emgket pnunge Io ai mkombo ulun-ulun yo snapa, ⁵³Iyo nudak eka-eka yo buen epo ulun-ulun sietslau, ai tinombuyo ulun yo tatau malan diang kayang osau;⁵⁴Iyo ngawat israel, playan-Iyo, koe Iyo kenop se diesokoi-Iyo. ⁵⁵Kati yo jnanji koe-Iyo epo itak kakah taka, epo Abraham ai turunaniyo nte ndok kden."⁵⁶ai Maria nongos bangsa tolu bulan diang Elisabet, sundok ene bayu uli nua epo lou iyo se. ⁵⁷Sampe bulan ente Elisabet mekus ai Io ngemekus pea song, ⁵⁸des ulun-ulun giling ginting ai mandi mokong Io krio, se Tuhan sundak mkelak pdie sokoi-Iyo yo olai beta epoiyo, eka-eka dero ego diang iyo.⁵⁹Ulet dero des olo ke walu nte ngatep pea ene diang dero kakan nampa karan io Zakharia, kati karan uma io. ⁶⁰ Tapi ine io ngulek: "nang, karan io arus Yohanes." ⁶¹ Ulek dero epo io: "belo keo mo buyut moyang, itak opo, nyari nyindai pea rini ko yo karan ktine.⁶²Trus dero nguai epo uma io kakan ngunti karan ise yo kakan die-io epo pea iyo ene. ⁶³Io tindu batu tulis, trus Io,nulis ktindo: "Karan io Yohanes." eka dero eran⁶⁴Des ene lou wingkang bowa io ai ale pepe io trus bsurah diang memuji Allah.⁶⁵jadi takut eka ulun yo nongos mo naine, eka nau ene jadi lembon biwi bowa mupus nyarak tunden Yudea⁶⁶Ai eka ulun yo kringo ene, ngnanam ai ngulek: "Jadi ise pea ene endo anta?" koe kayang Tuhan diang io.⁶⁷Zakharia, uma io, ponu diang Roh Kudus, trus io nyampe ngket Tuahan ulek io: ⁶⁸ Tuhan, Allah Israel, yo paling pnuji, koe Io ulet nte ngawat umat-Io diang mie pnous nte dero.⁶⁹Io mie nte nylamat taka, tete upus Daud, batak-Io ene. ⁷⁰ Kati yo sundok ulek Tuhan ngket bai bareh tete bowa nabi-nabi-Io yo kudus-⁷¹ nte nylamat taka ngket musu-musu taka ai ngket kayang eka ulun yo kekei se taka.⁷²nte mekelak rahmat- Io epo itak kakah taka ai mekenop anta janji -Io yo kudus, ⁷³yo ene sumpah yo ulek Io epo Abraham, uma itak kakah taka, se Io miye taka, ⁷⁴apa taka, lopos ngket kayang musuh, kuli smbayang epo-Io diang belo takut, ⁷⁵lang kbrese ai yo kono mbo onon-Io kanjang-kanjang umur bolum taka.⁷⁶Ai iko, o' anakku, anta tinompapa nabi Allah Yo paling ombo; koe iko anta malan ono se Tuhan nte ngeraduh boyan nte-Io, ⁷⁷nte miye epo umat-Io pentau soal keselamatan yo lang pengampunan dosa-dosa dero,⁷⁸koe rahmat ai sayang kosang ngket Allah taka, diang ise Io anta ngasi ngado taka,Mato olo ma ngket awa yo ombo, ⁷⁹ nte nampa pa nte dero yo nongos lang seom ai lang slingu maut nte nadah botis taka epo boyan damai sejahtera."⁸⁰Jadi anak ene tambah olai ai tambah galak roh iyo.Ai io nongos mbo padang gurun sampe epo olo io arus mekelak kompu iyo epo ulun Israel.

Chapter 2

¹Des jman ene Kaisar Agustus nampa aturan, nyuyu nyatat eka ulun mbo pupus dnia.²Ndo dko tla nyatat des jman Kirenius jadi pngutok pmerenta ela Siria.³Koe ene eka ulun ulet nnte catat, masing-masing la kota dero se.⁴Ktine lou Yusuf brangkat ngket kota Nazaret mbo Galilea epo Yudea, epo kota Daud yo karan se Betlehem,- koe io ngket suku ai upus Daud-⁵apa cnatat sama-sama diang Maria, saro yo, yo desung klandung.⁶Des dero mbo mne sampe des nte Maria kakan mekus,⁷ai io ngmekus Anak song, Anak yo tuo, laju bnedong diang ampik ai nlumbi mbo lang klekatuk, ngke belo keo awa nte dero turui nsan.⁸La kampong mne keo pngamu-pngamu domba, bembe yo nongos la jaba dikut ngendurung pnyekamu-pnyekamu dero des malom.⁹Kolan-kolan akat erai kongo mlekat Tuhan mbo dmpet dero diang kmulia Tuhan ktarang nglekum dero ai dero takut beta.¹⁰Trus ulek mlekat ene epo dero: " nang takut, koe sbeta iyo aku nyampe epo ikam pngego mroa nte eka-eka bangsa:¹¹Olo ndo sundok kinomekus nte ngkam tukang nylamat, yo ene Kristus, Tuhan, mbo kota Daud.¹²Ai ndo doko pnanda iyo nte ngkam: Ikam anta ruku erai kongo taru bnedong diang ampik ai lumpi lang klekatuk."¹³Ai kolan-kolan melak sama-sama diang mlekat ene deo tentara sorga yo muji Allah, ulek iyo:¹⁴"Kmulia nte Allah mbo awa yo paling ombo ai snang koyon mbo dnia nte ulun yo sengkono epo Iyo."¹⁵Sundok mlekat-mlekat ene ngndikah dero ai mulik epo sorga, pngamu-pngamu ene bunyal epo sama dero se: "man taka malan epo Betlehem nte meti ise nau umbang ela lane, kati yo snampe koe Tuhan epo taka."¹⁶Trus dero nrebe malan ai ngruku Maria diang Yusuf ai taru ene, yo desung lumbi lang klekatuk.¹⁷Des dero kito se-Io, dero nyampe ise yo sundok nulek epo dero nau umbang Pea ene. ¹⁸Eka ulun yo kringo bengong nau umbang ise yo sundok ulek gembala-gembala ene epo dero. ¹⁹tapi Maria ngona lang kesong eka nau umbang ene ai ngnanam iyo. ²⁰Gmbala-gmbala ene uli ulak muji ai ngmulia Allah koe ise-ise yo dingo dero ai pengitan dero, eka sengkono diang ise yo sundok nulek epo dero.²¹Des gnap umur walu olo Io harus knatep, Io dnie karan se Yesus, yo ene karan yo nontus koe mlekat onon se Io keo lang buntung ma Io.²²Des gnap jman nte mlio mlius, kati hukum torat Musa, dero moit Io epo Yerusalem nte nyerah-Io epo Tuhan, ²³kati keo tnulis mbo hukum Tuhan : "Eka pea song yo tuo tingen ene harus knudus nte Allah", ²⁴ai nte mie persembahan korban kati yo ulek Firman lang hukum Tuhan, yo ene erai pasang tkukur ena belo dou kikuy anak dara.²⁵Keo ulun mbo yerusalem karan se Simeon. Io ene ulun yo buen ai patoh, yo minte pngiburan nte Israel. Roh Kudus keo ombon io, ²⁶ai epo io sundok pinotau koe Roh Kudus, se io belo anta mate ena belo pian kito Mesias, yo ene Io yo sundok bnoso diang lnga urapan koe Tuhan.²⁷Io ulet epo bait Allah koe Roh Kudus. Des Yesus, Pea ene, noit sumba koe ulun tuo-Io nte gadoh kati ise yo nulek mbo hukum torat, ²⁸io ngongkom Pea ene laju nente-Io ulak muji Allah. ulek io : ²⁹"Tempondo, Tuhan, Koe ka hamba-Ko endo bju lang damai sjahtra, sngkono kati diang Firman-Ko.³⁰Koe matoku sundok kito nau selamat yo engket Iko ene,³¹ yo sundok sinodia koe Ko la onon eka bangsa, ³²yoene pa yo jadi beta nte bangsa-bangsa yo mak ai jadi kemuliaan nte umat-Ko, Israel."³³ai ine uma-Iyo bengong beta diang eka ise yo kenesah nau umbang Iyo. ³⁴Trus Simeon memberkati dero ai bunyal epo Maria, ine Pea ene : " sebetaiyo Pea endo tenetap nte metoyak ai nengkuat deo ulun mbo Israel ai nte jadi tanda yo ngoret ruok rame.³⁵ai mendau anta nglosan kesong ko se, apa jadi beta pengenanam kesong ulun deo."³⁶Ene lou la mne keo Hana, erai kongo nabi bawe, pea Fanuel engket suku Asyer. umur iyo sundok tuo aut. sundok kawen iyo bolum turu taon kolaiyo diang songiyo. ³⁷ai tmpo ndo iyo balu ai ketuo iyo walu pulu opat taon. Iyo belo pini ngendikah Bait Allah ai molo malom beibadah diang puasa ai bedoa. ³⁸Ai des ene lou ulet iyo epo mne ai ngulek syukur epo Allah ai bekesah nau umbang Pea ene epo eka-eka ulun yo minte pengelopos nte Yerusalem.³⁹Ai des sundok eka yo harus gnawi kati hukum Tuhan. uli dero epo kota awa nongos jati, yoene kota Nazaret mbo Galilea. ⁴⁰Pea ene ktambah menduan ai jadi galak ponu hikmat, ai kasih karunia Allah keo la Iyo.⁴¹Tongku taon ulun tuo Yesus malan epo Yerusalem des olo raya Paskah. ⁴²des Yesus umur duo belas taon, malan doko dero epo Yerusalem kati jati des olo raya Paskah ene. ⁴³Sundok olo-olo perayaan ene, des dero malan uli, nongos Yesus mbo Yerusalem belo di tau ulun tuo-Iyo. ⁴⁴Koe dero ngomoi se Io keo ekang ulun-ulun kerai dalan diang dero, erai olo koro dero malan, bayu dero meto Io ekang kluarga keluarga ai ulun-ulun yo bakotau diang dero.⁴⁵Koe dero belo ruku Io, mulik dero epo Yerusalem ulak trus meto Io. ⁴⁶Des sundok tolu olo dero ruku Io lang Bait Allah; Io desung tunge ela ekang guru-guru agama, ulak nempaning ai rekunti epo dero. ⁴⁷Ai eka ulun yo nempaning Io ene eran beta koe kpintar-Iyo nuing pemesara dero ene.⁴⁸Ai des ulun tuo-Iyo kito se Iyo, dero krengao, trus ulek ine-Iyo epo-Iyo: "Ise moko ktine gawi Iko epo kain? Uma-Ko ai aku diang nyoru meto Iko." ⁴⁹Tuing-Iyo epo dero : " ise moko ikam meto Aku? mba tau be ikam, se Aku arus keo lang belai Bapa-Ku?" ⁵⁰Tapi dero belo tau ise yo ulek Iyo epo dero ene.⁵¹Trus Io uli sama-sama diang dero epo Nazaret; ai Io nokon bolum lang asi ado dero. Ai ine -Iyo ngona lang pngenanam ene nau umbang ene. ⁵²Ai Yesus tambah menduan ai ktambah pentau-Iyo ai tambah olai pngaruh Iyo ai gnawal koe Allah ai ulun.

Chapter 3

¹Lang taun kelimo blas ngket pmerenta Kaesar Tiberius ,des Pontius Pilatus nte jadi wakel negri Yudea ai Herodes raja wilayah Galilea, Filipus, erai buntung yo, raja wilayah Iturea ai Trakhonitus, ai Lisanias raja wilayah Abilene, ²des jman Hanas ai Kayafas nte jadi Imam olai, ulet Firman Allah epo Yohanes, pea Zakharia, mbo padang gurun.³Des ene Yohanes ulet epo pupus daerah Yordan ai ngulek: "Tobat ai mie kompu ko nte bnaptis ai Allah anta ngampun dosa ko,⁴kati keo tnulis lang kitab nbuat-nbuat Yesaya: Keo oyon yo momba-momba mbo padang gurun: sinodia boyan nte-Tuhan, pinolonus boyan nte-Iyo.⁵tongku lbak anta tnimbun ai tongku tunden ai dulung jadi rata, yo blengkong pinolonus, io glutgensung pino solo, ⁶ai eka-eka ulun anta kito slamat ngket Tuhan."⁷Trus io ngulek epo ulun deo yo ulet epo iyo nte baptis, ulek iyo: "O iko upus nipo muro! Ise yo ngulek epo ikam apa kuli makat ngket pngemara yo anta ulet?⁸Pinokelak bua-bua yo sengkono diang nau bolum sundok tobat. Ai nang kneno lang kesong kam: Abraham ene uma kain! Koe aku ngulek epo ikam: Allah kuli nampa pea-pea nte Abraham ngket batu-batu endo!⁹Kapak sundok sinodia mbo tondal kayu ai tongku tonga yo belo tau kbua buen, anta tnotou ai noding epo lang api."¹⁰Ulun deo ngunti epo iyo: "Ena ketine, ise nte kain gawi ?" ¹¹Tuing iyo: "ise-ise yo keo baju duo, buen yo ngembagi epo yo belo pian keo, ai ise io keo okan kinan, moko yo gawi yo ktine low."¹²keo ulet low pnage-pnage bea nte baptis ai dero ngunti epo iyo: "Guru, ise yo arus gawi kain?" ¹³Tuing iyo: "Nang nage sisa se yo tnentu nte kam."¹⁴ai tentara-tentara ngunti lou epo iyo: "ai kain, ise yo arus gawi kain?" Tuing Yohanes epo dero: "Nang ngrampas diang maksa, cukup ka diang upa kam."¹⁵Tapi koe ulun deo desung minte ai ngarap, ai eka dero ngunti lang kesong dero nau umbang Yohanes ene, nang-nang io ene Mesias, ¹⁶Yohanes nuing ai ngulek epo eka-eka ulun ene: "Aku ngembabtis ikam diang danum, tapi Io aso ombo kuasa yo se aku anta ulet ai ngosu tali trumpak yo aku belo snaron. Io anta ngembabtis ikam diang Roh Kudus ai api.¹⁷Lewong keo mbo kayang Iyo nte ngembrese awa lisung gesar-Iyo ai nte ngumpul gandong Iyo epo lang longkong Iyo, tapi bondul jrami ene anta tuna-Iyo lang api yo belo dapet plonsop."¹⁸Diang deo nasehat yo mak Yohanes nyampe Injil epo ulun deo. ¹⁹Tapi des io sundok negur raja Herodes koe keo kjadian Herodias, bawe erai buntung iyo se, ai koe eka gawi gata triaw yo gawi iyo, ²⁰Raja ene nambah gawi triaw iyo diang msumba Yohanes epo lang penjara.²¹Des eka ulun deo ene sundok bnaptis ai des Yesus low bnaptis ai desung bdoa, wikang ka langit ²²ai diwa Roh Kudus kati nau mpulu dara epo ombon Iyo. ai keo oyon ngket lngit: Iko endo Anak-Ku io tengkosangKu, epo iko bute aku sengkono."²³Des Yesus ngmulai gawi Yo, umur yo kira-kira tolu pulu taun ai ena kati mbo kesah ulun, io ene pea Yusuf, pea Eli, ²⁴pea Matat, pea Lewi, pea Malkhi, pea Yunai, pea Yusuf, 25pea Matica, pea Amos, pea Nahum, pea Hesli, pea Nagai, 26pea Maat, pea Matica, pea Simei, pea Yosekh, pea Yoda, 27pea Yohanan, pea Resa, pea Zerubabel, pea Sealtiel, pea Neri, 28pea Malki, pea Adi, pea Kosam,²⁵pea Matika, pea Amos, pea Nahum, pea Hesli, pea Nagai, ²⁶pea Maat, pea Matika, pea Simei, pea Yosekh, pea Yoda, 27pea Yohanan, pea Resa, pea Zerubabel, pea Sealtiel, pea Neri, 28pea Malki, pea Adi²⁷pea Yohanan, pea Resa, pea Zerubabel, pea Sealtiel, pea Neri, ²⁸pea Malki, pea Adi pea Kosam, pea Elmadam, pea Er, ²⁹pea Yosua, pea Eliezer, pea Yorim, pea Matat, pea Lewi,³⁰pea Simeon, pea Yehuda, pea Yusuf, pea Yonam pea Elyakim, ³¹pea Melea, pea Mina, pea Matata, pea Natan, pea Daut, ³²pea Isai, pea Obet, pea Boas, pea Salmon, pea Nahason,³³pea Aminadab, pea Admin, pea Arni, pea Hezron, pea Peres, pea Yehuda, ³⁴pea Yakub, pea Ishak, pea Abraham, pea Terah, pea Nahor, ³⁵pea Seruk, pea Rehu, pea Peleg, pea Eber, pea Salmon,³⁶pea Kenan, pea Arpakhsad, pea Sem, pea Nuh, pea Lamekh, ³⁷pea Metusalah, pea Henohk, pea Yaret, pea Mahalaleel, pea Kenan ³⁸pea Enos, pea Set, pea Adam, pea Allah..

Chapter 4

¹Yesus, yo ponuh diang Roh Kudus, uli ngket atang Yordan, laju oit koe Roh Kudus epo padang gurun. ²Mbo mne Io nongos opat pulu olo kola yo ai snoba koe Iblis. Kola mbo mne Io belo kuman ise-ise ai sundok ene Io siet lau.³Trus ulek iblis epo-Iyo:" Ena Iko Anak Allah, suyu Ko batu endo jadi roti." ⁴Tuing Yesus epo iyo: "Keo tenulis: Ulun bolum belo di ngket roti tingen."⁵trus io moit Yesus epo awa yo ombo ai lang ekang mato skitop io mekelak epo-Iyo eka kerajaan dnia.⁶ Ulek Iblis epo-Iyo:"Eka kuasa ene diang kemulian ene anta diye ku epo-Iko, koe eka ene sundok snerah epo aku ai aku miye iyo epo ise lelu iyo petua ku. ⁷Jadi ena Iko nyembah aku, eka iyo ene anta jadi empun-Ko."⁸Tapi Yesus ngulek epo iyo: "Keo tnulis: Iko arus nyembah Tuhan, Allah ko, ai suma epo Iyo bute iko ibadah!"⁹Trus iyo moit Yesus epo Yerusalem ai mayak Io ban bungan Bait Allah, trus ngulek epo-Iyo: "Ena Iko Anak Allah, ptoyak kompu-Ko ngket ndo epo iwa, ¹⁰koe keo tnulis: nau umbang Iko, Io anta nyemuyu malaikat-malaikat-Iyo nte ngenjaga Iko,¹¹ ai dero anta nyambut Iko diang kayang iyo, apa botis-Ko nang mitek batu."¹²Yesus nuingiyo, ulek-Iyo:"Keo Firman: Nang iko nyoba Tuhan, Allah ko!"¹³ Sundok Iblis mekabis eka pencobaan ene, io mundur ngket-Iyo ai minte jeman yo buen.¹⁴Lang kuasa Roh mulik Yesus epo Galilea. Trus deo keringo soal Iyo mbo lekum dnie mne.¹⁵ Des ene Iyo nutui matuk mbo blai-blai ibadat mbo mne eka ulun muji Iyo.¹⁶Io ulet epo Nazaret awa Io olai anjang, ai kati penepet-Iyo des olo Sabat Io sumba epo blai ibadat, trus akat kakan ngembaca Alkitab.¹⁷ Epo Iyo dnie kitab nabi Yesaya ai sundok ingkang-Iyo, Io ruku tulisan, mbo mne keo tnulis:¹⁸"Roh Tuhan keo mbo-Aku, koe ene Io sundok ngurapi Aku, nte mesampe kabar buen epo ulun-ulun kao, ai Io sundok nyemuyu Aku ¹⁹nte nyampe kabar bebas epo ulun-ulun tawanan, ai pengkito nte ulun-ulun posa, nte nglepas ulun-ulun yo tnindas, nte nyampe kabar taun rahmat Tuhan sundok ulet."²⁰Trus Io nokom kitab ene, miye yo nua epo petugas laju tunge; trus eka mato ulun lang lou ibadat ene betadah epo- Iyo. ²¹Trus Io mulai nutui matuk dero, ulek-Iyo:"Des olo ndo sampe atok tulisan ene des ikam kringo iyo."²² Ai eka ulun ene ngembeta Iyo ai dero eran kesah surah yo buen yo kenesah koe Iyo, trus ulek dero:"belo be Io endo pea Yusuf?"²³Trus Io ngulek epo dero: "Pasti ikam anta ngulek sempelo endo epo Aku: O' tabib, pkale Ko kompu tonga-Ko se. Gnawi mbo mndo lowu, mbo awa pengulet-Ko endo, eka yo dingo kain yo sundok terjadi mbo Kapernaum!" ²⁴Trus ulek Iyo nua: "Aku ngulek epo ikam, sebeta yo belo keo nabi yo keo uman mbo awa pengulet iyo se.²⁵Trus Aku ngulek epo ikam, ai ulek-Ku endo beta: Des jman Elia keo deo bawe balu mbo Israel des langit btokom kola tolu taon onom bulan des musim lau yo deras kono pupus negeri. ²⁶Tapi Elia senuyu makse epo nte erai kongo ulun ngket dero, tapi epo erai bawe balu mbo Sarfat, ela tana Sidon. ²⁷Ai des jman nabi Elisa deo ulun kodong mbo Israel ai ndok belo erai kongo ngket dero yo pinokale, suma Naaman, ulun Siria ene."²⁸Kringo ene mara beta eka ulun yo mbo blai ibadat ene.²⁹ Dero akat, trus ngusa Yesus epo baling kota ai moit Iyo epo kerbing tunden, awa kota ene keo, nte nurak Iyo ngket kerbing ene. ³⁰Tapi Io malan lalo ngket ekang dero laju brangkat.³¹Sundok ene Yesus malan epo Kapernaum, kota mbo Galelia, trus nutui matuk mbo mne des olo-olo Sabat. ³²Dero eran kringo tutui batuk-Iyo, koe kesah surah Iyo roa kuasa.³³Mbo lang lowu ibadat ene keo erai kongo snumban ai iyo nyoyar diang oyon riyes: ³⁴ "O' Iko, Yesus ulun Nasaret, ise urusan-Ko diang kain? Iko ulet kakan ngebenasa kain? Aku tau ise Iko: Yo Kudus ngket Allah."³⁵Tapi Yesus ngusa diang ries, ulek-Iyo."Suni, baling ngket iyo!" ai timpa setan ene doko oli ulun ene epo ekang ulun deo, laju baling ngket iyo ai belo mesiyet iyo.³⁶ Jadi eka ulun eran,trus bekesah dero sama dero, ulek dero:" bukan main kehebat pemesara yo ene! Koe diang roa wibawa ai kuasa Io mrenta epo roh-roh jahat ai dero baling oli.³⁷ Ai sampe kabar soal Iyo epo mone-mone mbo daerah ene.³⁸Sundok ene Io ngendikah blai ibadat ene trus brangkat epo blai Simon, des ene ampu Simon yo bawe mekom payah trus dero tindu epo Yesus apa ngawat iyo. ³⁹ Jadi Io akat mbo isan bawe ene, trus ngusa mekom ene, trus roton ene ngendikah iyo. Bawe ene peles uwat ai ngelayan dero.⁴⁰Des mato olo tonop, eka ulun moit epo-Iyo ulun-ulun dero yo kroton, yo kono bemasam jenis roton, Io mayak kayang-Iyo ombon tongku dero ai mkale dero.⁴¹ Ngket deo ulun baling low setan-setan ulak nyoyar: "Iko ene Pea Allah," trus Io diang bol ngusan dero ai belo miye dero bsara, koe dero tau se Iyo ene Mesias.⁴²Des olo molo,Yesus brangkat trus malan epo awa yo lengoh. Tapi ulun deo meto Iyo, trus ruku-Iyo ai ngomer nangkeng Iyo apa nang ngendikah dero. ⁴³Tapi Io ngulek epo dero: " mbo kota-kota yo mak lou Aku arus nyampe Injil Kerajaan Allah koe nte ene doko Aku senuyu." ⁴⁴Ai Iyo nyampe Injil lang blai-blai ibadat mbo Yudea.

Chapter 5

¹Des jman ene Yesus akat mbo pantai gentung Genesaret, deo ulun nglekum Iyo kakan nempaning firman Allah. ² Io kito duo prau mbo isan pantai. Pnaket esa ene sundok diwa ai desung mrese jala dero. ³Io dombo epo lang erai prau ene, yo doko prau Simon, laju nyemuyu io ngenjelu prau ene oro idik-idik se pantai. laju Io tunge ai nutui matuk ulun deo ngket ombon prau.⁴Des sundok bunyal, Io ngulek epo Simon: "Btokon epo awa yo lontop ai bewet jala ko nte nangop esa." ⁵Simon nuing: "Guru, sundok erai malom putub kain bgawi bol psiken belo keo pengkuli ise-ise, tapi koe Iko nte nyemuyu, aku mewet jala nua."⁶Des dero sundok mewet jala ene, dero kuli esa mroa, sampe jala dero mulai renset.⁷Laju dero nguwai epo tman-tman epo prau yo mak apa dero ulet nte ngawat. dero ene ngompoh, trus dero sama-sama ngatok prau duo ene sampe ponu diang esa sampe duni karom.⁸Des Simon Petrus kito nau ene laju io nyongkop onon Yesus ai ngulek: "Tuhan, oro iko ngket aku, koe aku endo ulun deo dosa."⁹Koe io diang eka ulun yo sama-sama diang io bengong koe kdeo esa pengkuli dero ene;¹⁰Ktine lou Yakobus ai Yohanes Pea-pea Zebedeus io jadi teman Simon. Ulek YEsus epo Simon: "Nang takut, ngket tempo ndo iko nte ngenjala ulun."¹¹Sundok dero nyelor prau dero epo tana ombo, dero ngendikah prampu dero, laju lumpat Yesus.¹²Des Yesus keo lang kota. Ela mne keo ulun roton kodong. Des io kito Yesus, io nyongkop ai tindu: "Tuan, ena Tuan kakan, Tuan kuli mkale aku."¹³Laju Yesus nyokoi kayang Io, ngop ulun ene, ai ngulek: "Aku kakan, iko jadi ale." Peles des ene low mapos roton kodong ene.14Yesus ngusan nang ngesah epo ulun yo mak ai ngulek: "Daro iko, pkelak kompu tonga ko epo imam ai mie persembahannte ngembrese kati yo snuyu koe Musa, nte bukti nte dero."¹⁵Tapi nau umbang Yesus tambah oro dningo ai ulet ulun deo bloyun-loyun epo Iyo nte nempaning Iyo ai nte mengkale roton nsan dero. ¹⁶Tapi Io meto awa yo belo rame nte bdoa.Des olo Yesus nutui matuk, keo tenu-tenu kongo ulun Farisi diang ahli Torat tunge nempaning Iyo. Dero ulet ngket eka kampong-kampong mbo Galilea ai Yudea diang ngket Yerusalem. Kuasa Tuhan lumpat Iyo koe ene Iyo kuli memekale ulun kroton.¹⁸Laju ulet tenu-tenu kongo ulun moson ulun pokung diang awa pnurui iyo; dero bkomer moit iyo sumba laju pnayak ela ono Yesus.¹⁹ Koe dero mba di kuli moit sumba koe jut ulun mbo mne, dero dombo epo ombon sapo lou, trus ngugah sapo ene, ai ngului ulun ene diang awa pnurui epo ekang ulun deo pas ela onon Yesus.²⁰Des Yesus kito iman dero ene, Iyo ngulek: "O erai buntung, dosa ko sundok nampun."²¹Tapi ahli-ahli Torat diang ulun-ulun Farisi ngnanam lang kesong dero: "Ise si ulun yo nguja Allah endo? Ise yo kuli ngampun dosa makse ko Allah bute?"²²Tapi Yesus tau pngenanam dero, laju ngulek epo dero: "Ise yo kinonanam lang kesong kam? ²³Ise lelu yo murah, ngulek: dosa ko sundok nampun, ena belo ngulek: uat ka, ai malan ka? ²⁴Tapi apa ikam tau, se ela dnia endo Pea Ulun keo kuasa nte ngampun dosa"-Trus Io ngulek epo ulun pokung ene -: "Epo iko Aku ngulek, uat engkat awa pnurui ko uli epo lou ko!"²⁵Peles des ene low io uat, onon dero, trus ngengkat awa pnurui iyo ai uli epo lou iyo ulak muji Allah. ²⁶Eka ulun mne ngrengao, trus muji Allah, ai dero takut beta, ulek dero: "Olo ndo kain sundok kito nau umbang yo nembengong beta."²⁷Sundok ene, des Yesus baling, Io kito ulun pnage bea, yo keo karan se Lewi, desung tunge mbo lou pnage bea. Yesus ngulek epo iyo: "Iko lumpat Aku!" ²⁸Lewi laju akat ai ngendikah eka-eka ene, trus lumpat Iyo.²⁹Trus Lewi nampa pesta olai nte Iyo mbo low iyo se ai deo pnage bea diang ulun yo mak lumpat kuman diang Iyo. ³⁰Ulun-ulun Farisi ai ahli-ahli Torat datsan epo murid-murid Yesus, ulek dero: "Ise moko ikam kuman ngisop sama-sama diang pnage bea ai ulun bdosa?"³¹ Trus tuing Yesus epo dero, ulek Iyo: "Makse ulun slomai yo perlu pngawat roton, tapi ulun yo kroton;³² Aku ulet belo di momba ulun yo belo keo sala, tapi ulun bdosa, apa dero btobat."³³Ulun-ulun Farisi ene ngulek lou epo Yesus: "Murid-murid Yohanes brebo puasa ai sembayang, ene lou murid-murid ulun Farisi, Tapi murid-murid Ko kuman ai ngisop." ³⁴Tuing Yesus epo dero: "Kuli be tman pnganten song snuyu puasa, pdahal pnganten ene diang dero? ³⁵Tapi anta sampe des yo, ena pnganten ene nalek ngket dero, des ene doko dero anta puasa."Io ngulek lou pemerawet epo dero: "Ndok belo erai kongo ulun yo mrenset baju bayu nte nambal baju usang. Ena ktine, yo bayu ene renset lou ai baju yo tuo ene belo anta sengkono ena tnambal ngket yo bnenset ngket baju bayu ene.³⁷Ktine lou mba di keo ulun ngatok anggur bayu epo lang sut ngket upak yo usang, koe ena ktine, anggur yo bayu ene anta nglopong sut ngket upak ene ai anggur ene nrintin ai sut ngket upak ene pasti lopong. ³⁸Tapi anggur yo bayu arus nona lang sut upak yo bayu lou.³⁹ Ndok belo erai ulun yo sundok ngisop anggur yo usang ngeno ngisop anggur yo bayu, koe io pasti ngulek: Anggur yo usang ene yo buen."

Chapter 6

¹Des olo Sabat, des Yesus malan mo umo gandong, murid-murid-Io' ngutik buti gandong laju nokan, desung dero misel yo diang kayang dero. ² Tapi tenu-tenu kongo ulun Farisi ngulek: "Ise moko iko nggawi ktine, yo nusan des olo Sabat?"³Laju Yesus nuing dero: "Belo be iko ngmbaca ise gnawi koe Daud, des io diang dero yo lumpat io slau,⁴ Ktimbe nau io sumba lang lou Allah diang ngalek roti sajian, laju nokan ai mie yo epo dero yo lumpat ene, padahal roti ene belo di kate nokan ena makse imam-imam?"⁵ Ulek Yesus nua epo dero: Pea Ulun ene yo doko Tuhan ombon se olo Sabat."⁶Des olo Sabat yo mak, Yesus sumba epo lang lou ibadat, trus matuk. Mo mne keo erai kongo ulun yo mate tangan sanan io. ⁷ Tukang-tukang Taurat diang ulun-ulun Farisi nympti nau Yesus, nang-nang- Io' mmekale ulun des olo Sabat, apa dero kuli alasan nte mmesala Yesus. ⁸ Tapi Io' tau kno' dero, trus ngulek epo ulun yo mate tangan ene: "uat ai akat la botuk!" trus uat ulun ene laju akat.⁹Trus Yesus ngulek epo dero:" Aku ngunti epo ikam: ise yo kate des olo Sabat, nggawi yo buen ena belo nggawi yo dat, nylamat kesong ulun ena belo mmenasa io?" ¹⁰ Sundok ene Io' meti la gliling epo dero eka-eka, laju ngulek epo ulun kroton ene: "Sokoi tangan ko!" ulun ene nggawi ktine lou peles ale lou tangan io.¹¹ Koe ene ngrendek mara dero, laju dero brondeng, ise yo kakan gawi dero epo Yesus.¹²Des ene malan Yesus epo tunden nte smbayang, erai malom putup Io smbayang epo Allah.¹³ Des dnia molo, Io' momba murid-murid Io' ngruku-Io' laju mili dero duo blas kongo, yo nulek ke Io' rasul:¹⁴Simon yo lou tampa Io' karan se Petrus, ai Andrias erai buntung Simon, Yakobus ai Yohanes, Filipus diang Bartolomeus, ¹⁵ Matius ai Tomas, Yakobus pea Alfeus, ai Simon yo bnomba se ulun Zelot, ¹⁶ Yudas pea Yakobus diang Yudas Iskariot yo dilonatu jadi penghianat.¹⁷Laju Io' diwa diang dero ia smole mo awa yo rata: mne bekumpul deo ngket murid-murid-Io' ai deo ulun yo mak yo ulet ngket pupus Yudea ai ngket Yerualem ai ngket kampong pantai Tirus diang Sidon.¹⁸ Dero ulet epo nempaning Io' ai nte' pkale ngket roton dero; dero lou yo snuban koe roh-roh triau pinokale lou.¹⁹ Ai eka ulun deo ene bkomer mulem Io' koe keo kuasa yo baling ngket Io' ai eka ulun mne pkale Io'.²⁰Trus Yesus meti murid-murid-Io ai ngulek: Eggo, iko yo kao, koe iko yo mpun krajaan Allah.²¹ Eggo, iko yo tempo ndo slau, koe iko anta yo tinomboting. Eggo, iko yo tempo ndo nangis, koe iko yo anta koka.²²Eggo iko, ena Koe Yesus, ulun kekei se iko, ai ena dero mmetenggang iko, ai ngongah iko ai nolak karan ko epo tadah yo triau.²³ Snang des ene ai eggo, koe sebeta yo upa ko olai lang sorga; koe ktine lou itak kakah dero sundok nglaku epo nabi-nabi.²⁴Tapi ssa ikam, ikam yo kaya, koe pengkeo ko iko sundok kuli nte mgeggo iko. ²⁵Ssa ikam, yo tempo ndo boting, koe ikam anta slau. Ssa ikam, yo tempo ndo koka, koe ikam yo anta lngoh ia nangis.²⁶Ssa ikam, ena eka ulun ngambung ikam; koe ktine lou itak kakah dero sundok nggawi nabi- nabi yo kro."²⁷Tapi epo ikam, yo nmpaning Aku, Aku ngulek: tinongkosang musu ko ene. nggawi yo buen epo ulun yo kekei se ikam; ²⁸Tindu pngkeo nte ulun yo mator nyumpah ikam; smbayang nte ulun yo tuju ngmara iko.²⁹Ise yo nenpeleng klpising ko yo erai, die lou klpising ko yo mak, ia ise yo ngalek jubah ko, koe ka iyo' ngalek baju ko lou, ³⁰ Die tongku ulun yo tindu epo iko; ia nang tindu tmpuli epo ulun yo ngalek mpun ko.³¹Ai ise yo pngkakan ko apa ulun nggawi yo epo iko, gnawi ktine lou epo dero.³² Ai ena iko gawal epo ulun yo gawal epo iko, ise untung yo? ai ena ulun-ulun bdosa lou kosang se dero. ³³ Koe ena iko' nggawi buen epo ulun yo nggawi buen epo iko' ise untung yo? koe ulun-ulun yo dosa nggawi ktine lou.³⁴ Ai ena iko mmekinjam ise-ise epo ulun, koe iko' ngarap kakan kuli ise-ise ngket io,' ise untung ko? ulun-ulun dosa lou mmekinjam epo ulun-ulun dosa, apa dero kuli nua kerai kroa.³⁵Tapi iko',knosang lou musu ko' gnawi yo buen epo dero, ai pinokinjam diang belo di ngarap se nte' bales, apa upa ko' olai ai iko' anta jadi pea-pea Allah Io' paling ombo, koe Io' buen epo ulun-ulun yo belo tau berterima kasi ai epo ulun-ulun yo triau. ³⁶ Arus iko' buen kesong, sama kati Bapa ko' buen kesong."³⁷Nang iko nundruh, apa iko belo anta tnudruh. nang iko ngukum, apa iko belo anta dinukum; nampun, apa iko nampun lou.³⁸Dnie, apa iko anta dnie; ena sukat yo buen, yo ninsok, yo knukui ai yo nyoak po baling anta tnudak epo lang pnampen ko. ise sukat yo pakai ko nte nyukat, ene anta snukat epo iko."³⁹Yesus ngulek laju nympuri epo dero: "kuli be ulun posa' ngayak ulun posa? Belobe dero duo sama-sama toyak lang luang? ⁴⁰ Murid belo anta di nglalo se guru iyo, tapi ise yo sundok tmat plajaran iyo anta sama diang guru iyo.⁴¹Ise moko iko meti juras lang mato ulun, tapi plong kayu lang mato iko se belo iko tau? ⁴² Ise moko iko kuli ngulek epo erai buntung ko: koe ka aku nmbaling juras yo keo lang mato ko, pdahal plong kayu yo lang mato ko se, belo iko kito? o ulun mnapik, tmbaling ile plong kayu ngket lang mato ko, apa iko kito diang jlas nte nmbaling juras ene ngket lang mato erai buntung ko⁴³Koe belo keo tonga kayu yo buen, yo ngasil bua yo belo buen, ai lou belo keo kayu yo belo buen yo ngasil bua yo buen. ⁴⁴Koe tongku kayu tinonoan ngket bua yo. Koe ngket jaba mpap ulun belo di ngutik bua ara ai ngket dui-dui belo di ngutik bua anggur.⁴⁵Ulun yo buen nmbaling nau yo buen ngket lang kesong iyo, yo buen, ai ulun yo dat nmbaling nau yo dat ngket kesong yo dat. koe ise yo ulek bowa iyo, baling ngket kesong iyo."⁴⁶"Ise moko iko momba-momba Aku: Tuhan, Tuhan, padahal iko belo di nggawi ise yo ulek-Ku? ⁴⁷ Tongku ulun yo ulet epo Aku ai nmpaning pmesara-Ku diang nggawi yo - Aku anta mmekelak epo iko diang ise io dapet pinosama -,⁴⁸ io sama kati ulun yo nngkuat lou: ulun ene ngakit lontop-lontop ai mayak tondal yo ban batu. Des ulet danum ai owa ngnjalus lou' ene, lou ene belo di skukui, koe lou ene turon tampa se yo.⁴⁹Tapi ise yo nmpaning pmesara-Ku, tapi belo di nggawi yo, io sama kati ulun yo nngkuat lou ban tana belo di tnontang. des ulet owa ngnjalus yo, lou ene laju roros, ai dras beta rusak yo.

Chapter 7Des Yesus sundok bunyal la onon ulun deo, Io sumba epo Kapernaun.

²La mne keo erai kongo perwira yo keo erai kongo batak, yo knosang ke iyo. Batak ene desung kroton payah ai alang mate.³Des perwira ene kringo soal Yesus, io nyemuyu tenu-tenu ulun tuo-tuo Yahudi epo-Iyo nte tindu, apa Io ulet ai mkale batak yo ene.⁴Dero ulet epo Yesus ai diang beta-beta tindu awat-Iyo, ulek dero: "Io pantas Ngko awat,⁵koe io kosang diang bangsa taka ai io yo ngongkos nengkuat blai ibadat kain."⁶Laju Yesus malan sama-sama diang dero. Des belo di oroh aso ngket blai perwira ene, perwira ene nyemuyu tman-tman iyo nte ngulek epo-Iyo: "Tuan, nang ka repot-repot, koe aku belo di snaron nrima Tuan lang blai ku;⁷koe san ku aku belo di snaron ulet epo Iko. Tapi ulek ka erai buku pmensara, jadi batakku pasti ale.⁸Koe aku se ulun iwa, ai la imbatku keo lou Prajurit. Ena aku ngulek epo erai kongo Prajurit ene: Malan!, jadi io malan, ai epo erai kongo ulun nua: Ulet!, jadi io ulet, ktine lou epo batakku: Gawi ka endo!, jadi pasti gawi io."⁹Des sundok Yesus kringo pmensara ene, Io eran se io, ai ulak skuleng epo ulun deo yo nyarak Io, Iyo ngulek: "Aku ngulek epo ikam, imam yo kolai endo belo pini Aku ruku, tontan ko ekang ulun Israel!"¹⁰Ai sundok ulun-ulun yo snuyu ene mulik epo lou, itan io batak ene sundok slomai aut.¹¹Sundok ene Yesus malan epo erai kota yo nan karan se Nain. Murid-murid-Iyo malan sama-sama diang Io, ai deo lou ulun beloyun-loyun lumpat-Iyo.¹²Sundok Io dmpet jawong penyumba kota, keo ulun mate yo nlembar epo baling, pea song pea tunggel ma io yo sundok balu, ai deo ulun ngket kota ene lumpat balu ene.¹³Ai des Tuhan kito balu ene timbul kosang lang kesong-Iyo ngke kasian, trus Io bunyal epo balu ene: "Nang nangis!"¹⁴Ulak ngompoh yo nlembar ene Io mulem, ai tukang pnglembar-pnglembar ene berhenti, Io ngulek: "O pea burok, Aku ngulek epo iko, nyuli iko!"¹⁵Jadi uwat se ulun ene ai tunge ai mulai bunyal, ai Yesus mie io epo ma io.¹⁶Eka-eka ulun mne takut ai ngmulia Allah, ulak bunyal: "Erai nabi olai sundok ulet mbo ekang taka," ai "Allah sundok nuntun umat-Iyo."¹⁷Jadi sundok tsebar kabar tentang Yesus la pupus Yudea ai la pupus kampong nai nine.¹⁸Des Yohanes kuli kabar soal eka-eka kjadian ene ngket murid-murid io,¹⁹ia momba duo kongo ulun ngket murid io ai nyemuyu dero ngunti epo Tuhan: "Iko beh yo anta ulet ene ena belo harus be kain minte ulun yo mak?"²⁰Des duo kongo ulun ene sampe epo Yesus, dero nguylek: "Yohanes Pembaptis nyemuyu kain ngunti epo-Iko: Iko be yo anta ulet ene ena belo harus be kain minte ulun yo mak?"²¹Des ene Yesus deo mmekale ulun ngket bmasam roton ai bmasam roton san ai ding ngket roh-roh triau, diang Io mie pngkito epo deo ulun-ulun posa.²²Ai Yesus nuing dero: "Malan ka, ai ulekka epo Yohanes ise yo itan kam ai dingo kam: Ulun posa kito, ulun pokung malan, ulun kodong jadi ale, ulun simpong kringo, ulun mate pinosuli ai ulun kao bnie kabar buen.²³Ai regok ngayo ulun yo belo jadi noli ai nangkal Aku."²⁴Sudok yo suyu Yohanes ene malan, mulai dko Yesus bsara epo ulun deo ene nau umbang Yohanes: "Nte mbe ikam malan epo padang gurun? Epo meti nau bulu yo skukui tapi riut?²⁵Ena belo nte ise ikam malan? Meti ulu yo baju solo? Ulun yo baju buen ai yo bolum tatau, awa iyo mbo istana raja.²⁶Jadi nte isepo ikam malan? Meti nabi? Beta, ai Aku ngulek epo ikam, ene lengkat se nabi.²⁷Koe soal io keo tnulis: Eti ka, Aku nymuyu pngirak-Ku ono se Iko, io anta ngatur boyan-Ko la onon-Ko.²⁸Aku ngulek epo ikam: Mbo ekang dero yo kinomekus koe bangbawe ndok belo erai olai se Yohanes, tapi yo paling idik lang krajaan Allah aso olai se io."²⁹Eka ulun deo yo nmpaning pmesara-Iyo, ktine lou dero pnage bea nymbeta yo kono ngket Allah, koe dero sundok mie kompu tonga nte Yohanes baptis.³⁰Tapi ulun-ulun Farisi ai ahli-ahli torat nangkal ptua Allah epo kompu tonga dero, ngke dero belo kakan baptis Yohanes.³¹Ulek Yesus: "Diang ise si anta Aku mrawet ulun-ulun dero endo ai diang ise dero ene sama?³²Dero ene kati nau bang pea yo tunge mbo pasar ai yo baku bomba: Kain nyiup suling nte ngkam tapi ikam belo dnuyo, kain nyanyi yo luai, tapi ikam belo di nangis.³³Koe Yohanes tukang baptis ene ulet, io belo kuman roti ai belo ngisop anggur, ai judi ulekkam: Io snumban ngke setan.³⁴Sundok ene oli Pea Ulun ulet, Io kuman diang nisop, jadi ulekkam: eti kam ta, io galak kuman ai tuju ngisop, tman pnage bea ai ulun yo bdosa.³⁵Tapi hikmat sinom beta koe eka ulun yo nrima io."³⁶Erai kongo ulun Farisi ngirak Yesus nte ulet kuman mbo lou io. Yesus ulet epo lou ulun Farisi ene, trus tunge kuman.³⁷Mbo kota ene keo erai kongo ulun bawe yo ulun tau ba se io ene ulun bedosa. Des bawe ene kringo, se Yesus ene desung kuman mbo lou ulun Farisi ene, io ulet moit erai jebul pualan yo atok lenga buen kewo.³⁸Ulak nangis io malan ngompoh akat dmpet Yesus, trus ngmbosa botis-Iyo diang olu io ai ngiso diang balo io, trus io ngarok botis-Iyo ai nglenga diang lenga buen kewo ene.³⁹Des ulun Farisi yo ngirak Yesus kito nau ene, io bunyal lang kesong io: "Ena Io endo nabi, pasti Io tau, ulun ise bawe yo mulem-Iyo ene; pasti Io tau, se bawe ene ulun bdosa."⁴⁰Trus Yesus ngulek epo io. "Simon, keo yo kakan ulek-Ku epo iko." Tuing Simon: "ulekka, Guru."⁴¹" Keo duo kongo ulun yo skutang epo ulun tukang mkinjam sen. Yo erai kongo skutang limo jatus dinar, yo mak limo pulu.⁴²Koe dero belo kuli mayar, jadi io ngapus utang dero duo ene. Ise lelu dero yo paling kosang se io?"⁴³Tuing Simon: "Otus ku io yo paling deo yo napus utang io." Ulek Yesus epo io: "Beta ngko ene."⁴⁴Ai ulak skuleng epo tadah bawe ene, Io ngulek epo Simon: "Iko kito beh bawe endo? Aku sumba epo lou ko, tapi iko belo mie Aku danum nte mui botis-Ku, tapi io nmbosa botis-Ku diang olu mato ai ngmbrese diang balo io.⁴⁵Iko belo dingarok Aku, tapi ngket Aku sumba belo keo brenti io ngarok botis-Ku.⁴⁶Iko belo nglenga utok-Ku diang lenga buen kewo, tapi io nglenga botis-Ku diang lenga buen kewo.⁴⁷Koe ene Aku ngulek epo iko: Dosa yo deo ene sundok nampun, koe io sundok deo nampa gawi diang kosang. Tapi ulun yo idik nampun, idik lou yo nampa gawi diang kosang."⁴⁸Trus yo ngulek epo bawe ene: "Dosa ko sundok nampun."⁴⁹Ai dero yo tunge kuman sama-sama Io, ngnanam lang kesong dero: "Ise si Io endo, sampe Io kuli ngampun dosa?"⁵⁰Tapi Yesus ngulek epo bawe ene: "Imanko sundok nylamat iko, malan ka diang slamat!"

Chapter 8

¹Belo ola sundok ene Yesus malan kliling engket kota epo kota ai engket kampong epo kampong nyampe Ijil kerajaan Allah. duo belar murit-Iyo sama-sama diang Iyo,²ai tenu-tenu kongo ulun bawe yo sundok pkale Iyo engket roh-roh triau ai bmasam roton, erai engket dero ene Maria yo nulek se Makdalena, yo sundok nlopos engket turu roh triau, ³Yohana bawe Khuza tukang ngatur pengkeo Herodes, Susana diang deo bawe yo mak. bang bawe-bawe endo ngembantu rombongan diang pengkeo dero.⁴Des ulun deo bloyun-loyun ulet, yo doko ulun-ulun engket kota-kota bgabung diang Yesus, bunyal doko Iyo diang pmrawet ktindo: ⁵ "Keo ulun tukang nias baling epo nias. des iyo nias , keo yo latu la isan boyan, trus toda ulun ai okan mpulu sampe abis. ⁶ai keo lou latu mbo tana jut batu, sundok yo moti iyo krep ke belo keo kuli danum.⁷keo lou latu mbo lang orop, orop ene tumbu sama-sama ai nyengkatel oti yo sampe pete. ⁸yo mak latu mbo tana yo buen, sundok iyo moti kbua jatus lipat." sundok buyal ktine Yesus mries oyon Iyo: " ise iyo keo klingo ente nempaning, moko iyo ngringo!"⁹Murid-murid-iyo ngunti epo-Iyo, ise rti pmerawet ene. ¹⁰Laju Io nuing: " Epo ikam dnie karunia ente tau rasia kerajaan Allah, tapi epo ulun-ulun yo mak soal ene pinotau lang pmerawet, beta ko dero meti, tapi belo keo kito ai betako nempaning, tapi dero tau rti.¹¹Endo doko arti yo pmerawep ene: bini ene yo doko Firman Allah. ¹²yo latu mbo isan boyan yo ene ulun yo sundok nempaning; abis ene ulet Iblis laju ngalek firman ene engket lang kesong dero, apa dero nang persaya ai sinolamat. ¹³yo latu mbo tana jut batu yo doko ulun, yo sundok nempaning firman ene ,nrima diang ego, tapi dero belo kwakat, dero persaya ile-ile tingen ai des snoba dero jadi ulun belo persaya oli.¹⁴yo latu mbo lang orop yo doko ulun yo sundok nempaning firman ene, ai lang penduan iyo oli dero sengkatel diang water ai pengkeo ai kanam bolum buen, koe ene dero belo ngasil bua yo nsak. ¹⁵yo latu mbo tana yo buen ene yo doko ulun, iyo sundok nempaning firman ene, ngona iyo lang kesong yo buen ai btahan sampe ngasil bua.¹⁶" belo keo ulun yo nembolum plita sundok bolum mayak yo lang tpayam ai mayakiyo iwat pnurui, tapi lo mayakiyo ban blai pita, apa eka-eka ulun yo sumba epo lang lou kito paiyo. ¹⁷Koe dok berai iyo melim iyo belo anta belo pinokelak, ai belo keo iyo kinomelim iyo belo anta belo tinonoan ai jadi lekum tau ¹⁸Koe ene, tinompaning beta-beta. koe ise yo keo, lo dnie, tapi ise yo belo keo, engket lo nalek, diang yo eka mbo iyo,"¹⁹Ine ai erai buntung- erai buntung Yesus ulet epo-Iyo, tapi dero belo sampe se Iyo koe deo ulun. ²⁰Ulun ngulek epo-Iyo: " Ine-Ko ai erai buntung-erai buntung Ko keo la baling kakan ruku diamg Iko." ²¹Tapi Iyo ngulek diang dero: " Ine-Ku ai erai buntung-erai buntungKu io ene dero, yo nempaning firman Allah ai nglakuiyo."²²Des olo Yesus dombo po lang prau sama-sama diang murid-murid-Iyo, ai Iyo ngulek diang dero: " Man taka btual po empai gtung sae," peles dero btual. ²³des dero desung blayar , Yesus desung turui kolan-kolan ulet brubu ries la gtung ene, sampe-sampe prau ene sumba danum ai dero lang bahaya.²⁴Koe ene murid-murid yesus ngenduko Iyo,ulek dero: " guru, guru taka sesa! " laju Iyo uat, laju nempenger riut ai danum iyo ngaru ene, jadi riut ai danum ene tno . ²⁵Trus ulek Iyo epo dero: " Mombe persaya kam ?" koe ene dero taku diang eran, laju bunyal dero sama dero: " Ise si ulun endo, sampe-sampe Iyo kuli mtua epo riut ai danum, ai dero patoh epo-Iyo? "²⁶Sundok ene yesus sombo po tana ombo diang murid-murid-iyo mbo tana ulun Gerasa la mpai Galilea. ²⁷Sundok Yesus dombo po tana ombo, ulet erai ulun song enket kota ene nyruku Iyo, ulun ene snumban koe setan-setan ai iyo sundok olah belo makai diris laung ai belo nongos lang lou, tapi ela kubur.²⁸Des iyo kito Yesus, iyo nyoyar ai nyongkop onon-Iyo ai bunyal diang oyon ries:"Ise urusan ko diang aku, oh Yesus pea Allah yo paling ombo? aku tindu epo iko, apa Iko nang nysa aku."²⁹ Io ngulek ketine,koe yesus nymuyu roh dat ene baling ngket ulun ene. Koe jono roh ene matak-matak iyo, Nte ngenjaga iyo, iyo nerantai ai bnolit, tapi eka pemolit ene tembekat iyo, ai iyo oit setan ene epo awa yo lengoh.³⁰Yesus ngunti epo iyo: " Ise karan ko." Ulek iyo: " Legion," ke iyo snumban deo setan. ³¹Trus setan-setan ene tindu epo Yesus, apa iyo nang smuyu dero sumba epo lang jurang awa mate.³²Keo la mne jut bawi deo meto okan la ngrempa tunden, trus setan-setan ene tindu epo Yesus, apa Iyo nyie dero sumba epo lang bawi-bawi ene. Yesus ngaya penindu dero. ³³ Trus baling setan-setan ene ket lang kompu ulun ene ai sumba epo lang bawi-bawi ene. Jut bawi ene sentuyun engket isan kowang epo lang gentung sae ene trus maten monsor.³⁴Des penjaga-penjaga bawi ene kito kejadian ene, dero monsit epo ngesah nau pengkito dero ene ela kota ai ela kampong-kampong nai nine. ³⁵ Jadi baling ulun-ulun nte meti ise terjadi ene. Dero ngompoh Yesus ai dero nyruku se ulun yo sundok dikah setan-setan ene tunge dempet botis Yesus; iyo sundok makai diris laung dan iyo sundok koan. Ket ne dero jadi takut.³⁶Ulun-ulun yo sundok kito mato nau ene ngesah epo dero, ketimbe nau ulun snumban setan ene sundok sinolamat. ³⁷Lalu eka-eka ulun iyo ngawa mbo Gerasa tindu epo yesus, apa Iyo ngendikah dero, ke dero takut beta. Moko ene dombo doko Iyo po lang peraw, trus blayar nua.³⁸Ulun yo sundok dikah setan-setan ene tindu apa Io senie lumpat diang Iyo. Tapi Yesus nyuyu Io brangkat, ulek-Iyo: ³⁹" Uli ka epo blai ko ai turenko ka eka iyo sundok gawi Allah epo iko." Ulun ene malan ngelekum pupus kota ai eke-eka ise iyo sundok gawi Yesus epo kompu tonga iyo.⁴⁰ Des Yesus mulik , ulun deo nrima Iyo koe eka dero nginte-nginte Iyo. ⁴¹Jadi ulet doko erai kongo ulun yo nan karan se Yairus. Iyo ene pengutok mbo lou ibadat. Ulak nyongkop mbo onon botis Yesus io tindu epo Iyo, apa Yesus ulet epo lou iyo, ⁴² koe pea iyo bawe songo-songo iyo, umur iyo kira-kira duobelas taun, duni mate. Desung malan epo daro Yesus kono jeleh-jeleh ulun deo.⁴³ Des ene keo erai kongo ulun bawe yo sundok duobelas taun aut menderita roton bawe baling daya yo belo pian pini dapet pekale koe ulun. ⁴⁴ Iyo ngompoh dempet epo Yesus ngket tadah sori ai iyo mulem tompak jubah-Iyo, ai des ene lou tekop daya iyo.⁴⁵ trus ulek Yesus: "Ise iyo mulem Aku?" Keo belo keo yo mengaku, Petrus bunyal: " Guru, ulun deo nylikup ai ngenjleh Iko?". ⁴⁶ Tapi ulek Yesus: " Keo erai kongo ulun yo mulem Aku, koe san Ku keo kuasa yo baling ngket lang kompu tonga-Ku."⁴⁷ Des bawe ene tau, se gawi yo ene tinonoan, iyo ngopoh diang ngerkitik, nyongkop mbo onon Iyo ai ngesah epo ulun deo ise moko iyo mulem Iyo ai se io des ene lou jadi ale. ⁴⁸Ulek Iyo epo bawe ene: "o pea Ku, iman ko sundok nyelamat iko, malan ka diang slamat!"⁴⁹ Desung Yesus aso bunyal, ulet erai kongo ulun ngket keluarga pengutok lou ibadat ene ai ngulek: " Pea ko sundok mate, nang aso iko ngrepot Guru!" ⁵⁰ Tapi Yesus kringo ene ai ngulek epo Yairus: "Nang takut, persaya ka, se pea ko anta slamat."⁵¹Des dero ulet la lou Yairus, Yesus ngusan ndok nang erai kongo sumba diang Iyo, yo makse se Petrus, Yohanes, ai Yakobus ai uma diang ine pea ene. ⁵²eka ulun nangis nungul koe pea ene. Tapi Yesus ngulek: " Nang nangis; io belo di mate, tapi turui." ⁵³ Dero ngoka Iyo, koe dero tau se pea ene sundok mate.⁵⁴ trus Yesus ngop tangan pea ene ai bunyal ries, ulek Iyo: " o pea uat iko!" ⁵⁵ Jadi mulik roh pea ene ai des ene lou iyo uat laju akat. Bayu Yesus nyuyu dero mie pea ene kuman. ⁵⁶ Jadi eran doko ulun tuo pea ene, tapi Yesus ngusan dero mere epo ulun-ulun nau umbang kjadian ene.

Chapter 9

¹Yesus momba murit yo duo blas kongo ene, laju mie kuasa epo dero nte ngombo se setan-setan ai nte mkale roton san. ²Io nymuyu dero nte nyampe soal krajaan Allah ai nte mkale roton ulun.³Ulek Io epo dero : "Nang moit ise-ise lang ju lang kam ene, nang moit goloi ai nguyu roti, nguyu sen ai pakaian sampe duo stel. ⁴Ena ikam tinorima lang lou ulun, nongos ka ikam mne sampe ikam brangkat ngket ne.⁵Ena iyo keo ulun yo belo kakan trima se ikam, baling ka ikam ngket kota dero ai tompus kam bondul ngket botis kam nte mknop dero. ⁶Ket ne dero bju lekum epo kampong-kampong ulak ngabar Injil ai mkale roton ulun mbo mone-mone.⁷Herodes, raja mbo dnia mne kringo se nau umbang ene ai iyo low keo kanam belo buen, koe keo ulun yo ngulek se Yohanes sundok uat nyuli ket ekang ulun mate. ⁸Keo low yo ngulek se Elia sundok nyoret nua, ai keo low yo ngulek se keo erai ngket nabi-nabi jman bai ene yo sundok nyuli. ⁹Tapi Herodes ngulek : "Yohanes ene sundok empung ku utok iyo. Ise jnis Ulun kam endo, yo kabar iyo kate sanggup gawi ktine?" Ket ne io bkomer apa kate ruku se Yesus.¹⁰Des rasul-rasul ene uli, dero ngesah epo Yesus ise-ise yo sundok gawi dero. ngket ene Yesus moit dero, bdeing epo kota karan se Betsaida, apa dero ene tingen diang-Io. ¹¹Tapi deo apo ulun iyo tau, ulak nyarak-Io. Io nrima ka se dero ai ngesah epo dero nau umbang Krajaan Allah, ai Io low mmkale ulun-ulun yo lako awat nte pkale.¹²Des jman olo kakan tonop duo blas murit-Io ene ulet epo-Io laju ngulek : " Suyu-Ko tah ulun deo ene malan, apa dero malan epo desa-desa ai kampong-kampong meto awa nte turui ai meto nte okan, koe ena mndo belo keo ise-ise. ¹³Tapi Io ngulek epo dero : "Ikam arus makan dero ene!" dero nuing : "Yo keo mbo kain pulun yo ka limo roti diang duo kikuy esa, tapi tau ka ena kain moli okan nte eka-eka ulun deo endo . ¹⁴Koe ela mne ene keo ungka limo ribu kongo yo bang song. Io ngulek epo murit-murit-Io : "Suyu kam dero tunge ngrpudu bangsa kdeo limopulu kongo erai jut yo.¹⁵Murit-murit ene nglaku ai nyuyu eka ulun deo ene tunge. ¹⁶Sundok Io ngalek limo roti diang duo kikuy esa ene, Io nyonda epo langit, ngndoa brkat laju ngrinsi-ngrinsi roti ene, ai mie roti ene epo murit-murit-Io apa bnagi epo ulun deo ene. ¹⁷Dero eka kuman ndok boting . bayu knumpul nua kasan roti ene keo ungka duo blas kepit kroa yo.¹⁸Keo sindai Yesus Smbayang Io ba, ulet murit-murit-Iyo ngompoh-Iyo. laju Io ngunti epo dero' : "Ise ontus ulun deo se Aku endo?" ¹⁹Tuing dero : "Yohanes tukang baptis, keo low yo ngulek : Elia, keo yo ngulek se erai ngket nabi-nabi ket bai ene yo sundok nyuli.²⁰Yesus ngunti epo dero : "san kam, ise Aku endo?" Tuing Petrus : "Mesias ngket Allah" ²¹Ngket ne Yesus ngusan apa dero nang beta ngesah epo ise-ise soal ene epo ulun mak. ²²Yesus ngulek : "Pea Ulun arus nanggung deo pengkono ai tnolak koe tuo-tuo, pngutok-pngutok imam diang ahli-ahli torat, ngket ne Io pnate laju pinosuli des olo ktolu."²³Ulek Io epo dero eka-eka : "Tongku ulun yo kakan lumpat Aku, io arus nang ngaya pngnanam io se, moson salib io tiap olo diang lumpat Aku. ²⁴Koe ise-ise yo kakan nylamat kesong io, yo anta mapos kesong ube; tapi ise-ise yo mapos kesong yo koe Aku, io ene anta ubente nylamat iyo. ²⁵Ise jodo ulun kuli se erai dnia, tapi io ngmbnasa ai ka ngrugi io se?²⁶Koe ise-ise yo mai koe Aku ai koe pngesah-Ku, Pea Ulun mai low koe ulun ene, Montuk Io ulet anta lang kmuliaan-Io ai lang kmuliaan Bapa diang mlekat-mlekat kudus. ²⁷Aku mere epo ikam : sbeta yo ngket ikam yo keo mbo mndo keo yo belo anta mate ena belo pian kito Krajaan Allah.²⁸Bangsa walu olo ngket sundok eka tutui batuk Io ene, Yesus moit Petrus, Yohanes diang Yakobus dombo epo tunden epo smbayang. ²⁹Des Io desung smbayang, saya wae-Iyo waliu ai diris laung Io jadi bura ngrnsilak.³⁰Dero kito ulun duo kongo bunyal diang Iyo, yo ene Musa diang Elia. ³¹Dero duo mmkelak kompu lang kmuliaan ai ngesah nau umbang epo ju-Iyo, yo kakan psundok-Io mbo Yerusalem.³²Desung ene petrus diang tman-tman iyo turuy, des dero ruko dero kito Yesus lang kmuliaan-Iyo: diang duo kongo ulun yo akat ela isan Io ene ³³Des ulun duo kongo ene kakan ngendikah Yesus, Petrus ngulek epo-Iyo: "Guru, ego beta kain nongos mbo mndo. buen yo ena kain nampa tolu kemah, erai nte Ngko, erai nte Musa diang erai nua nte Elia." Tapi Petrus se belo di unong nau pngesah yo ene³⁴desung io ngulek ktine, diwa nylikup dero. Des dero sumba lang jaun ene, dero jadi takut. ³⁵Dero kringo oyon ngket lang jaun ene, otang yo ktindo : "Endo Pea-Ku yo sundok pili-Ku, tempaning kam Iyo." ³⁶Des oyon ene dingo kito dero se Yesus ene toro yo ba-ba mne. Murit-murit ngelim pengitan dero ene, des jman ene dero belo keo ngesah epo ise-ise nau pngitan dero ene.³⁷Mbo molo manin yo des dero diwa ngket tunden ene, deo ulun ulet nglnduyun nyruku Yesus. ³⁸Keo erai kongo ngket ekang dero ene momba, ulek iyo : "Guru, aku tindu apa Iko meti pea ku, koe pea ku pulun yo ene. ³⁹Kolan-kolan yo kono sumban roh, kolan-kolan nyoyar ai roh ene ngukuy ngunsang kompu tonga yo sampe bowa iyo kbubus. Roh ene belo tau aut ngsa iyo ulak belo kakan oro ngket iyo. ⁴⁰Aku sundok tindu epo murit-murit-Ko apa dero ngusa roh ene, tapi dero belo kuli."⁴¹Ulek Yesus : "Ikam endo pokan yo belo prsaya ai tang, kola ptua kam aku aso ekang ikam ai sabar epo ikam? Oit pea ko ene dido!" ⁴²Des pea ene ngompoh Yesus, setan ene nguis iyo epo tana ai ngukuy-ngukuy kompu iyo. Tapi Yesus Ngur roh triaw ene diang ries mkale pea ene, laju nempuli pea ene epo uma iyo.⁴³Eka ulun mbo mne ene ngrngao koe kito khebat kuasa Allah. Des dero ene aso kanam eran kito nau joun-Iyo ene, Yesus ngulek epo murit-murit-Iyo: ⁴⁴ "Tempaning ai ona kam buen-buen pngesah-Ku endo : Pea Ulun anta snrah epo lang kayang ulun." ⁴⁵Dero belo di unong nau pngesah ene, koe rti yo ene melim mbo dero, koe ene dero belo kuli ngmbayang rti yo. Ai dero belo ronu ngunti rti pngesah ene epo-Iyo.⁴⁶Ngket ene ulet belo tau sngkono mbo murit-murit Yesus, dero bako awet ise yo nuon tingen mbo sama dero. ⁴⁷Tapi Yesus tau atok lang utok dero. Koe ene Io ngalek erai kongo pea alus laju mayak mbo isan-Iyo, ⁴⁸laju ngulek epo dero : "Ise-ise ulun yo nrima pea endo lang karan-Ku, io nrima se Aku ; ai ise-ise ulun nrima Aku, io nrima Iyo yo nyuyu Aku. Koe yo paling idik ngket ekang ikam, iyo ene yo paling olai."⁴⁹Yohanes nuing: "Guru, kain kito ulun yo ngusa setan makai karan-Ko, kain ngusan ulun ene, koe io makse se ulun taka." ⁵⁰Yesus ngulek epo iyo: "Nang kam usan, Koe ise-ise ulun yo belo nglawan ikam, yo ene ngket ikam."⁵¹Des duni jman yo nte Yesus nengkat epo sorga, Io nadah pngeti Iyo nte malan epo Yerusalem, ⁵²Io ngirim tenu-tenu kongo utusan brangkat ono se Iyo. Dero brangkat sumba epo desa ulun Samaria nte nyiap ktindo ktitu nte-Iyo. ⁵³Tapi ulun-ulun Samaria belo kakan nrima se-Iyo, koe dalan-Iyo epo tadah Yerusalem.⁵⁴Des duo kongo murit-Iyo, yo ene yakobus diang Yohanes, kito nau umbang ene, dero ngulek: "Tuhan, kakan be-Iko, apa kain nymuyu api diwa ngket langit nte mmtomo dero?" ⁵⁵Tapi Io skuleng ngae dero. ⁵⁶Ngket ne dero bju epo tadah desa yo mak.⁵⁷Des Yesus diang murit-murit-Iyo desung malan nua, keo ulun mbo tenga boyan ngulek epo Yesus: "Aku kakan lumpat diang-Iko, epo mbe ka tadah-Ko malan." ⁵⁸Yesus ngulek epo iyo: "snkalau keo liang ai mpulu keo salai, tapi Pea Ulun belo keo awa nte awa mayak utok-Iyo."⁵⁹Trus Io ngulek epo erai kongo ulun yo mak mbo mne: "Iko lumpat aku!" tapi ulun ene nuing: "aku tindu malan ile nte nglowong uma ku." ⁶⁰Tapi Yesus ngulek epo iyo: "Koe ka ulun mate nglowong ulun mate; tapi iko, malan ka ai sampe ko umbang krajaan Allah mbo mone-mone.⁶¹Erai kongo yo mak nua ngulek: "Aku kakan lumpat-Iko, Tuhan, tapi aku tindu nte sabi ile diang kluarga ku. ⁶²Tapi Yesus ngulek: "Tongku ulun yo siap nte ngmbajak tapi skuleng epo sori, belo snaron mbo krajaan Allah.

Chapter 10

¹Koe ene Tuhan mili turu pulu murid yo mak, bayu ngutus dero duo-duo kongo malan ono se Iyo epo tongku kota diang awa yo kakan nte pngitek Iyo. ²Ulek Iyo epo dero: "Nte ani meroa tapi nte nggawi yo kurang. Koe ene tindu epo mpun ani, apa io ngirim ulun nte ngani ene.³Malan aut, sbeta yo Aku nyemuyu ikam kati anak domba epo ekang jaba sengkalau. ⁴Nang moit pitisen, nguyu, trumpak, ai nang ngo diang ise-ise ulun kola ikam ela boyan.⁵Ena ikam sumba lou,ulek ono-ono: Damai sjahtra nte lou endo. ⁶Ena mne keo yo sengkono nrima damai sjahtra, salam ko ene ktape mbo iyo. Tapi ena belo, salam ene mulik epo ikam nua. ⁷Nongos mbo lou ene, kuman nyingkap ise yo dnie epo ikam, koe ulun yo bgawi arus keo upa. Nang pindah-pindah lou.⁸Ena ikam sumba mbo kota ai ikam tinorima mbo mne, nokan okan singkap yo dnie epo ikam. ⁹Ai pkale kam ulun-ulun yo keo roton mbo mne, ai ulek kam diang dero: Krajaan Allah sundok dmpet diang ikam.¹⁰Tapi ena ikam sumba lang kota ai belo tinorima mbo mne, malan ikam epo boyan-boyan olai mbo kota ene ai ngulek diang ries:¹¹ Bondul kota kam yo preket mbo botis kain, kain nompus yo onon ikam; tapi ikam arus tau endo: Krajaan Allah sundok dmpet. ¹²Aku ngulek diang ikam: des olo ene Sodom aso mean tanggungan yo se kota ene."¹³"Slaka ikam Khorazim! Slaka ikam Betsaida! koe ena ela Tirus ai ela Sidon keo musisat-musisat mbo eka-eka ikam, sundok ola dero btobat diang tangis tungul. ¹⁴Tapi sampe des nte mutus, tanggungan Tirus diang Sidon aso mean se tanggungan kam.¹⁵ Ai ikam Kapernaun, pinodombo sampe langit be ikam? Belo, ikam pinodiwa sampe awa ulun mate!Ise yo nmpaning ikam, io nmpaning Aku; ai ise yo nolak ikam, io nolak Aku; ai ise yo nolak Aku, io nolak Iyo yo smuyu Aku."¹⁷Turu pulu kongo murid ene ulet diang ego ai ngulek: "Tuhan, ene lou diang setan-setan belo ronu oli diang kain koe karan-Ko." ¹⁸Trus ulek Yesus diang dero: "Aku kito iblis latu kati jlepan ngket langit. ¹⁹Sebeta yo Aku sundok mie kuasa epo ikam nte noda nipo diang kremau ai kuasa nte nantai penggalak musuh, nampa belo keo nte nengkono ikam. ²⁰Tapi ikam nang ego koe roh-roh ene takut se ikam, tapi ego koe karan kam keo tnulis mbo sorga.Des ene lou Yesus ego lang Roh Kudus ai ngulek: "Aku bsukur epo Iko, Bapa, Tuhan langit ai dnia, koe eka-eka ene ona-Ko nte ulun mukas ai pintar, tapi Iko mmekelak epo ulun yo biasa. O Bapa, ene yo sngkono diang-Iko.Eka sundok snerah epo-Aku koe Bapa-Ku ai ndok belo erai kongo ulun yo tau ise yo Anak se makse Bapa, ai ise yo Bapa se makse Anak ai ulun yo nulek se Anak ene kate ngulek soal ene."²³Sundok ene Yesus skuleng tadah murid-murid-Iyo se ai ngulek epo dero: "ego yo kito ise yo pengkito kam.²⁴ Koe Aku ngulek diang ikam: Deo nabi ai raja kakan kito ise yo pngkito kam, ai kakan nmpaning ise yo pendingo kam, tapi belo di kringo."²⁵Des jman ene akat erai kongo ahli Taurat nte nyoba Yesus, ulek iyo: "Guru, ise nte oki gawi apa kuli bolum yo kden?"²⁶ Tuing Yesus epo iyo: "Ise yo tnulis lang ukum Taurat? Ise yo baca ko mbo lane?"²⁷ Tuing ulun ene: "Sayang epo Tuhan, Allah ko, diang eka kesong ko diang eka jiwa ko ai diang eka penggalak ko,diang eka pngenanam buen ko, ai sayang epo ulun sama kati epo iko se." ²⁸Ulek Yesus epo iyo: "Tuing ko ene beta; gawi ko ka ktine, iko pasti bolum."²⁹Tapi nte nyembeta nte iyo, ulun ene ngulek epo Yesus: "Ai ise po yo sama ulun?" ³⁰Tuing Yesus: "Keo ulun yo diwa ngket Yerusalem epo Yerikho; yo kono bungka prampok yo belo di ngrampas iyo tingen diang ptikas, tapi ngunu iyo lou, bayu ngndikah iyo diang kesong sori.³¹Des ene lou keo erai kongo imam diwa tete boyan mne; io kito ulun ene, tapi io ngliki ulun ene ngket bika boyan.³² Ene lou keo ulun Lewi ulet epo mne; des iyo kito ulun ene, iyo ngliki ngket bika boyan.³³Bayu ulet erai kongo ulun Samaria, yo desung malan, epo awa ene; des io kito ulun ene, timbul kosang iyo. ³⁴Io ngompoh ulun ene, laju ngopop jail jungel ulun ene, des sundok nota diang lnga ai anggur, bayu yo nembot ulun ene epo ban kldai iyo, bayu moit epo pnginapan ai ngasi ngelah iyo.³⁵ Olo manin iyo io mie duo dinar epo mpun pnginapan ene, ulek iyo: "Asi ela ko iyo ai ena iko sboli sisa se endo, aku ngganti iyo, asal aku uli.³⁶Ise lelu tolu kongo ulun ene, kati san ko, yo sama ulun yo kono kurow prampok ene?" ³⁷Tuing ulun ene: "Ulun yo kosang epo iyo." Ulek Yesus epo iyo: "brangkat, ai gnawi kati ene low!"³⁸Des Yesus diang murid-murid Iyo ela boyan, ulet Io mbo erai kampong. Ulun bawe nan karan se Marta nrima Iyo ela lou iyo. ³⁹Ulun bawe ene keo erai buntung nan karan se Maria. Maria ene tunge dmpet botis Tuhan ai trus nmpaning kesah-Iyo,⁴⁰des ene Marta pae beta nyedia okan singkap. Iyo ngompoh Yesus ai ngulek: "Tuhan, belo be Iko nyanda, se erai buntung ku belo nyanda aku pae ba-ba? Suyu Ko iyo ngawat aku."⁴¹ Tapi Tuhan nuing: "Marta, Marta, iko gaer beta ai nyusah iko se diang deo gawi. ⁴²Tapi erai tingen yo keo jodo: Maria sundok mili nte iyo yo paling buen, yo belo anta di nalek ngket iyo."

Chapter 11

¹Keo sindai mbo awa Yesus desung bdoa. Des Io brnti bdoa, erai kongo ngket murid-murid-Iyo ngulek epo Io: "Tuhan, batuk Ko ta kain bdoa, sama kati yo batuk Yohanes epo murid-murid-iyo."²Tuing Yesus epo dero: "Ena ikam bdoa, ktindo : Bapa, pinokudus ka karan-Ko, ulet ka Krajaan-Ko,³Die ka kain tongku olo puli okan singkap,⁴diang ampun ka kain diang dosa kain, koe kain low ngampun tongku kongo ulun yo sala epo kain; ai nang moit kain epo lang pngkono pngkna".⁵Trus ulek-Iyo epo dero: "Ena keo erai kongo ikam des tenga malom malan epo lou tman-iyo ulak ngulek epo-iyo: Eraibuntung, pkinjam ko ta oki tolu roti, ⁶koe erai kongo tman ku yo desung malan epo bju singah mbo lou ku ai aku belo keo ise-ise nte die epo-iyo; ⁷mungkin be tman-iyo ngket lang lou ene nuing : Nang nganggu aku, jawong sundok btokom ai aku diang pea-pea ku sundok turui; aku belo di kuli uat ai mie ene epo eraibuntung.⁸ Aku ngulek epo ikam: Beta ko io belo di kakan uat ai mie roti ene epo io koe ulun ene tman io, tapi koe nau ruyuk io ene, tman-iyo ene jadi uat low ai mie ise yo pinorlu nte io.⁹Koe ene doko Aku ngulek epo ikam: Tindu ka, apa iko anta dnie; eto ka, apa iko anta kuli; ktok ka, apa anta ngko ningkang jawong. ¹⁰Koe tongku ulun yo tindu, nrima ai tongku ulun yo meto, kuli ai tongku ulun yo ngtok, jawong ningkang nte io.¹¹Uma mone ngket ikam, ena pea-iyo tindu esa ngket-iyo, anta mie nipo epo pea-iyo ene nte nganti esa? ¹² Ktine low, ena io tindu toli, anta dnie epo-iyo krmau? ¹³Jadi ena ikam yo triaw tau mie pndie yo buen epo pea-pea kam, nyaitda Bapa kam yo mbo sorga! Io anta mie Roh Kudus epo dero yo tindu epo-Iyo."¹⁴Keo sindai Yesus ngusa ngket lang erai kongo ulun jnis setan yo nampa ulun jadi pepe. Des setan ene baling, ulun ene tau bsara. Ulun deo mne jadi eran. ¹⁵Tapi keo dero mne yo ngulek : "Io ngusa setan diang kuasa Beelzebul, pngntuo setan".¹⁶Keo low yo tindu tanda ngket sorga epo-Iyo nte nyoba Io. ¹⁷Tapi Yesus tau kno dero laju ngulek : "Tongku krajaan yo sangko lawan diang sama dero se, pasti ancur, sama low kati ulun ngmpanan yo belo tau bsngkono diang sama dero se, pasti rusak.¹⁸Ena Iblis ene low belo bkerai ai bako lawan diang sama dero se, ktimbe nau kuasa dero kuli btahan? Koe ulek kam Aku ngusa setan diang kuasa Beelzebul.¹⁹ Jadi ena Aku ngusa setan diang kuasa Beelzebul, diang kuasa ise, murid-murid kam ngusa setan? Jadi koe ka dero nte tau sala kono-iyo ngkam. ²⁰Tapi ena Aku ngusa setan diang kuasa Allah, beta-beta-iyo Kerajaan Allah sundok ulet epo ikam.²¹Ena erai kongo ulun galak diang keo ba snjata-iyo ngnjaga lou-iyo se, pasti aman pngkeo-iyo. ²²Tapi ena keo erai kongo ulun yo aso galak se io nglawan ai mkalah-iyo, jadi ulun ene ngrampas eka snjata arapan io, ai magi-magi pngkuli-iyo ene. ²³Ise ulun yo belo sama-sama diang Aku, io nglawan Aku ai ise ulun yo belo moit ulun nte diang Aku , io nampa bulangtuar.²⁴Ena roh triaw baling ngket lang ulun, roh ene jadi nyabu belo tadah epo awa deing ai korengba layongba trus meto awa nongos, ai koe io belo keo kuli, roh ene ngulek: Alo aku mulik nua epo lou yo sundok dikah ku prne.²⁵ Jadi io brangkat ai kito se lou ene brse snapu diang natur buen. ²⁶Trus io baling ai moit turu roh yo mak yo triaw-triaw aso se-iyo ai dero sumba diang nongos mbo mne. Ene doko pnyundok yo nau ulun ene tambah gramas se nau-iyo ngket ono.²⁷Des Yesus aso bsara, ulet erai kongo bawe ngket ekang ulun deo ai ngulek epo-Iyo diang oyon ries: "Ego beta ine yo sundok nglandung Iko diang tete yo nete Iko." ²⁸Tapi Io ngulek: "Yo ego beta yo doko dero yo nmpaning firman Allah diang nglaku-iyo."²⁹Des ulun deo ene ngrpudu nglekum-Iyo, Yesus ngulek: "Ulun dero endo doko pokan ulun triaw. Dero tindu tanda ajaib, tapi epo dero belo anta dnie tanda yo mak se se tanda nabi Yunus. ³⁰Koe sama kati Yunus jadi tanda nte ulun-ulun Niniwe, ktine low doko Pea Ulun anta jadi tanda nte ulun pokan dero endo.³¹Des olo kiamat, raja bawe ngket Selatan ene anta nyuli sama-sama diang ulun pokan dero endo ai io anta ngukum dero. Koe raja bawe ene ulet ngket tompak dnia nte nmpaning khebat pntau Salomo, aso da yo keo mndo endo lngkat se Salomo.³²Des olo kiamat ulun-ulun Niniwe anta nyuli sama-sama diang ulun pokan dero endo ai anta ngukum dero. Koe ulun-ulun Niniwe ene tobat des dero nmpaning pnuren Yunus, aso da yo keo mndo endo lngkat se Yunus!"³³"Ndok belo erai kongo ulun yo neket plita trus mayak yo iwat lou ena belo iwat kepit, tapi ban blai plita, apa eka ulun yo sumba kuli kito pa-iyo. ³⁴Mato ko ene plita kompu tonga ko. Ena mato ko buen, trang ba pupus kompu tonga ko, tapi ena mato ko triaw, jadi seom kompu tonga ko. ³⁵Koe ene jnaga buen-buen, apa trang yo keo mbo iko nang jadi nyeom. ³⁶Ena pupus kompu tonga ko trang ai belo keo yo seom, jadi pupus kompu tonga ko trang ba, sama kati ena plita mtrang iko diang pa-iyo."³⁷Des Yesus sundok nutui matuk, erai kongo ulun Farisi tindu epo Io nte kuman mbo lou-iyo. Jadi sumba doko Io epo lang lou ene, trus tunge kuman. ³⁸Des ulun Farisi ene kito nau ene ai io eran, koe Yesus belo mui kayang-Iyo onon kuman.³⁹Tapi Tuhan ngulek epo-iyo : "Ikam ulun-ulun Farisi, ikam mui ngket baling tingen piring ktowong, tapi ela dalom kam ponu ugoh ai gawi triaw. ⁴⁰O ulun-ulun bungang, belo be Io yo nampa la baling ene, Io low yo nampa la dalom?⁴¹ Tapi, dnie ta atok yo nte ulun yo belo keo ise-ise apa beta-beta yo eka ene anta jadi brse nte ngkam.⁴²Tapi slaka beta ikam, o ulun-ulun Farisi, koe ikam mayar perpuluhan ngket slase, ingu ai eka jnis deli, tapi ikam belo di nyanda yo adil diang kasih Allah. Yo erai arus nlaku, yo mak nang dnikah.⁴³Slaka beta ikam, o ulun-ulun Farisi, koe ikam gawal tunge mbo awa paling ono lang lou awa smbayang ai gawal nrima hormat mbo pasar.⁴⁴ Slaka beta ikam, koe ikam sama kati kubur yo belo keo tanda; ulun-ulun yo malan ban mne mba di tau se mne kubur."⁴⁵Erai kongo ulun ngket ekang ahli-ahli Taurat ene nuing ai ngulek epo-Iyo : "Guru, diang ngulek ktine, Iko nyruna kain low." ⁴⁶Tapi Io nuing: "Slaka beta ikam low, o ahli-ahli Taurat, koe ikam mayak pnykoit boyat yo belo di dapet oson ulun, tapi ikam se ndok belo mmpik pnykoit boyat ene budah diang erai grigi.⁴⁷Slaka beta ikam, koe ikam nngkuen kubur nabi-nabi, tapi itak kakah kam sundok ngmpate dero.⁴⁸ Diang ktine ikam ngaku, se ikam nymbeta gawi itak kakah kam, koe dero sundok ngmpate nabi-nabi ene ai ikam nngkuen kubur dero.⁴⁹Koe ene hikmat Allah ngulek: Aku anta nyuyu epo dero nabi-nabi diang rasul-rasul ai tenga ngket kdeo nabi-nabi diang rasul-rasul ene anta pate dero ai kurow dero, ⁵⁰apa ngket pokan dero endo tnuntut eka daya nabi-nabi yo sundok rudak mulai ngket dnia tnampa,⁵¹ mulai ngket daya Habel sampe daya Zakharia yo sundok pnate ekang mezbah diang Lou Allah. Aso, Aku ngulek epo ikam : Eka-eka yo ene anta tnuntut ngket pokan dero endo.⁵²Slaka beta ikam, o ahli-ahli Taurat, koe ikam sundok ngalek kunsi pntau; ikam se belo di sumba epo dalom ai ulun yo bkomer nte sumba epo dalom bombong-bombong kam."⁵³Trus des sundok Yesus brangkat ngket mne, ahli-ahli Taurat diang ulun-ulun Farisi belo tau brnti mungun ai nyrang Io diang bjnis soal. ⁵⁴Nte ene dero bkomer ngati Io, apa dero kuli nangop Io ngket pmnsara Io se.

Chapter 12Desung ene, beribu-ribu ulun deo bekumpul, sampe dero bako jleh-jleh. trus Yesus mulai nutuy matuk, yo ono epo murid-murid-Iyo, ulek-Iyo: " Ati-ati epo kompal, yoene pura-pura buen ulun Farisi.

²belo keo anta yo betokom yo belo anta ningkang ai belo keo yo melim yo belo anta melak. ³Koe ene ise yo ikam ngulek kam lang seom anta dedingo lang pa, ai ise yo konis kam po telingo lang duang anta pinosampe engket ombon sapo lowu.⁴Aku ngulek epo ikam, teman-teman-Ku, nang ikam takut epo dero yo kuli nempate kompu tonga ai belo kuli ise-ise oli. ⁵Aku kakan nutuy po ikam ise yo arus takut kam, takut ka po Iyo, yo ena sundok ngempate, keo kuasa nte ngoding ulun po lang neraka. sebetaiyo Aku ngulek epo ikam, takut ka po Iyo!.⁶mba be mpit yo jenual limo kukuy duo sen? beta ko ktine ndok belo erai kukuy yo knewot koe Allah. ⁷Sampe balo la utok ko lou sundok eka nitung. Koe ene nang takut, koe ikam lengkat se uman mpit deo.⁸Aku ngulek epo ikam: Tongku ulun yo ngangkan se Aku la ono ulun, Pea Ulun lou anta ngangkan iyo la onon mlekat-mlekat Allah.⁹Tapi ise-ise ulun yo nangkal Aku la onon ulun, io anta tnangkal la onon mlekat-mlekat Allah. ¹⁰Tongku ulun yo ngulek ise-ise nte ngelawan Pea Ulun, io anta nampun; tapi ise-ise ulun yo menguja Roh Kudus, io belo anta nampun.¹¹Ena Ulun mekadap ikam epo majelis-majelis, epo pemerenta-pemerenta ai penguasa-penguasa, nang ikam gaer ktimbe ai ise yo arus ulek kam nte ngembela diri kam. ¹²Koe des ene lou Roh Kudus anta nutuy matuk ikam ise yo arus ulek kam."¹³Erai kongo ulun engket deo ulun ene ngulek epo Yesus:" Guru, ulek ko tah epo erai buntungku apa io ngembagi warisan diang aku. ¹⁴Tapi Yesus ngulek epoiyo: erai buntung, ise po yo nengkat Aku jadi pemutus ai pengekang ikam ?". ¹⁵Ulek-Iyo nua epo dero: " Awas ai Ati-ati epo yo ugoh koe tontan ulun ruak ruaw pengkeoiyo, bolumiyo belo segeweng engket pengkeoiyo ene.¹⁶Sundok ene Io ngulek epo dero pakai pemerawet, ulek-Iyo: "Keo erai kongo ulun tataw, tanaiyo ruak ruaw asiliyo.¹⁷ Io rekunti lang kesong iyo se: ise po yo arus oki gawi, koe aku belo keo awa la mone aku ngona asil tana-ku. ¹⁸Trus ulekiyo: endo yo anta gawiku, aku anta mekolai longkong-longkongku ai aku anta nengkuat yo aso olai ai aku anta ngona la mne eka gandong ai kakas-kakasku. ¹⁹Sundok ene aku anta ngulek epo kesongku: kesongku, keo la iko deo kakas,betembun nte betaun-taun kolaiyo; slokoi ka, kuman ka, ngisop ka, ai ego-ego ka!²⁰Tapi firman Allah epoiyo: O iko ulun bungang, malom ndo peles kesongko nalek ngket iko, ai ise yo sundok senedia ko, nte ise ene oli? ²¹ktine doko jadiiyo diang ulun yo ngumpul pengkeo nte iyo se, ena io belo tataw la onon Allah.²²Yesus ngulek epo murid-murid-Iyo:" Koe ene Aku ngulek epo ikam: nang gaer diang bolum kam, ise yo kakan okan kam, ai nang gaer lou diang kompu kam, ise yo kakan ngkam pakai.²³Koe bolum ene aso penting se okan singkap, ai kompu tonga ene aso penting se diris laung.²⁴Eti ko tah okak-okak yo belo sekulo, belo nembot asil, ai belo keo longkong, tapi penakan koe Allah. nau umbang ikam ene pawak lengkat se mpulu-mpulu ene!. ²⁵Ise lelu ikam yo koe gaer iyo kuli nambah tundok siku mbo boyan bolumiyo. ²⁶Jadi, ena ikam belo kelian nampa kakas yo paling idik, ise moko ikam gaer diang soal-soal yo mak?²⁷Eti ko tah bungo bakung, yo belo ngendalin ai belo ngendaro, tapi Aku ngulek epo ikam: Salomo lang eka kehebat iyo ene belo pini sepakai kebuen kati bungo ene.²⁸ Jadi, ena dikut la umo, yo olo ndo keo ai manin yo noding lang api, ene ka raji Allah, aso da ikam, o ulun yo kurang persaya!²⁹Jadi, nang ka ikam nyoal ise yo anta ngkam okan ai ise yo anta nte ngkam isop ai nang ka nyoru kesong kam. ³⁰Eka-eka ene neto koe bangsa-bangsa la denia yo belo tau Allah. Tapi Umako tau, se ikam merlu beta eka-eka ene.³¹Tapi eto ka kerajaan-Iyo, jadi eka-eka ene tenambah lou epo ikam. ³²Nang ka takut, O ikam klompok idik! Koe Uma kam sundok sengkono kesong miye ngkam Kerajaan ene.³³Jual ka eka pengkeo kam ai biye ka nte ulun yo belo keo ise-ise! Alo nampa epok yo belo tau usang. yoene pengkeo mbo sorga yo belo tau eka, yo belo dapet kompoh pengako ai yo belo dapet krusak gegat.³⁴Koe la mone pengkeo ko keo, la mne lou kesong ko keo.³⁵"Searusiyo towing ko nokon seniret ai pelita ko nokon dolan.³⁶ Ai searusiyo iko sama kati ulun-ulun yo minte-minte tuaniyo uli ngket tama kawen, apa ena io ulet ai ngtok jawong, laju ningkang jawong nteiyo.³⁷ego beta batak-batak yo tinonoan kek tuaniyo aso bejaga des io ulet. Aku ngulek epo iko : sebetaiyo io anta nyiret towingiyo ai metawar dero tunge nte kuman, ai io ulet ngelayan dero. ³⁸Ai ena iyo ulet tenga malom, ena belo manin ma ai krapet dero ngawi ktine, jadi dero ego beta.³⁹Apa ikam tau endo: ena mpu lowu tau jman pengako anta ulet, io belo anta ngizin lowu iyo kono bongkar. ⁴⁰Searusiyo iko lou siap ba, koe Pea Ulun ulet des iko belo ditau jman."⁴¹Ulek Petrus: "Tuhan, kain be yo ontus Ko ene diang pemerawet ene belo be eka ulun lou?" ⁴²Tuing Tuhan: "Jadi ise po pengurus lowu yo setia ai tukang yo anta nangkat koe tuaniyo nte jadi pengutok eka-eka batakiyo nte miye okan epo dero des jman nte kuman? ⁴³Ego beta batak, yo tinonoan tuaniyo ngawi tugasiyo ene. des tuaniyo ene ulet. ⁴⁴Aku ngulek epo ikam: sebetaiyo tuaniyo ene anta ngengkat io jadi tukang jaga eka mpuniyo.⁴⁵Tapi, ena batak ene triaw ai ngulek lang kesongiyo: tuanku endo belo ulet-ulet, trus mulai mupuk batak-batak song ai batak-batak bawe ai kuman ngisop ai mauk,⁴⁶ jadi tuan batak ene ulet des olo yo belo tinonoaniyo ai des jman io belo di tau, ai anta ngempate io ai nampa iyo kerai pengkono kati ulun-ulun yo belo setia.⁴⁷Keo lou batak yo tau pengkakan tuaniyo, tapi yo belo keo nyedia ise-ise, ai belo nggawi ise yo petua tuaniyo, io anta kono deo pupuk katang. ⁴⁸Tapi ise-ise ulun belo tau pengkakan tuaniyo ai nggawi ise yo arus gnawi yo tau nte kono pupuk katang, iyo anta idik kono pupuk katang. Tongku ulun epo iyo deo denie, engket iyo anta deo tnindu , ai epo ise yo deo tenape, engket iyo anta aso roa nua tnindu.⁴⁹"Aku ulet nte nurak api epo denia, Aku ngarap beta, api ene sundok dolan! ⁵⁰Aku arus nrima baptis ai nyoru beta kesongKu, ena ene belo pian gnawi.⁵¹Otus kam, se Aku ulet nte moit damai mbo denia ? belo, ulek-Ku epo ikam, makse damai, tapi belo besengkono. ⁵²Koe mulai engket tmpo ndo anta keo belo besengkono ngket limo kongo ulun lang erai lowu, tolu ngelawan duo ai duo ngelawan tolu. ⁵³Dero anta bako belo besengkono, uma ngelawan peaiyo song ai pea song ngelawan umaiyo, ine ngelawan peaiyo bawe, ai pea bawe ngelawan ineiyo, ampuiyo bawe ngelawan nantuiyo bawe ai nantu bawe ngelawan ampuiyo bawe"⁵⁴Yesus ngulek nua epo ulun deo: "ena iko kito jaun dombo ngket tadah barat, peles iko ngulek: anta ulet uran, ai nau ene jadi beta. ⁵⁵Ai ena iko kito riut besiup ngket tadah selatan, iko ngulek: olo anta langot takey, ai nau ene jadi beta. ⁵⁶O ulun pura-pura buen, nau denia ai langit ikam tau ngembedaiyo, ise moko ikam belo tau ngembeda zaman endo?⁵⁷Ai ise moko ikam belo tau mutus mbo ikam se ise yo kono? ⁵⁸Koe ena iko diang baliko malan ngadap pemerenta, bekomer doko bedamai diang iyo kola-kola nyarak boyan, apa nang iko patakiyo epo hakim ai hakim nyerah iko epo pelisi ai pelisi ene ningkos iko po lang sper. ⁵⁹Aku ngulek epo iko: Iko belo anta baling ngket lane, ena iko belo pian mayar eka utangko."

Chapter 13

¹Des jman ene ulet ka epo Yesus tenu-tenu kongo ulun moit kabar nau umbang ulun-ulun Galilea, yo daya dero sampur Pilatus diang daya korban yo die dero nte persembahan. ²Yesus nuing dero: "Omoy kam ulun-ulun Galilea endo pawak olay dosa-iyo se eka ulun Galilea yo mak, koe dero kono jodo nte ktine? ³Belo! ulek Ku epo ikam. Tapi ena ikam belo btobat, eka ikam anta tomo diang sara ktine.⁴Ena be omoy kam yo walu blas kongo, yo mate sengkinan mnara dmpet Siloam, pawak olay pensala-iyo se pnsala eka ulun yo mak yo nongos mbo Yerusalem?⁵ Belo! ulek Ku epo ikam. Tapi ena ikam belo btobat, eka ikam anta tomo diang sara ktine."⁶Trus Yesus ngulek pmerawet endo: "Keo ulun mpun tonga ara yo bolum mbo kbon anggur-iyo, ai io ulet nte meto bua mbo tonga ara ene, tapi io belo di ruku.⁷ Laju io ngulek epo yo ngurus kbon anggur ene: Sundok tolu taun aku meto bua mbo tonga ara endo ai aku belo pini ruku bua-iyo. Totow ka tonga kayu endo! Nte ise yo bolum mbo tana mndo diang persuma!⁸Tuing ulun ene: Tuan, koe ka yo bolum taun endo aso, aku nyangkul tana lekum-iyo ai mie pupuk epo-iyo, ⁹bahe taun sori io mua; ena belo, totow ka!"¹⁰Keo des jman Yesus desung nutui matuk lang lou ibadat des olo sabat. ¹¹Ela mne keo erai kongo ulun bawe yo sundok walu blas taun snumban koe roh yo koe ene io kroton sampe dukuh klutuk-iyo ai io belo kuli akat diang lonus oli.¹²Des Yesus kito ulun bawe ene, Io momba io ai ngulek epo-iyo: "Mena, roton ko sundok ale."¹³ Trus Io mayak kayang-Iyo ombon bawe ene, ai des ene low akat bawe ene, ai ngemulia Allah.¹⁴ Tapi pngutok low ibadat ene mara beta koe Yesus mkale ulun des olo Sabat, trus io ngulek epo ulun deo: "Keo onom olo nte bgawi. Koe ene ulet doko des olo ene nte pkale jadi nang montuk olo Sabat."¹⁵Tapi Tuhan nuing io, ulek-Iyo: "Ulun-ulun mnapik, belo be tongku ikam nmbaling lembu ai kledai-iyo montuk olo Sabat ngket lang rban-iyo ai moit-iyo epo awa ngisop?¹⁶ Belo be bawe endo, yo sundok walu blas taun bolit iblis, arus nosu ngket bolit iyo ene, koe io ene upus Abraham?"¹⁷Des Io ngulek ktine, eka dero yo nglawan-Iyo kiso kanam mai ai eka ulun deo ego koe eka gawi gata mulia, yo sundok nlaku koe-Iyo.¹⁸Jadi ulek Yesus: "Duni nau diang ise Krajaan Allah ene ai diang ise Aku anta mrawet-iyo? ¹⁹ Io sama kati bigi jabung, yo nalek ai bnewet koe ulun mbo kbon-iyo; bigi ene moti trus jadi ktonga ai mpulu-mpulu ngensalai mbo paka-paka-iyo."²⁰Ai Iyo ngulek nua: "Diang ise Aku anta mrawet Krajaan Allah? ²¹Io sama kati ragi yo nalek koe ulun bawe ai gnaru snampur lang jlpong trigu tolu takar sampe eka kembong."²²Trus Yesus malan mupus ngket kota epo kota ai ngket desa epo desa ulak nutui matuk ai Iyo malan trus epo Yerusalem. ²³Ai keo ulun yo ngulek epo-Iyo: "Tuhan, mba di deo be ulun yo sinolamat?"²⁴ Tuing Yesus epo ulun-ulun mne: "Bkomer ko nte sumba lalo jawong yo sidet ene! Koe Aku ngulek epo ikam: Deo ulun anta bkomer nte sumba, tapi belo anta kuli.²⁵Ena mpu low sundok uat ai sundok nokom jawong, ikam anta akat ela baling ai ngetok-ngetok jawong ulak ngulek: Tuan, ingkang jawong nte kain! Ai Io anta nuing ai ngulek epo ikam: Aku belo di tau ngket mone ikam ulet.²⁶ Jadi ikam anta ngulek: Kain sundok kuman ai ngisop onon Iko ai Iko sundok nutui matuk mbo boyan-boyan mbo kota kain. ²⁷Tapi Io anta ngulek epo ikam: Aku belo di tau ngket mone ikam ulet, buyo ngket onon-Ku, ikam eka-eka yo triaw gawi!²⁸Ela lane doko keo tangis tungul ai kukut walo ngriot, ena ikam anta kito Abraham diang Ishak ai Yakub ai eka-eka nabi mbo lang Krajaan Allah, tapi ikam se tnimpa epo baling.²⁹ Ai ulun anta ulet ngket Timur ai Barat ai ngket Utara ai Slatan ai dero anta tunge kuman mbo lang Krajaan Allah.³⁰ Ai sbeta yo keo ulun yo sori tingen yo anta jadi ulun yo ono tingen ai keo ulun yo ono tingen anta jadi ulun yo sori tingen."³¹Des jman ene ulet tenu-tenu kongo ulun Farisi ai ngulek epo Yesus: "Malan aut, dikah aut awa mndo, koe Herodes kakan ngempate Iko." ³²Tuing Yesus epo dero: "Malan aut ai ulek aut epo sengkalau ene: Aku ngusa setan ai mekale ulun, olo ndo ai manin, ai montuk olo yo ktolu Aku anta sundok. ³³Tapi olo ndo ai manin ai kruan Aku arus nrus dalan Ku, koe belo sngkono nabi pnate ena belo ela Yerusalem.³⁴Yerusalem, Yerusalem, iko yo ngempate nabi-nabi ai nurak diang batu ulun-ulun yo snuyu epo iko! Jono Aku ngeno kakan ngumpul pea-peako, sama kati tino piak ngumpul anak-anak iyo iwat olar iyo, tapi iko belo kakan.³⁵ Sebeta yo low ko endo anta dnikah ai jadi lngoh. Tapi Aku ngulek epo iko: Iko belo anta kito Aku oli sampe des iko ngulek: Diberkati Io yo ulet lang karanTuhan.

Chapter 14

¹Des jman olo Sabat Yesus ulet epo lou erai kongo ngket pngutok ulun-ulun Farisi nte kuman mbo mne. Eka yo keo mne nyempti Io ndok tuyu. ²Kolan-kolan ulet ulun yo kroton lamput danum akat mbo onon-Iyo. ³Laju Yesus ngulek epo ahli-ahli Taurat ai ulun-ulun Farisi ene, ulek-Iyo: "Kate be, belo be mkale ulun des olo Sabat?"⁴Eka dero mne suni. Trus Io ngop tangan ulun kroton ene ai mkale-iyo ai nyuyu-iyo malan.⁵Sundok ene Io ngulek epo dero: "Ise lelu ikam yo belo bangat ngndurut nmbaling pea-iyo ktine low ena lmbu-iyo latu epo lang tinan, tontan ko des olo Sabat?" ⁶Dero belo kuli nglawan nte Io ene.⁷Koe Yesus kito, se peri-peri bkomer tunge mbo awa paling kinonuon, Io ngulek pmrawet endo epo dero: ⁸"Ena ulun ngirak iko epo ungan kawen, nang tunge mbo awa paling kinonuon, koe bahe ulun ene sundok ngirak ulun yo aso kinonuon se iko, ⁹apa ulun ene, nang ngompoh ai ngulek epo iko: Die awa endo epo ulun enduh. Trus iko diang mai arus malan nte tunge mbo awa yo paling sori.¹⁰Tapi, ena iko nirak, alo tunge mbo awa yo paling sori. Bahe mpu lou anta ulet ai ngulek epo iko: Tman, tunge la ono ka. Jadi diang ktine iko anta akinonuon onon wae mato eka-eka peri yo mak.¹¹Koe ise-ise ulun yo mkombo-iyo se, io anta pinokiwa ai ise-ise ulun yo iwa-iwa ka nau, io anta pinokombo."Ai Yesus ngulek low epo ulun yo ngirak Io ene: "Ena iko nampa acara kuman molo be malom be, nang iko ngirak tman-tman ko ai eraibuntung-eraibuntung ko ai ampi ompang ko ai ulun-ulun dmpet lou ko yo tatau, koe dero anta males ene diang ngirak iko low jadi diang ktine iko kuli bales-iyo.¹³Tapi ena iko nampa acara kuman, nirak ulun-ulun yo belo keo ise-ise, ulun-ulun pokung dekal ai ulun-ulun posa.¹⁴Jadi iko anta ego beta, koe dero belo keo ise-ise nte males-iyo epo iko. Koe iko anta kuli bales-iyo des olo pngnyuli ulun-ulun yo kono.¹⁵Kringo ene bsara erai kongo ngket peri-peri ene epo Yesus: "Ego beta ulun yo anta dnie kuman lang Krajaan Allah." ¹⁶Tapi Yesus ngulek epo-iyo: "Keo erai kongo ulun nampa acara olai nte kuman nyinkap ai io ngirak ulun deo. ¹⁷Duni aut acara kuman ene mulai, io nyuyu batak-iyo ngulek epo dero yo sundok nirak ene: Epo mndo aut, koe eka sundok sinodia ba aut.¹⁸Tapi dero sama-sama tindu maap. Yo tla ngulek epo-iyo: Aku sundok moli umo jadi aku arus malan meti-iyo; aku tindu maap. ¹⁹Yo mak ngulek: Aku sundok moli limo pasang lmbu kbiri ai aku arus malan nyoba-iyo; aku tindu maap. ²⁰Yo mak nua ngulek: Aku bayu kawen jadi aku belo kuli ulet.²¹Jadi uli ka doko batak ene ai nyampe eka ene epo tuan-iyo. Laju roa doko mara mpu lou ene ai ngulek epo batak-iyo: Malan resi-resi epo mupus boyan ai gang-gang lang kota ai oit epo dido ulun-ulun yo belo keo ise-ise ai ulun-ulun yo pokung ai ulun-ulun posa. ²²Sundok ene batak ene ngulek: Tuan, ise yo suyu tuan ene sundok nlaku, tapi betako ktine aso keo awa.²³Trus ulek tuan ene epo batak-iyo: Malan nua epo eka boyan ai pngentas ai paksa ulun-ulun yo keo mne apa sumba, koe lou ku arus ponu. ²⁴Koe Aku ngulek epo ikam: Ndok belo keo erai kongo ulun-ulun yo sundok nirak ene anta kiso kanam okan singkap-Ku ene.²⁵Keo sindai deo ulun bloyun-bloyun nyarak Yesus malan. Ulak skuleng epo sori Yesus ngulek epo dero: ²⁶"Ena ulun ulet epo Aku ai io belo di kate tenggang ngket uma-iyo, ine-iyo, bawe iyo, pea-pea-iyo, eraibuntung-eraibuntung-iyo yo song be bawe, sampe kesong-iyo se, io belo kuli jadi murid-Ku. ²⁷Ise-ise ulun yo belo moson salib-iyo ai lumpat Aku, io belo kuli jadi murid-Ku.²⁸Koe ise lelu ikam po yo ena kakan nngkuat mnara belo tunge ile ngitung ongkos-iyo, puli be sen-iyo nte nyundok gawi ene? ²⁹Apa ena io sundok mayak tondal-iyo trus belo kuli nyundok-iyo, nang-nang eka ulun yo meti-iyo, nguja io, ³⁰ulak ngulek: Ulun endo mulai nngkuat, tapi io belo klian nyundok-iyo.³¹Ktine low, raja mone si yo ena kakan brangkat epo prang nglawan raja yo mak belo tunge ile nte ngnanam, klian be io diang spulu ribu kongo nte ngadap lawan yo ngompoh-iyo diang duo pulu ribu kongo ulun? ³²Ena belo, io anta nyuyu wakel yo nyndipot bali ene aso oro nte ngunti ktimbe ena damai. ³³Ktine low doko tongku-tongku kongo ikam, yo belo ngloas kompu tonga-iyo ngket eka pngkeo-iyo, belo kuli jadi murid-Ku.³⁴Garam ene betako buen, tapi ena garam ene jadi tawai, diang ise io kinomasin? ³⁵Belo keo jodo-iyo oli nte umo be nte pupuk, jadi io oding ulun tingen. Ise yo keo tlingo nte nempaning buen yo io ngringo!"

Chapter 15

¹Jut pnage bea ai ulun-ulun dosa biasa yo ulet epo Yesus nte nmpaning Io. ² Laju memetau ulun-ulun Farisi ai tukang-tukang taurat ulek dero: "Io nrima ulun -ulun dosa ai kuman sama-sama diang dero."³Laju Io ngulek pemerawet ene epo dero: ⁴ Ise llu ikam yo keo jatus kukui domba, ena io mapos erai kukui ngket dero, belo be io nape yo sie pulu sie kukui ene mo padang gurun ai malan meto yo tang ene sampe io ruku se yo? ⁵ Ena io ruku se yo, io mayak yo ban pluko io diang ego,⁶Des sampe la lou' io momba tman-tman ai ulun-ulun likup lou io, ai ngulek epo dero: snang-snang diang aku, koe domba ku yo mapos ene nruku.⁷ Aku ngulek epo ikam: ktine lou anta keo snang mo sorga koe erai kongo ulun dosa yo btobat, lengkat se kanam snang koe siepulu sie kongo ulun buen yo belo koyoh btobat.⁸Ktina lou bawe mone yo keo spulu Dirham, ai ena io mapos erai buti, belo neket plita ai nyapu lou' diang meto yo beta-beta sampe ruku se yo? ⁹Ai ena io sundok ngruku yo, io momba tman-tman ai ulun-ulun likup lou io diang ngulek: senang-senang sama-sama taka diang aku, koe dirham ku yo mapos ene sundok ruku ku. ¹⁰ Aku ngulek epo ikam: Ktine lou anta keo senang mo mlekat-mlekat Allah koe erai kongo ulun dosa yo btobat."¹¹Yesus ngulek nua: keo erai kongo ulun ngmpun duo pea song.¹² Ulek io burok epo uma io: bapa,die epo aku tenga pngkeo yo mpun taka, yo nte oki memang. laju uma io magi-magi pngkeo pngkenan ene epo dero.¹³Tenu-tenu olo oli pea yo burok ene ngenjual eka mpun io ene trus malan epo dnia yo oroh. la lane io nungka pengkeo io diang bolum nte ngaya ptua blis lang kompu io.¹⁴ des solo bah pngkeo io, ulet lau mo lang dnia mne ai io lou mulai bnasa.¹⁵Trus io malan ai bgawi mo ulun mo dnia mne. Ulun ene nymuyu io epo awa penyekamu nte ngnjaga bawi io.¹⁶ laju io kakan ngatok buntung io, diang mpas yo nte pakan bawi ene tapi nok belo erai kongo ulun yo kakan mie epo io.¹⁷Laju io knop nau umbang yo ulek io: bukan main kdeo ulun upa bapa ku yo ruak ruwau okan singkap, tapi aku mndo kakan maten sla'u. ¹⁸ Aku kakan uat ai malan ngruku uma ku ai ngulek epo iyo: Bapa, aku sundok dosa epo sorga ai epo bapa, ¹⁹ aku belo sngkono oli nulek pea bapa; tnampa ka aku kati ulun yo nupa koe bapa.²⁰Jadi io uat ai malan epo ngruku bapa io. des io aso oro, uma io sundok kito se io laju keo pngnanam lang kesong iyo koe kanam kosang. uma io ene monsit nyrapet iyo laju ngokop ai ngarok iyo. ²¹ Ulek pea ene epo iyo: Bapa, aku sundok dosa epo sorga ai epo bapa, aku belo sngkono oli nulek pea bapa.²²Tapi uma io ngulek epo batak-batak iyo: resi oit epo dido jubah yo paling buen, snua ene epo io ai tnempel cincin po grigi io diang trumpak po botis io.²³ Ai alek kam anak lmbu yo bokol ene, laju sinomble ai mendo taka kuman ai snang-snang. ²⁴ Koe pea ku endo sundok mate ai jadi bolum nua, io sundok mapos ai nruku nua. jadi mulai dero bsnang-snang.²⁵Tapi pea yo tuo aso la umo ai des io uli, dmpet se lou, io kringo oyon suling ai slegu nuyo-nuyo. ²⁶ Laju io momba erai kongo batak ai ngunti epo io ise nte dero ene.²⁷ Tuing batak ene: okong ko ulet ai uma ko sundok nymble anak lmbu yo bokol, koe okong ko sundok nua ai uma ko kuli pea yo diang slamat.²⁸Jadi mara beta pea yo tuo ene, ai io belo kakan sumba. laju uma io epo baling bunyal diang io. ²⁹ Tapi io nuing uma iyo ulek io: sundok btaun-taun aku ngawat bapa ai belo pini aku nglagar ptua bapa, tapi epo aku belo pini bapa mie erai kukui anak bembe nte snang-snang diang tman-tman ku.³⁰ Tapi bayu ka ulet pea bapa yo sundok gsa pengkeo pngkinan bapa sama-sama diang lonte-lonte, ise moko bapa nymble anak lmbu bokol ene nte io.³¹Ulek uma io epo iyo: pea ku, iko ene trus sama-sama diang aku, ai eka pngkeo ku ene pengkeo ko lou. ³² Taka pantas snang-snang ai ego koe okong ko sundok mate ai jadi bolum nua, io sundok mapos nruku nua."

Chapter 16

¹Ai Yesus ngulek epo murid-murid-Iyo: "Keo erai kongo ulun tataw yo keo erai kongo ulun pngona sen. Epo io tnundruh, se pngona sen ene ngesa pngkeo-iyo. ²Trus io momba pngona sen ene ai ngulek epo-iyo: Ise dingo ku nau otang ko? Iko arus tanggung jawab nau gawi ko ene, koe iko belo kate oli bgawi jadi pngona sen.³Kno lang kesong pngona sen ene: Ise oki gawi oli? Tuanku nmbaling aku ngket gawi ku jadi pngona sen.Nyangkul aku belo klian, ngndoja aku mai. ⁴Aku tau ise yo anta oki gawi, apa ena aku tinombaling ngket gawi ku jadi pngona sen ene, keo ulun yo anta nentu aku mbo lou dero.⁵Trus io momba tongku kongo ulun yo keo utang epo tuan-iyo ene. Ulek-iyo epo yo tla: Tenu utang ko epo tuan ku? ⁶ Tuwing ulun ene: Jatus tpayan lnga. Laju io ngulek epo ulun ene: Nndo doko surat utang ko, tunge ai tampa surat utang yo mak tempo ndo low: Limo pulu tpayan. ⁷ Sundok ene io ngulek epo yo ke duo: Ai tenu utang ko? Tuwing ulun ene: Jatus oson gandong. Ulek io epo ulun ene: Ndo doko surat utang ko, tampa aut surat utang yo mak: Walu pulu oson.⁸Trus tuan ene nengkuen pngona sen yo belo jujur ene, koe ksrdik akal-iyo. Koe pea-pea dnia endo pawak serdik epo sama dero se pea-pea trang. ⁹Ai aku ngulek epo ikam: Btman ka buen-buen makai Mamon yo belo jujur, apa ena Mamon ene belo kuli ngawat oli, ikam tinorima mbo lang lou kden."¹⁰Ise-ise ulun yo stia lang soal-soal yo idi, io stia low lang soal-soal yo olai. Ai ise-ise ulun yo sala lang soal-soal yo idi, io sala low lang soal-soal yo olai. ¹¹Jadi, ena ikam belo stia lang soal Mamon yo belo jujur, ise yo anta nape epo ikam kakas yo beta-beta-iyo? ¹² Ai ena ikam belo stia lang pngkeo ulun mak, ise si yo anta nyrah pngkeo kam se epo ikam?¹³Erai kongo batak ulun belo kuli bgawi nte duo tuan. Koe ena ktine io anta kekei se yo erai kongo ai kosang se yo mak, ena belo io anta stia epo yo erai kongo ai belo nyanda yo mak. Ikam belo kuli msenang Allah ai msenang Mamon".¹⁴Eka-eka ene dingo ulun-ulun Farisi, yo batak-batak sen ene, ai dero nguja Io. ¹⁵ Trus Io ngulek epo dero: "Ikam nengkuen ikam se mbo onon ulun, tapi Allah tau kesong kam. Koe ise io pinokolai koe ulun, Allah kekei.¹⁶Aturan Taurat ai kitab nabi-nabi pnakai sampe jaman Yohanes; ai ngket des ene Krajaan Allah tnuren ai tongku kongo ulun ungka ungke selengayo sumba-iyo. ¹⁷Ono langit ai tana mapos se erai titik aturan Taurat pinokore.¹⁸Tongku kongo ulun yo stuwar ngket bawe-iyo, laju kawen diang bawe yo mak, io nglaku pokeng koreng; ai ise-ise ulun yo kawen diang bawe yo stuwar ngket song-iyo, io nglaku pokeng koreng."¹⁹"Keo erai kongo ulun tatau yo trus makai jubah ungu ai diris buen, ai tongku olo io bsnang-snang lang bolum keo ba. ²⁰ Ai keo erai kongo ulun pendoja nan karan se Lazarus, kompu tonga io ponu diang ktikang boto, lumbi isan jawong lou ulun tatau ene, ²¹ ai kakan mkale slau-iyo diang ise yo toyak ngket meja ulun kaya ene. Mokin koko-koko ulet ai ngndelap ktikang boto-iyo ene.²²Sundok ene mate doko pngendoja ene, laju noit koe mlekat- mlekat epo ado ban po Abraham. ²³Ulun tatau ene mate low, laju nlowong. Ai desung io ssa bnasa lang dnia ulun mate, io nyonda epo ombo, ai ngket oro io kito Abraham, ai Lazarus tunge ban po iyo.²⁴Trus io nyoyar, ulek-iyo: Bapa Abraham, tngkosang ko aku. Suyu ko tah Lazarus apa io nyoso lai grigi io epo lang danum nte mmrongin dola ku, koe aku desung siet lang dolan api endo.²⁵Tetapi Abraham ngulek: Pea, knop ko iko, se iko kiso kanam bolum buen kola bolum ko, tapi Lazarus eka kbenasa. Tempo ndo io kuli pnyempae ai iko bol ksesa. ²⁶Aso makse ene mbo ekang kain diang iko bbenteng kowang yo belo dapet kentas, apa dero yo kakan brangkat ngket mndo epo ikam ketine low dero yo kakan ulet ngket lane epo kain belo kuli kentas.²⁷Ulek ulun ene: Ena ketine, aku tindu epo iko, bapa, apa iko nyuyu io epo lou uma-ku, ²⁸koe aso keo limo kongo eraibuntung-ku, apa io beta-beta mkingat dero, apa dero nang sumba low lang awa ssa endo.²⁹Tapi ulek Abraham: Keo mbo dero pnyampe Musa ai nabi-nabi; buen doko dero se nempaning pnyampe ene. ³⁰Tuwing ulun ene: Belo, Bapa Abraham, tapi ena keo ulun yo sundok mate ulet epo dero, dero anta btobat. ³¹Ulex Abraham epo io: Ena dero belo kakan nmpaning- pnyampe Musa ai nabi-nabi, dero belo low anta kakan persaya, tontan ulun nyuli ngket ekang ulun mate."

Chapter 17

¹Yesus ngulek epo murid-murid-Iyo: "Belo anta belo keo pmmeketang, tapi sesa beta ulun yo nggawi ene.² Nte ulun ktine alo bnolit batu gilingan epo biung io, laju io pinolotong epo lang tasik, ono se yo mngktang ulun yo belo keo kuat kalu endo.³Iko se hati-hati! ena erai buntungko nampa dosa, knae io ai ena io noli, nampun io.⁴Tontan ko io nampa dosa epo iko turu derang lang erai olo diang turu derang io ulet epo iko ai ngulek: Aku noli, iko arus ngampun io."⁵Trus ulek rasul-rasul ene epo Tuhan: "Tambah ta iman kain!"⁶Tuing Tuhan: "Ena beta ikam keo iman kekolai bigi jabung tingen, ikam kuli ngulek epo tonga ara endo: Rukat iko ai bkulo lang tasik, ai io anta ngaya ngko."⁷Ise lelu ikam yo keo erai kongo batak yo gatoh tana nte awa skulo ai ngnjaga pnyekamu nte io, anta ngulek epo batak ene, sundok io uli ngket umo: Man taka kuman!⁸Belo be ube yo anta ngulek epo batak ene: Sdia ta okan singkapku. Bolit se towing ko diang gadoh ta nte oki sampe sundok kuman ngisop. Ai sundok ene kate ka iko kuman ngisop.⁹Keo be io btrima kasi epo batak ene, koe batak ene sundok nggawi ise yo snuyu epo io?¹⁰Ktine lou ikam. Ena ikam sundok nggwai ise yo snuyu epo ikam, mko io ikam ngulek: Kain endo batak-batak yo belo keo uman; kain nggawi tingen ise yo arus nte kain gawi."¹¹Lang dalan-Iyo epo Yerusalem Yesus malan nyarak ekang Samaria ai Galilea¹²Des Io sumba desa ulet spulu kongo ulun kodong nyruku Io. Dero ngrokonjong oro bes¹³ai momba diang ries: "Yesus, Guru, tngkosang ta kain!"¹⁴Laju Io meti dero ai ngulek: "Daro, pkelak kompu tonga kam epo imam-imam." desung dero la boyan dero jadi ale.¹⁵Erai kongo ngket dero, des kito se io sundok ale, mulik ulak ngmulia Allah diang oyon ries,¹⁶trus nyongkop onon botis Yesus ai nglek sukur epo-Iyo, Ulun ene ulun Samaria.¹⁷Laju Yesus ngulek: "Belo be spulu kongo ulun ene nde sundok ale? Mombe yo sie kongo ulun ene?¹⁸Belo keo be dero mulik nte ngmulia Allah makse ngket ulun nyumba endo?"¹⁹Laju Io ngulek epo ulun ene: " Akat ai malan iman ko sundok nylamat iko."²⁰Koe unti ulun-ulun Farisi, des mbe krajaan Allah anta ulet, Yesus nuing, ulek-Iyo: "Krajaan Allah ulet belo keo tanda-tanda yo nitan lansung,²¹ulun lou belo kuli ngulek: Eti, io keo la mndo ena belo yo keo lalane! Koe sbeta io Krajaan Allah keo mbo ekang ikam."²²Ai Io ngulek epo murid-murid-Iyo: "Anta sampe des ikam kakan kito erai olo ngket olo-olo Pea Ulun ene ai ikam belo anta kito io.²³Ai ulun anta ngulek epo ikam: Eti, io keo lalane; eti, io keo lamendo! Nang ikam malan pomne, nang ikam lumpat.²⁴Koe sama kati ilap ngrempea ngket tompak langit yo erai epo tompak langit yo mak, ktine lou dko nau umbang Pea Ulun des olo pngulet Iyo.²⁵Tapi Io arus deo kiso kanam pengkono pengkna ile ai belo tinorima koe kokan endo.²⁶Ai sama tkono kati des zman Nuh, ktine lou nau umbang io anta des olo-olo Pea Ulun:²⁷dero kuman ai ngisop, dero kawen ai knawen, sampe des olo Nuh sumba lang praw olai, laju ulet owa nyelop dnia ai mmekabis dero eka-eka.²⁸Ktine lou tkono kati des zman Lot: dero kuman ai ngisop, dero moli ai ngnjual, dero sekulo ai nengkuat lou blai.²⁹Tapi des olo Lot malan baling ngket Sodom diwa dko uran api ai uran blerang ngket langit mmekabis eka-eka dero.³⁰Ktine lou nau umbang yo anta des olo, des Pea Ulun mkelak kompu-Iyo.³¹Ise-ise ulun des olo ene mbo awa bsrongin mbo loteng ai barang-barang yo keo lang lou, nang io diwa nte ngalek ene ai ktine lou ulun aso ela umo nang io uli .³²Kenop-kenop se bawe Lot!³³Ise-ise ulun yo bkomer nylamat kesong io, io anta mapos kesong io, ai ise-ise ulun yo mapos kesong io, io anta nyelamat kesong io.³⁴Aku ngulek epo ikam: Des malom ene keo duo kongo ulun la ban erai awa pnurui, yo erai kongo anta noit ai yo mak anta tnape.³⁵Keo duo kongo ulun bawe sama-sama nggiling, yo erai kongo anta noit ai yo mak anta tnape."Ena³⁶ keo duo ulun mbo umo, yo erai anta noit ai yo mak anta tnape.³⁷Ulek dero epo Yesus: "Lamone, Tuhan?" Ulek-Iyo epo dero: "Lamone keo antu, la mne ngrepudu koniw³⁷Ulek dero epo Yesus: "Lamone, Tuhan?" Ulek-Iyo epo dero: "Lamone keo antu, la mne ngrepudu koniw

Chapter 18

¹Yesus ngulek sontoh epo dero apa paham, se dero ene arus smbayang trus-trusan belo di diang pngenanam ayu. ²Ulek-Iyo: "Lang erai kota keo akim yo belo takut se Allah ai belo di tau ormat diang ulun.³Mbo kota ene keo erai kongo balu yo tuju nyruku akim ene ai ngulek ktindo: Bnela hakku ngket musuhku.⁴ Tenu derang akim ene nolak. Tapi epo ola io bunyal lang kesong iyo se: Tontan aku belo takut se Allah ai belo di ormat se ulun, ⁵koe balu endo krepot aku, koe ka aku nyengkono nte iyo,apa nang jono nyeruku aku ai pnyundok yo nyrang aku."Ulek Tuhan: "Knanam ka ise ulek akim ene! Belo be Allah nyengkono ulun-ulun yo sundok pili Iyo yo molo malom ngarap epo Iyo? Keo be Io ngulur-ngulur waktu onon ngawat dero? Aku ngulek diang ikam: Belo di ola Io nyengkono dero. Tapi, ena Anak ulun ene ulet, keo be Io ruku iman ela dnia?"⁹Nte tenu kongo ulun yo ngontus se io ene bolum lonus ai nganggap ulun yo mak ene iwa se iyo, Yesus ngulek sontoh ktindo: ¹⁰"Keo duo kongo ulun epo Bait Allah nte smbayang; erai kongo yo ulun Farisi ai yo mak ene tukang nentu bea.¹¹Ulun Farisi ene akat ai smbayang lang kesong, otang yo ktindo: O Allah, aku ngulek deo trima kasih epo-Iko, koe aku belo di kerai kati ulun yo mak, makse prampok, makse bngis, makse ulun yo paru bawe ai belo di kati nau ulun tukang tentu bea ene;¹² aku puasa duo derang erai minggu, aku mie sperspuluh ket eka-eka pengkuliku.¹³Tapi tukang nntu bea ene akat ela oro, io ndok belo ronu donga ngadap langit, io malah mupuk kompu tonga iyo se ai ngulek: O Allah, tngkosang aku yo roa dosa endo.¹⁴ Aku ngulek diang ikam: ulun endo uli epo lou iyo sbgai ulun yo sundok sngkono mbo Allah, ena ulun yo mak ene belo. Koe ise yo mngkombo diri, io pasti nrendah ai ise ngrendah, io pasti pinokombo¹⁵Ulet ulun-ulun moit bang pea dero yo aso alus nyruku Yesus, apa Io mulem dero. Kito ene mara murid-murid-Iyo epo ulun-ulun ene. ¹⁶Tapi Yesus momba dero ai ngulek: "Koe ka bang pea ene nyruku Aku, nang ikam ngusan dero, koe ulun-ulun kati ktine yo mpun Krajaan Allah. ¹⁷Aku ngulek diang ikam: Sbenar yo ise yo belo nyambut Krajaan Allah kati pea alus, io belo anta sumba.¹⁸Keo erai kongo pngutok ngunti epo Yesus,ulek iyo: "Guru yo buen, ise nte oki gawi nampa kuli bolum kkal?"¹⁹ Tuing Yesus: "Ise moko iko ngulek Aku buen? Ndok belo erai ulun keo yo buen makse Allah se. ²⁰Iko pasti tau soal printah Allah: Nang bjinah, nang ngempate, nang ngako, nang nampa eta, ormat diang ine uma ko." ²¹Ulek ulun ene: "eka ene aut sundok laku ku mulai ket aku aso burok bujang."²²Kringo ene Yesus ngulek diang iyo: "Aso erai yo pian nlaku ke ko: jual eka pngkeo ko bayu asil yo bnagi epo ulun-ulun miskin, diang ktine bayu iko kuli arta ela sorga, sundok ene ulet epo mndo peles lumpat diang Aku."²³ Des ulun ene kringo pnyurah ene, iyo jadi nyoru, koe iyo ene ulun tataw.²⁴Bayu Yesus meti iyo ai ngulek: "Poyo memang ulun roa sen sumba lang Krajaan Allah. ²⁵Koe paling gampang onta sumba luang pilos se ulun tataw sumba Krajaan Allah."²⁶Dero yo kringo ene, ngulek: "Ena ktine, ise yo kuli sinolamat?" ²⁷Ulek Yesus: "Ise yo belo dapet ke ulun dapet koe Allah."²⁸Petrus ngulek: "Kain endo sundok ngendikah eka pengkeo kain ai lumpat Iko." ²⁹Ulek Yesus epo dero: "Aku ngulek diang ikam, sebeta yo tongku ulun koe Krajaan Allah ngendikah lou blai iyo, bawe pan erai buntung iyo, ulun tuo diang pea iyo,³⁰ kuli ganti blipat ganda des tempo ndo low, ai anta yo kuli bolum yo kkal."³¹Yesus momba duo blas murid Iyo, bayu ngulek diang dero: "Tempo ndo taka malan epo Yerusalem ai yo sundok tnulis koe para nabi soal Anak Ulun ene pasti knelop. ³²Koe Io kakan snerah epo bangsa-bangsa yo belo knal se Allah, nte reko, nina ai tnepus, ³³ai dero ngesa diang ngempate Iyo, ai olo ktolu Io nyuli."Tapi dero sama skali belo paham soal ene; pnyurah ene lontop beta arti yo nte dero, ai dero belo tau ise yo kinomaksud.³⁵Des Yesus duni ulet ela Yerikho, keo ulun posa tunge ela isan boyan ai ngmis.³⁶ Des ulun ene kringo ulun deo lalo, io ngunti: "Ise ene?" ³⁷Ulek ulun diang iyo: "Yesus ulun Nazaret lalo."³⁸Bayu io nyoyar: "Yesus, Pea Daud, tengkosang aku!"³⁹ Dero yo malan ela ono, negur iyo apa suni. Tapi tambah ries io nyoyar: "Pea Daud, tengkosang aku!"⁴⁰Yesus singgah peles nyuyu moit ulun ene ngadap Iyo.Des io dmpet diang Yesus. Yesus ngunti diang iyo:⁴¹ "Ise ptua ko Oki gawi nte ngko?" Tuing ulun ene: "Tuhan, apa aku kate kito!"⁴²Bayu ulek Yesus diang iyo: "Kito iko, iman ko sundok nylamat iko!" ⁴³Peles des ene lou io kito, trus lumpat Io diang memuliakan Allah. Eka rauyat kito ai muji-muji Allah

Chapter 19

¹Yesus sumba epo kota Yeriko ai malan trus nglalo kota ene. ²Mbo mne keo erai kongo ulun nan karan se Zakheus, pengutok penage bea, ai io ulun yo tataw.³Io bekomer nte meti ulun ise si Yesus ene, tapi io belo kuli koe ulun deo, koe kompu io baka. ⁴Koe ene monsit io nyelempono ulun deo, laju mengket tonga ara nte meti Yesus, yo anta lalo mbo mne.⁵Des Yesus sampe epo awa ene, Io meti epo ombo ai ngulek: "Zakheus, resi aut diwa, koe olo ndo Aku arus nsan mbo blai ko," ⁶Trus Zakheus peles diwa ai nrima Yesus diang ego. ⁷Tapi eka ulun yo kito se ene ngamamai, ulek dero: "Io nsan mbo blai ulun dosa."⁸Tapi Zakheus akat ai ngulek epo Tuhan: "Tuhan,tenga ngket pengkeo ku anta diye ku epo ulun kao ai ena keo ulun mak yo pengkeoiyo terjo ku anta tempuli ku opat lipat." ⁹Ulek Yesus epo iyo: "Olo ndo sundok terjadi selamat epo lowu endo, koe ulun endo pea Abraham lou. ¹⁰Koe Pea Ulun ulet nte meto ai nyelamat yo mapos.¹¹Nte dero yo nempaning Iyo mbo mne, Yesus nyambung pemesara- Iyo diang pemerawet, koe Io sundok dmpet Yerusalem ai dero ngomoy, se Kerajaan Allah anta duni melak. ¹² Koe ene Io ngulek: "Keo ulun bangsawan bju epo negri yo oro nte nengkat jadi raja mbo mne ai sundok ene bayu uli.¹³Io momba sepulu kongo batak iyo ai miye sepulu mina epo dero, ulek iyo: Pakai ka endo nte bdagang sampe aku ulet nua. ¹⁴Tapi ulun-ulun kerai bangsa diang iyo kekei se io, trus ngirim wakel nyendikui io nte ngulek: Kain belo kakan ulun endo jadi raja nte kain. ¹⁵ Trus terjadi doko, des io uli, sundok io nengkat nte jadi raja,io semuyu momba batak-batak iyo, yo sundok diye iyo sen ene, apa tau tenu asil dagang tongku dero.¹⁶Ulun yo tla ulet ai ngulek: Tuan, mina tuan yo erai ene sundok ngasil sepulu mina. ¹⁷Ulek iyo epo ulun ene: Buen beta gawi gata ko ene, o'batak yo buen; iko sundok stia lang soal idi,koe ene trima ko kuasa mbo nte sepulu kota.¹⁸Ulet yo keduo ai ngulek: Tuan, mina tuan sundok ngasil limo mina. ¹⁹Ulek iyo epo ulun ene: Ai iko, trima ko kuasa nte limo kota.²⁰Trus batak yo ketolu ulet ai ngulek: Tuan, endo doko mina tuan, aku sundok ngonaiyo lang sapu tangan. ²¹ Koe aku takut se tuan, koe tuan ene ulun yo pernges; tuan ngalek ise yo belo pini tuan mayak ai tuan ngutik ise yo belo tuan ngulo.²²Ulek iyo epo ulun ene: O' batak yo triaw, aku anta mutus iko ngaya nau pemesara ko se. Iko sundok tau se aku ulun yo pernges, yo ngalek ise yo belo pini aku mayak ai ngutik ise yo belo di aku ngulo.²³ Ena ktine, ise moko sen ku ene belo iko miye epo ulun tukang mutar sen? Apa des aku uli aku kuli ngalek iyo diang bungo iyo lou.²⁴Laju ulek iyo epo ulun-ulun yo akat mbo mne: Alek ka mina yo erai ene ngket iyo trus diye ka epo ulun yo keo sepulu mina ene. ²⁵Ulek dero epo iyo: Tuan, io sundok keo sepulu mina.²⁶Tuing iyo: Aku ngulek epo ikam: Tongku ulun yo keo, epo yo anta dniye, tapi ise yo belo keo, ngket iyo anta nalek, nua ise-ise lou yo keo mbo iyo. ²⁷Tapi anta eka musuh ku endo,yo belo gawal aku jadi raja dero,oit ka dero epo ndo trus pate ka dero mbo onon wae ku."²⁸Ai sundok ngulek eka yo ene Yesus nyelempono se dero ai nrus dalan-Iyo epo Yerusalem.²⁹Des Io sundok dmpet Betfage ai Betania,yo pas mbo tunden yo nan karan se Bukit Zaitun,Yesus smuyu duo kongo murid-Iyo, ³⁰diang psan: "Malan aut epo kampong yo ela onon ikam ene: Des ikam sumba mbo mne, ikam anta ruku erai kukui keledai burok preket unot, yo belo pini tendung ulun, noke keledai ene ai oit epo ndo.³¹ Trus ena keo ulun ngunti epo ikam : Ise moko ikam ngoke iyo? Tuing ka ketindo: Tuhan merlu iyo."³²Laju brangkat dero yo snuyu ene, ai dero ruku eka-eka kati yo sundok ulek Yesus.³³ Desung dero ngoke keledai ene,bsara doko ulun yo mpun keledai ene : " Ise moko ikam ngoke kledai ene?" ³⁴Ulek dero: "Tuhan merlu iyo." ³⁵Dero moit keledai ene epo Yesus, laju nglapis iyo diang pakaian dero ai ngawat Yesus dombo epo ombon iyo. ³⁶Ai desung Yesus ban keledai ene dero nguwar pakaian dero mbo boyan.³⁷Des Io dmpet Yerusalem, ela awa boyan truntun ngket Bukit Zaitun,mulai doko eka murid yo nyarak Iyo ego ai memuji Allah diang oyon riyes koe eka mujisat yo sundok itan dero. ³⁸Ulek dero: "Diberkatika Iyo yo ulet jadi Raja lang karan Tuhan, damai sjahtera mbo sorga ai kmuliaan mbo awa yo paling ombo!"³⁹Tenu-tenu kongo ulun Farisi yo lumpat diang ulun deo ene ngulek epo Yesus: "Guru, kae murid-murid Ko ene." ⁴⁰Tuing- Iyo: "Aku ngulek epo ikam: Ena dero ene suni, batu endo anta nyoyar."⁴¹Trus des Yesus sundok dmpet ai kito kota ene Io nangis nte kota ene, ⁴²ulek Iyo: "Adoh, bukan main kekuen iyo ena olo ndo low ikam tau ise yo perlu nte damai sjahtera kam! Tapi tempo ndo nau ene melim mbo mato kam.⁴³Koe anta ulet olo iyo,se musuh kam anta nglekum ikam diang pmombong, laju ngepong ikam ai nken ikam ngket eka tadah, ⁴⁴ai dero anta ngempate ikam sama-sama diang penduduk kam ai ela pmombong kam dero belo anta noro ndok erai batu aso toro ban batu yo mak, koe ikam belo tau jman, des mbe Allah ngasi ngado ikam."⁴⁵Trus Yesus sumba epo Bait Allah trus mulai Io ngusa eka ulun yo bjual mbo mne, ⁴⁶ulek-Iyo epo dero: "Keo tnulis: Blai-Ku ene blai doa. Tapi ikam nampa iyo salai triaw akal."⁴⁷Tongku olo Io nutui matuk mbo lang Bait Allah. Imam-imam pengutok ai ahli-ahli Taurat diang ulun-ulun penting ngket bangsa Israel bkomer nte ngempate Iyo, ⁴⁸tapi dero belo tau, ketimbe arus nggawi yo,koe eka rayat gawal se- Iyo ai kakan nempaning Iyo.

Chapter 20

¹Des olon Yesus tutui matuk ulun deo mbo bait Allah ai ngampe injil, ulet ka doko imam-imam pengutok ai ahli-ahli torat ai pengentuo-tuo epo mne,²ai dero ngulek epo Yesus: "Ulek ta epo kain makai kuasa ise iko nglaku gawi ktine, ai ise yo mie kuasa ene epo Iko!"³Tuing Yesus epo dero:"Aku lou kakan ngunti epo ikam, ulek kamta po Aku: ⁴Baptisan Yohanes ene, ket sorga be atau ngket ulun?"⁵Dero ngenanam ene mbo sama dero, ai ngulek: "Ena taka ngulek: Engket sorga, Io anta ngulek: ise moko ikam belo persaya epo iyo? ⁶tapi ena taka ngulek: ngket ulun, eka-eka rayat anta nurak taka diang batu, koe dero persaya, se Yohanes ene nabi."⁷Trus dero nuing, se dero belo tau ket mone baptisan ene. Ke ene ⁸ jadi ulek Yesus epo dero: "Ena ketine, Aku lou belo ngulek epo ikam diang kuasa ise aku uku nglaku gawi ene."⁹Trus Yesus ngulek memprawet endo epo ulun deo:" keo erai kongo ulun muka kebon anggur; trus kebon yo ene snewa epo tukang-tukang kebon trus iyo bju epo ja iyo mak nte ju iyo ola bes.¹⁰Des sampe musim iyo. io nyuyu erai kongo batak io epo ngruku ulun tukang-tukang kebon ene, apa dero magi tenga asil kebon anggur ene epo iyo. Tapi tukang-tukang kebon ene ngatang batak ene ai nyuyu iyo uli diang kayang osau.¹¹Sundok ene yo nyuyu batak yo mak , tapi batak ene kono katang lou ai kinomai ke dero, laju snuyu uli diang kayang osau . ¹²Sundok ene yo nyuyu batak iyo ke tolu , tapi ulun ene kono pinojail dero, laju tnurak epo baling se kebon ene.¹³Jadi ulek mpu kebon anggur ene : Ise oki gnawi oli? Aku anta nyemuyu peaku yo snyang; pasti iyo gnaer ke dero.¹⁴ Tapi des tukang-tukang kebon ene kito pea-io ene, dero brondeng, ulek dero: Io ene pewaris, alo taka ngempate iyo, apa warisan ene jadi mpun taka.¹⁵laju dero nurak iyo epo baling se kebon anggur ene ai ngempate iyo. jadi ise yo anta gawi mpu kebon anggur ene epo dero?¹⁶io anta ulet ai ngempate tukang-tukang kebon ene. ai mie kebon anggur ene epo ulun-ulun yo mak." Keringo ene dero ngulek: "Nang-nang beta !"¹⁷Tapi Yesus meti dero ai ngulek: "Ena ketine ise arti tulisan endo: Batu yo noding koe tukang-tukang bangunan ene sundok jadi batu pmeturon? ¹⁸ Ise-ise ulun iyo latu mitek batu ene, iyo anta tunnyas, ai ise-ise yo kono skinan batu ene, iyo anta rmek."¹⁹laju ahli-ahli torat diang imam-imam pengutok ngomer nangop Iyo des ene lou, koe dero tau, se dero ene yo antus Iyo diang pemerawet ene, tapi dero takut se ulun deo. ²⁰ahli-ahli taorat ai imam-imam pengutok nyempeti-nyempeti Yesus. Dero nyemuyu epo Iyo pmungun-pmungun kati nau ungka-ungka ulun buen, apa dero kuli ngnjebak-Iyo diang pengunti ai nyerah Iyo epo yo keo kuasa mbo dnia mne.²¹Ulun-ulun ene ngunti epo Iyo: "Guru, kain tau, se eka-eka tutui batuk Ko beta, ai Iko belo di meto pinokolai, tapi diang beta-beta tutui matuk boyan Allah. ²² Kate be bebo be kain mayar pajak epo kaisar ?"²³Tapi Yesus belo diuro keno dero yo triau ene, trus ngulek epo dero: ²⁴"Pekelak kam tah epo aku dinar; gambar ai tulisan ise keo la mne?" Tuing dero: "Gambar diang tulisan kaisar."²⁵Trus Yesus ngulek epo dero: " Ena ketine ko epo kaisar ise iyo arus die kam epo kaisar ai epo Allah ise yo arus die kam epo Allah!"²⁶Ai dero belo kuli ngenjebak- Iyo lang pemensara iyo la onon ulun deo. Dero bengong nau tuing Iyo ene, ai dero nyruni.²⁷Des ene ulet epo Yesus, tenu-tenu kongo ulun Saduki, yo belo di nyembeta se keo pngenyuli. Dero ngunti epo Iyo:²⁸"Guru, Musa nulis prenta endo nte taka: Ena erai kongo, yo keo erai buntung song, mate ulak bawe yo aso keo, tapi iyo belo di keo nape pea, erai buntung iyo harus kawen diang bawe iyo nte mekeo upus nte erai buntung iyo ene.²⁹Keo turu kongo dero erai buntung. Yo tuo tingen kawen diang ulun bawe trus mate diang belo nape pea. ³⁰trus bawe ene knawen epo yo keduo, ³¹ai yo ketolu ai ketine lou eka-eka sampe ereai buntung yo keturu ene, dero eka-eka mate diang belo di nape pea. ³²Pyundok iyo bawe ene mate lou. ³³ Ketimbe nau yo oli diang bawe ene, ise lelu dero yo jadi song iyo des olo pngenyuli? Koe eka dero turu ene sundok nembawe se io ."³⁴tuing Yesus epo dero : "Ulun-ulun denia endo kawen ai knawen, ³⁵tapi dero yo nontus sengkono nte kuli bagian lang denia yo mak ene ai lang pngenyuli engket ekang ulun mate, belo kawen ai belo di knawen. ³⁶ Ke dero belo di tau mate oli, dero sama kati malaikat-malaikat ai dero ene pea-pea Allah, ke dero sundok pinosuli.³⁷Nau umbang pngenyuli ulun-ulun mate, Musa sundok memetau ene lang tulisan lang jaba dikut kdui, mbo mone Tuhan nulek Allah Abraham, Allah Ishak, ai Allah yakub. ³⁸Iyo makse Allah ulun mate, tapi Iyo Allah ulun bolum, koe la onon Iyo eka-eka ulun bolum.³⁹Kringo ene tenu-tenu kongo ulun ahli torat ngulek: "Guru, tuing ko ene montuk beta." ⁴⁰ Koe dero belo dironu nua rekunti ise-ise epo Yesus.⁴¹Tapi Yesus ngulek epo dero: "Ketimbe ulun moko ngulek, se Mesias ene pea Daud? ⁴²Koe Daud se ngulek lang kitab Mazmur: Tuhan sundok nyampe firman epo tuanku; tunge ta la tadah sanan-Ku, ⁴³sampe Aku nampa musuh-musuh-Ko jadi awa itek botis-Ko ⁴⁴ Jadi Daud momba Iyo se Tuan iyo, ketimbe moko Iyo, io pea iyo lou?⁴⁵Des eka ulun deo nempaning, Yesus ngulek epo murid-murid- Iyo ⁴⁶"ati-ati epo ahli-ahli torat yo gawal malan-malan makai baju anjang ai gawal pinokolai ela pasar, yo gawal tunge paling ono mbo lou sembayang ai mbo awa kinonuon la ungan,⁴⁷yo nolon lou balu-balu ai yo ngakal mato ulun diang doa yo anjang-anjang. Dero ene pasti anta nerima hukuman yo paling boyat."

Chapter 21

¹Des Yesus uat wae-Iyo, Io meti ulun-ulun tatau ningkos sen dero epo lang awa persembahan.²Ai Io meti low erai kongo balu kao ningkos duo peser epo lang awa persembahan ene. ³Laju Io ngulek: "Beta-beta yo Aku ngulek epo ikam, se balu kao endo mie pawak roa se eka-eka ulun mne. ⁴Koe eka-eka dero mie sen dero ngket pngkeo mroa ogot dero, tapi ulun balu endo mie ngket bolum belo ba, ndok ube sampe io mie eka-eka pngkeo-iyo."⁵Des tenu-tenu kongo ulun bsara nau Bait Allah ai gawal beta se lou ene yo tnako diang batu yo buen-buen ai diang deo jnis kakas persembahan, Yesus doko ngulek: ⁶"Ise yo itan kam mne - anta sampe olo-iyo des nte ndok belo erai batu yo nokon bepayak ombon batu yo mak, tapi eka-eka ene anta pinororos."⁷Jadi murid-murid ngunti epo Yesus, ulek dero: "Guru, kola ene anta terjadi? Ai ise nau tanda iyo ena ene anta terjadi?" ⁸Tuing-Iyo: "Jaga beta-beta memang, apa ikam nang bkoit epo yo sala. Koe deo anta ulun ulet diang makai karan-Ku ai ngulek: Aku doko Io, ai: Des-iyo duni aut. Nang beta ikam lumpat dero. ⁹Jadi ena ikam kringo nau prang ai paronglawan, nang ka ikam tkojet. Koe eka-eka ene arus terjadi ile, tapi ene belo di pian pnyundok-iyo se duni aut."¹⁰Io ngulek epo dero: "Bangsa anta uat nglawan bangsa ai krajaan nglawan krajaan, ¹¹ai anta keo klakui ries ai mbo mone-mone awa anta keo roton pripit ai suyung, ai anta keo low nau umbang yo nkojet-nkojet diang tanda-tanda yo ebat ngket langit.¹²Tapi onon eka-eka ene ikam anta tnangop ai knurow; ikam anta snerah epo lou-lou awa sembayang ai sper-sper, ai anta ikam noit ngadap raja-raja ai pmerenta-pmerenta koe karan-Ku.¹³Koe ktine ene doko anta jadi des yo buen nte ngkam bsaksi.¹⁴Koe ene tnang ka lang kesong kam, apa nang ikam ngnanam ono nte ngkam tuing.¹⁵Koe Aku se anta mie epo ikam pmensara diang pentau, apa ikam belo di dapet lawan ai psala ulun yo ngebali ikam.¹⁶Ai ikam anta snerah low koe ulun tuo kam, eraibuntung-eraibuntung kam, ampi ompang kam ai tman-tman kam ai tenu-tenu kongo ikam ene anta pnate, ¹⁷ai anta eka-eka ulun kekoi se ikam koe karan-Ku. ¹⁸Tapi ndok belo erai buti balo utok kam anta mapos. ¹⁹Ena ikam nokon tahan, ikam anta kuli bolum kam.²⁰Ena ikam kito se Yerusalem knepong koe tentara-tentara, apa ikam tau, se pngeroros-iyo duni aut. ²¹Mbo des ene ulun-ulun yo keo mbo Yudea arus buyo epo tunden, ai ulun-ulun yo keo mbo lang kota arus baling, ulun-ulun yo ela baling se kota nang sumba nua epo lang kota, ²²koe ene doko des nte males mbo mone anta pas-pas kati eka-eka yo keo tnulis.²³Sesa beta doko bawe-bawe yo desung klandung ktine low yo desung nete taru montuk des ene! Koe anta ulet kbenasa bolum yo tlanjur kono mupus ja ai kmara roa mitek bangsa endo, ²⁴ai dero anta maten kono taris ai tnangop noit epo pupus bangsa, ai Yerusalem anta knanja koe bangsa-bangsa yo mba di tau se Allah, sampe sukup doko jman nte bangsa-bangsa ene."²⁵"Ai anta keo tanda-tanda mbo mato olo ai bulan ai bintong-bintong, ai mbo dnia bangsa-bangsa anta takut ai bengong ngadap kserow ai ombak olay mbo tasik. ²⁶Ulun anta mate koe kanam takut koe eka-eka ise yo nyengkinan dnia endo, koe kturon kuasa langit anta jadi skukui.²⁷Montuk des ene ulun jadi kito se Pea Ulun ulet lang jaun diang eka-eka kuasa ai kmulia-Iyo.²⁸Ena eka-eka ene mulai terjadi, uat aut ai tadah ka epo ombo wae-kam, koe ikam duni sinolamat aut.²⁹Laju Yesus ngulek pmerawet endo epo dero: "Eti kam tonga ara ktine low tonga ise ka. ³⁰Ena itan kam tonga-tonga ene sundok naruk burok, ikam se jadi tau, se des langot duni aut. ³¹Ktine low, ena ikam kito nau umbang ene terjadi, arus tau, se Krajaan Allah sundok dempet.³²Aku ngulek epo ikam: Beta-beta yo pokan endo belo anta lalo, onon eka-eka ene terjadi. ³³Langit ai dnia anta lalo, tapi pmensara-Ku belo anta di lalo."³⁴"Jaga diri nyawa kam se, apa kesong kam nang btengkoyat diang pesta kuman nyingkap mroa ogot ai mauk-mauk ai yo penting nte dnia endo tingen ai apa olo Tuhan nang ulet kolan-kolan epo ikam kati kono tongkop.³⁵Koe ene anta nakin eka-eka ulun yo nongos mbo dnia endo.³⁶Bjaga beta-beta trus ulak bdoa, apa ikam galak nte nglalo eka-eka yo anta terjadi ene, ai apa ikam tahan akat onon Pea Ulun."³⁷Mbo molo Yesus nutui matuk mbo Bait Allah ai mbo malom Io baling ai nsan mbo tunden yo nan karan se Bukit Zaitun. ³⁸Des ma-ma eka-eka ulun deo ngompoh-Iyo mbo lang Bait Allah nte nempaning Io.

Chapter 22

¹Olo raya roti belo makai ragi yo nulek Paskah, sundok dmpet. ²Pngutok-pngutok imam diang ahli-ahli Torat meto boyan, ktimbe akal dero apa kuli ngempate Yesus, koe dero takut se ulun deo.³Iblis sumba epo lang kompu Yudas, yo karan se Iskariot, erai kongo ngket lang duo blas kongo murit ene. ⁴Yudas ulet epo pngutok-pngutok imam diang pngutok pnjaga bait Allah ai brondeng diang dero, ktimbe io kate kuli nyerah Yesus ene epo dero.⁵Dero ego beta laju bsngkono nte mie tenu-tenu kroa sen epo io. ⁶Ene sngkono mbo io, mulai ngket ene io meto jman yo buen nte nyrah Yesus epo dero, apa belo tnoan mbo ulun deo.⁷Sampe des olo raya Roti Belo Bragi, yo ene olo ulun arus nymble domba Paskah. ⁸Yesus nyuyu Petrus diang Yohanes, ulek-Io "Daro ikam, gadoh kam prjamuan Paska nte taka apa taka kuman." ⁹Ulek dero epo-Io: "mombe ptua Ko awa kain gadoh yo?"¹⁰Tuing-Io: "Ena ikam sumba epo lang kota, ikam nindo ruku diang ulun yo moson tpayan batok danum. sarak kam io epo lang lou yo pnyumba io, ¹¹ai ulek kam epo yo mpun lou ene: Guru ngunti epo iko: mombe rndong nte awa-Ku diang murid-murid-Ku nindo kuman Paskah?¹²nindo ulun ene nutuy epo ikam se keo awa ela loteng yo olai ai sundok lngkap, mne ikam arus gadoh yo." ¹³Ngket ne dero brangkat, dero ruku eka yo kati ulek Yesus epo dero ene. bayu dero gadoh nte Paskah.¹⁴Des sampe jman yo, Yesus tunge kuman breok diang rasul-rasul-Io. ¹⁵Ulek-Io epo dero: "Aku ngno beta kuman Paskah endo kerai diang ikam, onon se Aku mndrita. ¹⁶Koe ene Aku ngulek epo ikam: Aku belo anta kuman iyo oli sampe yo kuli pnyundok iyo lang Krajaan Allah.¹⁷ngket ene Io ngalek ktowong anggur ngulek sukur, laju ngulek: "Alek endo laju bagi epo eka-eka ikam. ¹⁸Koe ene aku mere epo ikam: mulai ngket tempo ndo Aku belo anta ngisop oli asil tonga anggur sampe Krajaan Allah sundok ulet."¹⁹Sundok ene Io ngalek roti, Ngulek sukur, ngrinsi-ngrinsi yo bayu mie epo dero, ukek-Io: "Endo doko kompu-Ku yo snrah nte ngkam; gawi kam kati endo nte mknop se Aku." ²⁰Ktine low nau gawi-Io se ktowong anggur mbo sundok kuman, Io ngulek "ktowong anggur endo doko pmkat bayu koe daya-Ku, yo smalir nte ngkam.²¹Tapi, eti kam, tangan ulun yo nyrah Aku, keo kerai diang Aku mbo meja endo. ²²Koe Pea Ulun memang nte mate kati yo sundok rnsana Allah, tapi ssa beta yo ulun ene, yo koe yo Aku snrah!" ²³Ngket ne oli dero mulai bsoal, ise lelu dero yo anta keo gawi ktine.²⁴Dero sampe ruok rame sama dero murid-murid Yesus, ise lelu yo paling noun ngket dero. ²⁵Yesus ngulek epo dero: "Raja-raja bangsa-bangsa mimpin rayat dero ai ulun-ulun yo bkuasa epo dero nulek pelindung-pelindung.²⁶Tapi ikam belo di ktine, malah ka ube ise ikam yo paling kinonuon moko yo nte jadi yo paling burok ai pngutok nte playan. ²⁷Koe ise yo paling nuon: yo tunge kuman be, yo nglayan be? Mak be ube yo tunge kuman? Tapi Aku keo mbo ekang ikam nte jadi playan.²⁸Ikam ene yo nokon nongos sama-sama diang Aku lang bjnis pngkono yo kono mitek Aku. ²⁹Diang Aku nte nentu hak-hak Krajaan nte ngkam, sama kati Bapa-Ku nentu yo nte Oki. ³⁰Se ikam ene anta kuman ai ngisop kerai meja diang Aku lang Krajaan-Ku diang ikam anta nte tunge la ombon tahta nte ngakim duo blas suku Israel.³¹Simon, Simon, eti ko! Iblis sundok tindu nte niau iko kati gandong, ³²tapi Aku sundok bdoa nte ngko, apa imanko nang rorop. diang iko, ena iko sundok tobat, pturon ko nau erai buntung-erai buntung ko."³³Tuing Petrus: "Tuhan, aku ronu nte lang pnjara ai mate sama-sama diang Iko!" ³⁴Tapi Yesus Ngulek: "Aku ngulek epo iko, Petrus, olo ndo piak belo anta kluat, ena iko belo pian sampe tolu derang belo ngaku se iko kenal se Aku."³⁵Ngket ne Io ngulek epo dero: "Des Aku ngirim ikam ulak belo moit panan epok, nguyu ai trumpak, keo be ikam kiso kanam kurang kambit?" ³⁶Tuing dero: " belo nempia." Ulek-Io epo dero: "Tapi tempo endo, ise yo keo epok, moko yo noit oli, ktine lou yo keo nguyu, ai ise yo belo nan ise-ise, diris laung yo jnual nte moli mndau.³⁷Koe Aku ngulek epo ikam, se tulisan lang Kitab Susi endo arus pinognap mbo Aku: Io ene nindo taro itung mbo ekang ulun paro nglawan. Koe ise yo sundok tnulis soal Aku ene desung pinognap." ³⁸Ulek dero: "Tuhan, ndo duo mndau." Tuing-Io: "puli ka ene aut."³⁹Ngket ne Yesus bju epo baling se kota kati jati Io epo tadah Tunden Zaitun. Murit-murit-Io nyendikui Io low ⁴⁰Des sampe mbo mne Io ngulek epo dero: "Bdoa ikam apa ikam belo toyak epo lang pngkono pngkna."⁴¹Ngket ene Io bseing se dero bangsa koro batu tnurak koro yo, bayu Io blutut ai bdoa, Ulek-Io: ⁴²"Ya Bapa-Ku, Ena Iko kakan, alek ka ktowong endo ngket Aku; tapi makse ptua-Ku, tapi Ptua-Ko se yo jadi."⁴³jadi erai kongo mlekat ngket langit mmkelak kompu epo-Io nte ngawat mronu pngnanam- Io. ⁴⁴Io kiso kanam takut beta ai tambah bdoa beta-beta. Panas-Io jadi kati daya ngrjonjon epo tana.⁴⁵Ngket ene Io akat ngket bdoa laju mulik ngompoh murit-murit-Io, tapi Io ruku dero desung turui koe kanam nyoru. ⁴⁶Ulek-Io epo dero: "Ise moko ikam turui? Ruko ai bdoa ikam, apa ikam nang toyak epo lang pngkono pngkna.⁴⁷Des Yesus desung bunyal, sulet ulun erai rombongan, murit -Iyo yo karan se Yudas, erai ngket lang duo blas kongo murit ene, malan ela onon dero. Yodas ngompoh Yesus nte ngarok-Iyo. ⁴⁸Ulek Yesus epo iyo: " O Yudas, iko nyrah Pea Ulun diang arok olam?⁴⁹Des dero yo kerai diang Yesus kito nau ene, dero ngulek: "Tuhan, Ktimbe ena kain nglawan dero diang mndau?" ⁵⁰Laju keo erai kongo ngket ekang dero naris anak bua Pengutok Imam ene sampe bekat tlingo sanan iyo. ⁵¹Tapi Yesus ngulek: "Sdang ene." laju Io ngop tlingo ulun ene nte mkale iyo.⁵²Yesus ngulek epo pngutok-pngutok imam diang pngutok-pngutok pnjaga Bait Allah ai bang tuo-tuo yo lumpat kakan nangop Io ene, Ulek-Iyo: "Otus kam Aku endo ulun akal triau be, moko ikam ulet diang panan mndau ai glgada? ⁵³Moko tongku olo Aku keo mbo ekang ikam mbo lang Bait Allah, belo ikam di nangop Aku. Tapi endo memang des iyo ngkam, ai endo memang jman nte kuasa setan ene.⁵⁴Dero nangop Yesus laju moit-Iyo ngket mne. Io noit epo lou Pngutok Imam. Petrus nyendikui ngket oroh. ⁵⁵Mbo tenga natar lou ene ulun ngimun api, tunge nglekum api ene. Petrus mne low tunge mbo ekang dero⁵⁶Keo ulun batak bawe kito se io tunge dmpet api; io nympti, laju ngulek: " Ulun endo jati lumpat diang Io low." ⁵⁷Tapi Petrus belo di ngangkan, Ulek iyo: "Makse, aku belo tau se Io ene!" ⁵⁸Tapi belo ola ngket ene ulun yo mak kito low se io laju ngulek: "Iko low ulun ngket dero ene!" Tapi Petrus Ngulek: "Mak, makse aku ene!"⁵⁹Bangsa erai jam ngket ene erai kongo ulun yo mak ngulek diang tgas: "beta io memang, ulun endo io kerai diang Io, koe io ene low ulun Galilea." ⁶⁰Tapi Petrus ngulek: " Mak, aku belo tau ise yo kesah ko ene." Des desung io ngulek ktine, piak kluat.⁶¹Montuk diang ene Yesus skuleng meti Petrus. Bayu Petrus Knop se Tuhan sundok ngulek epo iyo: "Onon se piak kluat olo ndo, iko sundok tolu derang belo ngangkan tau se Aku." ⁶²Ngket ne io epo baling se natar, laju nangis diang kanam nyoru beta.⁶³Ulun-ulun yo nahan Yesus, ngeko Io ai mupuk ngatang-Iyo. ⁶⁴Dero nokom wae-Iyo laju ngunti: "Soba ontus ko ise llu kain yo nyagur Iko?" ⁶⁵Ai deo ka aso uja yo ulek dero epo-Iyo.⁶⁶Des olo molo tuo-tuo sidang bangsa Yahudi bkumpul diang pngutok-pngutok imam ai ahli-ahli torat, bayu dero mkadap Iyo epo Mahkamah Agama dero, ⁶⁷Ulek iyo: "Ena Iko ene memang Mesias, ulek-Ko ka epo kain." Tuing Yesus: "Tontan di nulek koe-Ku, ikam belo anta di prsaya; ⁶⁸ai tontan Aku ngunti ise-ise epo ikam, ikam belo anta di keo tuing.⁶⁹Ngket tempo ndo Pea Ulun sundok tunge ela tadah sanan Allah yo Paling Bkuasa." ⁷⁰Ulek dero eka-eka: "Ena ktine, Iko endo Pea Allah?" Tuing Yesus: "Ikam se yo ngulek aut, se Aku ene Pea Allah." ⁷¹Ulek ke dero nua: "Ise nte taka inte aso? Taka sundok kringo otang ene ngket lang bowa-Iyo se."

Chapter 23

¹Laju akat eka-eka ulun bgumpul ene ai Yesus noit ngadap Pilatus.² Mbo mne dero mulai nundruh Io, ulek dero: "Sundok dapet kain, se ulun endo mktang bangsa kain, ai ngusan mayar pajak epo Kaisar, diang Io ngulek, se Io se ene Kristus, yo doko raja."³Pilatus ngunti epo-Iyo: "Iko be raja ulun Yahudi?" Tuing Yesus: "Iko se doko ngulek ene aut."⁴ Ulek Pilatus epo imam-imam pngutok diang eka-eka ulun deo ene: "Aku ndok belo ise-ise keo kuli yo sala mbo Song endo." ⁵Tapi dero tambah kois maksa ptua dero, ulek dero : "Io nampa belo tenang rayat ene diang tutui batuk-Iyo mbo pupus Yudea, Io mulai mbo Galilea ai sundok sampe mndo."⁶Des Pilatus kringo ene io ngunti, ulun Galilea be Song ene. ⁷Jadi des io tau se Yesus ulun ngket awa yo sumba lang awa aturan ukum Herodes, io ngirim Yesus ngadap Herodes, yo des ene keo low mbo Yerusalem.⁸Des Herodes kito Yesus, io ego beta. Koe ola aut io kakan kito Yesus, koe io jono kringo soal Io, aso nua io klawo beta kito ktimbe nau Yesus nampa tanda ajaib.⁹ Deo unti io epo Yesus, tapi Yesus ndok belo nuing ise-ise.¹⁰ Des ene imam-imam pngutok diang ahli-ahli Taurat malan epo ono ai mkitek tundruh-tundruh yo boyat epo Io.¹¹Des ene mulai doko Herodes diang pasukan io nyruna ai ngreko Io, io nyua pakaian ulun keo pangkat epo Io trus nmpuli Io nua epo Pilatus.¹² Des olo ene low Herodes diang Pilatus btman; onon se ene dero bako tulan.¹³Trus Pilatus ngumpul imam-imam pngutok diang pngntuo-pngntuo ai rayat,¹⁴ ulak ngulek epo dero: "Ikam sundok moit Song endo epo aku sama kati ulun yo beta-beta ngayak rayat epo yo sala. Ikam se kito se aku sundok mresa-Iyo, ai ngket sala-sala yo tundruh kam epo-Iyo mba keo aku kuli mbo-Iyo.¹⁵Ai Herodes belo low, koe ene io nmpuli Io epo kain. Jadi beta-beta belo di keo gawi gata-Iyo yo sngkono diang ukuman pnate. ¹⁶Koe ene aku anta ngrempuk Io, trus ngutis-Iyo. ¹⁷[ Koe Pilatus belo kate belo ngutis erai kongo ulun nte dero des olo raya ene.]¹⁸Tapi dero sama-sama ngulek diang oyon ries : "Pate ka Io, utis ka Barabas nte kain!"¹⁹ Barabas endo pinosumba lang pnjara koe keo soal nglawan pmrenta lang kota ai koe ngmpate.²⁰Sindai nua Pilatus bsara diang oyon ries epo dero koe io kakan ngutis Yesus. ²¹Tapi dero males io diang oyo ries, ai ngulek: "Snalib ka Io, snalib ka Io!" ²²Endo mmtolu derang yo Pilatus ngulek epo dero: "Ise yo beta-beta dat sundok gawi gata ulun endo? Mba keo aku ruku yo sala mbo Io, yo sngkono diang ukuman pate. Koe ene aku anta ngrempuk Io, trus ngutis-Iyo."²³Tapi diang oyon ries dero maksa ai tindu belo kate belo, apa Io snalib, jadi pnyundok-iyo oli dero kuret diang oyon ries dero ene. ²⁴Jadi Pilatus mie ukuman ngaya kati ptua dero ene. ²⁵Trus io nmbaling ulun yo pinosumba lang pnjara koe nglawan pmrenta diang koe ngmpate ene kati yo ptua dero, tapi Yesus srah io epo dero nte gawi kati mbo ptua-ptua dero ka oli.²⁶Des dero moit Yesus, dero nahan erai kongo ulun yo keo karan se Simon ngket Kirene, yo bayu sumba kota, laju mayak salib ene ban pluko io, apa io moson salib ene ulak nyarak Yesus.²⁷Deo jut ulun nyarak Io; keo low mne deo bang bawe yo nangis nungul nte Io. ²⁸Yesus skuleng epo dero ai ngulek: "O bawe-bawe Yerusalem, nang kam tangis Aku, tapi alo ikam nangis nte kompu tonga kam se diang pea-pea kam!²⁹Soba eti ka, anta sampe des-iyo ulun ngulek: "Buen beta san bawe yo aloi ai yo blai pea io belo pini mekus, diang tete-iyo yo belo pini nete. ³⁰Des ene ulun anta mulai ngulek epo tunden-tunden: "Rurun ta nyngkinan kain! ai epo tngglung-tngglung: Taur ta kain! ³¹Koe ena ulun ktine gawi epo kayu bolum, ise yo anta tkono diang kayu pate?"³²Ai keo low noit duo kongo ulun yo mak, yo doko duo kongo yo tuju gawi triaw nte ukum pate sama-sama diang Io.³³Des dero sampe mbo awa yo nan karan se Tulang Utok Koreng, dero nyalib Yesus mbo mne ai low duo kongo ulun yo tuju gawi triaw ene, yo erai kongo mbo tadah sanan-Iyo diang yo mak mbo tadah sei-Iyo. ³⁴Des ene Yesus ngulek: "Bapa, nampun ka dero ene, koe dero mba di tau ise yo gawi dero ene." Ai dero motak undi nte smbagi pakaian-Iyo.³⁵Ulun deo akat mbo mne ai kito ba eka-eka nau ene. Tapi pngutok-pngutok ngebek Io ai ngulek: "Ulun mak awat Io, koe ka tempo ndo Io ngawat kompu tonga Io se, ena beta Io ene Mesias, ulun yo pili Allah."³⁶Prajurit- prajurit ene ngreko-ngreko Io low; dero mie Io anggur mosom epo-Iyo, ³⁷ulak ngulek : "Ena Iko endo raja ulun Yahudi, nawat kompu tonga-Ko se!" ³⁸Keo low tulisan ombon utok-Iyo: "Endo doko raja ulun Yahudi".³⁹Erai kongo ngket ulun yo triaw gawi yo gneweng ene nyruna Io, ulek-iyo: "Mak be Iko endo Kristus? Awat ta kompu tonga-Ko se ai kain!" ⁴⁰Tapi yo erai kongo ngae io, ai ngulek: "Belo be iko takut, belo low epo Allah, ulak iko kono ukuman yo sama? ⁴¹Taka memang arus nukum, koe taka kono bales yo sngkono diang gawi taka, tapi ulun endo belo di keo nggawi yo sala."⁴²Laju io ngulek: "Yesus, knop-knop se aku deh, ena Iko ulet jadi Raja." ⁴³Ulek Yesus epo-iyo : "Aku ngulek epo iko, beta-beta yo se olo ndo peles iko jadi diang Aku mbo lang Firdaus."⁴⁴Des ene olo sundok kira-kira jam duo blas, laju jadi seom mupus dnia mne sampe jam tolu, ⁴⁵koe mato olo belo keo pa. Ai dinding pngekang Bait Suci woka sindai.⁴⁶Trus Yesus bsara diang oyon ries: "O Bapa, epo lang kayang-Ko Aku nyrah kesong-Ku." Sunduk bsara ktine Io nyrah kesong-Iyo. ⁴⁷Des pngutok pasukan ene kito ise nau umbang ene, io ngmulia Allah, ulek io: "Beta-beta, ulun endo ulun buen yo mba di keo sala."⁴⁸Ai sundok eka-eka ulun deo, yo ulet ngrpudu mne nte meti nau ene, kito ise nau umbang ene, uli ka dero oli ulak nopap-nopap kompu dero se. ⁴⁹Eka ulun yo tau ngket dmpet se Yesus, ktine low bang bawe yo nyarak Io ngket Galilea, akat oro-oro ai kito eka-eka nau ene.⁵⁰Keo erai kongo ulun nan karan se Yusuf. Io anggota Majelis Besar, ai ulun yo buen ulak jujur.⁵¹ Io belo di sngkono pngnanam diang putusan ai gawi Majelis ene. Io ngket Arimatea, kota Yahudi ai io minte-minte Krajaan Allah.⁵²Io malan ngadap Pilatus diang tindu antu Yesus.⁵³ Des sundok io mdiwa antu ene, io ngmbungkus antu ene diang diris lenan, laju mlumbi antu ene mbo lang kubur yo knali mbo lang tunden batu, yo langne belo pian pini pinolumbi antu.⁵⁴Olo ene olo nngkakas koe Sabat duni mulai.⁵⁵ Ai bang bawe yo ulet sama-sama diang Yesus ngket Galilea, lumpat low ai dero kito kubur ene diang ktimbe nau antu Yesus pinolumbi.⁵⁶ Des sundok uli dero nydia rmpa-rmpa diang lnga mur. Ai des olo Sabat dero smole kati aturan Taurat.

Chapter 24

¹Tapi ma ma beta olo Minggu tla ene dero malan epo kubur moit rempa-rempa yo sundok senedia dero.²Dero ngeruku batu yo sundok selungkang ngket kubur ene, ³Des sundok sumba dero belo di ruku antu Tuhan Yesus.⁴Desung dero akat rngngao koe nau ene, kolan-kolan keo duo ulun akat dmpet dero makai diris ngrensilau. ⁵Dero takut beta ai nyeluot utok, tapi duo kongo ulun ene ngulek epo dero: " ise moko ikam meto Iyo yo bolum, mbo ekang ulun mate?⁶Io belo keo mbo mendo, Io sundok nyuli. knop ta ise yo ulek-Iyo epo ikam, des Io aso mbo Galilea,⁷ yo ene se Pea Ulun arus senerah epo kayang ulun-ulun bedosa ai senalib, ai anta nyuli mbo olo yo ketolu."⁸Jadi knop doko dero oli se pemesara Yesus ene.⁹ Ai sundok dero uli ngket kubur, dero ngesah eka soal ene epo sebelas murid ai epo eka erai buntung yo mak.¹⁰Bawe-bawe ene yo doko Maria ngket Magdala, ai Yohana, ai Maria ine Yakobus. Ai bawe-bawe yo mak lou yo sama-sama diang dero nyampe nau ene epo rasul-rasul.¹¹tapi mbo dero pengesah-pengesah ene kati nau pemesara opaw ai dero belo persaya epo bawe-bawe ene. ¹²Beta ko ktine Petrus uat, trus resi-resi malan epo kubur ene. Des io ngelenget epo dalom, io kito diris bura tingen. Trus io malan uli, ai io ngunti lang kesongiyo se ise moko tau ktine.¹³Des olo ene lou duo kongo ngket murid-murid Yesus malan epo kampong nan karan se Emaus, yo bangsa sebelas kilu korohiyo ngket Yerusalem, ¹⁴ai dero bekesah-kesa eka nau umbang yo sundok terjadi ene.¹⁵Des dero desung bekesah-kesah ai berondeng, ulet doko Yesus se ngompoh dero, trus malan sama-sama diang dero.¹⁶ Tapi keo nau yo nyelingu mato dero, moko dero belo kuli tau se Io.¹⁷Yesus ngulek epo dero: " ise kesah kam ulak malan ene?" Nongos ile doko dero diang wae nyoru.¹⁸Erai kongo ngket dero, karaniyo Kleopas, nuing-Iyo: " Iko bute be ulun penyumba mbo Yerusalem, yo belo tau ise yo terjadi la mne mbo olo bayu-bayu endo?"¹⁹Ulek-Iyo epo dero : "Ise ene?" Tuing dero: " Ise yo terjadi diang Yesus ulun Nazaret. Io ene nabi, yo keo kuasa lang gawi gata ai pemesara ela onon Allah ai ela onon eka bangsa kain. ²⁰Tapi imam-imam pengutok ai pengentuo-pengentuo kain sundok miye Io nte ukum pate ai dero sundok nyalib-Iyo.Moko kain onon se ene klawo, se Io doko yo ulet nte ngelepas bangsa Israel. Tapi olo ndo sundok lalo tolu olo aut, ngket eka-eka ene terjadi.²²Tapi tenu-tenu bang bawe ngket kain sundok nekojet kain: manin ma beta dero sundok malan epo kubur, ²³ai belo ruku antu-Iyo. Trus dero ulet diang pengesah, se sundok melak epo dero mlekat-mlekat, yo ngulek, se Io bolum. ²⁴Ai tenu-tenu kongo teman kain sundok malan epo kubur ene ai ngeruku, se beta memang yo kesah bang bawe ene, tapi Io belo dero kito."²⁵Trus Io ngulek epo dero: "O ikam ulun bungang, moko poyoh beta kesong kam, moko ikam belo persaya nau eka ene, yo sundok nulek koe nabi-nabi. ²⁶ Belo be Mesias arus kiso kanam sesa, eka-eka ene nte sumba lang kemuliaan-Iyo?" ²⁷Trus Io ngenjelas epo dero ise yo tenulis nau Io lang pupus Kitab Suci, mulai ngket kitab-kitab Musa ai eka kitab nabi-nabi.²⁸Dero duni ampe aut se kampong yo pengitek dero, trus Io ungka-ungka nau kakan nerus dalan-Iyo. ²⁹Tapi dero maksa-Iyo beta, ulek dero: " nongos ka diang kain, koe olo sundok nayap ai mato olo duni tonop." Trus sumba ka Io nte nongos sama-sama diang dero.³⁰Des Io tunge kuman diang dero, Io ngalek roti, ngulek berkat, trus ngerinsi-rinsi ai miye epo dero.³¹ Des ene lou wingkang mato dero ai dero oli tau se Io tapi Io mapos ngket ekang dero.³² Ulek dero epo sama dero: "belo be kesong taka ngregudu, des Io bunyal diang taka ela tenga boyan ai des Io ngenjelas Kitab Suci epo taka?"³³Trus dero beraduh ai trus uli nua epo Yerusalem. La mne dero ngeruku sebelas murid ene. Dero desung bekumpul sama-sama diang teman-teman dero.³⁴ Ulek dero ene : "Sebetaiyo Tuhan sundok nyuli ai sundok mekelak kompu Iyo se epo Simon."³⁵Trus keduo ulun ene lou ngesah ise yo terjadi mbo tenga boyan ai ktimbe dero tau se Io mbo des Io ngerinsi-rinsi roti.³⁶Ai desung dero bekesah surah nau umbang ene, Yesus kolan-kolan akat ela ekang dero ai ngulek epo dero: "Damai sejahtera nte ngkam!" ³⁷Dero tekojet ai takut ai ngomoy se dero kito uwok.³⁸Tapi Io ngulek epo dero: "Ise moko ikam tekojet ai koe ise moko ulet kerong-kerong lang kesong kam? ³⁹Eti ta kayang-Ku ai botis-Ku: Aku se endo; bulem ka Aku ai eti ka, koe uwok belo keo isi ai tulangiyo, kati yo itan kam keo mbo Aku. ⁴⁰Ulak ngulek ktine, Io mekelak kayang ai botis-Iyo epo dero.⁴¹Ai des dero belo pian persaya koe kanam ego ai nokon eran, ngulek doko Io epo dero: " Keo be ela ikam nte okan singkap mbo mendo?" ⁴²Trus dero miye epo-Iyo erai totok sanga esa. ⁴³Io ngalekiyo ai kumaniyo mbo onon wae dero.Io ngulek epo dero: " endo doko pemesara-Ku, yo sundok ulek-Ku epo ikam des Aku aso sama-sama diang ikam, yo ene arus tinonggenap yo eka keo tenulis nau Aku lang kitab Taurat Musa ai kitab nabi-nabi ai kitab Mazmur."⁴⁵Trus Io ngingkang akal dero, apa dero tau Kitab Suci. ⁴⁶Ulek-Iyo epo dero: "Keo tenulis ketindo: Mesias arus beta-beta sesa ai nyuli ngket ekang ulun mate mbo des olo ketolu, ⁴⁷ai nua: lang karan-Iyo knabar nau tobat ai ampunan dosa arus snampe epo eka bangsa, mulai ngket Yerusalem.⁴⁸Ikam doko saksi nte nau eka-eka endo.⁴⁹ Ai Aku anta ngirim epo ikam ise yo jenanji koe Bapa-Ku. Tapi ikam arus nongos mbo lang kota endo ampe ikam pinolengkap diang kuasa ngket ombo."⁵⁰Trus Yesus moit dero epo baling kota ampe dmpet Betania. Mbo mne Io nente kayang-Iyo epo ombo ai miye berkat epo dero.⁵¹ Ai des Io desung miye berkat epo dero, Io bepisah ngket dero ai rengkat epo sorga.⁵²Dero sujud nyembah epo-Iyo, trus dero uli epo Yerusalem diang ego beta. ⁵³Dero dor keo ela mbo lang Bait Allah ai ngemulia Allah.

John

Chapter 1

¹Engket tela yo ene Firman, Firman ene kerai diang Allah ai Firman ene doko Allah ene se. ²Firman ene sundok kerai diang Allah ngket tela. ³Eka ise masam ene tenampa tete Io. Ena belo Io, ise masam yo keo endo belo anta keo.⁴Mbo lang Io keo bolum eka ai bolum ene doko wala ulun. ⁵Wala eke doko pa lang seom, ai seom ene belo anta kuret ngket Wala ene.⁶Keo erai kongo ulum suyu Allah, karan io Yohanes. ⁷Io ene yo kito mato nte nyampe pengkito pentau io nau umbang Wala ene, epo tete io aka ulun jadi percaya. ⁸Yohanes se makse Wala ene, tapi io ulet nte nyampe kesaksian nau umbang Wala ene.⁹Yo beta Wala ene, yo ngulawa eka ulun, desung ulet opo lang denia.¹⁰Wala ene sundok keo mbo lang denia ai denia endo tampa Io, tapi denia belo nitan se Io. ¹¹Io ngompoh mpun Io, tapi mpun Io ene mba di nrima Io.¹²Tapi, dero yo nrima Io die Io kuasa nte jadi pea-pea Allah, yo doko dero yo percaya epo karan Io. ¹³Dero lahir makse ngket daya, makse lou ngket isiupak, makse lou ngket pengkakan bang song, tapi ngket ALLAH.¹⁴Firman ene sundok jadi isi upak ai nongos la ekang taka. Taka sundok kito kmulia Io, yo doko kmulia Pea Tunggel Allah ponu diang pndie Allah ai yo sengkono ba. ¹⁵Yohanes miye kesaksian nau umbang Io diang oyon ries "Endo doko Io yo maksudku des aku ngulek, "Sundok aku, anta ulek Io yo ono se aku koe Io keo onon se aku".¹⁶Ngket keponu Io, eka-eka taka nrima die sokoi. ¹⁷Koe, Hukum Taurat denie tete Musa, tapi die sokoi ai yo sengkono ba ulet tete Yesus Kristus. ¹⁸Ndok erai kongo ulum belo dipini kito Allah, tapi Pea Tunggel Allah, yo keo mbo asi ado Bapa, mkelak Io.¹⁹Endo doko kesaksian Yohanes des ulun-ulun Yahudi ngirim imam-imam diang ulun-ulun Lewi ngket Yerusalem nte ngunti epo Yohanes "Ise si eko ene?" ²⁰Yohanes ngaku, ai io mba di ngereng, io ngaku, " Aku makse Kristus ene". ²¹Dero ngunti epo io "Ena ktine, ise iko ene? iko be Elie? Tuing io "Aku makse Elia". "Iko be Nabi ene?" Tuing io "makse"²²Sundok ene, ulek dero ep io "Ise iko ene, koe kain arus nuing dero yo nyemunyu kain? Ise ulek ko nau mbang iko se?" ²³ Yohanes nuing diang pemensara nabi Yesaya "aku doko oyon yo ulek nabi Yesaya besara diang ries mbo padang gurun: Pinolonus ta boyan nte Tuhan!²⁴Ulun-ulun Yahudi yo snuyu ene ulun-ulun Farisi. ²⁵Laju dero ngulek epo Yohanes "Ena iko makse Mesias, makse Elia, ai makse Nabi ene, ise moko iko ngmbaptis?"²⁶Tuing Yohanes epo dero " Aku ngmbaptis diang danum, tapi la eka ikam akat erai kongo Ulun yo ikam mba di tau. ²⁷Io doko yo anta ulet sundok aku. Ndok ngoke tali sandal Io, aku mba dipantas." ²⁸Hal ene terjadi mbo Betania, la mpai atang Yordan, awa Yohanes ngembaptis.²⁹Manin yo, Yohanes kita Yesus ulet ngompoh io, ai Yohanes ngulet "Eti ta, Anak Domba Allah yo ngapus dosa denia! ³⁰Io doko maksudku dis aku ngulek : Sundok aku anta ulet erai kongo Ulun yo pawak olai se aku koe Io sundok keo onon aku." ³¹Bune, aku mba ditau se Io, tapi apa Io pinokelak epo ulun-ulun Israel, moko aku ulet ngmbaptis diang danum".³²Ai Yohanes besaksi, ulek io : Aku kito Roh diwa engket langit kati nau mpun dara ai Roh ene nongos ombon Io. ³³Aku se mba ditau se Io, tapi Io yo ngemuyu aku ulet nte ngmbaptis diang danum ngulek epo aku : Io yo itan ko ombon Io Roh diwa ai nongos, Io ka doko yo anta ngmbaptis diang Roh Kudus. ³⁴aka se sundok kito ai bersaksi se Io endo doko Allah.³⁵Manin yo, Yohanes akat nua diang duo murid io ³⁶ai io kito Yesus lalo Yohanes ngokok : " Eti ta, Anak Domba Allah."³⁷Duo murid io kringo pemensara io ene laju ngarak Yesus. ³⁸Yesus skuleng epo sori io des Io kito dero desung nyarak Io, Io ngulek epo dero "Ise yo eto kam?" ulek dero epo Io "Rabi (ena nensut dosa, arti io : Guru), la mombe Iko nongos?" ³⁹Io ngulek epo dero "Dido ko apa ikam kito" sundok ene dero ngompoh ai kito ruwa Io nongos ai dero nongos diang Io alo ene koe des ene kira-kira jam opat.⁴⁰Erai ngket duo murid yo kringo pemensara Yohanes laju lumpat Yesus yo doko Andreas, erai buntung Petrus. ⁴¹Sundok ene, Andreas nyruku Simon, erai buntung io, ai ngembere "Kain sundok ruku Mesias (arti io Kristus)."

⁴³Olo manin yo, Yesus kakam brangkat epo Galilea, Io ruku diang Filipus ai ngulek epo io "lumpat aku ko". ⁴⁴Filipus ngket Betsaida, kota awa nongos Andreas diang Petrus. ⁴⁵Filipus ruku diang Natanael ai ngulek epo io " Kain sundok ruku Io yo tnulis koe Musa lang Hukum Tuarat ai keo nabi-nabi, yo doko Yesus ngket Nazaret pea Yusuf.⁴⁶Natanael ngulek epo io : "bahe ka be yo buen ulet ngket Nazaret?" Filipus ngulet epo io "Ulet ka ai eti". ⁴⁷Yesus kito Natanael ngompoh Io ai bsara nau umbang Natanael, "Eti ta, ulun Israel tolen, mba di keo sampur lang io endo." ⁴⁸ Natanael ngunti "Ketimbe iko tau se aku?" Yesus nuing "Onon Filipus momba iko, Aku sundok kito iko, des iko la iwat tonga ara"⁴⁹Tuing Natanael "Rabi, Iko pala Pea Allah. Iko ene Raja ulun Israel" ⁵⁰Yesus nuing ai ngulek epo io "Koe aku ngulik epo iko , ' Aku sundok kito iko la iwat tonga ara', moko iko persaya. Iko anta kito mau umbang yo oro pawak olai se endo. ⁵¹Laju, Io nglanjut " Sbeta yo, Aku ngulek epo iko, iko anta kito langit wingkang ai malaekat Allah diwa dombonrima Pea Ulun."

Chapter 2

¹Des olo ke tolu, keo pesta kawen, embo Kana, Galilea des ene mena Yesus keo mbolane. ²Yesus ai murid-murid yo low nundang epo pesta nika ene.³des danum anggur eka, ine Yesus ngulik ep yo dero ene eka danum anggur," ⁴Yesus nuwing "bawe, ise se urusan io epo Aku/" belo pian ampe des io nte okin ngulek. ⁵Ine Yesus ngulek epo dero okan mbo pesta ene "ise-ise io ulek yo epo ikam, gawi kam ka"⁶mbo mne, keo onom tepayan batu, jodo io ente ulun Yahudi-pakai des adat sebui. Tongku-tongku tepayan ene duo tolu gusi atok io. ⁷Ulek Yeus doko epo dero tukang ngalek okan ene, matok ndok-ponu tepayan-tepayan ene danum" des ene dero ngatok tepayan-tepayan ene ponu diang danum. ⁸sundok ene Yesus ngulik epo dero "des ene se tnaku idik-idik moit epo io mpun peta" laju dero mie epo io pengentuo pesta.⁹Des pengentuo pesta ngulek se danum wensut jadi anggur ene, ai io belo tau engket ena dero tukang ngulek akan ene ai tukang ngalek danum ene tau , des ene se pengentuo pesta ene momba penganten song, ¹⁰ai ngulek epo yo "tongku ulun mne danum anggur io buen ono, des ene ulun puas ngisop, biasa io bayu anggur kurang buen io denie, tapi ikam ngona anggur io buen ndok des endo.Tanda ajaip pertama ene pekelak Yesus des mbo kana, Galilea, diang mekelak kemuliaan yo, ai murid-murid yo.¹²sundok ene, Yesus diwa epo Kapernaum diang ine erai buntung erai buntung, ai murid-murid yo dero nongos duo tolu olos.¹³Hari raya paska ulun Yahudi sundok dompet, ai Yesus lou domb epo Yerusalem. ¹⁴Mbo Bait Allah, io kito ulun boli silih lembu, domba ai, mpulu dara, pengganti uang uang tunge mbo mne.¹⁵Yesus nampa tali nte ngmpes ai ngusa dero ndok eka-baling engket lang Bait Allah, ketine laou domba ai-lembu dero. ¹⁶Epo dero penjual mpulu dara, ulek Yesus "nait bling ndok eka ngket mendo! nang nampa lou Bapa-ku nte awa bejual!"¹⁷murid-murid yo knop se keo tnulis " gawal nte lou ku" ¹⁸Des ebe ulun-ulun Yahudi nuwing ai ngulek epo kain tanda ajaip ise io iko pekelak epo kain moko kate nggawi hal -hal ene? ¹⁹Tuwing koe Yesus " ptmme ka lou Allah ene lang tolu olo Aku anta nengkuat io nua"²⁰Tuwing dero "kala 46 taun nampa Bait Allah ene, ai iko ante nampa nua lang des tolu olo?" ²¹Uyan Yesus ene blai Allah ene io doko kompu io see. ²²Keo ene des Yesus bangkit engket ekang pengenate ulun, murid-murid yo bayu knop se pemesara ene; bayu dero-persaya epo kitab suci ai nua se Yesus kono ngulek ketine²³ Desung Yesus keo la Yerusalam kola ngeraya Paskah,deo ulun persaya lang karan Io ke meti tanda-tanda ajaib gawi Io ene ²⁴ Tapi , Yesus se belo mempersayakan kompu tonga Io epo dero koe Io tau bah se dero ²⁵ ai belo dikoyoh yo mak nte mie kesaksian nau umbang ulun koe Io tau ise yo keo lang kesong ulun.

Chapter 3

NAU TINOMBAYU NIKODEMUS NUA ¹Keo erti kongo ulun nan karan se Nikodemus io ene pengutok ulun Yahudi. ²Des malam , io ulet epo nyeruku Yesus ai ngulek, "Guru aku tau se iko turang nutui matuk Io ulet ngket Allah. Koe belo keo ulun yo tau nggawi tanda-tanda yo ajaib, yo gawi keuali Allah yo diang Io."³Tuing Yesus epo io, " Sebeta beta yo Aku ngulek epo iko, ema ulun bela di Nikodemus nua. io belo kuli meti krajaan Allah."⁴Nikodemus ngunti , ktimbe nua ena yo sundok tuo? Kuli be yo sumba nua epo lang butu buntung ma io laju nua?⁵Tuing Yesus epo io," Sebetayo Aku ngulek epo iko ena ulun yo belo di ngicet danum ai Roh, io belo kuli sumba epo lang krajaan Allah. ⁶Ise yo Nikodemus ngket, ulun ene ulun, ai ise yo Nikodemus ngket Roh ene roh.⁷Nangka bengong koe Aku ngulek epo iko," Iko arus nua.' ⁸Riut besiup epo mone-mone io kakan ai iko kringo oyon yo tapi iko belo tau ngket mone pengulet yo, ai epo mone tadan yo ktine lou tongku ulun yo ngket Allah⁹Nikodemus ngunti, "belo anta eka nau ene keo?" ¹⁰Yesus sluing ," Mba be iko ene guru ulun Israel , tapi iko belo tau eka umbang ene?" ¹¹Sebeta-beta yo , Aku ngulek epo iko se kain nyuran nau umbang ise yo kain lau ai nyampe kesaksian nau umbang ise yo itan kain tapi iko belo nyanda kesaksian kain.¹²Ena Aku mmetau iko nau umbang denia tingen iko belo percaya, belo anta iko percaya ena Aku mmetau nau umbang surgawi? ¹³Nok belo erai kongo ulun yo pini dombo pa sorga , yo doko pea ulun.¹⁴Sama kati Musa mmekombo no nipo tembaga mo padang belantara, ketine lou pea ulun arus pinokombo. ¹⁵Apa tengku ulun yo percaya epo Io keo balumyo kden.¹⁶Koe Allah kosang beta po denia endo, Io mie pea Io, io tunggel apa tongku ulun yo percaya epo Io. Belo bnasa, tapi keo bolum yo kden. ¹⁷Koe Allah nyemuyu Pea Io epo lang denia mba di nte ngakim denim, tapi apa demia slamat tete pea-Io. ¹⁸Ulon io percaya epo -Io, belo anta nuong , tapi ulun yo belo percaya sundok nuang aut koe belo percaya epo karan pea tunggel Allah.¹⁹Ndo doko hukum ene: wala sundok ulet epo lang denia tapi ulun aso gawal lang seom, se wala koe ise yo gawi depo bang triau. ²⁰Koe tongku ulun yo nggawi triau kekei se wala ai belo di ngopoh epo wale ene apa gawi gata ene belo di knesah. ²¹Tapi ulon yo nggawi kono ene ulet ngompon wala ene apa pinokelak buen , gawi gata io ene , gawi io lang Allah." Yohanes bersaksi nau umbang Yesus.²²Sundok ene Yesus diang mukid Io makan epo Yudea. la lane, Io mekeka waktu diang dero ai ngembaptis. ²³Yohanes ngembaptis lou mo Ainon dempet Salim koe mne roa danum. Ulun-ulun ulet nte baptis. ²⁴Des ene, Yohanes belo pian pinosumba lang sper.²⁵Ai timbul salontiung mo murid Yahanes ai ulun Yahudi umbang pembrese. ²⁶Dero nyuruku Yahanes ai ngulek ,"Guru, ulun io diang iko mpai atang Yordan, io nau umbang Io ikko sundok beber saksi, eti ta Io lou ngembaptis, eka ulun nyuruku Io.²⁷Yohanes nuing," Ulun belo kuli nrima ise-ise pulun nau ene yo dnie epo io ngket sorga. ²⁸Iko se kate nyampek kesaksian se aku pini ngulek se aku makse Mesia. Tapi aku snuyu nte ono se Io.²⁹Ulun yo ngempu mempelai bawe yo doko mempelai song tapi teman mempelai song yo akat ai nempaning yo, ego beta kringo oyon mempelai song jadi pengego ene jadi mroa. ³⁰Io arus btambah olai, aku btambah alus.³¹"Io yo ulet ngket ombo ene doko omboh se yo mak, Io yo ulet ngket denia ai nyurah nau umbang yo keo lang denia Io yo uley ngket sorga eng doko la ombon eka-eka se yo mak. ³²Io nyampe kesaksian nau umbang ise yo itan- Io ai yo dingo- Io, tapi ulun-ulun belo di nrima kesaksian Io. ³³Ulun yo nrima kesaksian Io, ngaku diang beta se Allah ene beta.³⁴Koe ulun yo suyu Allah anta nyamoe pemesara Allah koe Allah mie Roh yo belo di trini. ³⁵Bapa nengkosan anak io sundok nyerah eka-eka ene epo lang kayang- Io. ³⁶Ulun io persaya epo anak keo bolum io kden, tapi ulun io beta patoh epo anak belo anya kito penyembolum, tapi murka Allah dor keo lang bolum io.

Chapter 4

¹des Tuhan tau ulun-ulun parisi yo kuli ai ngembabtis deo se murid murid Yohanes, ²(walau Yesus se belo ngembaptis, suma murid murid Yo), ³Yo ngendikah Yudea mulik nua epo Galilea.⁴tapi, Io arus la lo kampong Samaria. ⁵sampe Yesus ela Samaria, mbo kota io nan se karan Sikhar, yo awa yo mbo dempet tana yo ono yo diye Yakub epo pe yo, Yusuf.⁶Tinan Yakub keo mbo mene, sundok ene, Yesus yo mole koe malan, tunge mbo isan tinan ene, des ene kira-kira jam ke onom. ⁷ulet eri kongo ulun bawe Samaria epo makui danum. Yesus ngulek epo Yo, " die ko oki isop". ⁸koe murid-murid yo sundok malan epo kota epo moli nte okan.⁹ulun bawe Samaria ene ngulek epo Yesus "ketimbe se nau iko, ulun Yahudi, tindu danum nte isop epo aku yo ulun bawe Samaria?" koe ulun Yahudi belo bako ko diang ulun Samaria. ¹⁰Yesus nuing ai ngulek epo yo "ena iko tau nau umbang karunia Allah ai tau ise yo bunyal diang iko, "die aku nte isop, iko pasti anta tindu epo-yo, yo miye iko danum nte bolum.¹¹ulun bawe ene ngulek epo yo " Tuan, iko belo keo gayong ai tinan endo lomtop beta, ngket ise iko kuli danum bolum ene? ¹²beta be iko olai se itak kakah kain,Yakub, yo miyeh tinan endo epo kain ai yo sundok ngisop ngket tinan endo diang pan penyekamu kain?¹³Yesus nuwing ai ngulek epo yo "tongku ulun yo ngisop ngket danum endo anta krengan nua, ¹⁴tapi ulun yo ngisop ngket danum yo die la epo yo ene anta jadi mato danum mbo lang kompu tonga yo yo anta nanggoi semalir sampe epo balum yo keden.¹⁵ulun bawe ene ngulek epo Yesus " Tuan, die epo aku danum ene apa aku belo anta krengan nua ai aku belo koyoh ulet epo ndo nte makui danum. ¹⁶Yesus mere epo yo, " malan ka, bomba song ko ai mulik epo ndo nua"¹⁷bawe ene nuing " aku belo keo song" ulek Yesus "epo yo, iko beta des iko ngulek, aku belo keo pian song'. ¹⁸koe iko sundok keo limo song, ai ulun song yo nongos diang iko tempo ndo makse song ko, lang hal endo, iko ngulek yo beta.¹⁹ngulek bawe ene epo yo, ' Tuan, tempo ndo aku tau se iko yo ene ulun Nabi. ²⁰itak kakah kain nymebah mbo tunden endo, tapi bangsa ko, ngulek se Yerusalem tingen awa ulun kate nyembah.²¹Yesus ngulek epo yo "percaya ka epo Aku, o Bawe! Anta ulet jeman yo des belo mbo tunden endo belo lou mbo Yerusalem ulun nyembah Bapa. ²²iko nymebah yo iko belo tau, tapi kain nyembah yo kain tau koe keselamatan ulet ngket ulun Yahudi.²³tapi, anta ulet jeman yo, yo ene tempo ndo, yo nyembah yo kono anta nyembah Bapa ai Roh ai beta koe Bapa tindu yo kati nau ene nyembah yo. ²⁴Allah ene yo Roh ai dero yo nyembah yo arus nyembah yo lang ai yo beta-beta"²⁵bawe ene ngulek epo-yo "Aku tau se Mesias anta ulet (yo yo nulek se Kristus) des yo ulet, yo anta mere ise ise yo perlu epo kain. ²⁶Yesus epo yo, " Aku, yo desung bunyal diang iko endo yo ene Mesias"²⁷des ene ulet murid-murid yo ai dero eran kito Yesus desung bekesah diang erai kongo bawe. Tapi ndok belo keo erai kongo ngunti epo-yo, " ise yo eto ko " ena belo-ketindo " ise moko iko bekesah diang yo?"²⁸sundok ene bawe ene ngendikah gusih danum yu malan epo kota laju mere epo ulun-ulun mbo lane. ²⁹"malan taka, meti keo erai kongo ulun yo ngulek epo aku ise-iese yo genawi ke ku, beta yo be yo Mesias ene" ³⁰dero laju malan epo baling kota nte nyeruku Yesus³¹des ene, murid-murid yo ngedesak Yesus diang ngulek, "Rabi, kuman ka" ³²Tapi, Yesus mere epo dero, " Aku keo nte o kan yo belo ikam tau." ³³laju murid-murid bako unti epo sama dero, " mba be belo keo ulun yo moit yo mak epo-yo. nte o kan?"³⁴Yesus mereh "Penyekokan ku yo ene ngelaku petua yo iyo semuyu aku ai nte nyundok gawi gata-yo" ³⁵mba be iko ngulek "opat bulan nua des nte ngani ngawang sampe? eti ka, aku mere epo iko, kolat mato ko ai neti pare mbo umo lemit lai ani awang. ³⁶tempo ndo lou ngani ngawang nrima upa yo ai ninduk bua nte bolum kden sampe ngani diang nasok kuli ego eka-eka.³⁷lang hal endo kesah sura endo beta, " yo mak nias nasok ai yo mak lou ngani ngawang" ³⁸Aku semuyu iko nte ngani ngawang ise-ise yo belo di gawi ko; ulun yo mak sundok nggawi yo ai iko sundok sumba epo lang gawi gata dero"³⁹deo ulun Samaria ngket kota ene jadi persaya epo Yesus koe kesah surah bawe ene. Yo miye kesaksian," yo mere diang aku eka-eka nau umbang yo sundok genawi ke ku" ⁴⁰Sundok ene, des ulun-ulun Samaria ene sampe epo Yesus, dero tindu-yo nte nongos sama-sama diang dero ai Yesus nongos mbo mneh duo olo kola yo.⁴¹ai, keo nua tambah dero yo persaya koe kesah surah Yesus se. ⁴²Dero ngulek epo bawe ene "maksa koe kesah surah ko kain jadi persaya, tapi koe kain se sundok keringo, ai kain tau se yo endo beta-beta Juru Selamat Denia"⁴³Abis duo olo, Yesus ngendikah awa menneh ene laju malan tadah Galilea. ⁴⁴Ono se ene, Yesus se sundok miye kesaksian se ulun nabi belo dipinoduli koe mbo kampung se. ⁴⁵Des sundok sampe mbo Galilea, ulun-ulun Galilea nerima-yo koe dero kito kadeo Gawi gata Yesus lang ungan paskah mbo Yerusalem koe dero lou ngompoh ungan ene.⁴⁶koe ene, Yesus ulet nua epo kana, Galilea, awa yo kono nampa danum jadi danum anggur. Mbo Kapernaum keo erai kongo pegawai istana yo pea song desung mekom. ⁴⁷Des pegawai ene kringo se Yesus "sundok ulet ngket Yudea mbo Galilea, yo malan nyeruku ai tindu epo Yesus apa ulet epo mekale pea yo koe pea yo sundok kakan mate"⁴⁸laju, Yesus mereh epo yo "ena iko belo kito tanda-tanda ai nau umbang ajaib, iko belo kakan percaya" ⁴⁹pegawai istana ene ngulek "Tuan, ulet ka onon se pea ku mate."⁵⁰Yesus ngulek epo yo "uli ka, pea ko bolum! "ulun ene persaya epo kesah surah yo nulek ke Yesus epo yo ai malan ulun ene.⁵¹Des pegawai istana ene aso la boyan, batak-batak yo ruku diang yo ai mere se pea yo song ene bolum. ⁵²pegawai istana ene ngunti epo dero des jam tenu roton pea yo mulai ale, trus, dero nuing "pre kira-kira jam ke turu" mekom yo ale.⁵³uma pea ene tau, des ene lou Yesus mereh epo yo, "pea ko bolum" jadi, pegawai istana ene ai eka-eka keluarga yo jadi persaya epo Yesus. ⁵⁴ene yo tanda ajaib ke duo yo genawi ke Yesus abis uli ngket Yudea epo Galilea.

Chapter 5

¹ Sundok ene keo olo raya ulun Yahudi; ai Yesus epo Yerusalem. ² Mo Yerusalem dmpet jawong Gerbang domba keo erai gntung, basa ulun Ibrani karan iyo Betesda; keo limo srapo. ³ Ai mo srapo srapo ene deo lumbi ulun ulun iyo kroton; ulun ulun iyo posa ulun ulun tempang ulun ulun pokung iyo skebok danum gntung ene. ⁴ Ena keo des diwa Mlekat Tuhan epo gntung ene ai ngebuk danum ene; ise iyo ono sumba lang ne sundok skebok danum ene, jadi ale ise jnis roton io.⁵Mo mne keo erai kongo ulun iyo sundok tolu pulu walu taun kola io kroton. ⁶ Des Yesus kito ulun ene lumbi mbo mne koe Io tau, koeio sundok ola nau io ene aut ngunti Yesus epo io: kakan be iko ale ?"⁷Tuwing ulun iyo kroton ene epo-Io : "Tuhan belo keo ulun iyo mdiwa aku epo lang gntung ene, ena danum iyo mulai skebok ai des aku malan epo gntung ene, ulun iyo mak diwa nyelempono aku. ⁸ Ulek Yesus epo io: uwat, engkat ai malan ka.⁹Ai des ene lou, ale ulun ene laju io ngengkat tilam io ai malan, tapi olo ene olo sabat.¹⁰koe ene ulun-ulun Yahudi ngulek epo ulun iyo bayu ale ene: olo ndo olo sabat belo di kate iko moson tilam ko. ¹¹Tapi io nuing daro: ulun iyo sundok mkale aku, io iyo ngulek epo aku: engkat tilam ko malan ka.¹²Dero ngunti epo io: ise ulun iyo, iyo ngulek epo iko engkat tilam ko ai malan ka. ¹³Tapi ulun iyo bayu ale ene, belo tau ise ulun iyo, koe Yesus sundok mapos ngket ekang ulun deo ene mo awa mne.¹⁴Nua Yesus mangkoruku diang io lang Bait Allah laju ngulek epo io, iko sundok ale; nang nampa Dosa nua, apa mo iko nang keo tambah triyau. ¹⁵Ulun ene baling, laju ngesah epo ulun-ulun Yahudi, se Yesus iyo memekale io.¹⁶Ai koe ene ulun-ulun Yahudi bekomer kakan ngurou Yesus, koe Io nggawi nau umbang ene mo olo Sabat. ¹⁷Tapi Io ngulek epo dero: "BapaKu nggawi iyo sampe tempo ndo, ene moko Aku nggawi lou. ¹⁸Koe ene ulun-ulun Yahudi aso bekomer nua nte ngempate Io, mba koe Io ngmapos olo Sabat tingen, tapi koe Io ngulek se Allah ene Bapa IO se, ai diang IO memesama Io ding Allah.¹⁹Ene moko Yesus nuing dero, ulek Io: "Aku ngulek epo ikam, sebeta iyo, Anak belo di kuli nggawi ise-ise ngket Io se, ena Io belo di kito Bapa nggawi iyo; ise iyo gawi Bapa, ene lou io gawi Anak. ²⁰Koe Bapa kosang Anak, ai IO memetau epo Io, eka-eka nau iyo gawi Io se, ai Io memetau epo aio gawi iyo aso olai nua se gawi ene apa ikam tambah bengong.²¹Koe, sama kati Bapa memesuli ulun mate ai mie dero penyembolum, ktine lou Anak mie penyembolum epo ise iyo petua Io. ²²Bapa belo di ngakim ise-ise, tapi sundok dnie eka ngakim ene epo Anak. ²³Apa eka ulun anta ngormat Anak sama kati dero ngormat Bapa, ulun iyo belo di ngormat Anak belo di ngormat Bapa iyo nyemuyu Io.²⁴AKU ngulek epo iko: sebeta iyo ise iyo kringo pemesara KU ai percaya epo Io iyo nyemuyu AKU io keo bolum iyo kden ai belo lumpat nukum koe io sundok wensu engket lang maut epo la bolum.²⁵AKU ngulek epo iko; sebeta iyo des iyo anta keo ai sundok keo, se ulun-ulun mate anta kringo oyon Anak Allah ai dero iyo kringo iyo, anta bolum.²⁶Koe sama kati Bapa keo bolum lang kompu Io se, ketine lou Anak die Io bolum lang kompu Io se. ²⁷ Ai IO sundok miye kuasa epo Io ente ngakim, koe Io ene Anak Manusia.²⁸Nang ikam eran anta nau ene, koe keo des iyo, se eka ulun iyo lang kubur anta kringo oyon IO, ²⁹Ai dero iyo sundok nggawi buen anta baling ai nyuli nte bolum iyo kden, tapi dero iyo nggawi iyo triau anta nyuli nte ukum.³⁰AKU belo dikuli nggawi ise-ise ngket Aku se; Aku ngakim sama kati iyo dingo KU, akim Ku ene adil, koe Aku belo ngaya pengenanam KU se, tapi pengenanam IO iyo nyemuyu Aku. ³¹ Ena Aku ngesah nau umbang Ku se, nau pengesah Ku ene belo di beta. ³² Keo iyo mak iyo ngesah nau umbang AKU ai AKU tau, se kesah iyo die IO nau umbang KU ene beta.³³Ikam sundok nyemuyu ulun epo Yohanes ai io sundok ngesah nau umbang iyo kono; ³⁴tapi Aku belo di kakan penyurah ngket ulun, tapi Aku ngulek nau endo, apa ikam slamat. ³⁵IO ene plita iyo dolan ai keo wala ai ikam kakan ngiso ile-ile tingen wala ene.³⁶Tapi Aku keo aso kesah iyo perlu beta se kesah Yohanes,yodoko gawi gata iyo die Bapa epo Aku, apa Aku nggawi iyo. gawi gata ene lou iyo gawi-Ku tempo ndo, ai ene lou iyo miye pengesah nau umbang-Ku, se Bapa iyo nyemuyu Aku. ³⁷ Bapa iyo nyemuyu Aku, iyo doko iyo ngesah nau umbang-Ku, ikam belo pini kringo oyon-IO,nau IO lou ikam belo pini kito. ³⁸Ai Firman-Io belo di montong kompu kam, koe ikam belo percaya epo-Io iyo nyemuyu Aku³⁹Ikam beguru Kitab-kitab suci, koe ikam ngomoi kou-Io ikam kuli bolum iyo kden, tapi nyonggoh Kitab- kitab suci ene miye pengesah nau umbang-Ku, ⁴⁰Tapi ikam belo dikakan ulet epo-Aku nte nrima bolum ene.⁴¹Aku belo perlu hormat ngket ulun. ⁴²Tapi nau umbang kam, Aku sundok tau se lang kesong kam se belo dikeo kasih epo Allah.⁴³Aku ulet makai karan Bapa-KU ikam belo di nrima Aku; tapi ena ulun io mak ulet makai maran io se, ikam nrima io. ⁴⁴ Ketimbe nau ikam percaya, ikam iyo nrima hohmat ngket ulun iyo mak ai iyo belo meto hormat iyo ulet ngket Allah iyo Esa ?⁴⁵Nang ikam ngomoi, se Aku anta ngakim ikam la onon Bapa; iyo ngakim ikam ene Musa, yodoko Musa, iyo epo io ikam percaya. ⁴⁶ Koe ena ikam percaya epo Musa, pasti ikam percaya lou epo Aku, koe io sundok nulis nau umbang-Ku. ⁴⁷Tapi ena ikam belo percaya epo ise iyo tulis-io, ketimbe nau ikam percaya ise iyo ulek-Ku?"

Chapter 6

¹ sundok ene yesus kentas gentung Galilea,yo ene gentung Teberias ²Deo ulun nyarak Io koe dero kito nau umbang ajaib yo Io genawi epo ulun-ulun kroton.³ Sundok ene,Yesus dombo epo tunden ai tunge mbo mne diang murid-murid-Io.4 Dees ene ungan Paskah ulu Yahudi sundok dempet.5 Ulak meti epo kliling Io ai kito ulun deo ulet epo Io,Yesus ngulek epo,"Ela mbe taka kuli moli roti apa ulun-ulun ene kuli kuman?"6 Yesus ngulek nau umbang ene nte nyoba Filipus koe sebeta yo Io se tau ise yo anta Io gnawi.⁷ Filipus nuing,"Roti diang uman 200 dinar belo anta puli nte dero,tontan eka-eka dero kuli erai yo bute yo paling idi."⁸keo erai kongo -Io,yo ene Andreas erai buntung Simon Petrus,ngulek epo-Io:

¹⁰ Yesus ngulek,"suyuh ka eka-eka ulun apa tunge."Mbo awa yo deo dikut,jadi ulun-ulun ene tunge kira-kira limo ribu bang song kdeo yo.¹¹ Laju,Yesus ngalek roti ene ai sundok ngucap syukur,Io ngembagi roti-roti ene epo dero yo tunge;ketine lou gawi Io diang esa-esa ene tenu-tenu yo dero kakan.¹²Des eka-eka ulun sundok boting,Yesus ngulek epo murid-murid-Io,"Kenumpul yo sisa okan apa belokeo yo noding."¹³Koe ene, eka murid ngumpul yo ai ngatok duo belas kepit diang sisa ngket limo roti jelai yo denikah koe dero yo sundok kuman. ¹⁴Des ulun-ulun ene kito tanda ajaib yo genawi koe Yesus,dero ngulek,"Io endo pasti Nabi yo jenanji anta ulet epo denia." ¹⁵Ke tau se ulun deo ene kakan ulet ai maksa Io jadi Raja nte dero,Yesus nyingkir nua epo tunden Io Sederai.Yesus malan ban danum.¹⁶Des olo sundok mulai nayap, muri-murid diwa epo gentung, ¹⁷likas dombo epo perau, dero mulai ngentas danau epo Kapernaum. olo sundok mulai seom, tapi Yesus mba pian ulet ngompoh dero. ¹⁸Gentung mulai ngombak koe siup riut ries.¹⁹Yesus tau se murid-murid-Iyo kakan ngunti epo-Iyo,laju Iyo ngulek epo dero,"Beta be ikam bako unti epo sama ikam se nau umbang yo Aku maksud des Aku ngulek,belo diola aut ai ikam belo anta kito aku nua;ai nua,belo diola nua,ai ikam anta kito Aku'? ²⁰Diang beta-beta yo,Aku ngulek epo ikam,ikam anta nangis ai nyoru,tapi denia anta ego;ikam anta berduka,tapi dukacita kam anta wensut jadi sukacita. ²¹Des ulun bawe ngemekus,io kiso siet koe des yo nte ngemekus sundok ulet;tapi sundok pea yo kino mekus,io belo kiso se siet balo oli koe sukacita koe erai kongo ulun sundok kino mekus mbo denia endo.²²Ketine lou ikam kiso kanam penderitaan tempondo, tapi Aku anta nyeruku ikam nua ai kesong kam anta bersukacita,ai ndok belo erai kongo yo anta kate ngalek sukacita kam ngket ikam. ²³Des olo ene,ikam belo anta ngunti ise-ise epo Aku.Diang beta-beta yo,Aku ngulek epo ikam,ise-ise yo penindu kam epo Uma-Ku lang karan-Ku,Io anta miye yo epo ikam.24 Sampe tempondo,ikam belo pinih tindu ise-ise lang karan-Ku.Tindu ka,ai ikam anta nerima yo apa sukacita kam jadi ponuh."Penguret ombon denia²⁴Des ulun deo kito, se Yesus belo keo mo mne ai murid-murid-Io belo keo lou, dero dombo perau-perau ene laju malan epo Kapernaum epo meto Yesus. ²⁵ Des ulun deo ruku Yesus la mpai tesik ene, dero ngulek epo-Io:"Rabi ketimbe nau Ko tau ulet mo mendo?"²⁶Yesus nuing dero; "Aku ngulek epo ikam, sebeta iyo ikam meto Aku, belo dikoe ikam kito tanda-tanda, tapi koe ikam sundok kuman roti ene ai ikam boting. ²⁷Begawi; mba di nte okan iyo anta nte nampa benasa, tapi nte okan iyo betahan sampe bolum iyo kden,iyo anta die Pea Ulun epo ikam: koe Io doko iyo ptua Bapa,Allah, diang tanda-Io.²⁸"Laju ulek dero epo-Io:"ise arus gawi kain, apa kain nggawi gawi iyo petua Allah?" ²⁹Tuing Yesus epo dero:"ndo doko gawi iyo petua Allah apa ikam percaya epo Io iyo sundok suyu Allah."³⁰Ulek dero epo -Io:"Tanda ise iyo gawi-Ko, apa kain kuli meti iyo apa percaya epo- Iko? gawi ise iyo gawi-Ko? ³¹ Itak kakah kain sundok kuman mana mo padang gurun, kati iyo sundok tenulis: Dero die -Io kuman roti ngket sorga."³²Ulek Yesus epo dero :"Aku ngulek epo ikam, sebeta iyo mba di Musa iyo mie ikam roti ngket sorga, tapi Bapa-Ku iyo mye ikam roti iyo beta ngket sorga, ³³ Koe roti iyo ngket Allah iyo doko roti iyo diwa ngket sorga ai iyo miye penyembolum nte denia." ³⁴Ulek dero epo -Io: "Tuhan, die Ko kain roti ene dor-doran."³⁵Ulek Yesus epo dero: "Aku doko roti bolum; ise iyo ulet epo Aku, io anta belo dislau nua, ai ise iyo percaya epo Aku, io belo di anta krengan nua. ³⁶ Tapi Aku ngulek epo ikam; walau ikam sundok kito Aku, ikam belo percaya. ³⁷Eka iyo die Bapa epo Aku anta ulet ngompoh Aku, ai ise iyo ulet epo Aku, io belo anta dioding-Ku.³⁸Koe Aku sundok diwa ngket Sorga mba di nte nggawi iyo petua-Ku, tapi nte nggawi ise iyo petua IO iyo sundok nyemuyu-Aku. ³⁹ Endo doko petua IO iyo sundok nyemuyu Aku, yodoko apa eka iyo sundok die IO epo Aku nang keo iyo tinolengo, tapi sampe pengenyuli-Ku mo penundok denia. ⁴⁰Koe ndo doko iyo petua Bapa-Ku, yodoko apa tongku ulun, iyo kito Anak ai iyo percaya epo-Io keo bolum Iyo kden, ai apa Aku memesuli io mo penyudok denia. "⁴¹Ngriten beta ulun Yahudi nau umbang-Io, koe Io ngulek: "Aku doko roti iyo diwa ngket sorga. " ⁴²Ulek dero: mba be IO endo Yesus, pea Yusuf ai ine uma Io taka tau? ise moko IO ngulek: Aku diwa ngket sorga?"⁴³Tuing Yesus epo dero: "nang ikam ngriten. ⁴⁴Nok belo erai kongo ulun iyo kuli ulet epo Aku, ena io belo dnurut koe Bapa iyo nyemuyu Aku, ai io anta pesuli-Ku mo pengeka denia.⁴⁵ Keo tenulis lang Bebal nabi-nabi: ai dero anta eka benatuk koe Allh. ai tongku kongo ulun, iyo sundok kringo ai nrima tutui batuk ngket Bapa, ulet epo Aku.⁴⁶Nau umbang ene belo di nte eran se keo ulun iyo sudok kito Bapa. Io tingen iyo ulet ngket Allah, Io doko iyo sundok kito Bapa. ⁴⁷Aku ngulek epo ikam: sebeta iyo ise iyo percaya, io keo penyembolum iyo kden.⁴⁸Aku doko roti iyo bolum. ⁴⁹Itak kakah kam sundok kuman manna mo padang gurun tapi dero mate.⁵⁰Ndo doko roti iyo diwa ngket sorga: ise io kuman iyo, io belo anta mate.. ⁵¹Aku doko roti bolum iyo diwa ngket sorga. ena keo ulun kuman roti ene, io anta bolum sekola-kola iyo, ai roti iyo die -Ku ene yodoko isi-Ku se, iyo anta die-Ku nte penyembolum lang denia."⁵²Ulun-ulun Yahudi ruok diang dero sama dero ai ngulek: ketimbe nau Io kuli miye isi Io epo taka nte okan. " ⁵³Ulek Yesus epo dero: "Aku ngulek epo iko,sebeta iyo ena ikam belo dikuman isi Anak Manusia ai ngisop Daya-Io, mba di keo iyo bolum lang kopu kam.⁵⁴Ise iyo kuman isi-Ku ai ngisop Daya-Ku,io keo bolum iyo kden,ai Aku anta memesuli io des penyundok denia. ⁵⁵Koe isi-Ku ene beta-beta pengokan ai Daya-Ku ene beta-beta nte isop. ⁵⁶Ise iyo kuman isi-Ku ai isop Daya-Ku, io nongos lang Aku ai Aku lang io.⁵⁷Sama kati Bapa iyo bolum nyemuyu Aku ai Aku bolum koe Bapa, ketine lou ise iyo kuman Aku, io bolum koe Aku. ⁵⁸Endo doko roti iyo diwa ngket sorga, mba dikati roti iyo okan itak kakah kam ai dero mate. ise kuman roti endo, io anta bolum sekola-kola iyo." ⁵⁹Eka-eka endo ulek Yesus mo Kapernaum des Io nutui matuk lang lou awa ibadah.⁶⁰Sundok dero kringo eka-eka ene deo murid-murid Yesus iyo ngulek: "pemesara endo ries, ise iyo klian nempaning iyo?" ⁶¹ Yesus mo lang kesong-Io tau, se murid-murid-Io ngriten diang nau umbang ene, ngulek epo dero: "keo be pemesara ene nte ngrusak iman kam?⁶²Ai ketimbe nau iyo, ena ikam kito Anak Manusia dombo epo awa Io keo onon ene? ⁶³Roh doko iyo nampa bolum, isi belo beta di keo jodo. pemesara-pemesara iyo ulek-Ku epo ikam ene roh ai penyembolum.⁶⁴Tapi keo lelu ikam iyo belo percaya."koe Yesus tau ngket tla, ise iyo belo percaya, ai ise iyo anta nyerah Io. ⁶⁵Laju Io ngulek ke ene Aku ngulek epo ikam: nok belo keo erai kongo ulun iyo kuli ulet epo Aku, ena Bapa belo miye iyo epo io."⁶⁶Ngket ene deo murid-murid-Io iyo belo nyanda ai belo ganggu diang Io. ⁶⁷Ulek Yesus epo duo blas kongo murid-Io; "mba be ikam belo kakan malan lou?" ⁶⁸ Tuing Simon Petrus epo-Io; "Tuhan, epo mone kain malan? pemesara-KO ene doko iyo bolum nte kden; ⁶⁹Kain percaya ai tau, se IKO doko iyo brse ngket Allah."⁷⁰Tuing Yesus epo dero: "Mba di Aku se iyo nyeing ikam iyo duo blas endo? tapi erai kongo ikam iyo jadi iblis." ⁷¹Iyo kno Yesus ene yodoko Yudas pea simon Iskariot; koe io doko iyo anta nyerah Yesus, iyo doko io ene iyo keduo blas murid ene.

Chapter 7

¹sundok ene Yesus malan ngeliling Galilea Io belo kakan malan mbo Yudea ke ulun-ilun Yahudi la lane kan ngempat Io. ²Des ene olo raya ulun Yahudi yodoko olo raya Pondok Daun duni aut³moko ene erai buntung erau buntung Yesus ngulek epo Io "Berangkat ngket mendo po Yudea, apa murid-murid ko lau anta meti gawi gata iyo Aku. ⁴Keo belo keo ulun ngelaku ise masam suni-suni ena Io kaka kenal ulun deo na iko ngawika pekelak ko diri ko epo umum"⁵koe erai buntung eari buntung Yesus se mba lou epo Io ⁶Yesus ngulek oep dero. Des nte oki belo pian sampe tapi nte ngkam keo aso. ⁷Denia belo kuli kekoi se ikam tapi denia kekoi se Aku koe Aku mie kesaksian nau umbang denia se gawi gata dero triaw⁸malan ka ikam po perayaan ene Aku belo pian po perayaan ene koe des nte oki belo pian ampe". ⁹lipa bekesah ketine Yesus netap nongos la Galilea.¹⁰Tapi lipas erai buntung erai buntung Yesus malan po perayaan lane, Yesus malam lau epo lane belo di trang-terangan tapi suni-suni. ¹¹Ulun ullun Yahudi meto Io lang perayaan ene¹²keo deo konis-konis ekang ulun nau umbang Io keo iyo nglek iyo ulun buen? Keo lou iyo ngulek "Belo, Ioyo ngetang rayat" ¹³tapi ndok belo erai kango ronu besara trus trang nau umbang Io koe takut se ulun-ulun Yahudi.¹⁴Des desung ungan ene Yesus sumba po Bait Allah ai mulai ngajar. ¹⁵Ulun-ulun Yahudi jadi enan ai ngulek "ktimbe ulun ndo keo pentau iyo ketine pdahal belo di blajar?" ¹⁶Yesus nuing dero ai ngulek "batuk tutui ku ene mba di keet Aku se? tapi ngket Io iyo ngemuyu Aku.¹⁷ena keo ulun yo kakan ngelaku pengkakan Allah? Io anta se bantuk tutuiKu? ene ket Allah be atau ngket Aku se. ¹⁸ulun Iyo besara ngket didi se kakan meto mekolai diri iyo se tapi ulun iyo meto mekolai nte Io. Iyo yemuyu iyo? Io kono ai belo keo yo belo kano lang diri yo.¹⁹Belo be Musa mie hukum taurat epo ikam tapi ndok belo erai kongo ikam patah epo Hukum ise moko iko ngomer nte ngempete Aku? ²⁰ulun deo ene nuing iko senumba roh jahat ise iyo ngomer ngempat iko.²¹Yesus ngulek epo dero "Aku bayu ngelaku erai bute gawi ai ikam eka heran, ka ngawi gawi lak iko bengong. ²²Musa mie ikam katep sebeta iyo ene makse Musa ket itak kakan ai iko ngatep ulun pada olo sabat.²³Naa ulun senunat des olo sabat apa Hukum Musa belo di nelongar ise moko iko mara epo Aku koe Aku meng kale ulun des olo Sabat. ²⁴Nang ngenderesok iyo melak dresok diang iyo buen.²⁵Sundok ene ulun-ulun iyo nongos mbo Yerusalem ngule mak bek Io ene ulun iyo kakan Io kakan pate dero ene. ²⁶tapi eti kam Io besara terang-terangan ai dero belo ngulek! ise-ise epo bahe pemimpin-pemimpin ene beta-beta sundok tau se iya doko Kristus. ²⁷tapi taka tau ket mbe ulun ndo ulett ndo belo erai kong ulun tau ngekt mbe iyo ulet koe ene? desung Yesus matuk nutui mbo Bait Allah? Io bisara²⁸Diang oyon ries ikam kenal se Aku ai tau ket mone Aku ulet ? tapi Aku belo di ulet ngket diriKu se tapi Io Iyo nyunyu Aku ene, konoba ikam badi kenal se Io. ²⁹tapi Aku tau se Io koe Aku ulet ke Io ai iyo doko iyo sundok nyunyu Aku³⁰Laju dero ngomer nangop Io tapi ndok belo erai kongo nengkil Yesus koe des te iyo belo pian sampe. ³¹tapi deo ngket ulun-ulun ene persaya epo Yesus dero ngulek! ena Kristus ene ulet mungki n be Iyo ngelaku lengkat kdeo tanda ajaib se iyo sundok gawi ulunndo. ³²ulun-ulun Farisi kringo ise iyo kesa surah ulun deo ene nau umbang Yesus moko Imam-Imam pengutok ai ulun-ulun Farisi nynyu penjaga jaga Bait Alllah nte nangop Io.³³Koe ene Yesus ngulek des nte oki nongos diang toro ile-ile bute asa ai sundok ene Aku anta brangkay epo Io iyo nynyu Aku. ³⁴Ikam meto Aku, tapi Belo kan ruku Ku diyang la mone Aku keo ikam belo di kuli ulet epo lane.³⁵ulun-ulun Yahudi ene bisara epo sama dero se epo ulun ndo anta brangkat epo ulun Yahudi iyo nongos la ekang ulun-ulun Yunani ai matuk nutui ulun Yunani. ³⁶Ise maksud pemensara Io yo ngulek "Ikam anta meto Aku, tapi belo anta ruku, ai mbo mone Aku keo, ikam belo di kuli ulet epo lane?"³⁷Des olo pngabis, mbo ujung ungan ene, Yesus akat ai bsara diang oyon ries, ulek Io " Ena keo yo krengan buen doko io ngompoh Aku ai isop. ³⁸Ulun yo persaya epo Aku, kati yo ulek Kitab Suci, ngket lang diri io anta smalir pnyemalir danum bolum".³⁹Maksud Yesus ene yo doko Roh, to anta trima ulun yo persaya epo Ip, Koe Roh ene belo pian dnie koe Yesus belo pian kinomulia.⁴⁰Des dero nmpering pmnsara ene deo ngket dero ngulek " Ulun endo beta-beta Nabi, ⁴¹ulun yo mak nglek "Io endo doko Kristus" Ulun yo mua ngulek "Mungking be Kristus ulet ngket Galilea? ⁴²Belo be Kitab Suci ngulek se Kristus uket ngket upus Daud ai ngket Betlehem, desa awa Daud bai nongas?"⁴³Laju , terjadi doko belo besengkono epo sama dero koe Yesus. ⁴⁴Tenu-tenu kong engket dero keo yo kakan nangop Yesus, tapi ndok belo erai kongo nengket Io.⁴⁵Koe ene, pnjaga-pnjaga Bait Allah ene mulik epo imam-imam pngutok ai ulun-ulun Farisi, yo ngunti epo dero "Iese moko ikam belo moit Yesus?" ⁴⁶Pnjaga pnjaga Bait Allah ene nuing, "Ndok belo erai kongo ulun pini bsara kati ulun endo"⁴⁷ulun-ulun Farisi ene nuing dero, "Sundok kona ponotang lou be ikam?" ⁴⁸Bahe keo di erai kongo ngket pemimpin atau ulun farisi yo sundok persaya epo Io? ⁴⁹Tapi, ulun deo yo belo tau Hukum Taurat endo ene terkutuk"⁵⁰Tapi Nikodemus erai kong ngket dero, yo prne nyuruku Yesus, ngulek epo dero. ⁵¹"Ngukum ulun be Hukum Taurat taka ena ulun belo pian kringo hal ene ai ise yo kaku io?" ⁵²Dero muing "Ulun Galilea be iko slidik ai eti ka se belo keo nabi ulet ngket Galilea".⁵³Sundeok ene, dero eka uli epo low masing-masing

Chapter 8

¹ Yesus malan epo Bukit Zaitun. ² Ma manin Yesus ulet epo Bukit Allah, ulun eka ulet Yesus. Io tungge matuk dero. ³ Semana ulet ahli ahli Torat diang ulun ulun Farisi moit bawe iyo kono slet dero diang ulun song,dero mayak iyo la tenga-tenga.⁴ Ulek dero epo Yesus '' Guru,bawe endo kono slet kain diang song. ⁵ Hukum Torat Musa mrenta taka te nurak bawe masam endo diang batu.ise entang ko, ⁶ Bayu dero ngunti pendapat Yesus padahal tujuan dero kakan nyoba Yesus,apa kuli mesala IO⁷ Dor dero ngunti epo Yesus,akhir iyo Yesus nyuyu,ise iyo belo keo dosa ene iyo nurak ono bawe ene diang batu. ⁸ Bayu Yesus seluot nua ia nulis epo tana.⁹ Ngeringgo ene,dero ngendikah IO ba-ba diang bawe ene. ¹⁰ Bayu Yesus akat ai bunyal epo bawe ene,o ulun bawe epo mbe dero,belo keo be iyo ngukum iko ?" ¹¹Tuing bawe ene, "belo keo, Tuhan." Ulek Yesus, "Akupun belo kakan ngukum iko, malan ka, ket tempondo nang nampa dosa nua. Yesus Wala Denia¹². Yesus Ngulek diang ulun deo ene," ulek Io "tongku kongo yo nyarak Aku, belo anta malan lang seom, masa gena empun wala bolum. ¹³Nua ulun Farisi ngulek epo Yesus, " Iko ngesah, ngentang Iko se be, moko kesah ko ene belo beta¹⁴Yesus nuing te dero, bisa iyo "walau ngesah Aku se, kesahku ene beta, koe aku tau ngket mone tapi ikam belo tau ngket mone aku ulet ai epo mone Aku malan. ¹⁵iko ngukum kati sara denia sedang aku belo ngukum. ¹⁶ena Aku ngukum, hukuman-Ku ene beta. Koe Aku belo ngukum sederai, tapi diang Bapa Io ngirim Aku.¹⁷Malah lang Kitab Taurat kam, ye nulis se kesah duo ulun ene beta. ¹⁸Aku ngesah Aku se, diang Bapa iyo ngirim Aku te bekesah nau Ku¹⁹Moko dero ngunti epo iyo, mone Bapa ko, tuing Yesus, iko belo kenal Aku ai Bapa Ku, ena iko kenal Aku, iko kenal lou sebapa Ku. ²⁰Kesah surah endo Yesus ngulek iyo dempet awa persembahan pas iyo matuk la Bait Allah, tapi belo keo iyo nanggap iyo, ke belo memang pian des iyo.²¹Yesus ngulek nua epo dero, Aku bukan ngendikah ikam diang ikam meto AKu, tapi ikam anta mate lang dosa epo mone Aku kakan malan, ikam belo kuli ulet. ²²Nua ulun-ulun Yahudi ene bunyal " bahe iyo kakan mentiu, epo mone aku malan, ikam belo kuli ulet.²³Doko nua, Yesus bunyal epo dero "ikam ket iwa tapi Aku ket ombo, ikam ket denia, tapi Aku mak se ket denia endo. ²⁴Koe ene, Aku ngulek nua epo iko, se iko mate lang dosa dosa ko ena iko belo percaya epo Aku, iko tau mate lang dosa dosa ko.²⁵Dero ngunti nua epo Yesus "ise iko" sa nuing dero" Aku sundok ngulek epo ikam ket tela aut. ²⁶ Deo iyo kakan ulek Ku nau kam ene diang nyempeti, tapi iyo ngirim Aku, ene beta iyo tempaning Ku ket Io ene. Ene lah yo senampe epo denia. ²⁷Dero belo paham, pas Yesus bunyal soal Bapa.²⁸Ke ene, Yesus ngulek, pas ikam mekkombo Yesus, waktu enelah ikam tau se Aku ene Tuhan. Jadi belo keo gawi gata ku ene, iyo enelah Aku bunyal sesuai diang iyo batuk Bapa epo Aku. ²⁹Diang yo ngirim Aku keo sama-sama diang Aku, iyo belo pini ngendikah aku ba ba , koe aku gawi iyo sengkono diang petua iyo. ³⁰Des Yesus nyampe ene, deo ulun persaya epo Tuhan.³¹Nua, Yesus ngulek epo ulun ulun Yahudi, iyo persaya epo Iyo, ena ikam tetap lang FirmanKu, ikam beta-beta muridKu. ³²Diang ikam kakan tau Kebenaran diang Kebenaran ene te ngemberse ikam. ³³Dero nuwing, kain endo keturunan Abraham, belo bini ente batak ise macam moko iko ngulek ikam kakan bebas?³⁴Yesus muwing te dero ene, belo sala aku banyak epo ikam tiap ulun iyo nampa dosa ene te batak dosa ³⁵ulun iyo te batak ene, belo di nongos matan lang keluarga balo, tapi ena pea matan nongos lang keluarga ³⁶Jadi ena pea ngembrese ikam, ikan beta-beta brese.³⁷Aku tau, se ikam ene keturunan Abraham, tapi ikam ene kakan ngempate Aku, koe ikam belo nerima iyo batuk Ku ene. ³⁸Aku ngesah pengitanKu, kola diang Bapaku, ketine lou ikam, genawi iyo ise ise iyo dingo kam ket Bapa kam.³⁹dero nuing diang bunyal epo Tuhan, Abraham ene, bapa kain "tuing Yesus" ene ikam keturunan Abraham, arus ngawi ise, gawi Abraham. ⁴⁰Tapi ikam kakan ngempate aku ulun iyo nyampe Kebenaran, Iyo aku kringo ket Tuhan. ⁴¹Ikam ene cuma nggawi ise gawi Bapa kam. Dero bunyal epo Tuhan, kain belodi kinomekus ket perzinahan, kain empun erai Bapa, Io ene Allah.⁴²Yesus bunyal epo dero "ene memang Allah ene Bapa kam, ikam kosang se Aku, koe Aku ulet ket Tuhan diang Aku ulet belo di petuaKu se, Tuhan iyo ngirim Aku. ⁴³moko Ikam belo ngerti, iyo bunyal ku ene. Ene ke ikam belo kuli nemparin Firman Ku. ⁴⁴ikam ulet kem Bapa kam, iyo ene setan diang iko kakan ngawi iyo pengkakan-pengkakan Bapa kam. iyo pengempate ket ono-ono diang belo nggop epo kebenaran, belo keo kebenaran lang diri iyo, ena memang iyo bunyal eta, io ngulek ket watak iyo se ke iyo penampa eta diang bapa penampa eta.⁴⁵Keo ene Aku, ngesah Kebenaran epo ikam, ikam belo persaya epo Aku. ⁴⁶Ise lelu ikam kuli ngentang se Aku berdosa? ena memang aku ngulek kebenaran, ise moka ikam belo persaya epo Aku? ⁴⁷ise iyo ulet ket Bapa, ia nemparing firman Allah. Ene lah moko ikam belo, kuli nemparing, ke ikam belo ket Allah.⁴⁸ulun-ulun Yahudi nuing Yesus diang bunyal epo iyo beta be ena kain ngulek se iko ene ulun Samaria ai ⁴⁹Yesus nuing "Aku belo di senumban, koe Aku mekolai Bapaku tapu iko belo mekolai aku.⁵⁰Tapi Aku belo meto kemuliaan te oki se keo erai iyo meto iyo nyempeti ⁵¹diang Beta beta iyo, Aku ngulek epo iko, tiap ulun iyo nyaya FirmanKu, io belo anta kito mate.⁵²ulun ulun Yahudi ene bunyal epo Yesus "tempo endo kain tau se Io memang senumbar roh alus, keo Abraham diang nabi-nabi ene sundok mate. tapi iko bunyal, tongku ulun io ngaya firmanKu io belo anta kakan kiso mate. ⁵³Olai se Abraham be iko? bapa kain iyo sundok mate nabi-nabi lou sundok mate, diang ise Iko nyamakan diri Ko.⁵⁴Yesus nuing "ena Aku mekolai Aku se, KemuliaanKu ene belo kea arti, Bapaku iyo lah iyo mekolai Aku, iyo nau umbang Io ikan ngulek. ⁵⁵Tapi ikam belo kenal Io tapi Aku kenal Dia ena belo kenal, Aku penampa eta kati ikam tapi Aku kenal Io, ai ngaya Firman. ⁵⁶Bapako Abraham ego ke kakan meti olo Ku, Io sundok kito iyo ai ego.⁵⁷Laju ulun ulun Yahudi ene ngulek epo Io umurko belo pian limo pulu taon. tapi iko sundok kito Abraham. ⁵⁸Ulek Yesus epo dero, beta-beta aku ngulek epo ikan onom Abraham keo, Aku sundok keo. ⁵⁹ke ene dero ngalek batu, te nurak Io, tapi Yesus nyona, ai ngendikah Bait Allah.

Chapter 9Ulun Posa Ngket Nekus Ale

¹ Montuk Yesu malan, Io kito ulun posa ngket kino mekus. ² Murid-murid Yesus ngunti epo Io, "Yesus ise ulun yo berdosa, ulun ene atau ulun tuo io, moko io kino mekus posa?"³ Tuing Yesus, "Makse di io atau ulun tuo io yo berdosa, melainkan apa gawi gata Allah pino kelak lang io. ⁴ Taka harus nggawi gawi-gata Io yo ngutus Aku tebulu olo aso molo; ena malom ulet, belo keo ulun kuli begawi. ⁵ Tebulu Aku aso lang denia, Akulah wala denia."⁶Sundok bunyal ketina, Yesus nepus epo tana bayu mobo iwoy Io diang tana, laju mese epo mato ulun ene, ⁷ ai ngulek epo io, "Malan, bui kompu tonga ko la kolam Siloam." Siloam arti yo "nutus". Laju, ulun ene malan, mui kompu tonga io, ai io mulik diang meti.⁸ ulun-ulun dempet lou io ai dero pini kito io des aso posa ngulek, "Makse beh ulun endo yo biasa tunge ai ngemis ene?"⁹ keo tenga yo ngulek, "O'o, io memang pengemis ene." Yo mak ngulek, "Makse, io kerai nau tingen diang pengemis ene." Tapi, ulun yo posa ene nde ngulek, "Akulah pengemis ene."¹⁰ Bayu, ulun-ulun ene ngunti epo io, "Ketimbe mato ko kuli meti?"¹¹ Tuing ulun ene, "Ulun yo nan karan Yesus ene mobo tana ai mese epo matoku. Laju, Io ngulek epo aku, 'Malan epo siloam ai bui kompu tonga ko', jadi aku malan ai mui kompu tonga, bayu aku kuli meti."¹² Dero mere epo iyo, "La mone Ulun ene?" Tuing io, "Aku belo tau."¹³ Laju dero moit ulun yo posa ene ro ,epo ulun Farisi ¹⁴ Montuk olo Yesus mobo tana aingembuka ulun ene mbo olo Sabat ¹⁵ Ulun Farisi ene ungunti nua po ulun ene ketimbe nau io moko kuli meti . Io ungulek epo dero " Io mese tana benobo ene po matoku, ai aku mui kompu tongaku bayu aku kuli meti".¹⁶ Koe ene, tenu-tenu ulun Farisi ene ngulek, "Ulun ene belo di ket Allah koe iyo belo patuh epo olo sabat." Yo mak ngulek, "tapi, mungkin beh ulun berdosa kuli nampa tanda ajaib kati endo?" mulai ngket ene dero salo tangki oli.¹⁷ Jadi dero ngunti nua apo ulun posa ene, "Ise san ko nau Io ene koe Ie sundok mekolat mato ko?" Ulun ene nuing, "Io ene Nabi"¹⁸ Ulun-ulun Yahudi ene nokon belo persaya epo io, se ulun ene beta posa nde tapi tempo ndo kate meti, ampe dero momba ulun tuo ngket ulun yo tempo ndo kate meti ene,¹⁹ ai ngunti epo dero, "pea ko beh endo, yo ulek ko posa ngket kino mekus? Ena ketine, ketimbe nau io tempo ndo kate meti?"²⁰ Ulun tuo io nuing dero ai ngulek, "Kain tau se io pea kain, ai io posa ngket kino mekus, ²¹ tapi ketimbe nau io tempo ndo kate meti, kain belo tau; atau ise ulun yo sundok mekolat mato io, kain belo tau. Unti ko ka epo io, io sundok tuo aut; io kuli bunyal nte io se."²² Ulun tuo io ngulek kati ene koe dero takut epo ulun-ulun Yahudi. Koe, ulun-ulun Yahudi ene sundok sepakat, se ise ka ulun yo ngangket Yesus ene Kristus, kakan tinom baling ngket sinagoge. ²³ Enelah yo nampa ulun tuo io ngulek, "Io sundok tuo aut, unti ka epo io."²⁴ Jadi, nte keduo derang yo ulun-ulun Yahudi momba ulun yo posa ene nde, ai ngulek epo io, "Die ko kemuliaan nte Allah, kain tau se Ulun ene bedosa"²⁵ Io nuing, "Beta be Ulun ene ulun bedosa atau belo, aku belo di tau; erai bute pentau ku, des ene aku posa, tapi tempo ndo aku kate meti."²⁶ Dero ngulek epo io, "Ise gawi Io epo iko? Ketimbe nau Io mekolat mato ko?²⁷ Io nuing dero, "Aku sundok ngulek epo ikam, tapi ikam belo kakan keringo yo; ise moko ikam kakan ngeringo yo nua? Ikam kakan jadi murid-Io lou beh?²⁸ Laju, dero ngina io ai ngulek, "Iko ene murid Ulun ene, tapi kain endo murid-murid Musa. ²⁹ Kain tau se Allah sundok bunyal epo Musa, tapi nau umbang Ulun ene, kain belo di tau ngket mone pengulet Io!"³⁰ Ulun ene nuing ai ngulek epo dero, "Aneh beta ena iko belo tau ngket mone pengulet Io, padahal Io sundok mekolat mato ku. ³¹ Taka tau se Allah belo nempaning ulun bedosa, tapi ise ka ulun yo takut epo Allah ai nggawi petua-Io, Allah nempaning io.³² Ngket bai sampe tempo ndo, belo pini keringo keo ulun mekolat mato ulon yo posa ngket kino mekus. ³³ Ena pengulet Ulun ene makse ngket Allah, Io belo anta kuli nggawi ise-ise."³⁴ Ulun-ulun Yahudi ene nuing ai ngulek epo io, "Iko kino mekus ponu diang dosa, tapi iko kakan nutui matuk kain?" Laju, dero ngusa ulun ene.³⁵ Yesus keringo se ulun-ulun Yahudi ene sundok ngusa ulun posa ene; des Yesus ruku diang io, Yesus ngulek, "Beta beh iko percaya epo Pea Ulun?"³⁶ Ulun ene nuing, "Ise si Io ene, Tuhan, apa Aku Persaya epo-Io?"³⁷ Yesus ngulek epo io, "Iko sundok kito Io. Io ene yo desung bunyal diang iko."³⁸ Ulun ene nuing, "Tuhan, aku persaya!" Laju, io nyongkok mbo onon-Io.³⁹Yesus ngulek, "Nte penghakiman Aku ulet epo denia endo apa dero yo belo kito, kate kito ai dero yo kate kito, jadi posa."⁴⁰ Tenu-tenu ulun Farisi yo keo mbo dempet-Io keringo nau umbang ene, ai ngulek epo-Io, "Bele beh kain posa lou?"⁴¹ Yesus ngulek epo dero, "Ena ikam posa, ikam belo keo dosa; tapi koe ikam ngulek, 'kain kate kito', dosa kam nokon keo."

Chapter 10

¹Yesus ngulek, "Diang beta-beta yo, Aku mere epo iko, ulun yo sumba epo reban domba belo tete jawong, tapi mengket tete boyan yo mak, ulun ene pengako ai perampok. ²Tapi, ulun yo sumba tete jawong, io adalah empu domba.³ Nte io, pendurung jawong ngengaw jawong, laju domba-domba keringo oyon io, laju io momba domba-domba mpun io se diang karan dero, ai ngayak dero epo baling. ⁴ Sundok ene io nembaling ndok eka domba yo ene, io malan la onon dero ai domba-domba yo ene nyarak io koe dero tau oyon io.⁵ Ulun yo mak belo anta sarak dero, tapi dero malah makat ngket io koe dero belo tau oyon ulun yo mak. ⁶ Pemerawet enelah yo ulek Yesus epo dero, tapi dero belo paham ise yo bayu surah Yesus epo dero ene.⁷ Koe ene, Yesus ngulek nua epo dero, "Beta-beta yo, Aku mere epo iko, Akulah jawong epo domba-domba ene. ⁸ Ise ka ulun yo ulet onon Aku ene pengako ai perampok, tapi domba-domba belo ngeringo dero.⁹ Akulah jawong. Ena keo ulun sumba tete Aku, io sinolamat, ai baling sumba ka io, ai ruku diang jaba dikut. ¹⁰ Pengako ulet pulun nte ngako, ngempate, ai mentomo; Aku ulet apa dero empu bolom, ai ngempu yo diang ruwak ruwaw.¹¹ Akulah gembala yo buen; gembala yo buen mie bolum yo nte domba-domba. ¹² Ulun yo nupa, makse di gembala, makse empu domba-domba ene, semana kito sengkalau ulet, io ngedikah domba-domba ene ai monsit; sengkalau ene nerkam ai nyetuar domba-domba ene. ¹³ Io monsit koe io nupa io belo di nyanda diang domba-domba ene.¹⁴ Akulah gembala yo buen. Aku tau se domba-domba-Ku ai domba-domba-Ku tau se aku ¹⁵ sama kati Uma tau se Aku ai Aku tau se Uma; ai Aku mie bolum-Ku nte domba-domba ene. ¹⁶ Aku keo lou domba-domba yo mak* yo makse ngket reban endo; Aku harus moit dero lou, ai dero laju ngeringo oyon-Ku; ai dero kerai diang erai gembala.¹⁷ Koe ene Bapa kosang se Aku, koe Aku mie bolum-Ku apa aku kuli ngalek yo nua. ¹⁸ Ndok belo keo erai kongo sundok ngalek yo ngket Aku, semakse Aku se yo mie mone yo sengkono diang pengkakan-Ku se. Aku keo hak nte mie bolum-Ku, ai aku keo lou hak nte ngalek yo nua. Endolah perenta yo Aku kuli ngket Uma-Ku."¹⁹ Sindai nua, keo perpecahan mbo ekang ulun-ulun Yahudi koe penyurah Yesus ene. ²⁰ Deo ngket dero yo ngulek, "Io ene kono gawi uwok, ai kuto. konombe ikam ngeringo se Io?"²¹ yo mak ngulek, "Ine makse di penyurah ulun yo kono gawi uok. Kuli beh uok ngebuka mato ulun posa?" Yesus ai Uma ene Erai.²² Des ene, desung olo raya Penahbisan mbo Yerusalem. Des ene desung musim rongin, ²³ ai Yesus desung malan lang Bait Allah, mbo Serambi Salomo. ²⁴ Laju, ulun-ulun Yahudi bekumpul mbo geliling Io ai mere apo-Io, "Ampe kola Iko belo nyanda bolum kain yo bengong endo? Ena Iko Kristus, ulek diang terus terang epo kain."²⁵ Tuing Yesus epo dero, "Aku sundok mere epo ikam, tapi ikam belo persaya. Gawi gata yo tampa Ku lang Uma-Ku, ene yo mie kesaksian nau umbang Aku. ²⁶ Tapi, ikam belo di persaya koe ikam makse di domba-domba-Ku²⁷Domba-domba-Ku, Aku tau se dero ai dero nyarak Aku. ²⁸Aku mie bolum yo kekal epo dero, ai dero beo di anta tomo; ai ndok belo erai kongo yo kuli ngerebut dero ngket kayang-Ku.²⁹Uma-Ku, yo sundok mie dero epo Aku, olai se yo mak, ai ndok belo erai kongo kuli ngerebut dero ngket kayang Uma. ³⁰Aku ai Uma ene erai." ³¹erai derang nua, ulun-ulun yahudi ngalek batu nte nurak Yesus.³²Tapi, Yesus ngulek epo dero, "Aku sundok nutui epo iko deo gawi gata buen ngket Uma, gawi gata yo mone ngket ene yo nampa iko kaka nurak Aku diang batu?" ³³Ulun-ulun Yahudi ene nuing Io, "Makse di koe gawi gata buen moko yo kain kakan nurak Iko diang batu, tapi koe hujat; ai koe Iko, yo pulun yo ulun biasa, nampa diri-Ko jadi Allah."³⁴Yesus Nuing dero, "Belo beh sundok keo lang Bebal Taurat, 'Aku sundo berfirman, Iko ene allah'? ³⁵Ena Allah mere se dero yo ngangkit firman ene 'allah', padahal Bebal Berse belo kuli benatal, ³⁶ene beh yo ulek ko tentang Io yo sundok Uma temberse ai utus epo lang denia, 'Iko ngehujat', koe Aku ngulek epo iko, ' Aku Pea Allah'?³⁷Ena Aku belo ngeaku gawi gata Uma-Ku, nang persaya epo Aku. ³⁸Tapi, ena Aku ngelaku gawi gata ene, walau iko belo persaya epo Aku, persaya ka epo gawi gata ene apa iko tau ai paham se Uma lang Aku, ai Aku lang Uma." ³⁹Erai derang nuda, dero nyoba nangop Yesus, tapi Io lolos ngket dero.⁴⁰Laju, Yesus malan nua kentas lowak Yordan epo awa Yohanes desene tela ngebaptis ai Yesus nongos la lane. ⁴¹Deo ulun ulet epo Io ai ngulek, "Walau Yohane belo ngelaku budah sindai tanda ajaib, tapi ise yo ulek Yohanes nau umab Ulun endo beta." ⁴²Ai, deo ulun yo jadi persaya diang Io mbo lane.

Chapter 11

¹ Keo ulun song yo desung keroton, karan yo Lazarus ngket Betania, kampong Maria diang erai buntung io, Marta. ² Maria endolah ulun bawe yo pini ngelenga botis Yesus diang lenga buen kewo laju mulai musas botis-Io makai balo io se, yo mone erai buntung yo song, Lazarus, des ene keroton.³ Moko ene, keduo bawe yo erai buntung ene ngirim kabar epo-Io, yo surah yo, "Tuhan, ulun yo kosang Ko ene desung keroton"⁴ Berbaya, des Yesus keringo kabar ene, entang Io, "Roton ene belo di anta ngempate, tapi nte menyatakan kemuliaan Allah apa Pea Allah dimuliakan tete yo."⁵ Yesus kosang memang diang Marta ai erai buntung yo bawe, ai Lazarus. ⁶ Jadi, desa Yesus keringo Lazarus keroton, Io sengaja nongos 2 olo montuk awa Io tela. ⁷Sundok ene, Yesus mere epo murid-murid-Io, "Man taka epo Yudea nua."⁸ Entang murid epo-Io, "Guru, ulun-ulun Yahudi belo olah endo berusaha nurak Io diang batu, aso kakan beh iko epo lane?"⁹ Tuing Yesus, "Kan keo 12 jam lang erai olo? ena ulun malam mbo tenga dotu, io belo anta tutur koe io kito wala denia endo.¹⁰ Tapi, ena ulun malan mbo olo malom, io pasti tutur koe wala ene belo keo mbo io."¹¹Sunduk Yesus besurah ketine, Io ngulek epo dero, "Teman taka, Lazarus, sundok turui,tapi Aku kakan epo daroh nte ngeduko io."¹² Murid-murid ngulek epo-Io, "Tuhan, ena io sundok turui, io kakan ale."¹³ Yesus sebenar yo besurah terntang pengenate Lazarus, tapi otus murid-murid Io besara soal turui lang arti semole. ¹⁴ Koe ene, Yesus nguleh terus terang epo dero, "Lazarus sundok mate,¹⁵ ai Aku gawal ka nte kepentingan ikam, Aku belo keo la lane apa ikam persaya. Jadi, man taka malan epo io."¹⁶ Likas ene, Tomas, yo nulek se Didimus, ngulek epo murid-murid yo mak, "Man taka malan lou apa ta kuli mate diang-Io."¹⁷ Des Yesus sampe , Io kito Lazarus sundok 4 olo aut lang kubur. ¹⁸ Betania ene tolu kilu koroh yo ngket Yerusalem. ¹⁹ Deo ulun Yahudi ngeruku Maria diang Marta, nte nengkuen pengenanam dero koe nau erai buntung dero ene.²⁰ Des keringo se Yesus sundok ulet, Marta malan ngeruku Io, tapi Maria nongos la belai.²¹ Marta mere epo Yesus, "Tuhan, soba ena des ene Iko keo la mendo, erai buntungku belo anta mate. ²² Tapi aku tau tempondoise ise ka' yo tindu ko engket Allah , Allah kakan mie iyo nte engko ." ²³ Ulek Yesus epo io ,"Erai buntung ko pasti uat yo se."²⁴ Tuing Marta epo Io."Aku tau io pasti bangkit des olo kebangkitan mbo penyundok zaman. ²⁵ulek Yesus epo iyo, "Iso yo persaya epo Aku, iyo akan bolum tontan iyo sundok mate. ²⁶setiap ulun yo bolum diang persaya epo aku, belo anta pini mate.persaya be ikam diang hal endo?"²⁷ulek Marta epo-Io, " ya Tuhan, aku persaya se Ikolah Kristus Pea Allah yo ulet epo denia." Yesus Nangis²⁸Sundok ngulek ketine marta malan epo momba maria, eraibuntung io, bunyal dero bah-bah, "Guru keo la mendo, Io momba iko." ²⁹Kringo ene Maria nerebe akat nyeruku Yesus.³⁰Des ene, Yesus belo pian ampe la kampong ene, tapi aso mbo awa marta nyeruku-Io.³¹Ulun-ulun Yahudi yo Njangon Maria mbo belai ene, desung ngibur io, kito se Maria nerebe akat malan po baling; dero nyarak io koe otus dero io kakan epo kubur ente ngendarin la lane. ³²Reda ampe ka mbo awa Yesus, kito se Yesus, nyongkop ka io ono botis-Io, Peles bunyal epo-Io, " Tuhan soba iko la mendo, erai buntungku pasti belo dianta mate.³³Des Yesus kito Maria nangis diang ulun-ulun Yahudi yo diang io nangis lou, Nyaro kesong-Io. ³⁴Unti Yesus , la mone pelumbi kam se Lazarus?" Tuing dero: " Tuhan, dido, eti ko tah! "³⁵Nangis doko Yesus.³⁶Ulek ulun-ulun Yahudi " eti kam teh, kosang se Io epo Lazarus!''³⁷Tapi keo tenu kongo ket dero mgulek " belo kuli be Io yo sundok ngingkang mato ulun posa ene nampa lasarus badi mate?" Lazarus pino nyuli ngket mate.Lazarus Pino Nyuli Ngket Mate³⁸ Yesus, nyoru nua lang kesong Io, malan epo kubur. Kubur ene lang liang, yo bowa liang ene tenokom makai batu. ³⁹ Ulek Yesus, "Loli batu ene!" Marta, erai buntung ulun yo mate ene, ngulek epo Io, "Tuhan, tempo ndo pasti sundok dat kewo yo koe sundok 4 olo io mate."⁴⁰ Yesus nuing io, "Kan sundok bere Ku epo iko se ena iko persaya, iko kate meti kemuliaan Allah?"⁴¹ Jadi, dero ngengkat batu ene. Likas ene, Yesus donga ai bunyal, "Uma, Aku Bersyukur epo Iko, koe Iko nempaning Aku. ⁴² Aku tau se Iko selalu nempaning Aku, tapi koe ulun-ulun yo akat mbo geliling-Ku endo, Aku nyurah hal ene apa dero persaya se Ikolah yo sundok ngutus Aku."⁴³ Sundok ngulek ene, Yesus momba diang oyon ries, "Lazarus, baling!" ⁴⁴ Ulun yo sundok mate ene baling, kayang ai botis yo aso bebolit diris kafan, ai wae io aso betokom diris kafan. Yesus ngulek epo dero, "Osu diris ene ngket kompu yo ai koe ka io malam." Petua Nte Ngempate Yesus⁴⁵ Ulun-ulun Yahudi yo ulet epo nuntun Maria, kito ise yo sundok Yesus tampa, jadi persaya epo Io. ⁴⁶ Tapi, tenga io ngket dero ngompoh ulun-ulun Farisi peles mere apo dero ise yo sundok tampa Yesus.⁴⁷ Jadi, imam-imam pengutok ai ulun-ulun Farisi nampa bepekat Sanhedrin ai ngulek, "Ise yo anta nte taka gawi? Koe, Ulun endo deo nampa tanda ajaib. ⁴⁸ Ena taka belo nyanda epo Io terus kati endo, eka ulun kakan persaya epo-Io ai ulun-ulun Roma nindo ulet nte ngerebut awa endo ai bangsa taka."⁴⁹Tapi, erai kongo ngket dero yo nan karan Kayafas, yo jadi imam olai lang taun ene, bunyal epo dero, "Ikam belo tau ise-ise, ⁵⁰ atau nimbang-nimbang se alo erai kongo mate nte erai bangsa, dari pada erai bangsa tomo."⁵¹ Io ba di bunya ngket io se, tapi sebagai Imam Olai taun ene, io bernubuat se Yesus anta mate nte bangsa ene. ⁵²Ai, makse di pulun nte bangsa Yahudi tingen, tapi nte mekerai pea-pea Allah yo mupus munal.⁵³ Moko ene, ngket elo ene, dero sepakat nte ngempate Yesus.⁵⁴ Koe ene, Yesus belo malan melak balo oli la ekang ulun Yahudi, tapi Io malan ngket lane epo wilayah dempet jaba padang epo kota nan karan Efraim; ai Io nongos la lane diang murid-murid-Io.⁵⁵ Des ene, Paskah ulun Yahudi sundok dempet, ai deo ulun ngket wilayah ene malan epo Yerusalem onon Paskah nte ngeberse kesong dero.⁵⁶ Laju, dero meto Yesus ai bunyal epo yo mak ulak akat mbo dalom bait Allah, dero bako unti, "Ketimbe san ko? mba di anta ulet beh Io epo ungan endo?" ⁵⁷ Keo Se imam-imam pengutok ai ulun-ulun Farisi sundok nembaling perenta se ena keo ulun yo tau la mone Io nongos, ulun ene harus ngelapor apa dero kuli nangop Io.

Chapter 12

¹Onom olo onon paskah, Yesus ulet epo betania, awa penongos Lazarus, yo pesuli Yesus ket mate. ²La mene, tenampa jamuan nte Yesus, ai Marta nte ngelayan, keo mne erai kongo ulun io lumpat kuman diang Yesus karan io Lasarus.³ai Maria ngalek tenga jbul lnga narwastu brse io rarang uman io, laju ngoser io po botis Yesus ai ngisu io diang balo io; ai kewo lnga ene nglengengai erai lou.⁴Tapi Yudas Iskariot,erai murid Yesus yo anta ngianat Iyo, ngulek,⁵" Ise moko lenga buen kewo ene blo jenual tolu jatus dinar apa sen iyo benagi epo ulun kao?"⁶Ene ulek iyo belo ke iyo perhatian epo nasib ulun belo, tapi koe io ene pengako; io jono ngalek sen lang kas yo gop io se.⁷ulek Yesus; koe ka io nggawi ktine, io mkenop olo pengnate-Ku. ⁸koe ulun-ulun kao dor diang ikam, tapi Aku mba dikeo dor diang ikam⁹Deo ulun Yahudi keringo,se Yesus keo la lane ai dero ulet belo ke Yesus tingen,tapi kakan meti Lazarus io pino suli ket mate. ¹⁰ai imam imam be pekat kakan ngempate Lazarus lou. ¹¹Koe Lazarus ene,deo nampa ulun Yahudi ngendikah dero,ai persaya epo Yesus.¹²olo da ne,pas ulun deo ulet epo ngeraya ungan keringo,se Yesus aso la tenga boyan epo tadah Yerusalem. ¹³Dero ngalek daon palem,ai malan nyambut IO,diang oyon riyes.''Hosana.Di berkatilah IO,iyo ulet lang karan Tuhan.''Raja Israel''.¹⁴Yesus ruku erai kukuy keledai burok,ai IO dombo epo keledai ene.kati keo tenulis. ¹⁵'' Nang takut,hai putri Sion.eti ka,Raja kam ulet ,tungge ban anak keledai./v16 Tela yo, murid-murid Io belo paham hal ene, tapi likas Yesus kinomulia, kenoplah dero, se nas ene tentang Io, diang ise yo sundok genawi ke dero ene nte Io lou¹⁷Jadi ulun deo yo diang Yesus des Io momba Lazarus baling ket kubur nembolum iyo ket pengenate, nyerita tentang Io.¹⁸Koe ene, deo ulun ulet nyambut Yesus koe dero keringo Iolahyo nampa Mujizat ene. ¹⁹entang ulun ulun farisi bekesah po sama dero, " Eti kam se belo berasil petua taka ene. melak memang se eka denia nyarak Io.Yesus mere pengenate Io²⁰des Marta, kringo se Yesus ulet,io malan nyuku Io,tapi Maria nongos la blai. ²¹jadi Marta epo Yesus; Tuhan ena Iko keo mo mndo erai buntung ku ene masagena belo di mate. ²²tapi ndo aku tau, se Allah ene mie epo Iko eka-eka ene io penindu Ko epo-Io.²³Yesus nuing te dero,ulek IO,ampe des aut.Anak Manusia pinokomba.²⁴Aku ngulek epo ikam,sebeta iyo ena bigi gandong ena belo nulo ai mate,iyo tetap erai bigi tingen,tapi ena iyo mate,iyo anta deo bua.²⁵tuing Yesus; Aku doko pengenyuli ai bolum; ise io percaya epo Aku, io anta bolum tontan io sundok mate, ²⁶ena ulun nglayan,io arus lumpat Aku; mne Aku keo, mne lou playan-Ku keo; ena ulun nglayan Aku,Bapa anta ngenuon io.'' Yesus ngesah nau pengenate-Io.²⁷Tempondo nyoru pengenanam kesong-Ku. Ise okin ulek? 'Bapa awat Aku ket tempondo?' belo, nte ene memang Aku ulet tempondo ene.²⁸Bapa, kinomulia karan Ko!" terdingo oyon ket Sorga: " Aku sundok memulikan karan-Ku tapi aku kakan memulyakan yo nua."²⁹Ulun deo yo akat la mene yo kringo ngulek se ene oyon nayu, yo mak ngulek se "keo malaekat bunyal diang Io!"³⁰ Yesus nuing diang ngulek.suara ene belo di nte oki,tapi ente kam.³¹ Tempo endo desung ngadili denia.³² ai ena AKU pinokombo,aku narek ulun eka eka epo ulet epo AKU''.³³ Endo ulek IO,te mekelak timbe nau IO ena mate³⁴ Ulun deo ene nuing epo IO.''kain sundok keringgo ket ukum Taurat se Kristus keden bolum,ise nau iyo,IO ngulek'Anak Manusia ene belo kate belo pinokombo,'ise sih Anak Manusia ene.³⁵ Ulek Yesus epo dero toro idik idik pa ene keo diang taka.persaya epo IO apa seom ene belo ngendali taka.'ke ulun iyo malan lang seom,belo tau epo mone iyo malan.³⁶ Persaya ka epo pa ene,apa ikam jadi pea terang.''sundok bunyal ene,Yesus malan nyona ekang dero.³⁷Walau Yesus ngelaku dao tanda ajaib la onon dero, dero nokon belo percaya epo - Io, ³⁸apa sengkono pemesara yo sampe Nabi Yesaya," Tuhan, ise io percaya epo penyampe kain ? ai, epo ise kayang Tuhan io pinokelak?³⁹ ise moko dero belo persaya ke Yesaya ngulek lou,⁴⁰ ''IO nemposa mato dero diang mekoroi kesong dero,apa dero nang kito diang mato dero ai paham diang kesong dero,apa mulik,ai IO mekale dero.''⁴¹ Yesaya ngulek eka nau ene io sundok kito kmulia Yesus ai io ngesah nau umbang Io. ⁴²walau ktine deo lou pengutok-pengutok io percaya epo Yesus, ai koe takut epo ulun-ulun farisi, dero belo di ngulek yo beta-beta koe takut tinombaling ngket sinagoge. ⁴³koe dero gawal kono puji sama ulun se kono puji ngket Allah. tutui batuk Yesus anta nyempeti nau ulun⁴⁴Yesus bunyal ries epo dero,''ise iyo persaya epo AKU,iyo belo persaya epo Aku.tapi epo IO,iyo ngirim AKU ⁴⁵ise iyo kito AKU,iyo kito IO ,iyo ngirim Aku⁴⁶Aku sundok ulet epo lang denia jadi wala. apa tongku ulun yo persaya epo Aku, belo dinongos lang seom. ⁴⁷Ena ikam nempaning pemesara -Ku, tapi belo digenawi ke iyo, Aku belo jadi hakim iyo. koe Aku ulet badi te ngakim denia, tapi nte nyelamat denia.⁴⁸Ise yo nolak Aku diang belo nerima pemensara-Ku, anta firman yo ulek-Ku ene yo ngukum io des olo kiamat⁴⁹ koe Aku besara belo ngket petua Ku se, tapi ngket Bapa yo nyemuyu Aku, Iyo lah yo merenta Aku nte ngulek ise yo oki kesah diang ise yo Oki sampe.⁵⁰ ai Aku tau se perenta Iyo se enelah bolum yo keden. ene doko ise yo sundok ulek-Ku, sama kati ise yo sundok difirmankan Bapa epo Aku

Chapter 13

¹Onon olo raya Paskah, Yesus tau se des-Io sundok sampe se Io anta ngendikah denia endo diang Bapa, sundok nengkosangmpun Io Se la denia, Io nengkosang dero sampe sundok. ²kola-kola kuman malom, setan sumba lang kesong Yudas Iskariot pea Simon,nte ngempate Yesus.³Yesus, tau se Bapa sundok nyerah nau umbang ene epo-Io, se Io ulet ngket Allah, ai uli epo Allah, ⁴Io akat ngket jamuan kuman malom ai ngloli jubah-Io laju ngalek diris linen ai molit yo mo towing-Io. ⁵Nua, Io ngatok danum epo lang tebe ai mulai mui botis murid-murid-Io laju ngisu botis dero diang diris yo bnolit mo towing-Io.⁶laju, Io sampe mo Simon io ngulek epo Yesus,''Tuhan, Iko mui botis ku?" ⁷Yesus nuing ai ngulek epo io, "ise yo gawi-Ku, iko belo ditau tempo ndo, tapi anta iko pasti tau." ⁸Petrus ngulek,"Iko belo pini mui botis ku," Yesus nuing,"Ena Aku belo di mui botis ko, iko belo di kuli bagian ngket Aku." ⁹Simon Petrus ngulek epo - Io," ena ktine Tuhan, nang cuma botis, tapi kayang ai utok ku lou."¹⁰Yesus ngulek epo-io," Ulun yo sudok undus belo dikoyoh mui botis io, koe io sundok brse bah. iko sundok brse, tapi ikam belo di eka brse," ¹¹Koe Yesus tau keo yo kakan ngempate IO, ene moko Io ngulek," belo di eka ikam brse,"¹²jadi, des Yesus sundok mui botis murid-murid-Io ai betulik epo awa-Io, Io ngulek epo dero, "Tau be ikam ise yo gawi Ku epo ikam? ¹³Ikam ngulek Aku Guru ai Tuhan lou. ene beta koe Aku memang Guru ai Tuhan. ¹⁴Ena Aku, yo ene Tuhan ai Guru kam, sundok mui botis kam, ikam lou arus bako bui botis. ¹⁵Koe, Aku sundok nampa otang epo ikam apa ikam lou nggawi kati yo gawi Ku epo ikam.¹⁶Diang sebeta yo, Aku ngesah epo ikam,se batak belo di kate ngombo pengutok io, ktine lou ulun snuyu belo di kate ngombo ulun yo nymuyu io. ¹⁷Ena ikam sundok tau eka ene, ikam diberkati ena ikam nggawi yo. ¹⁸Aku belo di nyurah umbang kam eka. Aku tau ise yo sundok pili-Ku tapi nas endo arus snundok,'Ulun io kuman roti-Ku sundok ngengkat gantir io.'¹⁹Aku mtau ikam tempo ndo, onon nau ene keo, apa des nau ene keo, ikam anta percaya se Aku doko Io. ²⁰Diang sebeta yo, Aku ngesah epo ikam, tongku ulun yo nrima ulun yo suyu-Ku, nrima Aku; ai ulun yo nrima Aku, nrima Io yo nymuyu Aku." Yesus mmetau ise yo anta ngempate Io.²¹Des Yesus ngulek ktine, Io nyoru lang Roh ai ngesah, "sebeta-beta yo Aku ngulek epo ikam, keo llu ngket ikam yo kakan ngempate Aku." ²²murid-murid bako eti epo dero sama dero ai bengong nau ise yo kesah Io²³keo llu murid-murid -Io tunge sondung mo dada Yesus. Io doko murid yo paling genawal ke Yesus. ²⁴ Nua, Simon Petrus nampa kode epo io nte ngunti epo Yesus nau umbang ise Io petua io. ²⁵Jadi, murid yo sondung mo dada Yesus ngunti epo-Io,"ise lelu ulun io"²⁶Yesus nuing " ene doko ulun io yo epo io Aku mie totok roti ene sundok Aku nyoso yo." lalu sondok nyoso totok roti ene,Yesus mie epo yo Yudas,pea Simon Iskariot.²⁷Ai sundok Yudas nerima totok roti ene, setan ngerasuk io. koe ene,Yesus ngulek epo io,"ise yo kakan gawi ko, gawi aut!"²⁸ndok belo erai kongo ngket dero yo kuman ene tau ise moko Yesus ngulek ktine epo Yudas. ²⁹Tenu-tenu ngket dero ngotus seYudas ngop sen ene Yesus ngulek benoli yo taka perlu nte perayaan,"apa io mie yo perlu epo ulun bnasa. ³⁰Des sundok nerima totok roti, Yudas malan epo oro des ene lou; ai des ene sundok malom. Yesus ngulek nau umbang pengnate-Io.³¹Sundok Yudas malan, Yesus ngulek,"Tempo ndo doko des yo Pea Ulun kino mulia ai Allah kino mulia tete Io. ³²Ena Allah kino mulia lang Io, Allah lou ngmulia Io lang- Io, ai anta laju ngmulia Io. ³³Pea-pea-Ku, Aku keo diang ikam mba di ola aut. ikam anta meto Aku, kati yo sundok ulek-Ku epo ulun-ulun Yahudi, tempo ndo Aku ngulek lou,'epo mone Aku malan, ikam belo tau rndong.'³⁴Erai ptua bayu die Ku epo ikam, yodoko apa ikam bako tengkosang, sama kati Aku nengkosang ikam,ktine lou ikam bako tng kosang. ³⁵diang ktine, eka ulun tau se ikam ene murid-murid-Ku,ene doko ena ikam bako tengkosang." pnape Yesus epo Petrus.³⁶Simon Petrus ngunti epo Yesus,"Tuhan, po mone Iko malan?"Yesus nuing Io,"Po mone Aku malan, ikam belo di kuli lumpat Aku tempo ndo, tapi anta ikam ding Aku." ³⁷Petrus nguti epo-Io,"ise moko aku belo di kuli lumpat Iko tempo ndo? aku nyerah kompu tonga ku koe Iko!" ³⁸Yesus nuing, "iko nyerah kompu tonga ko epo- Aku? Diang sebeta yo Aku ngulek epo iko, piak belo di sluat onon iko nolak Aku 3 derang."

Chapter 14

¹"Nang ampe pengenanam ko gelisah; persaya epo Allah, persaya lou epo Aku. ²Mbo belai Uma-Ku deo nte awa nongos; ena belo ketine, pasti Aku sundok mere epo ikam. Koe Aku ulet epo mene nte nyedia awa nte ngkam. ³Ai, ena aku sundok ampe mene ai nyedia awa nte ikam, Aku anta ulet nua ai moit ikam epo awa-Ku apa mbo mombe aku keo, ikam keo mbo mene lou.⁴Ai epo mombe Aku malan, iko tau buyan epo mene." ⁵Ulek Tomas epo Io: "Tuhan,kain belo di tau epo mone Iko malan; jadi ketimbe kain tau boya empo mene?" ⁶Ulek Yesus epo io: "Aku doko boyan ai kebenaran ai bolum. Ndok belo keo erai kongo ulun yo ulet epo Uma, ena belo tete Aku. ⁷Ena iko sundok tau se Aku, pasti iko tau lou se Uma-Ku; tempo ndo iko sundok tau se Io ai iko sundook kito se Io."⁸Ulek Filipus epo Io: "Tuhan, tutui ko tah Uma ene epo kain, ene sundok sukup nte kain." ⁹Ulek Yesus epo io: "Sundok olah Aku diang iko, Filipus, tapi iko belo tau se Aku? Ise yo sundok kito se Aku, io sundok kito Uma, ketimbe iko kate ngulek, 'tutui ko tah Uma ene epo kain?'¹⁰Belo persaya beh iko, se Aku lang Uma, ai Uma lang Aku? Ise yo ulek Ku epo iko, makse di pemesara ngket Aku se, tapi Uma yo keo lang Aku, Io ene yo ngelaku gawi-gata Io. ¹¹Persaya epo Aku, se Aku lang Uma, ai Uma lang Aku; atau paling belo, persaya koe gawi-gata ene se.¹²Aku ngelek epo iko; Se beta yo ise ka yo persaya se Aku, io anta ngelaku gawi-gata yo laku Ku; ai gawi-gata yo pawak olai se yo ene. Koe aku ulet epo Uma; ¹³ai ise ka penindu ko lang karan-Ku, Aku anta nggawi yo, apa Uma kino mulia lang Pea. ¹⁴Ena iko tindu ise-ise epo Aku lang Karan-ku, Aku anta nggawi yo."¹⁵"Ena iko kosang se aku, iko anta ngaya ise-ise petua-Ku. ¹⁶Aku anta tindu epo Uma, ai Io anta mie epo iko erai kongo Pengawat yo mak, apa Io diang iko sekola-kola yo, ¹⁷yo ene Roh Kebenaran. Denia belo kuli nerima Io, koe denia belo kita se Io ai belo tau se Io. Tapi iko tau se Io, koe Io diang iko ai nongos lang ko.¹⁸Aku belo anta ngedikah iko kati pelulo. Aku ulet nua epo iko. ¹⁹Mba di ola aut, denia belo anta kito se Aku oli, tapi iko kito se Aku, koe Aku bolum, ai iko anta bolum lou. ²⁰Des ene doko iko anta tau, se Aku lang Uma-Ku ai iko mbo lang Aku ai Aku mbo lang iko.²¹Ise ka yo nggop prenta-Ku ai nggawi yo, io ene yo ngisang Aku. Ai ise ka yo ngosang Aku, io anta kenosang koe Uma-Ku ai Aku lou anta ngosang io ai anta mekelak kompu-Ku epo io." ²²Yudas, yo makse di Iskariot, ngulek epo-Io: "Tuhan, koe ise moko Iko kakan mekelak kompu-Ko epo kain, ai belo epo denia?"²³Tuing Yesus: "Ena erai kongo ngosang Aku, io anta ngaya firman-Ku ai Uma-Ku anta ngosa io ai Kain anta ulet epo io ai nongos kerai diang io. ²⁴Tapi, ise yo belo kosang se Aku, io belo ngaya firman-Ku; ai firman yo dingo ko ene makse ngket Aku, tapi ngket Uma yo nyuyu Aku.²⁵Eka-eka yo ene ulek-Ku epo iko, tebulu Aku aso keo diang iko; ²⁶tapi Penyempae, yo doko Roh Kudus, yo anta senuyu koe Uma lang karan-Ku, Io ene anta nutui matuk eka-eka yo ene epo iko ai anta mekenop iko epo ise ka yo sundok pini ulek-Ku epo iko. ²⁷Damai sejahtera tampe-Ku nte ngko. Damai sejahtera-Ku die Ku epo iko, ai ise yo die ku epo iko belo di kerai umbang kati yo denia die epo iko. Nang ka takut ai belo buen pengenanam.²⁸Iko sundok keringo, se aku sundok ngulek epo iko: Aku malan, tapi Aku ulet nua epo iko. Ena beta-beta iko kosang se Aku, iko pasti anta ego koe Aku malan epo Uma-Ku, koe Uma-Ku pawak olai se Aku. ²⁹Ai tempo ndo lou Aku ngulek epo iko onon nau umbang ene terjadi, apa iko persaya, ena nau umbang ene terjadi.³⁰Belo di deo nua Aku ungulek diang ikam, koe penguasa denia endo ulet . Io belo keo kuasa yo kate ngombo se Aku. ³¹Tapi apa denia tau , se Aku ngosang Uma ai se Aku nggawi eka eka kati yo petua Uma epo Aku , akat ,alo taka berangkat engket ndo.

Chapter 15

¹Basa Yesus , "Aku doko tonga anggur yo beta yo ai Bapa-Ku doko empun usaha ²tongku gergei la Aku yo belo kebua, tute-Yo ai tongku gergei yo kebua , binorese-keYo , apa tambah deo bua yo.³Iko memang sundok binerese ke firman yo sundok ulek-Ku epo iko.⁴Nongos ka lang Aku ai Aku lang iko. sama kati nau gergei belo kate keo bua ket gergei ene se, ene io belo genget epo tonga anggur , ketine lou iko belo kate kebua , ena belo gengget diang Aku kecuali yo nongos la pokok anggur, ketine lou iko belo kuli kebua, kecuali iko gengget diang Aku.⁵ Aku tondal anggur ai iko ene gergei-gergi yo. ise yo nongos lang Aku, Aku lang yo, io kebua meroa koe belo begengget diang Aku belo kuli ise-ise. ⁶Ise-ise yo belo gengget diang Aku , io noding epo baling kati gergei yo pate ; sundok ene kenumpul ke ulun ai noding po lang api , ai tenuna . ⁷Ena iko gengget diang Aku ai firman Ko lang aku tindu ka ise lelu pengkakan ko iko anta nerima yo⁸Lang umbang ene doko Uma ku kino mulia, yo ene ena iko kebua deo ai diang ketine iko ,diang ketine ikolah murit-muritKu' ⁹kati Uma ngosang Aku , ketine lou aku ngosang iko, nongoska lang kosang ku ene¹⁰Ena iko ngaya petua KU iko anta nongos lang kosangKU kati aku ngaya petua Uma Ku ai nongos lang kosang -Io ¹¹Eka-eka yo ene ulek Ku epo iko apa sukacitaKu keo bolang iko ai sukacita ko jadi ponu.¹²Endo doko petuaKu apa ikam bako tengkosang, kati Aku sundok mengkosang ikam. ¹³belo keo kosang yo pawak ola se kosang erai kongo yo mie kesong yo ente sahabat-sahabat yo.¹⁴ Iko ene sahabat-sahabatku ena iko nggawi ise yo petuaKu epo iko . ¹⁵Aku belo dingulek nua iko batak ke batak belo tau ise yo genawi ke pengentuo yo. Tapi Aku ngulek iko sahabat,koe Aku sundok mere epo iko ise-ise yo sundok dingoKu ket Uma -Ku.¹⁶Makse di iko mili Aku , tapi Aku se yo mili iko ai Aku sundok nunjuk iko apa iko malan ai apa iko kate kebua ai bua ko ene tetap, ise ka yo tindu ko epo Uma lang karan Ku die Io epo iko. ¹⁷Yo doko endo petua-KU epo iko: Ikam bako kosang diang ulun yo mak!"¹⁸" Ena denia kekei se iko , iko tau se denia sundok uno ngekei Aku pawak se iko. ¹⁹Ena beta-beta iko ket denia, pasti denia ngosang iko ente empun io; koe iko makse ket denia , tapi Aku mili iko ket denia, koe ene doko denia kekei iko.²⁰Kenop ka ise yo sundok ulek Ku epo iko: 'erai kong batak belo kate nombo se tuan yo'. Ena dero sundok ngurow Aku , dero lou anta ngurow iko . Ena dero sundok ngaya firman-KU , dero lou anta ngaya pemesara yo. ²¹Tapi eka-eka yo ene anta gawi dero epo ikam koe karan -Ku. Koe dero belo tau se Io yo sundok nyemuyu Aku. ²²Ena Aku belo ulet ai belo ngulek epo dero , belo bedosa. Tetapi tempondo dero belo keo alasa te nokom dosa dero.²³Ise-ise yo kekei Aku io kekei lou Uma-Ku. ²⁴Ena Aku belo keo gawi bo ekang dero kati nau yo sundok genawi ke ulun yo mak , dero belo anta bedosa. Tapi tempondo wala pun dero sundok kito eka-eka yo ene tapi dero kekei epo Aku ketine lou epo Uma-Ku. ²⁵Tapi, firman yo keo tenulis lang kitab Taurat dero harus genenap: 'Dero kekei se Aku belo keo alasan '.²⁶Ena penyempae ene ulet ket Uma-Ku, yo doko ene Roh kebenara yo ulet ket Uma, yo anta ngesa umbang Aku.²⁷tapi iko lou harus bekesah, koe iko ngket ono sama-sama diang Aku.'

Chapter 16

¹"Eka-eka endo sundok Aku sudok ngulek epo iko apa iko belo di sekukui. ²Dero anta nembuyo iko ngket Sinagoge. Bahkan,jeman yo anta ulet tongku ulun yo ngempate iko anta mikir se dero desung nyembah epo Allah.³Ai,nau umbang yo ene anta dero nggawi koe dero belo tau se Uma diang Aku. ⁴Tapi yo ene sundok Aku ngulek epo iko apa ena jeman youlet,iko kenop se Aku sundok ngulek yo epo iko.Ai,nau umbang endo belo aku ngulek epo iko onon se ene koe Aku aso diang iko.Gawi gata Roh Kudus.⁵Tapi,tempondo Aku kakan malan epo Iyo yo nyemuyu Aku,ai ndok belo erai kongo ngket ikam ngunti Aku, 'epo mbe Iyo anta malan ?' ⁶Tapi koe Aku sundok ngulek eka-eka endo epo ikam,nyoru nemponuh kesong kam. ⁷Tapi,Aku mereh epo yo beta epo ikam:buen ube ena Aku brangkat koe ena Aku belo brangkat,Pengawat ene belo anta ulet epo ikam;tapi ena Aku brangkat,Aku anta nyemuyuh Iyo epo ikam.⁸Ai,des Pengawat ene ulet,Iyo anta mekenop denia anta dosa,yo beta,ai penghakiman; ⁹nau umbang dosa,koe dero belo persaya epo Aku; ¹⁰nau umbang yo beta, koe Aku brangkat epo Uma ai ikam belo anta kito Aku nua, ¹¹ai nau umbang penghakiman,koe penguasa denia endo sundok dihakimi.¹²Aso deo hal yo kakan ulek Ku epo iam,tapi ikam belo klian nantai yo tempondo. ¹³Tapi,des Iyo,Roh yo beta ene ulet,Iyo anta ngawat ikam epo lang eka-eka yo beta.Koe,Iyo belo bekesah petua-Iyo se,tapi eka-eka nau umbang yo Iyo keringo ene doko yo anta ulek Iyo;ai Iyo anta mereh ikam nau umbang yo anta terjadi. ¹⁴Iyo anta ngemuliakan Aku koe Iyo anta kuli yo pengkuli Ku,ai anta mereh yo epo ikam.¹⁵Eka-eka yo pengkeo Uma ene lou pengkeo Ku.Koe ene,Aku ngulek se Roh Yo beta anta mereh epo ikam ise yo pengkuli-Iyo ngket Aku."Dukacita wensut epo Sukacita. ¹⁶Belo di ola aut,ai ikam belo anta kito Aku nua;ai sindai nua,belo diola,ai ikam anta kito Aku."¹⁷Deo murid Yesus kako unti sama dero se,"Ise maksud-Iyo Io ngulek epo taka,belo diola aut,ai ikam belo anta kito Aku nua,belo diola aut,ai ikam anta kito Aku?'ai'koe Aku anta brangkat epo Uma ?" ¹⁸Jadi dero ngunti,"Ise yo Io maksud diang,belo diola aut'?Taka belo tau ise yo Io knesah."¹⁹Yesus tau se murid-murid-Iyo kakan ngunti epo-Iyo,laju Iyo ngulek epo dero,"Beta be ikam bako unti epo sama ikam se nau umbang yo Aku maksud des Aku ngulek,belo diola aut ai ikam belo anta kito aku nua;ai nua,belo diola nua,ai ikam anta kito Aku'? ²⁰Diang beta-beta yo,Aku ngulek epo ikam,ikam anta nangis ai nyoru,tapi denia anta ego;ikam anta berduka,tapi dukacita kam anta wensut jadi sukacita. ²¹Des ulun bawe ngemekus,io kiso siet koe des yo nte ngemekus sundok ulet;tapi sundok pea yo kino mekus,io belo kiso se siet balo oli koe sukacita koe erai kongo ulun sundok kino mekus mbo denia endo.²²Ketine lou ikam kiso kanam penderitaan tempondo, tapi Aku anta nyeruku ikam nua ai kesong kam anta bersukacita,ai ndok belo erai kongo yo anta kate ngalek sukacita kam ngket ikam. ²³Des olo ene,ikam belo anta ngunti ise-ise epo Aku.Diang beta-beta yo,Aku ngulek epo ikam,ise-ise yo penindu kam epo Uma-Ku lang karan-Ku,Io anta miye yo epo ikam. ²⁴Sampe tempondo,ikam belo pinih tindu ise-ise lang karan-Ku.Tindu ka,ai ikam anta nerima yo apa sukacita kam jadi ponuh."Penguret ombon denia²⁵"Aku sundok ngulek nau umbang endo epo ikam diang pemerawet;jeman yo anta ulet des Aku belo nua mereh epo ikam diang pemerawet,tapi anta mereh epo ikam diang terus terang nau umbang Uma.²⁶Des olo ene,ikam anta tindu lang karan -Ku,ai Aku belo ngulek epo ikam se Aku ngendoa yo epo Uma nte ngkam. ²⁷Koe,Uma se ngosang ikam koe ikam sundok ngosang Aku ai persaya se Aku ulet epo denia;tempondo,Aku anta ngendikah denia ai mulik epo Uma." ²⁸Aku ngket Uma ai sundok ulet epo lang denia; tempo nde, Aku kakan ngedikah denia ai mulik epo Uma."²⁹Murid-murid-Iyo ngulek,"Neh,tempondo Iyo mereh terus terang ai belo dimakai pemerawet nua. ³⁰Tempondo,kain tau se Iyo tau ba ise-ise ai belo di koyoh nte erai kongoh ulun ngunti epo-Iyo.Koe ene,kain persaya se Iyo ulet ngket Allah," ³¹Yesus nuing epo dero,"Persaya be ikam tempondo?³²Eti ka! Jeman yo nta ulet,bahkan sundok ulet nte ngkam nte bako dikah,masing-masing uli epo awa yo se ai anta ngendikah Aku sederai.Tapi anta,Aku belo sederai koe Uma diang-Aku. ³³Eka-eka endo Aku ngulek epo ikam apa mbo lang Aku,ikam keo damai sejahtera.Mbo denia,ikam anta kiso kanam sengsara,tapi pinogalak kesong kam!Aku sundok kuret ngket se denia!

Chapter 17

¹Ene doko pemesurah Yesus, laju Io donga epo langit ai ngulek: "Uma, sundok des yo endo; Pea-Ko kino mulia, apa Iko kino mulia se Pea-Ko. ²Kati nau Iko sundok mie epo-Io kuasa ombon yo bolum, Io ene lou yo anta mie bolum yo kekal epo ise ka yo sundok die Ko apo Io.³Ndo doko bolum yo kekal ene, yo ene dero tau se Iko, erai-erai yo Allah yo beta, ai tau se Yesus Kristus yo sundok utus-Ko. ⁴Iko sundok kino mulia se Aku lang bumi diang sara mesundok gawi-gata yo die Ko epo Aku nte genawi. ⁵Koe ene, o Uma, kemulia ko Aku nte Iko se diang kemuliaan yo mpun Ku la hadirat-Ko onon denia keo.⁶Aku sundok mekelak karan-Ko epo ulun eka, yo die Ko epo aku ngket denia. Dero ene mpun-Ko ai Iko sundok mie dero epo Aku ai dero sundok ngaya firman-Ko. ⁷tempo ndo dero tau, se ise ka yo die-Ko epo Aku ene asal usul yo ngket Iko. ⁸Koe ise ka firman yo bere-Ko apo Aku sundok surah Ku epo dero ai dero sundok nerima yo. Dero tau beta-beta, se Aku ulet ngket Iko, ai dero persaya, se Iko ene yo sundok nyuyu Aku.⁹Aku berdoa nte dero, Aku belo berdoa nte denia, tapi nte dero yo sudok die Ko epo Aku; koe, dero ene mpun-Ko. ¹⁰Eka-eka yo mpun-Ku ene mpun-Ko lou, ai eka-eka yo mpun-Ko ene mpun-Ku lou; ai Aku sundok kino mulia lang ene. ¹¹Aku mba di la denia nua, tapi dero aso la denia endo, ai Aku ulet epo Iko. Uma yo Kudus, jaga Ko dero lang karan-Ko, karan yo sundok die-Ko epo Aku, sehingga dero bekerai kati nau Taka.¹²Kola-kola Aku diang iko, Aku sundok ngamu dero lang karan-Ko yo sundok die Ko epo Aku. Aku sundok ngenjaga dero ai belo ndok erai ngket dero yo tomo semakse nte io yo sundok tenetap nte tomo, apa genap iso yo tenulis lang Bebal Suci. ¹³Tapi tempo ndo, Aku ulet epo Iko ai aku ngulek eka-eka yo ene desung Aku aso lang denia, apa ponu sukacita-Ku lang bolum dero. ¹⁴Aku sundok mie firman-Ko epo dero ai denia belo gawal deang dero, koe dero makse ngket denia, sama kati Aku makse ngket denia.¹⁵Aku belo tindu Iko nte ngalek dero ngket denia, tapi apa Iko ngenjaga dero ngket yo jahat. ¹⁶Dero makse ngket denia, sama kati Aku makse ngket denia. ¹⁷Kenudus dero lang kebenaran; firman-Ko ene kebenaran.¹⁸Kati Iko yo sundok nyuyu Aku epo lang denia, kati ene lou Aku nyuyu dero apo lang denia; ¹⁹ai Aku nengkudus bolum-Ku nte dero, apa dero kenudus lou lang kebenaran.²⁰Ai makse nte dero endo tingrn Aku bedoa, tapi nte ulun-ulun lou, yo persaya diang-Aku koe pemesurah dero, ²¹apa dero jadi erai, sama kati Iko, o Uma, lang Aku ai Aku lang Iko, apa dero lang Taka lou, apa dunia persaya, se Iko ene yo sundok nyuyu Aku.²²Ai Aku sundok mie epo dero kemuliaan, yo die-Ko epo Aku, apa dero jadi erai, sma kati Taka enen erai: ²³Aku lang dero ai Iko lang Aku apa dero sempurna jadi erai, apa denia tau, se Iko yo sundok nyuyu Aku ai Iko kosang se Dero, sama kati Iko kosang se Aku.²⁴O Uma, Aku kakan apa, la mone ka aku keo, dero ke lou sma-sama diang Aku, dero uo sundok die-Ko epo aku, apa dero meti kemuliaan-Ku yo sundok die Ko epo Aku, koe Iko sundok nengkosang Aku onon denia tenampa.²⁵O Uma yo adil, denia endo memang belo tau se Iko, tapi Aku tau se Iko, ai dero endo tau, se Iko ene yo sundok nyuyu Aku; ²⁶ai Aku sundok mere karan-Ko epo dero ai Aku anta mere yo, apa Kasih yo die Ko epo Aku keo lang dero ai Aku lang dero."

Chapter 18

¹sundok abis pemesara Yesus ene Io baling ngket mne' sama sama diang murid murid Io terus dero' malan epo' mpai atang Kidora. Mbo mne keo taman ai Io sumba' epo' taman ene sama sama diang murid murid Io. ²Yudas, yo ngingat Yesus, tau low awa' ene', koe' Yesus jono bkumpul mne' diang murid murid Io'. ³Moko' ulet ka' doko Yudas low epo' mne diang erai pasukan tentara diang penjaga penjaga Bait Allah yo' sayu' imam iman pengutok ai ulun ulun Farisi genap diang lentera, dmtai dapo'.⁴Jadi Yesus yo'tau'ba ise ise anta pengkono Io', nyempeder epo' ono' ngulek epo dero' : Ise yo'eto kam?" ⁵Tuing dero' : Yeus ngket Nazaret " Ulek Io' epo dero" : Akulah Io" Yudas yo ngianat Yesus akat low mbo ramai ramai diang dero⁶Des Io' ngulek epo' dero' : "Aku doko Io," dero' mundur ai pukan epo tan. ⁷Moko Io' ngunti' nua : " Ise yo' eto kam?" Ulek dero " Yesus ngket Nazaret"⁸Tung Yesus : "Sundok ulek Ku' epo'Ikam, Aku' doko Io'. Ena' Aku' yo' et kam koe'ka' dero' endo' malan. ⁹Ketine' ka' doko nau' yo ene' apa' besengkono diang firman yo' sundok ulek Io: "Ngek dero' Yo srak-Ko' epo' Aku, belo keo yo' belo di sauda Ku' nte' mate"¹⁰Laju Simon Petrus, yo' moit pedang, nyintak pedang ene' ngket lau sarung io, naris batak Imam Besar sengga bekat telingo saua io' karan batak ene' Malkhus. ¹¹Ulek Yesus epo" Petrus :"Pino sumba lang sarung pedang ko' ene' belo be Aku' arus ngisop ketoweng yo' die' Bapa' epo' Aku?" Yesus la onom Hanas¹²Moko' pasukan tentara diang perwira io' diang penjaga penjaga ko' suyu' ulun Yahudi ene' nangoyo Yesus ai nyiret Io'. ¹³laju' dero' moit Io' la epo hanas, Koe' Hanas ene ampu' kayafas, yo tau ene' jadi' Imam Besar. ¹⁴ai kayafas ene' doko yo sundok ngnasehat ulun ulun Yahudi : Keo buen yo ube aso ena erai kongo' mate nte pupus bangsa. Petrus nyangkal Yesus¹⁵Simon petrus ai erai kongo murid yo mak nyarak yesus. Murid ene' kenal se Imam Besar ene' ai io sumba sama sama diang Yesus epo' natara istana Imam Besar ene. ¹⁶tapi Petrus nongos la baling dmpet jawong. jadi murid yo mak ro yo' kenal se Imam Besar ene mulik epo' baling po sera sera diang bawe yo' ngnjaga jawong laju' moit petrus sumba.¹⁷Moko' ulek bawe batak yo' ngnjaga jawong epo Petrus : "Makse be iko' low murid ulun ene?" tuing Petrus : "Makse". ¹⁸Desung ene' batak batak ai pnjaga pnjaga Bait Allah sundok ngimun api asong koe dnia rongin deo ene, ai dero alek minday mbo mne' Petrus akat low minday sama sama diang dero.¹⁹Jadi mulai ka' doko Imam Besar ngunti epo' Yesus mau' mnbang murid murid Io' ai' nau' umbang batuk tetai Io'. ²⁰Tuing Yesus epo io' : "Aku bsara terus terang epo' dnia : Aku ' terus matuk metai mbo les smbayang ai mbo' Bait Allah, awa ulun ulun yahudi ngumpul : Aku belo pini bsara melim melim". ²¹"Ise moko' iko' ngunti epo' Aku'? unti ka' epo' dero', yo sundok nmpaning ise' yo' ulek-Ku' epo' dero' : pasti dero' tau ise yo sundok ulek-Ku"²²Des Io ngulek ktine, erai kongo pnjaga' yo' akat mbo' mne', nampa wae-Io' ulak ngulek : "ktine' be tuing. Ko' epo' Imam Besar?". ²³Tuing Yesus epo' io : "Ena' pmensara'-Ku' ene' sala', tutui ko'ta ya sala tapi' ena' pmensara'-Ku' ene kono, ise moko' iko nmapar Aku?". ²⁴Moko Hanas njirima Io bsirat epo' Kayafas, Imam Besar ene"²⁵Simon Petrus aso akat mindang. Ulek ulunulun mne io : "makse be iko' low kongo' murid Io?". ²⁶Sangkal ke; Io, ulek io' : "Makse" ulek erai kongo batak Imam Besar, ulun ene keluarga ngekaat batak Imam Besar yo telingo io totok Petrus : "makse be iko itanku, mbo taman ene' sama sama diang Io?". ²⁷Jadi sangkal koe' Petrus nua' ai des ene' skuat ka' dokas piak.Yesus la Onon Pilatus²⁸jadi dero' moit yesus ngket Kayafas epo' awa' pengadila. Des ene' olo aso ma' dero' se mba' di sumba' Pengadilan apa' belo ngloreto tenampa toyo' kre dero' awa' kakan kuman Paskah. ²⁹Koe' ene' Pilatus baling nyruku dero' ai nguleh : 'iese yo'' tundruh kam epo' ulun endo?". ³⁰Tuing dero epo' io': " Ena Io makse ulun trjano, kain mba' di nyerah Io' epo oko".³¹Ulek Pilatus epo' dero' :"Alek kam ka' Io' ai putus kam se ka' urusan Io' kati Hukum Taurat kam ene'. "Ulak ulun ulum Yahudi ene " Kain belo dikate nympate ulun". ³²Ktine ka'doko nau ene' apa' pino enap ka' doko' Firman Yesus yo' ulek Io' nte mkelak ketimbe' sara' ante mate.³³Jdi Pilatus mulik epo' lang awa' pengadilan, laju' momba' Yesus ai ngunti epo Io : "Iko' endo' be raja' ulun Yahudi?". ³⁴Tuing Yesus : "Angket kesong ko se be pmnsara' ko' ene' ena' belo keo be ulun mak yo' ngulek epo' iko' nau umbang Ako'. ³⁵Ulek Pilatus : "Ulun Yahudi be aku? Bangsa-Ko' se ai imam imam pngutok yo' sundok nyerah iko' epo' aku' : ise' yo sundok gawi geta' Ko'?.³⁶Tuing Yesus : " Kerajaan-Ku makse ngket dnia' endo'; ena' KerajaanKu ngket dnia endo, pasti batak batak Ku' sundok ngelawan apa' Aku' nang snerah epo ulun Yahudi, tapi Kerajaan-Ku' makse ngket mndo'. ³⁷Moka' ene' ulek Pilatus epo' Io' : "Jadi iko' endo' raja' ?" Tuing Yesus "Iko' ngulek, se Aku' endo' raja'. Nte ene' ka' doko Aku' kinomekus ai nte ene'ka'doko Aku' ulet epo' lang dnia' endo', apa ' Aku' mie kesaksian nau numbang yo' konoi; tongko' ulun yo'ngket yo'kono nmping oyon-Ku"³⁸Ulek Pilatus epo' Io : "Ise yo'kono ene?" Sundok ngulek ktine', Pilatus baling nua' nyuruku ulun ulun Yahudi ai ngulak epo' dero : " Aku endo mba' beta di keo kuli ise2 sala mbo' Io. ³⁹Tapi keo penuju kam jati', se des Paska. Jadi, kakan beh iko aku ngelosu 'Tuon Ulun Yahudi' endo? ⁴⁰Dero nuing diang nyoyar, " Nang nelosu ulun ene, semakse Barnabas!" Barnabas ene pengako.

Chapter 19

¹Pilatus ngalek Yesus ai nyuyu ulun ngurou iyo. ²Tentara-tentara ene ngendalin mahkota diang bako kedui ai mayak iyo ban utok Yesus ai nyua jubah ungu epo Iyo. ³Dero ngompoh Yesus ai ngulek " salam o raja ulun Yahudi!'' laju dero nampar wae Io.⁴Pilatus baling nua ai ngulek epo dero, " Etikam ! Aku moit Yesus baling epo ikam apa ikam tau se aku belo dikuli ise ise sala mbo' Iyo."⁵Sondok ene, Yesus baling makai mahkota dui ai jubah ungu.Ulek Pilatus epo dero, "eti kam Ulun ene!"⁶Des imam-imam pengutok diang perwira-perwira kito se Yesus dero besara ries , " senalib ka Io, senalib ka Io!"Tapi ulek Pilatus epo dero, " oit kam ka Io ai salib kam se, koe aku belo diruku ise ise sala mbo' Io.⁷ Tuing ulun-ulun Yahudi ene epo Pilatus, "Kain keo Hukum, diang menurut hukum ene, Io harus mate, koe Io nganggap se Io ene Pea Allah."⁸Des Pilatus keringo pemensara ene, io tambah takut ⁹ sumba nua epo lang awa pengadilan, laju ngunti epo Yesus, " Ngket mombe se Iko?" Tapi Yesus mba di nuing.¹⁰ Ulek Pilatus epo Io, " belo kakan besara be Iko diang aku? Belo be Iko tau se aku ke kuasa nte ngembebas Iko ai keo lou kuasa nte nyalib Iko kosio?"¹¹Tuing Yesus, " Iko belo dikeo kuasa ise ise ombon Aku, ena belo di denie kuasa ene epo iko ngket ombo. Koe ene doko, ulun yo nyerah Aku epo iko, aso pawak dosa iyo."¹² Sundok keringo ene, Pilatus bekomer nte ngembebas Yesus, tapi ulun-ulun Yahudi besara diang oyon ries, "Ena iko ngembebas Ulun endo, iko makse sahabat Kaisar; tongku ulun yo nganggap diri io raja arti yo ngelawan Kaisar."¹³Des Pilatus keringo pemensara ene, io mait Yesus epo baling, ai tunge ban kadera pengadilan, mbo awa nan karan se Litostrotos, ena lang basa Ibrani nulek Gabata.¹⁴Olo ene olo persiapan Paskah, kira-kira jam duo belas. Ulek Pilatus epo ulun-ulun Yahudi ene, "Endo doko Raja kam!"¹⁵Moko dero besara diang oyon ries, "Oding ka Io! Oding ka Io! "Senalib ka Io!"Ulek Pilatus po dero, "Arus be aku nyalib Raja kam?"Tuing Imam-Imam pengutok ene, " Kain badi keo raja makse Kaisar!"¹⁶Penyundok iyo, Pilatus nyerah Yesus epo dero apa senalib.Dero nerima Yesus nte salibYesus SenalibYesus baling moson salib Io se epo awa yo nan karan se "awa kerangap",lang basa Ibrani yo nentang se " Golgota". ¹⁸ Mbo lane dero nyalib Yesus sama-sama diang duo kongo ulun yo mak, yo senalip mbo tadah sei diang tadah sanan Yesus, Yesus la botuk ekang dero.¹⁹Pilatus nampa tulisan ai nempel yo mbo kayu salib. Otang tulisan ene, "YESUS ULUN NAZARET, RAJA ULUN YAHUDI."²⁰Deo ulun Yahudi yo ngembaca tulisan ene, koe awa Yesus senalib dempet se kota, ai pemensara ene tenulis lang basa Ibrani, Latin, ai Yunani²¹Jadi, ulek imam-imam pengutok Yahudi epo pilatus, "Nang tenuli raja ulun Yahudi, 'tapi Ulun endo ngulek se Aku Raja ulun Yahudi."²²Tuing Pilatus, " ise yo sundok tulisku, tetap tenulis!"²³Sundok tentara-tentara ene nyalib Yesus, dero ngalek pakaian Iyo ai magi iyo jadi opat bagian, erai bagian nte tongku tongku kongo prajurit. jubah ene belo dibekosot ket ombo ampe iwa erai lembar diris bute.²⁴Prajurit ene bunyal epo sama dero , " nang taka minsit iyo tapi alo taka motak undi ente mutus ise yo kuli iyo." Nau endo ketindo apa genap kati yo sundok tenulis lang Kitab Suci:" Dero magi pakaian-Ku nte dero ai nte jubahku dero motak undian."²⁵Desung ene, ma Yesus, erai buntung bawe ma Yesus, Maria bawe Klopas, diang Maria Magdalena, akat dempet salib Yesus.²⁶Des Yesus kito ma Io ai murid penggawal Io akat mene, Io bunyal epo ine Io, " Ma, eti kotah, endo pea ko'!" ²⁷Laju Yesus ngulek epo murid senayang Io ene, " endo doko ine ko!" Ngket ne murit ene nerima ine' Yesus nongos mbo lou io.Pengenate Yesus²⁸Sundok ene, Yesus yo tau se eka-eka sundok bah aut, nte nggenap kitab suci, Io ngulek, " Aku Krengan!" ²⁹La mene keo belanga ponu diang anggur mosom. Koe ene, dero nontang bungo karang yo sundok snoso lang anggur mosom mbo batang hisop ai mie iyo epo bowa Yesus.³⁰Sundok ngisop anggur mosom ene, Yesus ngulek ''Sundok ba aut''.Laju Io nyluot utok Io ai nyrah ruo Io.³¹Koe olo enelah olo persiapan, apa mayat -mayat ene belo mbo kayu salib ene mbo olo Sabat, koe olo sabat ene olo raya, ulun-ulun Yahudi tindu epo Pilatus apa botis ulun-ulun yo senalib ene tenikol diang antu-antu ene pinodiwa ngket salib ene. ³²likas ene tentara ulet epo nikol botis ulun yo tela diang yo erai nua yo senalib rendu diang Yesus. ³³tapi des dero ape po Yesus, kito dero se Yesus sundok mate, dero badi metepok botis Io.³⁴tapi,erai Kongo tentara ene nowok bujok io epo drukan Yesus, jadi des ene se baling daya diang danum. ³⁵Ulun yo kito mato peristiwa ene yo mid kesaksian endo, ai kesaksian yo beta ai io tau se pemensara yo ene beta, apa ikam persaya lowu³⁶Koe,eka-eka endo terjadi apa pinogenap yo sundok tenulis lang Alkitab Suci:" Ndok belo erai tulang Yo anta pino tepok."³⁷Ai nua lang iyo mak Kitab Suci ngulek," Dero anta meti Io yo sundok dero towok." Yesus kenubur³⁸Likas nau ene, Yusuf ket Arimatea, yo suni suni sundok jadi murid Yesus koe takut epo ulun-ulun Yahudi, tindu epo Pilatus apa io kate ngalek mayat Yesus, dan senie ke' Pilatus. jadi, Yusuf ket Arimatea ulet po ngalek mayat Yesus. ³⁹Nikodemus, ulun yo pini nyeruku Yesus mbo seom malom, ulet lou diang moit lenga mur diangg lenga garu, yo koyat iyo sekitar limo pulu kati⁴⁰Jadi, zero ngalek mayat Yesus ai ngbungkus Io didn't diris bura ai nerempah rempah, kati adat nglowong ulun Yehudi. ⁴¹Dempet awa Yesus snalib, keo erai taman ai mbo lang taman ene keo erai kubur yo bayu yo belo pini pnayak mayat mne. Koe olo ene olo persiapan Yahudi, ai awa kubur ene belo di oro, dero mayak mayat Yesus mne. ⁴²koe olo ene olo persiapan acara ulun Yahudi, diang awa kubur belo dioroh, dero mayak mayat Yesus la lane

Chapter 20

¹des olo tela minggu ene ket ma'beta lak olo aso seom malan daro maria magdalena epo kubur ai io kito lak sene batu moko yonalek ket kubur².io mosit nyerapet simon petrus ai murid iyo mak iyo kenosang keyesus ai kenesa epo dero Tuhan alek ulun ket kubur io ai diris belo tau la mone io tenape³Ene moko malan petrus ai murit Iyo mak epo kubur ⁴Dero duo monsit sama-sama,tapi murit yo mak ene monsit lebih laju ket Petrus ene moko ono sampe la kubur . ⁵Ia ngeloeng epo dalom , ai kito diris kapan pembungkus mayat Yesus mulanau la tana , tapi iyo belo sumba epo dalom.⁶koe ene uletlah Simon Petrus nyarak iyo, ai sumba epo lang kubur ai iyo kito diris kapan begaleng la lane. ⁷Sedang diris peluh iyo ro' keo la utok Yesus belo keo ketape dempet diris kapan ene tapi la isan la awa iyo mak diris sundok begulung.

¹¹.Tapi maria akat dempet kubur ene ai nangis sambil nangis io ngeloeng epo lang kubur. ¹².Ai nitan koe iyo keo duo ulun malaikat makai baju bura iyo ulun mak tunge la bika utok io iyo mak la bika botis la awa mayat Yesus pinolumbi. ¹³.ulek malaikat ene epo io ma' koe mbe iko nangis tuing maria epo dero,Tuhanku alek ulun ai aku belo tau la mone io tape dero.¹⁶.ulek yesus epo maria'sekuleng ai bunyal epo io makai basa ibrani Rabuni arti io guru ¹⁷.ulek yesus epo iobadi kotohka iko mulem aku ke' Aku pian malan epo bapa tapi malan kaepo erai buntung erai buntungku aiulek lou epo dero kan ket tempondo Aku kan malan epo Bapa-ku ai Bapako epo Allahku ai Allahko; ¹⁸maria magdalena malan ai bunyal epo murid murid aku odir kito Tuhan ia lou io yo ngesah hal-hal ene epo io¹⁹des olo sundok malom olo tela minggu ene ngumpul murid murid yesus la awa diang jawong iyo kenunci koe dero takut epo ulun-ulun yahudi.des jaman ene ulet lou yesus ai akat la tengga- tenga dero ai bekesah;damai sejahtra ngko lou. ²⁰ai sundok bekesah io mekelak tangan io ai bowa kesong io epo dero murid-murid ene nyawo des dero kito Tuhan.²⁴Tapi tomas ulun ngket duo belas murid ene iyo nulek didimus belo keo diang dero des Yesus ulet epo mene. ²⁵Moko ulek murid iyo mak ene epo io kain lou kito Tuhan tapi tapi tomas bunyal epo dero onon se aku kiti bekas paku la tangan io diang onon se aku ngenjolok temburuku epo dalom bekas paku ene diang ngenjolok tanganku epo lang bowa kesong iyo belo puas aku kakan se nyembeta iyo.²⁶walu olo lipas murid yesus keo ulet lang lou ene ai tomas sama diang dero sengkuang jawong jawong kenunci Yesus ulek akat la tenga dero langsung bunyal damai sejahtera nte ngkam ²⁷lipas iyo bekesah epo tomas payak ko temburuko la mne diang etika tanganku sokoika tanganko ai tunjuk epo lang bowa kesongku apa' nang sampe iko belo percaya nua. tomas njawap iyo ya Tuhanku ai Allahku.²⁸Tomas nuing Yesus, "Ya, Tuhan ai Allahku" ²⁹Yesus ngulek epo io moko ikam kito aku ene ikam percaya bahagia ikam iyo belo kito tapi percaya. Pengkakan Yohane Nulis Bebal Endo³⁰Aso deo tanda ajaib yo mak yo nelaku Yesus la onon murid-murid-Io, yo betulis lang bebal endo. ³¹Tapi, eka eka yo endo tenulis apa iko persaya se Yesu ene Kristus, Pea Allah, diang apo ngket kepersayaan kam ene, iko kuli bolu lang karan-Io.

Chapter 21

¹yesus menampakan diri kepada murid- murid-Nya di pantai dan tiberias. ²simon petrus, Tomas yo nulek Didimus, Natanael engket kana yo mo Galilea ,pea- pea Zebedeus diang duo ulun murid io yo mak.³ulek simon Petrus epo dero: Aku beju epo nangop esa. ulek dero epo yo: kain malan lou diang Iko. dero beju lou dombo po perau, tapi malom ene dero belo di kuli se esa.⁴waktu olo mulai ombo, Yesus akat mo pantai ; tapi murid- murid ene belo tau , sene yesus.⁵ulek yesus epo dero ; he pea- pea, keo be iko ulak - lekon? jawab dero : belo keo.⁶Moko ulek Yesus epo dero :" bebarka jala ko ene po imbang sanan perau , moko iko kuli lalu dero mebar jala dero belo kuli dero ngendurut yo nuwa koe deo esa.⁷moko murid yo kenosang yesus ene besara epo petrus; ne Tuhan." waktu petrus keringo, bahwa ene Tuhan, moko yo nyengkono pakaian yo, koe yo belo bepakaian, ulek yo sentuyun po lang gentung. ⁸murid- murid, io, yo mak ulet diang perau koe dero badi oro engket tana ombo, haya kira- kira duo jatus hasta tingen ulak dero muka jala yo ponu esa ene. ⁹Des dero ampe tana ombo, dero kito arong bolum ai keo esa mbo ombon yo diang jaja.¹⁰ulek Yesus epo dero"oit ko tenu-tenu esa yo bayu tangop kam ene." ¹¹Simon Petrus dombo epo lang peraw laju matak jala ene epo tana ombo ponu atok esa-esa olai, jatus limo pulu tolu kukui kedeo io. tontan kedeo ne jala ene belo di renset.¹²ulek Yesus epo dero " Dido taka kuman, belo keo engket murid-murid ene yo ronu ngunti epo Io, :" Ise iko ene"? se iyo ene doko Tuhan.¹³Yesus malan epo ono', ulak ngalek roti ai mie ene epo dero, ketine lou esa ene'. ¹⁴Ene ka' doko mentolu derang Yesus mekelak kompu tonga epo murid-murid Iyo des sundok Io bolum ket ekang ulun mate.Yesus tindu epo petrus nte ngamu domba domba Io¹⁵Des sundok ngodor Yesus ngulek epo simon petrus: Simon Pea Yohanes, kosang be iko se aku lengkat se dero endo?"Tuing Petrus epo Io': "beta Tuhan, Iko tau se aku sayang iko' " Ulek Yesus Epo iyo': Namu bino nuen biri-biri Ku' ". ¹⁶Ulek Yesus nte meduo derang epo io, : " Simon pea' Yohanes, sayang be iko se Aku,"? Tuing petrus epo Io :" Beta Tuhan, Iko tau aku sayang se Iko." ulek Yesus epo iyo' : Nasi namu biri-biri-Ku!"¹⁷Ulek Yesus epo iyo memetolu derang " Simon, Anak Yohanes, sayang be iko' epo Aku"?Moko sedih kesong petrus koe Yesus ngulek epo Io : "Sayang be iko, se aku"? "ai io ngulek epo Io': "Tuhan, Iko tau eka ise masam, Iko' tau se aku sayang se Iko." Ulek Yesus epo Io' : Nasi Namu biri Biriku,"!¹⁸"Aku ngulek epo iko',se beta-beta io des iko burok iko molit towing ko' ai malan epo moneka pengkakan ko, tapi ena iko sundok tuo, iko anta ngekar tanganko' ai ulun mak anta molit iko ai moit epo awa yo belo dipengkakan ko.¹⁹Jadi Hal endo ulek Io nte mkelak ketimbe Petrus anta meti ai ngemulia Allah. sundok besara ktine, ulek Io epo Petrus : " Lumpat aku"²⁰Des Petrus sekuleng, io kito se murid kesayangan Yesus desung nyarak dero, io ene' murid yo pas dero, desung sama-sama kuman tunge dempet Yesus ai yo ngunti: " Tuhan, ise io' yo anta nyerah iko?"²¹Des Petrus meti' murid ene', io nglek epo Yesus: Tuhan ise yo anta' terjadi diang io endo'?"²²Tuing Yesus: " ena aku bepetua ' apa io nokon bolum sampe aku ulet ene makse urusan ko, tapi iko' : "Lumpat Aku ka iko".²³Moko, penyurah Yesus ene nyebar mo ekang erau buntung ene se murid ene belo dianta mate, padahal Yesus belo di ngulek ketine se belo anta mate, Tapi ena aku bepetua apa io nokon bolum sampe aku ulet nua, ise urusanko?"²⁴Io ka dioko murid yo mie kesaksian nau umbang eka-eka endo, ai yo sundok nulis ene ai taka tau', se kesaksian io ene beta.²⁵Aso deo hal hal yo mak mulai genawi koe Yesus, tapi ene asa tenulis erai-erai, san sanku erai denia endo pun belo dianta puli ngemuat eka kitab yo arus tenulis ene'.

Acts

Chapter 1

¹Teofilus, lang buku ku yo tla bune, sundok tulisku ise-ise yo gawi gata diang tutui batuk Yesus. ²sampe epo olo ente Io epo sorga endo terjadi sundok Io miye prenta lewat Roh Kudus epo rasul-rasul Io sundok pili Io. ³ sundok penderitaan Io mkelak kompu Io se bolum epo dero diang deo bukti Io meyakinkan , keo kola opat pulu olo jono Io memekelak kompu epo dero, Io bsara epo dero soal- soal kerajaan ALLA.⁴Des io ngumpul diang dero maka io nyuyu dero nte nang ngendikah Yerusalem, nte nempaning janji ngket Bapa, tentang ene yo sundok ngulek, iko sundok kringo ngket Aku. ⁵Bahwa Yohanes ngembabtis diang danum, tapi belo ola nua iko kakan benabtis diang Roh Kudus lang jangka olo epo ono.⁶Montuk dero sama keo, dero rekunti epo Io, "Tuhan, des jeman endo be Iko nengkuen kerajaan Israel?" ⁷Io ngulek epo dero, " Ikam belo dikoyoh tau soal des ise jeman ise yo sundok ditetapkan koe Allah diang kuasa Io se. ⁸tapi ikam akan kuli kuasa des roh kudus diwa mitek ikam, Ai ikam nte jadi saksiKu baik mbo Yerusalem dan lekum tana Yudea diang Samaria, sampe epo tompak denia.⁹Des Tuhan Yesus sundok ngulek ketine, des dero meti po ombo, Io rengkat oli, ai jaun nokom-Io engket pengeti dero. ¹⁰Des desung dero meti po ombo ene, kolan-kolan duo kongo mlekat akat dempet dero makai diris bura. ¹¹Dero ngulek ," iko ulun-ulun Galilea, koe mbe iko akat meti po ombo? Yesus rengkat po sorga ene, kakan ulet nua anta kati iko meti des Io dombo po sorga ene.¹²Sundok ene dero muli epo Yerusalem ngket bukit zaitun, yo dempet ngket Yerusalem, bangsa erai olo ahad koro yo. ¹³Des dero sampe, dero dombo epo loteng, awa dero nongos. Kompu dero ene Petrus, Yohanes, Yakobus, Andreas, Filipus, Thomas, Bartholomeus, Matius, Yakobus pea Alfeus, Simon ulun Zelot diang Yudas pea Yakobus. ¹⁴Dero eka-eka ngumpul jadi erai awa, kati biasa yo dero bertekun lang doa. keo lou bang bawe, Maria mena Yesus, diang erai-erai buntung Yesus.¹⁵ Des olo ene akat Petrus mbo tenga-tenga ulun deo, sekitar jatus duo pulu kongo, ketindo ulek iyo ¹⁶ "Erai buntung, penting beta tulisan Firman harus genenap, bahwa Roh Kudus sundok ngulek melelui bowa Daud mengenai Yudas Iskariot.¹⁷Bune io ene sumba erai ekang kain, sundok nerima bagian lang pelayanan endo. ¹⁸Yudas endo sundok moli tana diang upa gawi dat io ene, io pun toyak ono utok' kompu io woka' atok buntung io bambur po baling. ¹⁹Eka-eka io bolum mbo Yerusalem sundok kringo hal endo, ene doko dero ngulek umo ene lang basa dero '' Hakal Dama'' arti yo '' Tana Daya''²⁰Keo memang tenulis aut lang kitab Mazmur: koe ka umo orop ai nang keo ulun nongos mbo lane ai koe ka ulun mak nte ngganti pengentuo.²¹Ene moko iyo arus nenambah epo kain, erai kongo ulun ngket dero yo tuju ulet epo bekumpul diang kain, des Tuhan Yesus sama-sama diang kain, ²² mulai ngket baptisan Yohanes, sampe olo Yesus rengkat epo Sorga nape kain nte jadi saksi diang kain nau pengenyuli Tuhan ene. ²³ Lalu dero ngunti dubo kongo nte diang Yusuf yo tinompapa se Barsabas iyo lou karan Yustus ene, ai Matias²⁴Dero eka-eka smbayang diang ngontus: "O, Tuhan, Iko yo tau kesong eka-eka ulun. Pkelak Ko ise antara duo ene yo pili Ko, ²⁵Nte nrima jabatan lang playanan, yo ene krasulan, yo dnikah ke Yudas, yo sundok mitek epo awa yo sengkono nte iyo." ²⁶Dero nurak undi nte ulun duo kongo ene, undi ene toyak epo Matias, ket ene io mulai lang ksebelas rasul.

Chapter 2

¹Des olo Pantekosta ulet, eka-eka dero bekumpul erai awa. ²Kolan-kolan sulet ngket Sorga oyon kati oyon brubu, ai eka dero yo tunge lang lou ene kringo. ³Mbo mne nyoret epo dero dola-dola kati api mupus, diwa mitek ombon dero. ⁴Sundok ene oli eka dero ponu Roh Kudus ai mulai bunyal diang basa yo makse-makse, kati yo die roh ene epo dero nte besara.⁵Des ene lane keo ulun-ulun Yahudi yo nongos mbo Yerusalem, ulun-ulun buen, ngket tiap bangsa iwat langit. ⁶ Des dero kringo oyon ene, deo ulun sulet rendu ai bengong koe kito tiap kompu dero bkesah diang basa dero se. ⁷Dero eran ai kagum, abis ene dero ngulek, beta be ene. Itanku dero yo besurah ene ulun-ulun Galilea?⁸Ise moko taka keringo dero bisara lang basa taka. ⁹ulun Partia ai Media, ai Elam, diang dero io nongos ela Mesapotamia, ela Yudea, ai Kapadokia, ela Pontus ai Asia. ¹⁰Ela Frigia diang Famfilia ai Mesir diang bika daerah Libia dempet Kirine, diang Peri ket Roma. ¹¹ ulun-ulun Yahudi diang bangsa io mak, iyo beragama yahudi, ulun Kreta diang ulun Arab, taka keringo dero besara lang basa taka tentang kemuliaan kerajaan Allah.¹²Dero kagum diang bengong, dero rekunti epo sama dero, "ise moko tau ketine?" ¹³ Tapi ulun-ulun io mak ngereko, laju ngulek dero ene mauk anggur.¹⁴Petrus akat diang sebelas Rasul , io besara diang dero diang oyon ries," ikam ulun Yudea diang io nongos mbo Yerusalem, apa ikam tau, tempaning kam penyurahku." ¹⁵ dero ene belo mauk kati otus kam ene, ko endo bayu ka jam sie ma.¹⁶endo Firman lalo tete Nabi Yoel, ¹⁷Ene nindo terjadi mbo olo pengabis, Allah ngulek, "Aku miye Roh ku mitek ulun eka-eka. Pea-pea kam iyo song-bawe bernubuat, bang burok io keo pengkitan-pengkitan, iyo tuo-tuo kuli nupi.¹⁸Epo Hamba-Hamba-KU song-song bawe-bawe olo ene Aku kan nudak RohKu, dero jadi bernubuat. ¹⁹Aku kan mekelak hal hal ajaib la ombo mbo langit diang tanda-tanda la iwa mbo bumi, mea kati nau daya, api ai utut ngelepukat.²⁰Mato olo wensut nau jadi seom ai bulan brobah jadi mea kati nau daya, onon pngulet olo Tuhan yo olai diang hebat. ²¹ene ise-ise yo momba karan Tuhan pasti selamat.²²Hai ulun -ulun Israel, dingo kam bunyal ku endo, Yesus ngket Nazaret, yo ene ulun yo sundok ditentukan Allah melalui gawi gata olai diang mujizat-mujizat diang tanda-tanda yo Allah ngelalo yo la tenga-tenga iko- ²³ Berdasarkan rencana yo ditentukan diang pentau Allah des ono yo sundok senerah diang iko ngket kayang ko para ngelawan hukum sundok menyalipkan diang ngempate Iyo- ²⁴ yo Allah sundok bangkitkan sundok lepas ngket kesusahan pengenate yo, karna belo masuk akal mbo yo nte yo dikuasai pengenate.²⁵Koe Daud sundok ngesah soal Io, aku kito Tuhan terus onon wae ku, koe Io keo ela tadah sananku, koe ene aku turon. ²⁶Koe hal enelah aku senang ai bowaku memuji Tuhan. koe ene low penyembolumku lang percaya.²⁷Koe Iko belo anta nape jiwaku mbo denia ulun mate, ai lou Iko belo miye Ulun Kudus Ko kito benasa ²⁸Iko mekelak epo aku boyan bolum. Iko nampa aku ponu diang ego la onon wae Ko²⁹O erai buntung aku kate ngesah epo ikam diang yakin nau Daud bapa bangsa taka, io sundok mate ai sundok knubur, ene pun kubur yo keo sampe olo ndo. ³⁰Koe ene io ene nabi, yo sundok tau se Alla sundok bkesah diang sumpah epo io, bahwa mntunge erai kongo ulun ngket kturunan Daud yo ombon tahta io. ³¹Io sundok kito sori olo mak malom ai sundok ngulek soal penyuli Kristus, Io pun belo di tnape mbo dnia ulun mate, ai kompu Io belo lumpat rusak.³²Yesus yo sundok nyuli kek Allah, taka endo saksi yo ³³Koe Io sundok nengkat epo tadah sanan Allah, ai sundok kuli Roh Kudus yo jenanji ngket Bapa, sundok mencurahkan-Nya kati yo sundok mato kam kito diang telingo kam keringo³⁴Koe makse Daud yo dombo epo sorga, malahan Daud se yo ngulek: Tuhan berfirman epo Tuanku: ³⁵Tunge ela isan sanan Ku, sampe aku nampa musuh-musuh ko nte pnayak iwat dola botis ko. ³⁶jadi eka ulun Israel harus tau diang pasti, se Allah yo nampa Yesus, yo sundok salib kam ene, nte Tuhan ai Kritus."³⁷Des dero kringo ene kesong dero jadi nyoru, bayu dero ngunti diang Petrus ai rasul-rasul yo mak: "ise nte kain gawi, san kam?" ³⁸tuing Petrus epo dero: "Btobat ai die kompu tonga kam masing-masing nte baptis, lang karan Yesus Kritus nte ngampun dosa-dosa kam, diang ene ikam kuli krunia Roh Kudus. ³⁹Koe nte ngkam janji-janji ene diang nte anak-anak kam ai nte ulun yo aso oro, yo ene kati kroa ulun yo kakan bnomba ke Tuhan Allah taka."⁴⁰Petrus jono ngulek ries epo dero, ulek io , " selamatkan diri ko se engket upus dat ene" ⁴¹dero nerima ulek yo ene ai benaptis oli, ai olo ene lou kedeo dero ketambah tolu ribu kongo ⁴²Dero betekun lang tutui batuk para Rasul ai persekutuan, merinsi-rinsi roti diang sembayang⁴³kek keo kanam takut la dero tiap kongo ai deo mujizat diang keo penanda tete Rasul-Rasul.⁴⁴Deo ulun yo persaya bekumpul sama-sama diang eka pengkeo dero nte empun sama-sama oli.⁴⁵trus keo ngket dero yo ngenjual pengkeo iyo, trus benagi epo ulun sesuai keperluan tiap kongo⁴⁶Tongku olo dero diang erai pengenanam bekumpul lang bait Alla, ai dero merinsi-rinsi roti tongku lowu, ai dero bako die okan diang kesong ego. ⁴⁷Dero memuji Alla ai dero penggawal ulun. Diang tongku olo Tuhan nambah epo dero ulun-ulun yo sundok sinolamat.

Chapter 3

¹Des Olo duni nte sembayang, jam tolu duluy, dombo Petrus diang Yohanes po Bait Alla ²la mne keo ulun song, yo pokung ngket pea, io hrus nelembar. Tongku olo ulun ene penayak dempet jawong gerbang Bait Alla, karan yo Gerbang Indah, io ngendoja epo ulun yo sumba lang Bait Alla ene.³ Des io kito Petrus diang Yohanes kakan sumba Bait Alla, io ngendoja.⁴Ulak meti ulun ene Petrus ngulek "eti ko tah dido". ⁵ulun lumpuh ene sekuleng meti po dero, ulak ngenanam mosung mbe dnie ise masam ket dero. ⁶Tapi Petrus ngulek, " perak diang amas aku belo nan, tapi ise pengkeo ku kakan die ku iko. lang karan Yesus Kristus ket Nazaret, malan iko!⁷Iyo ng'gop kayang sanan ulun ene diang moit iyo akat. Peles lou kuat botis diang maton planuk ulun ene. ⁸Iyo uwat akat peles malan sawa dayo ai kate nyarak dero epo Bait Allah, malan diang mensow-mensow sambil memuji Allah.⁹Eka-eka ulun ene kito iyo malan sambil memuji Allah, ¹⁰ Des ene dero suma tau se ulun ene gawi yo suma tunge ngendoja ela Gerbang Indah Bait Allah, dero mne kagum diang tkojet ise moko tau ketine diang ulun ene.¹¹io nokon nyendikui Petrus ai Yohanes, eka dero eran laju monsit, ngerepudu ngelekum dero montuk awa io nulek natar Salomo. ¹²Des Petrus kito ene, Io ngulek "lkam ulun Israel, ise moko ikam eran? ise moko ikam meti kain , ungka ka kati kain yo keo kuasa nte mkale ulun ene.¹³Allah Abraham Isak dan Yakub, Allah itak kakah taka, sundok memuliakan Yesus HambaNya. Io ene ulun yo sundok serah kam ai tnolak mbo onon Pilatus des io nawar nte ngembebas Io. ¹⁴Ikam nolak yo Kudus ai yo kono, laju ikam tindu ulun tukang ngempate bnebas nte ngkam.¹⁵Ikam sundok ngempate pemie bolum kden, yo sundok pinosuli koe Allah ngket denia ulun mate, kain saksi io. ¹⁶Koe diang iman lang karanIo, ulun yo itan kam endo, ulun yo keo karan ene yo nampa yo ale.Iman yo epo Yesus kate mekale yo, nte bukti epo ikam eka eka.¹⁷Tempo ndo erai buntung-erai buntung, aku tau se gawi kam ene diang gawi belo tau, kati gawi ket pengutok kam lou. ¹⁸ Tapi hal-hal ise yo sundok ulek Allah des ne, tete bowa nabi-nabi, se Kristus yo suyu Allah arus benasa, tempo ndo sundok pegenap Iyo.¹⁹Koe ene sadar diang tobat! apa pensala ko napus.²⁰Tuhan mekulet bolum lega ai ngutus Yesus nte ngkam jadi Kristus.²¹Iyo ene arus nongos ela sorga sampe jeman pemulihan, ene sundok ulek Allah aut ket bai lalo bowa Nabi-Nabi susi. ²² Musa sundok ngulek,Tuhan Allah kakan memesuli erai kongo nabi ngket ekang erai buntung erai buntung ko,ikam arus nempaning eka ise yo ulek Iyo. ²³keo jeman iyo nindo, yo belo nempaning Nabi ene, binonasa.²⁴Ai eka-eka nabi ngket Samuel diang nabi-nabi sundok yo, dero sundok bernubuat diang mere nau jaman endo. ²⁵Ikam pea waris ngket nabi-nabi diang ngket janji Allah nte itak kakah kam, kati ulek Tuhan epo Abraham, 'Ngket bini ko eka-eka keluarga mbo denia jadi kuli berkat. ²⁶Sundok Allah memesuli Hamba-Io, Io ngirim Io epo ikam ngket tla, apa mie ikam berkat diang cara ngayak ikam ngendikah gawi triau.

Chapter 4

¹Des Petrus diang Yohanes aso besara epo ulun deo ene, kolan-kolan pngulet imam-imam diang pengutok Bait Allah diang low ulun-ulun Saduki.² Ulun deo ene mara beta koe dero duo matuk ulun deo ene diang ngesah se lang Yesus keo kuasa nte nyuli ngket mate. ³Dero duo ene tenangop diang nuong lang tahanan sampe ma manin koe aso malom. ⁴Tapi deo dero yo nempaning batuk tutui dero duo ene jadi percaya, sampe kedeo dero jadi limo ribu kongo yo song.⁵Des ma ene begumpul mbo Yerusalem pengutok-pengutok Yahudi diang pengentuo-pengentuo diang ahli-ahli Taurat dero,⁶ diang Imam Olai Hanas diang Kayafas, Yohanes diang Aleksander diang eka-eka keturunan Imam Besar. ⁷Trus Petrus diang Yohanes oit dero ngadap sidang diang pinoresa pakai pengunti "Pakai kuasa ise atau karan ise gawi kam ene?"⁸Jadi Petrus diang ponu Roh Kudus nuing "O pengutok-pengutok umat diang pengentuo-pengentuo, ⁹ena kain endo pinoresa koe gawi buen epo ulun kroton diang perlu nutui pakai kuasa ise mekale ulun ene, ¹⁰ene doko apa tau ikam pes-pes diang pupus umat Israel, se lang karan Yesus Kristus, ulun Nazaret, yo salib kam ene, tapi yo pesuli Allah ngket ekang ulun mate se koe Yesus ene ulun endo akat diang slomai onon ikam.¹¹Yesus ene doko batu yo oding tukang-tukang bangunan yo doko ikam se, namun Io ene sundok jadi batu penjuru. ¹²Koe ene selamat mba di keo lang ulun-ulun makse se lang Io bute, koe iwat langit belo keo karan yo denie yo langne taka kuli selamat.¹³Des ulun begumpul ene meti pengeronu Petrus dia Yohanes ene diang tau se dero duo ene ulun biasa makse ulun ombo penyekola, dero eran; ai dero kenal se dero duo ene lumpat ajaran Yesus. ¹⁴Tapi koe dero kito ulun yo ale roton ene akat diang dero duo, dero belo keo kuli ngembantah oli.¹⁵Des sundok dero nyuyu rasul-rasul ene baling ngket lang awa berundeng, dero brondeng, ¹⁶Ai ngulek: " ktimbe gawi taka se ulun dero endo? Koe sundok melak aut epo eka-eka ulun Yerusalem, se dero sundok nampa mujizat yo belo di melim, diang taka belo kuli nyangkal yo. ¹⁷Tapi apa nang sampe tambah deo ulun tau, alo taka mtako diang ngusan dero apa dero nang bunyal nua diang ise-ise lang karan Yesus." ¹⁸Diang sundok dero duo senuyu sumba, dero nusan, apa nang beta bunyal diang matuk nua lang karan Yesus.¹⁹Tapi Petrus diang Yohanes nuing nte dero ene: "Mbo ikam se ka mutus mone yo sngkono mbo Allah: taat epo ikam be taat epo Allah. ²⁰Sbab belo anta kain belo ngesah ise yo sundok itan kain diang dingo kain.²¹Epo tambah boek dero ngusan rasul-rasul ene, tapi penyundok yo oli dero nutis ka, koe sidang ene belo kito boyan nte ngukum dero koe takut se ulun deo yo memuliakan karan Allah brubung yo sundok terjadi. ²²Koe ulun yo pkale mujizat ene sundok sisa se opat pulu taun umur yo.²³Sundok nutis, malan Petrus diang Yohanes epo ruku teman-teman dero, bayu dero bkesah eka-eka kati pngesah imam-imam pngutok diang pngentuo epo dero. ²⁴ des tman dero kringo ene, nyoyar dero sama-sama epo Allah, ulek dero :" O Tuhan, Iko yo nampa langit diang tana, tasik diang atok yo. ²⁵Diang Roh Kudus yo tete amba Ko daud, Bapa kain, Iko sundok berfirman : Ise moko bangsa-bangsa rusuh, ise moko suku-suku bangsa ngrensana plikara yo belo keo otang?²⁶Raja-raja dnia siap-siap diang pngutok-pngutok ulun bkumpul nte nglawan Tuhan diang ulun yo sundok diurapi Iyo.²⁷Koe lang kota endo sbeta yo sundok bkumpul Herodes diang Pontius Pilatus ai bangsa-bangsa diang suku ulun Israel nglawan Yesus Hamba Ko yo kudus, yo sundok tota Ko diang lnga urapan, ²⁸ Nte nyundok eka-eka yo sundok atur Ko ngket tla koe kuasa ai pngkakan Ko.²⁹Tempo ndo, O Tuhan, eti nau dero mtako kain, die hamba-hamba Ko pngeronu nte ngesah firman Ko. ³⁰Tente tangan Ko nte mngkale ulun, diang tanda-tanda musisat ke karan Yesus, Hamba Ko yo kudus ene." ³¹Pas dero smbayang, skukui awa dero bkumpul ene ai dero eka ponu diang Roh Kudus, bayu dero ngesah firman Allah diang ronu.³²Jadi jut ulun yo sundok persaya ene, dero kerai kesong, diang belo keo dero yo ngulek pngkeo dero ene pun dero se, tapi ise pngkeo ene mpun sama-sama nte sama-sama. ³³Ke kuasa yo olai rasul-rasul bsaksi soal pengenyuli Tuhan Yesus ai dero eka bolum lang kasih krunia yo mroa.³⁴ Ndok belo erai kongo dero ene yo benasa, dero keo lati tana lou belai nte dero jual nte dero oit ³⁵ai dero mayak mbo onon botis rasul-rasul, nte bagi epo tongku kongo ulun yo persaya, sukup nte yo penerlu.³⁶Ketine lou diang Yusuf iyo tempapa rasul-rasul ene Barnabas arti iyo pea penghiburan, ulun Lewi ngeket Siprus ³⁷ yo ngenjual umo mpun yo se laju noit sen ene, yo mayak mbo onon botis rasul-rasul.

Chapter 5

¹Keo ulun karan io se Ananias,diang bawe io karan se Safira yo ngejual erai petak tana. ²Bawe yo pun tau lou se io nahan sbagian ngket asil ngejual ene ai noit sbagian ai penayak onon botis rasul-rasul.³Tapi Petrus ngulek ktindo: "Ananias ngke mbe kesong ko dapet atur iblis, sampe iko nampa eta epo Roh Kudus ai nahan pengkuli ngket asil ngenjual tana ene?⁴Kola tana ene belo dijenual, belo beh tana ene aso mpun ko, ai sundok jenual, belo beh hasil io tetap aso mpun ko se? Ngke mbe mko iko ngerencana gawi ketine long kesong ko? Iko belo nampa eta epo ulun, tapi iko nampa eta epo Allah.⁵Des kringo pemensara ene Ananias pukan ia abis kesong, jadi eka-eka ulun takut beta kringo hal ene.⁶Laju ulet tenu-tenu ulun burok; dero ngembungkus antu ene,trus ngoson antu ene epo baling ai moit po ngelowong iyo.⁷Kira-kira tolu jam sundok ene bawe Ananias sumba,tapi io belo tau ise yo sundok terjadi.⁸Ulek Petrus epo io; "Ulek ko ta po aku,ene memang be kroa uman tana jual ko ene ?"tuing bawe ene; "Beta kroa ene"⁹Petrus ngulek epo io, "ise moko ikam duo sepakat nyoba Roh Tuhan? Eti ko, botis dero yo sudok ngubur song ko sundok keo mo jawong, dero ene kakan ngembar iko po baling. ¹⁰ bawe ene lansung pukan, nge ka kesong dempet botis Petrus. eka ulun burok sumba ngeruku bawe ene mate io aut, dero moit bawe ene po baling ngubur io mo isan song io. ¹¹ maka jemaat diang eka ulun takut bah kringo nau ene.¹²Deo tanda diang mujisat terjadi mo ekang ulun-ulun ene tete tangan rasul-rasul. eka dero mo serambi Salomo, erai kesong. ¹³ tapi belo keo erai kongo pun yo ronu bekerai diang dero, dero sangat dihormati ke ulun deo.¹⁴ke ene terus ketambah ulun-ulun yo percaya po Tuhan, baik yo song-song ai bang bawe. ¹⁵ dero lou moit ulun k'roton po boyan, melumbi dero ban awa penurui diang tilam, apa ena Petrus lalo, amba io kate kono sebagian dero.¹⁶la lane keo ulet ulun deo ngket kota-kota mo sekitar Yerusalem, moit ulun k'roton yo s'numban ke roh-roh triau, diang eka dero ale.¹⁷penyundok yo pengutok Imam sulet, diang pengikut yo ulun-ulun saduki, ulak dero ene meroa diang pengenanam iri. ¹⁸Dero nangop Rasul-rasul ene, bayu ningkos dero epo lang penjara.¹⁹Tapi des denia malom mlekat Tuhan ngingkang jawong penjara laju moit dero baling, ulek mlekat ene, ²⁰"daro ikam, akat mbo bait Allah, surah kam epo ulun eka nau umbang Firman yo bolum ene. ²¹Dero kringo ene, dero sumba lang bait Allah ket ma olo laju nutui matuk. sementara ene pengutok imam diang pengikut-pengikut yo, nyuyu anggota dewan agama begumpul diang pengeka tuo-tuo Israel, dero nyuyu petugas ngalek Rasul-rasul ene ngket penjara.²²Tapi petugas yo daro ene belo keo ruku se rasul-rasul ene lang penjara, laju mulik epo ngelapor. ²³ "kain kito se jawong penjara ene tekunci rapat ulak keo pengawal ngenjaga mbo jawong, tapi des kain sumba epo dalom, belo keo ulun lang ne."²⁴Des pengutok pengawal bait Allah diang pengutok imam-imam kringo laporan ene, dero bengong ise nau umbang yo moko tau ketine. ²⁵Montuk diang ene keo ulun sulet laju ngulek epo dero, "ulun-ulun yo penjara kam ene desung akat lang bait Allah nutui matuk ulun deo."²⁶Laju oli malan pengutok pengawal diang ulun-ulun iyo epo Bait Alla, laju moit keduo rasul ene, tapi belo moit diang kois koroi, koe dero takut turak ulun deo ene. ²⁷Dero moit dero duo ai ngadap dero epo Mahkamah Agama. Imam Besar mulai rekunti epo dero, ²⁸ulek io: " Diang ries kain ngusan ikam duo ngajar lang Karan ene. Nyata yo, ikam sundok nemponu Yerusalem diang tutui batuk kam ene diang ikam kakan nanggung daya Ulun ene epo kain.²⁹Pertus ai rasul-rasul ene nuing, ulek iyo: "Taka hrus lebih taat epo Alla se epo ulun. ³⁰ Alla itak kakah taka yo sundok mensuli Yesus, yo geweng kam mbo kayu salib diang pate kam. ³¹Io ene yo sundok pino kombo kek Alla se diang kayang sanan-Io nte Pemimpin ai Juru selamat, supaya Israel kuli bertobat ai nerima pengampunan dosa. ³²Ai kain endo saksi yo, kain ai Roh Kudus, yo die Alla epo eka ulun yo taat epo Io.³³Ngket nempaning oyon ene, dero siet beta kesong ai dero kakan ngempate rasul-rasul ene oli. ³⁴Tapi keo erai kongo ulun Farisi lang Mahkamah Agama ene, karan iyo Gamaliel, ulun ene ahli Taurat yo di hormati ulun deo, io akat ai tindu rasul-rasul ene baling ile.³⁵Sundok ene iyo ngulek epo dero iyo lumpat bgumpul, hai ulun Israel kinonanam buen-buen ise kakan gawi kam epo ulun endo ³⁶Des ne ulet si Teudas, iyo, ngaku se iyo ulun istimewa dan iyo keo pengikut kira-kira opat jatus kongo tetapi iyo pnate, ai bulang tuar iyo eka-eka lumpat iyo ene mapos. ³⁷Sundok iyo, des ngedaptar masarakat, ulet si Yudas, ulun Galilea, iyo moit deo ulun lang pemberontakan iyo. Tapi iyo mate lou diang pengikut iyo eka bulang tuar.³⁸Koe ene aku ngesah diang iko, nang gawi dat epo dero ene. Koe ka dero, sebab gawi ene ena engke sama ulun, pasti mapos. ³⁹Tapi ena engket ALLAH, ikam belo anta kuli ngemapos ulun-ulun ene, pyundok iyo malah iko iyo ngelawan ALLAH, nasehat ene tinorima.⁴⁰Dero momba rasul-rasul ene, sundok ene dero ngurou diang ngusan tutui batuk lang karan YESUS, sundok ene dero nutis. ⁴¹Rasul-rasul ene ngendikah sidang Makamah Agama diang ego, koe dero sundok nanggap kate ente menderita kono hina koe karan YESUS. ⁴²Tongku alo dero neruskan tutui batuk dero la Bait ALLAH diang epo lou-lou ulun diang ngesah Injil se Yesus ene Mesias.

Chapter 6

¹Des jeman ene,des kedeo murid ketambah,timbul ngeluh mbo ekang ulun-ulun Yahudi yo makai basa Yunani diang ulun-ulun Ibrani,koe pembagian epo balu-balu dero belodisenanda lang playanan tongku olo.²Koe ene keduo belas Rasul momba eka-eka murid dero bgumpul ai ngulek; kain belo puas ena ngendikah Firman Allah ke pae ngelayan meja. ³Ikam harus milih,turu kongo ngket ekang ikam se,yo terkenal buen,ai ponu diang Roh ai hikmat,apa kain ngekat dero ente tugas ene, ⁴ apa kain se kuli mtadah pikiran lang Doa ai pelayanan Firman.⁵Usul ene tinorima buen ke eka-eka jemaat,jadi dero mili Stefanus,ulun yo ponu iman ai Roh Kudus,ai Filipus,Prokhorus,Nikanor,Timon,Parmenas,ai Nikolaus,ulun yo penganut agama Yahudi ngket Antiokia. ⁶Dero ene noit epo rasul-rasul,trus rasul-rasul ene berdoa ai mayak kayang ombon dero.⁷Diang ene Firman Allah makin tesebar,ai kedeo murid la Yerusalem makin tambah dea;deo bes lou imam iyo nyerah diri ai persaya.⁸Ai Stefanus, yo ponu karunia diang kuasa, nampa mujizat-mujizat diang tanda-tanda mbo ekang ulun deo.⁹ Tapi nyoret nte erai duo ulun ngket jemaat Yahudi yo nontus se jemaat ulun Libertini anggota-anggota jemaat ene dero ene ulun-ulun ngket Kirene ai ngket Aleksandria sama-sama diang kedeo ulun Yahudi ngket Kilikia ai ngket Asia.Ulun-ulun ene soaljawab diang Stefanus.¹⁰tapi dero belo sanggup ngelawan hikmat io diang Roh Allah yo nampa io besara.¹¹ Abis ene dero moit dat deo pes ulun nte ngulek: "Kain sundok kringo io ngoret pemensara pitnah epo Musa diang Allah"¹²Diang sara ene dero nampa gerakan ekang ulun deo diang low pengentuo-pengentuo diang ahli-ahli Taurat; dero rame-rame ngompoh Stefanus, matak io ai moit io epo ngadap Majelis Pengadilan Agama. ¹³Trus dero mkulet saksi-saksi eta nte ngulek: "Ulun endo terus-terusan ngoret pemensara yo ngina awa susi endo diang hukum Taurat, ¹⁴ko kain sundok kringo yo ngulek se Yesus, ulun Nazaret ene, kan ngeroros awa endo ai ngobah adat istiadat penape Musa po taka." ¹⁵Eka-eka ulun yo tunge lang sidang Mahkamah Agama ene meti Stefanus, trus itan dero wae Stefanus kati wae Malaekat.

Chapter 7

¹Ulek Imam Olai: "Beta be pemensara ulun ene?" ²Stefanus nuing : " O tuon-tuon, erai buntung-erai buntung diang bapa-bapa bes, tempaning kam ta! Se Allah yo Mahamulia sundok mekelak kompu tonga Io epo itak kakah taka Abraham des io aso la Mesopotamia, onon io nongos mbo Haran, ³Allah ngulek epo io : Baling iko ngket negeri ko diang ngket kluarga ko diang beju iko epo negeri yo kakan tutuiKu epo iko.⁴Jadi Abraham baling ngket negeri ulun Kasdim,ai nongos mbo Haran. Trus sundok bapa io mate, Allah nyuyu io pindah epo tana endo, yo awa kam nongos tempo ndo; ⁵diang mbo mne ndok belo ksae dola botis Allah mie tana psaka epo io, tapi Allah janji kan mie tana ene jadi mpun io sampe keturunan io, padahal des ene io belo pian keo pea.⁶Allah sundok besara epo io, se keturunan io nte numpelmbo denia ulun asing diang nte jadi batak ulun diang kono tindas opat jatus taun kola yo. ⁷Diang Aku kan ngukum bangsa yo ngembatak dero, ulek Allah, diang sundok ene dero baling ngket mne diang sembayang epo Aku mbo mndo. ⁸Trus Allah mie epo io perjanjian katep; ene moko Abraham nganak Ishak, trus ngatep io olo ke walu; diang Ishak nganak Yakub, diang Yakub nganak duo belas bapa ulun tuo taka.⁹Koe kesong iri bapa-bapa ulun tuo taka ngenjual Yusuf epo Mesir,tapi Allah dang io trus,¹⁰ diang ngelopos io ngket bolum tindas ulun ai mie io kasih karunia diang hikmat, des io ngadap Firaun, raja Mesir. Firaun nengkuat Yusuf jadi penguasa mbo pupus tana Mesir diang mbo istana io.¹¹Moko ulet bala lau mbo pupus tana Mesir diang tana Kanaan diang low bolum beta-beta bnasa, jadi itak kakah taka belo kuli nte okan. ¹²Tapi des Yakub kringo se mbo tana Mesir keo gandum, jdi ene tla io nyuyu itak kakah taka ngenyo epo daro; ¹³des pengenyo dero ke duo Yusuf mekenal diri io epo erai buntung erai buntung io, ene moko Firaun jadi tau asal-usul Yusuf.¹⁴Sundok ene Yusuf nyuyu dero ngalek Yakub, bapa io, diang eka-eka keluarga io,kdeo dero turu pulu limo kongo. ¹⁵Trus Yakub malan epo Mesir. Mne io mate, io diang itak kakah taka; ¹⁶antu dero pnindah epo Sikhem diang pnayak lang pengelowong yo boli Abraham pakai uang perak ngket anak-anak Hemor mbo Sikhem.¹⁷Des jeman yo jnanji ene makin dempet, janji yo tampa Tuhan mitek Abraham, makin deo lou bangsa ene mbo Mesir. ¹⁸Sampe bangkit erai kongo raja yo mak mbo tana Mesir, yo ene raja yo belo kenal se Yusuf. ¹⁹Raja ene nipu ngakal bangsa taka ulak neriau itak kakah taka, apa dero nyuyu moding pea-pea dero yo bayu kinomekus, apan bangsa taka ene belo berkembang.²⁰Des jeman ene Musa kinomekus, Io ene buen nau mbo mato Allah. Tolu bulan kola io nasi mbo lou bapa io. ²¹Likas ene dero moding io, tapi pea Piraun yo bawe ninduk io laju mekolai kpea Musa ene kati pea yo se²²Musa ene benatuk kati hikmat ulun Mesir, ulak io ene keo pengaruh olai mbo bkesah surah maupun mbo gawi gata. ²³des Musa ene ketuo sekitar opat pulu taun, sulet pengenanam io kakan ngeruku erai buntung - erai buntung io, yo ene ulun-ulun Israel. ²⁴Des io kito erai kongo ulun Israel kono kurou ulun Mesir , Musa ngawat diang ngembela ulun ene laju ngempate ulun Mesir ene. ²⁵Lang keno io apan ulun2 israel ene tau se Allah makai tangan io nte nyelamat dero, tapi dero belo paham.²⁶Des molo manin, io ruku duo kongo ulun Israel desung ruok, io beseronu nenggang dero, ulek io, "teman-teman, ikam ene kerai buntung, ise moko ikam bako pesiet sama ikam se?". ²⁷Tapi erai kongo yo sala epo teman yo ene menolak Musa laju ngulek, " ise yo ngengkat iko nte jadi pengutok diang hakim nte kain?. ²⁸Bahe iko kakan ngempate aku lou, kati gawi ko pre se ulun Mesir ene?.²⁹Kringo penyurah ene, Musa makat ai bolum jadi ulun nyumba mbo tana Midian. Mbo m'ne Io nganak duo pea song. ³⁰Des sundok opat pulu taun melak epo Io erai kongo malaekat mbo padang gurun tunden Sinai lang dolan api yo baling ngket lang jaba dikut.³¹Musa eran nau pengkito Io ene, des Io malan po m'ne meti po dempet ulet oyon Tuhan epo Io: ³² Aku endo Alla itak kakah ko, Alla Abraham, lshak diang Yakub. Musa ngrkitik, Io belo ronu meti oli.³³T'rus Firman Alla epo Io: osu trumpak ngket botis ko ke awa, ko akat ene, tana yo kudus. ³⁴ Aku sundok tau nau keb'nasa ulunKu mbo tana Mesir diang Aku sundok kringo srita bnasa dero ene, Aku sundok diwa n'te ngawat dero; koe ene epo ndo iko, iko kakan suyuKu epo tana Mesir.³⁵Musa ene, yo sundok tolak dero, ulek dero: ise nngkuat iko jadi pemimpin diang hakim? Musa ene sundok senuyu ke Alla nte pemimpin diang penyelamat ke malaikat, yo sundok memekelak kompu tonga mbo jaba dikut. ³⁶Yo ene moit dero baling diang nampa mujizat-mujizat tanda-tanda mbo tana Mesir, mo Tasik Mea diang mo padang gurun, opat pulu taun kola yo. ³⁷ Musa ene lou yo ngulek epo ulun Israel: Erai kongo nabi kati aku endo kakan psuli Alla nte ngkam ngket ekang erai buntung-erai buntung kam.³⁸Musa endo nte jadi pngekang lang sidang jmaah ela padang gurun, ela ekang mlekat yo berfirman epo iyo ela tunden Sinai diang itak kakah taka; iyo ene doko yo nrima firman yo nte bolum ene, nte snampe epo ikam. ³⁹Tapi itak kakah taka belo kakan ngaya diang Iyo, mlahan dero nolak Iyo, lang kesong dero kakan mulik nua epo tana Mesir. ⁴⁰Epo Harun dero ngulek: "Tampa ko nte kain tenu-tenu allah nte malan onon kain, koe Musa endo yo mimpin kain baling ngket tana Mesir, kain belo tau ise pngkono iyo.⁴¹Jadi des ene dero nampa spatung anak lembu ai mie persembahan epo berhala ene, ai dero snang diang pnyentampa yo tampa dero se. ⁴² Allah skuleng ket dero, ai ngbebas dero bribadah epo bala tentara langit, kati yo tnulis lang kitab nabi-nabi: Pini be ikam endo mie korik snombele diang persembahan epo Aku, kola opat pulu taun mbo padang gurun ene, o,ulun Israel?⁴³Belo pini, mlahan ikam nglembar kemah Molokh ai bintong dewa Refan, patung-patung yo tampa kam nte smbah. Ene doko Aku moit ikam epo awa pngoding, sampe mpai Babel.⁴⁴Kemah ksaksian keo diang itak kakah taka ela padang gurun, kati nau yo suyu Allah epo Musa nte nampa kati sontoh yo kono eti iyo. ⁴⁵Kemah ene yo trima itak kakah taka ai diang pimpinan Yosua noit sumba epo tana endo, yo des tana endo snorabut ket bangsa-bangsa mak yo nusir ke Allah ket onon itak kakah taka; ene sampe epo jaman Daud. ⁴⁶Daud sundok kuli kasih krunia ela onon Allah ai iyo tindu, apa iyo kate nengkuat awa nongos Allah Yakub.⁴⁷tapi Salomo yo nengkuat erai bua lou nte Alla. ⁴⁸tapi Alla belo nongos lang ise yo tampa kayang ulun, kati ulek nabi: ⁴⁹Langit ene takhta-Ku, ai bumi awa pengakat botis-Ku. Lou ise yo kakan tampa kam nte Oki, ktine ulek Tuhan, awa ktimbe nte Oki nongos ? ⁵⁰Belo be kayang-Ku se yo nampa ene ?⁵¹Oo... ulun-ulun koroy utok ai belo katep kesong ai tlingo, ikam tuju menentang Roh Kudus, sama kati itak kakah-kam, ene lou ikam ene. ⁵² Ise po nabi-nabi yo belo kono pjal itak kakah-kam ? bahkan dero ngempate ulun-ulun ono yo ngesah tentang ulet Kristus, yo tempo endo yo sundok khianat kam ai pate kam. ⁵³Ikam sundok nerima hukum Taurat yo pesampe mlekat-mlekat, tapi ikam belo ngaya.⁵⁴Des anggota-anggota Mahkamah Agama nempaning ene, kesong dero kati kono towok. jadi dero menyambut yo diang ngrekiot kukut.⁵⁵tapi Stefanus, yo ponu diang Roh Kudus, donga epo langit, lalu kito kemuliaan Alla ai Yesus akat bika sanan Alla. ⁵⁶trus ulek io : " beta-beta, aku kito langit tebuka diang Pea Ulun akat bika sanan Alla."⁵⁷Koe ene dero nyoyar diang nokom tlingo bayu rendu dero ngurem iyo. ⁵⁸ Dero matak iyo baling se kota laju nurak iyo, ai saksi-saksi ene mayak jubah dero onon botis ulun song burok keo karan se Saulus.⁵⁹Des dero nurak iyo, Stefanus bedoa, "O,Tuhan Yesus, terima ko roh ku." ⁶⁰ Sambil berlutut iyo momba diang oyon ries,"Tuhan, nang tenanggung dosa ene epo dero." desung iyo ngulek ene mate ka iyo oli.

Chapter 8

¹Saulus stuju lou ena Stepanus pnate. Des ene mulai kurou ksa iyo hebat mbo jemaat Yerusalem. dero eka, kecuali Rasul-Rasul, buyo mbo pupus daerah Yudea diang Samaria. ²Ulun-ulun saleh ngubur mayat Stefanus diang dero nungka nangis nungul. ³Tapi Saulus tambah mrindas jemaat diang iyo sumba tiap lou ai matak song-song bawe epo baling ai nyerah dero ente psumba lang penjara.⁴Dero iyo buyo ene malan mupus dnia mne ulak ngesah Injil. ⁵Filipus malan epo erai kota mbo Samaria diang iyo ngesah Mesias epo ulun mne.⁶Des dero kringo penyurah Filipus diang kito tanda-tanda yo gawi iyo, dero eka kerai kesong nrima penyurah iyo ene. ⁷Koe engket deo ulun yo snumban, roh jahat ene baling diang oyon ries, deo ulun pokung diang dekal sundok pinokale. ⁸Moko ene roa pngego dero lang kota ene.⁹Keo ulun karan se Simon ngket bune tukang lmu ela kota ene iyo nampa eran ulun Samaria. yo nampa nau ungka-ungka kati ulun penting. ¹⁰Abis ulun idik olai, lumpat Iyo ai bkesah: '' Ulun endo kuasa Alla yo terkenal Kuasa Olai ene." ¹¹Ai dero lumpat iyo, koe sudok ola aut iyo mekeran dero diang lmu yo ene.¹²Ai dero tmpondo persaya epo Filipus yo ngesah Injil soal Kerajaan Allah, ai soal karan Yesus Kristus, ai mie kompu tonga dero nte babtis, baik song bawe-bawe. ¹³Simon se lou jadi persaya ai sundok bnaptis, io trus sama-sama diang Filipus, ai eran des io kito tanda-tanda diang mujizat-mujizat olai yo terjadi.¹⁴Des rasul-rasul ela Yerusalem kringo, se tana Samaria sundok kuli nrima firman Allah, dero nyuyu Petrus ai Yohanes epo mne. ¹⁵Des ulet ela mne duo kongo rasul ene smbayang, apa ulun-ulun Samaria ene kuli Roh Kudus. ¹⁶Sbab ndok belo erai pian dero pndiwa Roh Kudus ombon dero,koe dero suma bnabtis lang karan Tuhan Yesus. ¹⁷Trus kduo rasul-rasul ene mayak kayang ela ombon dero, laju dero kuli nrima Roh Kudus.¹⁸Des Simon kito, se sara mie Roh Kudus terjadi koe rasul-rasul ene nente kayang dero, trus io nawar sen epo dero. ¹⁹ai bunyal: "biye ko lou epo aku kuasa ene, apa aku kuli lou nente kayangku ombon ulun, apa io kuli nrima Roh Kudus."²⁰Tapi Petrus ngulek epo yo: Bnasa sen ko ene sama-sama diang iko, koe otus ko iko kuli moli karunia Alla diang sen . ²¹ Belo keo bagian atau hak ko lang urusan ene,sbab kesong ko belo lonus onon Alla. ²² Jadi tobat ngket gawi gata teriau endo ai sembayang epo Tuhan,apa Io ampun niat kesong ko endo; ²³ sbab aku meti,bahwa kesong ko sundok kati nau poru yo pait diang bsukow lang gawi gata triau."²⁴Tuwing Simon:doa ko ta nte oki epo Tuhan,apa epo aku belo terjadi yo kati ulek ko ene.²⁵Sundok dero duo yo bkesah ai nyurah Firman Tuhan,mulik nua dero epo Yerusalem diang dero ngesah Injil lang kampong-kampong mbo Samaria.²⁶Sundok ene bunyal erai kongo malaikat Tuhan epo Filipus, ulek yo:"Uat iko ai brangkat aut epo tadah selatan, ngaya boyan yo diwa ngket Yerusalem epo Gasa". Boyan ene kalang ulun lalo mne. ²⁷Laju Filipus brangkat. Keo erai ulun Etiopia, yo e ne sida-sida, pmrenta olai ai pengutok perbendaharaan Sri Kandake,ratu negri Etiopia, yo brangkat epo Yerusalem nte sembayang. ²⁸ Tempo ndo ulun ene sundok la boyan uli ai tunge' lang kreta yo ulak ngembaca kitab nabi Yesaya.²⁹Trus ulek Roh epo Filipus:" Malan iko epo daro, epo dempet kreta ene!" ³⁰Filipus laju epo lane ai ngeringo sida-sida ene pas ngembaca kitab nabi Yesaya.Ulek Filipus: "Ngerti be tuan ise yo baca tuan ene?" ³¹Tuwing yo: "Ktimbe aku kuli ngerti, ena belo keo yo matuk aku?" Peles io tindu Filipus dombo ai tunge la bika yo.³²Tulisan yo baca io ene otang yo ketindo: Kati erai kukui domba yo noit epo awa pnymble, ai kati anak domba yo pe'pe mbo onon wae ulun nggunting bulu yo, ktine low Io belo ngingkang bowa Io. ³³ Lang bolum Io uja ulun ene malan terus ukuman Io, ise yo nte nyrita tindu tondal Io? Sbab nyawa Io nalek ngket dnia.³⁴moko ulek sida- sida ene epo Pelipus: " Aku ngunti epo iko, ise yo ulek nabi ketine ene? Soal io se be soal ulun yo mak ? " ³⁵Trus mulai Filipus bkesah mulai ngket nas ene mulai ene yo ngesah Injil Yesus epo io.³⁶Dero terus malan nua, ampe mbo awa yo keo danum. Trus ulek sida-sida ene : Eti ko ta, nduh keo danum; ise sala yo ena aku baptis?" ³⁷[Tuing Filipus: "Ena tuan persaya diang bol kesong, kate." Tuing io: "Aku persaya, se Yesus Kristus Anak Allah."] ³⁸Trus ulun Etiopia ene nyuyu nyetop kreta ene, diang dero duo diwa epo lang danum, Felipus diang sida-sida ene, peles Filipus ngmbaptis io.³⁹Ai sundok dero baling ngket lang danum,Roh Tuhan kolan-kolan nembuyo Filipus ai sida-sida ene belo kito io oli. Io trus malan nua diang ego.⁴⁰ungka io Filipus keo mbo Asdod. Io malan lalo kampong ene ai ngesah Injil mbo pupus kota sampe io ulet mbo Kaisarea.

Chapter 9

¹Smentara ene ngrndek kesong Saulus kakan ngancam ai ngmpate murid-murid Tuhan. Io ngadap Imam Besar,²ai tindu surat kuasa ngket io nte oit epo pngntuo-pngntuo Yahudi ela Damsyik, apa ena yo ruku song bawe-bawe yo lumpat boyan Tuhan, io nangop dero ai moit dero epo Yerusalem.³Lang dalan io epo Damsyik, des io sundok dmpet kota ene, kolan-kolan keo wala mnsar ngket langit nglekum io. ⁴yo pukan epo tana io kringo keo oyon yo ngulek epo io: "Saulus, Saulus, ise mko iko ngurow Aku?"⁵Tuing Saulus: " ise si Iko endo, Tuhan?" ulek-Io: "Aku dko Yesus yo kurow ko ene. ⁶Tapi uat iko ai berangkat iko epo lang kota, la lane keo kakan knesah epo iko, ise yo nte ngko gawi." ⁷Koe ene ngrngao teman-teman io yo sama-sama malan diang io, dero keo memang kringo oyon ene, tapi sama skali belo keo kito ise-ise.⁸Saulus uat ai akat, trus kolat tapi io belo keo pngkito; dero harus ngayak io sumba epo Damsyik.⁹Tolu olo kola yo belo keo kito ise-ise ai tolu olo lou belo keo kuman nyingkap.¹⁰Ela Damsyik keo erai kongo murid Tuhan karan yo Ananias. Firman Tuhan epo yo keo pngkito: "Ananias!" twing yo " Ndo Aku Tuhan!"¹¹Firman Tuhan: " Malan aut epo boyan nan karan se boyan lonus, ai eto ta epo lou Yudas erai kongo ulun ngket Tarsus yo karan se Saulus. Io tmpondo sembayang,¹²ai lang pngkito ene io meti, erang kongo ulun yo keo karan se Ananias sumba epo dalom diang nente kayang ombon io, apa io kuli kito nua."¹³Tuing Ananias:"Tuhan, ngket deo' ulun aku' sundok kringo' hal ulun ene', deo' beta yo' dat gawi io' epo' ulun susi Ko' mbo' Yerusalem. ¹⁴Diang io' ulet epo' mndo' kuli' kuasa' ngket imam-imam pengutok nte' nangop eka'-eka' ulun yo' momba' karanKo'. ¹⁵Tapi ulek Tuhan epo' io': "Malan ka' epo' daro', koe' ulun ene' kakas beta-beta tau' nte' Oki' pakai nte' moit karanKu' epo' bangsa-bangsa yo' mak diang low raja-raja diang ulun-ulun Israel.¹⁶ Aku' se kan nunjuk epo' io' se deo' beta sngsara io' koe' karanKu'.¹⁷Jadi Ananias malan epo' daro' trus sumba' lou' ene'. Io' mayak kayang io' ombon Saulus, ulak ngulek:"Saulus, erai buntungku', Tuhan Yesus yo' sundok mekelak kompu Io' epo' iko' la boyan pengelalo ko' ene', sundok nyuyu' aku' epo' iko', apa' mato ko' kito nua' diang ponu' Roh Kudus. ¹⁸Jadi des ene' peles kati' ungka' keo sloput latu' ngket mato io', ngket ne' io' kito nua'. Io' uat trus pinoslom. Des sundok io' kuman io' keo pengelian nua'. ¹⁹Saulus nongos tenu'-tenu' olo sama-sama diang murid-murid mbo' Damsyik.²⁰Des ene' peles low io' ngesah Yesus mbo' lou'-lou' awa' sembayang, ulak ngulek se Yesus ene' Anak Allah. ²¹Eka'-eka' ulun yo' nempaning ene' jadi eran ulak ngulek:"Mak be io' endo' yo' mbo' Yerusalem kakan ngempate ise'-ise' ulun yo' momba' karan Yesus endo'? Diang belo be io' ulet dido' diang ptua' nte' nangop diang moit dero' epo' ngadap pengutok-pengutok imam?" ²²Tapi Saulus makin tambah olai pengaruh io' ulak io' ngembengong ulun-ulun Yahudi yo' nongos mbo' Damsyik, koe io' ngelak bukti' se Yesus ene' Kristus.²³Sundok tenu'-tenu' olo lalo ulun Yahudi ngrondeng ptua' nte' ngempate Saulus. ²⁴Tapi' ptua' dat ene' Saulus tau'. Molo malom ulun-ulun Yahudi mungka' mbo' tiap jawong kota' apa' kuli' ngempate io'.²⁵ Tapi' des malom-malom murid-murid io' ene' ngalek io' diang mediwa' io' tete ombon dinding kota' lang rantun.²⁶Des sampe mbo' Yerusalem Saulus nyoba' gabung diang murid-murid, tapi' eka'-eka' dero' takut se io', koe' dero' belo pian persaya se io' murid low.²⁷ Tapi' Barnabas nrima' io' diang moit io' epo' rasul-rasul diang ngesah epo' dero', ketimbe' Saulus kito Tuhan mbo' tenga boyan ai Tuhan besara' diang io,' diang ketimbe' kronu io' matuk nutui mbo' Damsyik lang karan Yesus.²⁸Ai Saulus nokon sama-sama diang dero mbo Yerusalem,ai diang ronu ngembatuk lang karan Tuhan.²⁹ Io lou besara ai bersoal jawab diang ulun-ulun Yahudi yo makai basa Yunani,tapi dero ene ngerencana kakan ngempate yo.³⁰ Des ene lou sundok hal ene ketauan ke erai buntung-erai buntung anggota jemaat,dero moit yo epo Kaisaria ai ngket mne ngembatu yo epo Tarsus.³¹Tenu-tenu kola jemaat mbo eka-eka Yudea, Galilea ai Samaria keo lang damai.Jemaat ene dibangun ai bolum takut epo Tuhan. Kedeo dero makin ketambah olai koe pertolongan ai penghiburan Roh Kudus. ³² Des jeman ene Petrus malan keliling, mengadakan kunjungan ke mana-mana. La boyan ene yo singgah lou epo ulun-ulun Kudus yo mbo Lida.³³Mbo mne yo ruku erai kongo ulun nan karan se Eneas,yo sundok walu taun lumbi mbo awa penurui koe pokung. ³⁴Ulek Petrus:"Eneas,Yesus Kristus mekale iko;uat ai sikup awa penunurui ko!"Des ene lou uat ulun ene. ³⁵Eka-eka ulun Lida ai Saron kito yo,laju dero mulik epo Tuhan.³⁶Mbo Yope keo erai kongo murid bawe nan karan Tabita lang basa Yunani Dorkas.Bawe ene deo beta nampa gawi buen ai mie sedekah.³⁷ Des ene yo keroton laju mate.Sundok pinokundus,mayat yo pinolumbi mbo loteng.³⁸Lida dmpet diang Yope, des murid-murid kringo, se Petrus keo mbo Lida, dero nyemuyu ulun duo kongo tindu: "Resi-resi ulet epo awa kain." ³⁹Petrus braduh lansung brangkat diang dero. Des dero Sampe mbo lane, io noit epo loteng eka balu akat ngompoh io ulak nangis dero nutui epo io eka-eka baju panan diris laung, yo tampa Dorkas des iyo aso bolum.⁴⁰Tapi Petrus nyuyu dero eka baling, trus io blutut nte sembayang. Trus io sk uleng epo tadah antu ene diang ngulek: "Tabita, uat iko." Ngket ne Tabita kolat, des meti Petrus io uat laju tunge. ⁴¹Petrus ngop tangan io diang ngawat io akat. Laju momba ulun-ulun kudus diang balu-balu, trus nutui epo dero se bawe ene bolum. ⁴²Kabar ene dingo sampe pupus Yope ngket ne deo ulun jadi persaya epo Tuhan.⁴³ Ngket ne Petrus tenu-tenu olo mbo Yope mbo blai ulun yo karan se Simon tukang gadoh upak.

Chapter 10

¹Mbo Kaisarea keo erai kongo ulun yo karan se Kornelius, iyo ene kmndan tentara Italia. ² Io buen, io diang eka ulun erai bua lou ene takut epo Allah diang yo deo die sokoi epo ulun Yahudi diang jono Sembayang epo Allah.³Yo keo pengkito, kira-kira jam tolu dului, iyo kito jlas erai kongo Mlekat Allah sumba lang lou iyo laju ngulek epo yo: "Kornelius!" ⁴ Yo meti Mlekat ene diang pengenanam takut iyo bunyal: "ise ene, Tuhan?" tuing Mlekat ene: "eka sembayang ko ene diang die sokoi ko ene sundok dombo po Hadirat Allah, diang Allah k'nop se iko. ⁵ Tempo ndo, suyu ko tenu-tenu kongo epo Yope nte ngalek erai kongo ulun nan karan se Simon yo tinompapa se Petrus. ⁶ Io nsan mo blai ulun tukang gadoh upak yo nan karan se Simon, Io nongos dmpet pantai.⁷Sundok Mlekat yo bunyal diang iyo ene ngendikah io, bomba yo duo kongo anak bua yo diang erai kongo prajurit iyo buen ket dero iyo tuju kerai diang io jati. ⁸ Des sundok io ngnjlas eka nau umbang ene epo dero, io smuyu dero epo Yope.⁹Manin yo des dero tolu aso la boyan dempet se kota Yope, kira-kira jam duo b'las tenga olo, dombo Petrus epo lang lou kakan sembayang. ¹⁰Yo kiso sietlau kakan kuman, tapi des desung skurai kolan-kolan se roh iyo diliputi kuasa ilahi. ¹¹ Pngitan iyo langit wingkang keo kakas diwa kati nau diris sae yo bgeweng mbo opat p'du nului epo tana. ¹² Lang ne keo bemasam karan korik yo botis opat, korik yo s'lor diang m'pulu.¹³Io kringo oyon yo ngulek epo io: "uat iko Petrus, semb'le laju okan ko!" ¹⁴ Tapi tuing ke Petrus: m'ba, Tuhan, m'ba, aku belo pini kuman ise yo dion diang belo brse." ¹⁵ K'ringo nua Io oyon kduo derang yo ngulek epo Io: "ise yo kate nokan ulek Allah belo kate iko ngulek dion." ¹⁶ Ene terjadi sampe tolu derang terus sundok ene rengkat kakas ene n'de epo langit.¹⁷Petrus ngenanam kanam nau umbang pengitan yo ene. Montuk diang ene ulun-ulun yo suyu Kornelius sampe mbo bowa jawong, kakan ngunti rendong lou belai Simon. ¹⁸Dero momba laju ngunti, bahe ulun yo karan se Simon yo benomba Petrus keo nongos mbo lou' mne mne.¹⁹Desung Petrus mikir nau pengitan io ene, Roh ngulek: "keo tolu kongo ulun meto iko. ²⁰Uat aut, diwa iko po iwa lane brangkat diang dero, nang ka iko ragu, koe Aku yo nyuyu dero dido. ²¹Petrus diwa nyeruku dero laju ngulek "Aku se ulun eto kam ene ; ise karan ju' lang kam due?"²²Tuing dero : "Kornelius, kmndan tentara ket Roma ngirim kain dido. io ene ulun yo buen kesong ai takut se Allah, terkenal se ulun buen mbo ekang bangsa Yahudi, kuli prenta ket Allah tete mlekat kudus, apa io ngundang iko epo lou io, kakan nempaning nau umbang kesah surah ngket iko." ²³Io metua dero nsan mbo mne erai malom. Rda ruko ma manin io brangkat diang dero, keo lou ulun percaya ket Yope lumpat diang io.Des olo erai yo dero sampe mbo Kaisarea. Kornelius desung minte dero sulet, ai momba nyari nyindai andi okong diang teman-teman yo bekumpul.²⁵Des Petrus sumba, Ulet kornelius nyake io, ulak laju nyongkop la onon botis io, io nyembah petrus. ²⁶Petrus mekakat io, ulek petrus : "akat ka, aku ene ulun biasa kati iko lou."²⁷Desung io bkesah surah diang Kornelius, io sumba laju kito se deo ulun bekumpul. ²⁸ Io ngulek epo dero : "Tau be ikam, se nusan nang beta yo ulun Yahudi kerai diang ulun-ulun yo mak se ulun Yahudi ketine low sumba epo lang lou belai dero. Tapi Alla memekelak epo aku, se belo kate ngulek erai2 ene lonsa ai remis .²⁹ene se moko aku belo boyat bomba kam nte ulet dido. des endo aku kakan tau, ise moko ikam momba aku."³⁰Tuing Kornelius,opat olo aut lalo kira-kira kati jam ktindo, jam tolu dului, desung aku sembayang mbo lou.kolan ka se keo ulun akat la onon ku, pakayan iyo ngnsilau. ³¹Iyo ngulek po aku: Kornelius doa ko sudak dingo Alla diang-Io sudak knop die sokoi ko. ³²Suyu ko ulun epo Yope ente ngalek Simon iyo tinompapa se Petrus, Iyo nongos mbo lou Simon,iyo tukang gadoh upak, iyo nongos dmpet pantai. ³³koe ene resi suyuku ulun ulet epo Iko , iko sundok ulet diang buen pngnanam.tempondo kain sundok keo mndo' la onon Alla ente nempaning ise Iyo ptua Alla epo lko.''³⁴Abis ene mulai Petrus bkesah, iyo ngulek:" sbeta iyo aku sundok tau ,se Alla belo ngembeda ulun. ³⁵ulun ngket bangsa mone-mone iyo takut se-Iyo ai nglaku io buen yo sngkono mbo Iyo.³⁶Ene doko' firman yo suyu yo snampe epo ulun-ulun Israel, firman iyo ngesah damai sjahtra ngket Yesus Kristus, Iyo ene Tuhan ulun eka-eka. ³⁷Iko tau yo ise-ise yo terjadi mbo mupus tana Yudea, mulai ngket Galilea, des sundok baptisan yo sundok surah Yohanes. ³⁸Soal Yesus ngket Nasaret: ktimbe Allah ngurapi Iyo diang Roh kudus ai kuat Kuasa, Iyo malan nglekum denia mne ulak gawi buen diang mkale ulun-ulun yo snumban setan, ke Alla diang Iyo.³⁹Ai kain endo ulun iyo kito ise-ise gawi gata iyo mbo Yudea ktine lou mbo Yerusalem; ai dero iyo sundok ngmpate diang nggeweng Iyo mbo kayu salib. ⁴⁰Yesus ene sundok pesuli Alla des olo ktolu, ai Alla sngkono, se Iyo mkelak kompu. ⁴¹Belo di epo mupus bangsa, tapi epo saksi-saksi, iyo onon ene sundok tunjuk Alla, io doko epo kain iyo sundok kuman nyingkap diang Iyo, sundok Iyo nyuli ket ekang ulun mate.⁴²Iyo sundok nyuyu kain ngesah epo pupus bangsa diang bsaksi, se Iyo ene yo tunjuk Alla nte jadi hakim ulun-ulun bolum diang ulun-ulun mate.⁴³Nau umbang Iyo ene eka-eka nabi bsaksi, se ise-ise yo persaya epo Iyo, io anta kuli ampunan dosa koe karan Iyo.⁴⁴ Des Petrus desung ngulek ketine', diwa' Roh Kudus epo' ombon eka' ulun yo' nmpaning pamusara' ene'. ⁴⁵Diang eka' ulun persaya' ngket kelompok yo' kenatep yo' lumpat Petrus, ngrngao, koe' kito se karunia Roh Kudus tnudak epo' ombon bangsa-bangsa yo' mak low,⁴⁶ koe' dero' kringo' ulun-ulun ene' besara' lang basa' roh ai muji Alla. Trus ulek Petrus: ⁴⁷ "Kate be ulun ngusan nte, ngmbaptis ulun-ulun endo' diang danum, pdahal dero' sundok kuli' Roh Kudus kati' taka'?" ⁴⁸Peles yo' nyuyu' dero' bnaptis lang karan Yesus Kristus. Laju' dero' tindu Petrus, apa' yo' nongos tenu'-tenu' olo aso sama-sama diang dero'.

Chapter 11

¹Rasul-Rasul diang ulun yo persaya yo keo ela Yudea ngringo, se bangsa-bangsa yo mak nrima firman Allah lou. ²Des Petrus ulet ela Yerusalem, ulun-ulun ket golongan knatep slisi paham diang iyo. ³ Ulek dero : "Iko sumba lang lou ulun-ulun yo belo knatep ai kuman sama-sama diang dero."⁴Tapi Petrus ngenjelas eka-eka bsambung-sambung, ulek iyo:⁵ "Aku desung smbayang ela kota Yope, kolan-kolan rohku diliputi diang kuasa Ilahi ai aku keo pngkito: kati nau diris sae, yo sgeweng mbo opat pdu diris ene, kati nuluy ket langit sampe onon waeku.⁶ Aku meti diris ene, itanku atok yo ponu diang eka jnis korik-kotok botis opat,korik blei, korik yo slor, diang bmasam jnis mpulu.⁷bayu aku kringo oyon, yo bsurah epo aku: uat iko Petrus, semble laju okan ko!" ⁸Tuingku: Belo, Tuhan, belo kate, ke belo pini yo dion ai pian brse ene sumba bowaku. ⁹tapi keduo derang oyon ket sorga ene ngulek epo aku: Ise yo nontus kate nokan ke Allah, belo kate iko nganggap dion!¹⁰ Kjadian ene sampe tolu derang, bayu eka-eka ene nerek nua epo langit.¹¹Des ene lou, tolu kongo ulun akat onon lou, ela awa kain nsan; dero snuyu ngadap aku ngket Kaisarea. ¹²Terus ulek Roh epo aku: Malan bdrak diang dero ai nang ragu! Peles onom kongo ene diang aku. kain sumba lang lou ulun ene, ¹³iyo nyrita epo kain, se iyo ene kono kito erai mlekat, akat lang lou iyo, ai ngulek epo iyo: Suyu ulun epo Lope nte ngnjmput Simon yo nontus se Petrus ene.¹⁴Iyo anta nyampe kabar epo ikam, yo nte mmkulet kslamatan nte ngkam diang eka atok lou blai kam.¹⁵Des aku mulai bkesah, diwa Roh Kudus ombon dero, sama kati taka prne diwa ombon taka. ¹⁶Jadi aku knop ulek Tuhan: Yohanes ngbaptis diang danum, tapi ikam anta bnaptis diang Roh Kudus.¹⁷jadi ena Alla miye karunia-Io epo dero sama kati epo taka des taka mulai persaya epo Yesus Kristus, ktimbe nau aku ngusan Io ? ¹⁸Des dero kringo hal ene, dero jadi tenang, peles muji Alla, ulak ngulek: " jadi epo bangsa-bangsa yo mak Alla miye lou karunia pertobatan yo moit epo bolum."¹⁹Des ene deo ulun persaya bp'nsar engket Yerusalem koe kurow k'sa yo timbul des sundok Stefanus dihukum pate. Dero bp'nsar ampe epo Fenisia, Siprus ai Antiokhia; suma dero ngabar Injil epo ulun Yahudi tingen. ²⁰ Ekang dero ene keo ulun Siprus ai ulun Kirene yo ampe la Antiokhia ai ngulek lou epo ulun-ulun Yunani ai ngabar Injil, se Yesus ene Tuhan. ²¹Ai kayang Tuhan sama-sama diang dero ai deo ulun jadi persaya diang sekuleng epo Tuhan.²²Des sampe kabar dero ene ela jemaat la Yerusalem, jemaat ene oli nymuyu Barnabas epo Antiokhia. ²³Des Barnabas ulet ai kito karunia Alla, io ego. Io nutui batuk dero, apa dero nokon stia epo Tuhan, ²⁴koe Barnabas ene ulun buen, ponu diang Roh Kudus ai iman. Deo ulun-ulun yo noit epo Tuhan.²⁵Barnabas malan oli epo Tarsus nte meto Saulus; des sundok ruku diang io, io noit oli epo Antiokhia. ²⁶Dero duo nongos kerai diang jemaat ene erai taon kolah yo, sambil matuk nutuy ulun deo. La Antiokhia ene doko murid-murid tla tingen nulek Kristen.²⁷Des ene ulet lou nabi-nabi ngket Yerusalem po Antiokhia. ²⁸Keo erai kongo engket dero karan yo Agabus akat diang keo kuasa Roh io ngulek, se mupus denia anta terjadi bahaya lau ola. Hal ene terjadi low des zaman Klaudius.²⁹Koe ene oli murid-murid mutus nte ngumpul sumbangan, sesuai diang pengkeo, ai ngirim oli epo ulun persaya yo nongos la Yudea. ³⁰ Dero ngirim sumbangan lou epo pengentuo-pengentuo te'te Barnabas diang Saulus.

Chapter 12

¹Mulai des olo ene raja Herodes mulai kjam epo tenu-tenu kongo ngket jmaat.²Io nyuyu ngmpate Yakobus, erai buntung Yohanes, diang mndau.³Des io kito, se hal ene sngkono diang kesong ulun Yahudi, ai yo nrus gawi gata ene ai nyuyu nahan Ptrus, des ene Olo raya Roti Belo Bkompal. ⁴Des sundok Petrus tnangop, Herodes nyuyu pinosumba epo lang pnjara jnaga ke opat regu, tiap regu masing-masing opat prajurit. tujuan yo, apa des sundok lalo olo Paskah io kakan nadap epo onon wae ulun deo.⁵Jadi Petrus tnahan lang pnjara. Tapi jmaat trus ngdoa io epo Alla.⁶Des malom onon Herodes kakan mkadap epo ulun deo, Ptrus turui ekang duo prajurit, trus bbolit diang duo rantai. mkse ene keo prajurit-prajurit desung ngdurung onon jawong.⁷Kolan-kolan akat erai malaekat Tuhan dmpet Ptrus ai keo pa yo ngnsilau lang ruangan ene. Trus Malaekat ene nopap se Petrus nte ngnduko io, ulek yo; " uat aut! " peles lopos rantai ngket tangan Petrus. ⁸ Ulek malaekat ene epo io; " Bolit towing ko ai snua trumpak ko !" Gawi ke io ktine lou. Trus malekat ngulek epo io; "sua jubah ko ai sarak ko aku!"⁹Trus io nyndikui malaekat ene epo baling ai io belo tau, se ise yo gawi malaekat ene beta-beta terjadi, omoi io ene pngkito tingen. ¹⁰Des dero sundok ngelalo pnjaga pertama ai awa pnjaga keduo, sampe se dero mbo jawong besi tadah epo kota. Pas dero ulet jawong ene wingkang yo se nte dero. sundok sampe la baling, dero sampe ujung boyan, ai kolan-kolan malaekat ene ngendikah io.¹¹Ai sundok sadar se diri nyawa yo, Ptrus bunyal: "Tempo ndo bayu aku tau se Tuhan ene beta-beta sundok nyuyu malaekat-Io nte nylamat aku ngket kayang Herodes ai ngket ptua ulun Yahudi." ¹²Des sundok io ngnanam ile-ile brangkat io epe lou Maria, ine Yohanes yo tinompapa se Markus. Mbo mne deo ulun bkumpul ai bdoa.¹³Des io' ngetok jawong pagar, kompoh ke' erai kongo' pembantu' bawe karan io' Rode nte' tau' ise' yo' ngtok ene'.¹⁴ Io' lansung kenal se ene' oyon Petrus, tapi' koe' ego io' belo ngingkang jawong diang io' peles sumba' nua' nte' ngulek se Petrus keo la onon jawong pagar. ¹⁵Ulek dero' epo' bawe ene' :"Iko' ene' ngombaw". Tapi' ulek io' beta memang. Ulek dero': "Ene' malaekat io'."¹⁶Tapi' Petrus ngetok trus, des dero' ngingkang jawong dero' kito se io', dero' ngrngao. ¹⁷Tapi Petrus pakai tanda' diang kayang io' nyuyu' dero' suni, trus io' nyrita' se Tuhan ngayak io' baling ngket lang pnjara' diang ulek io': "Surah kam hal endo' epo' Yakobus diang erai buntung-erai buntung taka'." Trus io' baling peles malan epo' awa' yo' mak.¹⁸Des olo manin prajurit-prajurit gmpar. Dero' belo paham ise' yo' terjadi mbo' Petrus endo'. Herodes nyuyu' meto Petrus, tapi' belo keo yo' ruku. ¹⁹Trus Herodes nyuyu' mresa pnjaga'-pnjaga' ene' diang ngempate dero'. Trus io' brangkat ngket Yudea' epo' Kaisarea trus nongos mne'.²⁰Mara beta Herodes epo' ulun Tirus diang Sidon, tapi' dero' kompak ngadap io'. Dero' kuli narik kesong Blastus ulun begawi mbo' istana raja', epo' ngket dero', trus dero' tindu damai, koe' negeri dero' kuli okan singkap ngket awa' raja'. ²¹Diang des olo io' tnentu', Herodes nyua' baju' pangkat raja', tunge' mbo' pnunge' raja' diang pdato' epo' dero'.²²Diang rakyat ngenggora nuing io': "Endo' oyon Allah, makse oyon ulun!" ²³Trus des ene' peles io' tmpeleng malaekat Tuhan koe' io' nyapa' Allah; io' mate okan lokung.²⁴Jadi firman Tuhan tambah tsebar diang tambah deo' dingo' ulun. ²⁵Barnabas diang Saulus uli ngket Yerusalem, des dero' nyundok pelayanan dero'. Dero' moit Yohanes yo' tinompapa' Markus.

Chapter 13

¹Des jeman ene' lang jemaat mbo' Antokia keo tenu' kongo' nabi ai guru, yo' ene' Barnabas ai Simeon yo' tinompapa' Niger, ai Lukius ulun Kirene, ai Menahem yo' tinompea sama'-sama' diang raja' wilayah Herodes ai Saulus.² Des olo dero' smbayanh epo' Tuhan ai puasa, besara Roh Kudus: "Ptoko' kam Barnabas ai Saulus nte'-Oki' nte' tugas yo' sundok tetap-Ku nte' dero'."³ Ke' ene' dero' doa puasa', ai sundok mayak kayang ombon dero' duo' ene', dero' belodi ngusan dero' duo' brangkat.⁴Koe' suyu' Roh Kudus, Barnabas ai Saulus brangkat epo' Seleukia, ai ngket mne' dero' belayar epo' Siprus. ⁵ Sampe mbo' Salamis dero' mngabarkan Firman Allah mbo' lang blai-blai awa' sembayang ulun Yahudi. Ai Yohanes diang dero' nte' ngembantu' dero'.⁶Dero' ngelekum eka'-eka' pulau ene' sampe epo' Pafos. Mbo' mne' dero' mangkoruku diang erai kongo' ulun Yahudi nan karan se Baryesus. Yo' ene' ulun tukang sihir ai nabi' palsu. ⁷Yo' ene' tman gubernur pulau ene', Sergius Paulus, yo' ene' ulun pintar. Gubernur ene' momba' Barnabas ai Saulus, koe' io' kakan nmpaning Firman Allah. ⁸Tapi' Elimas ktine' karan yo' lang basa' Yunani-, tukang sihir ene', mombong dero' ai berusaha ngembelok gubernur ene' ngket iman io'.⁹Tapi' Saulus, yo nan karan se Paulus, yo ponu' diang Roh Kudus, meti' yo', ¹⁰ai besurah:"O pea' Iblis, iko ponu' diang masam-masam akal dat ai gawi teriaw, eka' yo' buen belo skngkono diang iko', belo brenti be iko' kakan ngmbelok Boyan Tuhan yo' lonus ene'?¹¹Tempo ndo' eti' ko', kayang Tuhan ulet ombon iko', ai iko' jadi posa', tenu'-tenu' olo kola' yo' iko' belo kuli' meti' mato olo." Ai des ene' lou ulun ene' kiso' kanam pngulet kabut ai seom, ai ulak ngraba-raba yo' arus meto ulun nte' ngayak yo'. ¹² Kito ise' yo' sundok terjadi ene', persaya doko gubernur ene', yo' eran koe' ajaran Tuhan.¹³Sundok ene Paulus diang teman-teman io bju ket Pafos belayar epo Perga mbo Pamfilia; tapi Yohanes ngendikah dero uli epo yerusalem. ¹⁴Ngket Perga terus malan sampe mbo Anthiokia ela Pisidia. Des olo Sabat dero epo belai ibadat, laju tunge lang ne. ¹⁵Des sundok ngembasa' hukum Taurat diang kitab nabi-nabi, ptugas-ptugas lou ibadat nyuyu rekunti epo dero: "mandi mokong, ena ikam keo pesan nte mnturon pngnanam ai ngibur umat endo, kesah se!"¹⁶Paulus akat, Io ngowe diang kayang io, laju ngulek : "ikam ulun-ulun Israel ai ikam yo takut se Alla, tempaning kan ta!" ¹⁷Alla umat Israel endo sundok mili itak kakah taka ai nampa umat endo jadi olai, des dero nongos mbo mesir kati ulun asing. Diang kayang-Io, Io sundok ngayak dero baling ket dnia mne. ¹⁸Opat pulu taun kola yo Io sabar diang nau gawigata dero mbo padang gurun.¹⁹Sundok ngempate turu bangsa mbo tana Kanaan, Io magi-magi tana ene nte warisan nte dero. ²⁰kira-kira kola opat jatus limo pulu taun. Likas ene Io mie dero Hakim-hakim sampe po jaman nabi Samuel.²¹Ket ne dero tindu nte dero raja, Alla mie epo dero Saul bin Kish ngket suku Benyamin, opat pulu taun kola yo. ²²ngket Saul snimpeh, Alla ngengkat Daud nte dero raja. Soal Daud ene Alla ngulek : Aku sundok kuli Daud bin Isai, ulun yo senkono lang kesong-Ku, ulun yo aya oyot diang petua-Ku.²³Ngket upus yo ene, kati yo sundok jenanji koe-Io, Allah sundok memesuli juruselamat nte ulun Israel, yo ene Yesus. ²⁴Onon Io ulet, Yohanes sundok memetau epo eka-eka ulun bangsa Israel apa dero btobat ai kakan benaptis. ²⁵Des Yohanes duni nyundok tugas io, io ngulek: Aku ene makse Io yo otus kam ene, tapi Io mba di ola ntang ulet. ngosu sandal ket botis Io aku belo senaron.²⁶Oo... Erai buntung-erai buntung, yo ngket upus Abraham, ai lou ngket yo takut se Alla, kabar keselamatan ene sundok senampe epo taka.²⁷ Koe ulun yo nongos mbo Yerusalem ai pengentuo-pengentuo yo belo ngakui Yesus. Diang mutus hukuman pate epo Io. Dero gnenap penyurah nabi-nabi yo benaca tongku olo Sabat.²⁸walau dero belo ruku yo dat jadi alasan nte hukum pate ene, tapi dero sundok tindu epo Pilatus apa Io penate.²⁹ Ai sundok dero gnenap ndok eka yo keo tenulis soal Io, dero mediwa ngket kayu salib, laju ngelumbi Io lang kubur.³⁰Tapi Alla mmsuli Io ngket ekang ulun mate. ³¹Ai sundok tenu-tenu olo oli Io mekelak kompu tonga Io epo dero yo diang Io ngket Galilea epo Yerusalem. Dero ene yo tempo ndo jadi saksi-Io nte umat ene.³²Ai kain tempo ndo miye kabar buen epo ikam, yo doko janji yo beniye epo itak kakah taka,³³ yo sundok gnenap koe Alla epo taka, upus dero, diang mensuli Yesus, kati keo tenulis lang kitab Mazmur keduo: Anak-Ku, Iko! Aku sundok nganak Iko olo ndo. ³⁴Alla sundok mesuli Io ngket ekang ulun mate ai Io belo anta senerah nua nte benasa. Hal ene sundok ulek Tuhan lang firman ndo : Aku kakan nggenap epo iko janji-janji yo kudus yo dapet di persaya, yo sundok biye-Ku epo Daud³⁵Koe ene Io ngulek lang mazmur yo mak: Iko belo anta miye Ulun Kudus-Ko meti benasa ³⁶ Koe Daud nggawi pengkakan Alla des Zaman yo, trus io sundok mate ai pino lumbi isan itak kakah io ai io memang senerah nte benasa³⁷ Tapi Yesus, yo pinosuli Alla, belo di ketine.³⁸Apa ikam tau, nte ngkam eka-eka, ke Iyo ene pino tau ikam soal pngampunan dosa nte ngkam. ³⁹Ai toko lang Iyo ene tiap ulun persaya kuli kbebasan ket ise masam dosa, yo ikam belo kuli ngket ukum Musa.⁴⁰Koe ene, ikam jaga-jaga, nang sampe tkono mbo ikam kati yo sundok nulek lang kitab nabi-nabi: ⁴¹Ikam knop, ikam yo tuju nguja, nrongo turai mate, ke aku nampa gawi lang jaman kam, yo ene gawi yo belo anta ikam persaya, ena sinorita epo ikam."⁴²Des Paulus diang Barnabas baling, dero tnindu nte nyurah soal masalah ene pas olo Sabat sori yo. ⁴³Des sundok sembayang, deo ulun Yahudi diang yo lumpat agama Yahudi yo takut se Allah, nyarak Paulus ai Barnabas; duo rasul ene nutui batuk dero ai mie nsehat apa dero ttap bolum lang krunia Allah.⁴⁴Des olo Sabat sori yo, ulet duni eka erai kota ene bkumpul epo nempaning firman Allah. ⁴⁵Tapi, des ulun Yahudi kito ulun deo ene, ngrenunu kanam lang kompu dero diang iri ai ulak nyruna gawi dero, dero nglawan ise yo ulek Paulus.⁴⁶Tapi, diang ronu Paulus diang Barnabas ngulek epo dero: "memang mitek ikam firman Allah ene snampe ono se yo mak, tapi ikam nolak yo ai ngotus diri kam belo pantas kuli bolum kden. Ke ene kain btual epo bangsa yo mak. ⁴⁷Koe endo doko yo senuyu epo kain:Aku sundok ntap iko nte jadi wala, nte bangsa-bangsa yo belo tau se Allah, apa iko moit kslamatan sampe tompak denia."⁴⁸Kringo ene ego eka-eka ulun yo belo knal diang Allah, ai dero mmuliakan firman Tuhan; eka ulun yo tnentu ke Allah nte bolum kden, jadi persaya. ⁴⁹Bayu firman Tuhan knabar epo pupus denia mne.⁵⁰Ulun-ulun Yahudi ngasut bang bawe-bawe ulun penting yo takut se Allah, ai pjabat-pjabat ela kota ene, ai dero nampa lpukat nte ngurou Paulus diang Barnabas laju ngusa dero ngket denia mne. ⁵¹Tapi Paulus diang Barnabas nompus bondul ela botis dero apa dero memeknop ulun-ulun ene mbo lai sori, laju brangkat epo Ikonium.⁵² Ulun-ulun persaya mbo Antiokhia bol diang kanam ego ai bol diang Roh Kudus.

Chapter 14

¹Mbo Ikonium duo rasul ene sumba lang lou smbayang ulun Yahudi, trus beta-beta nutui matuk , koe' ene' deo ulun Yahudi diang ulun Yunani jadi percaya. ² Tapi ulun-ulun Yahudi, yo nolak pyurah dero, m'layong kesong ulun-ulun yo belo tau se Alla diang nampa dero dat pngnanam epo dero duo ene.³Paulus diang Barnabas nongos tenu-tenu olo mo mne' Dero nutui matuk diang ronu, ke dero percaya epo Tuhan. Diang Tuhan mturon kabar soal kasih karunia-Io diang mie epo dero kuasa nte nampa tanda-tanda diang mujizat-mujizat. ⁴ Tapi ulun deo mo kota ene tbagi jadi duo: keo yo ngngket tadah ulun Yahudi, keo lou yo ngngket tadah duo rasul ene.⁵Mulai ka ulun-ulun yo belo tau se Alla diang ulun-ulun Yahudi sama-sama diang pengutok dero nampa lpukat nte ngurow ai nurak duo rasul ene diang batu.⁶ Sundok rasul-rasul ene tau,se ktine dero bsimpeh epo kota-kota mo Likaonia, yo ene mbo listra diang mbo Derbe ai lekum dnia mne. ⁷ Mo m'ne dero Nginjil.⁸Mbo Listra keo erai kongo ulun yo tunge-tunge tingen, koe loma botis io diang lumpuh ngket io kinomekus ai belo pini kuli malan. ⁹ Io tunge nempaning, des Paulus bekesah. Diang Paulus meti epo tadah io ai kito se io ene keo Iman diang dapet pkale. ¹⁰ Trus Paulus b'sara diang oyon ries akat tengkorong diang botis ko se! "ulun ene akat m'nsou laju malan po lanah landuh.¹¹Des ulun deo kito ise yo sundok gawi Paulus ene,bsara diang ries oyon makai basa Likaonia: "Dewa-dewa sundok diwa po ekang taka kati nau ulun. " ¹² Barnabas ulek dero Zeus, Paulus ulek dero Hermes ke Io, yo b'kesah. ¹³ Laju ulet imam dewa Zeus, yo kuil yo awa yo la baling se kota, moit lembu-lembu song diang karangan-karangan bungo po jawong gerbang kota, nte mempersembahkan korban diang ulun deo epo rasul-rasul ene.¹⁴Kringo ene Barnabas diang Paulus mrenset diris laung dero, trus sntuyun epo ekang ulun deo ene ai momba ulak oyon ries; ¹⁵"O ikam eka-eka, koe mbe moko ikam gawi ktine? kain endo suma ulun biasa sama kati ikam. Kain keo la mendo nte ngabar Injil epo ikam, ampa ikam ngendikah gawi gata yo belo keo jodo' ai mulik epo Alla yo bolum, yo sundok nampa langit ai dnia, tasik ai eka-eka atok yo. ¹⁶Des jman bai Alla ngmbebas eka-eka bangsa nyarak boyan dero se,¹⁷tapi Io belo di belo mmkelak diri-Iyo diang ise-ise yo buen, diang mediwa uran ngket langit ai diang mie musim pnduan pnyekulo buen nte ngkam. Io msnang kesong kam diang okan singkap ai pngngnanam ego." ¹⁸Tontan di rasul-rasul ene bunyal ktine, tapi alang-alang dero belo kuli ngusan ulun deo ene mie persmbahan epo dero.¹⁹Tapi ulet ulun-ulun Yahudi ngket Antiokhia ai Ikonium trus dero moit ulun deo ene apa ngngket dero. Trus dero nurak Paulus diang batu ai matak io epo baling kota, koe omoi dero, se io sundok mate. ²⁰Tapi des murid-murid ene akat nglekum io, io uat trus sumba epo lang kota. Olo manin io brangkat sama-sama diang Barnabas epo Derbe.²¹Paulus diang Barnabas ngabar Injil ela kota ene ai deo kuli murid. Trus dero mulik epo Listra, Ikonium ai Antiokhia. ²²Ela mne dero mmturon kesong murid-murid ene ai nasehat dero apa dero tetap lang iman, ai ngulek, se nte sumba epo lang Krajaan Alla taka arus kiso deo sngsara.²³La tongku jmaat ene rasul-rasul mayak pngentuo-pngentuo nte jmaat ene diang sundok bedoa diang puasa, trus rasul-rasul ene nyerah pngentuo-pngentuo ene epo Tuhan, yo ene tondal kpersayaan dero. ²⁴Dero nganja pupus Pisidia ai ulet ela Pamfilia. ²⁵La mne dero ngabar firman mbo Perga, trus brangkat epo Atalia, mbo pantai. ²⁶Ngket mne dero blayar epo Antiokhia; mbo mne dko dero prne snerah epo kasih karunia Alla nte ngmulai gawi, yo sundok psundok dero.²⁷Sampe mne' dero momba jmaat nte bkumpul, trus dero nyrita ise-ise yo gawi Alla lalo tete dero, ai se Io sundok ngingkang jawong nte bangsa-bangsa yo mak epo iman. ²⁸Ela mne ola dero nongos sama-sama diang murid-murid ene.

Chapter 15

¹Tenu-tenu kongo ulun ulet engket Yudea epo Antiokhia diang ngajar epo ulun persaya mbo mne. "ena ikam belo knatep kati adat istiadat iyo pnape engket Musa, ikam belo anta slamat." ² Tapi Paulus ai Barnabas diang koroi ngelawan ai nmpnger pentau dero ene.pnyundok iyo pnutus,apa Paulus ai Barnabas diang tenu-tunu kongo engket jemaat ene malan epo Rasul-Rasul diang pngntuo-pngntuo mbo Yerusalem ente bkesah soal ene.³Dero ator jemaat sampe baling se kota, sundok ene dero malan ngelalo Fenisia diang Samaria, ela awa-awa ene dero ngesah soal pertobatan ulun-ulun iyo belo tau Alla. hal ene nampa ego beta kesong ulun-ulun persaya la mne. ⁴Des ulet mbo Yerusalem dero tinorima koe jemaat ai rasul-rasul diang pngntuo-pngntuo, trus dero nyrita iyo ise-ise gawi Alla lalo tete dero.⁵Tapi tenu-tenu ulun ngket golongan Parisi, iyo sundok jadi persaya, ulet diang bunyal: "ulun-ulun makse Yahudi arus knatep diang belo kate belo ente lumpat hukum Musa." ⁶Koe ene bgumpul rasul-rasul diang pngnruo-pngntuo ente ngesah soal ene.⁷ Sundok ola bes dero gowik gowok soal ene, jadi Petrus akat diang iyo ngulek epo dero. "O ulun-ulun persaya, ikam tau, ngeket tla Alla mili aku ngeket ekang ikam, apa lalo tete bowaku bangsa-bangsa yo mak kringo kabar Injil ai jadi persaya. ⁸Ai Alla, io tau atok kesong ulun, sundok mkelak pangunanam-Iyo ente nrima dero, koe Iyo mie Roh kudus low epo dero sama kati epo taka. ⁹Ai Iyo belo anta ngembeda taka diang dero, Iyo sundok mui' kesong dero diang iman.¹⁰Ena ktine, ise moko ikam kakan nyoba Alla diang mayak ban pluko murid-murid ene pnykoit yo boyat, iyo belo dapet oson, koe itak kakah taka ndok taka se? ¹¹Sbalik iyo, taka persaya, se koe kasih karunia Yesus Kristust taka kuli slamat sama kati dero lou."¹²Ngket ene eka dero suni, trus dero n'paning Paulus diang Barnabas nyrita ise-ise tanda ai mujizat iyo gawi Alla lalo tete dero mbo ekang bangsa -bangsa yo mak.¹³Sundok Paulus ai Bernabas abis bekesah, ketindo ulek Yokobus: " o' ulun-ulun persaya, tempaning kam tah kesah ku endo: ¹⁴ Simon sundok nyrita se ngket tla Alla mkelak rahmat yo epo bangsa-bangsa io mak, yo doko diang mili erai umat ket ekang dero nte karan-Io.¹⁵Ene sngkono diang pngesah nabi-nabi kati yo keo tnulis: ¹⁶Anta aku nua mulik nte nengkuat pondok Daud yo sundok roros, aku anta' nngkorong nua io' toro' ene ai pturon-Ku', ¹⁷apa' eka' ulun mak meto Tuhan ai bangsa io belo tau' se Alla, yo' ulek-Ku mpun-Ku, ketine ulek Tuhan yo nggawi eka'-eka' endo', ¹⁸yo sundok tau aut ngket tla.¹⁹Koe ene aku keo penindu, se taka belo kate nempoyo dero ngket bangsa-bangsa yo' mak, yo' mulik epo Alla, ²⁰tapi' taka' arus nulis surat epo dero, apa' dero ngaret kuman pnykokan yo sundok tnabur tnangai, ngket gawi gata pokeng, ngket korik yo mate daya' belo smalir, diang kuman daya'. ²¹Koe ngket ono' bai ukum Musa sundok knesah tongku kota, ai sampe tempo ndo ukum ene bnaca tongku olo sabat mbo blai sembayang."²²Koe ene rasul-rasul ai tuo-tuo sidang diang eka jemaat ene nampa pemekat nte mili ngket dero tenu-tenu kongo' yo' kakan snuyu' epo' Antokhia sama-sama diang Paulus ai bernabas, yo ene yudas yo nulek bersabas ai silas. dero duo ene memang ulun roa pengaruh mbo ekang ulun prsaya mne'. ²³ epo' dero' denie' surat yo' otang yo' ketindo' : "salam ngket rasul-rasul ai tuo-tuo sidang, ngket ulun-ulun prsaya kam epo ulun-ulun prsaya mbo Antiokia, Siria ai Kilikia io' ngket bangsa-bangsa yo' mak.²⁴kain sundok keringo, se keo tenga' ulun kain se, yo belo kuli psan ngket kain, sundok nampa belo kturoh ai nampa' belo turon kesong kam diang tutui batuk dero. ²⁵ koe ene diang bol pngnanam kain sundok bepekat nte mili' ai nymuyu' tenu'-tenu' kongo' ulun epo ikam sama-sama' diang Bernabas ai Paulus yo' snayang low koe kain . ²⁶yo ene duo kongo yo sundok ronu mate koe karan Tuhan taka Yesus Kristus.²⁷Ene moko kain nyemuyu Yudas ai Silas, nte' bunyal lansung nte nyampe atok surat ene epo ikam. ²⁸Koe ene keputusan Roh Kudus diang keputusan kain, apa epo ikam nang tinongkoyat sisa se yo pnorlu. ²⁹ Ikam arus ngndion pnyekokan iyo sundok tnabur tnangai, ngket daya', ngket korik kotok yo mate ke daya belo smalir ai gawi gata pokeng. Ena ikam ngidar kompu tonga kam ngket hal ene ikam nggawi yo buen. Ene tingen.³⁰Sundok sabi, Yudas ai Silas brangkat epo Antiokhia. La mne dero momba eka- eka jmaat bkumpul laju mie surat ene epo dero. ³¹Sundok mbaca surat ene, Jmaat ego koe atok surat ene nampa lang kesong dero snang. ³²Yudas ai Silas, dero duo ene nabi lou, ola mie nsehat epo ulun-ulun persaya mne diang mturon kesong dero.³³Kola tenu olo dero duo nongos mbo' mne, ulun persaya io mie dero malan lang damai nte mulik epo dero yo nyuyu dero duo ene. ³⁴ Tapi Silas mutus nte' nongos mbo mne. ³⁵Paulus ai Barnabas nongos tenu-tenu kola mbo Antiokhia. Dero sama-sama diang ulun io mak nutui matuk nyampe firman.³⁶Tapi manin kruan yo Paulus ngulek epo Barnabas: "Alo' taka mulik epo ulun-ulun persaya mbo tongku kota, mbo mone taka sundok ngabar Firman Tuhan, apa kito timbe nau dero." ³⁷Barnabas kakan moit Yohanes iyo sinompapa se Markus; ³⁸Tapi Paulus ngulek diang beta-beta, mbadi buen moit ulun io sundok ngndikah dero mbo Pampilia ai belo di kakan lumpat bgawi sama-sama diang dero.³⁹Koe ene timbul slisi pngenanam io dras, sampe dero blangtuar ai Barnabas moit Markus lou lumpat blayar epo Siprus. ⁴⁰Tapi Paulus mili Silas, ai sundok snerah koe ulun-ulun persaya ene epo kasih karunia Tuhan ⁴¹iyo brangkat nglekum Siria ai Kilikia sambil meturon jemaat-jemaat iyo mbo mne.

Chapter 16

¹Paulus ulet low epo Derbe diang Listra. Mne keo murid karan io Timotius; ine io ulun Yahudi yo sundok persaya Yesus, tapi bapa io ulun Yunani. ²Ulun-ulun persaya mbo Listra diang Ikonium kenal ba se Timotius ene ulun io buen, ³diang Paulus kakan, apa ulun endo lumpat diang io malan. Paulus nyuyu ngatep io koe ulun-ulun Yahudi mbo dnia mne', koe tongku ulun mne tau se bapa io ulun Yunani.⁴Lang dalan lekum ngket kota epo kota Paulus diang Silas nyampe asil pmkat yo pakai rasul-rasul diang pngentuo-pngentuo mbo Yerusalem diang psan, apa jmaat ngaya yo ene. ⁵Koe ene jmaat jadi turon lang iman diang epo ola epo tambah deo ulun yo persaya.⁶Dero nglalo tana Frigia diang tana Galatia, koe Roh Kudus ngusan dero nginjil mbo Asia. ⁷Des ulet mbo Misia dero nyoba sumba daerah Bitinia, tapi Roh Yesus belo mie dero daro.⁸ Sundok lalo Misia, dero sampe mbo Troas.⁹Des malom ene Paulus keo pengkito: keo ulun Makedonia akat mne momba io, ulek ulun ene: "Kentas dido diang awat kain!" ¹⁰Sundok Paulus kito pengkito ene, peles kain meto jman nte brangkat epo Makedonia, koe ngket pengkito ene kain tau se Allah momba kain nte nginjil ulun lane.¹¹Trus kain btual ngket Troas diang lansung blayar epo Samotrake, ma manin yo kain ulet mbo Neapolis; ¹²ngket mne kain epo Filipi, kota tla mbo bagian Makedonia, ene kota pndenge ulun Roma. Mbo kota ene kain nongos tenu-tenu olo. ¹³Des olo Sabat kain baling jawong kota. Kain malan tete pinggir lowak trus ruku awa smbayang Yahudi, yo sundok kira kain keo mne. Des tunge', kain bunyal epo' bang yo' bkumpul mbo' mne'.¹⁴Erai kongo ngket bawe -bawe ene' yo' nan karan se Lidia lumpat nempaning. io' ene' ulun tukang jual diris ungu ngket kota Tiatira, io' sembayang epo Alla.Tuhan ngikang kesong iyo', koe io' ngringo ise yo' ulek Paulus. ¹⁵ Sundok io' benabtis sama-samadiang eka-eka dero' erai lou' io' io moit kain, ulek iyo': ''Ena san kam se aku beta-beta persaya epo Tuhan, dido ikam nsan' mbo lou ku.'' Io' maksa endok kain ngaya te iyo ene,'¹⁶Keo sindai des kain berangkat epo awa sembayang ene, kain ruku diang bawe ente batak io keo roh pngotas; diang otas-otas io ene' bos-bos iyo ene, kuli asil mroa. ¹⁷ Io' nyarak Paulus diang kain ngket sori ulak keo oyon ries, ulek iyo': "Ulun-ulun endo playan Alla Io' paling ombo. Dero mengabarkan boyan epo keselamatan. ¹⁸Ene' genawi koe' io' tenu-tenu olo kola yo'. Tapi des Paulus belo klian oli' se gangguan ene, io' sekuleng trus ngulek epo roh ene: "Diang karan Yesus Kristus aku nyemuyu iko baling ngket bawe endo. "Des ene low baling roh ene.¹⁹Des bos-bos bawe ene kito, se harapan dero' nte kuli asil mapos, dero' nangop Paulus ai Silas, laju matak dero' duo epo pasar nte' ngadap pnguasa. ²⁰Sundok dero' moit dero duo' ngadap pmrenta-pmrenta kota ene, ketindo ulek dero, ulek io': "Ulun-ulun endo ngacau kota taka endo, koe' dero duo ene ulun Yahudi, ²¹ ai dero' ngembatuk adat istiadat, yo' taka ulun Rum belo kate nerima ai ngaya nte dero ene'.²²''Deo ulun oli lumpat nglawan dero. Laju pmrenta-pmrenta kota ene' nyemuyu minsit pakaian ngket kompu dero' ai ngatang dero. ²³Sundok dero tenu derang knatang, dero ningkos epo lang pnjara. Pngutok pnjara senuyu nte ngenjaga dero diang beta-beta. ²⁴Sengkono diang prenta ene, pngutok pnjara msumba dero' epo lang pnjara yo' paling botuk ai mansong botis dero' lang pansong yo' turon.²⁵Tapi kira-kira tenga malom Paulus diang Silas smbayang ai slegu muji-muji Alla diang ulun-ulun nukum yo mak nmpaning dero. ²⁶ Tapi keo klakui ries, trus pdu-pdu penjara skukui; des ene lou eka wingkang jawong ai lopos bah pansong dero.²⁷Des pengutok penjara ene ruko ngket turui io' kito jawong-jawong wingkang, io nyintak mndau io kakan mntiu ngempate io se, ke io ngomoi, se ulun-ulun nukum ene sundok makat. ²⁸ Tapi Paulus nyoiar diang oyon ries, io ngulek, "nag ko ene, eka kain aso keo mo mndo!"²⁹Pengutok pnjara ene smuyu moit dmet, laju monsit sumba diang kanam ngerekitik, io' nyongkop onon Paulus diang Silas. ³⁰ Io' ngator dero po baling, diang ngulek: "Tuan-tuan ise yo nte' oki gawi, apa aku slamat?" ³¹ Tuing dero: persaya po Tuhan Yesus Kristus apa iko slamat iko, diang ikam eka erai lou.³²Terus dero nyampe Firman Tuhan po io diang epo eka ulun yo keo lang lou' io. ³³ Des jam ene lou pengutok penjara ene moit dero mui paya dero. des ene lou io diang abis dero lang lou io lumpat bnaptis. ³⁴ Trus io moit dero po lou io diang ngurai okan kinan nte' dero. diang io ego beta: ke io diang dero lang lou io jadi percaya ba' po Alla.³⁵Des sundok olo molo pmrenta-pmrenta kota' nyemuyu' pngntuo -pngntuo kota' malan epo' pngutok pnjara' diang pesan : "utis kam dero' duo' ene'!" ³⁶ Pngutok pnjara' nlju' pesan ene' epo' Paulus, ulek io' :" pmrenta-pmrenta kota' sundok nyemuyu' ngutis ikam duo'; jafi baling ka' ikam duo' tempo endo' ai malan diang buen-buen."³⁷Tapi' Paulus ngulek epo' ulun -ulun ene': "Ndok belo nunti dero' bur mupuk ngatang kain, ulun-ulun Roma, mbo' wae ulun deo', ningkos kain sumba' lang penjara'. Tempondo' dero' kakan nembaling kain diang suni-suni? Belo kate ketine'! Koeka' minte' dero' se ulet nte' moit kain baling." ³⁸Pngntuo-pngntuo ene' ngesah epo' pmrenta-pmrenta kota' des dero' keringo', se Paulus ai Silas ene' ulun Rum, ene' moko' dero' takut. ³⁹ Dero' ulet tindu ampun trus moit duo' rasul ene' epo' baling ai tindu, apa' dero' ngndikah kota endo'.⁴⁰40Trus dero' duo' ngndikah penjara' ene' ai malan epo' lou' Lidia; ai ruku ulun-ulun persaya mbo' mne' ai ngnasehat dero', laju' duo' rasul ene' malan.

Chapter 17

¹Paulus diang Silas lalo ket boyan Amfipolis diang Apolonia ulet elaTesalonika. Ela mne keo lou smbayang ulun Yahudi. ²Kati jati yo, Paulus sumba lang lou smbayang ene. Tolu olo Sabat beturut-turut iyo ngesah diang dero bagian-bagian ket Kitab Suci.³Iyo ngnjelas ai nutui epo dero, se Mesias ene arus bnasa diang nyuli ket ekang ulun mate, iyo ngulek: "Endo doko Mesias, yo ene Yesus, yo turenku epo ikam." ⁴Tenu-tenu kongo dero ene keo yo jadi yakin, peles lou bgabung lumpat Paulus diang Silas ai deo low ulun Yunani yo takut epo Alla, diang deo pes lou bawe-bawe yo keo pangkat.⁵Tapi ulun-ulun Yahudi jadi sirik diang awat tenu kongo pnjahat ket bambong pasar, dero nampa uru-ara diang nampa kacau kota ene. Dero nyrang lou Yason, ptua dero apa Paulus diang Silas ene gnumpul ela awa ra'yat bgumpul. ⁶Tapi, des dero belo ruku diang ulun duo ene, dero matak Yason diang tenu kongo ulun mne epo ngadap pmerenta kota, ulak nyoyar, ulek iyo: "ulun-ulun yo ngacau pupus dnia ulet low epo ndo, ⁷ai Yason endo nrima dero nsan ela lou iyo. Dero eka-eka ene keo gawi yo nglawan ukum-ukum Kaisar, ke dero ngulek keo raja yo mak, yo ene Yesus."⁸Des ulun deo diang pmerenta-pmerenta kota kringo ene, dero belo keo kturoh. ⁹Tapi, ke dero kuli jaminan ket Yason diang erai buntung yo mak, dero ene nutis lou.¹⁰Peles des malom ene lou ulun-ulun persaya yo keo ela mne, nyuyu Paulus diang Silas malan epo Berea. Des ulet mne dero malan epo lou smbayang ulun Yahudi. ¹¹Ulun-ulun Yahudi ela kota ene bang buen kesong yo ena bnanding diang ulun Yahudi yo mbo Tesalonika, ke dero nrima firman Allah ene diang kesong rela, tiap olo dero nylidik atok Kitab Suci apa tau, beta be ktine.¹² Deo dero yo jadi persaya; ai deo pes lou bang bawe yo keo pangkat diang bang song Yunani.¹³Tapi' des ulun-ulun Yahudi ngket Tesalonika tau', se mbo' Berea sundok urai Paulus firman Allah, ulet low dero' mne' ngasut ai nampa' belo kturoh kesong ulun deo' mne'. ¹⁴Tapi' ulun-ulun persaya nyuyu' Paulus resi'-resi' brangkat epo' pinggir tasik, tapi' Silas diang Timotius aso nongos mbo' Berea. ¹⁵Ulun-ulun yo' malan diang Paulus ngnjangon io' ampe Atena, trus mulik diang pesan epo' Silas diang Timotius, apa' dero' resi'-resi' ngompoh io'.¹⁶Desung Paulus minte' dero' mbo' Atena, nyoru beta kesong io' koe' io' kito, se kota' ene' ponu' diang sempatung-sempatung berhala. ¹⁷Koe' ene' mbo' lou' awa' sembayang io' brondeng diang ulun-ulun Yahudi diang ulun-ulun yo' takut se Allah, ai mbo' pasar tongku' olo diang ulun-ulun yo' ruku io' mbo' mne'.¹⁸Keo low tenu'-tenu' ahli pikir ngket golongan Epikuros diang Stoa slntuing diang io' ai ulek dero':"Ise' kakan kesah tukang nampa' eta' endo'?" Tapi yo' mak ngulek: "Ungka-ungka io' endo' pengurai tutui batuk dewa-dewa asing." Sbab io' ngurai Injil hal Yesus diang hal pngnyuli'-Io'.¹⁹Trus dero' moit io' epo' bgumpul mbo' Areopagus diang ngulek:"Kate be kain tau' tutui batuk bayu' ise' ngko ene'? ²⁰Sbab iko' mmringo' epo' kain soal-soal yo' kain belo paham. Koe' ene' kain kakan tau', ise' arti yo' ene'." ²¹Ena' ulun-ulun Atena diang ulun-ulun asing yo' nongos mne' belo smpat ise'-ise' yo' mak makse nte' bkesah atau nmpaning hal-hal bayu'.²²Trus Paulus akat ban Areopagus ulak ngulek:" O ulun-ulun Atena, itan ku', se ikam beta-beta nymbah epo' dewa-dewa. ²³Sbab des aku' malan-malan lang kota' kam diang meti'-meti' kakas puja' kam, aku ruku mezbah diang tulisan: Epo' Allah yo' kain belo tau'. Ise yo' smbah kam yo' ikam belo tau', ene' doko yo' urai ku' epo' ikam endo'.²⁴Alla yo' sundok nampa dnia ai eka-eka atok dnia, Io, yo' ene doko Tuhan ombon langit ai dnia, belo nongos lang kuil-kuil tampa kayang ulun, ²⁵ ai low' belo dilayani ke kayang ulun, ungka-ungka Iyo kekurangan ise-ise, koe Iyo se yo miye bolum ai kesong ai epo eka-eka otok dnia nte eka-eka ulun²⁶Ngket erai kongo ulun tingen Iyo sundok nampa eka-eka bangsa ai eka ulun nte nongos pupus denia ai Io sundok nampa jeman musim-musim nte dero ai batas-batas awa nongos dero, ²⁷ apa dero meto Io ai muda-mudahan mulem ai ruku Io, walaupun Io belo oro ngket taka masing-masing.²⁸Koe mbo lang Io taka bolum,taka skene, taka keo, kati yo' sundok low' nulek koe pympuri-pympuri kam: Koe taka endo ngket upus Alla low'.²⁹ koe taka asal ngket upus Alla, taka belo kate mikir, se nau ilahi sama kati nau emas ai perak ai batu, pyemtapa tukang sni ai pnukang ulun³⁰Diang belo meti zaman belo keo ptau, ene moko tempo ndo Alla nyape epo ulun, koe la mone-mone eka dero arus tobat. ³¹ Koe Io sundok nntu olo, des jman ise Io diang adil anta ngukum dnia koe erai kongo ulun yo' sundok tentu-Io, sundok Io miye epo eka ulun nte bukti soal ene diang mesuli Io ngket ekang ulun mate."³²Des dero keringo nau soal penyuli ulun mate, keo yo' ngebek ai yo' mak ngulek: "Tau anta kain nempaning nau kesah ko ene."³³ Laju Paulus malan ngendikah dero. ³⁴Tapi tenu-tenu kongo ulun bang song begabung diang iyo ai jadi persaya, keo low Dionisius, anggota majelis Areopagus, keo erai kongo bawe nan karan se Damaris, diang low ulun-ulun yo' mak yo' sama-sama diang dero.

Chapter 18

¹Ket Athena Paulus brangkat epo Korintus. ²Ela Korintus io ruku diang erai kongo ulun Yahudi karan se Akwila, ulun Pontus. song ene bayu ulet ngket Italia diang bawe yo karan se Priskila, koe kaisar Klaudius nyuyu apa eka ulun Yahudi ngendikah Roma. Paulus singgah mbo lou dero. ³Koe dero sama gawi, io nongos kerai awa diang dero. Dero begawi kerai koe dero sama tukang nampa tenda.⁴Tiap olo sabat Paulus bsara lang lou ibadat, ngira nte meyakin ulun-ulun Yahudi diang ulun-ulun Yunani. ⁵Des Silas diang Timotius ulet ngket Makedonia, Paulus uyan-uyan ka oli ngesah firman epo ulun Yahudi, ngesah se Yesus ene Mesias. ⁶Tapi des ulun-ulun ene ngongah ai ngebek io, io ngerempuk dbu ngket diris laung yo laju ngulek epo dero: "koe ka daya kam rudak ombon utok kam se; aku brse, aku belo disala. ngket temondo endo aku kakan bju epo bangsa-bangsa yo mak."⁷Io baling ket ne, laju malan epo lou ulun karan se Titius Yustus, yo smbayang epo Alla, ai lou belai yo isan lou sembayang . ⁸Tapi Krispus, pengutok lou sembayang ene, jadi prsaya epo Tuhan diang eka ulun erai lou yo, deo low ulun-ulun Korintus yo kringo pngesah Paulus ene jadi prsaya laju kakan bnaptis⁹Des malom Tuhan bpirman mitek Paulus lang pengitan yo: "Nang iko takut! terus ka iko ngesah pirman, nang suni! ¹⁰Koe Aku dor juyang diang iko, ai belo anta keo ulun yo kuli mulem ai mesiet iko, koe deo umat-Ku mbo kota endo." ¹¹Paulus nongos mbo dnia mne kola tenga duo tahun, kola ene io nutui matuk pirman Tuhan mbo ekang dero mne.¹²Koe ene apo, lipas Galio jadi gubernur mbo Akhaya, ruko pengenanam ulun-ulun Yahudi nte ngelawan Paulus, peles moit yo epo pengadilan. ¹³Ulek dero: "ulun endo butal beta myakin epo ulun deo apa smbayang epo Alla ulak nau ubmang nte yo ene nylemang se hukum Taurat.¹⁴Montuk Paulus desung kakan bunyal, Galio ngulek epo ulun-ulun Yahudi ene: "Ikam ulun-ulun Yahudi, ena kira yo tundruh kam ene montuk diang pelanggaran ai kejahatan, ena ktine umbang yo urusan kam ene tau ka nte plikara. ¹⁵Tapi ena ene suma slisi pengesah, slisi karan, ai be slisi hukum yo pakai kam, ena ketine umbang yo dapet ka urus kam se; belo dikoyoh ndok aku urusan kam ene urusan ketine.¹⁶Trus io ngusa dero ket lang awa bgumpul. ¹⁷Koe ene eka ulun nyrang Sostenes, pngutok lou smbayang, bayu ngnjagur io ela onon awa bgumpul ene; tapi Galio belo sanda diang kjadian ene.¹⁸Paulus nongos tenu-tenu olo aso ela Korintus. Bayu io sabi diang ulun-ulun persaya ela mne, trus blayar epo Siria, sundok io bgunting ela Kengkrea, koe io sundok bnasar. Priskila diang Akwila lumpat diang iyo. ¹⁹Des dero ulet ela Efesus. Paulus mntongos Priskila diang Akwila ela mne. Io se sumba lang lou smbayang diang bkesah epo ulun-ulun Yahudi.²⁰Dero tindu epo iyo nongos ola-ola aso ela mne, tapi iyo belo ngaya. ²¹Iyo sabi ai ngulek: "Aku pasti ulet nua nyruku ikam, ena Allah mtua." Bayu malan io ket Efesus.²²Io ulet ela Kaisarea ai des dombo epo tana ombo trus mie salam diang jmaat, io brangkat epo Antiokhia.²³ Sundok tenu-tenu olo kola io nongos ela mne, io brangkat nua, bayu malan lekum tana Galatia diang Frigia nte memetoron kesong eka-eka murid.²⁴Desung ene ulet ulun Yahudi nan karan se Apolos epo Efesus, asal yo ket Aleksandria. Io paseh bsara diang maher beta soal atok Kitab Susi. ²⁵Io nrima ajaran lang boyan Tuhan. Diang smangat io bsurah ai diang tliti io nutui batuk soal Yesus, tapi io suma tau baptisan Yohanes.²⁶ Io mulai nutui batuk diang ronu ela lou smbayang. Tapi, des Psriskila diang Akwila kringo ene, dero moit iyo epo lou dero ai diang tliti ngnjelas epo iyo nau boyan Allah.²⁷Koe Apolos kakan kentas epo Akaya, ulun-ulun persaya ela Efesus ngirim surat epo murid-murid ela mne, apa dero nrima iyo. Des ulet ela Akaya, koe kasih krunia Allah, jadi ulun roa jodo nte ulun-ulun yo persaya.²⁸ Koe belo tau sdang iyo nuing ulun-ulun Yahudi ela ekang ulun deo ai ngmbukti se ket Kitab Susi, se Yesus ene Msias.

Chapter 19

¹Des Apolos aso mbo Korintus, Paulus sundok ngaja dnia dayo sampe ulet mbo Epesus. mbo mne iyo ruku tenu-tenu kongo murid. ²ulek iyo epo dero: "sundok be ikam nrima Roh Kudus, des ikam persaya? "Tapi dero nuing io: " belo pian, kain ndok belo pini kringo, se keo Roh Kudus."³Trus Paulus ngulek epo dero, ena ktine diang baptisan mone ikam bnaptis? "Tuing dero: "diang baptisan Yohanes. ⁴Ulek Paulus: "Baptisan Yohanes ene baptisan ulun yo sundok tobat, diang iyo ngulek epo ulun deo, se dero harus persaya epo Iyo yo ulet anta, yo doko Yesus."⁵Des dero kringo soal ene, dero mie kompu tonga dero nte baptis lang karan Tuhan Yesus. ⁶Des Paulus nente kayang ombon dero, diwa Roh Kudus epo dero, bayu dero bunyal diang basa roh ai bnubuat. ⁷Kira-kira k'deo dero duo blas kongo.⁸Kola tolu bulan Paulus ulet epo lou sbayang mne ai iyo matuk diang ronu. Koe pengesah ene iyo brusaha ngeyakin dero soal krajaan Allah. ⁹Tapi keo tenu kongo ulun yo belo nyanda, dero belo kakan pinoyakin malah ngebek boyan Tuhan , onon ulun deo, koe ene Paulus ngdikah dero ai io memetenggang murid-murid iyo engket dero, ai tongku olo io bsara ela blawang kuliahTiranus. ¹⁰Hal ene gawi iyo kola duo taun, sengga eka penduduk Asia kringo firman Tuhan, mtine lou ulun Yahudi diang ulun Yunani.¹¹Koe Paulus Alla mkeo mujizat-mujizat yo belo keo nglalo, ¹²sampe ulun moit saputangan diang diris iyo kono pakai Paulus ena pnayak mbo ulun- ulun kroton, roton dero ene ale diang roh-roh dat makat.¹³Keo low tenu-tenu kongo' tukang lmu' Yahudi, yo malan nglekum kampong ene, nyoba ngulek karan Tuhan Yesus ombon dero yo snumban roh uok ouk ai momba, ulek iyo: "Aku nyumpah ikam diang karan Yesus iyo snampe koe Paulus." ¹⁴Dero yo keo gawi ktine ene turu kongo pea imam pngutok Yahudi yo keo karan se Skewa.¹⁵Tapi roh uok ene nuing: " Yesus aku tau Paulus aku kenal, tapi iko ene ise?" ¹⁶ ai ulun yo snumban roh uok ene nulung dero eka-eka ai nggasa' dero ndok kalah sampe dero buyo ngket lou ulun ene diang blai blanyang ai jail jungel. ¹⁷ Kjadian ene tau ba rayat Epesus, ktine low ulun Yahudi ai Yunani, ke ene eka dero takut ai mangkin trkenal karan Tuhan Yesus.¹⁸Deo ngket dero ene jadi persaya, ulet ngaku ela onon ulun deo, se dero kono lumpat gawi gata ktine ene. ¹⁹Deo low mbo ekang dero yo pini nggawi lmu amal ene, ngumpul kitab-kitab ene laju nuna mbo onon wae eke-eka ulun. Uman kitab-kitab ene kira-kira limo pulu ribu sen pirak. ²⁰ Diang sara ene mangkin mupus Firman Tuhan ai makin bkuasa.²¹Sundok abis ene Paulus kakan epo Yerusalem tete Makedonia diang Akhaya, ulek io: " Sundok sampe epo lane aku arus meti Roma lou." ²²Laju io nyemmuyu duo kongo nte io suyu, yo doko Timotius diang Erastus, ono se io epo Makedonia, tapi io se nongos tenu-tenu kola aso mbo Asia.²³Kira-kira des jman ene timbul ruok rame olai soal boyan Tuhan. ²⁴Koe keo ulun karan se Demetrius, ulun tukang perak, yo nampa smpatun kuil dewi Artemis ngket perak. Usaha io ene mkulet asil yo roa nte tukang-tukang yo. ²⁵Io ngumpul dero sama-sama diang ulun-ulun bgawi yo mak lang prusahaan ene ai ngulek: "Erai buntung-erai buntung, ikam tau, se pngkeo taka ene ngket asil prusahaan endo!²⁶Tempo ndo ikam se kito ai kringo, ketimbe Paulus, belo di mbo Efesus tingen, tapi lou' ka-kan eka mbo Asia sundok moit ai mmtang ulun deo diang ngulek, se io tampa tangan ulun ene, makse dewa. ²⁷Diang sara ene belo di prusaan taka tingen yo' lang bahaya nte ulun hina, ketine low kuil Artemis, dewi olai ene, keo lang bahaya anta mapos jodo io oli. Diang Artemis se, Artemis yo snmbah koe eka ulun Asia ai eka ulun lang denia endo anta mapos pengaruh io."²⁸Kringo ene epo mroa mara dero, ene moko dero njoyar-njoyar, ulek dero: "Paling olai Artemis dewi ulun Efesus!" ²⁹Eka kota jadi belokeo otang ai dero rame-rame nmponu awa ksenian ai matak Gayus diang Aristarkhus, dero duo' ene ulun Mekadonia ai dero duo ene tman kerai dalan diang Paulus.³⁰Paulus kakan malan epo ekang rayat ene tapi usan koe murid-murid io. ³¹Malahan tenu-tenu pmrenta ngket Asia io btman diang Paulus, nyampe psan epo io, apa io nang sumba lang awa kesenian ene.³² Desung ene ulun yo bkumpul lang awa ene nyoyar-nyoyar; ai keo yo erai ngulek ktindo ai yo mak ngulek ktinduh, koe kumpulan dero ene belo keo otang ai deo ngket dero belo tau nte ise dero bumpul.³³Trus ulun nan karan se Aleksander jnnlu epo ono koe ulun-ulun Yahudi. Io kringo kesah ngket ulun deo' soal kejadian ene. Peles io nampa tanda diang kayang io nte kakan ngnjlas nte ngembela onon rayat ene. ³⁴Tapi des dero tau, se yo ulun Yahudi, dero sama-sama nyoyar kira-kira duo jam kola yo: "Olai beta Artemis dewi ulun Efesus!"³⁵Des ene panitera kota mtnang ulun deo ene ai ngulek: "O ulun Efesus! Ise ela dnia endo yo belo tau, se kota Epesus ene bute yo ngasi ngelah kuil dewi Artemis, io paling olai, ai smpatung ene diwa ngket langit? ³⁶Nau ene belo dapet lawan, koe ene alo ikam tenang ai nang ikam bangat balo keo gawi. ³⁷Koe ikam sundok moit ulun-ulun endo epo mndo, beta ko dero belo di ngrampas kuil dewi taka ene ai belo di nguja karan io.³⁸Jadi ena Demetrius diang tukang-tukang io keo nte adu epo ulun, keo awa nyidang yo ai keo Gubernur, jadi koe ka keduo blah pihak mie urusan kam ene epo mne.³⁹ Ai ena keo yo mak pngkakan kam, buen ena pngkakan kam ene snundok lang sidang rayat yo sah. ⁴⁰koe taka lang bahaya anta tnundruh, se taka yo nampa huru hara olo ndo, koe belo keo alasan nte taka oit nte nyembeta kumpulan yo belo keo tadah endo." ⁴¹Ai diang pmnsara ene io kuli ngmbobar kumpulan ene.

Chapter 20

¹Likas pengeruok ene, Paulus momba murid-murid yo ntr meturon pengenanam dero. Ket ne io sabi po dero berangkat epo Makedonia. ²Io keliling denia mne nungka nasehat nte meturon pengenanam dero mbo mne. Ket ne yo sampe mbo tana Yunani. ³Lipas tolu bulan kola io nongos mne, io blayar epo Siria. Tapi des ene ulun-ulun Yahudi keo kno kakan ngempate io. Koe ene io mili mulik tete Makedonia.⁴Yo lumpat diang io karan se Sopater pea Pirus ngket Berea, Aristarkhus ai Sekundus ulun Tesalonika, Gayus ulun Derbe, Timotius ai Tikhikus ai Trofimus ulun ket Asia. ⁵dero ene brangkat ono minte kain mbo Troas.⁶Likas hari raya roti belo makai kompal, kain blayar ngket Filipi, opat olo bayu kain sampe mbo Troas, mangko ruku diang dero. Mbo mne kain nongos turu' olo kola yo.⁷Mbo olo tla lang minggu ene, des kain bkumpul ngerinsi-ngerinsi roti, Paulus bsurah diang dero mne ampe tenga malom. Ko manin se io kakan berangkat. ⁸La loteng awa kain bkumpul ene, deo plita tneket.⁹Keo ulun burok karan se Eutikhus tunge mbo njele. Koe mtikas ola Paulus ene besurah, ulun burok ene belo klian kanam nantai nyantuk, io reop laju toyak ngket tingkat tolu epo iwa, des dero ngengkat ulun ene belo keo kesong yo aut. ¹⁰Paulus diwa laju nulung, ngokop yo laju ngulek; " bo nang rame, ulun endo aso bolum."¹¹Sampe dero mbo loteng nua, Paulus ngrinsi-ngrinsi roti peles kuman; ngket ene io bkesah ola nua, sampe pa' olo dnia. bayu io brangkat. ¹²Des ene low dero yo mne ngator ulun burok yo latu ene nde epo lou yo, dero eka-eka yo keo mne ego koe kito ulun ene bolum nua.¹³Kain brangkat ono epo kpal diang blayar epo Asos, diang kno nte ngalek Paulus mne kati ptua io, koe io se kakan malan botis tete tana ombo. ¹⁴Des io ruku kain mbo Asos, kain moit io epo kpal, trus kain blayar epo Metilene.¹⁵Ngket mne kain trus blayar ai des olo manin yo kain la onon pulau Khios. Olo kruan yo kain epo Samos diang olo ktolu yo kain ampe Miletus.¹⁶ Paulus sundok mutus se belo singgah mbo Efesus, apa nang abis waktu io mbo Asia. Koe io bangat, apa ena kate, io sundok keo mbo Yerusalem des olo hari raya Pentakosta.¹⁷Koe ene io nyuyu erai kongo ngket Miletus epo Efesus diang pesan apa ketua-ketua jemaat ulet epo Miletus. ¹⁸Sundok dero ulet, ulek io epo dero:"Ikam tau, ktimbe aku bolum ekang ikam ngket olo tla aku ulet mbo Asia endo: ¹⁹ diang buen pngnanam aku begawi nte Tuhan. Lang gawi ene aku deo nyorak olu diang deo kiso ganggu ngket ulun Yahudi yo kakan ngmpate aku. ²⁰ Beta ko ktine aku belo pini kewot ise yo keo jodo nte ngkam. Eka urai diang tutui batuk ku epo ikam, ktine low mbo wae ulun deo diang des bkumpul-bkumpul mbo lou kam; ²¹aku trus-trus bsaksi epo ulun-ulun Yahudi diang ulun-ulun Yunani, apa dero mulik epo Tuhan diang persaya epo Tuhan taka, Yesus Kristus.²²Tapi tempo ndo koe sundok preket diang Roh aku brangkat epo Yerusalem ai belo tau ise yo anta terjadi mbo aku la lane, ²³yo mak se yo pkelak Roh Kudus mbo tiap kota epo aku, se penjara diang bolum bnasa minte aku. ²⁴Tapi aku belo beta di nyanda bolum ku, yo penting aku sampe garis pngabisan diang nyundok gawi yo tnugas ke Tuhan Yesus epo aku nte mie ksaksian soal Injil kasih karunia Allah.²⁵Ai tempo ndo aku tau, se ikam belo anta kito wae ku nua, ikam eka-eka yo sundok pngulet ku nte mkabar Krajaan Allah. ²⁶Koe ene des olo ndo aku bsaksi epo ikam, se aku brese, belo keo sala epo ise-ise yo anta bnasa.²⁷ Koe aku belo kmban nuren eka-eka ptua Allah epo ikam.²⁸Koe ene jnaga kompu tonga kam ai jnaga eka-eka rombongan kam, koe ikam yo tnetap koe Roh Kudus jadi penilik nte gembala jmaat Allah ai kuli yo diang daya Anak Io se. ²⁹Aku tau, ena sundok aku brangkat, sengkalaw-sengkalaw yo prenges anta sumba mbo tenga ikam ai belo anta kosang se rombongan ene.³⁰ Malahan ngket ekang ikam se anta ulet tenu-tenu ulun, yo diang tutui batuk sala umbang dero brusaha ngendurut murid-murid ngket boyan iyo kono, apa lumpat dero.³¹Koe ene jaga-jaga diang nang kewot, koe aku tolu taun kola iyo, molo malom, diang belo brenti-brenti ngnasehat ikam masing-masing diang nyorak olu.³² Ai tempo ndo aku nyerah ikam epo Tuhan ai epo Firman kasih karunia Iyo, yo keo kuasa nengkuat ikam ai mie epo ikam bagian yo tnentu nte eka-eka ulun yo sundok knudus ke Iyo.³³Pirak ai amas ai diris laung belo pini aku nengkakan ngket yo mak low.³⁴ Ikam se tau, se diang kayang ku se aku sundok bgawi nte nyukup yo perlu nte oki diang rombongan yo malan diang aku.³⁵ Lang eka-eka ene sundok die ku sontoh epo ikam, se diang bgawi ketine taka arus ngawat ulun-ulun yo lemah ai arus knop ulek Tuhan Yesus, koe Io se sundok ngulek: lebih buen kanam mie se nrima.³⁶Sundok ngulek pmesara ene Paulus blutut ai smbayang sama-sama diang dero eka-eka.³⁷Koe ene nangis dero eka-eka ndok ksepon ai ulak ngokop Paulus, dero kesau ngarok iyo. ³⁸Dero nyoru beta, tambah aso koe iyo ngulek, koe dero belo anta kito wae iyo oli. Laju dero ngator iyo epo kpal

Chapter 21

¹Sundok perpisahaan yo boyat ene kain btual ai langsung blayar epo Kos. Olo manin yo kain sampe ela Rodos, ket ene kain nrus epo Patara.² Mbo Patara kain kuli kpal, yo kakan kentas epo Fenisia. Kain dombo kpal, laju btual.³Ela sei melak Siprus tapi kain nglalo tingen trus ka epo Siria. Pnyundok yo ulet kain ela Tirus, ke pnyekoit kpal ene arus pinodiwa ela kota ene. ⁴Ela mne kain ulet epo mangkuruku diang murid-murid diang kain nongos mne turu olo kola yo. Ke konis Roh murid-murid ene nsehat Paulus, apa iyo nang malan epo Yerusalem.⁵Tapi pas sundok lalo waktu yo aut, kain trus malan nua. Murid-murid diang pea bawe dero ngator kain sampe baling se kota; ela pantai kain blutut ai smbayang.⁶ Sundok sabi kain dombo kpal, dero peles lou uli epo lou dero se.⁷Ket Tirus kain ulet ela Ptolemais ai mne awa trakir kain blayar. Mne kain bsalaman diang ulun-ulun persaya ai nongos erai olo diang ulun mne.⁸ Olo erai yo kain malan ket ne, ai ulet ela Kaisarea. Kain sumba lou Pilipus, pengabar Injil ene, yo ene erai kongo ngket turu kongo ulun yo pnili ela Yerusalem, ai kain nongos ela lou iyo.⁹ Pilipus keo opat anak bawe yo keo krunia nte bnubuat.¹⁰Sundok tenu-tenu olo kain nongos mne, ulet nabi ket Yudea yo keo karan se Agabus. ¹¹Iyo ulet ngruku kain, peles ngalek ktinggang Paulus. Sambil molit botis diang kayang yo se iyo ngulek: "Ktindo ulek Roh Kudus: Ktindo lou ulun yo keo ktinggang endo anta bolit ulun-ulun Yahudi ela Yerusalem ai snerah epo lang kayang bangsa-bangsa yo mak."¹²Kringo ene kain diang murid-murid yo keo ela mne tindu, nampa Paulus belo malan epo Yerusalem. ¹³Tapi tuing Paulus: "Ise moko ikam nangis, diang sara ktine kakan mensiet kesong ku? Ke aku iklas belo di suma bnolit, nte mate ela Yerusalem ke karan Yesus aku siap lou." ¹⁴Ke iyo belo kakan ngringo kain, kain nyrah ai ngulek: "Jadika ptua Tuhan!"¹⁵sundok tenu-tenu olo kola nongos mo Kaisarea, kain braduh, trus brangkat po Yerusalem. ¹⁶ Sama-sama diang kain lumpat lou tenu-tenu murid ngket Kaisarea. Dero moit kàin epo lou ulun yo nan karan se Manason. Io ngket siprus diang sundok ola jadi murid. kain kakan n'san mo lou io.¹⁷Des kain ulet mo Yerusalem, eka dero nyendro kain diang kesong ego. ¹⁸ Olo manin yo malan Paulus sama-sama diang kain kakan ngeruku Yakobus; abis tuo- tuo sidang sundok keo la mne. ¹⁹ Paulus mie salam po dero, terus bekesah diang titip buntip ise yo gawi Alla mo bangsa-bangsa yo mak ke pelayanan iyo.²⁰Keringo ene dero memuliakan Alla. trus dero ngulek po Paulus; "eri buntung eti ko, beribu-beribu ulun Yahudi sundok jadi persaya, diang dero moyoh nglaku hukum Taurat.²¹ Tapi dero keringo nau Ko, so iko matuk eka ulun Yahudi yo nongos mo bangsa-bangsa yo mak ente ngndikah hukum Musa, se iko ngulek apa dero nang ngatep pea-pea dero diang nang bolum kati nau adat istiadat taka.²²Ketimbe oli: dero anta keingo se iko sundok ulet epo lando. ²³ Ke ene gawika se yo sundok ulek kain ene: keo diang kain opat kongo yo bernazar.²⁴ Oit ko dero sama-sama diang iko, binorse kompu tonga ene sama-sama diang dero tenanggung ongkos dero ene, apa dero kuli ngunting balo dero; apa eka ulun tau, se kabar ko' yo dingo dero ene, belo di beta, bahwa iko nokon makai hukum taurat.²⁵Tapi soal bangsa yo mak, yo sundok jadi persaya kain sundok nulis aturan-aturan kain, se dero arus ngidar okan singkap yo sundok dnie po setan, daya, isi korik yo mate daya belo baling diang ngket pokeng. " ²⁶ Des olo erai Paulus moit ulun-ulun ene diang io, ai io memerse kompu tonga sama-sama diang dero trus sumba po lang bait Alla nte memetau, ena mrse kompu tonga anta sundok diang persembahan anta bnagi epo dero tongku kongo.²⁷Des ke turu olo ene kakan abis, ulun-ulun Yahudi yo ulet ngket Asia, kito Paulus lang bait Alla, trus dero menghasut rakyat ai nangop io, ²⁸Ulak nyoyar: "o ulun-ulun Israel, awat! ndo ulun yo mo mone-mone nutui matuk eka ulun nte nglawan bangsa taka diang nglawan hukum taurat ai awa endo! ai lou tempo ndo io moit ulun-ulun Yunani epo lang bait Alla diang nglonsa awa yo brse ene. ²⁹ Koe dero sundok kito Trofimus ngket Efesus des ne sama-sama diang Paulus mo kota, diang dero ngomoi, se Paulus sundok moit io po lang bait Alla.³⁰Jadi gemparka doko pupus kota, ai rayat ulet bkumpul, laju nangop Paulus ai matak yo baling ngket Bait Alla ai des ene lou Eka gerbang Bait Alla ene tnokom. ³¹ Desung dero ngrensana nte ngempate iyo, kabar ene sampe epo pngutok Pasukan dero ene, se pupus Yerusalem gmpar.³²Pngutok pasukan ene peles bgerak diang prajurit-prajurit ai perwira-perwira ai maju nyeruku ulun deo ene. Des dero kito io diang prajurit-prajurit ene, sdang ka dero ngurow Paulus. ³³Pngutok pasukan ene ngompoh Paulus, nangop io ai nyuyu molit iyo diang duo rantai, trus ngunti ise si iyo ene ai ise io sundok gawi iyo.³⁴Tapi ngket ekang ulun deo ene keo ngentang diang oyon ries ketindo keo io ngulek diang oyon ries ketinduh. Koe rame ene io belo tau ise sebeta yo trjadi. Koe io ene nyemuyu moit Paulus epo Markas. ³⁵Sampe mbo tukar Paulus paksa nayak koe prajurit-prajurit koe insek ulun deo, ³⁶dero bloyun-bloyun lumpat iyo, ulak nyonyar: "Odingka iyo!"³⁷Des Paulus kakan noit sumba epo lang markas, iyo ngulek epo pngutok pasukan ene: "kate be aku bunyal epo iko?" Tuing iyo: "Tau be iko basa Yunani? ³⁸Jadi iko makse ulun Mesir ene, io bayu-bayu endo nampa pmberontakan ai nembuyo opat ribu kongo ulun pngasau keo snjata epo padang gurun?"³⁹Paulus nuing: "Aku endo ulun Yahudi, ngket Tarsus, warga ngket kota io trkenal mbo Kilikia; aku tindu apa aku kate bunyal epo ulun deo ene." ⁴⁰ Sundok Paulus dnie nte bunyal koe pngutok pasukan, ene iyo akat mbo tukar sambil bkesah mie kode diang kayang epo rayat ene; des keadaan sundok tnang, iyo mulai bunyal diang basa Ibrani, katanya:

Chapter 22

¹"O erai buntung-erai buntung diang bapa-bapa, tmpaning kam ta, ise' yo' kakan ulek ku' nte' ngmbela' diri'."²Des ulun deo' ene' kringo' io' bsara' makai basa' Ibrani, dero' makin tenang. Ulek io':³"Aku' endo' ulun Yahudi, kinomekus mbo' Tarsus la tana' Kilikia, tapi' olai-olai mbo' kota' endo'; dnidik diang tliti' lang pimpinan Gamaliel lang ukum itak kakah taka', koe ene aku jadi ulun moyoh bgawi nte Allah sama' kati' ikam eka-eka tempo ndo'.⁴ Aku' sundok nyiksa' yo' lumpat Boyan Tuhan sampe mate; song bawe-bawe tangop ku' diang srah ku' epo' lang pnjara'.⁵Soal ene' Imam Olai diang Majelis Tuo-tuo kuli' mie' ksaksian. Koe ngket dero' aku' sundok moit surat-surat nte' erai buntung-erai buntung mbo' Damsyik ai aku sundok epo' daro nte' nangop ulun-ulun yo' lumpat Boyan Tuhan mbo' Damsyik ai moit dero' epo' Yerusalem nte' ukum'⁶Tapi' des lang dalan ku' duni' ampe Damsyik, olo dotu, kolan-kolan mnsar pa' ngket langit yo' silau nglekum aku'.⁷ Aku' pukan epo' tana' ulak kringo' oyon ngulek epo' aku' : Saulus, Saulus, ise' moko' iko' nyiksa' Aku'? ⁸Tuing ku': Ise Iko ene' Tuhan? Ulek Io' : Aku' endo' Yesus, ulun Nazaret, yo' siksa' ko' ene'.⁹Dero' yo' diang aku' kito pa' ene'' tapi' oyon Io' yo' bsara' epo' aku', dero' mba' kringo'. ¹⁰Jadi ulek ku': Tuhan, ktimbe' aku' endo' oli'? Ulek Tuhan epo' aku' : Uat diang malan epo' Damsyik. Lane' Aku' ngulek ise'-ise' tugas ko'. ¹¹Koe' mato ku' belo kito kono pa' silau ene', tman-tmaN yo' malan diang aku' ene' ngop tangan ku' nte' ngayak aku' epo' Damsyik.¹²La mne' keo ulun karan se Ananias, io' saleh mnurut ukum Taurat diang trknal buen mbo' ulun Yahudi mne'.¹³ Io' akat po' dmpet aku' ulak ngulek : Saulus, erai buntungku', kolat iko' diang kito! Jadi des ene' peles low aku kito nua' ai meti' io'.¹⁴Trus ulek io' : Allah itak kakah taka' sundok ntap iko' nte' tau' pngkakan Io', nte' kito Yo Kono diang nte' nmpaning oyon yo' baling ngket bowa' Io'. ¹⁵Koe iko' belo kate belo jadi saksi' Io' epo' eka'-eka' ulun ise'-ise' yo' sundok itan diang dingo' ko'.¹⁶ Jadi tempo ndo' ise' moko' iko' aso gaer ? Uat aut, die' kompu tonga' ko' nte baptis diang dosa-dosa ko' binorse ulak momba' karan Tuhan.¹⁷sundok aku uli mbo Yerusalem ai aku des sembayang lang Bait Alla, rohku kokop kuasa ilahi. ¹⁸Aku kito Io, yo ngulek epo aku : resi dikah ka Yerusalem, koe dero belo anta nerima kesaksian ko soal Aku.¹⁹Tuingku: Tuhan, dero tau, aku endo doko yo malan epon lou-lou sembayang ai mesumba dero yo persaya Iko po lang penjara ai ngrempuk dero. ²⁰Ai des Stefanus penate, saksi-Ko ene, aku keo la mne ai nyetujui gawi ene diang aku ngenjaga diris laung dero yo nempate ene. ²¹ Tapi ulek Tuhan epo aku: malan ka, koe Aku anta nyuyu iko oroh ngket mendo malan epo bangsa-bangsa yo mak.²²Rayat nempaning Paulus sampe mbo pemesara ene; tapi sundok ene, dero mulai keo oyon ries, ulek dero: "Oding ulun endo ngket lang dnia, io belo sengkono bolum!" ²³Dero trus keo oyon ulak nurak jubah dero ai nebung debu epo ombo. ²⁴Koe ene pengutok pasukan miye prenta nte moit Paulus epo markas ai nyuyu mresa ai ngrempuk io, apa kuli tau koe ise ulun deo ene ktine oyon epo io.²⁵tapi des Paulus pino tino lola nte nrempuk, io ngulek epo perwira yo betugas: " kate be iko ngrempuk ulun warganegara Rum, yo belo pian nadil?" ²⁶Kringo pemesara ene perwira ngadu epo pengutok pasukan, ulek iyo : "ise kakan gawi ko? ulun ene warganegara Rum."²⁷Koe ene pengutok pasukan ene ngeruku Paulus ai ngulek: "ulek ko te tah, beta be iko warganegara Rum? "Tuing Paulus: "Beta." ²⁸ Ulek pengutok pasukan ene oli: "Boliku kewarganegaraan ko ene diang uman larang. "Tuing Paulus: "Tapi aku keo hak koe mendo kinomekus." ²⁹Jadi dero yo arus ngrempuk io, laju mundur; ai pengutok pasukan ene oli takut, sundok io tau, se Paulus, yo suyu io benolit ene, ulun Rum.Tapi pengutok pasukan ene kakan tau diang beta ise yo tundruh ulun-ulun Yahudi epo Paulus ene. Koe ene des manin yo io nyuyu ngalek Paulus ngket penjara ai merenta, apa imam-imam pengutok ai Mahkamah Agama eka begumpul. trus io moit Paulus ngket markas ai ngadap iyo epo dero.

Chapter 23

¹Ulak meti anggota-anggota Mahkamah Agama, ulek Paulus: "o eraibunrung-eraibuntung, sape olo do aku aso bolum diang kesong lio onon Alla." ²Tapi Imam Besar Ananias nyuyu ulun-ulun iyo akat dempet Paulus nampar bowa Paulus. ³Ngembales ene Paulus ngulek epo ulum ene:" tau ka Alla anta nampar iko, o diding bton yo knapur bura-bura! iko tunge la mendo ente mutus plikara ku sesui hukum taurat, tapi iko nglanggar hukum taurat koe prenta ko nte nampar aku ene?"⁴Ai ulu-ulu iyo keo la mne, ngulek: "iko ngejek Imam Olai Alla?" ⁵tuing Paulus:" o erai buntung-erai buntung, aku belo tau, se iyo ene Imam Olai. Memang keo tnulis: belo kate bunyal dat epo pngutok bangsa ko!"⁶Koe iyo tau, se dero ene golongan ulun Saduki tenga ai golongan ulun Farisi tenga, io keo oyon lang Mahkamah Agama ene ulek io:" o,eraibuntung-eraibuntungku, aku endo ulun Farisi, upus ulun Farisi, Aku pinokadap epo Mahkamah endo, koe Aku ngarap anta pngnyuli ulun mate." ⁷Des Iyo ngulek ketine, jadi ruok mroa ulun-ulun Farisi diang ulun-ulun Saduki, ai bbagi-bbagi ulun deo ene. ⁸ koe ulun-ulun Saduki ngulek, belo keo pngnyuli diang belo keo mlekat ai roh, tapi ulun-ulun Farisi ngaku duo-duo ene keo.⁹Koe ene dero jadi ruok roa, tenu-tenu ahli Taurat engket golongan Farisi nyoret epo ono ai mtikas nylawan, ulek dero: "kain belo keo ruku io pnsala mbo ulun endo! bahe keo roh ai mlekat io sundok bunyal epo Iyo." ¹⁰Jadi ruok mroa dero oli, sampe pngutok pasukan takut, nang-nang dero anta mbrengseng Paulus. koe ene pngutok pasukan nyuyu pasukan ente diwa epo iwa ai ngalek Paulus ngket ekeng dero diang moit io po markas.¹¹Malom manin yo keo Tuhan ulet akat la isan Iyo ai ngulek epo Iyo : " tnang ka Iko, Pturon ka kesong ko, koe kati iko diang ronu sundok bsaksi mbo Yerusalem, ketine lou moko yo iko brangkat bsaksi mbo Roma."¹²Des sundok molo ulun-ulun Yahudi kakan ngrnsana nampa kumpulan ai bsumpah diang kompu tonga dero se, bahwa dero belo kakan kuman diang ngisop ene belo pian nmpate Paulus.¹³Sisa se opat pulu kongo kdeo dero yo ngrnsana kumpulan ene.¹⁴Dero brangkat epo imam-imam kepala ai pngentuo bangsa Yahudi ai bunyal: "Kain sundok bsumpah epo kompu tonga kain se, se kain belo kakan kuman diang ngisop ene belo pian nmpate Paulus.¹⁵Koe ene iko snuyu diang Makamah Agama nte ngruku kepala pasukan, apa Paulus kuli ngruku iko, se akan-akan iko kakan mriksa ulang urusan ene lebih tliti nua, ai smentara ene iko sundok siap aut nte ngmpate io sbelum io ulet epo iko."¹⁶Namun anak akon Paulus, pea erai buntung io yo bawe, sundok kringo tentang penghadangan ene. Io ulet epo markas ai sundok nijin sumba, io ngabar epo Paulus.¹⁷Trus Paulus momba erai kongo perwira ai ngulek epo yo: "Oit ko pea ene epo pngutok pasukan, ngke keo yo perlu kakan bnunyal epo io."¹⁸Perwira ene moit io epo pngutok pasukan ai bunyal: "Paulus ulun tahanan ene, momba saku ai tindu, apa aku moit pea burok ene epo iko, ngke keo yo perlu kakan bnunyal epo iko."¹⁹Maka yo pngutok pasukan ene nggop kayang pea burok ene, trus moit yo epo bika ai ngunti: "Ise yo ngko perlu knesah nua epo aku?"²⁰Tuing yo: "Ulun-ulun Yahudi sundok spakat nte tindu epo iko, apa manin iko moit Paulus nua epo Mahkamah Agama, seakan-akan Mahkamah ene kuli kterangan yo tliti ngket yo mak.²¹Koe ene nang iko nmpaning nte dero, sbab sisa se opat pulu kongo ulun ngket dero yo sundok ngadang io, Ai dero sundok bsumpah diang ngutuk diri nyawa dero, bahwa dero belo kakan kuman diang ngisop, ene belo pian ngmpate io; tmpondo dero siap ai minte kputusan ngket iko."²²Trus pngutok pasukan nyuyu pea burok ene uli nte ngulek epo io: "Nang ko ulek epo ise-ise, bahwa iko sundok ngulek hal ene epo saku."²³Habis ene pngutok pasukan momba duo perwira ai bunyal: "Siap ko duo jatus kongo prajurit nte brangkat epo Kaisarea diang turu pulu kongo prajurit yo mkai kuda ai duo jatus kongo lou yo bersnjata lembing, kurang lebih des jam sie malom ene.²⁴Sdia ko lou tenu-tenu keledai tunggang nte Paulus ai oit ko io diang slamat epo wali negri Feliks."²⁵Ai iyo nulis surat, ktindo otang yo: ²⁶"Salam ngket Klaudius Lisias mitek wali negri Feliks yo mulia. ²⁷Ulun ene tnangop koe ulun-ulun Yahudi ai des dero kakan ngempate iyo, aku ulet diang psukan ngusan ai ngutis iyo, koe aku kringo, se io ene warganegara Roma.²⁸Nte apa tau ise alasan dero nuntut iyo, aku mamuruku dero epo Mahkamah Agama. ²⁹Tinonoan koe ku, koe ene iyo tnuntut koe hal ukum Taurat dero, tapi belo keo tuntutan, yo mone pantas nte iyo pnate be pinonjara be. ³⁰Epo aku sundok bnere, se keo grombolan ngerensana ngempate iyo. Koe ene aku resi nyemuyu moit iyo epo iko, sdang epo dero pnuntut sundok aku mere; se dero moit plikara ene epo iko".³¹Trus prajurit-prajurit ene ngalek Paulus sengkono diang prenta epo dero ai moit iyo des malom epo Antipatris. ³²Des olo manin yo dero mbadi nyanda ulun-ulun makai kuda ai Paulus trus ka malan, ai dero se uli epo markas. ³³Des ulet mbo Kaisarea ulun-ulun makai kuda ene mie surat ene epo wali negri diang nyerah Paulus epo iyo.³⁴Des sundok ngembasa surat ene, wali negri ene ngunti Paulus ngket propinsi mone asal iyo. Ai des io kringo, se Paulus ngket Kilikia, ³⁵io ngulek: " Aku kakan mresa plikara ko, ena penuntut ko ene ulet mndo low." Sundok ene io nyemuyu nahan Paulus mbo istana Herodes.

Chapter 24

¹Ekang limo olo ulet pengutok Imam karan se Ananias diang dero bang tuo-tuo diang pngacara erai kongo yo karan se Tertulus. Dero nyeruku gubernur ngesah nau ptua dero se nau Paulus ene. ²Paulus benomba epo dalom ngadap sidang, mne pngacara Tertulus mulai ngotang nau kanam belo sengkono dero diang Paulus ene, ulek io : "Feliks yo mulia, koe leka iko kain kola ndo kate bolum buen kanam, ai koe kbijaksana ko deo yo sundok betengkuen nte bangsa kain. ³Koe ene snambut ke kain diang mroa trima kasi.⁴Tapi apa belo ola balo kain nempae iko, aku tindu bahe iko kate ngeringo nau umbang nte kain ene ile. ⁵Sundok melak mbo kain se ulun enah ene penyakit sampar, ulun yo nampa belo tau sengkono mbo ekang ulun-ulun Yahudi mbo dnia yo sundok keo adat buen, Io ene pengutok ngket sekte ulun Nasrani. ⁶Io malah nyoba kakan ngelanggar kekudusan bait Alla. koe ene kain nangop io peles kakan ngukum io sesuai diang ukum torat kain.⁷Tapi kmndan tentara karan se Lisias ngusan laju nyrabut yo ngket kain, ⁸io nyuyu ulun2 yo keo sala ene nyeruku iko. Ena iko se nte mresa io, apa iko se tau nau umbang yo urusan kain diang io ene." ⁹Ktine low ngket ulun-ulun Yahudi yo belo sengkono diang nte yo ene, ngulek se ktine memang nau otang yo.¹⁰Ket ne Gubernur ngowe diang kayang yo mie boyan nte Paulus bunyal. Ulek Paulus : "Aku tau, se sundok btaun-taun kola yo iko jadi hakim nte bangsa endo. koe ene aku belo di nyan moit urusan ku endo epo iko. ¹¹Iko ka tau se belo sisa se duo belas olo yo lalo kola yo aku ulet mbo Yerusalem nte sembayang. ¹²Kola ene belo pini ulun keo kito aku ruok diang ulun ai panan nampa ulun ruok rame, lang bait Alla, lang lou sembayang, ketine low mbo membe awa lang kota endo. ¹³Dero belo dikuli memekelak epo iko ise nau umbang tundruh dero epo aku ene.¹⁴Tapi aku ngaku epo iko, se aku berbakti epo Alla itak kakah kain diang lumpat boyan Tuhan, yo ene boyan yo ulek dero sekte. aku prsaya epo ise-ise yo sundok tnulis lang ukum torat diang lang kitab nabi-nabi. ¹⁵Aku memekasak penyebolumku epo Alla, sama kati dero low, se nilo natu keo jman yo eka-eka ulun yo mate tinongkuat, mitek ulun yo buen ktine low ulun yo belo buen. ¹⁶Koe ene aku terus usaha ktimbe apa bolun ene buen la onon Alla ktine lou mbo onon sama ulun.¹⁷Slang tenu taun aku ulet nua epo Yerusalem moit pnyekoit nte bangsa ku, diang sokoi bie penyembahan-penyembahan. ¹⁸Desung aku gadoh eka-eka ene, ulet tenu kongo ulun Yahudi ket Asia nyruku aku ela Bait Allah, sundok aku ngmbrse kompu tonga diang kesongku, belo diang ulun deo ai belo di pinorame.¹⁹ Dero ene yo sengkono nte ngadap iko ela mndo ai moit pnundruh dero, ena keo pnundruh dero epo aku.²⁰Koe ka ulun-ulun yo keo ulet ela mndo mkelak kjahatan-kjahatan yo ruku dero, des aku nadap epo Mahkamah Agama. ²¹Bahe koe erai buku pnyurahku, des aku akat ekang dero, yo ene: "Koe soal penyuli ulun-ulun mate, aku olo ndo nadap diang ikam."²²Tapi Feliks yo tau beta-beta boyan Tuhan, nunda plikara dero, ulek iyo: "Asal ulet pngutok psukan Lisias ela mndo, aku mutus plikara ko ene." ²³Laju io nyuyu perwira ene tetap nahan Paulus, tapi diang tahanan mean, diang belo kate ngusan tman-tman yo nglayan iyo.²⁴Tenu olo brikut yo ulet Feliks diang bawe iyo Drusila, ulun Yahudi; io nyuyu momba Paulus, trus nempaning ket iyo soal kepersayaan epo Yesus Kristus. ²⁵Tapi des Paulus bkesah soal yo kono, soal nguasa diri ai pngakiman yo nindo ulet, Feliks jadi takut, ai ngulek: "sukup ka ile, uli ka iko; ena keo ksmpatan buen, aku nyuyu momba iko nua."²⁶Desung ene lou io ngarap, se Paulus ene mie iyo sen. Koe ene io jono momba nte bkesah surah diang iyo. ²⁷Tapi des sundok gnap duo taun, Feliks gnanti diang Perkius Festus, ai nte ngalek kesong ulun Yahudi, io ngembiar ka Paulus lang pnjara.

Chapter 25

¹Likas tolu' olo ulet mbo' propinsi ene' Festus brangkat ngket Kaisarea dombo epo' Yerusalem. ² Mne' pngutok-pngutok imam diang ketua'-ketua' Yahudi' ngadap io' nte' ngoret epo' io' sala' Paulus. ³Epo' io' dero' tindu apa' Paulus ene' kate knirim epo' Yerusalem, sbab dero sundok nampa' rensana apa' dero' kuli' ngmpate Paulus la boyan.⁴Tapi tuing Festus, se Paulus ttap ka' tnahan mbo' Kaisarea koe' io' se low kakan resi'-resi' brangkat epo' daro'. ⁵ Ulek io' : " Koe' ene', ise'-ise' ikam yo' kate san kam nte' brangkat diang aku', nte' ngoret yo' tundruh kam epo' io' ene', ena beta keo sala' io'.⁶Festus mbo' Yerusalem ampe be spulu olo, trus io' uli epo' Kaisarea. Des manin yo' io' nampa' sidang, diang nyuyu' mkadap Paulus epo' io'. ⁷Des Paulus ulet mne', eka' ulun Yahudi yo' ulet ngket Yerusalem ene' akat nglekum io' ulak deo' yo' boyat tundruh dero' epo' io', tapi' dero' belo keo bukti. ⁸Sbalik yo' Paulus ngmbela' diri', ulek io' : " Aku' belo keo sala' epo' aturan Taurat ulun Yahudi, ktine' low epo' Bait Allah, atau epo' Kaisar."⁹Tapi koe Festus kakan msnang kesong ulun Yahudi, io nuing Paulus ktindo :"Kakan be iko' epo Yerusalem, apa' plikara ko' endo' pnutus onon wae ku' lane?" ¹⁰Tapi ulek Paulus : "Aku' endo' akat onon pengadilan Kaisar jadi mndo' ka' pnutus plikara' ku'. Kati' iko' se tau' beta, belo di keo gawi ku' yo' sala' epo' ulun Yahudi.¹¹Jadi, ena beta-beta sala diang nggawi yo triau, yo sngkono nte pate, aku rela mate, tapi, ise yo tundruh dero po aku ene belo di beta, no belo erai kongo ulun yo keo hak miye aku nte anugrah po dero. aku naik banding po Kaisar!" ¹² Sundok brondeng diang ulun-ulun pengadilan, Festus nuing: "iko sundok naik banding po Kaisar, iko arus malan ngadap Kaisar."¹³Lang duo tolu olo ulet raja Agripa diang Bernike po Kaisarea po ngnyo kehormatan ngeruku Festus. ¹⁴ Koe dero lang duo tolu olo nongos mo mne, Festus ngesah urusan Paulus po raja ene, ulek yo: "mo mndo erai kongo tahanan yo dikah Feliks des io malan. ¹⁵ Des aku sampe mo Yerusalem, imam-imam pngutok diang tuo-tio Yahudi nyampe tundruh dero po ulun ene diang tindu apa io nukum. ¹⁶ Aku nuing dero, se belo pini keo mo ulun-ulun Roma mie ulun yo keo plikara sebagai suatu anugrah onon io nadap po ulun-ulun yo nundruh yo diang mie boyan nte nyimpeh nau tundruh ene.¹⁷Koe ene dero kakan sama-sama diang aku epo lando. molo manin laju pinoruku mbo lou begumpul ai njemuyu ulun io tnundruh ene mangkoruku embo ene. ¹⁸des tukang tundruh akat njelikup yo dero belo dingesah gawi yo dat ene kati io keo mbo lang kesong ku endo . ¹⁹Nua dero ruwok bowa diang yo tukun agama dero yo ulun nankaran se Yesus, yo sundok mate, moko Paulus sundok ngulek bolum memang.²⁰koe ene aku takut ronu-ronu ketimbe apa aku kuli meresa urusan dero endo aku ngunti epo io kakan be iko malan epo Yerusalem, apa urusan koene pnutus mbo mne.²¹nua Paulus naik banding. Ia tindu, apa io nongos ka lang penjara ai minte, urusan sundok pnutus Koe Kaisar. koe ene aku njmuyu io aso tenahan minte ampe io kenirim epo Kaisar." ²²ulek Agripa epo Festus:" Aku kakan nmpaning yose bekesah." tuwing Festus: "manin iko keringo ngket yo."²³des ma ene ulet Agripa ai Barnike makai pakaian pangkat dero bayu dero sumba eka-eka lang blai begumpul diang tuon dero ai ulun io bang sgeh-sgehb snoro ngket kota ene, Festus njemuyu, apa Paulus ene tnnegas. ²⁴ Festus ngulek : "Ketindo raja Agripa dero eka ulet mbo mndo sama-sama diang kain eti ko nau ulun endo, eka ulun Yahudi nundruh io, ketine lou ulun Yerusalem, dero mndo ketine lou. dero eka ulet epo aku ai diang nyoyar-nyoyar dero ngulek, ulun endo belokate tinombolum ola.²⁵Moko io itanku, belo keo gewi io dat kati petua dero ukum pate ene ai koe yo dombo banding epo Kaisar, koe ene aku mutus io kenirim epo Kaisar. ²⁶moko belokeo io bukti nte oki tulis epo Kaisar tukun io ene moko aku mamoruku io diang ikam eka-eka, prtama epo iko, raja Agripa, apa,ena sundok pinoresa, bayu keo alasan io nte oki tulis. ²⁷ moko menurut kesong ku belo sngkono ngirim ulun nte ukum io belo keo tanda bukti io tnundruh epo ulun ene."

Chapter 26

¹Ulek Agripa epo Paulus: "Iko dniye kesempatan nte ngembela diri." Paulus miye kode diang kayang iyo, laju miye pembelaan yo kati ketindo:² "O raja Agripa, aku kiso kanam ego, koe des olo ndo aku keo kesempatan nte ngebela diri mbo onon iko yo tnunruh koe ulun-ulun Yahudi epo aku,³Koe iko tau beta-beta adat istiadat diang masalah ulun Yahudi. Koe ene aku tindu epo iko, apa iko ngringo aku diang sabar.⁴Eka ulun Yahudi tau nau bolum ku ngket aku aso burok, koe ngket tla aku bolum mbo tenga-tenga bangsa ku mbo Yerusalem.⁵ Sundok ola dero tau se aku, ena kira dero kakan, dero kuli miye kesaksian, koe aku sundok bolum kati nau ulun Farisi lumpat adat yo paling kras lang agama taka.⁶Ai tempo ndo aku arus ngadap pengadilan koe aku ngarap pyundok janji, yo dniye ke Allah epo itak kakah taka,⁷ iyo ninte koe keduo blas suku taka, koe ene dero molo malom smbayang diang beta-beta. Ai koe ngarap ene ,O raja Agripa, aku kono tnunruh ulun-ulun Yahudi. ⁸Ise moko iko ngomoi belo sumba akal, se Allah mesuli ulun mate?⁹Ktimbe low, aku se kono ngomoi,se aku arus kois nglawan karan Yesus ngket Nasaret. ¹⁰ ene low gawiku mbo Yerusalem. Aku belo suma msumba deo ulun kudus epo lang penjara, sundok aku kuli kuasa ngket imam-imam pengutok, tapi aku low stuju, ena dero nukum pnate.¹¹ Lang blai-blai smbayang aku jono ngurou dero ai maksa nte belo ngaku lman dero diang mara mroa aku ngendasu dero, ndok sampe kota-kota yo mak."¹²Ai lang nau ktine, des aku diang kuasa ponu diang tugas ngket imam-imam pengutok des malan epo Damsyik,¹³ kolan-kolan, O.. raja Agripa, des olo dotu aku keo pengkito mbo tenga boyan, pa yo trang beta trang se pa mato olo, diwa ngket langit nglekum aku ai diang ulun yo sama-sama malan diang aku. ¹⁴Kain eka pukan epo tana ai aku kringo keo oyon ngulek epo aku lang basa Ibrani: Saulus, Saulus,ise moko iko ngurou Aku? Poyo nte ngko nyepak epo galah ransang.¹⁵Tapi aku nuwing: Ise Iko,Tuhan? Ulek Tuhan: Aku doko Yesus, yo kurou ko ene. ¹⁶Tapi tempondo, uwat laju akat, aku mekelak kompu epo iko nte netap iko jadi pelayan ai saksi nau eka-eka yo sundok iko kito ngket Aku ai nau ise yo kakan pekelak ku epo iko anta. ¹⁷Aku anta mekoro iko ngket bangsa endo ai engket bangsa-bangsa yo mak. Ai Aku kakan nyemuyu iko epo dero, ¹⁸nte ngengau mato dero apa dero sekuleng ngket lang seom epo pa ai ngket kuasa iblis epo Allah, apa dero koe iman dero epo Aku kuli pengampunan dosa ai kuli bagian lang ise yo pinotoko nte ulun-ulun yo sundok kudus.¹⁹Koe ene, o raja Agripa, epo pengkito iyo ngket sorga ene belo pini aku belo patoh ai. ²⁰Tapi ngket tla aku mulai nyampe firman epo ulun-ulun Yahudi mbo Damsyik, ai Yerusalem eka-eka tanah Yudea, ai lou epo bangsa io mak, se dero arus btobat ai mulik epo Allah ai nglaku kati gawi gata ulun io sengkono diang pertobatan ene. ²¹Jadi koe ene ulun-ulun Yahudi nangop aku lang Bait Allah, ai dero kakan ngempate aku²²Tapi Tuhan Allah ngawat aku aso bolum sampe tempo ndo ai mie ksaksian epo ulun-ulun alus olay. Ai ise yo sampe ku ene mbadi sisa lalo se psan kitab para nabi-nabi diang kitab nabi Musa, ²³Yo ene, se Mesias arur sesa koe bnasa se io ene paling tla pino suli ngket ulun io mate, ai io nte ngesah trang epo bangsa endo ai epo bangsa-bangsa yo mak."²⁴Desung Paulus ngesah eka-eka ene nte nte nanggungjawab gawi gata ene, bunyal Festus diang oyon ries: "Iko kuto, Paulus! Pentau ko deo ene nte nampa iko kuto." ²⁵ Tapi Paulus nuing: "Aku belo kuto, Festus yo mulia! Aku ngulek diang sebeta beta io diang pikiran slomai!²⁶ Raja tau lou soal plikara ene, koe ene aku ronu bunyal trus trang epo iyo. Aku yakin, se belo keo erai ngket eka-eka ene yo pian dingo iyo, koe plikara ene belo anta terjadi mbo awa iyo oro ket yo mak.²⁷Prsaya be iko, Raja Agripa, epo nabi-nabi? Aku tau se iko persaya epo dero." ²⁸ Tuing Agripa: Alang-alang beta iko moit aku sumba Kristen!" ²⁹Ulek Paulus: "Aku kakan sembayang epo Allah, apa resi ena belo ola smakin ola mba di iko tingen, tapi eka ulun mak yo keo mbo mendo ai io nempaning pngesahku jadi sama kati aku, ksuali koe ikatan-ikatan endo."³⁰laju akat Raja ai wali negri diang Bernike ai eka ulun yo tunge sama-sama diang dero. ³¹ Desung dero baling, dero bkesah dero sama dero: "Ulun ene mbadi keo gawi yo pantas nte ukum pate ai pinonjara." ³²Ulek Agripa epo Festus: "Ulun endo sebeta yo sundok kate nutis ena belo yo naik banding epo Kaisar."

Chapter 27

¹Sundok pnutus se kain kakan blayar epo Italia, ket ne Paulus diang tahanan yo mak senerah epo tentara karan se Yulius ket pasukan Raja. ²Kain lumpat kpal ngket Adramitium yo kakan brangkat epo tpian-tpian nyarak pantai Asia, ket ne bayu kain bkensor epo botuk. Aristarkhus, ulun Makedonia ngket Tesalonika lumpat diang kain.³Des ma' olo manin yo kain singgah mbo Sidon. Yulius buen ka diang Paulus, Io mie ka Paulus nyeruku tman-tman yo apa sama melengkap penyekoit dero. ⁴Koe keo riut kois kain blayar ket ne nyarak pantai Siprus. ⁵ngket sundok kentas tasik mpai Kilikia ai Pamfilia, kain sampe mbo Mira, ela Likia. ⁶Ela mne Yulius ruku diang kpal ngket Aleksandria yo kakan blayar epo Italia. Io melumpat kain diang kpal ene.⁷Kola tenu olo kpal kain kati ungka belo malan kmet-kmet ka ngompoh Knidus. koe riut nokon kois kain lalo pantai Kreta kentas tanjung Salmone. ⁸sundok kain diang bgamat kentas tanjung ene, kain sampe mbo awa yo nulek Tepian Indah, dmpet kota Lasea.⁹Koe ola balo kain blayar ene. lalo se jman nte puasa ai bahaya balo oli nte blayar nua. koe ene Paulus mkingat dero, ulek io : ¹⁰''itanku ju' taka ndo tau nte nampa taka sesa' ai rugi olai, lngkat se rugi atok kpal diang kpal yo, tau ka nte ngelian taka penguli yo. ¹¹Tapi tentara yo diang dero ene ono prsaya diang tukang kemudi se prsaya diang penyurah Paulus ene.¹²Koe mbo tepian ene belo buen nte nongos des jman dnia rongin, deo dero yo stuju se blayar ka' bahe kate sampe mbo kota Feniks nte nongos mbo mne kola jman dnia rongin. Kota Feniks ene tpian mbo pulau Kreta, yo mingkang po tadah barat daya diang tadah barat laut. ¹³Des jman ene riut belo di deras ngket tadah selatan. Otus dero dor ka ktine nau dnia ene nte blayar. dero ngengkat saoh, laju blayar nyarak pantai Kreta.¹⁴Tapi belo di ola balo ulet ngket tadah pulau ene brubu, yo nentang se brubu "Timur Laut".¹⁵ Kpal ene sesa ai belo di klian kono brubu ene. Koe ene kain nyrah ka ai belo snanda kpal ene nglebabok nau yo. ¹⁶Trus kain anyut sampe la pantai pulau idik yo keo karan se pulau Kauda, ela mne kain diang bnasa kuli nguasai biduk kpal ene.¹⁷Des biduk ene tenembot ban kpal, dero masang alat-alat nte ngawat diang mlit tali mbo kpal ene. Koe takut gandas ela bting Sirtis, dero ngendiwa layar diang ngutis kpal ene skampung ktine-ktine ka. ¹⁸Koe kain warwer ka kono brubu ene, koe ene des olo manin yo dero mulai ngoding pnyekoit kpal ene epo tasik.¹⁹Des olo ke tolu yo dero ngoding kakas kpal diang kayang dero se.²⁰ Tenu olo kola yo mato olo diang bintong belo di keo melak, ai brubu trus ka kono kain, koe ene jadi eka lou arapan kain nte nylamat diri kain.²¹Koe dero tenu olo belo keo kuman, akat Paulus ela ekang dero, ulek iyo: "Ulun-ulun persaya, ena kira yo nsehat ku ene tinompaning, apa taka nang blayar ket Kreta, taka pasti belo kono diang msalah ai krugian endo! ²²Tapi tempo ndo, lang ksusahan endo, aku nsehat ikam, apa kesong ttap tabah, koe belo ndok erai kongo yo bnasa antara ikam, ksuali kpal endo.²³Koe malom nde mlekat ket Allah, yo ene ngket Allah yo aku smbah kati mpun-Iyo, akat isan ku,²⁴ ai iyo ngulek: "Nang takut, Paulus! Iko arus ngadap Kaisar; sebeta yo koe krunia Allah, koe ene eka ulun yo sama-sama diang iko lang kpal endo slamat koe ko.²⁵ Koe ene diang sabar ikam, ulun-ulun persaya! koe aku persaya diang Allah, koe ene pasti kjadian kati nau yo sundok nulek diang aku. ²⁶Tapi taka arus ngendampar kpal endo ela antara erai pulau."²⁷Sampe malom ke opat blas ulet kain nokon aso nglebabuk mo tasik Adria. Tapi kira-kira tenga malom, anak bua kpal kiso, se dero sundok dmpet tengkiwang. ²⁸Trus dero ngului batu pnyoba skali yo danum mne suma duo pulu dopo klontop yo. Wensut idi-idi kain nyoba nua toro limo blas dopo. ²⁹ Ke takut, se kain kakan gandas mo batu karang, dero mediwa opat saoh la dulung sori, diang kain ngarap beta kola-kola dnia molo.³⁰Tapi anak bua kpal bkomer kakan makat ngket kpal, dero mdiwa biduk diang dero nampa kati nau kakan motak saoh la' dulung ono. ³¹Ke ene Paulus ngulek po perwira diang prajurit-prajurit yo: "ena dero belo dinongos lang kpal, ikam belo anta selamat." ³² Trus prajurit prajurit ene notok tali biduk apa anyut.³³Des olo kakan dotu, Paulus moit eka ulun nte' kuman,ulek io: "Sundok opat blas olo kola ikam minte-minte tingen, nahan slau diang belo kuman ise-ise. ³⁴ Ke ene aku ngenasehat ikam, apa ikam kuman ile. se ene prlu nte' keslamtan kam, erai buti balo pun belo anta di mapos ngket utok kam." ³⁵ Sundok ngulek ktine io ngalek roti, mengusap sukur po Allah la' onon dero, magi-magi, laju kuman.³⁶Koe ene turon kesong dero peles ka dero kuman. ³⁷Kdeo kain mbo kpal ene duo jatus turu pulu onom kongo ³⁸Des sundok boting, dero ngoding gandong epo tasik nte mgmean kpal ene³⁹Temga olo,dero kito tlok yo rata pantai yo. Dero belo tau tana mne, tapi dero kerai kno ent m'dodong ai mdi'we kpal dero ene. ⁴⁰Dero ngosu tali saoh, laju mdi'wa saoh epo lang danum, sundok ene dero mgu'lui tali kmu'di, masang layar topang apa riut nyiup kpal ene epo diwe. ⁴¹Kpal dero nglanggar tunden krsik,kpal dero kandas, dulung ono losop sampe belo tau bgrak, dulung sori yo ture kono itek ombak olay.⁴²Des ene prajurit-prajurit keo kno ente ngempate tahanan-tahanan,apa dero makat. ⁴³tapi perwira ene kakan nylamat Paulus.koe ene iyo ngusan gawi dero ene, diang nyuyu, ise io ulun-ulun tukang gampang ono tingen m'nsou po danum laju dombo epo darat, ⁴⁴apa ulun-ulun yo mak nyusul diang makai papan atau diang bas bis kpal ene. Koe ene dero eka slmat dombo epo darat.

Chapter 28

¹Des kain ulet diang slamat la pantai, bayu se kain tau, se daratan ene pas montuk pulau Malta.²Ulun kampong pulau ene buen beta epo kain, Dero ngndolan api olai ai moit kain eka-eka epo mne ngke mulai uran ai rongin.³Des Paulus ngalek rangkau-rangkau ai mayak la ombon api, baling se erai kukui nipo yo bbisa ngke kono layong api ene, laju ngikit kayang io.⁴Des ulun-ulun ene kito nipo ene mlit montuk kayang Paulus, dero ngesah erai kongo ulun epo yo lain lou: "Ulun ene pasti ulun pngmpate, sbab, yo ene sundok tngoron ngket tasik, io belo anta di snie bolum ngke Dewi keadilan⁵Tapi Paulus nmpik nipo ene epo lang api, ai io belo keo pngkono ise-ise.⁶Trus otus dero, io pan ngmpo ai panan kakan mate otus dero des ene, tapi olah dero minte, dero kito, belo keo ise-ise nau song ene, malah sbalik yo, dewa otus dero ulun ene.⁷Belo keo koroh ngket awa ene keo tana mpun gubernur pulau ene, Gubernur ene karan se Publius. Io nyambut kain ai ngjamu kain diang ego slama tolu olo. ⁸Des ene uma Publius lumbi ngke kroton ai disentri. Paulus sumba epo kamar yo; io bdoa ai ngnumpang kayang yo epo ombon io ai mkale io.⁹Des sundok pristiwa ene ulet lou ulun-ulun kroton ngket pulau ene ai dero pinokale lou.¹⁰Dero ramah ai ngormati kain diang des kain malan, dero nydia pnymbelo kain yo pnerlu.¹¹Tolu bulan kmudian kain brangkat ngket mne dombo kpal ngket Aleksandria des musim rongin aso kain blayar la pulau ene. kpal ene pu mkai lambang Dioskuri.¹²Kain singgah montuk Sirakusa ai nongos ela mne tolu olo kola yo.¹³Ngket mne kain nyusur pantai, trus ampe epo Regium. olo manin siup riut slatan ai kruan sampe se kain ela Putioli.¹⁴La mne kain ngruku anggota-anggota jmaat, ai atas undangan dero kain nongos turu olo diang dero la mne. Trus sundok ene kain brangkat epo Roma. ¹⁵Erai buntung yo la lane sundok kringo tntang hal-hal kain ai dero sulet ngruku kain ampe epo Forum Apius ai Tres Taberne. Des Paulus kito dero, io mengusap syukur epo Alla trus kuat se kesong io.¹⁶Des kain sampe mbo Roma, Paulus kate nongos lang blai iyo se sama-sama diang erai prajurit yo ngenjaga iyo. ¹⁷Tolu lalo sundok lalo Paulus momba ulun-ulun penting bangsa Yahudi ai sundok dero bgumpul, Paulus ngulek:" O,erai buntung,kati aku belo di keo gawi sala epo bangsa taka, diang epo adat-adat itak kakah taka. Tapi aku tnangop mbo Yerusalem ai snerah epo ulun-ulun Roma."¹⁸ Sundok pinoresa, dero keo ptua nte ngutis aku, koe mba di keo neruku pensala ene yo pantas nte ukum pate.¹⁹Tapi ulun-ulun Yahudi nglawan iyo ai koe ene aku terpaksa naik banding epo Kaisar, tapi mba di keo kno nte ngadu bangsa ku se.²⁰ Ene doko aku tindu, apa aku kito ikam ai bekesah diang ikam, koe pngarapan Israel ene aku bnonlit diang blenggu endo."²¹Tapi dero ngulek epo iyo:" Kain mba di keo nrima surat ket Yudea nau iko ai low ndok belo erai kongo ngket erai buntung taka ulet mmutau ise-ise yo dat tentang iko." ²²Tapi kain kakan nempaning ngket iko, ktimbe se pngenanam ko, soal mahzab ene kain tau, se ela mone-mone low iyo keo yo nglawan.²³Laju dero nampa olo nte Paulus.Des olo yo tnampa ene dero ulet diang kdeo epo awa iyo nongos ene. Io ngjelas ai mie ksaksian epo dero nau krajaan Allah; ngket dasar ukum Musa diang kitb-kitab para nabi io usaha apa dero persaya soal Yesus. Ngket ma sampe dului. ²⁴Keo yo persaya keo yo kden belo persaya.²⁵Bkumpul ene bobar diang belo sengkono sama dero se. Tapi Paulus aso bunyal ngesah erai buku endo : "Montuk doko Firman yo snampe koe Roh Kudus epo itak kakah taka tete nabi Yesaya."²⁶ Brangkat epo bangsa endo, ai ulek ktindo: "Iko anta kringo ai kringo, tapi belo ngerti, iko anta meti ai meti nua tapi belo nyanda."²⁷Koe kesong bangsa endo sundok dadal, ai tlingo io boyat nte nempaning ai mato io preket btokom, apa dero nang meti diang mato iyo, ai nempaning diang tlingo iyo diang ngerti lang kesong iyo, laju muli sampe aku memekale dero.²⁸Koe hal ene ikam arus tau, soal slamat yo ngket Allah ene snampe epo bangsa yo mak, ai dero anta ngringo iyo,²⁹ ai sundok Paulus ngulek ktine, brangkat ulun-ulun Yahudi ene diang beda paham dero sama dero.³⁰Lalu Paulus nongos duo taun mbo lou io snewa koe io se, io lou nrima ulun iyo sulet epo io mne.³¹ Ai diang trus trang ai mba di keo masalah iyo ngembunyal tentang krajaan Alla ai matuk soal Tuhan Yesus Kristus.

Romans

Chapter 1

¹Ngket Paulus, batak Kristus Yesus, yo bnomba nte jadi rasul ai pinokudus nte ngabar Injil Allah. ²Injil ene sundok jnanji koe-Iyo ngket ono-ono tete nabi-nabi-Iyo lang Alkitab. ³Yo ene umbang Pea Allah, lang nau ulun Io ene kinomekus ngket upus Daud.⁴Mbo lang Roh yo kudus, pinokelak lang pngnyuli-Iyo ngket ekang ulun mate, Se-Io ene doko Pea Allah yo keo kuasa, Yesus Kristus Tuhan taka. ⁵Tete Io low Allah mie epo kain kasih karunia nte jadi Rasul, Apa aku ngayak ulun-ulun ngket eka suku bangsa apa dero prsaya ai patoh epo karan-Io. ⁶Ktine low ikam yo mbo Roma, ikam yo sundok bnomba nte jadi mpun Kristus.⁷Epo eka-eka ikam yo nongos mbo roma, yo knosang koe Allah, yo bnomba ai pinojadi ulun-ulun kudus. Kasih karunia ai damai sjahtra ngket Allah, Bapa taka, ai ngket Tuhan Yesus Kristus diang ikam.⁸Tla-tla aku trima kasi epo Allah koe Yesus Kristus ombon ikam eka-eka, koe sundok dningo kabar nau umbang iman kam mbo mupus dnia. ⁹Koe Allah, yo layan ku diang beta-beta mbo lang ngabar Injil Pea-Iyo, ene doko saksi ku, se lang doa ku aku dor knop se ikam. ¹⁰Aku bdoa, apa diang ptua Allah pnyundok yo aku kuli nte nuntun ikam.¹¹Koe aku kakan kito ikam nte mie karunia rohani epo ikam nte mturon ikam. ¹²Yo ene apa aku keo mbo ekang ikam ai lumpat snang koe iman taka pes-pes, koe iman kam ktine low iman ku.¹³Erai buntung-erai buntung aku kakan apa ikam tau, se aku sundok jono keo kno ulet epo ikam, tapi sampe tempondo keo dor nte oki walang, apa mbo ekang ikam gawi ku ene keo nte oki eti asil yo kati low umbang mbo bangsa-bangsa yo makse Yahudi yo mak. ¹⁴ Aku keo utang epo ulun Yunani, ktine low epo ulun-ulun yo makse ulun Yunani, epo ulun-ulun yo keo pnykola, ktine low epo ulun-ulun yo belo keo pnykola. ¹⁵Koe ene doko aku kakan nte ngabar Injil epo ikam low yo nongos mbo Roma.¹⁶Koe' aku' keo persaya' yo' turon lang Injil, koe' Injil ene' pnggalak Allah nte' nylamat tongku' ulun yo' persaya, tla-tla ulun Yahudi diang ulun Yunani low. ¹⁷Koe' langne' melak yo' kono ngket Allah, yo' brangkat ngket iman ai nuntun epo' iman, kati' keo tnulis: "Ulun yo' kono anta' bolun koe' iman."¹⁸Ngket sorga Allah mmkelak kmara-Iyo epo eka ktriaw diang kdadal ulun, Keo akal triau ene mombong ulun nte tau ktimbe nau yo beta umbang Allah. ¹⁹Dero beta-beta kuli tau nau umbang Allah ene koe sundok keo lang kesong dero, koe Allah se sundok mmkelak ene epo dero.²⁰Ngket Allah nampa dnia endo ulun sundok kuli tau se kuasa Allah ene kden diang Io ene beta-beta memang Allah. Otang nau ene memang belo melak tapi dapet eti. Ulun kuli tau otang nau Allah ene dapet eti mbo nau pnytampa-Iyo. Jadi dero belo keo alasan nte belo tau. ²¹Dero tau se Allah tapi dero belo mkolai-Iyo diang belo bsukur epo-Iyo. Makse ko ube kno dero ene belo keo otang, diang kesong dero yo bungang jadi seom.²²Kanam san dero kati ungka ponu diang hikmat, padahal dero ene bungang. ²³Dero mba di nokon nyembah Allah yo kden, makse ko ube nymbah smpatung-smpatung yo tnampa memenau korik kotok yo tau mate, yo ene memenau ulun, empulu, korik botis opat ai korik-kotok yo malan diang buntung.²⁴Koe ene Allah belo di nyanda pngkakan pngkakan kesong dero nte gawi triau. Koe ene dero nggawi ise-ise yo gramas epo sama dero se. ²⁵Koe dero nganti umbang yo kono ngket Allah diang otang yo eta ai muji diang nymbah korik-kotok ulak nengkewot se ise yo Tukang Tampa ene ube yo arus pnuji ndok kden, amen.²⁶Koe ene Allah nyrah nte dero nadah epo iwoi ruang yo nte ngmai, bang bawe dero belo di kakan song kati nau umbang nte ulun, tapi kakan sama bawe ube. ²⁷Bang song ktine low, dero belo keo kno oli epo tadah bawe dero, tapi nngkakan epo sama song ube. bang song nggawi gawi yo nte ngmai diang sama song, koe ene dero kono bales yo sngkono diang ktriau gawi gata dero ene.²⁸Koe san dero belo pnting tau se Allah, koe ene Allah belo nyanda akal dero jadi rusak, koe ene dero nglaku gawi gata yo belo kate gnawi.²⁹ponu diang nau triaw, akal dat, bolum mranggah ai bolum rusak, ponu diang kakan nyongah, kakan ngmpate, belo tau sngkono, akal blengkong ai botu dat. ³⁰Dero ene tukang mdat ulun, tukang mtnah, ngekoi Allah, kurang ajar, san ombo ba se ulun mak, sombong, tukang gawi triaw, belo patoh epo ulun tuo, ³¹galu, belo stia, belo sayang epo ulun, belo kosang epo ulun.³²Dero tau se pnindu aturan Allah, ulun yo nglaku eka gawi ktine ene arus kono ukum pate. Beta ko ktine nokon apo gawi dero umbang ene, ai ka ube sngkono low mbo dero diang ulun yo gawi ktine

Chapter 2

¹Koe ene, o ulun, ise lou po iko, io ngukum ulun yo mak, iko se belo di belo keo sala. Koe, lang ngukum ulun mak, iko ngukum iko se, koe iko yo ngukum ulun mak, nggawi nau umbang yo sama.²Tapi taka tau, se ukuman Allah pinokitek diang jujur epo dero yo nggawi ktine.³Ai iko, o ulun, iko yo ngukum dero io nggawi ktine, tapi iko se nggawi yo lou, bahe san ko, se iko anta belo kono ngket ukuman Allah?⁴Kakan be iko ngomoi kambit kroa kesawai-Iyo, ksabar-Iyo ai kbuen kesong-Iyo? Belo be iko tau, se ptua ksawai Allah ene moit ikam apa btobat?⁵Tapi koe kois koroi kesong kam yo belo kakan btobat, ikam yo nembun kmara roa ombon ikam se montuk des olo mone mara roa ai ukuman Allah yo adil anta pinokelak.⁶Io anta males epo tongku ulun kati gawi gata iyo,⁷io ene bolum kden epo dero yo diang buket gawi buen, meto kmulia, hormat ai yo belo di anta mate,⁸tapi mara roa diang ngriten epo dero yo meto kpentingan diri se, yo belo patoh epo io kono, tapi patoh epo yo triau.⁹Pmenasa ai ksesa anta kono tongku ulun yo bolum io gawi triau, paling ono ulun Yahudi ai lou ulun Yunani,¹⁰tapi kmulia, hormat diang damai sejahtera anta knuli eka ulun yo gawi buen, yo ono ulun Yahudi, ai lou ulun Yunani.¹¹Koe Allah belo meti nau ulun.¹²Koe eka-eka ulun yo bdosa belo diang aturan Taurat anta mate belo didiang aturan Taurat; ai eka-eka ulun yo bdosa mbo iwat aturan Taurat anta nukum koe aturan Taurat.¹³Koe makse ulun yo kringo aturan Taurat io kono mbo onon Allah, tapi ulun io nggawi aturan Taurat anta yo pinokono.¹⁴Ena bangsa-bangsa io mak yo belo keo mpun aturan Taurat koe pngkakan io se nggawi ise yo penindu aturan Taurat, jadi, beta ko dero belo keo aturan Taurat, dero jadi aturan Taurat nte dero se.¹⁵Koe diang ene dero mmekelak, se atok aturan Taurat keo tnulis mbo lang kesong dero ai oyon kesong dero lumpat bsaksi diang akal dero baku tundruh ena belo baku ngket.¹⁶Nau umbang ene anta melak montuk olo, des Allah, sngkono diang Injil yo sampe ku, anta ngukum eka-eka yo melim lang kesong ulun, koe Kristus Yesus.¹⁷Tapi, ena ikam ngulek ikam se ulun Yahudi ai skurut epo aturan Taurat, nondek lang Allah,¹⁸ai tau yo pengkakan-Iyo, ai koe bnatuk lang aturan Taurat, kuli tau mone yo buen ai mone yo dat,¹⁹ai persaya, se ikam ene doko pengayak ulun posa diang pa nte dero yo mbo lang seom,²⁰pmatuk ulun bungau, ai nuti matuk ulun pian tuo, koe lang aturan Taurat ikam keo genap eka kpintar ai io kono.²¹Jadi, ktimbe nau kam nutui matuk ulun yo mak, belo be ikam nutui matuk ikam se? Ikam nutui matuk: "Nang ngako," ise moko ikam se ngako?²²Ikam yo ngulek: "Nang bzinah," mko ikam se bzinah? Ikam yo kekoi diang eka-eka berhala, ise mko ikam se ngrampok lou berhala?²³Ikam nondek se keo aturan Taurat, ise mko ikam se nguja Allah diang nglanggar aturan Taurat ene?²⁴Kati keo tnulis: "Koe ikam ube doko karan Allah nuja mbo ekang bangsa-bangsa yo mak."²⁵Katep memang keo jodo yo, ena ikam patoh aturan Taurat; tapi ena ikam nglanggar aturan Taurat, jadi katep kam ene belo keo jodoiyo oli.²⁶Jadi ena ulun belo bkatep nglaku penindu-penindu aturan Taurat, belo be io sama kati diang ulun yo sundok knatep?²⁷Ena ktine, jadi ulun yo belo bkatep, tapi yo nglaku aturan Taurat, anta ngukum ikam yo keo aturan btulis ai katep, tapi yo nglanggar aturan Taurat.²⁸Koe yo nulek Yahudi makse ulun yo melak kati Yahudi, ai yo nulek katep, makse katep yo ela baling tingen. ²⁹Tapi ulun yo beta-beta Yahudi yo doko io yo belo di melak nau Yahudiiyo ai katep ene doko katep mbo lang kesong, yo rohani, makse yo kati uruf tulisan. Jadi pujian nteiyo mba diulet ngket ulun, tapi ngket Allah.

Chapter 3

¹Ena ktine, ise nyisa lalo yo ulun Yahudi ai ise jodoiyo sunat? ²Deo beta, ai lang eka-eka umbang. Yo paling ono: Koe epo dero doko firman Allah ene tnetep.³Jadi ktimbe, ena ngket dero keo yo belo setia, kuli be belo setia ene mkore ksetia Allah? ⁴Sama skali belo! sbalikiyo: Allah ene kono, ai eka ulun paru eta, kati keo tnulis: "Apa Iko melak se kono lang eka firman-Ko, ai kuret, ena Iko tnundruh."⁵Tapi ena pensala taka nutuy yo kono ngket Allah, ise yo nte taka ulek? Belo adil be Allah - aku ngulek kati ulun biasa - Ena Iyo mkelak mara-Iyo? ⁶Sama skali belo! Ena ka ktine, ktimbe Allah kuli ngukum dnia?⁷Tapi ena yo kono ngket Allah ene koe eta ku tambah roa nte kmuliaan-Iyo, ise moko aku aso tnundruh kati ulun bdosa? ⁸Belo be eta tundruh ulun yo ngulek, se taka ngulek: "Man taka nggawi yo triaw, apa yo buen nyoret ngket ene." Ulun yo ktine ene arus sundok kuli ukuman.⁹Jadi ktimbe? Keo be taka nyisa lalo se ulun yo mak? sama skali belo. Koe ela ombo taka sundok nundruh epo ulun Yahudi ktine low epo ulun Yunani, se dero eka ela iwat kuasa dosa, ¹⁰Kati keo tnulis: "Belo keo yo kono, ndok belo erai kongo.¹¹Ndok belo erai kongo yo keo akal buen, ndok belo erai kongo yo meto Allah. ¹²Eka ulun sundok nylemang ngket boyan yo kono, dero eka-eka belo keo jodo, belo keo yo nggawi yo buen, ndok belo erai kongo.¹³Tlonan dero kati kubur yo bsoa, dola dero ngrayu-ngrayu, teber dero keo bisa. ¹⁴boya dero ponu diang pator sumpah,¹⁵botis dero resi nte epo ngenjail ngempate. ¹⁶Ksesa ai kbenasa bewet dero ela boyan dero, ¹⁷ai boyan damai dero belo tau; ¹⁸kanam takut epo Allah belo keo mbo ulun ene."¹⁹Tapi taka tau, se eka yo tnulis lang Kitab Taurat tnadah epo dero yo bolum iwat aturan Taurat, apa btendat tongku bowa ai pupus dnia toyak ela iwat ukuman Allah. ²⁰Koe ndok belo erai kongo yo kuli pinokono mbo onon Allah koe nglaku aturan Taurat, koe aturan Taurat ene ube ulun tau se dosa.²¹Tapi tempo ndo, belo di diang aturan Taurat yo kono ngket Allah sundok pinokelak, kati yo knesah lang Kitab Taurat ai Kitab-kitab deo nabi, ²²yo ene yo kono ngket Allah koe iman lang Yesus Kristus nte eka ulun yo percaya. Koe belo keo yo beda.²³Koe eka ulun sundok nggawi dosa ai eka ulun sundok mapos kmulia Allah, ²⁴ai koe kasih karunia sundok pinokono diang die tingen koe tnous lang Yesus Kristus.²⁵Kristus Yesus sundok pinotoko koe Allah jadi boyan damai koe iman, lang daya-Iyo. Nau umbang endo gawi-Iyo nte memekelak keadilan-Iyo, koe Iyo sundok belo di nyanda dosa-dosa yo sundok lalo des Io aso sabar. ²⁶Ptua-Iyo yo ene nte mkelak keadilan-Iyo des jman endo, apa melak, se Io beta ai low nyembeta ulun yo percaya epo Yesus.²⁷Ena ktine, ise alasan yo nte btondek? Belo keo! Alasan ise? Alasan gawi gata? Belo, tapi alasan yo iman! ²⁸Koe kain yakin, se ulun pinokono koe iman, ai makse koe yo nglaku aturan Taurat.²⁹Ena belo, keo be Allah ene toko Allah ulun Yahudi tingen? Belo be Io ene low Allah bangsa-bangsa yo mak? O, beta. Io ene low Allah bangsa-bangsa yo mak! ³⁰Arti yo, ena keo erai Allah, yo anta nyengkono epo ulun-ulun katep koe iman, ktine low ulun-ulun belo katep koe iman.Ena ktine, keo be kain mkore aturan Taurat koe iman? Sama skali belo! Mokin ube, kain mturoniyo.

Chapter 4

¹Jadi ise anta ulek taka nau umbang Abraham, bapa itak kakah taka? ²Keo ena Abraham pinokono koe gawi-iyo, jadi io keo tondal nte btondek, tapi belo di mbo onon Allah. ³Sbab ise ulek tulisan lang Alkitab? "Laju persaya doko Abraham epo Tunan, ai Tuhan ngitung nau umbang ene epo-iyo se yo kono."4 Ena keo ulun bgawi, upa-iyo belo di nitung kati hadiah, tapi ene mpun-iyo memang.⁵Jadi ena keo ulun yo belo di bgawi, tapi persaya epo Io yo sanggup mkono ulun gawi triaw, iman-iyo ene nitung jadi yo kono.⁶Ktine low ulek Daud ke ego ulun yo pkono Allah mak se koe gawi-iyo: ⁷"Ego beta ulun yo nampun sala-sala-iyo, ai tnokom dosa-dosa-iyo; ⁸ego beta ulun yo sala-iyo belo di nitung koe Tuhan epo-iyo."⁹Nte ulun bkatep tingen be nulek ego ene, mba be nte ulun yo belo bkatep low? Koe sundok ulek kain, se epo Abraham iman nitung se yo kono. ¹⁰Des mone nau umbang ene nitung yo kono? Onon be ena belo sundok io bkatep? Belo di des sundok bkatep, tapi onon ene.¹¹Jadi tanda katep ene trima io nte metrai yo kono ngket iman-iyo, onon io bkatep. Koe ktine ene doko io jadi bapa eka ulun persaya yo belo bkatep, apa yo kono nitung epo dero, ¹²ai low jadi bapa ulun-ulun bkatep, yo doko dero yo belo di bkatep tingen, tapi nyarak low boyan iman Abraham, bapa itak kakah taka, des io belo pian bkatep.¹³Koe makse di koe aturan Taurat sundok dnie janji epo Abraham diang upus-iyo, se io anta ngmpun dnia tapi koe yo kono, lang iman.¹⁴Koe ena dero yo nngkakan ene ngket aturan Taurat, nrima bagian yo jnanji koe Allah, jadi belo keo jodo iman ai ore doko janji ene. ¹⁵Koe aturan Taurat ene ngati mara roa, tapi mbo mone belo keo aturan Taurat, mbo mne belo keo low yo nlanggar.¹⁶Koe ene doko yo kono lang iman apa ktine jadi kasih karunia, sampe janji ene trus pnakai nte eka-eka upus Abraham, mba di nte dero yo bolum ngket aturan Taurat tingen, tapi ene low nte dero yo bolum ngket iman Abraham. Koe Abraham ene bapa taka eka-eka,- ¹⁷kati keo tnulis: "Iko sundok ptoko-Ku jadi bapa deo bangsa" - la onon Allah yo epo-Iyo io sundok persaya, yo ene Allah yo nmbolum ulun mate ai nampa jadi diang firman-Iyo ise yo belo keo jadi keo.¹⁸Koe beta ko belo keo alasan nte nngkakan, tapi Abraham aso nngkakan ai persaya, se io anta jadi bapa deo bangsa, kati yo sundok keo firman: "Ktine doko anta kdeo upus-ko." ¹⁹Iman-iyo belo di jadi loma, beta ko io tau, se kompu tonga-iyo mba di klian aut, koe umur yo sundok kira-kira jatus taun, ai Sara sundok belo tau nganak aut.²⁰Tapi epo janji Allah io belo di kerong-kerong koe belo di prsaya, mokin ube tambah turon lang iman-iyo ai io ngmulia Allah, ²¹diang bol-bol prsaya se Allah keo kuasa nte nglaku ise yo sundok janji Io. ²²Koe ene nau umbang endo nitung epo-iyo se yo kono.²³Pnyurah-pnyurah endo yo ene "nau umbang endo nitung epo-iyo," belo di tnulis nte Abraham tingen,²⁴tapi tnulis nte taka low; koe epo taka low Allah ngitung ene, koe taka persaya epo Io yo sundok msuli Yesus, Tuhan taka, ngket ekang ulun mate, ²⁵yo ene Yesus, yo sundok snrah koe sala taka ai pinosuli koe mkono taka.

Chapter 5

¹Koe ene,taka yo sinombeta koe iman, taka bolum lang damai sejahtera diang Allah koe Tuhan taka, Yesus Kristus. ²Koe Io taka low kuli boyan sumba koe iman epo kasih karunia endo. Mbo lang kasih karunia endo taka akat ai taka keo nte tondek lang pengkakan anta nrima kemulia Allah.³Ai mba di pulun ene bute. Taka ube keo nte tondek lang pemenasa taka, koe taka tau, se pmenasa taka ene nampa sipat kbuket, ⁴koe sipat buket ene nampa tahan nte soba ai tahan nte soba ene nampa pengkakan yo beta. ⁵Ai pengkakan yo beta ene belo di nte noli, koe kosang Allah sundok tnudak epo lang kesong taka koe Roh Kudus yo sundok dnie epo taka.⁶Koe des taka aso loma, Kristus sundok mate nte taka ulun-ulun gawi teriau des jeman yo tnetap koe Allah. ⁷Koe poyo ulun kakan mate nte ulun yo kono-tapi bahe nte ulun yo buen keo ulun yo ronu mate-.⁸Tapi apo Allah mkelak kosang-Iyo epo taka, koe Kristus sundok mate nte taka, des taka aso keo dosa. ⁹Longon se ene,koe taka tempondo sundok sinombeta koe daya-Iyo, taka pasti anta sinolamat ngket mara roa Allah.¹⁰Koe ena taka, des aso manko tulan, pino damai diang Allah koe pengenate Pea-Iyo, da-da taka, yo tempondo sundok pino damai, pasti anta sinolamat koe bolum-Iyo! ¹¹Ai mba di pulun ene bute! Taka ube keo nte tondek lang Allah koe Yesus Kristus, Tuhan taka, koe ngke Io taka sundok nerima damai ene.¹²Koe ene, sama kati dosa sundok sumba epo lang dnia koe erai kongo ulun, ai koe dosa ene low maot, ketine doko maot ene sundok kjara epo eka ulun, koe eka ulun sundok nampa dosa. ¹³Koe onon se aturan Taurat keo, sundok keo dosa mbo dnia. Tapi dosa ene belo dinitung ena belo keo aturan Taurat.¹⁴Beta ko ktine maot sundok keo kuasa ngket jman Adam sampe epo jman Musa low ban dero, yo belo nggawi dosa diang sara yo sama kati yo sundok gnawi koe Adam, yo ene doko umbang yo Io anta ulet. ¹⁵ Tapi karunia Allah belo ka di sama diang pensala Adam. Koe, ena koe pensala erai kongo ulun eka ulun sundok toyak mbo lang kuasa maot, oro doko olai aso kasih karunia Allah ai karunia-Iyo, yo tudak-Iyo ombon eka ulun koe ersi kongo ulun, yo ene Yesus Kristus.¹⁶Ai kasih karunia belo di keo ise-ise se dosa erai kongo ulun. Koe ukuman ombon erai pensala ene sundok jadi ukuman, tapi die se karunia ombon deo pensala ene nampa jadi pinokono.¹⁷ Koe, ena koe dosa erai kongo ulun, maot sundok bkuasa koe erai kongo ulun ene, jadi pawak beta aso dero, yo sundok nerima ruak ruau kasih karunia ai anugerah yo beta, anta bolum ai bkuasa koe erai ulun ene, yo ene Yesus Kristus.¹⁸Koe ene, sama kati koe erai pensala eka ulun kono ukuman, ketine low koe erai gawi gata yo kono eka ulun kuli pinokono nte bolum. ¹⁹Jadi sama kati koe belo taat erai kongo ulun eka ulun sundok jadi ulun keo dosa, ketine low koe taat erai kongo ulun eka ulun jadi ulun yo kono.²⁰Tapi aturan Taurat tnambah, apa pensala jadi tambah deo; ai mbo mbe dosa btambah deo, ela lane kasih karunia jadi ruak ruau, ²¹apa, sama kati dosa bkuasa lang alam maot, ketine kasih karunia anta bkuasa koe yo beta nte bolum yo kden,koe Yesus Kristus, Tuhan taka.

Chapter 6

¹Ena ktine, ise io nte taka ulek? Kate be taka ngmundal bolum lang dosa, apa epo btambah kasih karunia ene? ² Sama skali belo! Belo be taka sundok mate nte dosa, ktimbe umbang taka aso kuli bolum mbo lang ne? ³Ktine low, belo be ikam tau, se taka eka io sundok bnabtis lang Kristus, sundok bnabtis lang pnganate-Iyo?⁴Diang ketine ene taka sundok knubur sama-sama diang Io koe bnaptis lang pngenate, apa, sama kati Kritus sundok pinosuli ngket ekang ulun mate koe kemulia Bapa ketine low taka anta bolum lang bolum yo bayu. ⁵Koe ena taka sundok jadi erai diang ise yo sama diang pngnate-Iyo, taka low jadi erai diang ise yo sama diang pngenyuli-Iyo.⁶Koe taka tau, se ulun usang taka sundok lumpat snalib, apa kompu dosa taka mapos kuasaiyo, apa taka nang ngembatak kompu tonga taka epo dosa nua. ⁷Jadi ise yo sundok mate, io sundok lopos ngket dosa.⁸Jadi ena taka sundok mate diang Kristus, taka persaya, se taka anta bolum low diang Io.⁹Koe taka tau, se Kristus, des sundok Io nyuli ngket ekang ulun mate, belo di mate oli: maot belo dikuasa oli ombon Io.¹⁰Koe pngenate-Iyo ene doko pngenate nte dosa, sindai bute ai nte turai-turaiiyo, ai bolum-Iyo ene bolum nte Allah. ¹¹Ktine ka doko yo ikam meti ene: se ikam sundok mate nte dosa, tapi ikam bolum nte Allah lang Kristus Yesus.¹²Koe ene moko io dosa nang beta oli bkuasa lang kompu tonga kam yo tau mate, apa ikam nang oli ngaya pengkakaniyo. ¹³Ai nang beta ikam nyerah anggota-anggota kompu tonga kam epo dosa pnakai nte dapo gawi dat, tapi snrah ka kompu tonga kam epo Allah kati ulun-ulun yo bai mate tapi yo tempo ndo bolum. Ai srah anggota-anggota kompu tonga kam epo Allah nte jadi dapo-dapo yo kono. ¹⁴ Koe ikam belo di lang kuasa dosa oli, koe ikam belo di keo iwat aturan Taurat, tapi ela iwat kasih karunia.¹⁵Jadi ketimbe nau iyo? Nampa dosa be taka anta, koe taka belo di keo ela iwat aturan Taurat, tapi ela iwat kasih karunia? Sama skali belo! ¹⁶Mba tau be ikam, se ena ikam nyrah kompu tonga kam epo ulun jadi batak nte ngayaiyo, ikam ene doko batak ulun ene, yo arus aya kam, ktine lang dosa yo moit ikam epo pngenate, ktine low lang kpatoh yo moit ikam epo yo kono?¹⁷Tapi sukur ka epo Allah! Bai memang ikam batak dosa, tapi tempo ndo ikam diang bol kesong sundok ngaya tutui batuk yo sundok snampe epo ikam. ¹⁸Ikam sundok bnebas ngket dosa ai jadi batak yo beta.¹⁹Aku ngulek nau umbang endo diang sara ulun koe kegle kam. Koe sama kati ikam sundok nyrah anggota-anggota kompu tonga kam jadi batak yo rmis ai triaw yo moit ikam epo tuju nglawan, ktine low nau umbang ikam tempo ndo arus nyrah anggota-anggota kompu tonga kam jadi batak yo beta yo moit ikam apa jadi kudus. ²⁰Koe des ikam batak dosa, ikam lopos ngket yo kono. ²¹Jadi ise bua yo utik kam ngket mne? eka-eka ene nampa ikam kiso kanam mai tempo ndo, koe pyundok eka ene yo doko pngenate.²²Tapi tempo ndo, des sundok ikam bnebas ngket dosa ai des ikam jadi batak Allah, ikam kuli bua yo moit ikam epo jadi kudus ai nte pnyundokiyo yo doko bolum yo kden. ²³Koe upa dosa ene doko maot; tapi karunia Allah yo doko bolum yo kden lang Kristus Yesus, Tuhan taka.

Chapter 7

¹Belo be ikam tau, erai buntung-erai buntung, - koe aku bsara epo dero io tau- ukum - se ukum bkuasa ombon ulun kola ulun ene aso bolum?²Koe ulun bawe bbolit ukum epo song io des io aso bolum. Tapi ena song io ene mate, lopos ka doko io ngket ukum molit io epo song io ene. ³Jadi ena song io aso bolum io nokon bjinah, ena io bsong diang ulun io mak.⁴Koe ene, erai buntung-erai buntungku, ikam lou sundok mate nte aturan Taurat koe kompu tonga Kristus, apa ikam jadi mpun ulun yo mak, yo doko mpun Io, yo sundok pinosuli ngket ekang ulun mate, apa taka kebua nte Allah. ⁵Koe des taka aso bolum lang sipat ulun, pengkakan gnewok diang dosa, yo knati koe aturan Taurat, begawi lang kompu tonga taka, apa taka kebua nte maot.Tapi tmpo ndo taka sundok bnebas ngket aturan Taurat, koe taka sundok mate nte io, yo nguong taka, sengga taka tmpo ndo ngelayan lang nau yo bayu ngaya Roh ai makse lang yo nau ono ngaya uruf aturan Taurat.⁷Ena ktine, ise yo nte kakan taka kesah ? Dosa be aturan Taurat ene ? Belo pus! Mokin ube, koe aturan Taurat aku sundok tau se dosa. Koe aku lou belo tau ise pengkakan ene, ena aturan Taurat belo ngulek : "Nang nengkakan!" ⁸Tapi lang perenta ene dosa kuli boyan nte ngati mbo lang kompu tonga ku bemasam pengkakan; koe belo keo aturan Taurat dosa ene mate.⁹Bai aku bolum belo diang aturan Taurat. Tapi sundok ulet prenta ene, dosa mulai bolum, ¹⁰mokin ube aku mate. Ai prenta yo arusiyo moit epo bolum, nte oki ube nte moit aku epo mate.¹¹Koe lang prenta ene, dosa kuli boyan nte nipu ngakal aku ai koe prenta ene io ngempate aku. ¹²Jadi aturan Taurat yo doko kudus, ai prenta ene lou yo doko kudus, kono ai buen.¹³Ena ktine, keo be yo buen ene jadi pengente nte oki ? Belo pus! Tapi apa melak, se io ene doko dosa, jadi dosa makai yo buen nte mekulet pengenate nte oki, apa koe prenta ene dosa mokin melak aso nau umbangiyo se dosa. ¹⁴Koe taka tau, se aturan Taurat ene doko rohani, tapi aku lang sipat ulun, taro jual mbo iwat kuasa dosa.¹⁵Koe ise yo gawiku, aku belo di tau. Koe makse yo pengkakanku yo gawiku, tapi ise yo aku kekey ene ube yo gawiku. ¹⁶Jadi ena aku nggawik ise yo makse pengkakanku, sengkono ka mbo aku, se aturan Taurat ene buen.¹⁷Ena ktine makse aku oli yo nggawiiyo, tapi dosa yo keo lang aku.¹⁸ Koe aku tau, se mbo lang aku, yo ene mbo lang aku lang sipat ulun, belo keo ise-ise yo buen. Koe pengkakan memang keo mbo lang aku, tapi makse nggawi nau umbang ise yo buen.¹⁹Koe makse ise yo pengkakanku, yoene yo buen, yo gawiku, tapi ise yo makse pengkakanku, yo doko yo triaw, yo gawiku. ²⁰Jadi ena aku ngawi ise yo makse pengkakanku, jadi makse aku oli yo nggawiiyo, tapi dosa yo nongos mbo lang aku. ²¹Ktine doko aku ruku aturan endo: Ena aku kakan nggawi ise yo buen, yo triaw ene keo mbo aku.²²Koe lang kesongku aku gawal se aturan Allah, ²³tapi mbo lang kompu tongaku aku kito aturan yo mak yo nungka ngelawan akal buenku ai nampa aku jadi preket lang aturan dosa yo keo mbo lang kompu tongaku.²⁴Aku, ulun sesa beta! ise po yo anta ngelopos aku ngket kompu maot endo?²⁵ Syukur epo Allah! koe Kristus, Tuhan taka. (7-26) Jadi diang akal buenku aku ngelayan aturan Allah, tapi diang kampu tonga ulunku aku ngelayan aturan dosa.

Chapter 8

¹Ktine ka doko tempo ndo belo keo ukuman nte dero yo keo mbo lang Kristus Yesus. ²Roh, yo mie bolum sundok ngbebas ikam lang Kristus ngket aturan dosa ai aturan maot.³Koe ise yo belo dapet gawi aturan Taurat koe belo keo kuat kualu koe isi, sundok gnawi koe Allah. Diang sara nyemuyu Pea-Iyo se lang isi, yo kerai nau diang isi yo lang kuasa dosa koe dosa, Io sundok mkitek ukuman epo dosa mbo lang isi, ⁴apa yo pnindu aturan Taurat pinognap mbo lang taka, yo belo di bolum ngaya isi, tapi ngaya Roh. ⁵Koe dero yo bolum ngaya isi, ngenanam nau umbang yo ngket isi; dero yo bolum ngaya Roh, ngenanam nau umbang yo ngket Roh.⁶Koe pengkakan isi ene maot, tapi pengkakan Roh ene bolum ai damai sejahtera.⁷Koe pengkakan isi ene nyongah diang Allah, koe io belo di patoh epo aturan Allah; nau umbang ene belo memang di dapet nteiyo. ⁸Dero io bolum lang isi, belo anta bsengkono epo Allah.⁹Tapi ikam belo di bolum lang isi, tapi lang Roh, ena memang Roh Allah nongos mbo lang ikam. Tapi ena ulun belo keo Roh Kristus, io makse mpun Kristus. ¹⁰Ena Kristus keo mbo lang ikam, jadi kompu memang mate koe dosa, tapi roh ene bolum koe yo kono.¹¹Ai ena Roh Io, yo sundok msuli Yesus ngket ekang ulun mate, nongos mbo lang ikam, jadi Io, yo sundok msuli Kristus Yesus ngket ekang ulun mate, anta nembolum low kompu kam yo tau mate ene koe Roh-Iyo, yo nongos mbo lang ikam.¹²Jadi eraibuntung-etaibuntung, taka ka doko ulun yo keo utang, tapi makse epo isi, apa bolum ngaya isi.¹³Koe, ena ikam bolum ngaya isi, ikam anta mate; tapi ena koe Roh ikam ngempate gawi gata kompu kam, ikam anta bolum.¹⁴Eka ulun, yo atur Roh Allah, yo doko pea Allah. ¹⁵Koe ikam belo di nrima roh jadi batak yo nampa ikam jadi aso takut, tapi ikam sundok nrima Roh yo nampa ikam jadi pea Allah. Koe Roh ene taka momba: "O Abba, o Bapa!"¹⁶Roh ene ngulek sama-sama diang roh taka, se taka doko pea-pea Allah. ¹⁷Jadi ena taka doko pea, jadi taka low ka doko mpun pnape, artiiyo ulun-ulun yo keo hak nte nrima janji-janji Allah, yo anta nrimaiyo sama-sama diang Kristus, yo ene ena taka bnasa sama-sama diang Io, apa taka low kinomulia sama-sama diang Io.¹⁸Koe aku persaya, se ksesa des tempo ndo endo belo di dapet snama diang kmulia yo anta noret epo taka.¹⁹Koe diang ngeno beta eka yo bolum minte des pea-pea Allah pinokelak.²⁰Koe eka yo bolum sundok pinokalah epo yo belo keo otang, makse koe ptua yo se, tapi koe ptua Io, yo sundok mkalahiyo, ²¹tapi lang arapan, koe yo bolum ene se low anta bnebas ngket jadi batak yo anta mate ai sumba epo lang kbebas kmulia pea-pea Allah. ²²Koe taka tau, se sampe tempo ndo eka yo bolum sama-sama ngeluh ai sama-sama kiso kanam siet mekus.²³Ai mba di pulun dero tingen, tapi taka yo sundok nrima karunia tuo tingen ngket Roh, taka low ngeluh lang kesong taka ulak minte nengkat kati pea, yo doko ngbebas kompu taka. ²⁴Koe taka sinolamat lang arapan. Tapi arapan yo melak, makse arapan oli; koe ktimbe nau-iyo ulun aso ngarap ise yo itan-iyo? ²⁵Tapi ena taka ngarap ise yo taka belo di kito, taka minte-iyo diang sabar.²⁶Ktine low Roh ngawat taka lang kgele taka; koe taka belo di tau, ktimbe yo beta-iyo arus bdoa; tapi Roh se bdoa nte taka epo Allah diang pngenanam yo belo di dapet ulek.²⁷Jadi Allah yo nylidik kno kesong, tau ptua Roh ene, yo doko se Io, sngkono diang ptua Allah, bdoa nte ulun-ulun kudus.²⁸Taka tau tempo ndo, se Allah lumpat bgawi lang eka nau umbang nte nampa yo buen nte dero yo nengkosang Io, yo doko nte dero yo bnomba sengkono diang ptua Allah.²⁹Koe eka ulun yo pili-Iyo ngket tla, dero ene low yo ptoko-Iyo ngket tla nte jadi kerai nau diang nau Pea-Iyo, apa Io, Pea-Iyo ene, jadi yo tuo tingen ela ekang deo eraibuntung. ³⁰Ai dero yo ptoko-Iyo ngket tla, dero ene low bomba-Iyo. Ai dero yo bomba-Iyo, dero ene low yo pkono-Iyo. Ai dero yo pkono-Iyo, dero ene low yo kinomulia koe Io.³¹Koe ene ise ko yo anta ulek taka nau umbang eka ene? Ena Allah ngengket taka, ise ka yo anta ngembali taka?³²Io, yo belo di sayang Pea-Iyo se, tapi yo nyerah-Iyo nte taka eka-eka, ktimbe ka nau anta Io belo di mie eka ise-ise ka epo taka sama-sama diang Io?³³Ise ka yo anta nuntut ulun-ulun yo sundok pili Allah? Allah, yo mkono dero? Ise po yo anta ngukum dero? ³⁴Kristus Yesus, yo sundok mate? Aso da nua: yo sundok nyuli, yo low tunge mbo tadah sanan Allah, yo ube jadi Pngawat nte taka?³⁵Ise po yo anta mtenggang taka ngket kosang Kristus? Tnindas ena be pmenasa ena be kurow ksa, ena be siet lau ena be blaiblanyang, ena be bahaya, ena be mendaw? ³⁶Kati keo tnulis: "Koe Iko kain keo lang bahaya maot ngatok olo, kain sundok pinosama kati nau domba-domba nte semble."³⁷Tapi lang eka ene taka lengkat se ulun-ulun yo kuret, koe Io yo sundok nengkosang taka.³⁸Koe aku persaya, se tontan maot, ktine low bolum, tontan mlekat-mlekat, ktine low pmrenta-pmrenta, tontan yo keo tempo ndo, ktine low yo anta ulet, ³⁹ena be kuasa-kuasa, tontan yo la ombo, ktine low yo la iwa, ena be low eka-eka yo bolum yo mak, belo anta kuli mtenggang taka ngket kosang Allah, yo keo lang Kristus Yesus, Tuhan taka.

Chapter 9

¹Ise yo kakan ulek ku endo memang beta koe aku mpun Kristus, aku belo di nampa eta. Pngnanam lang kesong ku yo nayak koe Roh Allah, nambah yakin pngnanam ku lou se pngesah ku endo beta. ²Aku nyoru beta ai kesong ku dor kanam sesa³koe erai buntung - erai buntung ku yo erai bangsa diang aku. Koe nte dero aku se koe ka kono kutuk Allah ai pinotenggang& ngket Kristus. ⁴Dero ene ulun Israel yo sundok pnili ai Allah mjadi dero pea-pea-Iyo se, diang mmkelak kuasa-Iyo epo dero. Io nampa prjanjian diang dero ai mie epo dero aturan Torat. Allah memetau epo dero ktimbe umbang dero smbayang ai dero sundok kuli low janji-janji-Iyo. ⁵Dero ene upus ngket itak kakah taka. Kristus nton umbang ulun pngulet yo ngket bangsa dero. Io ombo tingen ngket eka-eka. Io ene Allah yo arus pnuji ndok turai! Amen.⁶Aku belo di ngulek se janji Allah sundok belo dipnakai oli; tapi belo di eka ulun Israel ene umat yo kono pili koe Allah. ⁷Belo di eka upus Abraham ene pea-pea Allah. Koe Allah ngulek epo Abraham,"Pulun upus ngket Ishak tingen yo anta nulek upus ngket iko."⁸Ene rti yo upus Abraham yo jadi pea-pea Allah ene pulun ka upus yo kinomekus ngket janji Allah; mba di eka eka dero ene upus iyo. ⁹Koe janji Allah ene ktindo, "Des jman ktindo anta Aku ulet, Sara anta keo pea song."¹⁰Ai endo low: Tambah melak aso Ribka ngmekus duo kongo pea song ngket erai uma, yo ene Ishak itak kakah taka. ¹¹ Onon se duo kongo pea ene kinomekus, Allah sundok nntong ise yo pili-Iyo nte epo sori iyo. Allah mili ene belo di koe leka umbang nau gawi gata ulun, tapi koe ktine memang nau ptua-Iyo. Koe des jman ene duo kongo pea song Ribka ene belo pian tau nggawi rti otang yo buen diang yo triau. ¹² Allah sundok ngulek epo Ribka, "Yo tuo anta nte jadi batak yo burok." ¹³ Lang Alkitab tnulis se Allah ngulek ktindo, "Yakub Aku kosang, Tapi Esau Aku belo kosang."¹⁴ena ktine ise nte taka ulek? Se Allah ene belo adil be? Belo anta! ¹⁵Koe Io bpirman epo Musa, "Aku anta nngkosang epo ise Aku kakan nngkosang, ai Aku kakan sawai epo ise aku kakan sawai." ¹⁶Jadi umbang ene belo di leka koe pngkakan ulun ai komer ulun, tapi koe ksawai kesong Allah.¹⁷Koe kitab suci ngulek epo piraun, "Aku mjadi iko raja nte erai jodo endo tingen, yo ene apa diang iko Aku mmkelak kuasa-Ku ai nampa karan-Ku pinokolai mbo lekum dnia". ¹⁸jadi, Allah kosang ulun, ena Allah bptua ktine. Ai Allah nampa ulun jadi dadal ena Allah bptua ktine.¹⁹Ikam anta ngulek epo aku, "ena ktine ise aso nte-Io psala? ise yo nglawan ptua-Iyo?" ²⁰Tapi ise ikam ene, ikam ene mba dikeo longon se umbang nau ulun tingen. Moko ikam kate ronu selentuing diang Allah? Kuli be barang yo tnampa ene rkunti epo ulun yo tukang nampa iyo, "Ise moko iko nampa aku ktindo?" ²¹Tau be ikam se ulun yo tukang nampa tpayan ngket tana ene uyan-uyan iyo ka nampa nau tpayan ene ise ka nau ptua iyo? Nte nampa tpayan ngket tana yo sama ulun ene mbo uyan-uyan iyo se ka nampa nau ai ngnjodo, nte jodo yo mulia be nte jodo yo biasa tingen?²²Ktine low umbang ise yo tnampa koe Allah. Io kakan nte mkitek kmara-Iyo ai mmkelak kuasa-Iyo. Tapi Io sabar epo dero yo arus nukum koe nampa Io mara. ²³Allah kakan low nte nutui epo taka kanam ego yo mroa, yo die-Iyo epo taka yo tngkosang-Iyo. Taka sundok tntong-Iyo nte kuli kanam ego ene. ²⁴Taka doko yo sundok bomba-Iyo, lgkat se ngket bangsa Yahudi tingen, tapi low ngket bangsa-bangsa yo mak.²⁵Kati koe lang Kitab Nabi Hosea, Allah ngulek, "ulun-ulun yo makse umat-Ku, anta ulek-Ku 'umat-Ku'. Bangsa yo belo tngkosang-Ku, anta nulek 'Pngkosang-Ku'. ²⁶Ai mbo dnia mombe ka nulek epo ulun 'Ikam makse umat-Ku,' mbo mne ulun-ulun mne anta nulek pea-pea Allah yo bolum."²⁷Nabi Yesaya ngulek umbang bangsa Israel, "Beta ko kroa bangsa Israel kati kroa krsik mbo tasik, pulun toro idik-idik tingen yo slamat; ²⁸Koe Tuhan mba di ola aut kakan mkitek hukuman-Iyo epo eka atok dnia." ²⁹Yesaya ngulek ktindo low, "Ena ka Allah yo Paling bkuasa belo nape nte taka upus, pasti taka eka sundok jadi kati Sodom ai Gomora."³⁰Jadi ktindo umbang iyo: Bangsa-bangsa yo mak yo makse Yahudi belo di bkomer apa dero buen diang Allah, Tapi koe dero prcaya, moko ene Allah nampa dero buen oli diang Allah. ³¹Ulun-ulun Yahudi ube beta ko dero dor bkomer patoh epo aturan apa dero diang Allah, tapi dero ube belo kuli.³²Ise moko dero belo kuli? Koe dero bkomer belo di diang prcaya epo Allah, makse ko ngket komer diang gawi gata tingen. Moko ene dero pukan tutur mbo "batu pnutur". ³³Umbang batu ene keo lang Alkitab tnulis ktindo,"Eti kam tah: Mbo Sion sundok payak-Ku batu yo tau nte nampa ulun tutur; yo ene erai batu olai yo tau nte nampa ulun pukan. Tapi ulun yo prcaya epo-Iyo belo anta kinomai."

Chapter 10

¹Eraibuntung-eraibuntung, pngkakan kesongku ai doaku epo Tuhan yo doko, apa dero sinolamat. ²Koe aku kuli mie pnyurah nau umbang dero, se dero beta-beta rajin nte Allah, tapi belo di diang kpaham yo kono. ³Akibat-iyo, koe dero belo di tau yo beta mbo Allah ai koe dero bkomer nte nngkuat yo beta mbo dero se, jadi-iyo dero belo di ngaya epo yo kono mbo Allah⁴Koe Kristus ene doko mgnap aturan Taurat, apa yo kono trima tongku ulun yo prsaya. ⁵Koe Musa nulis nau umbang yo kono koe aturan Taurat: "Ulun yo nggawi-iyo, anta yo bolum koe-iyo."⁶Tapi yo kono koe iman ngulek ktindo: "Nang ngulek lang kesong kam: Ise ko anta dombo epo Sorga?", yo ene: nte moit Yesus diwa, ⁷ena be: "Ise yo anta diwa epo krbing maot?", yo ene: nte moit Yesus dombo ngket ekang ulun mate.⁸Tapi ise ka ulek-iyo? Endo: "Firman ene dmpet se ikam, yo doko mbo lang bowa kam ai mbo lang kesong kam." Ene ka doko firman iman, yo sampe kain. ⁹Koe ena ikam ngangkan lang kesong kam, se Yesus ene Tuhan, ai prsaya lang kesong kam, se Allah sundok msuli Io ngket ekang ulun mate, moko ikam anta sinolamat. ¹⁰Koe diang kesong ulun prsaya ai pinokono, ai diang bowa ulun ngangkan ai sinolamat.¹¹Koe Kitab Suci ngulek: "Ise-ise ka ulun yo prsaya, belo anta kinomai." ¹²Koe mba di keo beda ulun Yahudi diang ulun Yunani. Koe, Allah yo erai ene doko Tuhan ngket eka ulun, kaya nte eka ulun yo beta-beta momba Io. ¹³Koe, ise-ise ulun yo beta-beta momba karan Tuhan, anta sinolamat.¹⁴Tapi ktimbe nau dero beta-beta momba Io, ena dero belo di prsaya epo Io? Ktimbe nau dero kuli prsaya se Io, ena dero belo di kringo nau umbang Io? Ktimbe nau dero kringo nau umbang Io, ena belo keo yo nyampe-Iyo? ¹⁵Ai ktimbe nau dero nyampe-Iyo, ena dero belo di snuyu? Kati keo tnulis: "Buen beta pngulet dero yo moit kabar buen!"¹⁶Tapi mba di eka ulun sundok nrima kabar buen ene. Yesaya se ngulek: "Tuhan, ise ka yo prsaya epo yo sampe kain?" ¹⁷Jadi, iman keo ngket pndingo, ai pndingo ene koe firman Kristus.¹⁸Tapi aku ngunti: Mba di keo kringo-iyo be dero? Beta dero sundok nmpaning-iyo: "Oyon dero sampe epo mupus dnia, ai pmnsara dero sampe epo tompak dnia."¹⁹Tapi aku ngunti: Keo be Israel kakan nmpaning-iyo? Tla-tla Musa ngulek: "Aku nampa ikam woyu epo ulun-ulun yo makse umat ai ngati mara kam epo bangsa yo dadal."²⁰Ai diang ronu Yesaya ngulek: "Aku sundok sengkono kesong nte sruku dero yo meto Aku, Aku sundok mkelak kompu tonga epo dero yo belo di ngunti Aku." ²¹Tapi nau umbang Israel io ngulek: "Ngatok olo Aku sundok nyokoi kayang-Ku epo bangsa yo belo kakan ngaya ai tuju nglawan."

Chapter 11

¹Jadi aku ngunti: Keo be bahe Allah nolak umat-Iyo? Belo pus! Koe aku se low ulun Israel, ngket upus Abraham, ngket suku Benyamin. ²Allah belo di nolak umat-Iyo yo pili-Iyo. Bahe iko belo tahu, ise yo ulek Kitab Suci nau umbang Elia, des io ngadu Israel epo Allah: ³"Tuhan, nabi-nabi-Ko sundok pate dero, mezbah-mezbah-Ko sundok proros dero; toro aku ba yo aso bolum ai dero kakan kempate aku."⁴Tapi ktimbe otang firman Allah epo-iyo? "Aku aso noro turu ribu kongo nte Oki, yo belo pini sujud nyembah Baal." ⁵Ktine low des endo aso keo toro, sengkono kati pili kasih karunia.⁶tapi ena nau umbang ene terjadi koe kasih karunia, jadi makse koe gawi gata oli, koe ena belo ktine, kasih karunia ene makse kasih karunia oli. ⁷Jadi ktimbe? Israel belo di kuli ise yo srapet dero, tapi ulun-ulun yo pnili sundok kuliiyo. Ai ulun-ulun yo mak jadi dadal kesongiyo, ⁸kati keo tnulis: "Allah nampa dero turui ron, mie mato belo nte meti ai tlingo belo nte nempaning, nokon sampe olo ndo."⁹Ai Daud ngulek: "Koe ka ungan dero jadi jipa ai tongkop, pketang ai ngembales nte dero. ¹⁰Ai koe ka mato dero belo kuli meti, koe ene dero belo keo pengkito, ai tampa ka klutuk dero dor sungkut."¹¹Jadi aku ngunti: Keo be dero tutur ai pukan? Belo pus! Tapi koe sala dero, slamat sundok sampe bangsa-bangsa yo mak, apa nampa dero woyu. ¹²Koe ena pensala dero ene artiiyo pentataw nte dnia, ai pnyembelo dero pentataw nte bangsa-bangsa yo mak, da-da aso ksempurna dero.¹³Aku ngulek epo ikam, o bangsa-bangsa makse Yahudi. Ube koe aku ene rasul nte bangsa-bangsa makse Yahudi, san ku nau umbang ene kmulia playananku, ¹⁴yo ene ena-ena aku kuli ngati kanam woyu lang kesong ulun-ulun bangsa ku se ai kuli nylamat tenu-tenu kongo ngket dero.¹⁵Koe ena tolak dero ene artiiyo damai nte dnia, dapet be trima dero ene keo arti yo makse se bolum ngket ekang ulun mate? ¹⁶Ena roti yo tla ene kudus, jadi eka yo sundok snampur ene low kudus, ai ena wakat ene kudus, jadi paka-paka iyo kudus low.¹⁷Koe ene ena tenu-tenu paka sundok snepek ai ikam ene suli ngket lang lati sundok jadi suli tnempel mbo ekang dero ai lumpat kuli bolum ngket wakat kayu zaitun yo roa pulut, ¹⁸nang beta ikam btondek epo paka-paka ene! ena ikam btondek, knop ka, se makse ikam yo mturon wakat ene, tapi wakat ene yo mturon ikam.¹⁹Bahe ikam anta ngulek: keo paka-paka yo snepek, apa aku tnempel mbo ekang dero jadi suli. ²⁰Beta! Dero snepek koe dero belo percaya, ai ikam tetap tengkorong kojik koe iman. Nang ka ikam sombong, tapi takut ka! ²¹Koe ena Allah belo kosang epo paka-paka yo tolen, Io low belo dianta kosang epo se ikam.²²Koe ene eti beta-beta ksawai Allah ai low kekois-Iyo, yo ene kekois epo ulun-ulun yo sundok toyak, tapi epo ikam ksawai-Iyo, yo doko ena ikam nokon lang ksawai-Iyo; ena belo, ikam low anta tnotok.²³Tapi dero ene low anta tnempel nua, ena dero belo nokon lang belo percaya dero, koe Allah keo kuasa nte nempel dero nua. ²⁴Koe ena ikam sundok tnotok ngket paka tonga zaitun ngket lang lati, ai belo sengkono diang nau umbang kam ene ikam sundok tnempel epo tonga zaitun tolen, da-da aso dero endo, yo pangkan dero se anta tnempel mbo tonga zaitun dero se.²⁵Koe, eraibuntung-eraibuntung, apa nang san kam se ikam se pintar, aku kakan apa ikam tau rahasia endo: Keo tenga ngket Israel sundok jadi dadal sampe bol-bol kdeyo yo ngket bangsa-bangsa mak yo sundok sumba.²⁶Diang sara ktine eka Israel anta sinolamat, kati keo tnulis: "Ngket Sion anta ulet Pnous, Io anta ngoding eka ketriaw ngket Yakub. ²⁷Ai endo doko perjanjian-Ku diang dero, ena Aku ngisu ngloli dosa dero."²⁸Mbo nau umbang Injil dero ene pngelawan Allah koe ikam, tapi koe dero pnili jadi knosang koe Allah leka koe itak kakah buyut bokut dero. ²⁹Koe Allah belo di noli diang kasih karunia ai pakot bomba-Iyo.³⁰Koe sama kati ikam bai belo patoh epo Allah, tapi tempo ndo kuli ksawai koe dero belo di patoh, ³¹ktine low dero tempo ndo belo di patoh, apa koe ksawai yo sundok kuli kam, dero low anta kuli ksawai. ³²Koe Allah sundok nguong ulun lang belo patoh, apa Io kuli mkelak ksawai-Iyo epo eka dero.³³O, bukan main klontopiyo ktataw, kpintar ai pentau Allah! Belo memang taro slidik aturan-aturan-Iyo ai belo dapet sonsor boyan-boyan-Iyo! ³⁴Koe, ise yo tau kno Tuhan? ena belo ise yo pini jadi tukang nasehat-Iyo?³⁵Ena belo ise yo pini mie ise-ise epo-Iyo, sampe Io arus nggantiiyo? ³⁶Koe eka-eka ene ngket Io, ai koe Io, ai epo Io: Nte Io doko kmulia ene sampe turai-turai!

Chapter 12

¹Koe ene, eraibuntung-eraibuntung, koe diang ksawai Allah aku nsehat ikam, apa ikam miye kompu tonga kam nte pendie yo bolum, yo kudus ai yo sengkono epo Allah: Ene doko ibadah kam yo beta-beta. ²Nang ka ikam kerai nau diang dnia endo, tapi wensut koe kesong kam yo sundok tinombayu, apa ikam kuli ngembeda yo mone petua Allah: ise yo buen, yo sengkono epo Allah ai yo sempurna.³Ngaya kati kasih karunia yo dnie epo aku, aku ngulek epo tongku ulun mbo ekang ikam: Nang ka ikam mikir nau umbang yo ombo balo se jepan yo ngkam pikir, tapi apa ikam bpikir mbo nau, sampe ikam jaga-jaga kati kolai iman, yo die Allah epo tongku ikam.⁴Kati mbo erai kompu taka keo deo anggota, tapi belo di eka anggota keo tugas yo sama, ⁵Ketine low taka, beta ko deo, yo doko erai kompu lang Kristus; tapi tongku kompu taka ene doko anggota yo erai kongo epo yo mak.⁶Ketine doko taka keo karunia yo makse-makse kati kasih karunia yo dnie epo taka: Ena karunia ene nte bnubuat alo taka nggawi yo sengkono diang iman taka. ⁷Ena karunia nte ngelayan, alo taka ngelayan; ena karunia nte nutui matuk , alo taka nutui matuk; ⁸ena karunia nte ngnasehat, alo taka ngnasehat. Ise yo ngembagi-bagi ise-ise, moko yo io nggawi yo diang kesong yo brese; ise yo mimpin, moko yo io nggawiiyo diang moyoh; ise yo mkelak ksawai, apa io nggawiiyo diang ego.⁹Mokoiyo kosang ene nang tnampa-tnampa! Nidar ka yo dat ai gnawi ka yo buen. ¹⁰Alo ikam bako tenkosang kati erai buntung ai bako slempono miye hormat.¹¹Nang ka moko yo kmoyoh kam landu, alo ka roh kam bberu-beru ai nglayan Tuhan. ¹²Ego ka lang arapan, sabar ka lang kbenasa, ai slentuo lang doa! ¹³Nawat ka lang pnyembelo ulun-ulun kudus ai bkomer ka apa ikam dor mie awa nsan!¹⁴Berkati ka ise yo ngurow ngsa ikam, berkati ka ai nang mator nyumpah! ¹⁵Ego ka diang ulun yo ego, ai nangis ka diang ulun yo nangis! ¹⁶Moko yo ikam erai kesong erai pengenanam lang bolum kam sama-sama; nang ka ikam mikir nau umbang yo ombo, tapi tnadah kompu tonga kam epo nau umbang yo biasa. Nang ngontus se diri kam tukang!¹⁷Nang ngebales dat diang dat; gawi ka yo buen epo eka-eka ulun! ¹⁸Ena dapet , ena nau umbang ene skongkong epo ikam, bolum ka lang damai diang eka-eka ulun!¹⁹Eraibuntung-eraibuntung ku yo knosang, nang ka ikam se tindu bales, tapi diye ka awa epo pngemara Allah, koe keo tnulis: Ngembales ene hak -Ku. Aku yo anta ngembales, Firman Tuhan. ²⁰Tapi, ena bali kam siet lau, die ka io okan; ena io krengan, dniye io danum! Diang gawi gata ketine ikam nembun bayo api ela ombon utok iyo. ²¹Nang ikam kalah epo yo dad, pinokalah ka yo triaw diang yo buen!

Chapter 13

¹Tongku-tongku ulun arus patoh epo pmrenta yo ombon-iyo, koe belo keo pmrenta, yo belo di ulet ngket Allah; ai pmrenta-pmerenta yo keo, tnetap koe Allah. ²Koe ene ise-ise ulun yo nglawan pmrenta, io nglawan aturan Allah ai ise ulun yo nglaku-iyo, anta mkulet ukuman nte io se.³Koe ena ulun nggawi yo buen, io mba di koyoh takut se pmrenta, pulun ena io nggawi yo triaw. Kakan be ikam bolum belo di diang takut se pmrenta? Gnawi ka yo buen ai ikam anta kuli pujian ngket-iyo. ⁴Koe pmrenta ene batak Allah nte kbuen kam. Tapi ena ikam nggawi yo triaw, takut ka se io, koe belo di belo keo jodo pmrenta nyombeng mendaw. Pmrenta ene batak Allah nte males kmara Allah epo dero yo gawi triaw. ⁵Koe ene prlu taka se patoh, mba di koe kmara Allah tingen, tapi low koe pngenanam lang kesong taka.⁶Koe ene ka doko low moko ikam mayar bea. Koe dero yo ngurus nau umbang ene yo doko playan-playan Allah. ⁷Bayar ka epo eka ulun ise yo arus bayar kam: bea epo yo keo hak nrima bea, sewa epo yo keo hak nrima sewa; kanam san takut epo ulun yo keo hak nrima kanam san takut, ormat epo ulun yo keo hak nrima ormat.⁸Nang ka ikam utang ise-ise epo ulun ise ka low, tapi arus ikam bako tengkosang. Koe ise-ise ulun yo nengkosang sama ulun, yo sundok sengkono diang aturan Taurat. ⁹Koe firman: nang bjinah, nang ngempate, nang ngako, nang ngempu pengkakan ai firman mone ka low, sundok keo ba lang firman endo, yo ene: Tengkosang ka sama ulun kati epo kompu tonga ko se. ¹⁰Kosang belo di triaw gawi epo sama ulun, koe kosang ene doko mgenap aturan Taurat.¹¹Nau umbang endo arus gawi kam, koe ikam tau nau des tempo ndo, yo doko se des iyo sundok sampe nte taka apa ruko ngket turui. Koe tempo ndo slamat sundok tambah dempet epo taka se des taka jadi persaya. ¹²Olo sundok malom beta, sundok duni molo. Koe ene alo taka ngendikah gawi gata yo seom ai makai gnap-gnap dapo trang!¹³Alo taka bolum diang buen-buen, kati mbo molo, nang lang ungan ruak ruaw ai mauk, nang lang pokeng koreng ai ngaya pengkakan ngenakos, nang lang bolum belo tau nyung ai kesong sirik ba.¹⁴Tapi pnakai Tuhan Yesus Kristus jadi gnap-gnap dapo pa ai nang pawak balo asi ela se kompu tonga nte ngaya pengkakan iyo.

Chapter 14

¹Tinorimaka ulun yo gele iman iyo ai nang ngemana pentau iyo.²Io erai persaya, se io kate kuman ise masam okan, tapi ulun yo gele iman iyo pulun kuman deli luen tingen.³Ise yo kuman, nangka ngina ulun yo belo kuman, ai ise yo belo kuman, nangka ngukum ulun yo kuman, koe Allah sundok nrima ulun ene.⁴Ise po ikam, sampe ikam ngukum batak ulun io mak? Akat be io pukat be io ene doko urusan tuan io se. Tapi io anta nokon akat, koe Tuhan bkuasa ngndurung io dor akat.⁵San yo erai kongo olo io erai pawak penting se olo yo mak, tapi san io mak eka olo ene sama ba. Moko yo tongku ulun beta-beta persaya lang kesong iyo se.⁶Ise io persaya epo lelu-lelu olo, io nggawi iyo nte Tuhan. Ai ise kuman, io nggawi iyo nte Tuhan, koe io ngulek sukur epo Allah. Ai ise belo kuman, io nggawi iyo nte Tuhan, ai io lou ngulek sukur epo Allah.⁷Koe ndok belo erai kongo ngket taka io bolum nte io se, ai ndok belo erai kongo ulun io mate nte io se.⁸Koe ena taka bolum, taka bolum nte Tuhan, ai ena taka mate, taka mate nte Tuhan. Jadi buen bolum be mate be, taka mpun Tuhan.⁹Koe nte ene doko Kristus sundok mate ai bolum nua, apa Io jadi Tuhan, nte ulun-ulun mate, ai lou nte ulun-ulu bolum.¹⁰Tapi ikam, Ise moko ikam ngukum erai buntung kam se? Ise moko ikam ngina erai buntung kam se? Koe taka eka-eka arus ngadap mbo pengadilan Allah.¹¹Koe keo tnulis: "Koe bolumku, ktine doko firman Tuhan, eka-eka ulun anta nyembah mbo onon-Ku ai eka-eka ulun anta ngmulia Allah."¹²Ktine ka doko tongku kongo ngket taka endo anta mie tanggung jawab nau umbang iyo se epo Allah.¹³Koe ene nangka taka baku ukum oli! Tapi aso buen ikam makai tutui batuk endo: Nang taka nampa erai buntung taka pukan ai swakur!¹⁴Aku tau ai persaya lang Tuhan Yesus, se belo keo lonsa n gket io se. pulun nte ulun io ngomoi, se ise-ise ene lonsa, nte ulun ene doko lonsa.¹⁵Koe ena ikam mesiet kesong erai buntung kam koe ise-ise okan kam, jadi ikam belo bolum ngaya penindu kosang oli. Nangka ikam ngempate erai buntung kam koe okan kinan kam, koe Kristus sundok mate nte io.¹⁶Ise io buen, io mpun kam, nang die kam tptenah.¹⁷Koe Kerajaan Allah makse nau umbang okan kinan diang danum dawen, tapi nau umbang io kono, damai sejahtera ai kekego koe Roh Kudus.¹⁸Koe ise-ise nglayan Kristus diang sara endo, io sengkono epo Allah diang normat koe ulun.¹⁹Koe ene man taka nyerapet ise io memekulet damai sejahtera diang io keo jodo nte baku tengkuat.²⁰Nangka ikam ngerusak gawi gata Allah koe okan singkap! Eka-eka ene doko susi, tapi sesa ka beta doko ulun, Ena koe okan singkap iyo ulun io mak swakur!²¹Alo ka ikam nang kuman isi ai ngisop anggur, ai ise-ise ka io jadi batu nte tutur nte erai buntung kam.²²Skongkong ka epo persaya io mpun kam ene, nte ngkam se mbo onon Allah, Ego beta doko io, io belo ngukum iyo se lang ise io san io buen nte gawi.²³Tapi ise-ise io kerong-kerong, ena io kuman, io sundok nukum, koe io belo nggawi iyo di diang iman. Ai eka-eka ise yo belo diang iman, ene doko dosa.

Chapter 15

¹Taka, yo galak, arus angwat kgele ulun yo belo keo kuatkalu ai nang taka meto pengego taka se.²Tongku ulun mbo sama taka endo arus meto pengego sama taka nte kbuen iyo nte nengkuat iyo.³Koe Kristus lou belo dimeto pengego-Io se, kati keo tnulis: " penyurah uja dero, yo nguja iko, sundok kono aku ." ⁴ Koe eka-eka yo sundok tnulis bai, sundok tnulis nte pmatuk te taka, apa taka sekongkong turon mbo arapan keo kesabar ai pengiburan ngket Kitab suci.⁵Mosung mbe Allah, yo doko pengulet kesabar ai pengiburan mie nyung akur epo iko, sengkono diang ptua Kristus Yesus, ⁶Koe diang kerai kesong diang kerai penyurah ikam ngemulia Allah ai Bapa Tuhan taka, Yesus Kristus. ⁷Koe ene tinorimaka doko erai-erai, sama kati Kristus lou sundok nrima taka te ngemulia Allah.⁸Yo petuaku yo doko, se koe penyembeta Allah Kristus sundok jadi playan ulun-ulun bekateb nte memeturon janji yo sundok die- Iyo epo itak kakah taka, ⁹ai nte nampa kuli bangsa-bangsa, apa dero ngemulia Allah ke rahmat-Iyo, kati keo tnulis :" Koe ene aku anta ngemulia Iko mbo bangsa-bangsa ai nyelegu mazmur nte karan Ko."¹⁰Ai setrus iyo:"Ego-ego ka o bangsa-bangsa, diang umat-Io." ¹¹ Ai nua "Pujika Tuhan o ikam eka bangsa-bangsa, ai koeka eka-eka suku bangsa muji Io."Ai nua ulek Yesaya:"Suli ket tondal Isai anta nyoret, ai iyo anta nyuli nte mrenta bangsa-bangsa, ai epo-Io ka doko bangsa-bangsa anta mayak harapan."Mosung mbe ka Allah, pengulet harapan, nemponu iko diang eka-eka pngego ai damai sjahtra lang iman kam, àpa koe penggalak Roh Kudus iko ruakruau lang harapan.Eraibuntung-eraibuntungku, aku se persaya nau umbang ikam, se ikam lou sundok ponu diang yo buen ai diang eka pentau ai klian nte bako nasehat.¹⁵Tapi, koe kasih karunia yo sundok die Allah epo aku, aku lanah landu diang bsronu sundok nulis epo iko nte memekenop iko, ¹⁶yo ene se aku kate jadi playan Kristus Yesus nte bangsa-bangsa yo makse Yahudi lang playan nyampe Injil Allah, apa bangsa-bangsa yo makse se Yahudi kuli tinorima koe Allah nte persembahan yo sengkono epo-Iyo, yo binorese ke Roh Kudus.¹⁷Jadi lang Kristus aku kate kuli nondek nau otang playananku nte Allah. ¹⁸Ai aku belo anta ronu besurah nau otang ise-ise yo mak, yo mak se,se nau otang ise yo sundok gawi Kristus koe ku, yo ene nte moit bangsa-bangsa yo mak epo kpatoh, koe pengesah ai gawigata, ¹⁹Koe kuasa tanda-tanda ai mujizat-mujizat, ai koe kuasa Roh. Ktine ka doko lang dalan ngelekum ngket Yerusalem sampe po Ilirikum aku sundok nyape bol-bol yo Injil Kristus.²⁰Ai lang penyampe ene sanku jadi hormat nte oki, se aku belo di ngelaku iyo ela awa-awa,la mone karan Kristus ulun sundok tau, apa aku nang nengkuat mbo ombon awa, yo sundok payak ulun mak, ²¹tapi sengkono diang yo keo tnulis :"Dero yo belo pini nrima kabar nau umbang Iyo, anta kito Iyo, ai dero yo belo pini krongo ene, anta tau ene."²²Koe ene ka doko aku dor keo walang nte nuntun ikam. ²³Tapi tempondo, koe aku belo keo oli awa begawi mbo ja endo ai koe aku sundok tenu-tenu taun kola iyo kakan nuntun ikam,²⁴aku ngarap lang dalanku epo Spanyol aku kuli singgah mbo awa kam ai mangkoruku diang ikam, apa ikam kuli ngator aku epo lane, des sundok aku ile-ile kisokanam mangkoruku diang ikam.²⁵Tapi tempo ndo aku desung la boyan epo Yerusalem nte ngator bantuan ente ulun-ulun kudus.²⁶Koe Makedonia ai Akhaya sundok sudok ngalek pmkat nte ngawat ise-ise epo ulun-ulun kao ekang ulun-ulun kudus mbo Yerusalem.²⁷Pmkat ene memang sundok alek dero, tapi ene memang arus nte dero. Koe ena bangsa-bangsa yo mak sundok kuli bagian lang pengkeo rohani ulun Yahudi, koe ene doko belokate belo lou bangsa-bangsa yo mak ene ngelayan ulun Yahudi diang pengkeo pengkenan dero.²⁸Ena aku sundok nyudok gawigata ene ai sundok nyerah asil gawi bangsa-bangsa yo mak ene epo dero, aku anta bju epo Spanyol lalo tete kota kam. ²⁹Ai aku tau,se ena aku ulet nuntun ikam, aku anta nglaku iyo diang bol-bol pengkeo Kristus.³⁰Tapi koe Kristus Tuhan taka, ai keo kasih Roh, aku nasehat ikam, eraibuntung-eraibuntung ente bdoa beta-beta sama-sama diang aku lang doa epo Allah ente oki, ³¹apa aku jnaga engket ulun-ulun yo belo patoh mbo Yudea, ai apa diesokoiku nte Yerusalem tinorima diang buen koe ulun-ulun kudus mbo lane, ³²apa aku yo diang ego ulet epo ikam koe ptua Allah, kuli slokoi sama-sama diang ikam.Allah, pengulet damai sejahtra, ngambi ikam eka-eka! Amin.

Chapter 16

¹Aku tindu sanda-sanda kam Febe, erai buntung taka yo bawe yo nglayan jmaat mbo Kengkrea, ²apa ikam nrima io lang Tuhan, kati nau umbangiyo yo arusiyo nte ulun-ulun kudus, ai nnawat io ena io perlu. Koe io se sundok ngawat deo ulun, ene low epo aku se.³Sampe ka salam epo Priskila ai Akwila, tman-tman kerai gawi diang aku lang Kristus Yesus. ⁴Dero sundok btruan kesong dero nte bolum ku. Epo dero mba di aku tingen yo betrima kasih, tapi low eka jmaat makse Yahudi. ⁵Salam low epo jmaat mbo lou dero. Salam low epo Epenetus, erai buntung yo kosangku, yo ene bua tla ngket ja Asia nte Kristus.⁶Salam epo Maria, yo sundok bgawi beta-beta nte ngkam. ⁷Salam epo Andronikus ai Yunias, eraibuntung-eraibuntungku erai bangsa, yo pini pinonjara sama-sama diang aku, yo ene ulun-ulun penting mbo ekang rasul-rasul ai yo sundok jadi Kristen ono se aku. ⁸Salam epo Ampliatus yo kosangku lang Tuhan.⁹Salam epo Urbanus, tman kerai gawi kain lang Kristus, ai salam epo Stakhis, yo kosangku. ¹⁰Salam epo Apeles, yo tahan uji lang Kristus. Salam epo dero, yo kerai lou diang Aristobulus. ¹¹Salam epo Herodion, teman ku kerai bangsa. Salam epo dero yo kerai lou diang Narkisus, yo keo lang Tuhan.¹²Salam epo Trifena ai Trifosa, yo bgawi poruk lang playanan Tuhan. Salam epo Persis, yo kosangku, yo sundok bgawi poruk lang playanan Tuhan. ¹³Salam epo Rufus, ulun pnili lang Tuhan, ai salam epo ineiyo, yo nte oki ene doko ine low. ¹⁴Salam epo Asinkritus, Flegon, Hermes, Patrobas, Hermas ai eraibuntung-eraibuntung yo sama-sama diang dero.¹⁵Salam epo Filologus, ai Yulia, Nereus ai eraibuntungiyo yo bawe, ai Olimpas, ai low epo eka-eka ulun kudus yo sama-sama diang dero. ¹⁶Bako salam-salam ka ikam diang arok olam yo kudus. Salam epo ikam ngket eka jmaat Kristus.¹⁷Tapi aku ngnasehat ikam, eraibuntung-eraibuntung, apa ikam jaga-jaga se dero, yo belo di bsengkono diang tutui batuk yo sundok trima kam, nampa belo tau nyung ai nampa pngaruh triaw. Koe ene kinoliki ka dero ene! ¹⁸Koe ulun-ulun ktine belo di nglayan Kristus Tuhan taka, tapi nglayan buntung dero se. Ai diang pmensara dero yo ngatok ngandal ai basa dero yo manis lmak dero ngakal ulun-ulun yo buen kesongiyo.¹⁹Kabar nau umbang kpatoh kam sundok dningo koe eka-eka ulun. Koe ene aku ego diang nau umbang kam. Tapi aku kakan apa ikam pintar epo ise yo buen, ai brese ngket ise yo triaw. ²⁰Mudah-mudahan Allah, pngulet damai sjahtra, peles anta mteme iblis iwat botis kam. Kasih karunia Yesus, Tuhan taka, diang ikam!²¹Salam epo ikam ngket Timotius, tmanku erai gawi, ai ngket Lukius, Yason ai Sosipater, tman-tman ku erai bangsa. ²²Salam lang Tuhan epo ikam ngket Tertius, yo ene aku, yo nulis surat endo.²³Salam epo ikam ngket Gayus, yo mie awa nsan epo aku, ai epo eka jmaat. Salam epo ikam ngket Erastus, pngona sen negri, ai ngket Kwartus, eraibuntung taka. ²⁴[Kasih karunia Yesus Kristus, Tuhan taka, diang ikam eka-eka! Amin.]²⁵Nte Io, yo keo kuasa nte mturon ikam, - kati Injil yo tutui batukku ai yo sampeku nau umbang Yesus Kristus, sengkono diang pnyurah yo melim, yo snuni bjatus-jatus taun kolaiyo, ²⁶tapi yo tempo ndo sundok pinokelak ai yo kati prenta Allah yo kden, sundok knabar koe kitab-kitab nabi-nabi epo eka-eka bangsa nte moit dero epo kpatoh iman --²⁷nte Io, pulun-puluniyo Allah yo bol-bol kpintar, koe Yesus Kristus: eka-eka kmulia sampe turai-turaiyoi! Amin.

1 Corinthians

Chapter 1

¹Ngket Paulus, yo koe ptua Allah bnomba jadi rasul Kristus Yesus, ai ngket Sostenes, eraibuntung taka,²epo jmaat Allah mbo Korintus, yo doko dero yo pinokudus lang Kristus Yesus ai yo bnomba jadi ulun-ulun kudus, diang eka-eka ulun mbo mupus awa, yo beta-beta momba epo karan Tuhan taka Yesus Kristus, yo ene Tuhan dero ai Tuhan taka. ³Kasih karunia ai damai sejahtera ngket Allah, Bapa taka, ai ngket Tuhan Yesus Kristus diang ikam.⁴Aku dor ngulek sukur epo Allahku koe ikam nte kasih karunia Allah yo die-Iyo epo ikam lang Kristus Yesus.⁵Koe mbo lang Io ikam sundok jadi tataw lang eka-eka nau umbang: lang eka-eka masam pmnsara ai eka-eka masam pntau, ⁶sngkono diang pmnsara nau umbang Kristus, yo sundok pinoturon la ekang ikam.⁷Ktine ka doko ikam belo beta di keo tuno lang ise masam karunia des ikam minte pngmelak Tuhan taka Yesus Kristus.⁸Io low anta mturon ikam ndok sampe pnyundok-iyo, apa ikam belo di keo bila molon montuk olo Tuhan taka Yesus Kristus. ⁹Allah, yo momba ikam nte kerai diang Pea-Iyo Yesus Kristus, Tuhan taka, ene stia.¹⁰Tapi nasehatku nte ngkam, eraibuntung-eraibuntung, diang karan Tuhan taka Yesus Kristus, apa ikam kerai tadah kesah surah ai nang keo belo bako sngkono diang ikam se, tapi ube apa ikam pkat ai kerai tadah kno kesong.¹¹Koe, eraibuntung-eraibuntungku, epo aku sundok nulek koe ulun-ulun ngket kluarga Kloe nau umbang kam, se ikam keo belo bsngkono diang ikam se.¹²Otang-iyo oki ene yo doko, se keo tongku ikam yo ngulek: Aku lumpat ngket Paulus. Yo mak ngulek: Aku lumpat ngket Apolos. Keo nua yo ngulek: Aku lumpat ngket Kefas. Aso keo low yo ngulek: Aku lumpat ngket Kristus.¹³Keo be Kristus bbagi-bagi? Keo be Paulus snalib koe ikam? Ena belo, keo be ikam bnaptis lang karan Paulus?¹⁴Aku ngulek sukur koe ndok belo keo budah erai kongo ngket ikam yo baptis ku makse se Krispus ai Gayus,¹⁵jadi belo keo yo kuli ngulek, se ikam bnaptis lang karanku. ¹⁶Ena kluarga Stefanus aku low yo ngmbaptis-iyo. Makse dero ene aku belo di tau, keo be aso ulun yo baptisku.¹⁷Koe Kristus nymuyu aku mba di nte ngmbaptis, tapi nte nyampe Injil; ai ene low belo di diang ktukang bsara, apa salib Kristus nang jadi belo keo jodo.¹⁸Koe pnyampe nau umbang salib beta-beta se galu mbo dero yo anta mate, tapi mbo taka yo sinolamat pnyampe ene doko pnggalak Allah.¹⁹Koe keo tnulis: "Aku anta nmbelo pntau ulun yo keo pntau ai ksrdik ulun-ulun pintar anta kmapos-Ku."²⁰La mone po ulun yo keo pntau? La mone po ahli Taurat? La mone pnglawan ngket dnia endo? Belo be Allah sundok nampa pntau dnia endo jadi galu? ²¹Koe dnia, lang pntau Allah, belo di tau se Allah koe pntau-iyo, jadi Allah sngkono kesong nte nylamat dero yo prsaya koe kbungang pnyampe Injil.²²Ulun-ulun Yahudi nngkakan tanda ai ulun-ulun Yunani meto pntau,²³tapi kain nyampe Kristus yo snalib: nte ulun-ulun Yahudi jadi batu nte tutur ai nte ulun-ulun makse Yahudi jadi nte bungang,²⁴tapi nte dero yo bnomba, ktine nte ulun Yahudi, ktine low nte ulun yo makse Yahudi, Kristus ene doko pnggalak Allah ai pntau Allah.²⁵Koe yo bungang ngket Allah aso pawak olai pntau-iyo se ulun, ai yo gle ngket Allah aso pawak galak se ulun.²⁶Knop ka doko, eraibuntung-eraibuntung, ktimbe nau kam, des ikam bnomba: mbo ukuran ulun mba di deo ulun yo pintar, mba di deo ulun yo keo kuasa, mba di deo ulun yo hebat. ²⁷Tapi ise yo bungang san dnia, pili Allah nte ngmai ulun-ulun yo keo pntau, ai ise yo gle san dnia, pili Allah nte ngmai ise yo galak,²⁸ai ise yo belo di hebat ai yo belo keo jodo san dnia, pili Allah, sampe ndok ise yo belo di keo arti, pili Allah nte nmbelo ise yo keo arti, ²⁹apa nang keo ndok erai kongo ulun yo nondek-iyo se la onon Allah.³⁰Tapi koe Io ikam keo lang Kristus Yesus, yo koe Allah sundok jadi pntau nte taka. Io mkono ai mkudus ai nous taka.³¹Koe ene kati keo tnulis: "Ise-ise ulun yo keo nte tondek, arus-iyo io nondek yo lang Tuhan."

Chapter 2

¹Ktine doko lou, des aku ulet epo ikam, erai buntung-erai buntung, aku belo ulet diang pemesara-pemesara yo buen otang belo lou diang kepintar nte nyampe nau umbang Allah epo ikam. ²Koe aku sundok mutus nte belo tau ise-ise mbo ekang ikam makse ko Yesus Kristus, yoene Io yo snalib.³Aku lou sundok ulet ngruku ikam diang kasa ai diang takut beta ai ngrekitik.⁴ Pemesaraku ai penyampeku belo di kesahku diang pemesara-pemesara pintar yo hebat, tapi diang persaya koe kegalak Roh, ⁵apa iman kam nang sgeweng mbo kepintar ulun, tapi mbo kegalak Allah.⁶Beta ko ktine kain nyampe pentau mbo dero yo sundok tuo, yoene pentau yo makse ngket denia endo, ai yo makse ngket penguasa-penguasa denia endo, yoene penguasa-penguasa yo anta kinomapos. ⁷Tapi yo sampe kain yoene kepintar Allah yo bekona ai melim, yo onon se denia tenampa, sundok senedia koe Allah nte kemulia taka.Belo keo penguasa denia endo yo tau ene koe ena beta dero tau se ene, dero belo anta nyalib Tuhan yo mulia. Tapi kati keo tenulis: " Ise yo belo pini nitan koe mato, ai belo pini deningo koe telingo, ai yo belo pini nyoret mbo lang kesong ulun: Eka-eka senedia koe Allah nte dero yo nengkosang Io."¹⁰Koe epo taka Allah sundok mekelakiyo diang Roh, koe Roh nyelidik eka ise masam, sampe ndok nau umbang-nau umbang yo bkona lang kompu Allah. ¹¹Ise po mbo ekang ulun yo tau, ise yo keo mbo lang ulun se makse ko roh ulun se yo keo mbo lang io? Ktine lou doko belo keo ulun yo tau, ise yo keo mbo lang kompu Allah makse ko Roh Allah.¹²Taka belo di nerima roh denia, tapi roh yo ngket Allah, apa taka tau, ise yo diye Allah epo taka. ¹³Ai koe kain ngjlas nau umbang rohani epo dero yo keo Roh, kain ngesah surah nau umbang pendiye-pendiye Allah diang pemesara yo makse di tutuy batuk epo kain diang kepintar ulun, tapi koe Roh.¹⁴Tapi ulun sipat denia belo nerima ise yo ngket Roh Allah, koe nau umbang ene nteiyo yodoko kebungang; ai io belo unong, koe nau umbang ene dapet itung diang sara rohani tingen. ¹⁵Tapi ulun rohani ngitung eka ise masam, tapi io se belo di itung ulun mak. ¹⁶Koe: Ise po yo tau kno Tuhan, moko sampe io kuli matuk Io?" Tapi kain ngempun akal Kristus.

Chapter 3

¹Ai aku, eraibuntung-eraibuntung, des ene belo kuli bsara diang ikam kati nau umbang diang ulun rohani, tapi diang ulun sipat dnia tingen, yo belo pian tuo lang Kristus. ²susu doko iyo dieku epo ikam, makse okan singkap yo koroi, koe ikam belo klian nrimaiyo. ai tempondo lou ikam belo klian nrimaiyo.³Koe ikam aso ulun sipat denia. koe, ena mbo ikam aso keo iri isak ai bakotangki makse be nau umbang ene mekelak se ikam ulun sipat dnia ai ikam bolum diang sipat ulun biasa belo tau Tuhan? ⁴ Koe ena keo ulun yo ngulek: "Aku engket Paulus," ai yo mak ngulek:"Aku engket Apolos," makse be ene memekelak, se ikam ulun sipat dnia yo belo di rohani? ⁵Jadi, ise po Apolos? ise po Paulus? pelayan-pelayan Tuhan yo koe dero ikam jadi persaya, masing-masing katinau boyan yo sundok die Tuhan epo dero.⁶Aku ngulo, Apolos yo nota, tapi Allah yo mie pduan.⁷koe ene badi penting yo ngulo ai yo nota tapi Allah yo mie pduan.⁸Ise yo ngulo ai ise yo nota ene sama; ai masing-masing anta nrima upah iyo sengkono diang nau gawigata yo se. ⁹koe kain endo keraigawi diang Allah; ikam ene umotaun Allah, ai loubelai Allah.¹⁰Sengkono diang kasih karunia Allah, yo dnie epo aku, aku kati ulun tukang nengkuat lou belai yo tukang beta mayak tondal, ai ulun yo mak dar nengkuat ban ne. Tapi tongku ulun arus meti beta-beta, ketimbe iyo harus nengkuat ban ne. ¹¹Koe ndok belo erai kongo ulun yo kuli mayak tondal yo makse se tondal yo sundok pnayak, yo ene Yesus Kristus.¹²Enaka ulun nengkuat ban tondal endo diang amas, pirak, batu permata, kayu, dikut pate ena belo jerami, ¹³Koe anta nau gawigata tongku-tongku ulun anta nitan. Koe olo Tuhan anta mekelakiyo, keo io anta melak diang api, ai ketimbe nau gawigata tongku-tongku ulun ene anta snoba diang api.¹⁴Ena gawigata yo tengkuat ulun ene tahan soba, iyo anta kuli upa. ¹⁵Ena gawigataiyo sia, io anta sesa rugi, tapi io se anta slmat, tapi kati ngket lang api.¹⁶Belo tau be ikam, se ikam ene lou Allah ai Roh Allah ngawa lang iko? Ena keo ulun yo ngrusak lou Allah, jadi Allah anta ngempate io . ¹⁷Koe lou Àllah ene kudus, ai lou Allah ene yo do ikam.¹⁸Nang ka keo ulun yo ngakal yo se. Ena keo engket ikam yo san io se pintar kati dnia endo, koe ka iyo bungang, apa iyo jadi pintar. ¹⁹Koe kpintan dnia endo kbungang mbo Allah, Koe keo tnulis:"Io yo nangop ulun yo pintar lang keserdikiyo." ²⁰Ai la awa yo mak:"Tuhan tau rensana-rensana ulun yo pintar; sebeta iyo eka-eka ene belodikeo jodo."²¹Ke ene nangka keo ulun yo nondek io se ombo se ulun, koe eka ise masam ene mpun kam: ²²kati Paulus, Apolos, ai Kefas, pan dnia, bolum, ketine lou mate, ketine lou jman tempo ndo, ketine lou jman yo anta ulet. Eka-eka ene mpun kam. ²³Tapi ikam ene doko mpun Kristus ai Kristus ene doko mpun Allah.

Chapter 4

¹Ktine ka doko moko iyo ulun meti kain: se batak-batak Kristus, yo epo iyo dnie persaya rahasia Allah.²Io penyundok iyo tnindu ngket playan-playan yo ktine io doko, sebeta io dero ene dapet persaya.³Nte oki idik beta reti iyo ena be aku nukum koe ikam ena belo koe erai pngadilan ulun, malah aku se lou belo ukumku.⁴Koe memang aku belo di kingat diang ise masam, tapi makse koe ene doko aku pinokono, Io, yo ngukum aku, io ene Tuhan.Koe ene, nangka ikam ngukum onon des iyo, io ene onon Tuhan ulet. Io anta nampa pa, ise yo melim lang seom, ai Io anta memekelak ise yo pinotua mbo lang kesong. Jadi tongku ulun anta nrima puji ngket Allah.⁶Erai buntung-erai buntung, penyurah endo pkitek ku epo aku se ai epo Apolos, koe ikam, apa ngket kedo kain ikam bguru ise po reti iyo pnyurah: "Nang nglengkat yo keo tnulis", apa nang keo ngket ikam kuli nondek-nondek io se diang sara ngenuon yo erai se yo mak.⁷Koe ise po yo ngomoi iko ene penting beta? Ai ise po pengkeo ko, yo belo trima ko? Ai ena iko memang nrima iyo, ise moko iko nondek iko se, ungka-ungka iko belo nrima iyo?⁸Ikam sundok boting, ikam sundok jadi tatau, bdi koyoh kain ikam sundok jadi raja. Oh, bukam main kkuen iyo ena beta ktine, se ikam sundok jadi raja, ndok kain lou lumpat jadi raja diang ikam.⁹Koe,kati pntau ku, Allah mie epo kain, rasu-rasul, awa yo iwa beta, sama kati ulun-ulun yo sundok pnutus ukum pate, koe kain sundok jadi nte dnia eti, nte mlekat-mlekat ai nte ulun.¹⁰Kain bungang koe Kristus, tapi ikam pintar lang Kristus. Kain gle, tapi ikam turon. Ikam mulia, tapi kain ina.¹¹Sampe tempondo kain slau, krengan, blai blanyang, ai knatang diang bolum belo keo awa,¹²kain nglaku gawi gata boyat diang tangan kain se. Ena kain kono pator sumpah, kain mie berkat; ena kain kurou kesa, kain sabar;¹³ena kain pinotenah, kain nokon nuing diang kesong buen; kain sundok jadi sama kati uras dnia, sama diang remis roma ngket eka-eka ise masam, ndok sampe tmpondo¹⁴Nau umbang endo tulisku belo di nte ngmai ikam, tapi nte ngae ngo ikam nte pea-peaku yo tngkosangku.¹⁵Koe totanko ikam sundok keo bribu-ribu pmatuk pnutui lang Kristus, ikam belo keo deo bapa. Koe aku doko yo lang Kristus Yesus sundok jadi bapa kam koe Injil yo sampe ku epo ikam.¹⁶Koe ene aku nutui matuk ikam: sarak ka kedo ku!¹⁷Koe ene aku ngirim Timotius epo ikam, yo ene doko peaku yo tinongkosang ai yo setia lang Tuhan. Io anta mmekenop ikam nau bolum yo aya ku lang Kristus Yesus, kati yo tutui batukku mbo mone-mone lang tongku jmaat.¹⁸Tapi keo tenu-tenu ulun yo jadi sombong, koe otus dero, se aku belo anta ulet nua epo ikam.¹⁹Tapi aku anta laju ulet epo ikam, ena Tuhan mmetua iyo. Jadi aku anta tau, bdi nau umbang pngesah ulun-ulun yo sombong ene, tapi nau umbang penggalak dero. ²⁰Koe Kerajaan Allah makse ngket pngesah, tapi ngket kuasa. Ise po yo pengkakan kam? ²¹Arus be aku ulet epo ikam diang pngerempuk ena belo diang kosang ai diang kesong yo lami lamai?

Chapter 5

¹Memang ulun kringo, se keo ikam yo pokeng, ai pokeng yo lengkat balo, kati yo belo pini keo tontan mbo bangsa-bangsa yo belo tau se Allah, yo doko se keo ulun yo bolum diang bawe uma yo se.² Beta ko ktine ikam sombong apo. Belo be sengkono ube ikam nyoru ai mkoro ulun yo nggawi ktine ngket ekang ikam?³Koe aku, beta ko kompu tonga ku belo di keo, tapi diang sara rohani keo, aku - sama kati aku keo -sundok mkitek ukuman epo io, yo nglaku gawi ktine ene. ⁴Ena des taka bkumpul lang roh, ikam sma-sama diang aku, diang kuasa Yesus, Tuhan taka,⁵ ulun ene arus srah taka lang karan Tuhan Yesus epo iblis, sampe ngembenasa kompuiyo, apa rohiyo anta sinolamat des olo Tuhan.⁶Pementondek kam ene belo buen.Belo tau be ikam, se idik-idik ka ragi ngembong jlepong yo sundok bnobo?⁷ Oding ka ragi yo usang ene, apa ikam jadi bobo yo bayu, koe ikam belo keo ragi. Koe anak domba Paskah taka low sundok sinomble, yo doko Kristus.⁸Koe ene alo taka nampa ungan, belo didiang ragi yo usang, belo low didiang ragi dat ai triaw, tapi diang roti yo belo keo ragi, yo doko kesong brese ai yo kono.⁹ Lang surat ku sundok tulis ku epo ikam, apa ikam nang legung lget diang ulun-ulun pokeng. ¹⁰ Yo uyan ku belo di diang eka ulun pokeng ngket dnia endo ena belo diang eka-eka ulun sakap ai pngakal ai diang eka ulun yo nyembah berhala, koe ena ktine ikam arus ngendikah dnia endo.¹¹Tapi yo tulis ku epo ikam ene doko, apa ikam nang legung lget diang ulun, yo beta ko ngangkan se yo se erai buntung, yo ene ulun pokeng, sakap, nyembah berhala, pmetenah, pmauk ai tuju ngakal; diang ulun yo ktine nang ka beta ndok sindai ikam kuman sama-sama. ¹²Koe diang kuasa ise aku ngukum dero, yo keo ela baling se jmaat? Belo be ikam pulun ngukum dero yo keo lang jmaat? ¹³ Dero yo ela baling se jmaat anta ukum Allah. Usa ka ulun yo gawi triaw engket ekang ikam.

Chapter 6

¹Keo be di erai kongo ngket ikam, yo ena mentulan diang ulun yo mak, ronu meto yo adil epo ulun-ulun belo di persaya Tuhan ai makse mbo ulun-ulun kudus? ²Ktine lou, belo tau be ikam, se ulun-ulun kudus anta ngukum denia? Ai ena ikam yo anta ngukum denia endo, belo be ikam kelian nte ngurus urusan-urusan yo belo penting? ³Belo tau be ikam, se taka anta ngukum mlekat-mlekat? Jadi da aso urusan-urusan biasa lang bolum taka olo-olo.⁴Beta ko ktine, ena ikam arus ngurus urusan-urusan biasa, ikam nyerah urusan ene epo dero yo belo di penting lang jemaat? ⁵Nau umbang endo ulek ku nte ngemai ikam. Belo be keo budah erai kongo ngket ikam yo keo pentau, yo kuli ngurus urusan-urusan erai buntungiyo? ⁶Keo be erai buntung yo erai meto yo adil epo erai buntung yo mak, ai ka ube epo ulun-ulun yo belo persaya Tuhan?⁷Keo urusan mbo ikam ene tingen ka, melak aut se ikam ene kalah. Ise moko ikam belo di rela ube sesa koe belo adil. Ise moko ikam belo di rela ena pinorugi? ⁸Tapi ikam se ngenjoun yo belo adil ai ikam se nampa rugi, ai nau umbang ene joun kam epo erai buntung- erai buntung kam se.⁹Ai belo tau be ikam, se ulun-ulun yo belo adil belo anta kuli bagian lang Kerajaan Allah? Nang beta tang! Ulun pokeng, ulun nyembah uok ouk, ulun bezinah, bansi, ulun gawal song sama song, ¹⁰pengako, ulun sakap, pemauk, ulun tuju mtenah ai tukang ngakal belo anta kuli bagian lang Kerajaan Allah. ¹¹Ai tenu-tenu kongo ngket ikam ktine doko bai. Tapi ikam sundok miye kompu tonga kam binorese, ikam sundok pinokudus, ikam sundok tnerima jadi ulun belo keo yo sala lang karan Tuhan Yesus Kristus ai lang Roh Allah taka.¹²Eka ise masam kate ba mbo aku, tapi belo di eka-eka ene keo jodo. Eka ise masam kate ba mbo aku, tapi aku belo di miye kompu tonga ku nte batak koe ise masam. ¹³Okan singkap ene nte buntung ai buntung nte awa okan: tapi keduo-duoiyo kinomapos koe Allah. Tapi kompu tonga belo di nte pokeng, tapi nte Tuhan, ai Tuhan nte kompu tonga.¹⁴Allah, yo mesuli Tuhan, anta mesuli taka lou koe kuasa-Iyo. ¹⁵Belo be tau ikam, se kompu tonga kam ene anggota Kristus ? Anta alek ku ka be anggota Kristus nte nyerahiyo epo pokeng? belo di anta!¹⁶Ai belo tau be ikam, se ise-ise ulun yo preket diang bawe pokeng, jadi erai kompu diang io ? Koe, ktine doko keo tenulis: " keduoiyo anta jadi erai isi upak." ¹⁷Tapi ise yo ngemreket kompu tongaiyo epo Tuhan, jadi erai roh diang Io.¹⁸Nidar beta kompu tonga kam ngket gawi pokeng! Tongku dosa yo mak yo nelaku koe ulun, terjadi la baling se kompu tongaiyo. Tapi ulun yo ngenjoun pokeng bedosa epo kompu tongaiyo se.¹⁹Ktine low belo tau be ikam, se kompu tonga kam ene doko lou Roh Kudus yo nongos lang ikam, Roh Kudus yo kuli kam ngket Allah, - ai se ikam makse mpun kam se? ²⁰Koe Ikam sundok benoli ai umaniyo sundok lunas benayar: Koe ene kino mulia ka doko Allah diang kompu tonga kam!

Chapter 7

¹Tempo ndo aku kakan ngesah umbang otang yo tulis kam lang surat mitek aku. Ena ulun song belo kawen, ene buen. ²Tapi apa belo tkono koe terkno epo tadah gawi yo belo snonoh, alo ka tongku ulun song keo bawe ai tongku ulun bawe keo song.³Song arus keo jodo kati song memang epo bawe iyo, ai bawe arus keo jodo kati bawe memang epo song iyo; sama keo jodo erai epo erai. ⁴Bawe belo keo kuasa epo kompu tonga iyo se, makse ko mpun song iyo, ktine low song belo keo kuasa epo kompu tonga iyo se, tapi bawe iyo.⁵Bsong panan nang bako tenggang ngket erai-erai. Kate ena ile-ile, asal sundok sama keo pemekat. Diang ktine, apa ikam beai nte bdoa. Tapi sundok ene, ikam arus bako dmpet nua bsong bawe. Ena belo ktine, nindo ikam tau ngaya ptua roh yo akal triau, koe ikam belo klian bako tenggang. ⁶Oki makse di aturan tapi nte ngkam knanam tingen. ⁷Sbeta iyo aku gawal ka ena eka ulun kati aku. Tapi tongku ulun sundok kuli karunia yo makse-makse ngket Allah. Keo yo kuli karunia ktindo, keo yo mak kuli karunia ktinduh.⁸Epo ulun-ulun yo belo pian kawen ai epo bang bawe yo sundok jadi balu, ktindo otang ngket aku: Buen ka ena ikam bolum sderai kati aku. ⁹Tapi ena ikam belo klian nahan pngkakan, moko yo ikam kawen ka. Koe ale ikam kawen se rusak koe pngkakan kam belo taro aret.¹⁰Epo dero yo sundok kawen, ktindo ngket aku: (Sbeta yo makse aku yo nymuyu endo, tapi Tuhan.) Ulun bawe yo sundok kawen nang beta nytuar song iyo. ¹¹Tapi ena iyo sundok stuar, iyo arus ttap belo keo song, ena belo mulik epo song iyo ene nua. Ai ulun song belo kate nytuar bawe iyo.¹²Epo yo mak-mak iyo, tutui batuk ku ktindo: (Endo tutui batuk ngket aku se, makse ngket Tuhan) Ena ulun prcaya nmbawe ulun yo belo prcaya epo Kristus, ai bawe ene kakan nte bolum kerai diang iyo, ulun ene belo kate nytuar bawe iyo. ¹³Ai ena ulun bawe yo prcaya keo song se ulun yo belo prcaya epo Kristus, ai song iyo ene kakan nte bolum kerai diang iyo, bawe ene belo kate nytuar song iyo. ¹⁴Koe song yo belo prsaya jadi kudus nte jadi anggota umat Allah koe pngmpanan iyo diang bawe yo sundok jadi mpun Allah. Ktine low ulun bawe yo belo prsaya jadi kudus nte jadi anggota umat Allah, koe pngmpanan iyo diang song yo sundok jadi mpun Allah. Ena belo ktine, pea-pea dero pasti kati pea kafir, padahal pea-pea ene anggota umat Allah.¹⁵Tapi ena ulun yo belo prcaya ene kakan stuar, koe ka iyo stuar; montuk umbang ktine ene ikam bebas, tapi Allah kakan apa ikam bolum nyasong. ¹⁶Ktimbe san ko, ulun bawe, belo be iko anta nylamat song ko? Ktine low ktimbe san ko ulun song, belo be iko anta nylamat bawe ko?¹⁷Moko yo tongku ulun bolum kati yo sundok ptutui Tuhan nte iyo, kati umbang des Allah momba iyo nte prcaya epo Allah. Endo doko aturan yo batuk ku mbo tongku jemaat. ¹⁸Nton kati ulun yo sundok knateb des jman iyo kono bomba Allah, iyo mba di koyoh ngensut se io sundok kateb. Ktine low ena ulun yo belo pian kateb des jman yo kono bomba Allah, iyo mba di koyoh knateb. ¹⁹Koe knateb ai belo knateb ene mba di pnting nte taka. Yo pnting ene ngaya epo aturan-aturan Allah.²⁰Jadi moko yo tongku ulun tetap bolum kati umbang des iyo bomba Allah. ²¹Bahe ikam jadi panan ulun batak des ikam bnomba? ene belo moko mbe! Tapi ena ikam kuli ksmpatan nte bnebas, pnakai beta-beta ksmpatan ene. ²²Koe ulun batak yo bomba Tuhan lang playanan-Iyo, yo ene ulun bebas, mpun Tuhan. Ktine low ulun bebas yo bomba Kristus, yo ene batak-Iyo. ²³Ikam sundok bnoli ai uman yo sundok lunas bnayar. Koe ene nang ka ikam jadi batak ulun. ²⁴erai buntung mandi mokong lang Kristus, moko yo tongku ulun nokon ela onon Allah kati nau umbang des jman io bnomba.²⁵Endo oli umbang ulun-ulun yo belo pian kawen. Nte dero aku belo kuli prenta ise-ise ngket Tuhan. Tapi koe aku ulun yo dapet prcaya koe rahmat yo kuli ku ngket Allah, aku kakan mie ptutui batuk. ²⁶San ktindo, koe jman tempondo ene jman bnasa, san ku buen ka ena tongku ulun ene tetap bolum kati nau-nau yo jati.²⁷Ena ikam sundok keo bawe nang meto bukil nte stuar. Ena belo pian keo bawe koyoh ka meto bawe. ²⁸Tapi ena ikam kawen, ene belo di dosa. Ktine low ena ulun bawe ngelok kawen, belo ka io jadi dosa. tapi, dero yo kawen ene nindo deo ruku bmasam nte adap nau ubmang mbo ngmpanan. Aku kakan erai buntung mandi mokong ku belo ruku deo umbang bmasam yo nte adap ene.²⁹Otang oki ene ktindo, erai buntung mandi mokong; Taka belo di deo nte inte aso. Mulai ngket tempondo, tongku kongo yo sundok keo bawe moko yo bolum kati nau ulun belo bawe; ³⁰ulun yo nangis, bolum kati ungka belo nangis; ulun yo ego, kati ungka belo di kanam ego; ulun yo sundok sboli, kati ungka belo keo pnyboli; ³¹ai ulun-ulun yo sibuk diang pngkeo pngknan mbo dnia, mokoyo bolum kati ungka belo keo nte sibuk diang pngkeo pngknan iyo ene. Koe belo olah aso dnia endo anta mapos!³²Aku kakan apa ikam bolum belo keo nte water. Ulun yo belo keo bawe kate nadah bolum yo pulun epo Tuhan, ktimbe Tuhan sngkono diang iyo. ³³Ulun yo keo bawe, ene nmpae iyo epo urusan lang dnia, ktimbe umbang apa iyo kuli msnang bawe iyo, ³⁴koe diang ktine deo tadah nte io kno. Bawe yo belo keo song ai pea-pea bawe ngelok kuli nadah bolum dero pulun epo Tuhan, apa kompu diang roh dero kudus. Tapi bawe yo keo song, ene nmpae iyo epo urusan lang dnia, ktimbe iyo kate kuli msnang song iyo.³⁵Eka-eka endo kesah ku diang ikam nte ngkam se, belo di nte ngugu ikam apa ikam belo kuli ise-ise, tapi ube apa ikam glaku yo beta ai buen, ai nglayan Tuhan belo keo nte nganggu.³⁶ena ulun nglaku yo belo pantas diang saro iyo, ena belo kuli nahan pngkakan iyo, ai san io prlu kawen diang saro io ene, koe ka io nglaku yo san iyo buen. Io belo di dosa, ena dero kawen. ³⁷Tapi ena ulun sundok brputus lang kesong iyo nte belo kawen diang saro iyo ene ai kputusan io ene belo bpaksa, yo laku io ene buen ka, asal ka io klian. ³⁸Jadi ulun yo kawen diang saro iyo ene buen, ai buen aso ulun yo belo kawen diang saro iyo.³⁹ulun bawe bsiret mbo song iyo kola song iyo ene aso bolum. ena song io ene sundok mate, io kate kawen diang song yo mak yo tngkakan iyo, asal ulun ene ulun prcaya. ⁴⁰Tapi ena san ku, io aso snang ube ena tetap ktine-ktine ka. Ai san ku aku low keo Roh Allah.

Chapter 8

¹Nau otang isi persembahan epo uok ouk taka tau: "eka taka keo pentau." Pentau yo ktine nampa ulun jadi sombong, tapi kosang nengkuen.²Ena keo ulun keo san, se io keo ise-ise "pentau", ene koe io aso belo pian kuli pentau, kati yo beta-beta mbo nau. ³Tapi ulun yo nengkosang Allah, Allah tau se io.⁴Jadi nau umbang kuman isi persmbahan epo uok ouk taka tau: "mba di keo uok ouk mbo dnia ai mba di keo Allah yo mak makse Allah yo tunggel." ⁵Koe beta ko keo ise yo nulek "allah", ktine mbo sorga, ktine low mbo dnia - ai beta ko keo deo "allah" ai deo "tuhan" yo ktine - ⁶tapi mbo taka pulun keo erai Allah bute, yo ene Bapa, yo ngket-Iyo pngulet eka ise masam ai yo nte Io taka bolum, ai erai Tuhan bute, yo ene Yesus Kristus, yo koe-Iyo eka ise masam tnampa ai yo koe Io taka bolum.⁷Tapi mba di eka ulun yo keo pentau ene. Keo ulun, yo koe aso nokon mreket diang uok ouk, kuman isi ene kati kuman isi persmbahan epo uok ouk. Ai koe pngenanam kesong dero gle, koe ene pngenanam kesong dero jadi mrota koe ene.⁸"Okan singkap belo di moit taka epo tambah dmpet se Allah. Taka belo di rugi ise-ise, ena taka belo di kuman ai taka belo di untung ise-ise, ena taka kuman."⁹Tapi jnaga beta, apa kbebas kam endo nang jadi batu nte tutur mbo dero yo gle. ¹⁰Koe ena ulun kito ikam yo keo "pentau", desung tunge kuman mbo lang low nte nyembah uok ouk, belo be ulun yo gle pngenanam kesong iyo ene jadi ronu nte kuman isi persmbahan epo uok ouk?¹¹Diang sara ktine ulun yo gle, yo ene eraibuntung kam, yo nte iyo Kristus sundok mate, jadi mate koe "pentau" kam.¹²Jadi ena ikam diang sara ktine keo dosa epo eraibuntung kam ai msiet pngenanam kesong dero yo gle, ikam beta-beta keo dosa epo Kristus.¹³Koe ene ena okan singkap jadi batu nte tutur mbo eraibuntung ku, aku nte turai-turai belo anta kakan kuman isi oli, apa nang aku jadi batu nte tutur mbo eraibuntung ku.

Chapter 9

¹Makse rasul be aku? Makse ulun bebas be aku? Makse aku be yo sundok kito Yesus, Tuhan taka? Makse be ikam ene bua gawi gata ku lang Tuhan? ²Beta ko mbo ulun yo mak aku makse rasul, tapi mbo ikam aku beta-beta rasul. Koe bolum kam lang Tuhan ene doko mtrai kerasulan ku.³Endo doko tuing ku epo dero yo msala aku. ⁴Belo be kain keo hak nte kuman nyingkap? ⁵Belo be kain keo hak nte moit erai kongo bawe Kristen, lang ju lang kain, kati gawi rasu-rasul yo mak ai eraibuntung-eraibuntung Tuhan ai Kefas? ⁶Ungka-ungka aku diang Barnabas tingen be yo belo keo hak nte bebas ngket gawi gata nte staket?⁷Ise ulun yo pini lumpat prang diang ongkos-iyo se? Ise ulun yo ngulo anggur ai belo kuman bua-iyo? Ktine low ise ulun yo ngamu deo domba ai yo belo ngisop susu domba ene? ⁸Ise yo ulek ku endo makse kno ulun tingen. Mba be aturan Taurat se low ngulek ktine?⁹Koe lang aturan Musa keo tnulis: "Nang beta iko nglei bowa lmbu yo desung nguyas!" Lmbu be yo knuon Allah? ¹⁰Ena belo taka be ptua Io ene? O o, nte taka doko nau umbang ene tnulis, yo doko ulun nyangkul arus nyangkul diang beta-beta kakan minte asil ai yo nguyas arus nguyas diang beta-beta nte kuli asil nte-iyo. ¹¹Jadi ena kain sundok ngulo bini rohani nte ngkam, mroa ogot balo be, ena kain ngutik asil dnia endo ngket ikam?¹²Ena ulun yo mak keo hak nte kakan yo ktine ngket ikam, belo be aso da-da kain? Tapi kain belo di makai hak ene. Mokin ube kain nanggung eka ise masam, apa kain belo nmpoyo tugas nyampe Injil Kristus.¹³Belo tau be ikam, se dero yo nglaku tugas lang awa kudus kuli pnymbolum-iyo ngket awa kudus ene ai se dero yo nglaku tugas mezbah, kuli bagi nte dero ngket mezbah ene? ¹⁴Ktine low Tuhan sundok ngatur, se dero yo nyampe Injil, arus bolum ngket tugas nyampe Injil ene.¹⁵Tapi aku ndok sindai belo pini makai hak ene. Aku belo di nulis eka-eka endo apa aku kinotine low. Koe aku gawal ube mate se...! Beta-beta ka, ise ka low ulun-iyo belo keo yo kuli nmbelo knuon ku. ¹⁶Koe ena aku nyampe Injil, belo di nte ngnuon kompu tonga ku se. Koe ene tugas ku yo belo kate belo gnawi. Ssa beta aku, ena aku belo nyampe Injil.¹⁷Koe ena aku nggawi ene kati ptua ku se, aku keo hak nte nrima upa. Tapi koe aku nglaku ene belo di kati pngkakan ku se, nyampe ene doko memang tugas ai tanggungjawabku ngket Tuhan. ¹⁸Ena ktine ise upa ku? Upa ku yo doko endo: se aku kate nyampe Injil belo di keo upa, ai se aku belo makai hakku nte nyampe Injil.¹⁹Beta ko aku bebas diang eka ulun, aku nampa aku se jadi batak eka ulun, apa aku kuli ulun deo-deo aso. ²⁰Ktine doko nte ulun Yahudi aku jadi kati ulun Yahudi, apa aku kuli ulun-ulun Yahudi ene. Nte ulun-ulun yo bolum la iwat aturan Taurat aku jadi kati ulun yo bolum la iwat aturan Taurat, betako aku se belo di bolum la iwat aturan Taurat, apa aku kuli dero yo bolum la iwat aturan Taurat ene.²¹Nte ulun-ulun yo belo di bolum la iwat aturan Taurat aku jadi kati ulun yo belo di bolum la iwat aturan Taurat, betako aku belo di bolum la baling aturan Allah, koe aku bolum la iwat aturan Kristus, apa aku kuli dero yo belo di bolum la iwat aturan Taurat. ²²Nte ulun-ulun yo gle aku jadi kati ulun yo gle, apa aku kuli nylamat dero yo gle. Nte eka-eka ulun aku sundok jadi ba, apa aku kate kuli tenu-tenu kongo dero. ²³Eka-eka endo gawiku koe Injil, apa aku keo pngkuli langne.²⁴Belo be ikam tau, se mbo lapangan main eka yo lumpat sama-sama monsit, tapi erai kongo bute yo kuli adiah? Koe ene doko monsit beta-beta, ndok kuret. ²⁵Tongku-tongku ulun yo lumpat main, io ngatur kompu tonga io se lang ise masam. Gawi dero ktine nte kuli adiah yo tau rusak, tapi taka nte kuli adiah yo kden. ²⁶Koe ene aku monsit belo di asal monsit ai aku belo di nyagur smbarang sagur. ²⁷Tapi aku nglampa kompu tonga ku ai aku ngatur eka-eka iyo, apa ena sundok nyampe Injil, nang aku se noding.

Chapter 10

¹Aku kakan, apa ikam tau, eraibuntung-eraibuntung, se itak kakah taka eka keo mbo bsilingu iwat jaun ai se dero eka sundok kentas tasik.²Nte jadi lumpat Musa dero eka sundok bnaptis lang jaun ai lang tasik. ³Eka dero sundok kuman okan singkap rohani yo sama ⁴ai dero eka ngisop pngisop rohani yo sama, koe dero ngisop ngket batu karang rohani yo lumpat diang dero, batu karang ene yo doko Kristus.⁵Tapi beta ko ktine aso deo ube ngket dero Allah belo sengkono kesong, koe ene dero pnate mbo padang gurun. ⁶Eka-eka endo sundok terjadi nte sontoh nte taka, nte mkenop taka, apa taka nang nengkakan ise-ise yo dat kati yo nlaku koe dero,⁷ai apa taka nang jadi tukang nyembah uok ouk, sama kati tenu-tenu kongo ngket dero, kati keo tnulis: "Jadi tunge ka bangsa ene nte kuman ngisop; laju uat ka dero diang ego-ego." ⁸Nang beta taka njoun gawi pokeng, kati yo nlaku tenu-tenu kongo ngket dero, sampe sundok duo pulu tolu ribu ulun mate lang erai olo.⁹Ai nang ka taka nyoba Tuhan, kati yo nlaku tenu-tenu kongo ngket dero, sampe dero mate tingkut nipo. ¹⁰Ai nang ka ngemamay diang kesong memelensu, kati yo nlaku tenu-tenu kongo ngket dero, sampe dero pnate koe mlekat maot.¹¹Eka-eka endo sundok kono mitek dero nte sontoh ai tnulis nte mkenop taka yo bolum mbo des, ela mone pnyundok jaman sundok sampe. ¹²Koe ene ise yo san io, se pngakat io turon, ati-ati apa io nang pukan! ¹³Pengkono-pengkono yo kono ikam ene pengkono biasa, yo belo di lengkat se pngelian ulun. Koe Allah stia ai koe ene yo belo di mie ikam snoba lengkat se pngelian kam. Des ikam snoba Io mie ikam boyan baling, koe ene ikam klian nantaiiyo.¹⁴Koe ene, eraibuntung-eraibuntungku yo knosang, kinoliki nyembah uok ouk! ¹⁵Aku bsara epo ikam kati ulun-ulun deo pentau. Knanam kam se ise yo ulek ku! ¹⁶Belo be cawan pngucapan sukur, yo omboniyo taka ngulek sukur, yo doko persekutuan diang daya Kristus? Belo be roti yo tinompotu-tinompotu koe taka ene perseketuan diang kompu Kristus? ¹⁷Koe roti ene doko erai, jadi taka, tontan ko deo, ene erai kompu, koe taka eka kuli bagian lang roti yo erai ene.¹⁸Eti beta-beta bangsa Israel mbo sipat ulun biasa: Belo be dero yo kuman ise yo dnie nte persembahan kuli bagian lang playanan mezbah? ¹⁹Ise yo ptua ku diang pnyurah ene? Se persembahan epo uok-ouk ene ise-ise? ena belo se uok-ouk ene ise-ise?²⁰Makse! Ise yo ptua ku yo ene, persembahan ene persembahan epo roh-roh dat, belo di epo Allah. Ai aku belo kakan, ikam bgabung diang roh-roh dat. ²¹Ikam belo kuli ngisop ngket cangkir Tuhan ai low ngket cangkir roh-roh dat. Ikam belo kuli bagian lang perjamuan Tuhan ai low lang perjamuan roh-roh dat. ²²Ena belo kakan be taka ngati woyu Tuhan? Aso galak memang be taka se Io?²³"Eka ene kate ba." Beta, tapi belo di eka ene keo jodo. "Eka ene kate." Beta, tapi belo di eka ene nte mturon iman. ²⁴Nang ndok erai kongo yo meto untung nte yo se, tapi moko yo tongku ulun meto untung nte ulun yo mak.²⁵Ikam kate kuman eka ise masam yo jnual ela pakot ulak-lekon, belo di koyoh mresa ono koe pngenanam boyat lang kesong. ²⁶Koe: "Dnia diang eka atok yo ene mpun Tuhan." ²⁷Ena ikam nirak nte kuman koe ulun yo belo di percaya, ai irak ene trima kam, okan ka ise yo nugah epo ikam, belo di koyoh mresa koe pngenanam boyat lang kesong.²⁸Tapi ena ulun ngulek epo ikam: "Ene persembahan uok-ouk!" Nang ka ikam kumaniyo, koe io yo ngulek ene epo ikam ai pngenanam boyat lang kesong. ²⁹Yo ptua ku diang pngenanam boyat ene makse pngenanam boyat lang kesong kam se, tapi pngenanam boyat lang kesong ulun mak ene. Bahe keo ulun yo ngulek: "Ise moko kbebas ku arus atur koe pngenanam boyat kesong ulun mak? ³⁰Ena aku ngulek sukur epo okan singkap yo aku lumpat kumaniyo, Ise moko ulun ngesah yo triaw se aku koe okan singkap, yo nte okan singkap ene sundok aku ngendoa sukur?"³¹Aku nuing: Ena ikam kuman ai ena ikam ngisop, ena belo ikam nggawi yo mak, gawi ka eka-eka ene nte kmulia Allah. ³²Nang ikam nampa dat pngenanam lang kesong ulun, ktine epo ulun Yahudi, ktine low ulun Yunani ktine low epo Jmaat Allah. ³³Sama kati aku low bkomer nte msenang eka kesong ulun diang ise ka, belo di nte oki se, tapi nte ulun deo, apa dero kuli slamat.

Chapter 11

¹Sarak ka nau bolum ku, kati aku low nyarak nau bolum Kristus. ²Aku arus muji ikam, koe lang eka ise masam ikam nokon kenop se aku ai turon skongkong epo tutui batuk yo sampe ku epo ikam. ³Tapi aku kakan,apa ikam tau nau umbang endo,yo ene Pengutok ngket tongku bangsong io doko Kristus,pengutok ngket bangbawe io doko bangsong ai Pengutok ngket Kristus io doko Allah. ⁴Tongku bangsong yo bdoa ai bernubuat diang utok btokom,ngina utok iyo.⁵Tapi tongku bangbawe yo bdoa ai nubuat diang utok yo belo btokom,ngina utok iyo, koe io sama kati bang bawe yo notok balo iyo. ⁶Koe ena bangbawe belo kakan nokom utok iyo,jadi arus low io notok balo iyo.Tapi ena nte bangbawe ene nte jadi ngemai,koe balo iyo tnotok ai pnulang,jadi arus io nokom utok iyo.⁷Koe bangsong belo koyoh nokom utok iyo;io cermin gambar ai kemulia Allah.Tapi bangbawe cermin kemulia bangsong.⁸ Koe bangsong belo di ulet ngket bangbawe,tapi bangbawe ulet yo ngket bangsong.⁹Ai bangsong belo di tnampa koe bangbawe,tapi bangbawe tnampa koe bangsong. koe ene, ¹⁰koe ene, bangbawe arus makai tanda kuasa ela utok iyo koe mlekat-mlekat.¹¹Beta ko ktine, lang Tuhan belokeo bangbawe ena belokeo bangsong ai belokeo bangsong ena belokeo bangbawe. ¹²Koe sama kati bangbawe pngulet yo ngket bangsong,ketine low bangsong kinomekus koe bangbawe;ai eka ise masam ulet yo ngket Allah.¹³Soba knanam kam se:Pantas be bangbawe bdoa epo Allah diang utok yo belo btokom? ¹⁴Belo be dnia endo sundok mkelak epo ikam, koe ene hina nte bangsong,ena io keo balo anjang, ¹⁵tapi se hormat nte bangbawe,ena io keo balo anjang?Koe balo dnie epo bangbawe nte jadi penokom.¹⁶ Tapi ena keo ulun kakan nglawan,kain ene low jemaat-jemaat Allah belo keo pnepet yo ketine.¹⁷Lang peraturan-peraturan yo sori endo oli aku belo kuli memuji ikam,koe bkumpul-bkumpul kam belo mekulet yo buen,tapi mekulet yo dat. ¹⁸Koe tla-tla aku kringo, se ena ikam bkumpul jadi jemaat,ikam keo bako tangki,ai nau umbang ene idi olai aku persaya. ¹⁹Koe ela ekang ikam arus keo bako tangki,apa melak nindo ise lelu ikam yo tahan uji.²⁰Ena ikam bkumpul,ikam belo di bkumpul nte kuman perjamuan Tuhan. ²¹Koe ela perjamuan ene tongku ulun kuman ile okan singkap yo se,sampe yo erai kongo siet lau ai yo mak braran. ²²Belo be ikam keo lou blai nte awa kuman ngisop?Ena belo kakan be ikam ngina jemaat Allah ai ngemayi ulun-ulun yo belo keo ise-ise?Ise yo ulek ku epo ikam?Muji ikam?Lang nau umbang endo aku belo muji.²³Koe ise yo sundok tlaju ku epo ikam,sundok trima ku ngket Tuhan,yo ene se Tuhan Yesus, montuk malom des Io snerah,ngalek roti,²⁴ trus sundok ene Io ngulek syukur omboniyo;Io nbis-nbisiyo ai ngulek:"Ndo doko kompu-Ku,yo snerah nte ngkam;joun ka endo nte jadi pkenop se Aku!"²⁵Ketine low io ngalek cawan,sundok kuman,laju ngulek:"Cawan endo yo doko perjanjian bayu yo dimeteraikan koe daya-Ku;joun ka endo,tongku derang ikam ngisop iyo, nte jadi mkenop se Aku!" ²⁶Koe tongku derang ikam kuman roti endo ai ngisop cawan endo,ikam ngabar pengemate Tuhan sampe Io ulet.²⁷Jadi ise-ise ulun diang sara yo belo pantas kuman roti aai ngisop cawan Tuhan,io bdosa epo kompu ai daya tuhan. ²⁸Koe ene moko yo tongku ulun nguji kompu yo se ai bayu sundok ene io kuman roti ai ngisop ngket cawan ene. ²⁹Koe ise-ise ulun yo kuman ai ngisop belo ngangkan se kompu Tuhan,io memekulet hukuman nte io se.³⁰ Koe ene deo ngket ikam yo lome ai kroton,ai belo di trini yo mate.³¹Ena taka nguji kompu taka se,hukuman belo kono taka. ³²Tapi ena taka kuli hukuman ngket Tuhan,taka bnatuk,apa taka belo anta nukum sama-sama diang dnia.³³Koe ene, erai buntung-erai buntung ku,ena ikam bkumpul nte kuman,inte ka erai-erai. ³⁴Ena keo ulun yo siet lau,alo ka io kuman ile mbo lou io,apa ikam nang bkumpul nte nukum. Nau umbang-nau umbang yo mak anta aturku, ena aku ulet.

Chapter 12

¹Tmpo ndo nau umbang pendiye-pendiye Roh. Aku kakan, erai buntung-erai buntung, apa ikam tau kebetaiyo.² Ikam tau, se des ikam aso belo pian tau se Allah, ikam belo mikir se bekoit epo uok ouk yo belo tau besara. ³Koe ene aku kakan nampa ikam persaya, se ndok belo keo erai kongo yo besara koe Roh Allah, kuli ngulek: "selaka beta Yesus!" ai ndok belo keo erai kongo, yo kuli ngangkan: "Yesus ene doko Tuhan", makse ko koe Roh Kudus.⁴Keo bemasam pendiye, tapi Roh erai. ⁵Ai keo bemasam pelayanan, tapi Tuhan erai.⁶ Ai keo bejenis-jenis gawi gata ajaib, tapi Allah yo erai ene lou yo ngenjoun eka-eka ene lang eka-eka ulun.⁷Tapi epo tongku ulun deniye pemekelak ngket Roh nte kepentingan sama-sama. ⁸Koe epo erai kongo Roh miye karunia nte besara diang kepintar, ai epo dero yo mak Roh yo sama miye karunia besara diang pentau.⁹Epo yo erai kongo Roh yo sama miye iman, ai epo yo mak Io miye karunia te mekale. ¹⁰Epo yo erai kongo Roh miye kuasa nte nampa mujizat, ai epo yo mak Io miye karunia nte benubuat, ai epo yo mak nua Io miye karunia nte ngembeda bemasam roh. Epo yo erai kongo Io miye karunia nte besara diang basa roh, ai epo yo mak Io miye karunia nte nakser basa roh ene. ¹¹Tapi eka-eka endo gnawi koe Roh yo erai ai yo sama, yo miye karunia yo pinotoko epo tongku ulun, sama kati yo petua-Iyo.¹²Koe sama kati kompu endo erai ai anggota-anggotaiyo deo, ai eka-eka anggota ene, beta ko deo, tapi erai kompu, ktine lou Kristus. ¹³Koe lang erai Roh eka taka, ktine ulun Yahudi, ktine lou ulun Yunani, ktine batak, ktine lou ulun bebas, sundok benaptis jadi erai kompu ai eka taka deniye isop ngket erai Roh.¹⁴Koe kompu lou belo ngket erai anggota, tapi ngket deo anggota. ¹⁵Ena ka botis ngulek: "Koe aku makse tangan, aku makse anggota kompu", jadi beta be io makse anggota kompu? ¹⁶Ai ena ka telingo ngulek: "Koe aku makse mato, aku makse anggota kompu", jadi beta be io makse anggota kompu? ¹⁷Ena ka mupus kompu ene mato, ise nte nempaning? Ena ka mupus ene telingo, ise nte ngarok?¹⁸Tapi Allah sundok miye epo anggota, masing-masing pinotoko, awa io mbo kompu, kati yo petua-Iyo. ¹⁹Ena ka eka ene erai anggota, mbo mone po kompu? ²⁰Memang keo deo anggota, tapi erai kompu bute.²¹Jadi mato belo kuli ngulek epo tangan: "Aku belo koyoh iko." Ai utok belo kuli ngulek epo botis: "Aku belo koyoh iko." ²²Mokin ube yo anggota-anggota kompu yo nintan paling lome ene yo penerlu beta. ²³Ai epo anggota-anggota kompu yo mbo pengeti taka nte eti tau nte ngemai, taka ngasi ngadoiyo mokin kinonuon ube. Ai epo anggota-anggota taka yo belo di buen nau, taka ngenjni beta-beta. ²⁴Nau umbang ene belo di perlu koe anggota-anggota taka yo buen nau. Allah sundok nyusun kompu taka ktine nau ene, jadi epo anggota-anggota yo belo mulia pinotoko kinonuon.²⁵Apa nang jadi belo bako sengkono lang kompu, tapi apa anggota-anggota yo beda ene bako awat. ²⁶Koe ene ena erai anggota benasa, eka anggota lumpat benasa, ena erai anggota kinonuon, eka anggota lumpat ego. ²⁷Ikam eka ene kompu Kristus ai tongku ikam ene anggotaiyo.²⁸Ai Allah sundok netap tenu-tenu ulun lang Jemaat: yo tla nte rasul, kedua nte nabi, ketolu nte guru. Longon se ene oli deroiyo kuli karunia nte mekeo mujizat, nte mekale, nte ngelayan, nte mimpin, ai nte besara lang basa roh.²⁹Rasul ba, nabi ba , guru ba be dero ene? keo be dero eka kuli karunia nte mkeo mujizat,³⁰ena belo nte mekale, ena belo nte besara lang basa roh, ena belo nte nakser basa roh?³¹Jadi bkomer ka nte kuli karunia-karunia yo paling buen. Ai aku nutuy epo ikan boyan yo buen-buen aso.

Chapter 13

¹Alaw di aku tau bsara diang basa eka-eka ulun ai basa- mlekat, tapi ena aku belo di keo kosang, aku sama kati agong io tino gong-gong ai kati genta ngre nye-nye. ² Alaw di aku keo karunia nte nampa nubuat ai aku tau eka-eka rsia ai aso tau eka -eka pentau pentoan; ai alaw aku keo iman io sempurna nte ngensut tunden, tapi ena aku belo keo kosang sama sekali aku belo keo jodo. ³Ai alaw di aku ngembagi ise masam yo keo mbo aku, ndok sampe mie kompu- tonga ku nte tuna, tapi ena aku belo keo kosang ndok belo keo- idik -idik jodo io nte oki.⁴Kosang ene sabar; kosang-ene yo doko saway kesong; io belo tukang kuwo. Io belo tau nondek io se ai belo di sombong.⁵ Io belo ngenjoun gawi yo belo keo adat ai memekeo io se. Io mba di tuju mara ai mba di ngona sala ulun mak. ⁶ Io mba di ego ena belo adil, tapi koe io beta⁷I ngelim ise masam, persaya epo ise masam, ngarap ise masam, sabar nantay kanam ise masam.⁸Kosang belo tau sundok; nubuat anta abis; basa roh anta brenti; pntau pntoan anta mapos. ⁹Koe taka belo di tau ba ai nubuat taka belo di sempurna. ¹⁰Tapi ena yo sempurna ene ulet, jadi yo belo di sempurna ene anta mapos.¹¹Des aku aso pea, aku bkesah bsurah kati bang pea, san ku kati bang pea, akal ku kati akal bang pea. Tempo ndo des aku sudok jadi tuo, aku ngeloli sipat bang pea ene. ¹²Koe tempo endo taka se kito lang sermin kati umbang nau io aro-aro, tapi nindo taka se anta kito wae sangko wae. Tempo ndo aku tau belo di sempurna, tapi nindo aku anta tau diang sempurna, sama kati aku se tinonoan. ¹³Ktine ka doko toro tolu nau umbang endo, yo ene iman, arapan ai kosang, ai yo lelu ngket ene yo paling olay yo doko kosang.

Chapter 14

¹Sinorapet beta kasih ene ai bkomer ka apa ikam se kuli karunia-karunia roh, yo tla karunia nte bnubuat. ² Ise yo bunyal diang basa roh, belo di bunyal epo ulun, tapi epo Allah. Koe ndok belo erai kongo ulun yo unong basa iyo; koe roh iyo ngulek nau umbang yo melim. ³Tapi ise yo bnubuat, iyo bunyal epo ulun, iyo nengkuat, matuk ai nyempae. ⁴Ise yo bunyal diang basa roh, iyo nengkuat yo se, tapi ise yo bnubuat, iyo nengkuat jemaat.⁵Aku gawal, apa ikam eka-eka bunyal diang basa roh, tapi lengkat se ene, apa ikam bnubuat. Koe ulun yo bnubuat keo uman ube se ulun yo bunyal diang basa roh, yo penting ena ulun ene se low kuli ngulek rti iyo, apa jmaat dapet btengkuat.⁶Jadi, eraibuntung-eraibuntung, ena aku ulet epo ikam ai bunyal diang basa roh, ise jodoiyo ene nte ngkam, ena aku belo nyampe epo ikam psan Allah ena belo pentau enabelo nubuat enabelo tutuy batuk?⁷Sama nau umbang yo diang kakas-kakas yo belo keo kesong, tapi yo keo oyon, kati suling ai kecapi-ketimbe ulun kuli tau legu ise yo kinomain koe suling ai kecapi, ena keduo iyo belo nembaling oyon yo beda? ⁸Ktine low, ena trompet belo di nembaling oyon yo buen, ise yo braduh nte perang? ⁹ Ktine low ka doko ikam yo bunyal diang basa roh: ena ikam belo makai basa yo jelas, ktimbe ulun kuli paham ise pmensara ko? Kesah ko ene belo keo otang pmensara ko ene oit riut tingen!¹⁰Keo deo-tenu ka kedeo-bmasam basa mbo dnia; beta ko ktnie ndok belo erai ngket basa ene yo keo oyon yo belo keo rti. ¹¹Tapi ena aku belo di tau rti basa ene, aku jadi ulun nyumba nte io yo makaiiyo ai io ulun nyumba nte oki.¹²Ktine low diang ikam: ikam memang bkomer nte kuli karunia-karunia Roh, tapi lengkat se ene mokoiyo ikam bkomer makaiiyo te nengkuat Jmaat.¹³Koe ene ise-ise yo bunyal diang basa roh, io arus bdoa, apa epo iyo dnie low karunia nte ngulek rtiiyo. ¹⁴ Koe ena aku bdoa diang basa roh, rohku bute yo bdoa, tapi akal ku belo dilumpat bdoa.¹⁵Jadi, ise yo arus gawi ku? aku bdoa diang roh ku, tapi aku bdoa low diang akal ku; aku blegu ai muji diang rohku, tapi aku blegu ai muji low diang akalku. ¹⁶Koe, ena iko ngulek sukur diang roh ko tingen, ktimbe ulun yo belo kuli karunia ene yo keo mbo mne nempaning kuli ngulek "amin" nte ulek sukur ko ene? Mba be io belo tau ise yo ulek ko.¹⁷Koe beta ko pmensara sukur ko ene buen beta, tapi ulun yo mak belo di betengkuat koe iyo. ¹⁸Aku ngulek sukur epo Allah, se aku bunyal diang basa roh lengkat se eka ikam. ¹⁹Tapi ena lang kumpulan jmaat aku gawal ube ngulek limo buku pmensara yo ulun kuli paham nte matuk ulun yo mak low, se bribu-ribu buku pmensara diang basa roh.²⁰Erai buntung-erai buntung, nang ka sama kati bang pea lang akal kam. Jadi ka bang pea lang akal dat, tapi ulun tuo lang akalkam!²¹Lang aturan Torat keo tnulis: "Koe ulun-ulun yo keo mpun basa yo mak ai koe bowa ulun-ulun nyumba Aku anta bunyal epo bangsa endo, beta ko ktine dero belo di anta nempaning nte Oki, firman Tuhan."²²Koe ene karunia basa roh ene tanda, belo di nte ulun yo keo iman, tapi nte ulun yo belo keo iman; tapi karunia nte bnubuat ene tanda, makse nte ulun yo belo keo iman, tapi nte ulun yo keo iman. ²³Jadi, ena eka jmaat bkumpul sama-sama ai tongku kongo ulun bunyal diang basa roh, laju sumba ka doko ulun baling ai ulun-ulun yo belo keo iman, belo be dero ngulek, se ikam kuto?²⁴Tapi ena eka bnubuat, laju sumba ulun yo belo keo iman ai ulun bayu, io anta jadi persaya koe eka ene ai kono presa koe eka-eka ene; ²⁵eka-eka yo melim yo keo lang kesong iyo anta jadi tinonoan, sampe io anta sujud nyembah Allah ai ngaku: "Beta-beta, Allah keo ela ekang ikam."²⁶Jadi ktimbe tempo ndo, erai buntung-erai buntung? Ena des ikam bkumpul, mokoiyo tongku kongo ulun mie ise-ise: yo erai mazmur, yo mak tutuy batuk, ena belo psan Allah, ena belo karunia basa roh ena belo karunia nte ngulek rti basa roh, tapi eka-eka ene arus pnakai nte nengkuat.²⁷Ena keo yo bunyal-bunyal diang basa roh, koe ka duo kongo ena belo paling deo tolu kongo ulun, sengkelang, ai arus keo yo mak nte ngulek rti iyo.²⁸Ena belo keo ulun yo kuli ngulek rti iyo, mokoiyo dero suni ka lang kumlulan jmaat ai pulun kate bunyal epo io se ai epo Allah.²⁹Nau umbang nabi-nabi - buen iyo duo ena belo tolu kongo ngket dero yo bsara ai yo mak ngenanam ise yo ulek dero.³⁰Ena keo ulun yo mak yo tunge ela mne kuli psan, jadi yo tla ene arus suni.³¹Koe eka ikam kate bnubuat sengkelang, sampe ka ikam kuli ngnau ai kuli pengklian.³²Karunia nabi tunduk epo nabi-nabi. ³³ Koe Allah belo dikakan yo kacau, tapi yo damai sejahtera.³⁴Sama kati lang eka Jmaat ulun-ulun kudus, bangbawe-bawe arus suni lang kumpulan-kumpulan Jmaat. Koe dero belo disnie nte bunyal. Dero arus tunduk, kati yo nulek low koe aturan Torat.³⁵Ena dero kakan tau ise-ise, alo ka dero ngunti ene epo songiyo ela low. Koe belo snaron nte bawe ena bunyal lang kumpulan Jmaat.³⁶Ena belo keo be firman Allah mulai ngket iko? Ena belo epo iko tingen be firman ene sundok ulet?³⁷Ena keo ulun saniyo se io ene nabi ena belo ulun yo kuli karunia rohani, iyo arus knop, se ise-ise yo ulekku epo ikam ene prenta Tuhan.³⁸Tapi ena io belo di nrimaiyo, nang kam trima iyo.³⁹Koe ene, eraibuntung-erai buntungku, komer kam beta nte kuli karunia bnubuat ai nang nusan ulun yo bsara diang basa roh.⁴⁰Tapi eka-eka ene arus gnawi diang snaron ai sengkono diang aturan.

Chapter 15

¹Ai tempondo aku kakan mknop ikam mandi mokong umbang Injil ngket Allah yo snampe bune epo ikam. Ikam nrima iyo ai beta-beta prcaya epo Kristus koe Injil ene. ²Ena ikam makai beta-beta epo ise yo sundok ulek ku ene, Injil ene doko yo nte nylamat ikam; tapi belo low ka ena ikam prcaya tingen belo di diang paham beta-beta.³Ise yo sundok sampe ku diang ikam ene umbang yo sundok trima ku low. Yo pnting kati yo sundok keo tnulis lang Alkitab, aku ngulek epo ikam se Kristus mate koe dosa-dosa taka, ⁴se Io nlowong, tapi likas ene pinosuli nua mbo olo ktolu. Ene low tnulis lang Alkitab.⁵Aku mere low epo ikam se Kristus yo nyuli nua ene mmkelak kompu tonga-Iyo epo Petrus, ai epo duo blas rasul. ⁶Sundok ene Io mmkelak kompu tonga-Iyo rndu mbo erai awa epo sisa se limo jatus kongo ulun. Deo yo aso bolum sampe tempondo, pulun tenu-tenu kongo tingen yo sundok mate. ⁷Sundok ene Yesus mmkelak kompu tonga-Iyo low epo Yakobus ai oli epo eka rasul.⁸Pngeka beta Io mmkelak kompu tonga-Iyo epo aku low. Sama kati epo pea yo kinomekus belo pian des nte kinomekus. ⁹Koe aku ene rasul Tuhan yo paling gramas. Aku belo snaron bnomba rasul, koe aku sundok ngurow ngsa jmaat Allah.¹⁰Tapi koe Kasih Karunia Allah aku kate jadi umbang nau ku tempondo. Belo se prsuma Allah ngampun aku. Mokin ko aku ube yo bgawi tumok tingen se eka rasul yo mak. Tapi ene sbeta iyo makse ngket komer ku, Ene leka tulan Allah yo nengkosang aku ai ngawat bgawi diang aku. ¹¹Jadi, ngket ise ka ikam nrima Injil ene, ngket aku be, ngket rasul-rasul yo mak ene belo di jadi soal. Yo pnting kain nyampe Injil ene ai ikam prcaya.¹²Jadi pnyampe kain ene se Kristus sundok nyuli nua ngket mate, ise moko keo ngket ikam yo ngulek se ulun mate belo anta nyuli nua? ¹³Ena beta ulun mate belo anta pinosuli nua, ene sama ka low Kristus belo anta nyuli nua ngket mate. ¹⁴Ai ena ka Kristus belo nyuli nua ngket mate, moko ene belo beta keo jodo pnyampe ngket kain ai belo beta keo jodo low ikam prcaya.¹⁵Lngkat se ene, Kati ungka kain yo nungka nampa kesah kro nau umbang Allah, Koe kain ngesah se Allah sundok msuli nua Kristus ngket mate, moko ena ngaya kati mbo pntau kam ene Allah belo keo msuli ulun mate. ¹⁶Keo ena beta ulun mate belo pinosuli nua, ktine low Yesus belo pinosuli nua ngket Io mate. ¹⁷Ai ena ka Kristus belo pinosuli nua, umbang iman kam ene belo keo jodo, ikam aso bolum diang dosa ai belo keo arapan ise-ise.¹⁸Ene arti yo ulun-ulun yo sundok mate lang Kristus belo low ka di keo arapan. ¹⁹Ena ka taka pulun nte kola bolum mbo dnia endo tingen keo arapan epo Kristus, belo keo makse taka ulun paling sial ngket eka ulun.²⁰Tapi yo beta ene ktindo, Kristus sundok pinosuli ngket ekang ulun mate, ene doko nte memenesa se ulun mate ene anta pinosuli nua. ²¹Koe sama kati ulun tau mate ene koe leka gawi erai kongo ulun, ktine lou ulun tau nyuli ngket mate jadi ngket erai kongo ulun.²²Koe sama kati umbang eka ulun jadi tau mate lang bgabung diang Adam, ktine low ulun jadi dapet tinombolum nua lang bgabung diang Kristus. ²³Tapi tongku ulun anta kono giliran nte pinosuli; Kristus nte yo ono tingen, sundok ene dero yo sundok jadi mpun-Iyo des jman pngulet-Iyo.²⁴Sundok ene sampe ka mbo pnyundok iyo, yo ene montuk anta Io nyrah Krajaan epo Allah Bapa, sundok Io mkabis eka pmrenta, eka roh yo pun kuasa ai eka roh yo mpun pnggalak mbo dnia. ²⁵Koe Io arus jadi Raja sampe Allah mayak eka bali-Iyo ela iwat botis-Iyo. ²⁶Bali yo sori tingen nte Io pkalah yo ene pngnate.²⁷Lang Alkitab tnulis ktindo, "Allah sundok nampa ise ka eka ngaya koe kalah epo-Iyo." Tnoan ka se yo nulek "ise ka" ene Allah se belo disumba lang reken, yo nampa ise ka ene jadi ngaya koe kalah epo Kristus. ²⁸Tapi ena sundok eka ene pnayak iwat Kristus, sundok ene Kristus se anta mayak Io-se ela iwat kuasa Allah yo sundok mayak eka ene epo iwat kuasa Kristus, apa Allah jadi ba lang ise masam.²⁹Ena belo ktine, ise jodo iyo gawi ulun yo bnaptis nte ulun mate? Ena ulun mate belo anta pinosuli, ise moko dero kakan bnaptis nte ulun-ulun yo sundok mate? ³⁰Ai ktine low kain, nte ise kain kakan dor ngadap bahaya tongku molo malom?³¹Erai buntung mandi mokong! Tongku olo aku salo adap diang maut. Koe aku buen san kito ikam lang Yesus Kristus,Tuhan taka, aku ngulek se otang endo memang beta. ³²Ena ka koe asak pngnanam ku tingen, ise jodo yo oki? Gawi tau nte ngelian, yo ka nglawan korik tau mopak ulun mbo Efesus. Ena ulun mate belo pinosuli, moko ene "Ale taka kuman nyingkap, koe manin taka mate low ka".³³Nang ikam lumpat tang, ngangon diang ulun yo tuju gawi triaw tau nte kompit nampa ikam lumpat gawi triaw. ³⁴Kingat-kingat ikam ai nang nampa dosa oli. Ikam arus tau mai, koe keo ngket ikam aso yo belo pian tau se-Allah.³⁵Tapi bahe keo yo rkunti, "Ktimbe nau ulun mate pinosuli nua? Ai diang kompu tonga ise dero kate bolum nua?" ³⁶Ene unti bungang beta! Ena ikam ngulo bigi epo lang tana, bigi ene belo anta moti ena bigi ene belo mate ile.³⁷Yo ulo kam ene makse eka erai tonga diang lai pnykulo yo kakan nulo ene, tapi bigi tingen, kati panan bigi gandong ena belo bigi-bigi yo mak. ³⁸Tapi Allah se yo memekotang nau pnjadi pnykulo ene kati yo ptua-Iyo, Makse-makse jenis bigi makse-makse low nau pnjadi iyo. ³⁹Belo di eka isi upak ene sama, isi upak ulun makse se umbang isi upak korik kotok, makse nua isi upak mpulu, ai makse low umbang isi upak esa.⁴⁰Keo umbang kompu mbo sorga ai keo umbang kompu mbo dnia, tapi kmulia kompu mbo sorga makse se umbang kmulia kompu mbo dnia. ⁴¹Nau pa mato olo makse se nau pa bulan, ai nau pa bulan makse se nau pa bintong-bintong, ai nau pa bintong yo erai makse diang nau pa bintong yo mak.⁴²Ktine low umbang iyo umbang pnyuli ulun mate. Kompu yo nlowong ene kompu yo tau boto, tapi kompu yo pinosuli nua ene kompu yo belo tau rusak. ⁴³Des kompu ene nlowong, kompu ene triaw ai belo mana, tapi des io tinombolum nua, io ene kompu yo buen ai belo di tau boto. ⁴⁴Des nlowong kompu ene kompu ngket dnia, tapi sundok tinombolum nua, kompu ene kompu yo dnie ngket roh Allah. Ena keo kompu yo ngket dnia, keo low kompu yo ngket Allah⁴⁵Lang Alkitab keo tnulis ktindo, "Ulun yo tla tingen, yo ene Adam tnampa jadi bolum," Tapi Adam yo sori ene Roh yo nte mie bolum kden. ⁴⁶Allah nampa yo ngket dnia ile, bayu yo ngket sorga, belo di sorga ile bayu dnia.⁴⁷Adam yo tla tnampa ngket tana, tapi Adam yo kduo ulet ngket sorga. ⁴⁸Ulun-ulun mbo dnia endo ene kati Adam yo tla, yo tnampa ngket tana, tapi ulun-ulun sorga ene sama kati Io yo ulet ngket sorga. ⁴⁹Yo ka kati taka tempondo ene sama kati nau Adam yo tnampa ngket tana, ktine low anta taka jadi kati nau Io yo ngket sorga ene.⁵⁰Erai buntung - erai buntung endo yo kakan ulek ku epo ikam, kompu yo jnadi ngket daya ai isi belo kuli sumba lang Krajaan Allah ai kompu yo tau mate belo anta tau jadi kompu yo kden. ⁵¹Sbeta yo aku mmekelak epo ikam umbang yo melim: taka belo di anta mate eka, tapi taka eka anta nensut umbang.⁵²Umbang ene kolan-kolan ekang mato skitop des jman oyon tmburi yo sori tingen. Koe des jman dingo oyon tmburi ene, ulun-ulun mate anta pinosuli nua diang kompu yo belo tau mate, ai taka eka-eka anta nensut umbang. ⁵³Kompu taka yo tau mate endo arus gnanti diang kompu yo belo tau mate, ai kompu yo ngket dnia arus gnanti diang kompu yo ngket sorga.⁵⁴Ena kompu yo tau mate sundok gnanti diang kompu yo belo tau mate, ai kompu yo ngket dnia sundok gnanti diang kompu yo ngket sorga, gnnap ka doko oli pirman Tuhan yo tnulis: "Maot sundok mapos lang pngkuret. ⁵⁵O maut mombe pngkuret ko? O maut mombe singot ko?"⁵⁶Singot maut yo doko dosa, ai kuasa dosa yo ene aturan torat. ⁵⁷Tapi sukur epo Allah, yo sundok mie epo taka pngkuret tete Yesus Kristus, Tuhan taka.⁵⁸Koe ene doko, eraibuntung-eraibuntung yo tngkosang ku, moko yo ikam arus tetap prcaya epo Yesus ai nang kerong-kerong. Bgawi ka terus diang moyoh nte Tuhan. Koe ikam tau se ise ka yo gawi kam nte tuhan pasti keo jodo.

Chapter 16

¹Nau umbang ngumpul sen nte ulun-ulun kudus, moko io ikam nggawi sngkono diang tutui-tutui yo bieku epo Jmaat-jmaat mbo Galatia. ²Des olo tela ngket tongku minggu moko io tongku ikam sengkono diang ise yo pengkuli kam nyeing ise-ise ai ngona io mbo lou, apa nang ngumpul ene bayu gnawi, ena aku ulet.³Des sundok aku ulet, aku anta nyuyu ulun-ulun, yo san kam sengkono, diang surat epo Yerusalem nte moit pendie kam.⁴Ena memang belo kate belo, se aku lou brangkat, jadi dero anta brangkat sama-sama diang aku.⁵Aku anta ulet epo ikam, des sundok aku nglalo Makedonia, koe aku anta nglalo Makedonia.⁶Ai mbo Korintus bahe aku anta nongos tenu-tenu kola iyo diang ikam ena belo bahe aku anta nongos kola musim roni, sampe ikam kuli ngawat aku nte nrus ju langku.⁷Koe tempondo aku belo kakan kito ikam ile-ile bute. Aku arap kuli olah nongos diang ikam, ena sengkono mbo Tuhan.⁸Tapi aku anta nongos mbo Epesus sampe olo raya Pentakosta,⁹koe mbo mndo deo boyan nte oki nte nggawi gawi gata yo olai ai penting, betako keo deo yo nglawan.¹⁰Ena Timotius ulet epo ikam, bkomerka apa io keo mbo ekang ikam diang belo di takut, koe io nggawi gawi gata Tuhan, sama kati aku.¹¹Jadi, nangka keo ulun yo nyapa io! Tapi awatka io, apa io nerus ju lang diang slamat, apa io ulet nua epo aku, koe aku mbo mndo minte pngulet iyo sama-sama diang erai buntung-erai buntung yo mak.¹²Nau umbang erai buntung Apolos: sundok bjuli-juli aku nyemuyu iyo nte sama-sama diang erai buntung-erai buntung io mak nuntun ikam, tapi io sama sekali belo kakan ulet tempondo. Ena keo des io buen anta, io anta ulet.¹³Jaga-jaga! Akatka diang turon lang iman! brumbangka kati song! Ai dor galak!¹⁴Jnounka eka gawi gata kam lang kasih!¹⁵Keo aso pninduku epo ikam, erai buntung-erai buntung. Ikam tau, se Stefanus ai kluarga iyo ene doko ulun-ulun yo tela btobat mbo Akhaya, ai se dero sundok nyerah kompu tonga dero epo pelayanan ulun-ulun kudus.¹⁶Koe ene patoka ulun-ulun yo ktine ai tongku ulun yo lumpat bgawi diang poruk pgel.¹⁷Aku ego koe pngulet Stefanus, Fortunatus ai Akhaikus, koe dero menggenap ise yo aso kurang mbo ikam; ¹⁸koe dero mroni kanam rohku ai roh kam. Tengkuen ka ulun-ulun yo ktine!¹⁹Salam epo ikam ngket jmaat-jmaat mbo Asia Kecil. Akwila, Priskila ai jmaat mbo lou dero nyampe ruai ruaw salam epo ikam.²⁰Salam epo ikam ngket erai buntung erai buntung eka-eka. Sampe ka salam epo erai-erai diang arok olam kudus.²¹Diang kayang ku se aku nules endo: Salam ngket Paulus.²²Ise yo belo kosang se Tuhan, io terkutuk. Maranata!²³Kasih karunia Tuhan Yesus diang ikam.²⁴Kosang ku diang ikam eka-eka Kristus Yesus.

2 Corinthians

Chapter 1

¹Ngket Paulus, yo koe ptua Allah jadi Rasul Kristus Yesus, ai ngket Timotius erai buntung taka, epo jmaat Allah mbo Korintus diang eka-eka ulun kudus mbo mupus Akhaya. ²Kasih karunia ai damai sjahtra ngket Allah, Bapa taka, ai ngket Tuhan Yesus Kristus diang ikam.³Eka puji nte Allah, Bapa Tuhan taka Yesus Kristus, Bapa yo buen kesong ai Allah pngulet eka pnyempae, ⁴yo nyempae kain lang eka-eka kbenasa kain, sampe kain klian nyempae dero, yo keo lang bemasam kbenasa diang pnyempae yo trima kain se ngket Allah.⁵Koe sama kati kain kuli bagian roa ogot lang kesesa Kristus, ktine lou koe Kristus kain nerima penyempae yo meroa ogot. ⁶Ena kain benasa, nau umbang ene jadi penyempae ai selamat nte ngkam; ena kain sinompae jadi nau umbang ene doko nte penyempae nte ngkam, apa ikam kuli kegalak nte doloh nantai kanam kesesa yo sama kati yo kono kain low. ⁷Ai arapan kain se ikam ene turon, koe kain tau, se sama kati ikam lumpat ngalek bagian lang kebenasa kain, ikam lou lumpat ngalek bagian lang penyempae kain.⁸Koe pengkakan kain, erai buntung-erai buntung, apa ikam tau ksesa yo kono kain mbo Asia Kecil. Pmenasa kanam bolum yo kono kain ene olay beta ai boyat beta, sampe kain sundok eka akal low diang bolum kain. Kain kiso, ungka-ungka kain sundok ukum pate. ⁹Tapi nau umbang ene ktine, apa kain nang persaya epo kain se, tapi pulun epo Allah yo nembolum ulun-ulun mate. ¹⁰Ngket pngenate yo ngeri beta Io sundok ai anta nylamat kain: Epo-Iyo kain mayak arapan kain, se Io anta nylamat kain nua,¹¹Koe ikam low lumpat ngawat ngendoa kain, apa deo ulun ngulek sukur nte karunia yo kuli kain koe deo doa dero nte kain.¹²Endo doko yo tondek kain, yo ene se oyon lang kesong kain mie pmensara epo kain, se bolum kain mbo dnia endo, toko-iyo lang ubungan kain diang ikam, kono atur kesong buen ai brese ngket Allah makse koe kpintar ngket dnia, tapi diang pngelian kasih karunia Allah. ¹³Koe kain pulun nulis epo ikam yo dapet baca ai paham kam. Ai aku arap, mudah-mudahan ikam anta paham beta, ¹⁴kati yo sundok ikam paham tenga ngket kain, yo doko se montuk olo Tuhan Yesus ikam keo nte tondek koe kain tapi kain low keo nte tondek koe ikam.¹⁵Diang Kyakinan endo aku pini ngrencana nte nuntun ikam bune, apa ikam kate kuli kasih karunia nte kduo derang iyo. ¹⁶Sundok ene aku kakan nrus ju lang ku epo Makedonia, laju ngket Makedonia mulik nua epo ikam, apa ikam ngawat aku lang ju lang ku epo Yudea.¹⁷Jadi, keo be aku nglaku yo asal dio lang ngrensana nau umbang endo? Ktine low keo be aku nampa rencana ku ene kati pengkakan ku se, sampe mbo aku rendu keo "Oo" ai "Belo"? ¹⁸Koe Allah yo stia, janji kain epo ikam belo di rendu "Oo" ai "Belo".¹⁹Koe Yesus Kristus, Pea Allah, yo sundok sampe kain mbo ekang ikam, yo ene koe ku ai koe Silwanus ai Timotius, makse ka 'Oo" ai 'Belo", Tapi mokin ube mbo lang Io pulun keo"Oo". ²⁰Koe Kristus ene "Oo' nte eka janji Allah. Koe ene ka doko koe Io taka ngulek "Amin" nte ngemulia Allah.²¹Koe Io yo sundok mturon kain sama-sama diang ikam mbo lang Kristus, ene doko Allah yo sundok mngurapi, ²²ngemetrai tanda mpun-Iyo nte taka ai yo mie Roh Kudus mbo lang kesong taka nte persekot ngket eka-eka yo sundok sinodia nte taka.²³Tapi aku momba Allah nte saksiku - Io tau se aku -, se koe ene aku belo di ulet epo Korintus yo doko nte nyayang ikam. ²⁴Makse koe kain kakan mrenta ise yo arus percaya kam, koe ikam akat turon lang iman kam. Mokin ube, kain kakan lumpat bgawi nte pngego kam.

Chapter 2

¹Aku sundok mutus mbo lang kesongku, se aku belo anta ulet nua epo ikam diang susah. ²Koe, ena aku nyusah kesong kam, ise oli yo kuli nampa aku jadi ego ena makse io yo susah koe aku.³Ai koe ene doko jodo surat ku endo, yoene apa ena aku ulet, nang aku susah koe dero, yo arus nampa aku jadi ego. Koe aku persaya nau umbang ikam eka-eka, se pengego ku ene doko low pengego kam. ⁴Aku nulis epo ikam diang pengenanam yo belo kturoh ai solot ai diang nyorak deo olu mato, belo di apa ikam kesong nyoru, tapi apa ikam tau bol olai yo kosang ku epo ikam eka-eka.⁵Tapi ena keo ulun yo nampa otang nte mesiet kesong, jadi makse kesong ku yo psietiyo, tapi kesong kam eka-eka, ena belo se belo-belo iyo - apa nang aku mekolai balo -, kesong tenu-tenu kongo ulun ngket ikam. ⁶Nte ulun yo ketine sundok ka puli kae ko deo bes ngket ikam, ⁷ sampe ikam mokin ube yo arus ngampun ai nyempae io, apa io nang mate koe siet kesong balo.⁸Koe ene aku nasehat ikam, apa ikam beta-beta nengkosang io. ⁹Koe ene ube doko jodo yo aku nulis surat epo ikam, yoene nte nguji ikam, patoh be ikam lang ise masam.¹⁰Koe ise-ise ulun yo ampun kam pensalaiyo, aku ngampuniyo low. Koe ena aku ngampun, -ena ka keo yo arus ampun ku -, jadi nau umbang ene gawi ku koe ikam la onon Kristus, ¹¹apa Iblis nang kuli kuret ngket taka, koe taka tau ise petuaiyo.¹²Des aku sampe mbo Troas nte nyampe Injil Kristus, aku ruku, se Tuhan sundok ngengau boyan nte gawi gata mbo lane. ¹³Tapi kesongku belo keturoh, koe aku belo mangko ruku erai buntungku Titus. Koe ene aku sabi ai bju epo Makedonia.¹⁴Tapi syukur nte Allah, yo lang Kristus dor moit kain mbo boyan pengkuret-Iyo. Diang tete' kain Io mewet kewo buen pentau se Io mbo mone-mone. ¹⁵Koe nte Allah kain ene kewo yo buen ngket Kristus mbo ekang dero yo snelamat ai ekang dero yo belo slamat.¹⁶Nte yo sori tingen kain ene kewo pengenate yo ngempate ai nte yo tla kewo penyembolum yo nembolum. Tapi ise yo kelian nggawi tugas yo ketine? ¹⁷Koe kain belo sama diang deo ulun yo mak yo meto asil ngket Firman Allah. Mokin ube lang Kristus kain besara kati mbo nauiyo diang petua-petua lio ngket prenta Allah ai mbo onon-Iyo.

Chapter 3

¹Keo be kain nyemula nua nondek kain se? Perlu be kain kati ulun-ulun yo mak mkelak surat pujian epo ikam ai ngket ikam?²Ikam ene doko surat pujian kain yo btulis lang kesong kain ai yo tnoan ai dapet baca eka ulun. ³Koe sundok melak, se ikam ene doko surat Kristus, yo tnulis koe pelayanan kain, tnulis belo di diang tinta, tapi diang Roh ngket Allah yo bolum, mba di mbo kpeng batu, tapi mbo lang kesong ulun.⁴Ktine ka doko kekolai persaya kain epo Allah koe Kristus.⁵Diang bolum kain se kain belo di keo penjapa nte bsekaku ise-ise, ungka-ungka ene gawi kain se; belo, pngelian kain ene doko gawi gata Allah. ⁶Io ka doko yo nampa kain low klian jadi playan-playan ngket perjanjian yo bayu, yo belo di ngket aturan yo btulis, tapi ngket Roh, koe aturan yo btulis ene moit mate, tapi Roh mie bolum.⁷Playanan yo moit nte mate tnulis sinoruring mbo kpeng-kpeng batu. Beta ko ktine kmulia Allah diangiyo des io dnie.Koe beta ko ludo oli, pa wae Musa trang beta, sampe mato ulun-ulun Israel belo klian meti iyo. Ena playanan ene ulet diang kmulia ktine⁸aso da-da oli kolai iyo kmulia yo diang playanan Roh!⁹Koe, ena playanan yo moit nte nukum ene mulia, da-da aso pawak mulia oli playanan yo moit yo sala jadi kono. ¹⁰Sebeta iyo ise yo bai bareh san taka mulia, ena pinorawet diang kmulia yo ngombo se eka ise masam endo, ndok belo omur keo arti. ¹¹Koe, ena yo tau ludo ene nlumpat diang kmulia, nyait da aso oli yo belo di tau ludo ene nlumpat diang kmulia.¹²Koe kain keo arapan yo ktine, ene moko kain nggawi iyo diang bol pngeronu, ¹³belo di kati Musa, yo nokom wae iyo, apa mato ulun-ulun Israel nang kito pngemapos pa yo erai desung tingen ene.¹⁴Tapi akal dero sundok jadi batal, koe sampe ndok olo ndo pnokom ene aso nokon nokom dero, ena dero ngembaca perjanjian ono ene belo di bebekelak, koe pulun Kristus bute yo kuli mkelak iyo.¹⁵Turai beta ndok olo ndo, tongku des dero ngembaca kitab Musa, keo pnokom yo nokom kesong dero. ¹⁶Tapi ena kesong ulun ene mulik epo tadah Tuhan, pnokom ene nalek ngket iyo.¹⁷Koe Tuhan ene Roh; ai mbo mone keo Roh Allah, mbo mne keo kbebasan.¹⁸Ai eka taka jadi mkelak nau kmulia Tuhan diang wae belo di btokom. Ai koe kmulia ene pngulet iyo ngket Tuhan yo ene doko Roh, ene moko taka nensut jadi kerai nau diang gambar-Iyo, lang kmulia yo olai se olai.

Chapter 4

¹Koe ksawai Allah kain sundok nrima tugas endo. Koe ene kain belo di tawai ruang.²Tapi kain ngidar eka gawi lang melim yo ngmai; kain mba di bgawi diang dat kno ai belo nampa-nampa firman Allah. Mokin ube kain mkelak yo kono ai diang ktine kain nyrah kompu tonga kain nte timbang knanam koe eka ulun ela onon Allah.³Ena Injil yo sampe kain ene aso btokom low, ene io btokom nte dero, yo anta mate,⁴yo doko ulun-ulun yo belo persaya, yo akal-iyo sundok tinomposa koe ilah jaman endo, sampe dero belo kito pa Injil nau umbang kmulia Kristus, yo ene doko gambar Allah.⁵Koe makse kompu tonga kain yo sampe kain, tapi Yesus Kristus ene Tuhan, ai kain endo jadi batak kam koe ptua Yesus. ⁶Koe Allah yo sundok ngulek : "Ngket lang seom anta nyoret pa!", Io low yo nampa pa-Iyo keo wala mbo lang kesong taka, apa taka kuli pa ngket pntau nau umbang kmulia Allah yo melak mbo wae Kristus.⁷Tapi pngkeo endo mpun kain lang tpayan tana pulut, apa melak, se kuasa yo ruakruaw ene ulet ngket Allah, belo di ngket kain se.⁸Lang eka ise masam kain pinotunjol, tapi belo di sengkatel; kain eka akal, tapi aso keo arapan; ⁹kain kono kurow ksa, tapi belo di dnikah ba-ba, kain tnimpa, tapi dor uat nua. ¹⁰Kain majak moit pngemate Kristus lang kompu tonga kain, apa pnyembolum Yesus low jadi melak lang kompu tonga kain.¹¹Koe kain, yo aso bolum endo, trus snrah epo maot koe Yesus, apa bolum Yesus low jadi melak lang kompu kain yo tau mate endo.¹²Koe ktine doko maot bgawi mbo lang kompu tonga kain ai bolum bgawi mbo lang ikam.¹³Tapi koe kain keo roh iman yo sama, kati keo tnulis: "Aku persaya, koe ene aku bsara", jadi kain low persaya, ai koe ene kain bsara low.¹⁴Koe kain tau, se Io, yo sundok msuli Tuhan Yesus, anta msuli kain low sama-sama diang Yesus. Ai Io anta moit kain sama-sama diang ikam epo Io. ¹⁵Koe eka ene jadi koe ikam, apa kasih karunia, yo mokin olai se olai koe diang mokin deo se deo ulun yo jadi persaya, koe ene jadi mroa se mroa nulek sukur nte kmulia Allah.¹⁶Koe ene kain belo di wawai pngnanam, tapi beta ko ulun yo melak ngket baling kain susut se susut, tapi ulun lang kesong kain tinombayu dor tongku olo.¹⁷Koe kbnasa mean yo tempo ndo endo, nampa nte kain kmulia kden yo pawak lngkat se eka ise masam, pawak olai se kbnasa kain. ¹⁸Koe kain belo di meti yo melak, tapi yo belo di melak, koe yo melak ene ile-ile bute, tapi yo belo di melak ene yo kden.

Chapter 5

¹Koe kain tau, se ena kemah awa taka nongos mbo denia ene kenokas, Allah sundok nyedia awa nongos mbo sorga nte taka, awa nongos yo kden, yo belo tampa ulun. ²Kola taka mbo lang kemah ene, taka ngeluh, koe taka ngeno beta nongos mbo awa lang sorga ombon awa taka tmpondo endo,³ koe diang ktine taka sepakai ai belo di denapet belai belanyang.⁴Koe kola aso nongos mbo lang kemah endo, taka ngeluh koe keboyatiyo beban bolum, koe taka kakan makai diris laung bayu tapi belo ngosu yo usang, apa yo tau mate ene betokom koe yo bolum.⁵Tapi Allah doko ube yo ngeraduh taka nte nau umbang ene ai yo miye Roh, epo taka nte ngenjami eka ise masam yo sundok senedia nte taka.⁶Jadi koe ene dor meturon kesong kain, walau kain kingat, se kola kain nongos lang kompu endo, kain aso oroh ngket Tuhan,⁷ -koe bolum kain endo ene bolum koe leka persaya belo di leka koe kito- ⁸tapi kesong kain turon, ai da kegawal kain wensut ngket kompu endo nte ngawa mbo Tuhan.⁹Koe ene lou kain bkomer, mbo kain ngawa lang kompu endo, ktine lou kain ngawa balong se kompu endo, apa kain sengkono epo-Iyo. ¹⁰Koe kain eka arus ngadap takhta meja ijaw Kristus, apa tongku ulun kuli ise yo senaron trimaiyo, sengkono diang gawi gataiyo lang bolumiyo endo, buen be triaw be.¹¹Kain tau ise rtiiyo takut se Tuhan, koe ene kain bkomer nampa ulun jadi persaya. Mbo Allah kesong kain melak beta-beta ai aku arap kesong kain melak lou ktine nte ngkam timbang knanam. ¹²Diang endo kain belo bkomer muji-muji kain se nua epo ikam, tapi kain kakan miye boyan epo ikam nte nondek kain, apa ikam kuli ngadap ulun-ulun yo nondek koe nau umbang-umbang yo melak ai makse umbang ngket lang kesong.¹³ Ena ulun-ulun ngontus kain kuto, belo di moko mbe! koe kain ngelayan Allah. Tapi ena ikam ngontus kain belo di kuto, buen ube, koe kain dor bkomer nte ngawat ikam.¹⁴Koe pengkosang Kristus yo ngemudi kain, koe kain sundok tau, se ena erai kongo ulun sundok mate nte eka ulun, jadi eka dero sundok mate diang-Iyo.¹⁵Ai Kristus sundok mate nte eka ulun, apa dero yo bolum, belo di bolum oli nte io se tapi nte Io, yo sundok mate ai sundok pinosuli nte dero.¹⁶Koe ene kain belo oli di nyukat ndok erai kongo ulun oli kati makai penyukat ulun. Ai ena kain pini nyukat Kristus kati makai penyukat ulun, tmpondo kain belo nyukat-Iyo oli ktine.¹⁷Jadi ise yo keo mbo lang Kristus, io ene doko tenampa bayu: yo usang sundok kinolalo, sebeta-betaiyo yo bayu sundok ulet.¹⁸Ai ekaiyo endo ngket Allah, koe Kristus sundok mdamai taka diang Io ai sundok nape pelayanan nte ngendamai ene epo kain.¹⁹Koe Allah ngendamai denia diang Io koe Kristus diang belo ngitung pensala dero. Io sundok nape kabar damai ene epo kain.²⁰Jadi kain endo doko wakel-wakel Kristus, kati ungka Allah ngenasehat ikam tete kain; lang karan Kristus kain tindu epo ikam: diye ka kompu tonga kam pinodamai diang Allah.²¹Io yo belo di dosa sundok tampa-Iyo jadi dosa koe taka, apa lang Io taka jadi kono mbo Allah.

Chapter 6

¹Koe taka kerai gawi, kain tindu epo ikam, apa ikam nang nampa jadi belo keo jodo kasih karunia Allah, yo sundok trima kam. ²Koe Allah bfirman: "Montuk Aku sengkono kesong, Aku nempaning ikam, ai des olo Aku nylamat, Aku ngawat ikam." Sebeta-betaiyo, des endo doko des yo sengkono ene; sebeta-beta iyo, olo endo doko olo nte nylamat ene. ³Lang eka ise masam nau kain mba di nampa nte ulun tutur, apa playanan kain nang sampe pinosala.⁴Mokin ube, lang eka ise masam kain mkelak, se kain doko playan Allah, yo ene: ulak nantai diang bol kdoloh lang bolum bnasa ba, ⁵lang nantai pupuk palu, lang sper ai ruok rame, lang poruk pgel, belo ron pngenanam ai belo keo okan kinan; ⁶diang kberese kesong, pentau pentoan, kdoloh, ksawai kesong; lang Roh Kudus ai pengkosang yo belo di eta-eta; ⁷mbo msampe yo kono ai kekuasa Allah; diang makai adil nte dapo des nglawan ai low des nangkis⁸des kinonuon ai des nuja; des kono sumpah pator ai des kono pinokolai; des tunruh ulun tukang nipu ngakal, tapi pnakai low ka, ⁹kati ulun yo belo tnoan topan, tapi ulun tau ba; kati ulun yo duni mate, tapi bolum apo; kati ulun yo kono kurow, tapi belo mate; ¹⁰kati ulun luwai dikah mate, tapi dor ego; kati ulu kao, tapi mtataw deo ulun; kati ungka ulun belo nan ise-ise, beta ko kain keo nan ba.¹¹O ulun Korintus! Kain sundok bsara trus trang epo ikam, kesong kain wingkang sae nte ngkam. ¹²Ai nte ngkam keo awa sae lang kesong kain, tapi nte kain keo awa yo sidet lang kesong kam. ¹³Moko ene tempo ndo, apa sama koyat sama kmean - aku bsurah kati epo pea-peaku -: Ingkang kesong kam sae-sae!¹⁴Nang ka ikam bkerai diang ulun-ulun yo belo percaya. Koe ise yo sama mbo yo kono diang mbo yo dat?Ai ktimbe nau pa kuli kerai diang seom? ¹⁵Ise ksama yo keo mbo Kristus ai Belial? Ise ksama ulun-ulun percaya diang ulun-ulun belo percaya? ¹⁶Keo bkait be bait Allah ene diang berhala? Koe taka ene bait ngket Allah yo bolum kati firman Allah endo: "Aku anta nongos sama-sama diang dero ai mbo ekang dero, ai Aku anta jadi Allah dero, ai dero anta jadi umat-Ku.¹⁷Koe ene: Baling ta ikam ngket ekang dero, ai pseing kam se ikam se ngket dero, firman Tuhan, ai nang beta mulem ise yo lonsa, jadi Aku nrima ikam. ¹⁸Ai Aku jadi Bapa kam, ai ikam jadi pea-pea-Ku song ai pea-pea-Ku bawe ktine ka doko firman Tuhan, Yo Paling kuasa."

Chapter 7Erai buntung-erai buntung ku yo knosang, koe taka tempo ndo ngempun janji-janji ene, alo taka memerse diri nyawa taka ngket eka kemrota lonsa kompu tonga ai roh, ai diang ktine nyempurna kekudus taka lang takut se Allah.

²Die ta awa nte kain mbo lang kesong kam! Kain belo pini keo gawi yo sala epo ndok belo erai kongo ulun, ndok belo erai kongo ulun prugi kain, ai ndok belo ngket erai kongo ulun kain meto untung. ³Aku ngulek ktine, belo di nte mkitek ukuman epo ikam, koe ro sundok ulek ku, se ikam sundok kuli awa mbo lang kesong kain, sampe taka kerai bolum turay mate. ⁴Aku beta-beta trus trang epo ikam; tapi aku low beta-beta nondek ikam. Mbo lang eka pamunasa kain aku beta-beta bsempae ai pngego ku mroa beta.⁷⁵ampe ndok des kain ulet mbo Makedonia, kain belo kuli smole nte kompu tonga kain. Ela mone-mone kain kiso kanam kbenasa: ngket baling ruok bulo ai ngket dalom kanam takut. ⁶Tapi Allah, yo nyempae ulun yo belo sombong, sundok nyempae kain diang pngulet Titus. ⁷Mba di pulun koe pngulet iyo tingen, tapi low koe pnyempae yo kuliiyo ngket ekang ikam. Koe io sundok memetau epo kain nau umbang pengkeno kam, tangis tungul kam, ai komer kam nte ngengket aku, sampe mokin ktambah pngego ku⁸Jadi beta ko aku sundok nyusah kesong kam diang surat ku ene, tapi aku belo di noli. Beta ko pini aku noli, koe itan ku, se surat ku ene nyusah kesong kam - beta ko nte ile-ile tingen kolaiyo -, ⁹tapi tempo ndo aku ego, mba di koe ikam sundok susah, tapi koe ksusah kam nampa ikam btobat. Koe ksusah kam ene yo doko ptua Allah, sampe ikam ndok belo idi-idi pinorugi koe kain. ¹⁰Koe ksusah kati ptua Allah ngasil nte btobat yo moit epo slamat ai yo anta belo di anta nte sesal, tapi ksusah yo ngket dnia endo ngasil nte mate.¹¹Koe neti beta-beta bukan main ube ksusah kati ptua Allah ene nampa nte ngkam tambah msiken bkomer, sampe ngengket diri se, kanam ngriten, takut, ngeno, kmoyoh, ngukum! Ai lang eka-eka ene ikam sundok mkelak, se ikam belo di sala lang urusan ene. ¹²Koe ene, ena aku sundok nulis surat epo ikam, ene mba di koe ulun yo keo gawi sala ena belo koe ulun bnasa koe gawi gata sala, tapi apa krela kam epo kain jadi melak nte ngkam ela onon Allah.¹³Koe ene ka doko kain jadi bsempae. Ai pyempae yo mak yo kuli kain ene, kain tambah ego aso koe pngego Titus, koe eka ikam mrongin kesong iyo. ¹⁴Aku nondek ikam epo iyo,ai ikam belo di ngmai aku. Kain dor ngulek ise yo beta epo ikam, ktine low pnondek kain ela onon Titus sundok melak se beta.¹⁵Ai kosang iyo tambah ogot se ikam, ena io knop kpatoh kam eka-eka, ktimbe nau kam nrima pngulet iyo diang takut ai ngrekitik. ¹⁶Aku ego, koe aku kuli persaya se ikam lang ise masam.

Chapter 8

¹Eraibuntung-eraibuntung, kain kakan nyampe epo ikam nau umbang kasih karunia Allah yo dnie epo jmaat-jmaat mbo Makedonia.²Ulak aso kono soba yo boyat lang bmasam kbnasa, kego dero mroa ogot ai betako dero kao, tapi dero tatau lang ksawai.³Aku se kito, se dero mie kati mbo pngkeo dero, langa lngkat ka ube se pngkeo dero.⁴Diang krela dero se dero tindu ai mtua belo kate belo epo kain, apa dero low kuli kasih karunia nte lumpat lang pelayanan epo ulun-ulun kudus. ⁵Dero mie pawak mroa se yo kira kain. Dero mie kompu tonga dero, ngket tla epo Tuhan, sundok ene koe ptua Allah jadi epo kain low.⁶Koe ene kain tindu belo kate belo epo Titus, apa io nuntun ikam ai nyundok pelayanan kasih ene kati yo sundok tindu' io se.⁷Jadi tempo ndo sama kati ikam tataw ba, - lang iman, lang pnyurah, lang pntau, lang beta-beta bkomer nte ngawat kain, ai lang kosang kam epo kain - ktine low moko iyo ikam tataw lang pelayanan kasih endo.⁸Aku ngulek nau umbang endo mba di nte nymuyu, tapi, diang nutui nau komer ulun-ulun mak nte ngawat, aku kakan tau kbeta kosang kam. ⁹Koe ikam sundok tau kasih karunia Tuhan taka Yesus Kristus, se Io, yo koe ikam jadi kao, betako Io tataw, apa ikam jadi tataw koe pngkao-Iyo.¹⁰Ndo doko pmnsaraku nte nau umbang ene, yo bahe keo jodo nte ngkam. Betako sundok ngket erai taun yo lalo ikam nindu' nggawi iyo ai mutus nte nyundok iyo low. ¹¹Jadi tempo ndo, snundok low moko iyo gawi ene. Moko iyo gawigata ene gnawi sngkono diang krela kam, ai gnawi beta ka ene diang ise yo keo mbo ikam. ¹²Koe ena ikam rela nte mie, die sokoi kam ene jadi tinorima, ena die sokoi kam ene pngkeo yo keo mbo ikam, belo di pngkeo yo belo di keo mbo ikam.¹³Koe ikam tinongkoyat belo di nte ngmean nte ulun-ulun mak, tapi apa sama koyat. ¹⁴Jadi moko iyo tempo ndo endo klngkat kam nmpuli ktuno dero, apa klngkat dero sori-sori nmpuli ktuno kam, apa sama koyat. ¹⁵Kati keo tnulis: "Ulun yo kuli deo, belo di lngkat ai ulun yo kuli idi, belo di tuno."¹⁶Sukur epo Allah, yo koe ikam jadi mie pngnànam yo beta-beta ktine low lang kesong Titus nte ngawat ikam. ¹⁷Betako io nrima ptua kain, tapi lang pngnanam beta-beta roa ene io diang ptua io se ngompoh ikam.¹⁸Sama-sama diang io kain nymuyu eraibuntung taka, yo paling pnuji mbo jemaat koe gawi io lang nyampe Injil.¹⁹Ai mba di ene tingen! Io low sundok tnunjuk koe jemaat-jemaat nte diang kain lang tugas nngkosang endo, yo gawi kain nte kmulia Tuhan ai apa tnoan se kain rela.²⁰Koe kain kakan ngidar nau umbang endo: se keo ulun yo kuli mdat kain lang nau umbang tugas nngkosang yo gawi kain ai yo asil yo kolai endo.²¹Koe kain ngnanam yo buen, mba di mbo onon Tuhan tingen, tapi mbo onon ulun low.²²Sama-sama diang dero kain nymuyu erai kongo yo mak nua, yo ene eraibuntung taka, yo sundok tenu-tenu derang uji kain ai tnoan se dor bkomer nte ngawat. Ai tempo ndo io tambah bkomer koe io beta-beta prsaya se ikam. ²³Titus ene tmanku yo bgawi sama-sama diang aku nte ngkam; eraibuntung-eraibuntung kain yo mak ene suyu jemaat-jemaat ai ene doko kmulia nte Kristus. ²⁴Koe ene pinokelak beta epo dero onon jemaat-jemaat kbeta kosang kam ai kbeta tondekku se ikam.

Chapter 9

¹Nau umbang playanan epo ulun-ulun kudus aku belo di koyoh nulis ene epo ikam. ²Aku sundok tau nau umbang krela kesong kam yo tondek ku epo ulun-ulun Makedonia. Ulekku: "Akhaya sundok siap sdia ngket taun prene." Ai kmoyoh kam sundok jadi pngenjelu kesong deo ulun.⁵³ku ngirim erai buntung-erai buntung ene, apa nau tondek kain lang nau umbang endo se ikam nang melak se jadi belo keo jodo, tapi apa ikam beta-beta siap sdia kati yo sundok ulek ku,⁴apa, ena ulun-ulun Makedonia ulet sama-sama diang aku, nang dero ruku se ikam belo pian siap, sampe kain - nte belo di ngulek ikam - kiso mai diang kpersaya kain ene.⁵Koe ene san ku perlu nyuyu erai buntung-erai buntung ene nte brangkat ono se aku, apa dero ngatur die sokoy yo sundok janji kam ono se ene, apa nindo sundok bsedia nte bukti ksawai kesong kam ai makse die sokoi yo pnaksa.⁶Kinonanam beta endo: Ulun yo mewet idi, anta ngutik idi low, ai ulun yo mewet mroa, anta ngutik mroa low. ⁷Moko iyo masing-masing mie kati krela kesong iyo, nang diang kesong susah ai koe pnaksa, koe Allah kosang se ulun yo mie diang ego.⁸Ai Allah klian mie eka-eka kasih karunia epo ikam, apa ikam dor puli ba lang ise masam ai mokin ube ruak ruai lang ise masam yo buen. ⁹Kati keo tnulis: "Io magi-magi, Io mie epo ulun kao, kbeta-Iyo nokon nte turai-turai."¹⁰Io nyedia bini nte pmewet, ai roti nte okan, Io low yo anta nyedia bini nte ngkam ai mdeo iyo ai mraya bua kbeta kam; ¹¹ikam anta pinotataw lang eka ise masam ksawai kesong, yo nambah roa sukur epo Allah koe kain.¹²Koe playanan kosang yo batok pendie endo mba di nte nempuli tingen kperluan-kperluan ulun-ulun kudus, tapi low nambah roa nulek sukur epo Allah. ¹³Ai koe ikam sundok tahan soba lang playanan ene, dero ngemulia Allah koe kpatoh kam lang pngangkan kam se Injil Kristus ai koe ksawai kesong kam lang magi ise masam diang dero ai diang eka-eka ulun,¹⁴beta ko lang doa dero, dero low ngeno se ikam koe kasih karunia Allah yo mroa ogot epo ikam.¹⁵Sukur epo Allah koe karunia-Iyo yo belo dapet surah ene!

Chapter 10

¹Aku,Paulus,ulun yo belo ronu ena sangko wae diang ikam,tapi ronu epo ikam ena sangko oro,aku mkenop ikam koe Kristus yo lami lamai ai sawai. ²Aku tindu epo ikam;nang ikam maksa aku nte ngoret pengeronuku mbo dempet,koe aku keo kno nte btindak kois epo ulun-ulun yo ngomoy,se kain bolum kati sara ulun dnia endo .³Beta ko kain aso bolum mbo dnia,tapi kain belo prang kati nau sara ulun dnia endo, ⁴koe dapo kain mbo prang makse dapo dnia endo,makse ko dapo yo tnambah diang kuasa Allah,yo klian nte meroros bombong batu.⁵Kain notok tongku otang akal ulun ai mroros tongku alasan yo tinongkuat koe kesombong ulun nte nglawan pentau se Allah.Kain nyikup eka pngenanam ai moitiyo nte tunduk epo Kristus,⁶ai kain siap low nte ngukum tongku yo dadal,ena kpatoh kam sundok bol umbang.⁷Eti tah yo melak onon wae kam!Ena keo ulun beta-beta persaya,se io ene mpun Kristus,mokoiyo io bekenanam mbo lang kesong iyo,se kain low ene mpun Kristus sama kati io. ⁸Lengkat se ene,ena aku ungka nyisa lalo nondek kuasa, yo die Tuhan epo kain nte nengkuat, belo di nte nempukan ikam,jadi diang nau umbang ene aku belo anta kinomai.⁹Tapi aku belo kakan nitan ungka-ungka mtako ikam diang surat-surat ku.¹⁰ Koe, ulek ulun surat-surat iyo bol-bol pkotang ai ries itekiyo nte knanam,tapi ena sangko wae nau iyo lome ai kesah surah iyo belo keo otang.¹¹Tapi mokoiyo ulun-ulun yo bunyal ketine sadar,se gawi kain,ena sangko wae,sama kati pmensara kain lang surat-surat kain,ena belo di sangko wae. ¹²Beta ko kain belo ronu memesu kain se epo ulun-ulun, ngembanding kain se diang ulun-ulun yo tuju nondek io se.Dero nyukat dero se diang pnyukat dero se ai ngembanding dero se diang sama dero. Bungang beta dero ene!.¹³Mokin ube kain mba di kakan nondek sisa se nau yo memang,makse ko nokon mbo jepan-jepan awa bgawi yo sundok jnepan koe Allah nte kain,yo wekar sampe se ikam low.¹⁴ Koe lang nyampe Injil Kristus kain sundok sampe epo ikam, jadi kain belo nglalo jepan awa bgawi kain, ungka-ungka kain belo sampe se ikam.¹⁵Kain belo di nondek gawi gata ulun mak mbo awa bgawi yo belo di jnepan nte kain.Tapi kain kundong,se ena iman kam mokin menduan,kain anta tambah kinonuon ekang ikam, ena bnanding diang awa begawi yo jnepan nte kain. ¹⁶Ktine ka jodo kain bolum,apa kain kuli nyampe Injil ela ja-ja yo longon se ja kam ai belo di nondek koe nau pengkuli ulun mak mbo awa begawi yo jnepan nte dero.¹⁷Tapi ise-ise yo keo nte tondek,mokoiyo nondek mbo lang Tuhan." ¹⁸Koe makse ulun yo nondek io se yo klian kono ikap,makse ko ulun yo kono tondek Tuhan.

Chapter 11

¹Buen beta ena ikam kate doloh diang kbungangku yo keo trini-trini endo. beta ka ikam doloh aut diang aku! ²Aku woyu epo ikam kati kwoyu Allah. Ikam ene kati bawe ngelok yo aso suci yo sundok lang janji ku nte knawen diang ulun song, yo ene Kristus.³Tapi aku woring bahe-bahe ikam tau jadi belo stia oli epo Kristus, sama kati Hawa bai bareh yo dapet pngaruh koe akal dat nipo. ⁴Koe nyata yo ikam gawal ka nrima ulun yo ulet epo ikam ulak nutui matuk umbang Yesus yo mak, yo makse se Yesus yo ptau kain epo ikam. Ai ikam kakan low nrima roh ai injil yo oroh ka makse se nau roh ai Injil yo pini die kain epo ikam.⁵Tapi lang pngnanam ku belo low ka di baka bawo aku diang rasul-rasul yo bang nuon ene. ⁶Ena ka aku belo di tukang bunyal, tapi ena umbang pntau, aku belo di uro. Ene sundok pkelak kain epo ikam lang deo nau umbang kola ndo jati.⁷Des aku ngabar Injil ngket Allah epo ikam, ndok belo idik-idik aku belo di tindu upa ngket ikam; ktine ene nampa aku se nte ela iwa. Aku nggawi ktine nte mkombo ikam. Sala be umbang oki ene mbo ikam? ⁸Des aku nglayan ikam, jmaat-jmaat yo mak yo ngongkos aku. Dapet ulek se aku ene ngrugi dero apa aku kuli ngawat ikam. ⁹Ena ka des jman ene aku keo kurang kambit, ndok belo erai kongo ikam keo pini kono krepot ku. Eka ise-ise yo kurang kambit mbo aku ene sinodia koe eraibuntung-eraibuntung yo ulet ngket Makedonia. Aku ngnjaga beta-beta apa aku belo ngrepot ikam mbo eka umbang urusan, ai aku ngnjaga trus apa dor kate ktine.¹⁰Kanam yo tondek ku endo belo di dapet loli mbo mombe ka mbo pupus Akhaya, Koe ptutui batuk Kristus yo beta ene keo mbo aku. ¹¹Ise moko aku ngulek ktine? bahe koe aku belo di nengkosang ikam? Allah ka tau se aku nengkosang ikam!¹²Ise ka yo gawi ku tempondo ene kakan dor gawi ku, apa "rasul-rasul" yo mak ene belo kuli boyan nte mkolai dero ulak ngeku se dero bgawi kati kain. ¹³Ulun-ulun kati dero ene rasul-rasul plsu. Dero ene bgawi nte ngakal ulun diang memenau kati ungka rasul-rasul Kristus.¹⁴Belo di nte eran moko dero gawi ktine, koe ndok iblis ktine low tau memenau kati mlekat yo keo pa! ¹⁵Jadi belo di sala umbang ena playan-playan iblis memenau kati playan-playan yo nggawi ptua Allah. Pnyundok yo dero kuli low kono bales yo sngkono diang nau gawi gata dero.¹⁶Aku ngulang sindai nua: Nang beta keo yo ngotus se aku bungang. Tapi ena ikam nokon ngotus se aku ktine, Lewa kam aku yo bungang endo budah nte keo kanam btondek idik-idik. ¹⁷Sori endo oli aku kakan ngontus se keo oki tondek, tapi makse Tuhan yo nyuyu aku ngulek endo. Otang endo aku beta-beta bunyal kati ungka ulun bungang. ¹⁸Memang deo ulun yo btondek diang hal-hal dnia, jadi aku kakan keo tondek ktine low.¹⁹Ikam diang kesong snang doloh epo ulun yo bungang, koe ikam kiso se pintar! ²⁰Ikam doloh ena ulun ngembatak ikam, ulun kuli asil ngket metunjol ikam, kiso se kanam nuon beta se ikam ulun ronu nmpeleng ikam. ²¹Aku mai beta ngangkan se kain belo keo pnjapa nte nglaku gawi ktine. Tapi ena ulun mak ronu nte nondek ise-ise, aku ronu low! (Ene umbang pnyurah ulun bungang.)²²Ulun Ibrani be dero? Aku low ulun Ibrani. Ulun Israel be dero? Aku low ulun Israel. Upus Abraham be dero? Aku ktine low! ²³Playan-playan Kristus be dero? Nte tempaning kati ungka oki ene ulun mapos akal, tapi aku memang playan yo buen se dero eka-eka! Aku bgawi bptungka tingen, jono tingen tningkos epo lang sper, jono tingen kono ksa ndok sampe kesong sori.Sundok limo derang aku kono ksa ulun Yahudi, tongku derang ene nrempuk tolupulu sie derang. 25 Tolu derang aku kono rempuk ulun-ulun roma; kono sindai aku kono turak diang batu. Tolu derang aku kono karom diang kpal, ai sindai aku erai olo erai malom skampung botuk tasik. 26 Lang dalan ku aku jono ngadap bahaya owa ai bahaya prampok, bahaya ngket tadah Yahudi ktine low yo kngket makse Yahudi, bahaya mbo lang kota, bahaya mbo oro ngket kota, bahaya mbo tasik, ai bahaya ngket ulun-ulun yo pura-pura jadi ulun Prcaya.²⁷Aku sundok jono nantai mole lokoi ai bgawi boyat, jono iyo aku sampe belo turui, nantai sietlau ai krengan, jono iyo aku puasa ka, nantai roni koe belo keo bida. ²⁸Lngkat se ene, tongku olo nte oki kno low nau umbang eka jemaat-jemaat. ²⁹Ena keo yo jadi loma aku lumpat kiso kanam loma-loma low. Ena keo yo nglaku dosa, belo keo kua kanam pngnanam lang kesong ku.³⁰Ena nte btondek, aku ene btondek diang nau pmbelo mana ku. ³¹Allah, Iyo ene Bapa Yesus, Tuhan taka yo pnuji kden ka tau se aku belo di nampa eta.Des aku mbo Damsyik, gubernur yo tunjuk raja Aretas nte keo kuasa mbo mne nymuyu tntara yo ngnjaga pnyumba epo kota nte nangop aku. 33 Tapi lang rantun aku nului ngket luang epo baling se dinding kota, diang ktine aku kate lopos ngket iyo.

Chapter 12

¹Aku arus nondek, betako nau umbang ene belo dikeo jodoiyo, tapi nau ene aku kakan nyampe pngkito-pngkito ai pesan- pesan yo kiliku ngket Tuhan. ²Aku tau nau umbang ulun Kristen; opat blas taun yo sundok lalo - baheko mbo lang kompu, aku belo ditau, baheko baling se kompu, aku belo ditau, Allah se yo tau ene - ulun ene kolan-kolan se nengkat epo tingkat tolu lang Sorga.³Aku tau lou nau otang ulun ene,- baheko mbo lang kompu ai baheko baling se kompu, aku dibelo tau, Allah se yo tau ene - ⁴io kolan-kolan nengkat epo firdaus ai io kringo pemensara yo belo dapet ulek, yo belo kate knesah koe ulun. ⁵nau ulun ene aku kakan nondek, tapi nau ku se aku belo anta dinondek, makse nau kgle-kgle ku se.⁶koe ena ka aku kakan nondek lou, aku makse ulun bungang oli, koe aku ngesah yo beta, tapi aku ngtep pngenanam ku, apa nang keo ulun ngreken lengkat se yo keo mbo aku yo itan dero ai dingo dero engket aku. ⁷ai apa aku nang sombon keo pesan-pesan yo belo taro kira , koe ene aku dnie dui lang kompuku, yo doko erai wakel iblis nte ngebuk aku, apa aku nang sombong.⁸Nau umbang ene sundok tolu derang aku bdoa epo Tuhan, apa yo wakel iblis ene makat engket aku. ⁹Tapi tuing Tuhan, " puli ka kasih karunia-ku nte ngko, koe lang kegele ene ube kuasa-Ku jadi sempurna." koe ene aku gawal ube btondek kanam pemenasa ku, apa kuasa Kristus diwa ngugu aku. ¹⁰Jadi aku ego diang nau pembelomana ku. aku ego lou ena koe leka Kristus aku kono ptenah, aku kiso kanam bolum poyo, dor dnasu, ai kanam bsisong. koe ena aku belo keo kuat kalu mne ube aku galak.¹¹Sebeta iyo aku sundok jadi bungang; tapi ikam yo maksa aku. Sebeta iyo aku harus ngkam puji. Koe tontanko aku ndok belo idi-idi keo jodo, tapi eka lang nau umbang aku belo dikalah engket rasul-rasul yo ebat ene. ¹²eka ise masam yo jadi bukti se aku ene rasul, sundok nelaku , mbo ekang ikam diang bol kdoloh, diang tanda-tanda, mujizat-mujizat ai kuasa-kuasa. ¹³Koe lang nau umbang ise po ikam pinosori se diang jemaat-jemaat yo mak, yo makse se lang nau umbang endo, yo doko se aku se belo di jadi nte nengkoyat epo iko? Ikam ka ngampun kbelo adil ku endo!¹⁴Sebeta yo tempondo sundok nte ketolu derang iyo aku siap nte nuntun ikam, ai aku belo di anta nengkoyat ikam. Koe makse pengkeo kam yo eto ku, makse ko ikam se. Koe makse se bang pea yo harus naket pengkeo nte ulun tuo iyo, tapi ulun tuo ube nte pea-pea iyo. ¹⁵Koe ene aku gawal magi pengkeo ku, lengkat se ene aku mie komputonga ku nte engkam. jadi ena aku nengkosang ikam beta-beta, masa aku mokin kurang knosang?¹⁶Buen ka, aku se belo di nte nengkoyat ikam, tapi- ulek kam - lang kepintar ngakal ku aku sundok ngakal ikam diang akal triaw. ¹⁷Koe ene pini be aku naket asil engket ikam koe erai kongo engket dero, yo suyuku epo ikam? ¹⁸Betako aku sundok tindu Titus nte daro ai sama-sama diang iyo aku nyuyu erai buntung yo mak ene. Keo be Titus ngalek asil ngket ikam? Belo be kain duo bolum patoh epo roh yo sama ai belo be kain bgawi bgata kati sara yo sama?¹⁹Sundok ola ungka yo ikam nundruh, se kain kakan nyembeta se kaise onon ikam. Mbo onon Allah ai koe nte Kristus kain ngulek: eka-eka endo, erai buntung-erai buntungku yo knosang, terjadi nte mturon iman kam.²⁰Koe aku kwater, se ena des aku ulet aku ruku ikam belo di kati nau yo pengkakan ku ia ikam ruku se aku belo di kati nau yo pngkakan kam. Aku kwater tau keo salotangki, iri isak, briek mara, ngenuon diri se, ptnah, komis-komos, mkolai diri se, ai ruok rame. ²¹Aku kwater, se ena des aku ulet nua, Allahku anta mekiwa aku onon ikam, ai se aku anta belo buen pngenanam epo deo ulun yo bune nampa dosa ai belo ganggu btobat engket triaw, ngket gawi gata pokeng, ai gawi gata dero yo belo keo adat.

Chapter 13

¹Endo doko nte ketolu derangiyo aku ulet epo ikam: Bayu diang pengesah duo ena belo tolu ulun saksi plikara ene sah.²Epo dero, des yo bune nampa dosa, ai epo eka ulun mak, sundok ulek ku ono ai aku anta ngulek sindai nua - tmpondo des aku oroh ngket ikam montuk kati jman penguletku keduo derangiyo- se aku belo anta sayang se dero des aku ulet oli.³Koe ikam kakan bukti, se Kristus besara tete aku, ai Io belo loma epo ikam, makse ko keo kuasa epo ikam.⁴Koe beta ko Io sundok senalib koe belo keo kuat kalu, tapi apo Io bolum koe kuasa Allah. Beta ko kain ene belo keo kuat kalu mbo lang Io, tapi kain anta bolum sama-sama diang Io nte ngkam koe kuasa Allah.⁵Soba ta ikam se, nokon be ikam kate tengkorong mbo lang iman. selidik ka ikam se! Persaya be ikam se ikam se, se Kristus Yesus keo mbo lang ikam? Koe ena belo ktine, ikam belo kelian nte soba.m⁶Tapi aku ngarap, se ikam tau, se makse kain yo belo kelian kono soba.⁷Kain bedoa epo Allah, apa ikam nang ngawi yo triaw belo di apa kain melak se kelian nte soba, tapi apa ikam endo kuli nggawi ise yo buen, beta ko kain se nte eti belo kelian kono soba.⁸Koe kain belo kuli ise-ise nte ngembali yo kono; yo dapet gawi kain yodoko nte yo kono.⁹Koe kain ego, ena kain belo keo kuat kalu ai ikam galak. Ai endo doko yo doa kain, yoene apa ikam jadi belo keo bila molon.¹⁰Koe ene doko sindai endo aku nulis epo ikam des aku oroh ngket ikam, apa des aku keo mbo ekang ikam, aku belo terpaksa jues kati kuasa yo diye Tuhan epo aku nte nengkuat ai belo di nte ngeroros.¹¹Penyundokiyo, erai buntung-erai buntungku, ego ta ikam, komer kam se ka apa ikam belo keo bila molon. Tinorima eka nasehatku! Kerai kesong kerai pengenanam ka ikam, ai bolum ka lang damai sejahtera; apa Allah, awa pembaling kasih ai damai sejahtera ene diang ikam!¹²Bako salam ka epo erai-erai diang arok yo kudus.¹³(13-12b) Salam ngket eka ulun kudus epo ikam.¹⁴(13-13) Kasih karunia Tuhan Yesus Kristus, ai pengkosang Allah, ai apa Roh Kudus jadi sama-sama diang eka ikam.

Galatians

Chapter 1

¹Ngket Paulus, jadi Rasul, mba di koe ulun, belo low di diang kuasa ulun, tapi koe Yesus Kristus ai Allah, Bapa, yo sundok msuli Io ngket ekang ulun mate, ²ai ngket eka-eka ulun yo keo sama-sama diang aku, epo jmaat-jmaat mbo Galatia:⁵kasih karunia diang ikam ai damai sjahtra ngket Allah, Bapa taka, ai ngket Tuhan Yesus Kristus, ⁴yo sundok nyrah kompu tonga-Iyo koe dosa-dosa taka, nte ngupey taka ngket dnia triaw yo tempo ndo endo, kati ptua Allah ai Bapa taka.⁵Nte-IYo ka doko kmulia turai-turai! Amin.⁶Aku heran, se ikam resi beta ngendikah Io, yo koe kasih karunia Kristus sundok momba ikam, ai nyarak injil yo mak, ⁷yo sbeta iyo makse Injil. Keo ulun yo ngacau ikam tingen ai yo keo ptua nte nbalik Injil Kristus.⁸Tapi tontan ko kain ktine low mlekat ngket sorga yo nyampe epo ikam injil yo makse se Injil yo sundok sampe kain epo ikam, io kono kutuk. ⁹Kati yo sundok ulek kain bune, tempo ndo aku ngulek sindai nua: ena keo ulun yo nyampe epo ikam injil, yo makse diang ise yo sundok trima kam, io kono kutuk.¹⁰Jadi ktimbe tempo ndo: keo be aku meto penggawal ulun ena belo penggawal Allah? Keo be aku nyoba yo sengkono epo ulun? Ena ka aku aso kakan nyoba yo sengkono epo ulun, jadi aku makse batak Kristus.¹¹Koe aku ngulek beta-beta epo ikam, erai buntung-erai buntungku, se Injil yo sampe ku ene makse injil ulun.¹²Koe aku nrimaiyo mba di ngket ulun, ai makse ulun yo nutuy matukiyo epo aku, tapi aku nrimaiyo koe psan Yesus Kristus.¹³Koe ikam sundok kringo nau umbang bolum ku bune lang agama Yahudi: belo keo jepan aku ngurow ngsa jmaat Allah ai bkomer ngempate dero¹⁴Ai mbo lang agama Yahudi aku pawak aso maju se deo tman yo nyongkar diang aku ngket bangsaku, jadi aku ene ulun yo moyoh beta nglaku adat istiadat itak kakahku.¹⁷¹⁵pi des Io, yo sundok mili aku aso ngket lang buntung ineku ai momba aku koe kasih karunia-Iyo,¹⁶yo sengkono nte mkelak Pea-Iyo mbo lang aku, apa aku ngabar Io mbo ekang bangsa-bangsa makse Yahudi, jadi ndok belo ile-ile aku tindu timbang pngenanam epo ulun; ¹⁷aku belo low di malan epo Yerusalem nte nyruku dero yo sundok jadi rasul yo ono se aku, tapi aku brangkat epo tana Arab ai ngket mne mulik nua epo Damsyik.¹⁸Trus, tolu taun sundok ene, aku malan epo Yerusalem nte nandang Kefas, ai aku nsan limo blas olo mbo louiyo.¹⁹Tapi ndok belo erai kongo aku kito rasul-rasul yo mak, pulun ka Yakobus, erai buntung Tuhan Yesus. ²⁰Mbo onon Allah aku ngulek beta-beta: ise yo tulis ku epo ikam endo beta memang, aku mba di nampa eta.²¹Sundok ene aku bju epo ja-ja Siria ai Kilikia. ²²Tapi jmaat-jmaat Kristus mbo Yudea nokon belo pian tau nauku.²³Dero kringo tingen, se io yo bune ngurow ngsa dero, tempo ndo ngabar iman, yo pini kakan pateiyo. ²⁴Ai dero ngmulia Allah koe aku.

Chapter 2

¹Abis ene des sundok lalo opat blas taun, aku malan nua epo Yerusalem diang Barnabas ai ndok Titus oit ku low.²Aku malan koe keo yo pinokelak. Jadi epo dero aku ngurai Injil yo sampeku mbo ekang bangsa-bangsa makse Yahudi - lang pmnsara pinoko epo dero yo deo pntau -, apa nang prsuma aku bkomer ktine low yo sundok komer ku.³Tapi betako Titus, yo sama-sama diang aku, ene ulun Yunani, tapi io belo di pnaksa nte bkatep. ⁴Keo ka pnindu ngket dero yo ngaku-ngaku eraibuntung yo ngako-ngako sumba, yo doko dero yo ngako-ngako sumba epo dalom diang ptua nte mungka kbebas taka yo mpun taka lang Kristus Yesus, apa diang ktine dero kuli nampa taka jadi batak dero. ⁵Tapi ndok belo ile-ile kain kakan mundur ai ngaya nte dero, apa kbeta Injil kate preket mbo ikam.⁶Ai nau umbang dero yo nte itan sundok deo pntau ene - ktimbe kombo pangkat dero bai, ene belo di jodo nte oki, koe Allah belo di meti wae - tontan ktimbe low, dero yo nte itan sundok deo pntau ene belo di maska ise-ise yo mak epo aku. ⁷Tapi mokin ube, des sundok dero kito se epo aku sundok dnie tugas nte pnyampe Injil nte ulun-ulun belo bkatep, sama kati epo Petrus nte ulun-ulun bkatep ⁸-koe Io yo sundok mie kuasa epo Petrus apa jadi rasul nte ulun-ulun bkatep, Io low yo sundok mie kuasa epo aku nte ulun-ulun yo belo bkatep.⁹Ai sundok kito kasih karunia yo sundok dnie epo aku, koe ene Yakobus, Kefas diang Yohanes, yo tnoan se guru pmturon jemaat, sujud epo aku ai diang Barnabas nte tanda se kain kerai kowon, apa kain malan epo ulun-ulun yo belo bkatep ai dero epo ulun-ulun yo bkatep; ¹⁰tingen ka yo kain arus dor knop ulun-ulun kao ai ene doko yo beta-beta komerku nglaku iyo.¹¹Tapi des Kefas ulet epo Antiokhia, aku sangko wae slengan iyo, koe io sala. ¹²Koe onon tenu-tenu kongo ngket kowon Yakobus ulet, io kuman kerai diang eraibuntung-eraibuntung yo belo bkatep, tapi sundok dero ulet, io sdang kuman ai bsoro ngket dero koe takut se erainuntung-eraibuntung yo bkatep.¹³Ai ulun-ulun Yahudi yo mak jadi diang io lumpat low ungka-ungka belo di nggawi, sampe Barnabas se lumpat bkoit diang nau dero ene. ¹⁴Tapi des itanku, se gawi dero ene belodi sngkono diang kbeta Injil, aku ngulek epo Kefas mbo onon eka-eka dero: "Ena iko, ulun Yahudi, bolum kati sara ulun kaper ai belo di kati sara Yahudi, ktimbe iko kuli mtua eraibuntung-eraibuntung yo belo bkatep nte bolum kati sara Yahudi?"¹⁵Ngket kinomekus kain endo ulun Yahudi ai makse ulun dosa ngket bangsa-bangsa yo mak. ¹⁶Ikam tau, se ndok belo erai kongo ulun yo kuli jadi yo kono koe nglaku aturan Taurat, tapi koe iman lang Kristus Yesus bute. Koe ene kain doko sundok prsaya epo Kristus Yesus, apa kain jadi yo kono koe iman lang Kristus Yesus jadi belo di koe nglaku aturan Taurat. Koe: "Ndok belo erai kongo ulun jadi yo kono" koe leka nglaku aturan Taurat.¹⁷Tapi ena kain se, desung kain bkomer nte jadi yo kono lang Kristus nokon ka aso ulun-ulun dosa, belo be nau umbang ene rti yo se Kristus ene bgawi nte dosa? Makse di ktine! ¹⁸Koe ena aku nngkuat nua ise yo sundok kokasku, aku mmkelak se aku se yo nglanggar aturan Taurat. ¹⁹Koe aku sundok mate koe aturan Taurat nte aturan Taurat, apa aku bolum nte Allah. Aku sundok snalib diang Kristus;²⁰tapi aku bolum, tapi makse aku se oli yo bolum, tapi Kristus yo bolum lang aku. Ai bolumku yo aso keo tempo ndo lang isi upak endo, ene bolum koe iman lang Pea Allah yo sundok nngkosang aku ai nyrah kompu tonga-Iyo nte oki. ²¹Aku belo di nolak kasih karunia Allah. Koe ena beta nte jadi yo kono koe aturan Taurat, jadi pngnate Kristus mba di keo jodo doko.

Chapter 3

¹O ulun-ulun Galatia yo bungang, ise yo sundok memeteri ikam? Belo be Yesus yo snalib ene sundok pinojelas epo ikam? ²Endo bute yo aku kakan tau ngket ikam: Keo be ikam sundok nrima Roh koe nglaku aturan Taurat ena belo koe percaya epo Injil yo snampe epo ikam? ³Sendongun ikam kbungang ene? Ikam sundok nindu diang Roh, kakan be ikam tempo ndo msundok yo diang sara dnia?⁴Belo keo jodo be eka yo sundok deo ikam kiso buen kanam kola ndo? Sendongun belo keo jodo! ⁵Jadi ktimbe tempo ndo, Keo be Io mie Roh epo ikam diang ruak ruaw ai yo nampa musisat ela ekang ikam, Io nggawi ktine koe ikam nglaku aturan Taurat ena belo koe ikam percaya epo Injil yo sundok snampe epo ikam?⁷⁶Ktine ka doko low Abraham percaya epo Allah, moko ene Allah ngreken umbang ene epo io se ene nau umbang yo beta.⁷Jadi ikam kito se dero yo bolum ngket iman, dero ene doko pea-pea Abraham. ⁸Ai Alkitab, yo onon se ene sundok tau, se Allah nyengkono ulun-ulun makse Yahudi koe leka iman, sundok ono se ene nyampe Injil epo Abraham: "Koe iko eka bangsa anta kuli berkat." ⁹Jadi dero yo bolum ngket iman, dero ene doko yo dnie berkat sama-sama diang Abraham yo keo iman ene.¹¹¹⁰Koe eka ulun, yo bolum ngket nglaku aturan Taurat, dero bolum lang sumpah pator. Koe keo tnulis: "Kono sumpah pator ulun yo belo stia nglaku eka yo tnulis lang kitab aturan Taurat."¹¹Ai se ndok belo keo ulun yo sinombeta onon Allah koe nglaku aturan Taurat ene jlas, koe: "Ulun yo bolum yo kono anta bolum koe iman." ¹²Tapi tondal aturan Taurat ene makse iman, makse ko ise yo nggawiiyo, anta bolum koeiyo.¹³Kristus sundok nous taka ngket lang sumpah pator aturan Taurat diang sara jadi kono sumpah pator koe taka, koe keo tnulis: "Kono sumpah pator ulun yo gneweng mbo kayu salib!" ¹⁴Yesus Kristus sundok nglaku ene, apa mbo lang Io berkat Abraham sampe epo bangsa-bangsa yo mak, apa koe iman taka nrima Roh yo sundok jnanji ene.¹⁵Erai buntung-erai buntung, buen ka ena aku makai nte sontoh ngket nau pnyembolum olo-olo. Pnape yo sundok pnekat, beta ko io ngket ulun, belo taro pkore ktine low tnambah koe ulun ise ka-iyo. ¹⁶Ktine ka epo Abraham nontus eka janji ene diang epo upus-iyo. Belo dinulek "epo upus-upus-iyo" kati ungka nte ulun deo, tapi nte erai kongo bute: "ai epo upus ko", yo ene Kristus.¹⁸¹⁷Otang oki ene ktindo: Janji yo onon se ene sundok putus Allah, belo di taro pkore koe aturan Taurat, yo bayu nyoret opat jatus tolu pulu taun sundok ene, sampe janji ene mapos kturon-iyo.¹⁸Koe, ena ka ise yo putus Allah ulet ngket aturan Taurat, io mba di ulet ngket janji; tapi ube koe janji doko Allah sundok mie kasih karunia-Iyo epo Abraham.¹⁹Ena ktine, ise jodo aturan Taurat? Io tnambah koe gawi gata io nglanggar - sampe ulet upus yo jnanji ene - ai io snampe tete mlekat-mlekat epo lang kayang erai kongo ptete. ²⁰Erai kongo ptete mba di pulun nte ngwakel erai kongo bute, pdahal Allah ene erai.²²²¹Ena ktine, belo bako sengkono be aturan Taurat diang janji Allah? Sama skali belo. Koe ena ka aturan Taurat dnie nte ise masam yo tau nembolum, jadi memang nau umbang yo beta ulet ngket aturan Taurat.²²Tapi Alkitab sundok nguong eka ise masam ela iwat kuasa dosa, apa koe iman lang Yesus Kristus janji ene dnie epo dero yo percaya.²⁶²³Onon iman ene ulet taka keo lang jaga aturan Taurat, ai nuong sampe iman ene pinokelak. ²⁴Jadi aturan Taurat ene nte ngayak taka sampe Kristus ulet, apa taka jadi umbang yo kono koe iman. ²⁵Tempo ndo iman ene sundok ulet, koe ene taka belo di keo oli lang jaga yo ngayak ene.²⁶Koe ikam eka-eka ene pea-pea Allah koe iman mbo lang Yesus Kristus.²⁷Koe ikam eka, yo bnaptis lang Kristus, sundok makai Kristus. ²⁸Lang nau umbang endo belo keo ulun Yahudi ktine low ulun Yunani, belo keo ulun batak ktine low ulun bebas, belo keo bang song ktine low bang bawe, koe ikam eka-eka ene erai lang Kristus Yesus. ²⁹Ai ena ikam ene mpun Kristus, jadi ikam low ene upus Abraham ai keo hak nte nrima janji Allah.

Chapter 4

¹Umbang yo ktindo: kola-kola ulun yo pngitek pnape ene belo pian sampe ktuo, kola ene io sama kati umbang nton ulun batak, beta ko sbeta iyo, io yo ngmpun eka pngkeo ene. ²Tapi io aso lang tentu ai asi ado ulun, sampe des ktuo yo montuk diang pnape uma iyo.³Ktine low taka: kola-kola taka belo pian sampe ktuo, taka tunduk low epo roh-roh dnia. ⁴Tapi ena sundok sampe des iyo, Allah ngirim Pea-Iyo epo lang dnia, yo kinomekus ngket ulun bawe yo tunduk epo aturan torat. ⁵Io knirim nte nous dero, yo tunduk epo aturan torat, apa taka tinorima jadi pea-pea Allah.⁶Koe ikam ene pea-pea Allah, Moko ene Allah sundok nymuyu Roh Pea-Iyo epo lang kesong taka, yo Roh yo ngulek, "o Abba, o Bapa!" ⁷Jadi ikam makse ulun batak oli, makse ko Pea, moko ene ikam low jadi kuli ngmpun pnape ngket Allah.⁸Bai bareh, des ikam belo pian tau se Allah, diang ptua kam se ikam kakan nte jadi batak allah-allah yo sbeta iyo makse Allah. ⁹Tapi tempo ndo ikam sundok tau se Allah, tapi montuk ube aso Allah yo tau se ikam. Ktimbe ikam kate kakan mulik nua epo roh-roh yo belo keo pnjapa ai kao? laju nymula nua diang ptua kam se kakan nte jadi batak roh-roh ene nua.¹⁰Ikam mtoko olo malom nte ngkam pkolai, mtoko bulan ai mtoko taun nte pkolai. ¹¹Aku woring bahe-bahe poruk pgel ku nte ngkam ene, nte oki pae tingen belo keo jodo yo.¹²Eraibuntung-eraibuntung, Aku tindu beta-beta apa ikam kati aku. Koe aku endo low sama kati ikam. Ikam belo keo nglaku ise ka yo sala epo aku. ¹³Sndongun ena ikam kewot ise yo nampa aku tla-tla ngabar Injil ene epo ikam. Yo ene koe aku kroton. ¹⁴Des jman ene ikam belo di panan kekoi epo aku, beta ko nau kompu tonga ku ene mroa nte ngkam knanam. Tapi ikam ube apo nrima aku kati nrima mlekat Allah, lngkat se ene sama kati nrima Kristus Yesus ene se.¹⁵Ikam ego beta jman ene, tapi mombe pngego kam ene tempondo? Aku tau se ikam jman ene ena mbo dapet gawi kam belo di soro nyungkit bigi mato kam se nte die epo aku. ¹⁶Bahe ikam tempondo sundok ngotus se aku ene bali kam? Koe leka aku mkelak yo beta ai kono epo ikam?¹⁷Ulun-ulun yo mak ene diang buket meto ikam, tapi dero ene keo ptua belo buen. Dero ene pulun gawi ngomer nte mtenggang ikam ngket kain, apa ikam buket nyarak dero. ¹⁸memang ka buen ena ulun ene buket ngayak nte lumpat ise len gawi yo buen, ena ka kate dor ktine nang pulun mbo montuk aku keo ekang ikam tingen.¹⁹Ikam ene kati pea ku, aku tempondo kanam sesa nua koe ikam. Aku kanam sesa kati kanam ksesa ulun bawe des ngmekus pea. Aku dor kanam sesa, ena nau diran Kristus ene belo melak mbo lang epo ikam. ²⁰Aku ngno beta keo ekang ikam tempondo, koe aku kakan bsurah diang legot yo mak, koe aku belo keo akal aut ngadap ikam.²¹Ulek kam tah epo aku, ise ikam yo bolum iwat aturan Torat, belo be ikam nempaning aturan Torat. ²²Belo be mbo mne keo tnulis se Abraham keo duo kongo pea, erai ngket bawe yo jadi batak iyo ai erai yo ngket bawe yo se memang, yo bebas? ²³Pea yo kinomekus ngket batak iyo ene kinomekus koe pngkakan ulun tingen. Tapi pea yo kinomekus ngket bawe iyo memang ene, kinomekus koe jnanji koe Allah.²⁴Ene doko nau umbang pmrawet, Koe duo ulun bawe ene duo umbang yo sundok ptoko Allah. yo erai ngket tunden Sinai ngmekus pea-pea nte batak, yo ene Hagar. ²⁵Hagar ene tunden Sinai mbo tana Arab, ai io sama diang Yerusalem yo tempondo, koe io bolum lang nte batak diang pea-pea iyo.²⁶Tapi Yerusalem yo mbo sorga yo ene bawe yo bebas, ai io ene ine taka. ²⁷Koe keo tnulis :"Ego beta iko o bawe yo aloi, yo belo pini ngmekus! Ego ai ngrndea yo belo pini kiso kanam siet ngmekus! Koe yo dikah song iyo anta keo deo tingen pea se yo keo song."²⁸Ai ikam eraibuntung-eraibuntung, ikam sama kati Ishak pea-pea yo jnanji. ²⁹Tapi kati bune, io yo tinompea koe pngkakan ulun, ngurow pea yo kinomekus koe pngkakan Roh Allah. Ktine low tempondo endo.³⁰Tapi ktimbe ulek lang Alkitab? Mbo mne tnulis ktindo: "Usa ko bawe batak ene diang pea iyo, koe pea batak bawe ene belo anta di jadi ngmpun pnape sama-sama diang pea bawe bebas ene." ³¹Koe ene eraibuntung-eraibuntung, taka makse pea bawe batak, makse ko pea-pea bawe yo bebas.

Chapter 5

¹Apa taka beta-beta bebas, Kristus sundok ngembebas taka. Koe ene akatka turon ai nang kakan oli pnayak aturan iyo nengkoyat nte jadi batak.²Se beta-beta iyo, aku, Paulus, ngulek epo ikam: ena ikam bkatep, Kristus belo beta keo jodo oli nte ngkam.³Sindai nua aku ngulek epo tongku ulun yo ngatep iyo se, se iyo arus nglaku eka aturan Taurat.⁴Ikam lopos ngket Kristus, ena ikam ngarap io kono mkoe aturan Taurat; ikam bolum la baling se kasih karunia.⁵Koe Roh bute, ai koe iman, taka minte yo kono yo arap taka. ⁶Koe nte ulun-ulun yo keo mbo lang Kristus Yesus nau umbang bkatep ktine low belo bkatep belo keo artiiyo, pulun iman yo bgawi koe kasih. ⁷Bune ikam bkomer beta-beta diang buen. Ise yo mombong-mombong ikam, sampe ikam belo ngaya yo kono oli? ⁸Ptua nte belo ngayaiyo oli makse ulet ngket Io, yo momba ikam.⁹Idi-idi ka ragi kate mkombong tlepong lang awa pnggaru.¹⁰Lang Tuhan aku persaya nau umbang kam, se ikam belo keo pikiran yo mak se pikiran endo. Tapi ise-ise yo ngewewong ikam, io anta nanggung ukuman, ise ka io.¹¹Ai aso aku endo, erai buntung-erai buntung, ena aku nokon ngabar katep, ise moko aku nokon knurow lou? Koe ena ktine, salib mba di nte batu tutur oli.¹²Alo ka dero yo ngasut ikam ene nylatak io se!¹³Erai buntung-erai buntung, betako ikam bnomba nte bebas. Tapi nang ka ikam kbebas ene jadi boyan nte bolum lang dosa, tapi kinon jeni erai-erai diang kasih. ¹⁴Koe eka aturan Taurat sumba ba lang erai firman endo, yo ene: Tengkosang ka sama-sama ulun kati kompu tonga kam se!" ¹⁵Tapi ena ikam salo kikit ai salo tolon, bjaga ta, apa nang ikam salo pate.¹⁶Ptuaku io doko: bolum ka koe Roh, jadi ikam belo anta ngaya pngkakan kompu tonga endo. ¹⁷Koe pngkakan kompu tonga mangko bali diang pngkakan Roh ai pngkakan Roh mangkobali diang kompu tonga endo_koe duo-duo iyo belo nyung_sampe ikam tongku derang belo nglaku ise yo pngkakan kam. ¹⁸Tapi ena ikam mie kompu kam pnimpin koe Roh, jadi ikam belo di bolum iwat aturan Taurat.¹⁹Gawi gata kompu tonga endo sundok melak, yo ene: tuju gawi pokeng, tuji gawi remis, pengkakan ngempu ba,²⁰nyembah uwok owuk,lemu amal, ruok rame, bako tulan, kesong sirik, tuju mara, nte io bute, tuju ngati, roh metenggang,²¹dat diang erai-erai, tuju mauk, ungan kuman nyingkap nyisa-nyisa ai iyo mak io. Nte eka ene aku mmkenop ikam_kati yo sundok gawi ku bune_se ise-ise ulun nglaku nau umbang yo ktine, io belo anta kuli awa lang Kerajaan Allah.²²Tapi bua Roh io ene: kosang, ego, bolum damai, doloh, sawai, buen kesong, setia,²³lami lamai, ngentep pngenanam. Belo keo aturan yo belo sengkono diang nau umbang ene.²⁴Ise-ise ulun yo jadi mpun Kristus Yesus, io sundok nyalib kompu tonga io diang eka-eka pengkakan niras ai pengkakan io.²⁵Ena taka bolum koe Roh, alo bolum taka pimpin Roh lou,²⁶ai nangka taka tiras kakan kinonuon, nangka taka baku tantak ai datsan diang erai-erai.

Chapter 6

¹Erai buntung-erai buntung, ena ka keo ulun tinonoan nggawi yo sala, moko ikam yo rohani, arus mimpin ulun ene epo boyan yo kono lang roh lami lamai, ulak ngnjaga ikam se, apa ikam low nang kono snoba. ²Bako awat ka diang erai-erai! Ktine ka doko ikam megnap aturan Kristus.³Koe ena san ulun se io keo jodo, padahal io sama skali belo keo jodo, io nipu io se. ⁴ Alo ka tongku-tongku kongo ulun nguji gawi gataiyo se; jadi io kate nondek kito nauiyo se ai mba di meti nau ulun yo mak.⁵Koe tongku-tongku ulun anta moson penyekoitiyo se.⁶Ai buen ka io, yo nrima tutuy batuk lang Firman, magi eka ise masam yo keo mboiyo epo ulun yo nutuy matuk ene. ⁷Nang tang! Allah belo di miye Io se binokeko. Koe ise yo bewet ulun, ene lou yo anta utikiyo. ⁸Koe ise-ise ulun mewet lang kompu tongaiyo, io anta ngutik pengenate ngket kompu tongaiyo, tapi ise-ise ulun mewet lang Roh, io anta ngutik bolum yo kden ngket Roh ene.⁹Nang ka taka delan-delan nggawi yo buen, koe ena sundok ulet desiyo, taka anta ngutik, ena taka belo jadi lome. ¹⁰Koe ene, kola aso keo des nte taka, alo taka nggawi yo buen epo eka-eka ulun, tapi yo ono tingen epo kowon-kowon taka kerai iman.¹¹Eti tah, ketimbe kolaiiyo huruf-huruf yo tulis ku epo ikam diang kayangku se. ¹²Dero yo diang sara yo melak gawal nondek dero se, dero doko yo bkomer maksa ikam nte bkatep, pulun diang petua, apa dero belo kono kurow kesa koe salib Kristus. ¹³Koe dero yo ngatep dero se low, belo di nggawi aturan Taurat tapi dero nengkakan, apa ikam bkatep, apa dero kuli nondek ombon nau umbang kam yo melak.¹⁴Tapi aku sama skali belo kakan nondek, ena makse ko lang salib Tuhan taka Yesus Kristus, koe io bute dnia sundok snalip nte oki ai aku nte dnia.¹⁵Koe bkatep ktine low belo bkatep belo keo jodoiyo, tapi jadi tnampa bayu, ene doko yo keo jodoiyo.¹⁶Ai eka ulun, yo miye kompuiyo nte pimpin makai patokan endo, diwa ka moko yo damai sejahtera ai rahmat ombon dero ai ombon Israel mpun Allah.¹⁷Longon se ene nang ka keo ulin yo nyusah aku, koe mbo kompuku keo tanda-tanda mpun Kristus.¹⁸Kasih karunia Tuhan taka Yesus Kristus diang roh kam, erai buntung-erai buntung! Amin.

Ephesians

Chapter 1

¹Ngket Paulus, rasul Kristus Yesus koe ptua Allah, mitek ulun-ulun kudus mbo Epesus, ulun-ulun prsaya lang Kristus Yesus. ²Kasih karunia ai damai sjahtra ngket Allah, Bapa taka ai ngket Tuhan Yesus Kristus diang ikam.³ Yo paling pnuji Allah ai Bapa Tuhan taka Yesus Kristus yo lang Kristus sundok mie epo taka eka-eka brkat rohani mbo lang sorga. ⁴Koe lang Io Allah sundok mili taka onon se dnia tnampa, apa taka kudus ai belo keo bila molon mbo onon-Io.⁵Lang Kasih Io sundok mtoko taka ngket tla koe Yesus Kristus nte jadi anak-anak-Io, sengkono diang petua Io se memang. ⁶Koe ene taka mmuji tuhan, koe die sokoi-Io mulia nte taka, yo die-Io epo taka mbo lang-Io, yo knosang ke-Io.⁷Koe lang Io ai koe daya-Io taka tnbus, yo ene dosa pinokampun, mnurut pngkeo die sokoi-Io, ⁸yo serah sindai koe-Io epo taka lang pngeka hikmat ai pntau.⁹Koe Io sundok mmkelak yo melim lang petua-Io epo taka, sengkono diang rensana yo ptua-Io se memang, yo ene rnsana yo ngket tla memang sundok pinotoko koe-Io lang Kristus. ¹⁰Nte nyiap sampe jman nte mkerai lang Kristus, nte pengutok eka-eka yo mbo sorga ktine low mbo dnia endo.¹¹Aku ngulek "mbo lang Kristus", koe lang Io tingen kain kuli bagian yo jnanji ene, kain yo ngket tla sundok pinotoko nte kuli bagian ene yo sengkono diang ptua Allah, yo ise pun ene memang mba dikeo ngelalo se ptua-Io. ¹²Apa kain, yo kola ndo sundok mayak harapan epo Kristus, kate jadi pujian nte kemuliaan-io.¹³Mbo' lang Io ikam low - koe ikam sundok nmpaning firman yo beta, yo ene Injil Kselamatan kam - mbo' lang Io ikam low, des ikam persaya, kinometrai diang Roh Kudus, yo jnanji koe' Io' ene. ¹⁴Ai Roh Kudus ene ngnjamin nte taka sampe taka kuli eka-eka yo ene, yo doko pnous apa taka jadi mpun Allah, nte muji kmuliaan Iyo.¹⁵Koe ene, sundok aku kringo nau iman kam lang Tuhan Yesus ai soal kasih kam epo eka-eka ulun kudus, ¹⁶aku se lou mbadi brenti bsukur koe ikam. Ai aku dor knop ikam lang doaku,¹⁷Diang tindu epo Allah Tuhan taka Yesus Kristus, yo ene Bapa yo mulia ene, apa Io' se miye epo ikam Roh hikmat ai wahyu apa' tau beta se Iyo. ¹⁸Ai apa Io nampa mato kesong kam jadi trang: apa ikam tau arapan ise-ise atok lang bomba Iyo ene: bol ktatau kemuliaan yo ptoko Iyo nte ulun-ulun kudus,¹⁹bol hebat kuasa Iyo nte taka yo prsaya, sngkono diang kturon kuasa Iyo, ²⁰yo gawi Iyo se lang Kristus diang mensuli yo ngket ekang ulun mate diang mentunge Iyo mbo tadah sanan Iyo lang sorga, ²¹pawak ombo se eka-eka pmrenta ai pnguasa ai kekuasaan ai krajaan ai tongku karan yo dapet ulek, belo di mbo dnia endo tingen, tapi low mbo dnia yo anta ulet.²²Eka-eka ene sundok payak Iyo iwat botis Kristus ai Io sundok die Iyo epo jmaat nte Pngutok ngket eka-eka yo keo. ²³Jmaat yo ene kompu Iyo, yo ponu koe' Iyo, yo nmponu eka-eka ene.

Chapter 2

¹Ikam bune sundok mate koe pnsala-pnsala diang dosa-dosa kam . ² ikam bolum lang ne, koe ikam lumpat nau umbang lang dnia ene, koe ikam gaya penguasa raja setan, yo ene roh tempo ndo sundok begawi mo ulun-ulun triau akal. ³ sebeta yo ba'i eka kain sumba itung diang dero, des kain bolum lang hawa nabsu daging ai ngaya pngkakan daging, diang pngenanam kain yo triau. sbeta yo kain ene ulun-ulun yo arus tnokai, ai sama kati dero yo mak.⁴Tapi Allah kaya diang sifat pngampun ke kosang Io mroa diang ruak ruawau, die Io epo taka. ⁵ Sundok nmbolum taka sama-sama diang Kristus, tontan taka sundok mate ke pensala- pnsala taka -- ke kasih karunia ikam sinolamat - ⁶ ai Lang Kristus Yesus Io sundok mmesuli taka lou diang mie awa sama-sama diang io lang Sorga. ⁷Apa di dilonatu Io nutui epo taka nau kekayaan kasih karunia Io yo ruak ruwau sengkono diang kbuen Io epo taka lang Kristus Yesus.⁸Ke kasih karunia ikam' sinolamat ke iman; ene makse asil usaha kam, tapi ene die Allah,⁹ene makse asil gawi gata kam: nang keo ulun yo nondek diri io se. ¹⁰ Ke taka endo tampa Allah, tnampa lang Kristus Yesus nte' nampa gawi buen, yo sinodia ke Allah des onon se ene, Io kakan, apa taka bolum lang ne.¹¹Ene arus knop, des ba'i ikam'- kati ulun-ulun makse Yahudi ngaya nte daging, yo kati ulun-ulun belo katep koe dero' ngulek se diri yo "katep" yo ene katep yo gnawi makai kayang ulun, - ¹² Des jman ene ikam belo keo Kristus, belo sumba lang warga Israel diang belo kuli bagian lang ise-ise yo pnutus, belo keo nte kundong diang belo keo Allah lang dnia.¹³Tapi tempondo lang Tuhan Yesus ikam, yo bune " oro", tapi tempondo " dempet" keo daya kristus. ¹⁴koe Io ene damai sejahtra taka, yo sundok memekerai duo pihak ai sundok ngeroros diding pnenggang, yo doko mangkotulan. ¹⁵koe diang mate-Io kati ulun Io sundok mkore hukum taurat diang eka prenta ai aturan Io, ente nampa keduoio jadi erai ulun bayu lang kompu-Io, ai diang ene memekeo damai sejaktra, ¹⁶ai nte ngendamai keduoio, lang erai kompu, diang Allah koe salib, diang ngmapos mangkotulan mbo salib ene.¹⁷Io ulet ai ngabar damai sejahtra epo ikam yo "oroh" ai damai sejahtra epo dero yo "dmpet" ¹⁸koe ngket Io taka duo pihak lang erai Roh kuli boyan sumba epo Bapa.¹⁹Koe ktine ikam makse oli ulun baling ai penyumba, tapi erai kumpulan ngket ulun-ulun kudus ai anggota-anggota keluarga Allah. ²⁰yo tinongkuat ombon dasar rasul-rasul ai nabi-nabi, diang Kristus Yesus nte batu penjuru. ²¹ai bangunan tumbu mbo lang Io, besusun buen, jadi bait Allah yo kudus, mbo lang Tuhan. ²²mbo lang Io ikam lou lumpat tinongkuat jadi awa penongos Allah, mbo lang Roh.

Chapter 3

¹Ene' doko tukun yo' aku' endo', Paulus, ulun yo' kono pinonjara' koe' karan Kristus Yesus nte' ngkam ulun-ulun yo' belo tau' se Allah²-beta ikam sundok kringo' nau' tugas ku' nte' ngnggawi kasih karunia Allah, yo' sundok dnie' epo' aku' koe' ikam,³yo' doko ktimbe' yo' melim ene' pinokelak epo' aku' diang wahyu', kati' yo' sundok tulis ku' la ombo diang idok.⁴Ena' ikam ngmbaca' yo', ikam kuli' tau' ngket ene', pntau' ku' se yo' melim mbo' Kristus ene',⁵ yo' des jman ulun-ulun bai bareh belo di pinotau' epo' pea'-pea' ulun, tapi' yo' tempo ndo' pinokelak mbo' lang Roh epo' rasul-rasul ai nabi'-nabi' yo' brse,⁶yo' doko ulun-ulun yo' makse Yahudi, koe' Kabar Injil, lumpat jadi nguwaris ai botis kayang kompu tonga' diang lumpat lang janji yo' dnie' lang Kristus Yesus.⁷ Ngket Injil ene' aku' sundok nte' jadi playan-iyo, kati yo' pndie' kasih karunia Allah, yo' dnie' epo' aku' sngkono diang pnggawi kuasa-Iyo'.⁸Epo' aku',yo' paling dikah mbo' ekang eka'-eka' ulun brese, sundok dnie' kasih karunia endo', nte' ngabar epo' ulun-ulun makse Yahudi pngkeo Kristus, yo' belo taro kira ene', ⁹diang nte' mkelak ise' atok yo' tugas pnggawi yo' melim ene' yo' bjatus-jatus taun bkona' lang Allah, yo' nampa' eka'-ekax ene',¹⁰apa' tempo ndo' koe' jemaat pinotau' deo' jnnis hikmat Allah epo' pmerenta-pmerenta diang pnguasa-pnguasa mbo' sorga, sngkono diang ptua' kden, ¹¹yo' sundok laku'-Iyo' lang Kristus Yesus, Tuhan taka'.¹²Lang Io taka kuli pngronu ai boyan sumba epo Alla diang bol persaya koe iman taka epo Io.¹³Koe ene aku tindu epo ikam, apa ikam nang tawai kito ke kito nau pmnasaku koe ikam, koe pmnasaku ene dko kmuliaan kam.¹⁴Ene dko aku nymbah epo Bapa,¹⁵Yo ngket Io eka-upus yo lang sorga ai ban dnia nrima karan yo.¹⁶Aku bdoa apa Io, kati pngkeo kmuliaan-Io, mmturon ai ntap ikam koe Roh-Io lang kesong kam,¹⁷Koe iman kam Kristus nongos lang kesong kam ai kwakat ai ktondal mbo lang kasih.¹⁸Aku bdoa, apa ikam sama-sama diang eka ulun brse ampa paham, bukan main ksae yo, kanjang yo, kombo yo ai klontop kasih Kristus,¹⁹ai kuli ngnal kasih ene, tontan io nglalo eka pngntau. Aku bdoa, apa ikam tinomponu diang Allah se.²⁰Nte Io se, io kuli nggawi yo pawak lngkat se kdeo doa diang kno taka, kati yo melak ngket kuasa yo bgawi lang taka,²¹nte Io se kmuliaan lang jmaat ai lang Kristus Yesus ampe upus umang dok dilo natu. Amin.

Chapter 4

¹Koe ene aku mie nasehat epo ikam, aku, ulun yo kono penjara koe leka Tuhan, apa penyembolum kam yo kati ulun-ulun yo sundok bnomba koe Tuhan, sengkono diang pmomba kam ene. ²Moko yo ikam ene bolum nang ngomb-ngombo belo kakan iwa se mak, sabar ai nang kois koroi. Pketi kam epo ulun kasih ene diang bako awat gawi erai-erai. ³Ai bkomer moko yo ikam apa nokon kerai Roh lang tungkus damai sjahtra :⁴erai kompu, erai Roh, kati umbang ikam sundok bnomba epo erai pngarapan yo batok lang pmomba kam ene, ⁵erai Tuhan, erai iman, erai baptisan, ⁶erai Allah ai Bapa ngket eka-eka, Allah yo belo keo ngombo se-Io, eka-eka ene lang kuasa-Io ba.⁷Tapi epo taka masing-masing sundok dnie kasih karunia' sngkono diang kroa die kristus. ⁸Ene moko kati yo keo sundok tnulis : "jman ene Io dombo epo ombo, Io moit tawanan-tawanan; Io mie die sokoi nte ulun-ulun-Io"⁹Belo be "Io sundok dombo" arti yo, se Io ene sundok diwa epo tadah dnia yo iwa tingen?. ¹⁰Io yo sundok diwa, Io low yo sundok dombo pawak ombo aso ngket eka-eka langit, nte nemponu eka-eka yo keo.¹¹Io yo mie rasul-rasul ai nabi-nabi, ktine low pngabar-pngabar injil ai gmbala-gmbala diang guru-guru. ¹²nte nglngkap ulun-ulun kudus lang playanan, nte ngmbangun kompu Kristus, ¹³sampe taka eka-eka krapet kerai iman ai pntau yo kono soal Anak Allah. Bol ktuo, ai pnduan yo sngkono diang ksmpurna kristus.¹⁴Taka belo di pea alus oli, yo aya oyot belo otang lumpat nau umbang nte ulun, resi pngaruh nau nte ulun yo kakan nipu ngakal yo tau nte nampa sala tadah. ¹⁵Tapi diang miet skongkong epo yo beta lang kasih taka menduan lang eka-eka soal epo tadah Io, Kristus, yo nte Pengutok. ¹⁶Ngket-Io ene eka kompu, yo bsusun binonuen ai tnungkus jadi erai koe pelayanan, masing-masing bagian ene, sngkono diang nau umbang gawi gata tongku kongo, nerima penduan yo ai membangun diri-io lang kasih.¹⁷Koe ene aku ngulek diang negas endo epo ikam lang Tuhan: Nang bolum oli sama kati ulun-ulun yo belo tau se Allah diang pngentau yo belo tadah¹⁸ Diang pngentau yo seom, oro ngket bolum bklompok diang Allah, koe kbungang yo keo mbo dero ai keo akal dadal yo keo mbo kesong dero. ¹⁹Pngenanam dero sundok ngalor, koe ene dero nyrah bolum dero epo pengkakan triaw ai mranggah diang bemasam gawi gata remis.²⁰Tapi ikam belo di ktine. Ikam sundok blajar tau se Kritus. ²¹Koe ikam sundok kringo soal Io ai sundok nrima tutui batuk lang Io yo beta melak lang Yesus, ²²koe ene ikam, yo aso preket diang bolum kam aso ono, arus ngendikah nau bolum kam yo ono ene, yo tadah epo bnasa koe napsu yo ngrusak,²³apa tinombayu lang roh ai pngenanam kam, ²⁴ai jadi ulun bayu, yo tnampa kati nau ptua Allah diang boyan yo sengkono ai kudus yo sbeta yo.²⁵Koe ene noding eta, bsurah yo beta epo ulun mak, koe taka sama-sama anggota taka se. ²⁶Ena ikam mara, nang sampe nte nampa dosa: nang sampe lalo se olo tonop, pngmara kam ene ²⁷ai nang dnie boyan nte iblis.²⁸Ulun yo ngako, nang io ngako nua, alo yo bgawi diang moyoh diang nggawi yo buen diang kayang yo se, apa io kuli ngmbagi ise-ise nte ulun yo belo keo ise-ise. ²⁹Nang keo kesah triaw baling ngket bowa kam, tapi bsurah yo buen nte memeturon, ela mone perlu, apa dero yo kringo, kuli kasih karunia.³⁰ Ai nang ikam mnsiet kesong Roh Kudus Allah, yo sundok ngemetrai ikam nte nyambut olo kslamatan.³¹Eka yo pait, briek, pngemara, ruok, ai ptenah ene arus noding ket ikam, ene low diang eka-eka hal yo dat. ³²Tapi ikam arus bako buen diang erai-erai, bako sayang ai bako ampun, kati Allah lang Kritus yo ngampun ikam.

Chapter 5

¹Koe' ene' arus jadi pnurut-pnurut Allah, kati' pea'-pea' snayang, ²diang arus bolum lang kasih, kati' Yesus low sundok sayang epo' ikam ai sundok nyrah kompu tonga'-Iyo' nte' taka' jadi pndie' diang korban yo' buen kewo nte' Allah.³Tapi' pokeng koreng diang bmasam nau' rmis panan mranggah ndok ngulek ikam belo kate, kati' yo' pantas nte' ulun-ulun kudus. ⁴Ktine' low pmnsara' triaw,yo' osaw diang smbarang - koe' yo' ktine' belo pantas - tapi' sbalik yo' bowa' ene' bsukur.⁵Jadi endo' nang memang knewot : belo keo ulun pokeng koreng, ulun rmis panan mranggah, arti yo' nymbah brhala yo' kuli bagian mbo' lang Krajaan Kristus diang Allah. ⁶Nang ikam ptang ulun diang pmnsara-pmnsara osau, koe' yo' ktine' ene' mkulet mara Allah epo' ulun-ulun yo' dikah koe' dadal. ⁷Koe' ene' nang ikam btman diang dero'.⁸Beta ko bune' ikam endo' bolum lang seom, tapi' tempo ndo' ikam pa' lang Tuhan. Koe' ene' ikam arus bolum kati' pea'-pea' pa', ⁹koe' pa' ene' kbua' suma yo' buen diang adil diang yo' kono, ¹⁰diang arus nuji ise' yo' sngkono mbo' Tuhan. ¹¹Nang lumpat gawi gata' lang seom yo' belo kbua' ise'-ise', tapi alo' binolai gawi gata ktine' ene'. ¹²Koe' ngulek tingen ise' yo' gawi dero' mbo' awa' yo' melim nte' ngmai' aut.¹³Tapi eka' yo' sundok binolai ke' pa' ene' jadi melak, koe' eka' yo' melak ene pa'. ¹⁴Ene' doko yo' nulek: "Ruko aut, o ikam yo' turui diang nyuli ngket ekang ulun mate diang Kristus anta' ktarang ombon ikam".¹⁵Koe ene, neti diang beta-beta ktimbe nau ikam bolum, nang kati nau ulun galu tapi kati nau ulun pintar, ¹⁶ ai pnakai jman yo keo, koe olo-olo endo triau. ¹⁷ Koe ene nang ikam bungang, tapi bkomer apa ikam tau pngkakan Tuhan.¹⁸Ai nang ikam mauk koe anggur, koe anggur nampa pngnanam triau tapi apa ikam ponu diang Roh. ¹⁹ ai bkesah epo sama-sama ikam se lang mazmur, Kidung puji-pujian, ai legu rohani. Slegu ai bdoya doya nte Tuhan diang bol-bol kesong.²⁰Trus ka ngulek sukur koe eka-eka soal lang karan Tuhan taka Yesus Kristus epo Allah, Uma taka.²¹ ai nang ngombo-ngombo se ulun yo mak diang takut epo Kristus.²²O bawe, patoh epo song kam kati epo Tuhan, ²³Koe song utok bawe sama kati Kristus utok jmaat. koe Iyo ene nylamat kompu. ²⁴ Koe ene kati jmaat patoh epo Kristus, ktine lou bawe epo song eka-eka soal.²⁵O bang song, knosang bawe kam kati Kristus yo sundok nngkosang jmaat ai sundok nyrah kompu-Io nte- jmaat ²⁶ nte mmrse yo, sundok Io mui yo ai ngundus yo diang danum ai Firman, ²⁷ Apa diang ktine Io mayak jmaat la onon Io diang solo, mba di dapei, ai krurut, yo sama kati ene, Tapi apa jmaat brse ai belo keo bila molon²⁸Ktine lou bang song arus kosang epo bawe io se sama kati epo kompu io se: Ise yo kosang epo bawe io se, nngkosang kompu io se. ²⁹ Ke belo pini keo ulun yo kekei se kompu io se, tapi ngurus yo ai ngasi yo, sama kati Kristus epo jmaat.³⁰ Koe taka endo botis kayang kompu-Io.³¹Koe ene ulun song btenggang ngket Uma io ai Ine io, ai bkerai diang bawe io, apa dero duo ene jadi erai isi,erai daya. ³² Pngmelim endo olai, tapi yo kno ku ene kaitan Kristus diang jmaat. ³³ Ktine lou, sngkono nte ngkam masing-masing gawi: nngkosang bawe kam kati kompu kam se ai bawe apa patoh epo song io se.

Chapter 6

¹O pea-pea,aya kam nte ulun tuo kam lang Tuhan,koe arus ketine. ²Hormat epo ine uma kam-endo ptua yo penting,kati yo melak ngket janji endo:³ apa ikam bolum snang ai anjang umur kam mbo dnia.⁴Ai ikam,bapa-bapa,nang nampa ngati mara lang kesong pea-pea kam,tapi bnatuk dero diang batuk tutui diang nsehat Tuhan.⁵O batak-batak, patoh epo tuan kam yo mbo dnia diang takut ai ngrikitik,ai diang buen kesong, sama kati nau ikam patoh epo Kristus, ⁶nang onon dero tingen nte memesenang kesong ulun,tapi kati nau hamba-hanba Kristus yo diang bol-bol kesong nggawi yo petua Allah,⁷ ai yo diang rela nggawi pelayanan yo katinau ulun-ulun yo nglayan Tuhan makse ulun. ⁸Ikam tau,se tongku ulun,buen batak, ene low ulun bebas,ena io sundok keo gawi yo buen,io anta nerima bales yo ngket Tuhan.⁹Ai ikam tuan-tuan,gnawi ketine low epo dero ai nang ptako.Knop,koe Tuhan dero ai Tuhan kam keo ela sorga ai Io belo meti wae.¹⁰Pnyundok yo,koe ka ikam turon mbo lang Tuhan,mbo lang penggalak kuasa Iyo.¹¹Pnakai eka klengkapan senjata Allah,apa ikam kuli btahan nglawan akal triaw Iblis;¹²Koe perjuangan taka makse nglawan daya diang isi,tapi nglawan pmerinta-pmerinta,nglawan pnguasa-pnguasa,nglawan pngulu-pngulu denia yo seom endo,nglawan roh-roh dat ela ombo.¹³ Koe ene nalek eka klengkapan senjata Allah,apa ikam kuli nglawan des olo yo dat ene ai tetap akat,sundok ikam nyundok eka-eka yo ene.¹⁴Jadi akat tngkorong, bnolit towing diang kono ai makai baju waja adil,¹⁵botis pakai trumpak rela ente nyampe Injil damai sejahtra; ¹⁶lang eka nau umbang pnakai pnangkis iman, koe diang pnangkis ene ikam anta kuli marom brarau api engket setan,¹⁷ai tinorima topi waja slamat diang mendau Roh, yo doko fiman Allah,¹⁸lang eka-eka doa ai pnindu. bdoa trus lang Roh ai bjaga-bjaga lang doa kam ene diang pnindu belo brenti ente eka-eka ulun Kudus,¹⁹ente oki lou, apa aku, ena aku ngingkang bowaku, dnie pyurah yo beta, apa diang pngronu aku nyampe pngemelim Injil,²⁰koe Injil ene aku jadi yo snuyu yo tempondo lang penjara, bdoa apa diang pngronu aku mekelak iyo, kati yo skono nte oki kesah.²¹apa ikam lou tau nau umbang ku, jadi tikhikus, eraibuntung taka yo snayang ai playanan yo stia lang Tuhan, anta memetau eka-eka ene epo ikam,²²diang ptua endo doko io suyu ku epo ikam,apa ikam tau nau umbang kain ai apa io nyempae kesong kam.²³Damai sejahtra ai kasih diang iman ngket Allah, Bapa ai ngket Tuhan Yesus Kristus diang eka-eka eraibuntung.²⁴Kasih karunia diang eka-eka ulun, yo nkosang Tuhan taka Yesus Kristus diang kasih yo belo anta brinti.

Philippians

Chapter 1

¹Ngket Paulus ai Timotius,batak-batak Kristus Yesus,epo eka ulun kudus lang Kristus Yesus mbo Filipi,diang pngutok-pngutok jmaat ai playan jmaat. ²Kasih karunia ai damai sejahtera ngket Allah,Bapa taka,ai ngket Tuhan Yesus Kristus diang ikam.³Aku ngulek syukur epo Allahku tongku derang aku knop se ikam. ⁴Ai tongku derang aku bdoa nte ngkam eka -eka,aku dor bdoa diang ego. ⁵Aku ngulek syukur epo Allahku koe pmekat kam lang Kabar Injil mulai ngket olo tla sampe tempo ndo. ⁶Nte nau umbang endo aku percaya beta,yo ene Io,yo nyemula gawi yo buen mbo ekang ikam,anta nlaju yo sampe des penyundok yo des olo Kristus Yesus.⁷Sundok sengkono memang aku bkenanam ketine se ikam eka-eka,koe ikam keo mbo lang kesong ku,koe ikam eka-eka lumpat kuli bagian lang kasih karunia yo dniye epo aku, ktine des jeman aku pinon jara, ktnie low des aku ngengket ai memeturon Kabar Injil. ⁸Koe Allah ene saksiku se aku beta-beta diang kasih mesra Kristus Yesus ngeno ikam eka-eka.⁹Ai endo doko doa ku,mudahan kosang kam tambah roa lang pentau yo kono ai lang tau ba otang,¹⁰ diang ktine ikam kuli mili ise yo buen,apa ikam brse ai belo keo bila molon ndok sampe olo Kristus, ¹¹bolum kam bol-bol diang gawi gata yo buen beta yo gnawi koe Yesus Kristus se nte ngmulia ai nte muji Allah.¹²Ptuaku,erai buntung-erai buntung,apa ikam tau,se ise yo tkono mitek aku ene mokin ube nte nampa kmajuan Injil,¹³ diang ktine sundok tnoan beta nte pupus istana ai eka-eka ulun yo mak,se aku pinon jara koe Kristus.¹⁴ Ai deo ube erai buntung-erai buntung lang Tuhan sundok jadi persaya koe aku pinon jara nte nambah ronu dero bekesah soal Firman Allah diang belo takut.¹⁵Keo ulun yo ngabar Kristus koe kanam kuwo ai kakan ruok rame,tapi keo low yo ngabar-Iyo diang petua buen. ¹⁶Dero ene ngabar Kristus koe kosang Kristus,koe dero tau,se aku keo mbo mendo nte ngengket Injil,¹⁷ tapi yo mak koe ngnuon nte dero se ai diang akal dat, otus dero diang ketine dero mokin msesa kanamku lang penjara.¹⁸Tapi belo moko mbe, koe tontan ko ktimbe ka nau yo,Kristus pinokabar,buen ko diang ptua plesu buen ko diang jujur. Nau umbang ene aku ego. Ai aku dor ego, ¹⁹koe aku tau,se penyundok eka yo endo yo ene keselamatku koe doa kam ai awat Roh Yesus Kristus.²⁰Koe yo beta-beta kno ku ai kundongku yo ene se aku lang eka-eka nau umbang belo anta di kinomai, tapi katinau ngket temba, ktine low tempondo, Kristus tinonoan se kinomulia mbo lang kompuku, buen koe bolumku, ktine low koe mate ku. ²¹Koe nte oki bolum ene doko Kristus ai mate ene yo doko keo untung nte oki.²²Tapi ena aku arus bolum mbo dnia endo, ene rti yo nte oki begawi nte miye asil. Jadi ise yo nte oki pili,aku belo tau. ²³ Aku bjeleh ngket bika-bika:aku kakan brangkat ai nongos sama-sama diang Kristus-ene aso pawak buen; ²⁴tapi aso pawak perlu nte nongos mbo dnia endo koe ikam.²⁵Lang kpersaya endo aku jadi tau: aku anta nongos ai anta sama-sama aso diang ikam eka-eka apa ikam tambah maju ai ego lang iman, ²⁶diang ktine pngego kam lang Kristus Yesus mokin ketambah koe aku, ena des aku ulet nua epo ikam. ²⁷Suma, apa bolum kam baro umbang nau kati Injil Kristus, apa, ena aku ulet aku kito, ai ena aku belo di ulet aku kringo, se ikam turon akat lang erai roh, ai kerai pengenanam bekomer diang poruk pgel nte iman yo nyoret ngket Kabar Injil,²⁸Diang ndok belo idik-idik takut nte bali kam ptako.Nte dero eka-eka yo ene doko tanda nte moit mate,tapi nte ngkam tanda slamat,ai ene pengulet yo ngket Allah. ²⁹Koe epo ikam dnie mba di persaya tingen epo Kristus, makse ko low nte kiso kanam bnasa nte-Iyo.³⁰Ksesa yo desung kono ikam sama kati pmenasa ku bune itan kam, ikam se kringo se aku sesa ndok tempo ndo.

Chapter 2

¹Jadi koe lang Kristus keo nasehat, keo penyempae diang kosang, keo pemekat lang Roh, keo bako kosang ai pengenanam kosang.²Koe ene tampa kam ndok bol-bol ta pengegoku diang endo : mokoiyo ikam erai kasig erai akal, lang erai pengenanam, erai kesong, erai tadah,³diang belo nungka ngenuon nte io se ena belo naket tondek ulun yo belo nan jodo. Mokin ube mokoiyo diang pengenanam yo solo ngontus yo mak aso nuon se io se; ⁴ai nang ka tongku ulun pulun ngenuon nte io se, tapi ngenuon nte ulun yo mak low.⁵Mokoiyo ikam lang bolumkam sama-sama, makai akal ai kno yo keo lou lang Kristus Yesus,⁶tontan ko diang kati nau Allah, belo di beseungka-ungka kesama-Iyo diang Allah ene jadi pekeo-Iyo yo arus dor tenenteng,⁷makse ko sundok mekosaw kompu-Iyo se, ai memenau kati ulun batak, ai jadi sama diang ulun.⁸Ai kati umbang nau ulun, Io sundok mekiwa Io se ai patoh sampe mate, lengkat se ene sampe mate mbo kayu salib.⁹Koe ene ka doko Allah mekombo Io beta-beta ai miye epo-Iyo pemomba yo ombo se eka pemomba,¹⁰apa lang karan Yesus jadi eka yo keo mbo langit ai yo keo mbo ombon denia ai yo keo mbo iwat denia nyembah-Iyo.¹¹ai eka bowa ngangkan: "Yesus Kristus yoene Tuhan," nte kemulia Allah, Bapa!¹²O erai buntung-erai buntungku yo kenosang, ikam dor patoh, koe ene nokon ta gnawi keselamat kam diang beta-beta takut, belo ka di leka des jman aku nokon keo, tapi mokin ube tmpo ndo montuk aku belo keo.¹³Koe Allah se yo nggawi mbo lang ikam diang pengkakan ai gawi gata montuk lang petua-Iyo se.¹⁴Gnawi ta eka ise masam diang belo ngerembnu ai belo bako tangki.¹⁵Apa ikam belo keo sala ai berse, kati pea-pea Allah yo belo bila molon mbo tenga-tenga pokan yo belengkong kesongiyo ai yo tang endo, koe ene ikam kewala mbo ekang dero kati bintong-bintong mbo denia.¹⁶Ulak sekongkong mbo firman yo nembolum, apa aku keo nte tondek mbo olo Kristus, se aku belo di persuma belomba ai belo di persuma poruk pgel.¹⁷Tapi tontan ko dayaku tinorintin mbo korban ai ibadah imankam, aku ego beta ai aku ego beta diang ikam eka-eka.¹⁸ai ikam low arus ego beta ktine low ai ego beta ka diang aku.¹⁹Tapi lang Tuhan Yesus aku kakan resi nyemuyu Timotius epo awakam, apa ron low kesongku koe tau kabar nau umbang ikam.²⁰Koe belo keo ulun diang aku, yo juyang kesong ai juyang akal diang aku ai yo beta-beta meti meto yo perlu nte kam; ²¹koe eka dero meto yo perlu nte dero se, makse yo penting Kristus Yesus.²²Ikam tau se kesetiaiyo sundok dapet soba ai se io sundok ngawat aku lang ngelayan Injil sama kati pea ngawat bapaiyo.²³Io doko yo kundong ku nte oki suyu resi, des sundok jelas mbo aku ktimbe tadah plikaraku ene; ²⁴tapi lang Tuhan aku persaya, se aku se low anta resi ulet.²⁵Juyang diang ene san ku perlu nyemuyu Epafroditus epo ikam, yoene erai buntungku ai teman erai gawi ai teman bejuangku, yo suyu kam nte ngelayan aku lang keperluanku.²⁶koe io ngeno beta se ikam eka-eka ai nyoru low kesongiyo, koe ikam kringo se io kroton²⁷memang beta io kroton ai alang mate, tapi Allah nengkosang io, ai mbadi pulun io tingen, makse ko aku low, apa kanam dat mbo aku nang ketambah.²⁸Koe ene doko aku srek nyemuyu io, apa ena ikam kito io, ikam jadi ego low ai mapan kanam datku.²⁹jadi trima ka io lang Tuhan diang eka pengego ai kinonuon ka ulun-ulun kati io³⁰Koe tukun gawi nte Kristus io alang mate ai io nyaung kesongiyo nte meti meto ise yo kurang lang pelayan kam epo aku.

Chapter 3

¹Pyundokiyo, erai buntung- erai buntung ku ego ka lang Tuhan. nulis nau umbang endo nua epo ikam belo di boyat nte oki ai mtau se ikam pasti slamat. ²ati-ati epo koko-koko, ati-ati epo pemenggawi-pemenggawi yo triaw, ati-ati lou epo pngatep-pngatep yo plsu. ³Koe taka doko ulun-ulun bkatep yo ibadah koe Roh Allah, ai nondek lang Kristus Yesus ai belo mayak persaya mbo nau umbang yo melak.⁴Betako aku lou keo alasan nte mayak persaya epo nau umbang yo melak. ena keo san ulun yo mak kuli mayak persaya epo nau umbang yo melak, aso da-da aku: ⁵knatep mbo olo ke walu, ngket bangsa israel, engket suku benyamin, ulun asli Ibrani, nau umbang pendirian epo aturan Taurat aku ulun farisi,⁶nau umbang gawi gata aku pngurow pngesa jemaat, nau umbang peyembeta lang taat aturan Taurat aku belo di bila molon. ⁷Tapi ise yo bune keo asil nte oki, tempondo san ku rugi koe Kristus.⁸Mokin ube eka ise masam san ku rugi, koe tau se Yesus Kristus, Tuhanku, mulia ube se eka-eka ene.koe Io doko aku sundok ngeloli eka-eka ene ai ene sanku juras, apa aku kuli Kristus, ⁹ ai keo lang Io makse ding kebeta ku se koe patoh epo aturan Taurat, tapi diang peyembeta koe persaya epo Kristus, yo ene peyembeta yo die Allah koe persaya. ¹⁰Yo pengkakanku yodoko tau se Io ai kuasa pengeyuli Io ai kumpulan lang kebnasa Io, la mone aku jadi kerai nau diang Io mbo lang pengemate-Io, ¹¹apa aku pnyundokiyo kuli pengenyuli engket ekang ulun mate.¹²Mba di ungka-ungka aku sundok kuli nau umbang ene ai sundok sempurna, tapi aku ngendasuiyo, ai bahe-bahe aku kuli nangopiyo, koe aku lou sundok tangop Kristus Yesus. ¹³Erai buntung- erai buntung, aku se lou belo di ngomoi, se aku sundok nangopiyo, tapi endo yo gawiku: aku mba di nyanda ise yo sundok kinolalo ai nadah aku se epo ise yo la onon ku, ¹⁴ai tkroru epo tadah nte kuli adiah, iyo doko bomba sorga engket Allah lang Kristus Yesus.¹⁵Koe ene dido ka taka, yo sempurna, bpikir ktine. ai ena mak se lang kno kam, nau di erai nau umbang, nau umbang ene anta pkelak Allah low epo ikam. ¹⁶Tapi buen ka kekombo pengentau yo sundok kuli taka ntrus ka taka aso kati boyan yo sundok dalan taka.¹⁷Erai buntung- erai buntung, sarak ka sontoh ku ai eti beta-beta dero, yo bolum sama kati kain yo jadi sontoh nte kam. ¹⁸Koe kati yo sundok jono ulek ku epo ikam, ai yo pkelak ku lou tempodo ulak nangis, deo ulun yo bolum jadi bali salib Kristus. ¹⁹Penyundok dero yo doko mate, Tuhan dero yo doko buntung dero, kemulia dero yo doko ketriaw dero, kno dero pulun epo urusan dnia endo .²⁰Keo taka endo ulun sorga, ai ngket mne lou taka minte Tuhan Yesus Kristus nte juruslamat, ²¹yo anta ngensut kompu tonga taka yo gramas endo, ai ngensut kati nau kompu tonga-Iyo yo mulia, kati kuasa-Iyo yo kuli mkalah ise masam epo Io se.

Chapter 4

¹Koe ene, erai buntung-erai buntung yo tengkosang ku ai yo keno ku, pengego ku ai mahkota ku, akat ko lou diang turon lang Tuhan, o erai buntung-erai buntungku yo knosang! ² Euodia nasehatku ai Sintikhe nasehatku, apa kerai kesong kerai keno lang Tuhan. ³Lengkat se ene, tinduku epo iko lou, Sunsugos temanku yo setia: nawat ko dero. Koe dero sundok bejuang diang aku nte ngesah injil ngket Allah, sama-sama diang Klemens ai teman-temanku yo kerai gawi yo mak, yo karan-karan iyo sundok snatat lang kitab kehidupan.⁴Ego ka dor lang Tuhan! Sindai nua aku ngulek: Ego ka!⁵Moko io kebuen kesong kam tinonoan eka-eka ulun. Tuhan duni ulet. ⁶Nangka moko iyo ikam water nau umbang ise-ise lou, tapi pinokelakka lang eka-eka umbang pengkakan kam epo Allah lang doa ai penindu diang ngulek syukur. ⁷Damai sejahtera Allah, yo lengkat se eka akal, anta ngasi ngado ai pengenanam kam lang Kristus Yesus.⁸Penyundok iyo, erai buntung-erai buntung, eka-eka yo kono, eka-eka yo mulia, eka-eka yo adil, eka-eka yo susi, eka-eka yo mamis, eka-eka yo buen nte tmpaning, eka-eka yo nulek gawi gata buen ai sngkono nte puji, kinonanamka eka-eka ene.⁹Ai ise yo sundok guru kam ai ise yo sungok trima kam, ai ise yo sundok tmpaning kam ai ise yo sundok itan kam mbo aku, nlaku ka ktine. Jadi Allah pngulet damai sejahtera anta lumpat diang ikam.¹⁰Aku ego beta lang Tuhan, se pnyundok iyo akal kam ai pngenanam kam mnduan nua nte oki. Memang dor keo penjni kam, tapi ikam belo keo pnyempat.¹¹Pmensara ku endo belo di leka koe kurang kambit, koe aku sundok nyentepet nempuli bolum lang eka nau umbang.¹²Aku tau ise ene ngamit-ngamit ai aku tau ise ene sempak sraw. Lang eka-eka umbang ai lang eka-eka plikara yo belo keo ise masam yo melim ente oki; buen des boting, ktine lou des slau, buen mbo ruak ruaw ktine lou lang kurang kambit.¹³Eka-eka urusan dapet tanggungku mbo lang Io yo mie pngelian nte oki.¹⁴Tapi ikam sundok ngawat aku mbo lang kbenasaku, ai ise yo gawi kam ene buen.¹⁵Ikam se tau lou, o ulun-ulun Filipi; des aku bayu nindu nyampe Injil, des aku berangkat ngket Makedonia, ndok belo erai jmaat yo ngreken utang anduk makse ko ikam bute.¹⁶koe mbo Tesalonika lou ikam sundok erai duo derang ngirim bantuan epo aku.¹⁷Tapi yo pkolaiku makse ko bie sokoi ene, tapi bua iyo, yo tambah mmekolai asil nte kam.¹⁸Tmpondo aku sundok nrima eka-eka yo pnerlu ngket ikam, mokin lengkat ube se ene. Aku ruak ruaw, koe aku sundok nrima kiriman kam ngket Epafroditus, ise masam persembahan yo buen kewo, ise masam persembahan yo gnawal ai yo sngkono epo Allah.¹⁹Allah yo sembahku, yo ruak ruaw diang ktataw lang Kristus Yesus, anta mmekeo eka-eka keperluankam.²⁰Kinomuliaka Allah ai Bapa taka ndok turai-turai! Amin.²¹Snampe ta salamku epo tongku-tongku ulun kudus lang Kristus Yesus. Salam epo ikam ngket erai buntung-erai buntung, yo sama-sama diang aku.²²Salam epo ikam ngket eka-eka ulun kudus, toko iyo ngket dero yo mbo istana Kaisar. ²³Kasih karunia Tuhan Yesus Kristus sama-sama diang roh kam!

Colossians

Chapter 1

¹Ngket Paulus, rasul Kristus Yesus, koe ptua Allah, ai Timotius eraibuntung taka,²epo eraibuntung-eraibuntung yo kudus ai yo persaya lang Kristus mbo Kolose. Kasih karunia ai damai sejahtera ngket Allah, Bapa taka, dor diang ikam. ³Kain dor ngmokas sukur epo Allah, Bapa Tuhan taka Yesus Kristus, tongku kain bdoa nte ngkam,⁴koe kain sundok kringo nau iman kam lang Kristus Yesus ai nau pngkosang kam epo eka ulun kudus, ⁵koe keo yo knundong, yo sinodia nte ngkam mbo sorga. Nau umbang yo knundong ene sundok ngket tla ikam kringo lang firman yo kono, yo doko Injil, ⁶yo sundok sampe se ikam. Injil ene kbua ai mnduan mbo pupus dnia, ktine low mbo ikam mulai ngket des ikam kringo-iyo ai tau se kasih karunia Allah yo beta-beta-iyo.⁷Eka ene sundok ikam tau ngket Epafras, tman playan yo tngkosang kain, yo nte ngkam io ene playan Kristus yo stia. ⁸Io low doko yo sundok ngurai nau kosang kam epo kain lang Roh.⁹Koe ene ngket des kain kringo ene, belo keo sdang-sdang kain bdoa nte ngkam. Kain tindu, apa ikam nrima eka hikmat diang pngertian yo kono, nte tau ptua Tuhan diang smpurna, ¹⁰sampe bolum kam pantas onon-Iyo ai sngkono epo-Iyo lang eka nau umbang, ai ikam kbua lang eka gawi yo buen ai mnduan lang pntau yo kono nau umbang Allah,¹¹ai pinoturon diang eka kturon koe kuasa yo mulia ngket-Iyo nte nantai eka-eka ene diang tahan ai doloh,¹²ai ngulek sukur diang pngnanam ego epo Bapa, yo mkate ikam nte kuli bagi lang ise yo pinotoko nte ulun-ulun kudus lang krajaan trang.¹³Io sundok nglopos taka ngket kuasa seom ai ngensut taka epo lang Krajaan Pea-Iyo yo knosang;¹⁴mbo lang Io taka kuli pnous taka, apa nampun dosa.¹⁵Io ene gambar Allah yo belo di melak, yo ono tingen, paling nuon ngket eka yo tnampa,¹⁶koe mbo lang Io doko sundok tnampa eka-eka ene, yo keo mbo sorga ai yo keo mbo dnia endo, yo melak ai yo melim, kati awa raja, panan krajaan, kati pmrenta, panan yo keo kuasa; eka-eka ene tnampa koe Io ai nte Io. ¹⁷Io keo paling ono se eka-eka ene ai eka-eka ene keo mbo lang Io.¹⁸Io ene utok ngket kompu, yo doko jemaat. Io doko yo ono tingen, yo tla nyuli ngket ekang ulun mate, koe ene Io yo nuon tingen se eka ise masam.¹⁹Koe eka kponu Allah kate nongos lang Io, ²⁰ai koe Io ene doko Io mdamai eka-eka ene diang Io se, buen ko yo keo mbo dnia endo, ndok yo keo mbo sorga, sundok Io mkeo damai koe daya salib Kristus.²¹Ktine low ikam yo bai bolum oro ngket Allah ai yo ngmbali-Iyo lang kesong ai pngnanam kati yo melak ngket gawi gata kam yo triaw, ²²tempo ndo pdamai-Iyo, lang kompu yo tau mate ngket Kristus koe pngmate-Iyo, nte mayak ikam kudus ai belo keo sala ai belo keo bila molon mbo onon-Iyo. ²³Koe ene ikam arus moyoh beta lang iman, nokon turon ai belo di skukui, ai nang kakan knensor ngket yo knundong lang Injil, yo sundok dingo kam ai yo sundok snampe mbo mupus dnia mbo iwat langit, ai yo aku endo, Paulus, sundok jadi pelayan-iyo.²⁴Tempo ndo aku ego koe aku kate ssa nte ngkam, ai mgnap lang isi upak ku ise yo aso tuno se kssa Kristus, nte kompu-Iyo, yo doko jemaat. ²⁵Aku sundok jadi pelayan jemaat ene sngkono diang tugas yo tape Allah epo aku nte nlaju firman-Iyo diang bol-bol mbo nau umbang-iyo epo ikam, ²⁶yo doko nau umbang yo melim ngket bjatus taun epo bjatus taun ai ngket upus epo upus, tapi yo tempo ndo pinokelak epo ulun-ulun kudus-Iyo. ²⁷Epo dero Allah kakan mmtau, bukan main ktatau ai kmulia-iyo yo melim ene mbo bangsa-bangsa yo mak, yo doko: Kristus keo ela ekang ikam, Kristus ene doko knundong nte jadi mulia.²⁸Io ene doko yo sampe kain, ena tongku-tongku ulun nasehat kain ai tongku-tongku ulun yo tutui batuk kain lang eka-eka hikmat, nte ngayak tongku-tongku kongo ulun epo yo smpurna lang Kristus.²⁹Ene ka doko yo komer-ku ai tungka-ku diang eka pnglian sngkono diang kuasa-Iyo, yo bgawi diang kois mbo lang aku.

Chapter 2

¹Koe aku kakan, apa ikam tau, msiken bgawi nte ngawat ikam, ai nte dero yo mbo Laodikia ai nte eka-eka dero, yo belo pian tau se aku, ²apa kesong dero bsampae ai dero kerai sama-sama lang kasih, sampe dero kuli eka ktataw ai kpersaya diang ngerti, ai tau se yo melim mbo Allah, yo ene Kristus, ³koe mbo lang Io doko bkona eka pengkeo hikmat ai pentau.⁴Nau umbang endo ulek ku, apa nang keo yo ngakal ikam diang pmensara-pmensara yo buen otang. ⁵Koe beta ko aku se belo di keo mbo ekang ikam, tapi lang roh aku sama-sama diang ikam ai aku kito diang ego kteratur bolum kam ai kturon iman kam lang Kristus.⁶Ikam sundok nrima Kristus Yesus, Tuhan taka. Koe ene mokoiyo bolum kam dor lang Io. ⁷Moko iyo ikam kwakat mbo lang Io ai tinongkuat mbo ombon Io, mokoiyo ikam tambah turon lang iman yo sundok bnatuk epo ikam, ai mokoiyo kesong kam mroa ogot ding sukur⁸Knop-knop beta, apa nang keo yo moit ikam diang tadah akal yo osaw ai plesu kati tutuy batuk tape koyang ngket bang tuo ai roh-roh dnia, tapi belo di ngaya nte Kristus. ⁹Koe lang Io doko nongos diang sara kompu dnia eka kponu Allah ene,¹⁰ai ikam sundok tinomponu mbo lang Io. Io doko pngutok eka pmerenta ai yo keo kuasa. ¹¹Lang io ikam sundok knatep, mba di diang katep yo gnawi koe ulun, tapi diang katep Kristus, yo diang sara ngloas kompuiyo yo bdosa, ¹²koe diang Io ikam nlowong lang baptisan, ai mbo lang Io ikam lumpat pinosuli low koe kpersaya kam epo gawi kuasa Allah, yo sundok msuli Io ngket ulun mate.¹⁴¹³Ikam low, tontan ko bune mate koe pensala kam ai koe belo di knatep diang sara dnia, sundok tinombolum koe Allah sama-sama diang Io, sundok Io ngampun eka pensala taka,¹⁴diang mkore surat utang, aturan-aturan nundruh ai ngontam taka. Ai ene tembelo-Iyo diang netep maku ene mbo kayu salib: ¹⁵Io sundok mrebit ngket pmerenta-pmerenta ai yo keo kuasa ai nampa dero nte ulun eti lang kekuret-Iyo se dero.¹⁶Koe ene nang ka ikam belo nyanda ena ulun ngukum ikam nau umbang okan singkap ai umbang olo raya, bulan bayu ktine low olo Sabat; ¹⁷eka endo amba yo tingen ngket yo arus ulet, pdahal nau yo beta yo doko Kristus.¹⁸Nang ka ikam belo nyanda pengkuret kam pinokore koe ulun yo ungka-ungka kno buen ai sembayang epo mlekat, btondek diang pengkito ai mba di keo alasan nte mkolai yo se koe pngenanam yo aso sara dnia, ¹⁹pdahal io mba di turon skongkon epo Utok, ngket mone mupus kompu tonga, yo btokon ai bebolit jadi erai koe uyat-uyat ai bruku-bruku tulang, nrima pentuan sifat Allahiyo.²⁰Ena des ikam mate sama-sama diang Kristus ai lopos ngket roh-roh dnia, ise moko ikam noko ngaya epo bmasam aturan, ungka-ungka ikam aso bolum mbo dnia: ²¹nang mulem endo, nang snoba endo, nang tnengkil endo; ²²eka-eka ene pulun nau kakas yo tau rusak nte pakai ai pulun kati ptua-ptua ai tutuy batuk ulun tingen. ²³Aturan-aturan endo, beta ko nau yo roa diang hikmat diang bsembayang tampa yo se, kati ungka kesong buen, ngurow kompu tonga, mba di keo jodo iyo makse nte nempuas bolum dnia endo.

Chapter 3

¹Koe ene, ena iko pinosuli sama-sama diang Kristus, neto plikara yo ela ombo, ela mone Kristus keo, tunge ela bika sanan Allah. ² Pnikir plikara yo ela ombo, makse yo mbo dnia. ³Koe iko sundok mate ai bolum ko kinomelim sama-sama diang Kristus mbo lang Allah. ⁴ Ena Kristus,yo doko bolum taka, mkelak kompu anta, iko low anta memekelak kompu sama-sama diang Io lang kmulia.⁵Koe ene pnate lang kompu tonga kam ise masam yo belo buen, yo ene pokeng, lonsa, pengkakan triau, pengkakan yo dat ai low ugoh, yo sama diang kati soyong simong epo korik kotok, ⁶eka yo ene memekulet mara roa Allah (mitek ulun-ulun tuju nglawan). ⁷Des ono ikam low nggawi nau umbang ene des ikam bolum mbo lang iyo. ⁸Tapi tempondo, noding eka-eka yo endo, yo ene mara, rusi, briek, ptenah ai kesah-kesah rmis yo baling ngket bowa kam.⁹Nang oli ikam bako nampa eta, koe ikam sundok ngendikah bolum yo ono diang gawi gataiyo, ¹⁰ai sundok makai bolum bayu yo dor tinombayu nte kuli pentau yo beta ngaya gambar Allah; ¹¹ lang soal endo belo keo oli ulun Yunani ena belo ulun Yahudi, ulun knatep ena belo ulun belo di knatep, ulun Barbar ena belo ulun Skit, batak ena belo ulun bebas, tapi Kristus doko eka-eka mbo lang ise-ise yo ene.¹²Koe ene,jadi ulun-ulun pnili koe Allah yo knudus ai tengkosang koe-Iyo, pnakai kanam kosang, ksawai, mba di ngombo-ngombo, lami lamai ai doloh. ¹³Doloh ka epo sama-sama ikam se, ai bako maaf epo sama-sama ikam se ena keo erai kongo mentulan epo erai-erai, sama kati Tuhan sundok ngemaap ikam, gawi kam ka ketine low. ¹⁴Ai ombon eka-eka ene:pnakai kosang, nte molit memekerai ai nte ngulohiyo.¹⁵Moko yo damai sejahtera Kristus mrenta lang kesong kam, koe nte ene ka doko ikam sundok benomba jadi erai kompu. Ai bsukur ka. ¹⁶Moko yo pemensara Kristus nongos diang eka-eka pengkeo iyo mbo ikam, sampe ikam diang eka-eka hikmat nutui matuk ai ngae epo sama-sama ikam se ai diang slegu mazmur,ai puji-pujian ai lagu rohani, ikam ngulek syukur epo Allah mbo lang kesong kam. ¹⁷Ai eka-eka yo ene yo tnampa ke kam diang kesah surah ena belo gawi gata, gnawi ka eka-eka yo ene lang karan Tuhan Yesus, ulak ngulek syukur koe Io epo Allah, Bapa taka.¹⁸O bang bawe, patoh epo song kam, ketine moko lang Tuhan. ¹⁹O bang song, knosang bawe kam nang nglaku prenges epo io. ²⁰O bang pea patoh epo ulun tuo kam lang eka-eka ise masam, koe ene dokomyo buen mbo lang Tuhan. ²¹O bapa-bapa, nang mesiet kesong pea kam, apa nang tawai kesong iyo.²²O'batak-batak, patoh ta epo tuan kam lang dnia endo lang eka-eka ise masam, nang pulun mbo onon dero bute nte mekego dero, tapi diang rela kesong koe takut epo Tuhan. ²³Ise ka lelu gawi kam, gawi ka diang bol kesong kam kati nte Tuhan ai makse nte ulun. ²⁴ Ikam tau, se ngket Tuhan ikam anta kuli bagian yo tnetap nte kam jadi upa. Kristus ene tuan ai ikam batak-Iyo. ²⁵Ise-ise yo nampa salah, io anta nanggung pensala yo ene, koe Tuhan belo mili ulun.

Chapter 4O tuan-tuan, ngnjoun ka yo adel ai yo jujur epo batak kam; knop ka, ikam low keo tuan mbo sorga.

²Butal ka bdoa ai lang ne low bjaga-jaga ka ulak ngulek syukur. ³Bdoa low ka nte kain, apa Allah ngingkang jawong nte kain nyampe Injil, apa kain kuli brsara nau umbang kemelim Kristus, koeiyo ene aku nukum. ⁴Diang ktine aku kuli mekelak, se ktine memang nau umbangiyo.⁵Bolum ka diang roa hikmat epo ulun-ulun belo persaya, pnakai beta-beta jman yo keo. ⁶Mokoiyo kesah surah kam dor keo kasih, nang tawai, jadi ikam tau, ktimbe ikam arus nuing pengunti-pengunti tongku ulun.⁷Eka-eka nau umbangku anta pinotau epo ikam koe Tikhikus, erai buntung taka yo knosang, pelayan yo stia ai teman pelayan lang Tuhan.⁸Io suyuku epo ikam diang petua, apa ikam tau nau umbang kain ai apa io nyempae kesong kam.⁹Io yo suyuku sama-sama diang Onesimus, erai buntung taka yo stia ai yo knosang, yo erai kongo ngket ikam. Dero anta mmetau epo ikam ise masam yo tekono mbo mendo.¹⁰Salam epo ikam ngket Aristarkus, temanku kerai sper ai ngket Markus, pengakon Barnabas - nau umbang io ikam sundok nrima kabar; trima ka io, ena io ulet epo ikam -¹¹ai ngket Yesus, yo tinompapa Yustus. Pulun tolu kongo endo ngket dero yo bekatep yo jadi temanku kerai gawi nte Kerajaan Allah; dero ene sundok jadi pnyempae nte oki.¹²Salam ngket Epafras epo ikam; io ene erai kongo ngket ikam, pelayan Kristus Yesus, yo dor bkomer beta-beta lang doaiyo nte ngkam, apa ikam akat turon, kati ulun-ulun yo sundok tuo ai bol persaya diang eka ise masam nau umbang yo pengkakan Allah.¹³Koe aku kuli nyampe pengesah nau umbang io, se io bol poruk pgel koe nte ngkam ai nte dero yo mbo Laodikia ai Hierapolis.¹⁴Salam epo ikam ngket pengawat Lukas yo knosang ai ngket Demas.¹⁵Senampe salam kain epo erai buntung - era buntung mbo Laodikia; ktine low epo Nimfa ai jmaat yo keo mbo louiyo.¹⁶Ai ena surat endo sundok benaca epo ikam, knomer low ta apa benaca low mbo jmaat Laodikia ai apa surat yo nte Laodikia bnaca low epo ikam.¹⁷Ai snampe ta epo Arkhipus: eti ta buen-buen, apa pelayanan yo trima kam lang Tuhan gawi kam diang beta-beta.Salam ngket aku, Paulus. Salam endo tulisku se. Knop-knop ikam se aku, awat doa kam aku endo aso lang sper. Kasih karunia dor diang ikam.

1 Thessalonians

Chapter 1

¹Ngket Paulus, Silwanus diang Timotius mitek jemaat ulun Tesalonika yo lang Alla Bapa ai lang Tuan Yesus Kristus. Damai sejahtera mitek ikam lane²Kain dor bsukur epo Alla koe ikam eka-eka, ai ngontus ikam lang doa' kain. ³Dor kain ngeno' se ikam guruganta nte iman epo tuhan taka Yesus Kristus la onon Alla ai Bapa' taka⁴Ikam eka-eka yo kenosang koe Alla, kain tau se Io sundok mili' ikam. ⁵Koe Injil yo snampe epo ikam belo di senampe lau'-lau' diang penyurah tingen, tapi low diang kuasa ket roh kudus, yo ene nte meturon kain se penyampe kain epo ikam ene memang beta. ikam kito ka se kain ene bgawi lau-lau nte ngkam.⁶Ikam sundok ngaya diang nte kain, ngaya diang nte Tuhan ; ulak diang lang ptikas ptunjol ulun ikam sundok kuli firman ene diang pengenanam ego, ene lau'-lau' koe ongat Roh Kudus. ⁷keo ene ikam sundok nte jadi tladan nte ulun deo yo prsaya ela Makedonia ai Akhaya.⁸Koe ngket ekang ikam ulun kringo firman Tuhan lngkat se mbo Makedonia diang Akhaya tingen, tapi mbo mone awa' sundok kringo kabar iman kam epo Alla, jadi kain belo koyoh bunyal aut soal ene. ⁹Koe dero se yo ngesah umbang nau kain, ktimbe kain kate trima kam, ktimbe ikam ngendikah berhala laju btadah epo Alla nte nglayan Alla yo kono. ¹⁰Nte minte pengulet Pea-Io ngket sorga, yo sundok pinosuli koe-Io ngket ekang ulun mate, yo ene Yesus, yo nylamat taka ngket itek pngmara ene anta.

Chapter 2

¹Ikam se low ka tau, ulun-ulun persaya, koe pngulet kain mbo ekang ikam belo di persuma.² Tapi tontan ise kain onon ene, kati ikam tau, sundok knurow ai nina ela Filipi, koe awat Allah taka, kain keo pngeronu nte ngesah Injil Allah nte ngkam diang usaha boyat.³Ngke tutui batuk kain belo di ngket yo sala ai belo ngket yo triaw diang belo di nte ngakal. ⁴Sbeta yo, koe sengkono san Allah nte mayak Injil endo epo kain, koe ene kain bsurah, belo di nte nyenang ulun, tapi nte nyenang Allah yo nguji kesong taka.⁵Koe kain belo pini nembuen kesah tingen-ene ikam tau-ai ptua mranggah yo nelim-Allah se saksi- ⁶kain belo pini meto pujian ket ulun, ketine ngket ikam, ktine low ket ulun-ulun yo mak, koe kain endo rasul-rasul Kristus low kain kuli low gawi ktine.⁷Tapi kain ramah ekang ikam, kati ine ngasi ngado pea iyo. ⁸Ene lou kain, diang sayang beta epo ikam, belo di suma rela mie Injil Allah nte ngkam, tapi eka bolum diang kompu tonga kain nte ngkam, koe kain sayang diang ikam. ⁹Koe ikam aso knop, ulun-ulun persaya, nau usaha diang poruk kain. Des kain bkomer molo malom, nang sampe nte nengkoyat ikam, kain ngesah Injil Allah nte ngkam.¹⁰Ikam ene saksi, ene lou Allah, beta-beta brese, adil ai belo keo pensala yo gawi gata kain ekang ikam yo persaya. ¹¹Ikam tau, sebeta yo kain endo, kati nau uma epo pea-pea iyo, yo nsehat ikam diang pturon kesong kam tongku-tongku kongo,¹² ai tindu beta-beta, apa bolum kam sengkono diang ptua Allah, yo momba ikam sumba lang krajaan ai kemuliaan Iyo.¹³Ai koe ene doko kain belo bekat-bekat yo besukur low epo Allah, koe ikam sundok nrima Firman Allah yo kesah kain ene, mba di kati pemerasa ulun, tapi-yo doko beta-beta ketine-kati Firman Allah, yo begawi low mbo lang ikam yo persaya.¹⁴Koe ikam, ulun persaya,sundok jadi ngaya nau jemaat-jemaat Allah mbo Yudea, jemaat-jemaat mbo lang Kristus Yesus, koe ikam low sundok bolum benasa koe teman-teman bangsa kam se, eka-eka yo mmnasa dero ngket ulun-ulun Yahudi.¹⁵ lengkat se ene ulun-ulun Yahudi ene sundok ngempate Tuhan Yesus diang nabi-nabi ai yo sundok ngurou ngesa kain. Ise yo sengkono epo Allah belo dero nyanda ai eka ulun kemusuh dero, ¹⁶koe dero kakan mombong kain ngesah Firman epo bangsa-bangsa yo mak nte keselamatan dero. Ketine doko dero trus trusan nambah dosa dero sampe sukup kedeo yo ai tempo ndo mara roa sundok bol-bol nyengkinan dero.Tapi kain, ulun-ulun persaya, yo ile tenggang ngket ikam, oro mbo mato, tapi belo oro mbo kesong, beta-beta, diang ngno meroa, sundok brusaha nte ulet nuntun ikam. ¹⁸Koe kain sundok keo pengkakan nte ulet epo ikam- aku, Paulus, belo di sindai-, tapi iblis sundok mombong kain. ¹⁹ise yo nte arap kain diang sukacita kain ai mahkota kemegahan kain mbo onon Yesus,Tuhan taka, des jman pengulet- Io, ena makse ikam?²⁰ Beta-beta, ikam doko kemuliaan kain ai sukacita kain.

Chapter 3

¹Koe' kain belo tahan aut ngno' ikam, koe' ene' kain mutus nte' nongos sderai mbo' Atena.² Trus kain ngirim Timotius, erai buntung yo' bgawi diang kain nte' Allah lang ngabar Injil Kristus, nte' mturon kesong kam diang ngnasehat ikam soal iman kam, ³apa' nang keo ulun yo' skukui iman yo' koe' kanam bnasa' endo'. Ikam se tau', se taka jnodo' nte' ktine'.⁴Koe' ene', low des kain sama-sama diang ikam, sundok ulek kain epo' ikam, se taka anta' kiso' bolum bnasa'. Ai hal ene', kati' ikam tau', sundok trjadi. ⁵Koe' ene' doko, jadi aku', koe' belo tahan aut, sundok ngirim io', apa' aku' tau' nau' iman kam, koe' aku' ragu'-ragu', bahe' ikam sundok soba' yo' tukang nggoda' ai bahe' usaha' kain jadi belo keo jodo'.⁶Tapi' tempo ndo', lipas Timotius ulet nua' ngket ikam ai moit kabar yo' buen nau' iman kam diang kasih kam, ai se ikam trus keo pngnanam buen soal kain ai kakan mangkoruku diang kain, kati kain low kakan nte' mangkoruku diang ikam,⁷ jadi kain low, erai buntung-erai buntung, lang serba poyo' diang kbnasa kain jadi bsmpae koe' ikam diang koe' iman kam⁸Tempo ndo' kain bolum nua', asal ka' ikam akat turon mbo' lang Tuhan. ⁹Koe' sukur ise' nte' kain die' epo' Allah diang ego, yo' kuli' kain koe' ikam, mbo' onon Allah taka'? ¹⁰Molo malom kain bdoa beta-beta, apa' taka' mangkoruku sangko wae ai nambah ise' yo' aso kurang mbo' iman kam.¹¹Apa' Io', Allah ai Bapa' taka', diang Yesus, Tuhan taka, ngingkang boyan nte' kain epo' ikam. ¹²Ai apa' Tuhan nampa' ikam deo' sedeo' ai ruak ruaw lang kasih epo' erai-erai ai epo eka' ulun, sama kati' kain low nngkosang ikam.¹³ Apa' Io' mturon kesong kam, apa' nang keo yo' dat ai kudus, mbo' onon Allah ai Bapa' taka' mbo' des pngulet Yesus, Tuhan taka', diang eka' ulun kudus Iyo'.

Chapter 4

¹Pnyundok yo' erai buntung-erai buntung, kain tindu ai nutui matuk ikam lang karan Tuhan Yesus: ikam sundok kringo' ngket kain ketimbe' nau' bolum kam apa' sngkono mbo' Alla. Nau' ene' sundok aya' kam, buen yo' gnawi diang beta-beta aso. ² Ikam sundok tau' low ptutui-ptutui mone yo' sundok die kain epo' ikam lang karan Tuhan Yesus.³Koe' endo' doko ptua' Alla: nte' nyeing ikam, ⁴apa' ikam oro' ngket pokeng apa' ikam masing-masing ngalek erai kongo' bawe nte' kam se ai apa' ikam bolum kudus ai trhormat,⁵ nang lang pngkakan pokeng koreng, kati' gawi ulun -ulun yo' belo tau' Alla, ⁶ai apa' lang hal ene' nang keo ulun nriaw erai buntung iyo' diang ngakal iyo'. Koe' Tuhan tukang ngmbales kati' yo' sundok ulek kain ngket jati' epo' ikam.⁷Alla momba' taka' mba' di nte' gawi ise' yo' dat, tapi' ise' yo' kudus. ⁸ Koe' ene' ise' yo' nolak endo' belo di nolak ulun, tapi' nolak Alla yo' sundok miye' low Roh Iyo' yo' Kudus epo' ikam.⁹Hal kosang erai buntung belo kotoh tnulis epo ikam, koe iko sundok blajar kosang nngkosang ngket Alla.¹⁰Hal ene sundok gawi ko epo erai buntung ko eka-eka ai mupus montuk wilayah Makedonia. Tapi kain nutui matuk iko, erai buntung, apa ikam tambah beta-beta aso nggwi yo.¹¹Ai anggap ka ene ksepantan buen nte bolum tnang, nte ngurus masalah-masalah yo se ai bgawi diang kayang, kati yo sundok pesan kain epo ikam.¹²Apa ikam bolum kati ulun-ulun yo sopan mbo mato ulun baling ai belo sgeweng epo dero.¹³Strus yo kain belo di kakan, erai buntung-erai buntung, se ikam belo tau soal dero yo mate, apa ikam nang sedih balo kati nau ulun-ulun mak yo belo keo arapan.¹⁴Koe ena taka persaya, se Yesus sundok mate ai sundok nyuli, jadi taka persaya lou se dero yo sundok mate lang Yesus anta kumpul Allah kerai diang Io.¹⁵Ndo kain ngulek epo ikam diang firman Tuhan: tka yo balum, yo aso nongos sampe pngulet Tuhan, belo anta ono se dero yo sundok mate.¹⁶Koe des tanda ene dnie, yo ene des olo pngutok malaikat nngou ai sangkakala Allah keo oyon, jadi Tuhan anta diwa ngket sorga ai dero yo mate lang Kristus anta ono nyuli; ¹⁷Sundok ene, taka yo bolum, yo aso nongos, anta nengkat sama-sama diang dero lang jaun nyruku Tuhan mbo ombon jaun. ktine dko taka kden sama-sama diang Tuhan.¹⁸Koe ene baku sempaye ikam diang pmnsara endo.

Chapter 5

¹soal zaman ai waktu, eraibuntung-eraibuntung, belo di kotoh tnulisepo ikam. ²koe ikam se tau beta-beta, se olo tuhan ulet kati pengako des malom. ³ena dero ngulek : eka yo damai ai aman ba - kolan-kolan dero pngulet bnasa, kati san bawe untung pngulet siet des mekus dero belo anta belo kono.⁴Koe ene, eraibuntung-eraibuntung, ikam belo di bolum lang seom, koe olo ene kolam-kolan ulet kati pengako, ⁵koe eka-eka ikam ene jadi pea-pea trang ai pea-pea molo. taka mak se ulun-ulun malom diang ulun-ulun seom. ⁶koe ene buen yo nang taka turui kati ulun yo mak, tapi kingat ai knop. ⁷koe dero io turui, turui des malom ai dero yo mauk, mauk des malom.⁸Tapi taka, yo ulun-ulun molo, buen yo taka kingat, baju waja Iman ai kasih, diang makai topi waja harapan slamat.⁹koe Allah belo di mtoko taka ente ukum, api nte kuli slamat koe yesus Kristus, tuhan taka.¹⁰yo sundok mate nte taka,apa ena taka bjaga, ena taka turui , taka bolum sama-sama diang Io.¹¹koe ene nasehat ka epo erai-erai ai ikam bako tngkuat ka kati yo desung gawi kam.¹²kain tindu epo ikam, eraibuntung-eraibuntung,apa ikam ngormat epo dero yo bgawi beta-beta ekang ikam, yo mimpin ikam lang Tuhan ai yo nggur ikam.¹³apa ikam beta-beta ngormat dero lang kasih koe gawi gata dero. bolum trus lang damai epo erai-erai.¹⁴kain nasehat ikam lou, eraibuntung-eraibuntung , tnegur dero yo bolum keo kroan, sinompae dero yo kesong tawai, nngket dero yo belo keo bkaya, sabar epo eka-eka ulun.¹⁵Tempaning, apa nang keo ulun males yo triau diang triau, tapi knomer trus yo buen, epo ikam eka-eka diang po eka-eka ulun. ¹⁶ Ego trus.¹⁷ ttap sembayang. ¹⁸ Mengusap sukur lang eka hal, ene yo tinong kakan ke Alla lang Kristus Yesus nte kam.¹⁹Nang pnarom Roh, ²⁰ Diang nang nganggap iwa nubuat-nubuat. ²¹ Kinonanam ise yo keo nggop yo buen. ²² Oro-oro iko ngket eka macam yo triau.²³Moga-moga Alla damai sejahtra mmerse ikam eka-eka diang moga-moga roh, kompu tonga ko terpelihara sempurna belo keo bila molon des Yesus Kristus ulet Tuhan taka. ²⁴Io yo momba ikam ene setia, Io lou kakan nyundok yo.²⁵Erai buntung - erai buntung, do'a kam kain. ²⁶Snampe salam kain epo eka erai buntung diang arok olam yo kudus.²⁷Koe karan Tuhan aku tindu beta-beta epo ikam, apa surat ene bnaca po dero eka-eka ulun persaya.²⁸Kasih karunia Yesus Kristus, Tuhan taka, sama-sama diang ikam.

2 Thessalonians

Chapter 1

¹Ngket Paulus, Silwanus diang Timotius, mitek jemaat ulun-ulun Tesalonika lang Allah bapa taka ai lang Tuhan Yesus Kristus. ²kasih karunia ai damai sjahtra ngket Allah, Bapa taka , ai ngket Tuhan Yesus Kristus sama-sama diang ikam³Kain arus dor bsukur epo Allah koe ikam erai buntung-erai buntung. Kmemang po nau yo, koe iman kam makin btambah ai pengkosang kam diang erai-erai tambah turon mbo sama ikam. ⁴Koe ene Lang jmaat-jmaat Allah, kain se tau nondek nau kam, koe iman ai ksabar kam ngadap deo umbang pengkono yo nysa ikam. ⁵Ene pnanda se Allah ene adil, yo mmkelak se ikam ene sngkono jadi warga Krajaan Allah, ikam yo tempondo ssa koe krajaan ene.⁶Koe memang adil mbo Allah nte males mitek dero yo nindas ikam. ⁷Nte ngelumu kanam pengenanam kam yo kono tindas, ai epo kain low, des jman Tuhan Yesus ngket lang sorga mmkelak kompu-Io diang mlekat-mlekat-Io, lang kuasa-Io, lang api yo dolan raya, ⁸Io ngmbales epo dero yo belo kakan tau se Allah ai belo kakan ngaya epo Injil Yesus, Tuhan taka.⁹Dero ene nindo kono ukum bnasa turai, pinokoro ngket hadirat Tuhan ai ngket kemuliaan kuasa-Io. ¹⁰Nindo des jman Io ulet nte kinomulia ekang ulun-ulun kudus-Io, ai apa nampa kagum ulun-ulun yo prsaya, koe kesaksian yo oit kain epo ikam endo sundok prsaya kam low.¹¹Koe ene kain dor bdoa low nte ngkam, apa Allah taka nampa ikam kate sngkono nte Io bomba, ai diang kuasa-Io nte nympurna pngkakan kam nte gawi buen ai nympurna pkrjaan iman kam, ¹²Apa karan Yesus, Tuhan taka, kinomulia lang ikam ai ikam lang-Io, sengkono diang kasih karunia Allah taka ai Tuhan Yesus Kristus.

Chapter 2

¹Soal pngulet Tuhan taka Yesus Kristus ai bkumpul taka diang Iyo kain tindu epo ikam, ulun-ulun persaya,² apa ikam nang resi bengong ai belo kturoh, buen koe ilham roh, ene lou koe kabar diang surat yo nulek ngket kain, kati-kati nau olo Tuhan sundok ulet.³Nang sampe ikam mie bolum kam pinoktang koe ulun diang sara ise! Koe onon Olo ene arus ulet ile sipat ngendikah iman diang arus pinokelak ile ulun yo gawi triaw, yo arus mate,⁴ yo ene lawan yo ngombo-ngombo se yo mak yo nulek ndok iyo snmbah kati Allah. Malah Iyo tunge ela Bait Allah ai kakan mekelak kompu kati Allah.⁵Belo be ikam knop, se ene jono kesah ku diang ikam, des aku aso kerai diang ikam? ⁶Tempo ndo ikam tau ise yo nahan iyo, se iyo kakan mkelak kompu tonga iyo montuk jman yo sundok tnentu nte iyo. ⁷Koe diang sara melim gawi triaw ene sundok mulai gnawi, tapi tempo ndo aso keo yo nahan. Ena yo nahan ene sundok nloli,⁸Des ene doko yo keo gawi triaw ene bayu anta mkelak kompu tong iyo, tapi Tuhan Yesus ngmpate iyo diang riut kesong ngket bowa Iyo ai ngmapos iyo, ena Io ulet nua. ⁹Pngulet ulun gawi triaw ene gawian iblis, jnuyang diang bemasam hal yo ajaib, tanda-tanda diang musisat-musisat plesu,¹⁰ diang bemasam akal dat epo ulun-ulun yo arus mate koe dero belo nrima ai sayang diang yo beta yo kuli nte nylamat dero.¹¹Koe ene Allah mkulet mketang ombon dero,yo nampa dero persaya epo eta, ¹²apa nukum eka ulun yo belo persaya epo yo beta ai gawal yo triau.¹³Tapi kain arus trus-trusan bsyukur epo Allah koe ikam, ulun-ulun persaya,yo knosang koe Tuhan,koe Allah ngket tla yo sundok mili ikam nte sinolamat lang Roh yo membrese ikam ai lang yo kono yo ikam persaya.¹⁴ Nte ene doko Io sundok momba ikam koe injil yo knabar koe kain, apa ikam kate kuli kemuliaan Yesus Kristus,Tuhan taka.¹⁵ Koe ene, akat turon ai segop mbo batuk tutui yo ikam kuli ngket kain,buen diang sara lansung maupun diang sara tnulis.¹⁶Ai Io, Tuhan taka Yesus Kristus, ai Allah, Bapa taka,yo lang kasih karunia-Io sundok ngosang taka ai yo sundok miye pnyempaeyo kdej ai arapan buen epo taka,¹⁷ apa iyo nyempae ai mturon kesong kam lang gawi gata ai kesah surah yo buen.

Chapter 3

¹Strus io, erai buntung-erai buntung, bdoa nte kain, apa firman Tuhan kate maju ai kinonuon, sama kati yo sundok jadi mbo ekang ikam, ²apa kain lopos ngket pnganggu ai ulun-ulun akal triau, koe mbadi eka ulun kuli iman. ³Tapi Tuhan ene setia. Io anta mamuturon kesong kam ai ngenjaga ikam ngket yo dat.⁴Ai kain prsaya lang Tuhan, se ise io psan kain epo ikam, nte ngkam joun ai anta ngkam gawi. ⁵Apa Tuhan ttap nadah kesong ko epo kasih Allah ai epo ksabar Kristus.⁶Tapi kain msan epo ikam, erai buntung-erai buntung, lang karan Tuhan Yesus Kristus, apa ikam ngliki ngket ulun io belo nglaku gawi gata iyo ai io belo ngaya tutui batuk yo sundok trima kam ngket kain. ⁷Koe ikam se tau, timbe nau ikam arus lumpat nau umbang kain, koe kain mbadi ngemban bgawi diang ikam, ⁸Ai belo dikuman roti ulun tingen, tapi kain bkomer diang bnasa molo malom, apa belo nengkoyat ise-ise yo ngket ikam. ⁹Mbadi leka kain belo keo hak nte ene, tapi kain kakan jadi contoh nte ngkam, apa ikam nyarak.¹⁰Koe, lou des kain keo ekang ikam, kain meknop endo epo ikam : Ena keo ulun belo kakan begawi, nang iyo kuman.¹¹ Kain ngulek ktine ene koe kain kringo, se keo ulun yo belo kroan bolum iyo ai belo begawi, malah pae diang hal-hal yo belo tadah.¹² Ulun-ulun yo ktine ene kain meknop ai nasehat lang Tuhan Yesus Kristus, apa dero nokon tenang ngelaku gawi iyo ai diang ktine kuman okan singkap iyo se.¹³Ai ikam, erai buntung, nang ayu-ayu nggawi ise yo buen.¹⁴ Ena keo ulun yo belo kakan nempaning ise yo ulek kain lang surat endo, tenanda iyo ene ai nang beteman diang iyo, apa iyo mai, ¹⁵Tapi nang ngomoi iyo kati musuh, tapi knae iyo kati erai buntung.¹⁶Ai Io, Tuhan damai sejahtera, apa mie damai sejahtera-Io trus-trusan, lang eka-eka soal, epo ikam. Tuhan sama -sama diang ikam eka. ¹⁷Salam ngket aku, Paulus. Salam endo tulis ku diang kayang ku se. endo tanda lang tongku surat: ketindo nau tulisan ku.¹⁸ Kasih Karunia Yesus Kristus, Tuhan taka, sama-sama diang ikam eka!

1 Timothy

Chapter 1

¹Ngket Paulus, rasul Yesus Kristus ngaya ptua Allah, Pnyelamat taka, ai Kristus Yesus, jadi arapan taka, ²epo Timotius, peaku yo beta-beta mbo lang iman: kasih karunia, rahmat ai damai sejahtera ngket Allah Bapa ai Kristus Yesus, Tuhan taka, diang iko trus.³Des aku kakan nglajut dalanku epo Makedonia, aku tindu iko apa iko nongos mbo Epesus ai nutui matuk ulun-ulun mne, apa dero nang matuk ajaran yo mak ⁴ apa nang repot diang smpuri ai soal upus yo mbadi keo pnyundok yo, yo cuma nte nampa soal tingen, belo sengkono diang bolum slamat yo die Allah lang iman.⁵Jodo tutui batuk ene yo kosang timbul ngket kesong brse, ai ngket lang kesong yo liyo ai ngket iman yo beta-beta. ⁶Tapi keo ulun yo belo sampe epo tadah ene ai tang lang pnyurah belo keo tadah. ⁷Dero ene kakan jadi guru hukum Taurat tapi dero belo paham pemensara dero se ai atok kesah yo beta, belo kate belo yo oret dero. Taka tau hukum Taurat ene buen ena sengkono pakai se iyo,⁸⁹Yo ene diang sadar se hukum Taurat ene mbadi nte ulun yo buen, tapi nte ulun dadal ai ulun rusi, ulun triaw ai ulun bdosa, nte ulun iden, yo ngmpate ine uma, nte ulun yo tuju ngempate,¹⁰ nte ulun pokeng koreng ai song gawal song, nte pnamput ulun, pnampa eta, nte ulun okan sumpah ai eka-eka yo belo sdngkono diang tutui batuk slomai ¹¹kati atok Injil ngket Allah yo mulia ai ego beta, kati yo tnape epo aku.¹²Aku besyukur epo Io, yo meturon aku, yo ene Kristus Yesus, Tuhan taka, koe Io nganggap aku setia ai nyerah pelayanan ene epo aku. ¹³Aku yo des ene ulun penguja ai ulun pengurow ai ulun pernges, tapi aku sundok tengkosang-Io, koe eka ene sundok gawiku diang belo tau yo ene baling se iman.¹⁴ Malah kasih karunia Tuhan taka ene sundok deniye diang ruakruaw epo aku diang iman ai tengkosang lang Kristus Yesus.¹⁵Pengesah endo beta ai arus tenerima eka-eka: "Kristus Yesus ulet epo denia nte nyelamat ulun bedosa," ai ekang dero ene aku doko yo paling bedosa. ¹⁶Tapi koe ene ube aku tinongkosang, apa lang kompuku endo, ulun yo paling bedosa, Yesus Kristus mekelak eka kesabar-Io. Diang ktine ene aku jadi sontoh nte dero yo anta persaya epo-Io ai kuli bolum yo kden. ¹⁷Hormat ai kemuliaan ampe turaiiyo nte Raja eka-eka zaman. Allah yo kden, yo belo melak, yo erai bute! Amin.¹⁸Tugas endo biyeku epo iko, Timotius peaku, sengkono diang ise yo sundok nontus anta soal iko, apa pinoturon koe pengontus ene iko ngomer usaha yo buen diang iman ai pengenanam yo liyo. ¹⁹Keo tenu ulun sundok nolak pengenanam yo liyo ene, ai koe ene gandas iman dero. ²⁰Yo doko kati Himeneus ai Aleksander, yo sundok serah ku epo iblis, apa dero delan nguja.

Chapter 2

¹Ngket tla aku ngnasehat: Pinodombo penindu, doa syafaat ai usapan syukur nte eka ulun,² nte raja-raja ai nte ulun yo keo kuasa ngatur, apa taka kuli bolum aman diang damai nte sembayang ai soal-soal yo sopan. ³Ene yo buen ai yo sengkono epo Allah Juruselamat taka, ⁴yo memetua apa eka ulun sinolamat ai kuli pentau se yo beta.⁵Koe Allah ene tunggel ai tunggel low Iyo yo jadi pengekang ekang Allah ai manusia, yo ene manusia Kristus Yesus,⁶ yo sundok nyerah kompu-Io jadi pnous nte eka-eka ulun: ene ksaksian des jman yo sundok tnetap.⁷Nte kesaksian ene doko aku sundok tnetap nte pngabar ai rasul-yo kesah ku endo beta, aku belo nampa eta-ai jadi guru ulun-ulun makse Yahudi, lang iman ai yo kono.⁸Koe ene aku kakan, apa mbo mombe-mombe ulun bangsong bdoa diang nelola palar yo susi, belo diang mara ai belo diang bako tangki. ⁹Ketine lou bang bawe, apa io braji diang pantas, diang sopan ai nang deo balo umbang, balo yo nang bkepang-kepang, nang makai mas ai mutiara ene low diang diris laung yo larang-larang,¹⁰ tapi apa io braji diang gawi gata buen, katinau yo pantas nte bawe epo sembayang.¹¹Arus yo bang bawe ene suni-suni ai nerima tutui-batuk diang patoh. ¹²Aku ngusan bang bawe nutui matuk ai ngusang mrenta bang song; io suni ka.¹³Koe Adam yo ono tnampa, bayu Hawa oli.¹⁴ Aso nua makse Adam yo kono goda, tapi bawe ene yo kono goda trus toyak epo lang dosa. ¹⁵Tapi bawe anta sinolamat koe ngmekus pea, asal io tatel lang iman ai kasih ai bolum nte Tuhan diang bolum yo sdang-sdang ka.

Chapter 3

¹Beta pengesah endo: " ulun kakan tugas nte pngawas jemaat nengkakan gawi yo paling buen," ²koe ene pengawas jemaat arus yo ulun belokeo bila molon, song engket erai bawe, kuli nahan pngnanam, bijaksana, sopan, gawal nampung ulun, pintar matuk nutui ulun, ³mak se pemauk, mbadi tuju mara tapi buen diang ulun, penengkuen, mbadi batak sen,⁴ pngutok kluarga yo buen, pea-peaiyo takut ai hormat epo io ⁵ ena ulun belo tau ngurus kluarga yo se, ktimbe nau io kuli ngurus jemaat Allah?⁶Nang io ulun yo bayu btobat, apa nang io jadi sombong ai kono ukum iblis.⁷Arus io lou keo karan buen ela baling se jemaat, apa io belo tuntut ulun ai belo toyak epo lang akal iblis.⁸Ketine lou pembela sidang arus ulun terhormat, nang duo dola, nang tuju balo se anggur, nang ugoh, ⁹tapi ulun io tau ngenjaga atok Iman yo melim lang pngenanam yo brese. ¹⁰dero lou arus snoba ile, bayu pnili ente playanan ene des sudok melak se dero ene belo keo bilamolon.¹¹Ene lou bangbawe eru io ulun terhormat, tukang mtenah, nang jues balo ai jujur lang eka-eka soal.¹²pembela sidang arus song engket erai bawe ai kuli ngurus pea-peaiyo ai kluargaiyo diang buen.¹³Koe dero yo mlayan diang buen kuli awa yo buen apa lang iman epo Kristus Yesus dero kuli bsaksi diang bebas.¹⁴Eka-eka ene tnulis koe ku epo iko, walaupun aku mbadi ola kakan ngenyo epo awa ko lane. ¹⁵tapi ena aku sori ulet, sundok doko iko tau ketimbe nau ulun arus bolum lang kluarga Allah, io ene jemaat engket Allah yo bolum, ori botuk ai tondal yo beta.Ai sbetaiyo olai ombo atok sembayang taka yo melim: " Io, yo sundok mkelak kompu-Iyo lang nau umbang manusia, tinombeta lang Roh; yo mkelak kompu-Iyo epo mlekat-mlekat, knabar ela ekang bangsa-bangsa yo belo tau se Allah; yo lang dnia ente ulun persaya, nengkat lang kemuliaan."

Chapter 4

¹Tapi Roh diang tgas ngulek se anta-anta yo, keo ulun yo baling ngket iman nyarak roh-roh yo nte nampa tang ai lumpat tutui batuk setan-setan ²koe pngaruh pnampa eta yo kno kesong io makai tok ngket dero.³Dero ene ngusan ulun kawen, ngusan ulun kuman okan yo pnytampa Allah apa diang ngulek sukur nokan koe ulun prsaya yo sundok tau nau yo kono. ⁴Koe eka yo sundok tampa Allah ene buen, ndok belo erai yo dnion asal tinorima diang ngulek sukur, ⁵koe eka yo ene kudus koe firman Allah ai koe doa.⁶Diang trus mknop nau umbang ene epo erai buntung-erai buntung taka, iko nindo jadi ulun playan Kristus Yesus yo buen, sundok bnatuk lang soal tondal iman taka ai lang turui batuk yo slomai yo sundok nelumpat koe ko kola ndo. ⁷Tapi nang ko tempaning pntau pntoan ai sempuri itak-itak tuo. ale iko ngnau smbayang. ⁸nglatih kompu tonga ene idok jodo yo, tapi ibadat ene nte deo jodo, koe keo janji, nte penymbolum tempo ndo ktine low nte penyembolum anta yo.⁹pnyurah endo beta ai snaron yo tnorima ndok eka.¹⁰Ene doko moko taka panas molus bkomer, koe taka mayak pngarap taka epo Allah yo bolum. juruslamat tongku ulun, yo ono nte dero yo prsaya.¹¹Sampe Ko ai tutui batuk ko eka-eka ene. ¹²Ndok nang keo erai kongo ulun kate ngotus iko ene uro, koe leka iko aso burok. moko yo iko ene jadi sonto nte ulun-ulun prsaya, nau mbo bkesah surah, mbo gawi gata, mbo die sokoi, mbo kesetia ko, ai mbo kbrse ko. ¹³Ktine ka ene, sampe aku ulet iko arus tetap beta-beta ngmbasa kitab-kitab susi, lang nengkuat ai nte nutui matuk.¹⁴Nang kewot makai karunia yo keo mbo iko ene, yo sundok dnie epo iko ngket nubuat ai diang tenumpang tangan koe pembela sidang. ¹⁵knop-knop iko nau ene nang keo liu, bolum ko lang ne apa pnduan iman ko melak epo eka ulun. ¹⁶Jaga nau ko se ai ktine low nau tutui batuk ko se ulun. tetap beta-beta lang eka-eka ene, koe diang ktine iko nylamat iko se diang eka-eka ulun yo nempaning ngko ene.

Chapter 5

¹Nang ikam kois koroi epo ulun yo tuo, tnegur io kati uma. Tnegur ulun-ulun yo burok kati erai buntung kam se,²Bawe-bawe yo tuo kati ine, bawe-bawe yo burok kati okong diang pngnanam lio.³Hormat epo balu-balu yo beta-beta balu. ⁴Tapi ena ene ulun balu keo pea, opo! dero ene ngket tla ngnau nggawi yo buen epo kluarga iyo se diang males buen ulun tuo diang itak dero, ene yo sngkono mo Allah.⁵Ena io ulun yo balu, diang beta-beta balu, yo dnikah ba'ba, mayak hapan io epo Allah ai btahan lang pnindu diang doa molo malom. ⁶ Tapi balu yo bolum keo diang ruak ruwau, io sundok mate ulak bolum.⁷Pino kingat nau umbang endo lou epo balu-balu ene apa dero bolum belo di bila molon.⁸Tapi ena keo ulun yo belo di ngasi ngado kluarga io se, apa lagi lang lou io se, ulun ene sundok ngndikah iman ai tambah dat se ulun yo belo keo iman.⁹Yo dnaftar se balu, suma dero yo belo di kurang se onom pulu taun, yo sindai bute keo song. ¹⁰diang yo beta sundok keo bukti nglaku gawi yo buen, kati ngasi pea, mie awa, mui botis erai buntung erai buntung yo kerai iman, ngawat ulun yo bolum bnasa- idok kesah, dero sundok makai eka des nte gawi yo buen.¹¹Koyoh ka dnaftar balu-balu yo aso burok, ena keo sindai keo pngnanam koe pngkakan yo nytuar dero ngket Kristus, dero ene kakan kawen ¹² diang ngndikah janji stia dero yo tla epo IO, dero nampa ukuman nte dero se.¹³Diang baling dalom lang lou ulun, dero nyntepet bontul, belo di bontul tingen, tapi lou nampa kesah tuju lumpat urusan ulun yo mak, diang ngmokas pmsara yo belo buen .¹⁴Ptuaku apa balu-balu burok kawen nua, keo pea, mimpin kluarga iyo ai nang nampa alasan epo musuh nte mdat karan taka. ¹⁵Koe keo tenu-tenu kongo balu yo tang koe nyarak iblis. ¹⁶Ena song-song bawe-bawe yo persaya keo kluarga yo balu, arus yo ngawat dero nang sampe nte nengkoyat jmaat. Diang ktine jmaat kuli ngawat dero yo beta-beta balu.¹⁷Penatua-penatua yo buen mimpin yo sengkono nte die ormat epo dero duo kali lipat, apalagi nte dero yo bkomer beta-beta kotbah ai nutui batuk. ¹⁸Belo be Kitab Suci ngulek: "Nang iko nyimpeh bowa lembu yo aso ngraung dikut," ai nua "ulun bgawi arus kuli upa."¹⁹Nang iko nrima pnundruh epo penatua kcuali ena keo duo ena belo tolu kongo saksi.²⁰ Dero yo nampa dosa arus kae ko mbo onon eka-eka ulun apa yo mak ene takut low.²¹Mbo onon Allah diang Kritus Yesus ai mlekat-mlekat pilihan-Iyo aku msan diang beta-beta epo ikam: knanam kam beta-beta pnutui endo belo di diang sriga ai nglaku eka-eka belo keo yo nengket. ²²Nang iko bangat balo nlep kayang ombon ulun ai nang bkoit lang dosa ulun mak. Jnaga kebrese kompuko.²³Nang oli ngisop danum tingen, tapi tnambah diang anggur idik-idik, koe buntung ko keo masalah ai kompu tonga ko yo jono mole. ²⁴Dosa tenu kongo ulun melak beta, kati nau jlempono dero epo pngadilan, tapi dosa tenu kongo ulun bayu melak anta yo. ²⁵ Ene lou diang gawi gata yo buen ene resi melak ai ena belo ktine, io belo anta kuli pkona trus.

Chapter 6

¹Eka-eka ulun yo jadi anak bua moko yo dero nganggap tuan dero ene pantas kuli hormat ngket dero, apa karan Allah ai tutui batuk taka nang keko ulun. ²Ena tuan dero ulun persaya, nang sampe dero kurang bata epo iyo koe erai buntung lang Kristus, moko iyo dero nlayani diang tambah buen aso, koe tuan yo nrima berkat playanan dero yo doko erai buntung yo persaya ai yo snayang.(-2b) Bnatuk diang nsehat beta eka-eka endo.³Ena ulun nutui matuk yo mak ai belo di sengkono-diang pemesara buen yo doko pemesara Tuhan taka Yesus Kristus-ai belo di kati tutui batuk yo sengkono diang ibadah taka,⁴ Io ene ulun yo ungka-ungka tau pdahal mba di keo pentau ise-ise. Roton io doko meto-meto soal ai mutar pemesara, nampa kekey diang erai-erai, pemesara ngoti ate, memetnah, sriga,⁵ ruok bulo ela ekang ulun-ulun yo akal rusak ai yo mapos yo kono, yo san dero ibadah ene apa kate nte awa kuli untung.⁶Beta iyo ibadah ene ena diang san puli, mie untung olai. ⁷Koe taka belo moit ise-ise epo lang dnia ktine low taka belo moit ise-ise epo baling. ⁸Asal keo okan singkap ai diris laung, puli ka ene.⁹Tapi dero yo kakan tataw toyak epo lang masalah, epo lang akal triaw ai epo lang bmasam pngenanam remis yo osau diang nte nylaka, yo mlotong ulun epo lang awa pngeroros ai bol kbenasa. ¹⁰Koe wakat eka-eka yo dat yo doko gawal pitis sen. Koe mtikas naket sen ene tenu-tenu kongo ulun sundok siat ngket iman ai nyesa kompu tonga yo se diang bmasam pengkono pengkena.¹¹Tapi iko o ulun Allah, nidar eka-eka ene, knomer yo adil, ibadah, stia, mangku kosang, sabar diang belo di kois koroi. ¹²Bkomer beta-beta lang mangko bali iman yo kono diang nyrabut bolum yo kden. Nte ene doko iko sundok bnomba ai iko sundok ngulek janji janji yo kono ela onon deo saksi.¹³Ela onon Allah yo mie bolum epo eka-eka ela onon Kristus Yesus yo sundok ngulek janji janji yo kono ene low mbo onon Pontius Pilatus, aku psan beta-beta epo iko: ¹⁴Naya prenta endo, mba di bila molon ai mba di keo sala, ndok sampe des Tuhan taka Yesus Kristus mkelak kompu Iyo,¹⁵Yo doko des yo anta tnetap koe Pnguasa yo erai bute diang bol pngego, Raja ombon se eka-eka raja ai Tuan ombon se eka-eka tuan-tuan. ¹⁶Iyo tingen yo belo ngaya epo maut, nongos lang trang yo belo dapet kompoh. ndok belo erai kongo ulun pini kito Iyo ai mmang ulun belo klian meti Iyo. Nte yo doko hormat ai Kuasa yo kden! Amin.¹⁷Pino knop epo ulun-ulun tataw lang dnia endo apa dero nang sombong ai nang ngarap ise-ise yo belo tinonoan kati pnyngkeo, tapi epo Allah yo lang pngkeo Iyo mie epo taka eka-eka nte taka pakai. ¹⁸Pinoknop apa dero ene nggawi yo buen, jadi tatau lang yo buen, tuju mie diang mbagi kinan. ¹⁹Ai diang ktine nimbun pengkeo nte tondal yo buen nte io se anta nte ngrapet bolum yo sebeta iyo.²⁰O Timotius, nasi nado ise yo sundok tnape epo iko. Kinoliki bunyal yo osaw ai belo brese ai mangko lawan yo ulet ngket yo nulek pentau, ²¹Koe keo tenu-tenu kongo ulun yo nutui matuk ene ai diang ktine sundok siat ngket iman. Kasih Karunia diang iko!

2 Timothy

Chapter 1

¹Ngket Paulus, rasul Kristus Yesus koe ptua Allah nte nyampe janji umbang nau bolum lang Kristus Yesus,²epo Timotius, peaku yo snayang: kasih karunia, rahmat diang damai sjahtra ngket Allah Bapa ai Kristus Yesus, Tuhan taka, sama-sama diang iko.³Aku bsukur epo Allah, yo layanku diang pngnanam yo buen kati gawi itak kakahku. Ai aku trus knop se iko lang pninduku, molo malom.⁴Ena aku knop se olu mato yo tmbalingko, aku kakan kito iko nua apa bol pngegoku.⁵Koe aku knop se iman ko yo beta-beta, yo dko iman yo tla bolum lang itak ko Lois ai lang ine ko Eunike ai aku yakin bolum lou lang iko.⁶Koe ene dko aku mknop iko nte mraya karunia Allah yo keo mbo iko koe kayangku sundok pnayak ombon iko.⁷Koe Allah mie epo taka makse roh takut, tapi roh kuasa, kasih ai tratur.⁸Jadi nang mai bsaksi soal Tuhan taka ai nang mai koe aku, ulun yo nukum koe Io, tapi lumpat ka ssa nte Injil-Iyo ngket kuasa Allah.⁹ Io doko yo nylamat taka ai momba taka diang bomba yo kudus, belo di koe gawi gata taka, tapi ngket ptua ai die sokoi-Iyo se,yo sundok dnie epo taka lang Kristus Yesus ono' se dnia keo¹⁰ ai yo tempo ndo pinokelak diang pngulet Tukang nylamat taka Yesus Kristus, ene koe Injil sundok mtepok kuasa yo nte moit mate ai mkulet bolum yo kden.¹¹ Nte Injil endo doko aku sundok tntap nte pnyampe, nte rasul ai guru.¹²Koe ene doko tukun yo aku jadi ssa, tapi aku belo di mai; koe aku tau epo ise aku persaya ai aku persaya se Io keo kuasa ngnjaga ise yo sundok die Io epo aku ndok sampe olo Tuhan.¹³ Knurut ndok eka ise io sundok dingo ko ngket aku nte sonto tutui batuk yo buen ai ene nlaku diang iman ai kasih lang Kristus Yesus. ¹⁴Jnaga beta-beta pngkeo yo buen, yo sundok die Io epo taka, koe Roh Kudus yo sundok nongos lang taka.¹⁵Iko tau se eka dero yo mbo Asia idi bpeoh ngket aku; ktine low Figelus ai Hermogenes.¹⁶ Tuhan moko yo mie rahmat-Iyo epo kluarga Onesiforus io sundok bjuli-juli mrongin pngnanam ku. Io belo di mai nyruku aku lang penjara.¹⁷ Des mbo Roma, io bkomer meto aku sampe io ruku aku.¹⁸ Moko yo Tuhan mie rahmat-Iyo epo io des olo Tuhan. Deo beta playanan yo nlaku koe io mbo Efesus, iko deo tau ene se aku.

Chapter 2

¹Koe ene, o anakku, turon-turon ka koe kasih karunia lang Kristus Yesus. ²Ise yo dingo ko ngket aku mbo onon deo saksi, tape ko epo ulun yo dapet gop pmnsara io, diang yo snaron nte nutui matuk ulun yo mak.³Lumpat ka ssa koe jadi tntara Kristus Yesus yo buen. ⁴Tntara yo desung lang prang belo repot diang kompu tonga io se diang soal-soal pnymbolum io, apa diang ktine ene io sngkono epo kmndan io. ⁵Tukang main pulun kate kuli adiah koe kuret, suma ena io blaga kati aturan-aturan mbo blaga.⁶Ulun pngumo yo beta-beta bgawi moko yo paling ono kiso kanam asil gawi io. ⁷Tmpaning ise yo ulek ku: Tuhan anta mie iko pntau eka-eka nau lang bolum.⁸Nang kewot endo: Yesus Kristus, yo sundok nyuli ngket ekang ulun mate, yo kinomekus ngket upus Daud, ene yo kesah surahku lang Injilku.⁹ Koe kesah surah ene doko aku ssa, aso bnolit kati ulun gawi triaw, tapi firman Allah belo dapet bolit. ¹⁰Koe ene aku sabar kiso kanam ssa ene nte ulun-ulun yo pili Allah, apa dero kuli low slamat lang Kristus Yesus diang kemuliaan yo kden.¹¹Beta doko pmnsara endo: Ena taka mate diang Io, taka anta bolum low diang Io; ¹²ena taka tahan ssa, taka low anta lumpat mmrenta diang Io; ena taka nangkal Io, tangkal Io low taka; ¹³ena taka belo stia, Io ttap stia, koe Io belo kuli nangkal kompu tonga-Iyo se.¹⁴Pknop ai tape kam nte oki ene nang keo liu diang beta-beta epo dero ela onon Allah, apa dero nang bako tangki kesah, koe ene belo di keo jodo, nte nampa nmbengong ulun yo nempaning yo ka ube. ¹⁵Iko bkomer apa iko sengkono ela onon Allah kati ulun yo bgawi belo koyoh mai-mai, yo bol-bol nyampe nau umbang pngesah yo kono ene.¹⁶Tapi nidar-nidar pnyurah yo belo otang ai belo susi yo malah tau te nambah dadal ka ube. ¹⁷Penyurah dero ene makin sae kati roton ktikang. Mbo ekang sama dero, ktine low Himeneus ai Filetus, ¹⁸yo sundok nylemang ngket yo kono, diang nutuy matuk ulun se kbangkitan taka desung aut, ene moko tau nte ngrusak iman ulun deo.¹⁹Tapi tondal yo sundok payak Allah ene turon, mtrai yo : "Tuhan tau llu ise yo mpun-Io" ai tongku ulun yo ngontus karan Tuhan ene arus ngendikah gawi gata yo triau". ²⁰Lang lou yo olai belo di atok kakas ngket mas ai pirak tingen, tapi keo low yo ngket kayu ai tana ; yo ela nontus tla ene pnakai nte jodo yo nuon, yo nontus sori nte tujuan yo belo di nuon balo. ²¹Ena ulun ene ngidar ngket gawi gata yo triau, yo ene yo nulek kati kakas lang lou yo pnakai nte jodo yo nuon, yo kinomakse diang yo mak, yo pnotoko koe ulun yo mpun lou jnodo nte gawi gata yo nuon tingen.²²Koe ene nidar-nidar yo kati pngnanam bang burok, ale ngomer apa kate adil, setia, kasih diang damai epo eka-eka diang dero yo momba epo Tuhan diang kesong yo brse. ²³Nidar soal yo neto-neto, yo oal ai belo snaron. Iko tau se soal ene tau nte nampa ruok,²⁴Yo karan yo hamba Tuhan ene belo kate ruok rame tapi arus nyasong diang sama ulun, yo harus tukang nte nutui matuk, ai sabar ²⁵ai diang jumot kuli nguloh ulun yo tuju nglawan, koe bahe Tuhan mie boyan nte dero apa btobat ai ngayak dero apa dero tau soal yo kono, ²⁶ai diang ktine dero kate jadi knop nua, koe kate losu ngket akal iblis yo sundok nyiret dero mbo pngkakan yo.

Chapter 3

¹Taka arus tau se olo-olo pnyundok anta ulet bolum sulit. ²Ulun-ulun nengkosang kompu tonga io se ai jadi batak pitisen. Dero tuju kesah opaw ai nondek io se, dero tuju mtenah, deri tuju nglawan ulun tuo ai belo tau trima kasih, belo nyanda agama, ³belo tau baku kosang, belo ganggu bdamai, tuju mdat ulun, belo tau ngentep pngenanam, rusi, belo ganggu yo buen, ⁴tuju kianat, mba dimikir anjang, baso ungka-ungka tau, tuju ngaya pngenanam se ngaya Allah.⁵Nte eti dero nglaku sembayang, tapi sbeta yo dero nangkal kuasa sembayang ene. Oro-oro ngket dero ene! ⁶Koe ela ekang dero ene keo ulun io ngako sumba epo lou ulun yo mak ai moit bawe-bawe bungang yo ponu diang dosa ai atur pngenanam io se, ⁷beta ko trus kakan nte tutui batuk, tapi belo pini tau yo kono.⁸Sama kati Yanes ai Yambres nglawan Musa, ene low dero nglawan yo kono. Akal dero rusak diang iman dero belo klian nuji. ⁹Tapi sundok pasti dero belo anta tambah maju, sama kati naw Yanes ai Yambres, kbungang dero anta melak epo eka ulun.¹⁰Tapi iko sundok lumpat tutui batuk ku, nau pnyembolumku, pendirianku, imanku, ksabarku, kosangku diang pnyelentuoku. ¹¹ Iko sundok lumpat kono knurow knasa ai sesa kati yo kono aku mbo Antiokia ai ela Ikonium ai diang ela Listra. Eka kurow ksa yo kono aku ai Tuhan sundok ngllpos aku ngket nne.¹²Memang tongku ulun io kakan bolum sembayang lang Kristus Yesus anta kono kurow ksa, ¹³tapi ulun gramas ai tukang ngakal anta tambah dat, dero memeketang ai kono pinotang.¹⁴Tapi koe ka iko ttap sgop epo yo kono yo sundok trima ko yo iko sundok persaya, diang knop se ulun io sundok nutui matuk epo iko. ¹⁵Arus knop low se ngket pea iko sundok tau se Kitab Suci yo kuli mie kpintar epo iko ai ngayak iko epo slamat koe iman epo Kristus Yesus.¹⁶Eka tulisan iyo die Allah beta-beta keo jodo nte nutui matuk, nte memekelak io salah, nte nengkuen sipat ai nutui matuk ulun lang yo kono. ¹⁷Diang ktine tongku ulun mpun Allah nlengkap nte tongku gawi gata buen.

Chapter 4

¹Mbo onon Allah ai Kristus Yesus io anta njidang ulun io aso bolum ai io ulun sundok mate, aku keo psan diang beta-beta epo iko ente pngulet-Iyo ai nte Kerajaan-Iyo: ²knesah Firman ene, siap des buen ketine lou des yo belo buen, pinokelak yo sala ene tnegur ai masehat diang kesong sabar ai sesui diang tnutui bnatuk nulek binonuen.³koe ene anta keo des io, ulun belo kuli oli nrima tutui batuk yo buen, tapi dero anta ngumpul guru-guru yo sngkono kati pngkakan dero ente nengkuen lang tlio dero. ⁴dero ene neng kuleng tlingo dero ngket yo kono,ai nempaning ente spuri. ⁵tapi ati-ati lang eka-eka soal , sabar diang bnasa, nlaku gawi gata nyampe Injil ai snudok tugas playanan ko!⁶Nau umbang ku, dayaku sundok tnudak nte persembahan ai pngenate ku sundok dempe . ⁷Aku yundok btanding yo buen, aku sundok sampe tompak gari ai aku sundok ngnjaga Iman. ⁸tempo ndo sundok sinodia nte oki mahkota yo beta anta dnie epo aku koe Tuhan, akim yo adel, des olo-Iyo; tapi belo di pulun epo aku, tapi lou epo eka-eka ulun yo ngno pengulet-Iyo.⁹Bkomer apa resi-resi ulet epo aku, ¹⁰koe Demas sundok gawal se dnia endo ai ngndikah aku. yo sundok malan epo Tesalonika. Kreskes sundok malan epo Galatia ai Titus epo Dalmatia.¹¹Pulun Lukas yo nongos diang aku.Nalek Markus ai noit io epo dido,koe pelayanan iyo penting nte oki. ¹²Tikhikus sundok kirim ku epo Efesus. ¹³Ena iko epo ndo noit lou jubah yo tnape koe ku mbo Troas ela blai Karpus ai lou kitab-kitabku,yo paling penting buyang upak ene.¹⁴Aleksander,tukang tembaga ene,sundok deo nampa gawi gata triau epo aku.Tuhan anta ngembales kati gawi gata iyo. ¹⁵Apa iko lou jaga-jaga epo io,koe io beta-beta nglawan tutui batuk taka. ¹⁶Des jman aku nuing mbo pngadilan tla ndok belo erai yo ngengket aku,eka dero ngendikah aku-apa soal ene nang tnanggung epo dero-,¹⁷tapi Tuhan sundok diang aku ai memeturon aku,apa diang tete aku Injil snampe diang beta-beta yo ai eka ulan makse Yahudi ngeringo yo.Diang ktine aku lopos ngket bowa timang. ¹⁸Ai Tuhan pasti nglopos aku ngket tongku gawi yo dat.Io pasti nylamat aku, koe ene aku sumba epo lang Kerajaan-Iyo mbo sorga.Nte-Iyo doko kemuliaan yo kden!Amin¹⁹Salam epo Priska ai Akwila ai epo keluarga Onesiforus. ²⁰Erastus nongos ela Korintus ai Trofimus dikah ke ulak kroton mbo Miletus. ²¹Bkomer epo ndo onon musim roni.Salam ngket Ebulus ai Pudes ai Linus ai Klaudia diang ngket eka erai buntung. ²²Tuhan sama-sama diang roh ko. Kasih karunia-Iyo sama-sama diang iko.

Titus

Chapter 1

¹Ngket Paulus, amba Allah ai rasul Yesus Kritus nte ngasi iman ulun-ulun yo pili Allah diang pentau soal yo kono kati yo melak lang ibadah taka,² diang arapan nte bolum yo kden, yo des onon jman sundok jnanji koe Allah yo belo di nampa eta,³ ai des jman ptua-Iyo sundok memekelak firman-Iyo lang kabar Injil yo sundok tnape epo aku sengkono diang suyu Allah, Juruslamat taka.⁴Nte Titus, peaku yo sah sengkono diang iman taka sama-sama: kasih karunia diang damai sjahtra ngket Allah Bapa ai Kritus Yesus, Juruslamat taka, sama-sama diang iko.⁵ Aku sundok ngendikah iko mbo Kreta diang ptua endo, apa iko ngatur ise yo aso pnerlu natur ai apa iko nunjuk penatua-penatua ela tiap kota, kati yo sundok psan ku diang iko,⁶yo ene ulun-ulun yo belo keo bila molon, yo suma keo erai bawe, yo pea yo bolum briman ai belo dapet tnudruh koe bolum belo otang ai bolum belo tratur. ⁷Koe io btugas nte ngatur lou Allah, pendeta jmaat arus belo keo bila molon, belo sombong, mba di unges, mak se pngisop, belo pmara,belo mranggah,⁸tapi gawal mie nte awa Ulun ensan, gawal diang yo buen, bijaksana, adil, rohani, kuli nahan pngenanam, ⁹ai sgop pemesara yo kono, yo sengkono diang tutui batuk yo buen, apa io kuli nsehat ulun kati tutui batuk ene ai kuli nampa percaya epo dero yo tuju nglawan iyo.¹⁰Koe deo ulun bolum belo tratur, paling melak tingen dero yo sgop epo ukum katep. Diang pemesara yo belo keo jodo dero mengetang pngenanam.¹¹ Ulun-ulun kati ene arus tnokom bowa iyo, koe dero ngacau deo kluarga diang tutui batuk belo otang nampa kuli untung yo ngemmai.¹²Erai kongo ngket klompok dero, nabi dero se, kono ngulek: "Memang ulun Kreta tukang nampa eta, korik paru popak, ulun galak kuman tapi bontul."¹³ Ksaksian ene beta. Koe ene dero nlengan diang tgas apa dero jadi buen lang iman,ai belo di gawal oli diang sempuri-sempuri Yahudi diang ukum-ukum yo tampa ulun yo nylemang ngket hal yo kono.¹⁵Nte ulun yo brese eka ene brese; tapi nte ulun yo mrota ai ulun yo belo keo iman ndok belo erai keo yo brese, koe kno ai kesong dero mrota.¹⁶ Dero ngaku tau se Allah, tapi diang gawi gata dero, dero nangkal Iyo. Dero mrota triaw ai tuju nglawan ai belo tau gawi gata yo buen.

Chapter 2

¹Tapi iko, sampe ko ise yo sengkono diang tutui batuk yo buen: ²Bangsong yo tuo mokoiyo bolum nang nyisa lba, kinonai ulun, akal buen, buen lang Iman, lang kasih ai lang kslentuo.³Ketine lou bangbawe yo tuo, mokoiyo dero bolum kati ulun-ulun yo tuju sbyang, nang mtenah, nang ngisop anggur ndok nte mauk, tapi tukang nutui matuk soal-soal yo buen ⁴ai diang ktine matuk bangbawe yo burok kosang se songiyo ai pea-peaiyo, ⁵bolum diang buen akal ai brse, moyoh ngatur nau pngempananiyo, buen kesong ai patoh epo songiyo, apa Firman Allah nang nuja koe ulun.⁶Ketine lou nau ulun-ulun burok tutui batuk ko dero apa dero kuli ngentep pngnanam burok ⁷ iko se arus nte jadi sontoh diang gawi buen, mokoiyo iko jujur ai beta-neta lang tutui batuk ko, ⁸buen ai belo sala lang penyampe ko apa bali ko jadi mai, koe dero mbo kulu ruku nau umbang taka yo dat nte dero kesah.⁹Bayak-batak bueniyo patoh epo tuaniyo lang eka-eka soal ai sngkono epo dero, nang nglawan,¹⁰nang tuju ngakal, mokoiyo lau-lau ai stia, apa diang ktine ngenuon pntuibatuk engket Allah, tukang slamat taka.¹¹Koe die sokoi engket pengkosang Allah yo nylamat eka ulun sundok melak. ¹²Iyo nutui matuk taka, apa taka ngedikah gawi triau ai pengkakan ela dnia ai apa taka bolum buen akal , bol-bol ai ibadat ombo lang dnia tempo endo ¹³diang minte pyundok arapan taka yo bol pengego ai mekelak knuon Allah yo paling olai ai tukang ylamat taka Yesus Kristus,¹⁴yo sundok nyerah kompu tonga-Iyo ente taka, ente nglopos taka angket eka-eko gawi triau ai ente mtoko jadi umat nte-Iyo se , empun-Iyo se, yo moyoh gawi buen.¹⁵Sampe ko eka-eka ene, batuk ko ai pnyakin ko ulun diang eka-eka pngaruhiyo buen. nang keo ulun nyapa iko.

Chapter 3

¹Pino knop epo dero apa dero tunduk epo pemerintah diang ulun-ulun yo keo kuasa, patoh diang slntuo nte nglaku tongku gawi yo buen. ² Nang dero mtnah, nang dero ruok, moko yo dero trus ramah diang nau belo di kois koroi epo eka ulun.³Des bai taka lou bolum balo tau rti: balo di patoh, tang nte batak pngnanam, belo keo tadah, bolum triau, rmis akal, bako kekei se erai-erai.⁴Tapi des keo ksawai Allah tukang nylamat taka ai kosang-Io epo eka ulun, ⁵ des ene Io sundok nylamat taka, belo di koe gawi buen yo sundok gawi taka tapi koe rahmat-Io koe nundus diang kinomekus nua ai koe tinombayu koe gawi Roh Kudus.⁶Yo sundok eka-eka die-Io epo taka koe Yesus Kristus, tukang nyelamat taka, ⁷ Apa taka kati ulun yo sinongkono koe die sokoi-Io, keo hak kuli bolum yo kden, sngkono diang arapan taka.⁸Penyurah endo beta, aku kakan apa iko diang yakin mmeturon yo, apa dero yo sundok persaya epo Allah beta-beta ngomer nglaku gawi yo buen. ene yo buen ai keo jodo nte ulun⁹ Tapi nidar, soal yo neto neto, ai yo bungang, urusan upus, gambok diang ruok koe nau ukum taurat, koe eka ene belo keo jodo ai belo keo otang bah.¹⁰Ulun yo moit tutui batuk yo sala yo sundok sindai duo derang nasehat ko, kiliki ko ulun ktine. ¹¹ Iko tau se ulun yo ktine ene beta-beta tang ia diang dosa iyo ngukum io se.¹²Peles des sundok aku ngirim Artemas ena belo Tikhikus epo iko, bkomer ngruku aku mo Nikopolis, koe sundok pnutus ke ku nte nongos la lane, kola-kola des musim roni endo.¹³ Awat buen-buen deh Zenas, tukang taurat ene, diang Apolos, kola ju dero, apa nang keo yo kurang ise ise.14 Koe ka ulun-ulun taka lou bguru nglaku gawi yo buen apa kuli nyukup yo beta-beta prlu nte bolum, apa bolum dero nang belo kbua.¹⁵Salam ngket eka ulun yo diang aku mo mndo ai snampe salam ku epo dero yo ngkosang kain lang iman. Kasih karunia lumpat ikam eka-eka.

Philemon

Chapter 1

¹Ngket Paulus, yo kono ukum koe Kristus Yesus ai ngket Timotius erai buntung taka, mitek Filemon yo knosang, teman kerai gawi kain ²ai mitek Apfia erai buntung taka yo bawe ai mitek Arkhipus, teman kerai bejuang taka ai mitek jemaat mbo lowu kam³Kasih karunia ai damai sejahtera ngket Allah, Bapa taka ai ngket Tuhan Yesus Kristus diang ikam.⁴Aku ngulek syukur epo Allahku, tongku derang aku knop se iko lang doaku, ⁵koe aku kringo nau umbang pengosangko epo eka ulun kudus ai nau umbang imanko epo Tuhan Yesus. ⁶Ai aku bedoa, apa kumpulan kam mbo lang iman lumpat nggawi pentau yo buen mbo ekang taka nte Kristus. ⁷Ngket kosang kam aku kuli kenyawo yo meroa ai penggelian, koe kesong ulun-ulun kudus sundok hibur kam, erai buntungku.⁸Koe ene, beta ko mbo lang Kristus aku bol keo kebebas nte nyemuyu epo iko ise yo arus gawiko.⁹Tapi koe knop se kosangko ene, buen ube aku tindu ngket iko. Aku, Paulus, yo sundok tuo, aso nua tmpo ndo pinonjara koe Kristus Yesus,¹⁰nyorong penindu epo iko nau umbang peaku yo kuliku des aku aso lang penjara, yoene Onesimus¹¹bune memang io belo keo jodo nte ngko, tapi tmpo ndo bol keo jodo beta nte ngko ai nte oki.¹²Io suyuku uli epo iko - io yoene pea yo penggawal kesongku-.¹³Sebetaiyo aku kakan nahan io mbo mendo nte ngganti iko nte ngelayan aku kola-kola aku nukum koe Injil,¹⁴tapi ena belo sengkono mbo iko, aku belo kakan ngawi ise-ise, apa yo buen ene nang gawiko kati ungka-ungka penaksa, tapi diang berela.¹⁵Koe bahe koe ene doko io pinotenggang ile-ile ngket iko, apa iko kuli nrimaiyo nte turai-turai,¹⁶Makse oli kati batak, tapi da aso se batak yoene kati erai buntung yo knosang, mbo aku sundok ktine, da aso mbo iko, buen mbo sara ulun ktine low mbo lang Tuhan.¹⁷Ena sanko aku teman erai iman, trima ka io kati aku se.¹⁸Ai ena io sundok ngerugi iko ktine low ena keo utang anduk epo iko, diyeko ka aku nte mayariyo,-¹⁹aku, Paulus, nanggungiyo diang tulis tekenku se: Aku anta mayariyo- apa nang ulekku: "Tanggung ka ekaiyo ene epo iko" - Koe iko keo utang epo aku, yoene kompu tongako se.²⁰Oo, erai buntungku, budahan iko keo jodo nte oki mbo lang Tuhan: Hibur ta kesongku mbo lang Kristus!²¹Diang persaya epo kepatohko, tulisku endo epo iko. Aku tau, lengkat se peninduku endo yo anta gawiko.²² Lang nau umbang ene besedia ka low miye aku awa nongos, koe aku klawo koe doako aku anta tinompuli epo iko.²³Salam epo iko ngket Epafras, temanku kerai penjara koe Kristus Yesus,²⁴ai ngket Markus, Aristarkhus, Demas ai Lukas, teman-teman kerai gawiku.²⁵Kasih karunia Tuhan Yesua Kristus diang rohko!

Hebrews

Chapter 1

¹Lpas jman bai Allah bjuli-juli ai diang bmasam nau sara bsurah epo itak kakah taka tete nabi-nabi, ²jadi des jman pngabis endo Io sundok bsara epo taka tete Pea-Iyo, yo sundok ptoko-Iyo nte Io keo hak nrima eka-eka yo keo. Koe Io Allah sundok nampa dnia endo. ³Io ene doko wala kmulia Allah ai gambar nau yo beta ngket Allah ai mentugur eka yo keo diang firman-Iyo yo ponu diang kuasa. Ai des Io sundok mui mrese ngket dosa, Io tunge ngket tadah sanan Yo Paling Olay, mbo awa yo ombo,⁴pawak aso ombo se mlekat-mlekat, sama kati karan yo dnie epo-Iyo pawak buen se karan dero. ⁵Koe epo ise lelu ngket mlekat-mlekat ene yo pini ulek Io: "Iko Pea-Ku! Iko sundok tempeaKu montuk olo ndo?" ai "Aku jadi Bapa-Iyo, ai Io jadi Pea-Ku?"⁶Ai des Io moit nua Pea-Iyo yo tuo tingen epo dnia, Io ngulek: "Eka mlekat Allah arus nyembah Io." ⁷Ai nau umbang mlekat-mlekat Io ngulek: "Yo nampa mlekat-mlekat-Iyo jadi brubu ai playan-playan-Iyo jadi dolan api."⁹⁸Tapi nau umbang Pea, Io ngulek: "Awa pnunge-Ko, o Allah, nokon nte dor ai turai-turai, ai goloy krajaan-Ko ene doko goloy yo beta.⁹Iko gawal yo adil ai ngekey gawi triaw; koe ene Allah, Allah-Ko sundok nota Iko diang lnga nte tanda kgawal, nyisa lalo tman-tman lang kowon-Ko."¹⁰Ai: "Des tla iyo, o Tuhan, Iko sundok mayak tondal awa nondok dnia ai langit ene pnyentampa kayang-Ko. ¹¹Eka ene anta mapos, tapi Iko dor keo, ai eka ene anta jadi usang kati diris laung; ¹²kati jubah anta dero gulung Ko, ai kati pngemekus dero anta nensut nau, tapi Iko nokon sama, ai taun-taun-Ko belo tau sundok."¹³Ai epo ise po lelu mlekat ene pini ulek Io: "Tunge ka ela tadah sanan-Ku, sampe tampa Ku bali-bali Ko jadi awa pnoda botis Ko?" ¹⁴Belo be eka dero ene doko roh-roh yo mlayani, yo snuyu nte nglayani dero yo arus kuli slamat?

Chapter 2

¹Koe ene taka arus diang slntuo beta ngnanam ise umbang yo sundok taka kringo, apa nang taka trbabut aso nau epo sawa dayo.²Koe ena ka pirman yo snampe tete mlekat-mlekat ene nokon dor pnakai, ai tongku ise yo nglanggar ai dadal ene kuli itek bales yo bol-bol diang nau gawi gata ene. ³Ktimbe anta taka kate telos, ena taka belo keo aru biru diang nau boyan nte slamat yo kkolai ene, yo ngket tla snampe koe Tuhan ai koe dero yo sundok kringo otang ene, epo taka diang umbang yo dapet prcaya, Ulak aso ⁴Allah mturon pnyampe dero ene diang pleta-pleta ai mujizat-mujizat ai diang bmasam pkelak se kuasa diang karunia Roh Kudus, yo bnagi-bnagi koe-Iyo epo ise yo ptua-Iyo.⁵Mlekat-mlekat belo di kuli kuasa ngket Allah nte mrenta dnia bayu yo nte anta ene, yo ene umbang dnia yo kesah taka tempondo ene. ⁶Malah ka ube, keo rndong lang Alkitab tnulis ktindo, "O Allah, ise se ulun ene, moko Iko kakan knop se dero)? Ise yo nulek Pea ulun ene, moko nte-Ngko sanda balo?⁷Ile-ile tingen Iko nampa iyo iwa idik-idik se mlekat, Iko mie epo iyo awa yo bol kbuen ai kinonuon, ⁸eka ise masam sundok pkalah-Ko epo iwat botis Iyo. Tnoan se ktine koe mbo lang mmkalah eka ise masam epo-Iyo ene ndok belo erai keo yo liu jadi eka kalah ba epo-Iyo. Tapi tempondo belo pian taka kito, se eka ise masam ene sundok pinokalah epo-Iyo.⁹Tapi taka sundok kito se Yesus keo kuasa! Io tnampa iwa se mlekat ile-ile tingen, apa koe leka kbuen kesong Allah Io mate nte eka ulun. Taka kito se-Io tempondo dnie awa yo bol kbuen ai pinokolai koe Io sundok sesa ndok nte mate. ¹⁰Koe ktine memang umbang nau iyo Allah, yo nampa ise masam ene nte keo jodo nte ptua-Io se, nampa Yesus nte tukang nylamat yo belo keo nglongon, pinotete diang pngkono ndok sesa. Koe Io ene doko yo nampa boyan nte dero apa kate slamat.¹¹Yesus ngmbrse ulun ngket dosa-dosa dero; Io yo ngmbrse , diang dero yo binorse ene, sama-sama ngket erai Bapa. Ene doko ise moko Yesus ene belo di mai ngangkan se dero ene eraibuntung-eraibuntung-Iyo. ¹²Yesus ngulek epo Allah, "Aku kakan ngulek epo eraibuntung-eraibuntung-Ku otang nau umbang Iko. Aku kakan muji-muji Iko mbo ekang jmaat¹³13 Yesus ngulek low, "Aku kakan mayak kprcaya-Ku epo Allah. " Ai Io ngulek low,"Endo doko aku, sama-sama diang pea-pea yo sundok die Allah epo-Aku. ¹⁴Koe ulun-ulun yo ulek Io pea ene ulun yo tau mate, moko ene Yesus se low jadi sama berumbang kati ulun yo bolum. Io nampa otang ktine, apa diang pngnate-Iyo Io kuli mkalah iblis yo mpun kuasa mat. ¹⁵Apa diang ktine io nglopos ulun-ulun yo kola umur bolum kati ungka batak koe takut epo pngnate.¹⁶Melak ka doko oli se makse mlekat yo tengkosang-Iyo, makse ko upus Abraham yo tengkosang-Iya ¹⁷Ene umbang yo moko Io arus jadi sama diang eraibuntung-eraibuntung-Iyo lang eka umbang ise masam. Apa diang ene Io kate jadi Imam Olai yo stia epo Allah ai keo pngkosang. Diang kono layan-Iyo ene dosa ulun dapet nampun. ¹⁸Ai koe Io se pini sesa ai kono ikap, Io kuli ngawat ulun-ulun yo kono ikap, koe io se pini kono ikap ai sesa.

Chapter 3

¹Koe ene, o eraibuntung-eraibuntung yo kudus, yo sama kuli bagi lang bomba sorga, neti beta epo Rasul ai Imam Olai yo angkan taka, yo ene Yesus,²yo stia epo Io yo sundok netap-Iyo, kati Musa low stia lang eka atok lou-Iyo. ³Koe Io nte eti se sengkono nte kuli kmulia pawak olai aso se Musa, sama kati tukang nampa lou aso pawak kinonuon se lou yo tampa-iyo. ⁴Koe tongku lou tnampa koe tukang nampa lou, tapi tukang nampa eka ise masam ene doko Allah.⁵Kati Musa memang stia lang eka atok lou Allah jadi playan nte mie pnyurah nau umbang ise yo anta snampe sundok ene,⁶tapi Kristus yo stia ene Pea yo jadi pngutok lou-Iyo; ai lou-Iyo ene doko taka, ena taka sampe pnyundok iyo turon sgop mbo persaya ai kundong yo tondek taka.⁷Koe ene, kati yo ulek Roh Kudus: "Montuk olo ndo, ena ikam ngringo oyon-Iyo, ⁸nang beta mkoroi kesong kam kati lang ngriten montuk snoba mbo padang gurun,⁹mbo mone itak kakah kam nyoba Aku diang sara nguji Aku, betako dero kito gawi gata-Ku, opat pulu taun kola iyo.¹⁰Koe ene ka doko Aku mara beta epo pokan ene, ai ngulek: Dor dero tang kno, ai dero belo tau boyan-Ku, ¹¹sampe Aku bsumpah lang kmara-Ku: Dero belo anta sumba epo awa Ku nongos".¹²Jaga beta-beta, o eraibuntung-eraibuntung, apa ngket ikam nang keo ulun yo triaw kno iyo ai yo belo prsaya koe yo bdempeling ngket Allah yo bolum.¹³Tapi bako nasehat ka diang erai-erai tongku olo, kola-kola aso dapet ulek "olo ndo", apa nang keo ngket ikam yo jadi dadal kesong iyo koe kono akal dosa.¹⁴Koe taka sundok kuli bagian mbo lang Kristus, yo paling penting taka turon skongkong sampe pnyundok iyo mbo kpersaya iman taka yo ngket tla.¹⁵Tapi ena pini nulek: "Montuk olo ndo, ena ikam ngringo oyon-Iyo, nang beta dadal kesong kam kati lang ngriten",¹⁶ise ka dero yo ngati mara Allah, beta ko dero kringo oyon-Iyo? Makse be eka dero yo baling ngket Mesir la iwat pimpinan Musa?¹⁷Ai ise ka yo kmara Io opat pulu taun kola iyo? Makse be dero yo nggawi dosa ai yo antu dero ngregaleng mbo padang gurun. ¹⁸Ai ise ulun yo sundok pator sumpah Io, se dero belo anta di sumba epo awa pnongos-Iyo? Makse be dero yo belo di patoh? ¹⁹Ktine ka doko itan taka, se dero belo di kuli sumba koe dero belo di persaya.

Chapter 4

¹Koe ene, buen ka taka bjaga, apa nang keo ulun mbo ekang ikam yo nontus totak, betako janji anta sumba epo lang penongos yo-Iyo aso engau. ²Koe epo taka knabar low kabar ego sama kati epo dero, tapi firman kabar ene belo keo jodo nte dero, koe belo moti sama-sama diang ke iman diang dero yo kringo iyo.³Koe taka yo keo iman, anta sumba epo awa penongos kati yo Io nulek: "Sampe Aku bsumpah lang kmara -Ku: Dero belo anta sumba epo awa penongos-Ku, "betako gawi gata-Iyo sundok aut ngket des dnia tnampa. ⁴Koe nau umbang olo ke turu kono nulek mbo lang nas: "Ai Allah smole des olo ke turu ngke eka-eka gawi gata-Iyo." ⁵Ai lang nas ene taka ngbasa: "Dero belo anta sumba epo awa penongos-Ku."⁶Jadi sundok melak beta, se keo deo jud ulun anta sumba epo awa penongos ene, padahal dero yo epo iyo ono ube snampe kabar buen ene, belo di sumba koe dero belo patoh. ⁷Koe ene Io metoko nua olo, yo ene "olo ndo" ,des Io sundok kola ndo jati nyampe firman diang tete' Daud kati nulek ela ombo: "Des olo ndo, ena ikam ngringo oyon-Iyo, nang mekoroi kesong kam!"⁸Koe, ena ka yo Yosua sundok moit dero sumba epo awa penyemole, pasti Allah belo anta keo ulek sundok se ene nau umbang olo yo mak. ⁹Jadi aso keo sinodia erai olo penyemole, olo ke turu, nte umat Allah. ¹⁰Koe ise yo sundok sumba epo awa penyemole-Iyo, io se sundok sdang ngket eka-eka gawi gata iyo, sama kati Allah sdang ngket gawi gata-Iyo. ¹¹Koe ene alo ka taka bkomer nte sumba epo lang penyemole ene, apa nang keo ndok erai kongo ulun yo toyak koe nyarak nau yo belo patoh ene low.¹²Koe firman Allah bolum ai turon ai pawak takei se mendau bdaro duo mone ka; io nowok dalom beta sampe memetenggang kesong ai roh, bruku tulang ai dalu lang tulang; koe ene io tau sampe dalom bata lang kno ai pngnanam taka. ¹³ Ai mba di keo liu ise ka yo bolum yo melim ela onon-Iyo, koe eka ise masam ene melak ba ai wengau mbo onon mato Io, yo epo-Iyo taka arus miye tanggung jawab.¹⁴Koe taka tempondo keo Imam Paling Olai, yo sundok nompe eka-eka langit, yo ene Yesus, Pea Allah, alo ka taka turon sgop epo iman yo mpun taka. ¹⁵Koe Imam Olai yo mpun taka, makse imam olai yo belo di lumpat kiso kanam pmbelomana taka, mokin ube Io sama diang taka, Io sundok nikap, suma Io belo di nampa dosa. ¹⁶Koe ene alo taka diang bol pengeronu ngompoh epo dmpet awa kasih karunia, apa taka nrima Rahmat ai ngruku kasih karunia nte ngawat taka montuk des jman yo.

Chapter 5

¹Koe tongku imam olai, yo pnili ngket ekang ulun, yo pinotoko nte ulun lang ubungan dero epo Allah, apa io mie nyokoi persembahan ai korban koe dosa. ²Io arus tau lou ulun-ulun yo gonsa ai ulun-ulun yo tang, koe io se bol belo keo bkaya koe dosa, ³yo belo kate belo nte mie nyokoi korban koe dosa, belo di nte umat tingen, tapi nte yo se lou.⁴Ai ndok belo erai kongo ulun ngomer knuon ene nte yo se, tapi bnomba nte ene koe Allah, kati umbang io sundok terjadi epo Harun. ⁵Ketine lou Kristus belo di ngmulia Iyo se diang jadi Imam Olai, tapi kinomulia koe Io yo befirman epo-Iyo: "Pea-Ku Iko! Iko sundok tmpea Ku des olo ndo",kati firman-Iyo mbo lang nas yo mak: "Iko ene doko Imam nte turai-turai, ngayak aturan Melkisedek."⁷Lang bolum Iyo kati ulun, yo sundok mie doa ai pnindu diang tangis tungul ai ngeluh epo Iyo, yo klian nylamat Iyo ngket maot, ai koe kpatoh-Iyo Io sundok tinompaning. ⁸Ai betako Io ene Pea, Io sundok bguru jadi patoh ngket ise yo sundok nengkono-Iyo,⁹ai des Io sundok krapet smpurna-Iyo, Io jadi tondal slamat yo kden nte eka-eka ulun yo patoh epo-Iyo,¹⁰ai yo bnomba jadi Imam Olai koe Allah, ngaya aturan Melkisedek.¹¹Nau umbang ene deo yo arus kesah kain, tapi yo poyo nte pjelas, koe ikam sundok dodong nte ngringo.¹²Koe beta ko ikam, ena neti mbo kola, sundok arus jadi pnutui batuk, ikam nokon aso perlu tnutui bnatuk tindu dondal firman Allah, ai ikam nokon perlu susu, makse okan yo koroi. ¹³Koe ise-ise nokon perlu susu io belo paham nau umbang tutui batuk yo kono, koe yo ene doko pea alus.¹⁴Tapi pngokan yo koroi ene nte ulun-ulun tuo, yo koe keo akal tepet yo tau ngmbeda dat ai buen.

Chapter 6

¹Koe ene alo taka nape tondal-tondal tla tutuy batuk ngket tutuy batuk nau umbang Kristus ai wensut epo pmenduan yo bol-bol nau. Nang taka aso mayak tondal tobat ngket gawi gata yo belo keo jodo, ai tondal kpercaya epo Allah, ²yo ene nau umbang tutuy batuk bmasam baptisan, mayak kayang onbon ulun, pngenyuli ulun-ulun mate ai ukuman kden. ³Ai ene ka doko yo nte taka gawi, ena Allah ngijiniyo.⁴Koe dero yo pini pinotrang kesongiyo, yo pini kiso kanam karunia ngket sorga, ai yo pini kuli bagi lang Roh Kudus, ⁵ai yo kiso kanam firman yo buen ngket Allah ai karunia-karunia dnia yo anta ulet, ⁶tapi yo ptempeling nua, belo anta di tinom bayu nua oli, sampe dero btobat, koe dero nyalib nua Pea Allah nte dero se ai nguja-Iyo mbo onon wae ulun deo.⁸⁷Koe tana yo ngresap danum uran yo jono mitek mne, ai yo ngasil pnyekulo-pnyekulo yo keo jodo nte dero yo nggawiiyo, nrima berkat ngket Allah; tapi ena mbo tana ene moti dikut ruot ai kdui, io belo dikeo jodo ai sundok dempet nte oding, yo snundok diang tnuna.⁹Tapi, o erai buntung-erai buntung yo tengkosangku, beta ko kain bsara ktine nau umbang ikam, kain percaya, se ikam keo ise-ise yo aso buen, yo batok slamat. ¹⁰Koe Allah mba di belo adil, sampe Io tlengo gawi gata kam ai kosang kam yo pkelak kam nte karan-Iyo koe playanan kam epo ulun-ulun kudus, yo aso gawi kam sampe tempo ndo.¹¹Tapi kain kakan, apa tongku-tongku ikam mkelak se sama-sama beta bkomer nte nampa ise yo kundong kam ene jadi pengkeo yo pasti, ndok sampe pngabisiyo, ¹²apa ikam nang jadi menggoyor, tapi jadi yo ngaya dero yo koe iman ai kdoloh kuli bagi lang yo janji Allah.¹³Koe des Allah mie janji-Iyo epo Abraham, Io bsumpah epo-Iyo se, koe mba di keo ulun yo ombo aso se-Iyo, ¹⁴ulek-Iyo: "Beta-beta yo Aku anta mie iko berkat ruak ruaw ai nampa iko jadi deo beta." ¹⁵Abraham minte diang doloh ai diang ktine io kuli ise yo jnanji epoiyo.¹⁶Koe ulun bsumpah diang ulun yo pawak ombo, ai sumpah ene jadi pemeturon nte iyo, yo mkabis eka salotuing. ¹⁷Koe ene, nte nampa ktambah kpersaya dero yo keo hak nrima janji ene se kptusan Iyo ene pasti, Allah sundok nyiret Iyo se diang sumpah, ¹⁸apa koe duo nau umbang yo belo di wensut nau, nau umbang mone Allah belo di anta nampa eta, taka yo meto awa bselingu ngket bahaya, kuli pengkakan yo mroa nte nyrapet yo knundong yo bpayak mbo onon taka.¹⁹Pngundong ene yo doko saoh yo turon ai belo di bahaya nte bolum taka, yo sundok pnotak sampe ela sorin tabir, ²⁰ela mone Yesus sundok sumba jadi Pnyentaris nte taka, des Io, kati aturan Melkisedek, jadi Imam Olay sampe turai-turaiiyo.

Chapter 7

¹Koe Melkisedek ene raja Salem ai imam Allah Yo Paling Ombo; io malan nyeruku Abraham des Abraham uli ngket mekalah raja-raja ai miye berkat epo io. ²Epoiyo doko Abraham miye perpuluhan ngket eka ene. Ngaya arti karaniyo Melkisedek ene tla-tla raja yo beta, ai low raja Salem, yoene raja damai sejahtera. ³Io belo keo ine uma, belo keo upus, oloiyo belo keo penindu ai bolumiyo belo keo penyundok, ai koe io tenampa sama diang Pea Allah, io nokon jadi imam sampe turai-turai.⁴Kenanam beta-beta bukan main kolaiiyo ulun ene, yo epoiyo Abraham, bapa buyut alow taka, miye perpuluhan ngket eka barang nerampas yo paling buen.⁵ Ai dero ngket pea-pea Lewi, yo nrima pangkat imam, kuli tugas, ngaya aturan Taurat, nte nentu perpuluhan ngket ulun Israel, yodoko ngket erai buntung-erai buntung dero, beta ko dero endo low upus Abraham.⁶Tapi Melkisedek makse upus dero, nentu perpuluhan ngket Abraham ai miye berkat epo io, padahal io ene mpun janji.⁷Memang belo dapet tengkilah, se yo paling iwa deniye berkat koe yo paling ombo.⁸ai mbo mendo ulun-ulun tau mate nerima perpuluhan, ai mbo lane Io, yo nau umbang Io deniye penyurah, se Io bolum.⁹Jadi dapet ulek, se tete Abraham tenentu low perpuluhan ngket Lewi, yo keo hak nerima perpuluhan,¹⁰koe io aso keo lang kompu uma buyut alowiyo, des Melkisedek nyeruku uma buyut alowiyo ene.¹¹Koe ene, ena ka koe imamat Lewi sundok kerapet yo sempurna - koe imamat ene ulun Israel sundok nerima Taurat - ise moko aso perlu ulun yo mak pinotoko nte jadi imam olai ngaya aturan Melkisedek ai yo nau umbang io mba di nulek ngaya aturan Harun?¹²Koe, ena imamat wensut, wensut low aturan Taurat ene.¹³Koe Io, yo pinotua mbo mndo, ngket suku yo mak; ngket suku endo ndok belo keo erai kongo yo pini ngelayan mbo mezbah.¹⁴Koe eka ulun sundok tau, se Tuhan taka ulet ngket suku Yehuda ai nau umbang suku ene Musa belo pini ngulek ise-ise nau umbang imam-imam.¹⁵Ai nau umbang ene mokin melak aso, ena pinotoko imam yo mak kati sara Melkisedek,¹⁶yo jadi imam mbadi kati aturan-aturan ulun, tapi kati nau umbang bolum yo belo di tau mate.¹⁷Koe nau umbang Io deniye penyurah: "Iko ene doko Imam nte turai-turai, ngaya aturan Melkisedek."¹⁸Memang aturan yo tinombaling yo ono ene pinokore, ena aturan ene belo keo keturon ai koe ene belo di keo jodo,¹⁹- koe aturan Taurat sama skali belo moit nte sempurna - tapi tmpondo noret nte kundong yo pawak buen, yo medmpet taka epo Allah.²⁰Ai sama kati nau umbang endo belo di jadi na belo diang sumpah - memang dero sundok jadi imam belo makai sumpah,²¹tapi Io diang sumpah, nulek koe Io yo befirman epoIyo: " Tuhan sundok besumpah ai Io belo di anta noli: Iko ene doko Imam nte turai-turai" -²²Ktine low Yesus ene doko nte jaminan ngket janji yo pawak turon.²³Ai dero deo beta jadi imam aut koe dero nusan koe maut nte nokon ngnjabat imam.²⁴Tapi, koe Io nokon turai-turai, imamat-Iyo belo di dapet ensut epo ulun yo mak.²⁵Koe ene Io kelian low nyelamat diang sempurna eka ulun yo koe Io ulet epo Allah. Koe Io bolum dor nte jadi Pengekang dero.²⁶Koe Imam Olai yo ktine doko yo taka perlu: yodoko yo kudus, belo keo sala, belo lonsa, yo tenggang ngket ulun-ulun bedosa ai pawak ombo se sentah-sentah sorga,²⁷yo belo di kati imam-imam olai yo mak, yo tongku olo arus miye korban nte dosaiyo se ai sundok ene bayu nte dosa umatiyo, koe nau umbang ene sundok gawi-Iyo sindai bute nte turai-turai, des Io miye kompu tonga-Iyo se nte korban²⁸Koe aturan Taurat metoko ulun-ulun yo jut belo kuat kalu nte jadi Imam Olai, tapi sumpah, yo nulek sori se aturan Taurat, metoko Pea, yo sundok jadi sempurna sampe kden.

Chapter 8

¹Otang otang eka-eka yo kesah taka ene io doko: taka keo Imam Olai yo ktine, yo tunge mbo tadah sanan pnunge Yo Paling Olai mbo sorga,²ai yo nglayan ibadah mbo awa kudus, io ene mbo lang kemah yo beta-beta, yo tngkuat koe Tuhan ai makse koe ulun.³Koe tongku Imam Olai pinotoko nte mie korban ai persembahan ai koe ene Yesus perlu keo ise masam nte die.⁴Ena ka Io mbo dnia endo, Io sama skali belo anta jadi imam, koe mbo mndo sundok keo ulun-ulun yo mie persembahan ngaya aturan Taurat.⁵Pelayanan dero ene doko kedo ai amba ngket ise yo keo mbo sorga, sama kati yo nulek epo Musa, des io kakan nengkuat kemah: " Knenop ta, " ktine firman-Iyo, " se ikam nampa eka ene ngaya sontoh yo sundok pinokelak epo ikam mbo ombon tunten ene."⁶Tapi tmpondo Io sundok kuli ise masam pelayanan yo pawak aso buen beta, koe Io jadi Pngekang ngket janji yo pawak mulia, yo pnayak ombon janji yo pawak ombo.⁷Koe, ena perjanjian yo tela ene belo keo bila molon, belo anta dineto nua awa nte yo kduo.⁸Koe Io ngae dero des Io ngulek: "Se beta-beta iyo, anta ulet des iyo, " ktine ka doko firman Tuhan, "Aku anta mkeo janji bayu diang ulun Israel ai diang ulun Yehuda,⁹makse kati janji yo sundok pkeo Ku diang itak kakah dero, des aku ngop kayang dero nte moit dero baling ngket tana Mesir. Koe dero belo setia epo janji-Ku, ai Aku nolak dero, " ktine firman Tuhan."Jadi endo doko janji yo pekeo Ku diang ulun Israel sundok jman ene, "ktine doko firman Tuhan. "Aku anta mayak aturan-Ku lang akal keno dero ai nulis iyo lang kesong dero, jadi Aku anta jadi Allah dero ai dero anta jadi umat-Ku.¹¹Ai dero belo anta nutui matuk sama dero se, ktine lou sama erai buntung dero se diang ngulek: Tau ka se Tuhan! Koe dero eka-eka, burok tuo, anta tau se Aku.¹²Koe Aku anta kosang epo pnsala dero ai belo oli ngeno dosa-dosa dero."Koe Io bsara nau umbang janji yo bayu, Io ngulek se yo tela ene janji yo sundak jadi tuo. Ai ise yo sundok jadi tuo ai usang, sundok dmpet epo ktumar iyo.

Chapter 9

¹Beta ka janji yo tla lou keo aturan-aturan nte sembayang ai nte awa kudus tampa ulun. ²Koe keo neraduh kemah, yoene yo awa la ono tingen ai mbo mne keo awa lowu pelita ai meja diang roti nte persembahan epo Allah. Awa endo nulek awa yo kudus.³La sorin dinding diris keduo keo kemah nua yo nulek awaiyo paling kudus. ⁴Mbo mne keo perapen amas awa nuna jombu, ai peti awa janji, yo snalut knukup diang amas; mbo lang peti janji ene bekona jebul amas batok manna, goloy Harun yo pini kesuli ai bis-bis batu yo betulis janji, ⁵ai mbo ombon ene keo nukir duo mlekat penjaga yo nyelingu tokom pendamai. Tapi nau umbang endo belo dapet kesah taka tmpo ndo diang sara titip buntip.⁶Ktine ka doko saraiyo awa kudus ene natur. Jadi imam-imam dor sumba epo lang kemah yo paling ono tingen ene nte ngelaku sembayang dero, ⁷tapi epo lang kemah yo keduo pulun Imam Olai tingen yo sumba sindai lang erai taon, ai arus diang daya yo pndiye io koe io se ai koe pensala-pensala yo gawi umatiyo diang koe belo di tau.⁸Diang endo Roh Kudus mekelak, se boyan epo awa yo kudus ene belo pian wingkang, kola-kola kemah yo tla ene aso keo. ⁹Ene doko pemerawet des jman tmpo ndo. sengkono diang ene deniye korban ai pendiye yo belo kuli nyempurna dero yo miye korban ene ngaya pengenanam lang kesong dero, ¹⁰koe ekaiyo ene, kati okan singkap danum dawen ai bemasam bui bunjur, ene pulun nte aturan-aturan bolum mbo denia endo, yo pulun penakai sampe des ulet jman penembayu.¹¹Tapi Kristus sundok ulet jadi Imam Olai nte nau umbang yo buen yo anta ulet: Io sundok ngelalo kemah yo pawak olai ai yo bol sempurna, yo makse di tampa ulun, - retiiyo belo di sumba yo tenampa endo,- ¹²ai Io sundok sumba sindai nte turai-turai epo lang awa yo kudus makse diang moit daya domba yo song ai daya anak lembu, tapi diang moit daya-Iyo se. Ai diang ene Io sundok kuli losu lopos yo kden.¹³Koe, ena daya domba yo song ai daya lembu yo song ai temprik abu lembu burok mekudus dero yo lonsa, apa kompu tonga dero bnerse, ¹⁴pawak da se ene daya Kristus yo koe Roh yo kden sundok miye kompu tonga-Iyo se epo Allah jadi pendiye yo belo keo bila molon, anta merse kesong ai pengenanam taka ngket gawi gata taka yo belo tadah, apa taka kuli sembayang epo Allah yo bolum. ¹⁵Koe ene Io yodoko Pengetete ngket janji yo bayu, apa dero yo sundok benomba kuli bagi yo kden yo jenanji ene, koe Io sundok mate nte nous pensala-pensala yo sundok nelaku kola-kola janji yo des tla.¹⁶Koe mbo mone keo penape, mbo mne arus pinotau nau umbang pengenate penampa penape ene. ¹⁷Koe penape ene bayu nangkan beta ena penampa penape ene sundok mate, koe io belo di penakai, kola-kola penampa penape ene aso bolum.¹⁸Koe ene ka doko, moko janji yo tla belo di nangkan beta ena belo di keo daya. ¹⁹Koe des sundok Musa mmtau eka-eka prenta aturan Taurat epo pupus umat, io ngalek daya anak lembu ai daya domba song diang danum, ai bulu mea ai hisop, laju nemprik kitab ene se ai eka umat, ²⁰ulak ngulek: "Endo doko daya janji yo tnetap koe Allah nte ngkam."²¹Ai low kemah ai eka kakas nte sembayang temprik iyo ktine ba diang daya. ²²Ai alang eka ise masam binorese ngaya aturan Taurat diang daya, ai ena belo keo pembaling daya belo keo ampun.²³Jadi eka ise masam yo sama nau diang ise yo keo mbo sorga arus binorese diang sara ktine, tapi kakas surgawi se koe pendie-pendie yo pawak buen se ene. ²⁴Koe Kristus mba di sumba epo lang awa kudus tanpa ulun yo pulun sama nau tingen ngket yo beta-betaiyo, tapi epo lang sorga se nte ngadap onon Allah jodoiyo nte taka.²⁵Ai Io mba di sumba nte bjuli-juli mie kompu -Iyo se, kati Imam Olay tongku taun sumba epo lang awa kudus diang daya yo makse daya iyo se. ²⁶Koe ena ktine Io arus bjuli-juli kiso kanam sesa ngket dnia endo tnampa. Tapi tempo ndo Io pulun sindai bute mkelak kompu-Iyo, des jman pngabis nte moding mrese dosa koe korban-Iyo.²⁷Ai sama kati ulun tnetap nte mate pulun sindai bute, ai sundok ene pnutus koe Allah, ²⁸ktine low Kristus pulun sindai bute ngorban-Iyo se nte nanggung dosa ulun deo. Sundok ene Io anta mkelak kompu-Iyo sindai nua belo di diang nanggung dosa nte mie slamat epo dero, yo minte Io.

Chapter 10

¹Lang aturan torat pulun keo umbang prawet-prawet tingen nau umbang kslamat yo anta ene, pian se nau kslamat ene se. Koe ene diang korban ene due-due, yo tiap taun dor gnawi. Aturan torat belo anta nampa smpurna dero yo sundok lumpat lang gawi gata ene. ²Koe ena umbang ene kate jadi, pasti ulun belo anta mie korban prsmbahan oli. Koe dero yo nglaku ibadah ene belo dikingat oli se dosa ngket sundok kono bui sindai nte turai-turai. ³Tapi koe korban-korban ene ube ulun tongku taun pinoknop se keo dosa. ⁴Koe daya lmbu song ktine low daya domba song belo anta kuli ngisu ngloli dosa.⁵Koe ene des Io sumba epo dnia, Io ngulek: "Korban ai die sokoi belo di tngkakan Ko tapi Iko sundok nydia kompu nte oki. ⁶Epo korban yo tnuna ai korban nte ngisu ngloli dosa belo di sngkono mbo-Iko. ⁷Laju Aku ngulek, beta-beta yo Aku se ulet; Lang Alkitab keo tnulis umbang Aku nte nglaku ptua-Ko, o Allah Ku".⁸Ela ombo Io ngulek: "Koban ai die sokoi, korban yo tnuna ai korban nte ngisu ngloli dosa belo di tngkakan-Ko ai belo di sngkono mbo-Iko, beta ko die sokoi ene nyarak umbang aturan Torat. ⁹Ai ulek Io nua; "beta Aku ulet nte nglaku ptua-Ko. "Yo tla loli-Ko, apa kuli nengkuat yo kduo. ¹⁰Ai koe ptua-Iyo ene doko taka sundok pinoudus sindai bute nte turai-turai koe die sokoi kompu Yesus Kristus.¹¹Sundok ene oli tongku imam nglaku tongku olo playanan ai dor bjuli-juli mie sokoi korban yo sama, yo belo anta kuli nte ngisu ngloli dosa. ¹²Tapi Io, sundok Io mie sokoi korban pulun sindai tingen koe dosa, Io tunge nte ndok kden ela tadah sanan Allah, ¹³ai tempondo Io minte jman yo tingen, des nte bali-bali-Iyo tnampa nte awa pnoda botis-Iyo. ¹⁴Koe diang erai korban tingen, Io sundok nampa ampurna nte ndok kden dero yo pinokudus koe-Iyo.¹⁵Ai umbang nau ene Roh Kudus low ngulek epo taka, ¹⁶koe des sundok Io bpirman: Endo doko janji yo kakan tampa-Ku diang dero, sundok jman ene, "Io bpirman low:Aku kakan mayak aturan-Ku mbo lang kesong dero ai nulis yo mbo lang kno dero,¹⁷Ai aku belo anta oli ngnop-ngnop nau dosa ai pnsala dero." ¹⁸Jadi ena koe eka ene kate pinokampun, belo di koyoh oli mie korban koe dosa.¹⁹Jadi eraibuntung-eraibuntung, koe daya Kristus taka tempondo belo dikeo nte gaer oli nte kuli sumba epo lang awa kudus, ²⁰Koe Io sundok ngingkang boyan yo bayu ai yo bolum nte taka nglalo dinding pngekang, yo ene kompu tonga-Iyo se, ²¹ai taka keo Imam Olai nte pngutok Lou Allah. ²²Koe ene ale taka nyruku Allah diang kesong buen ai diang iman yo turon, koe kesong taka sundok binorse ngket kno kesong yo dat, ai kompu tonga taka sundok bnui diang danum yo lio.²³Alo ka taka skurut miet epo ise yo sundok pili taka nte pnglawo bolum taka, koe Io yo ngnjanji ene stia. ²⁴Ai alo taka bako jni apa taka bako awat lang kasih ai lang gawi buen. ²⁵Nang beta taka belo lumpat mbo kumpulan-kumpulan ibadah taka, kati pnepet ulun-ulun yo mak, tapi alo taka bako tutui bako batuk, ai tambah moyoh nglaku ktine onon se olo Tuhan yo duni aut.²⁶Koe ena taka diang ptua taka se memang nampa dosa, des sundok taka kuli pntau ubang ise yo kono, moko ene belo dikeo oli korban nte ngisu ngloli dosa ene. ²⁷Tapi yo keo ube yo doko pngnate, yo nte nampa kanam bol ktakut kanam nte itek kono ukum ai nte itek api yo raya beta, yo anta nte msia eka ulun tuju nglawan²⁸Ena keo ulun yo belo trima diang aturan Musa, io kono ukum pate ulak belo dikeo kanam kosang, leka ngket otang pmsara duo ena belo tolu kongo ulun saksi. ²⁹Aso pawak ries aso ukuman yo pinokitek epo io yo nganja Pea Allah, yo ngotus se lonsa daya prjanjian yo mkudus iyo, ai io yo nguja Roh kasih karunia?³⁰Koe taka tau se Io yo ngulek. "Nte ngmbales ene mpun-Ku. Aku doko yo nuntut nte ngmbales." Ai aso: "Tuhan anta ngukum umat-Iyo." ³¹Bol-bol pngworing, ena toyak epo lang kayang Allah yo bolum.³²Knop ka ikam nau umbang yo sundok lalo. Des sundok ikam kuli nte pa, ikam deo sesa koe ikam btahan lang bkokes bkomer ndok gulugali, ³³montuk ikam nte ulun eti koe nte reko toan ai nte kanam sesa, ktine lou montuk ikam lumpat kono sesa kati dero yo gnawi ktine. ³⁴Memang ikam sundok jadi lumpat kono lang ksesa ulun-ulun kono ukum ai des jman pngkeo kam kono alek diang pnaksa, ikam nrima umbang ene diang kanam ego, koe ikam tau, se ikam keo pngkeo yo pawak buen ai yo belo di tau waliu nau yo oli.³⁵Koe ene nang beta ikam ngndikah kprcaya kam, koe roa upa yo minte ikam. ³⁶Koe ene ikam arus buket beta, apa des sundok ikam nglaku ptua Allah, ikam kuli ise yo sundok jnanji ene. ³⁷"Koe belo di olah, toro ile-ile bute aso, ai Io yo kakan ulet, sundok keo, belo di anta nanggo pngulet-Iyo.³⁸Tapi ulun-Ku yo, kono anta bolum koe iman, diang ena io ore lumpat, moko ene Aku belo dianta sngkono diang iyo." ³⁹Tapi taka makse ulun-ulun yo ore lumpat ai jadi nte mate, tapi ulun-ulun yo prcaya ai kuli bolum.

Chapter 11

¹Iman ene doko tondal ngket eka ise masam yo kundong taka ai bukti ngket eka ise masam yo belo di itan taka. ²Koe iman doko sundok dnie ksaksian epo itak kakah taka. ³Koe iman taka paham, se dnia sundok tnampa koe firman Allah, sampe ise yo itan taka sundok tnampa ngket ise yo belo di melak.Koe iman Habel sundok mie epo Allah korban yo aso buen se korban Kain. Diang ktine io kuli ksaksian epo io se, se io kono, koe Allah sngkono kesong epo die sokoi iyo nte iyo nymbah ene ai koe iman io aso bsara, des sundok io mate.⁵Koe iman Henokh rengkat, apa io belo kiso kanam mate, ai io belo di nruku, koe Allah sundok ngengkat-iyo. Koe onon io rengkat, io kuli ksaksian, se io sngkono mbo kesong Allah. ⁶Tapi ena belo keo iman belo anta ulun sngkono mbo kesong Allah. Koe ise-ise ulun yo skuleng epo Allah, io arus prsaya se Allah keo, ai se Allah mie upa epo ulun yo beta-beta meto Io.⁷Koe iman, doko Nuh - diang tutui Allah nau umbang yo belo di pian melak - diang patoh ngraduh bahtra nte nylamat kluarga-iyo; ai koe iman ene io ngukum dnia, ai io pinotoko nte nrima yo kono, sngkono diang iman-iyo.⁸Koe iman Abraham patoh, des io bnomba nte jukat epo ja yo anta trima-iyo jadi tana psaka mpun-iyo, laju io jukat diang belo di tau epo awa pngitek io. ⁹Koe iman io nongos mbo tana yo jnanji ene ungka-ungka makse mbo tana io se ai mbo mne io nongos mbo pondok diang Ishak ai Yakub, yo lumpat jadi prsisin jnanji yo erai ene. ¹⁰Koe io minte-minte kota yo keo tondal, yo nrnsana ai tinongkuat koe Allah.¹¹Koe iman io low ai Sara kuli pngkate nte keo upus, beta ko umur dero lalo aut, koe io tau se Io, yo mie janji ene stia. ¹²Koe ene doko, jadi ngket erai kongo ulun, ulak ube ulun yo sundok pate pusuk, nyoret deo upus, kati bintong mbo langit ai kati krsik mbo isan tasik, yo belo di taro itung kdeo-iyo.¹³Lang iman eka dero endo sundok mate ulak jadi ulun-ulun yo belo di kuli ise yo jnanji ene, tapi yo kito tingen ngket oro ai nguai-nguai epo ene ai yo ngangkan, se dero ene ulun nyumba ai peri mbo dnia endo. ¹⁴Koe dero yo ngulek ktine mkelak, se dero diang ngno beta meto danum tana.¹⁵Ai ena ka lang nau umbang ene dero knop se tana ngket pngulet dero bai, yo sundok dikah dero, dero keo pnympat nte uli epo lane. ¹⁶Tapi tempo ndo dero ngno danum tana yo buen se ene, yo doko erai danum tana sorga. Koe ene Allah belo di mai nulek Allah dero, koe Io sundok nydia erai kota nte dero.¹⁷Koe iman doko Abraham, des io snoba, mie Ishak nte korban. Io, yo nrima janji ene, brela-rela mie nte korban pea-iyo yo tunggel ene, ¹⁸betako epo io sundok nulek: "Upus yo ngket Ishak doko yo anta nulek upus ko". ¹⁹Koe san io, se Allah keo kuasa nte nmbolum ulun-ulun tontan ngket ekang ulun mate. Ai ngket lane io ungka-ungka sundok nrima-iyo nua.²⁰Koe iman doko Ishak, ulak meti oro epo ono, mie berkat-iyo epo Yakub diang Esau. ²¹Koe iman doko Yakub, montuk des nte io duni mate, mie berkat epo duo kongo pea Yusuf, laju nymbah ulak bsrmpo mbo utok goloi-iyo. ²²Koe iman doko Yusuf onon io ngabis kesong nyampe nau mbang pmbaling ulun-ulun Israel ai mie pesan nau umbang tulang-tulang-iyo.²³Koe iman doko Musa, sundok io kinomekus, nona kola tolu bulan koe ulun tuo-iyo, koe itan dero, se pea ene regok nau-iyo ai dero belo di takut se prenta raja. ²⁴Koe iman doko Musa, des bujang mba di ganggu nulek pea putri Firaun, ²⁵koe io gawal ube bolum bnasa diang umat Allah se nte ile-ile tingen kiso kanam bolum snang ngket dosa. ²⁶San io ene triaw koe Kristus ene doko ktatau yo pawak olai se eka-eka pngkeo Mesir, koe pngeti-iyo tadah io epo upa.²⁷Koe iman doko io sundok ngndikah Mesir diang belo di takut epo pngmara raja. Io btahan sama kati io kito ise yo belo melak.²⁸Koe iman doko io nampa Paskah ai nmprik daya, apa pngmpate pea-pea tuo tingen ene nang nngkil dero.²⁹Koe iman doko dero sundok kentas Tasik Mea sama kati nglalo tana koreng, tapi ulun-ulun Mesir monsor, des dero nyoba low.³⁰Koe iman doko roros dinding kota Yerikho, des sundok kota ene kinoliling turu olo kola-iyo. ³¹Koe iman doko Rahab, bawe lonte ene, belo di lumpat mate diang ulun-ulun triaw, koe io sundok nrima pngntori-pngntori ene diang buen.³²Ai ise aso yo arus ulekku? Koe aku belo anta smpat, ena aku kakan nyrita nau umbang Gideon, Barak, Simson, Yefta, Daud diang Samuel ai deo nabi, ³³yo koe iman sundok kuret nglawan krajaan-krajaan, nggawi yo kono, kuli ise yo jnanji, nokom bowa singa-singa, ³⁴mlnsop api raya. Dero sundok lopos ngket daro mndau, sundok kuli pnggalak des kasa, sundok jadi galak des prang ai sundok mupuk malu sampe mundur buyo makat jut tntara musuh.³⁵Bawe-bawe sundok nrima ulun-ulun dero yo sundok mate, koe pinosuli. Tapi ulun-ulun yo mak belo di nyanda kompu tonga-iyo knurow ai belo kakan ena nutis, apa dero kuli pngnyuli yo tambah buen. ³⁶Keo low yo knije ai knurow, sampe sniret ai pinosumba lang sper. ³⁷Dero tnurak diang batu, knoyot diang grgaji, pnate diang mndaw; dero nyabu ulak makai upak domba ai upak bembe ulak ssa koe kurang kambit, kbnasa ai knurow knsa. ³⁸Dnia endo belo di pantas nte dero. Dero nglsabu mbo padang gurun ai mbo tunden-tunden, lang liang-liang ai luang-luang ekang tunden.³⁹Ai eka dero belo di kuli yo jnanji ene, betako iman dero sundok mie epo dero ksaksian yo buen. ⁴⁰Koe Allah sundok nydia yo aso buen ene nte taka, ena belo taka dero belo di kuli sampe epo smpurna.

Chapter 12

¹Koe taka deo saksi yo ka kati jaun yo nglekum taka, ale taka ngloas eka pnyekoit yo nte nengkoyat ai dosa yo kola ndo mombong taka. Ai buket bako awet lang bako awet yo arus gawi taka memang. ²Alo taka nggawi iyo diang mato yo btadah epo Yesus, yo ngayak taka lang iman, ai yo moit iman taka ene jadi bol kbuen, yo diang belo nyanda se nte uja, buket ngoson salip nte nganti kego yo sinodia nte Io, yo tempondo tunge ela tadah sanan Allah. ³Nang beta ikam kewot se-Io, Io yo buket nte kiso kanam kono lawan kdras ene mitek Io ngket tadah ulun-ulun bdosa, apa ikam nang jadi loma ai pungen.⁴Koe lang kokes komer kam nglawan dosa belo pian ikam sampe baling daya. ⁵Ai sudok kewot be ikam se tutui batuk epo ikam kati tutui batuk bang tuo epo bang pea: "o pea-pea ku, nang ikam nau-nau diang tutui batuk Tuhan, ai nang ikam pungen ena ikam tnge-Iyo; ⁶koe Tuhan nokai tongku ulun yo tngkosang-Iyo, ai Io ngrempuk tongku ulun yo angkan-Iyo se pea-Iyo."⁷Moko yo ikam trima ka diang rempuk ngket Allah anggap kam ka kati mpes ngket uma kam. Koe pini be keo pea yo belo pini kono mpes uma iyo? ⁸Ena ikam belo lumpat kono tokai kati pea yo mak, ene rti yo ikam makse se pea-Iyo memang.⁹Ktine low kati taka keo uma mbo dnia endo. Io ngae ngo taka, ai taka ngnuon se io. Ne doko, ise aso diang Bapa rohani taka yo mbo sorga, arus yo taka bet-bet aso aya oyot diang-Iyo apa taka bolum. ¹⁰Ulun tuo taka yo mbo dnia endo nutui matuk taka keo jepan yo idok montuk sampe yo sngkono san dero. Tapi Allah ngae ngo taka nte taka se apa buen, apa taka kuli bagian lang kekudus-Iyo. ¹¹Memang ka des taka kono kae ko ene, itek pngmara ai mpes ene belo di buen kanam yo nte taka knanam, makse ko nte nampa taka dat pngnanam tingen. Tapi oli ngket ene, nte taka yo sundok kono kae ko ene, itek mara ai mpes ene nampa taka bolum kati ptua Allah, ai mkulet kanam buen mbo taka.¹²Koe ene, pgalak tangan kam yo lome ai bokut kam yo ngrkluk ene! ¹³Malan ka dor mbo boyan yo belo gelut gensung, apa botis kam yo pengkal ene belo blesou, tapi ube jadi ale.¹⁴Bkomer ka apa dor bolum nyung diang eka ulun. Bkomer low apa nte bolum Kudus, toko nte Tuhan. Koe ndok belo erai kongo ulun kuli kito Tuhan ena belo bolum kudus. ¹⁵Jaga kam beta-beta nang sampe ndok erai kongo ulun oro se kasih karunia Allah, apa nang keo yo kati kayu tau nte ngmelu ela ekang-ekang ikam yo tau nte nampa ikam pae ai mesesa deo ulun melu koe iyo. ¹⁶Jaga kam apa nang keo ulun yo bolum ngmoen pokeng, diang nang kati ulun-ulun yo keo kno belo kroan kati Esau, yo ngnjual mpun pngkeo pea tuo tingen nte erai ktowong pnykokan. ¹⁷Ikam tau se Esau ene oli kakan se brkat ene ngket uma iyo, tapi io belo tinorima. Koe beta ko diang nangis nungul io meto sara nte nungkuen pnsala iyo, boyan nte ene belo dikeo oli.¹⁸Eraibuntung-eraibuntung taka belo di ngadap kati umbang yo adap bangsa Israel bai bareh. Dero ngadap ise yo dapet bulem, yo ene tunden sinai diang keo api yo dolan; dero ngadap seom, ngelepting diang brubu; ¹⁹dero ngadap oyon temburi, diang oyon pirman. Des ulun-ulun Israel kringo oyon ene, dero tindu beta-beta apa oyon ene sdang oli bsara epo dero. ²⁰Keo dero belo klian kringo prenta yo ulet ngket oyon ene. Koe oyon ene ngulek, "Eka yo mulem tunden ene, belo nyanda tontan korik-kotok be ise ka, arus tnimpa diang batu ndok mate." ²¹Ise yo itan ulun-ulun Israel ene deras beta sampe Musa ngulek, "Aku takut ulak kanam ngrkitik beta!"²²Mokin ka ube, ikam sundok ulet epo tunden Sion ai kota Allah yo bolum, yo ene Yerusalem sorga diang bribu mlekat iyo. ²³Ikam lumpat mbo awa mangkoruku yo rame, mangkoruku jut pea-pea Allah tuo tingen, yo karan-karan iyo keo tnulis lang sorga. Ikam ulet ngadap Allah, Akim nte eka ulun. Ikam ngadap roh-roh ulun yo kono, yo sundok pinojadi smpurna. ²⁴Ikam ulet ngadap Yesus, Pmetete janji yo bayu ene; ikam ngadap tmperik daya yo ngnjamin umbang yo pawak aso buen se yo jnamin koe daya Habel.²⁵Keo ene, jaga-jaga ikam nang sampe ikam belo kakan nrima Io yo bsara ene. Koe ena dero yo belo kakan nrima Io yo ulet epo dnia endo ai nyampe kabar ngket Allah, belo anta kuli buyo. Aso da taka endo yo kringo Io bsara ngket sorga! Ena taka belo kakan nempaning-Iyo, belo anta taka kate lopos! ²⁶Des jman ene oyon-Iyo nampa dnia skukui. Tapi tempondo Io keo janji, "Sindai nua, Aku anta kakan ngukui lngkat se dnia tingen tapi ndok langit low."²⁷Pngesah "sindai nua" ene mkelak se pupus dnia yo sundok tnampa ene anta knukui ai kakan neloli, apa yo toro pulun iyo yo belo tau skukui. ²⁸Koe ene, moko yo taka bsukur beta epo Allah, koe taka kuli ngket Io Krajaan yo belo tau skukui. Moko yo taka bsukur ai nglaku ibadat epo Allah diang hormat ai takut, kati umbang yo ptua-Iyo se. ²⁹Keo Allah taka kati api yo tau msia.

Chapter 13

¹Nang dnikah bako kosang diang erai buntung ene! ²Nang ka ikam kewot mie awa singgah smole epo ulun, koe diang gawi ktine keo ulun yo kolan-kolan se sundok nrima mlekat.³Knonop ka se ulun-ulun yo nukum, koe ikam se low doko ulun-ulun nukum. Ai knop ka epo ulun-ulun yo kono gnonsa koe ulun-ulun yo keo kuasa, koe ikam se low aso bolum mbo dnia endo. ⁴Moko iyo ikam bol ngnuon epo pngempanan ai nang ka ikam ngremis awa pnurui, koe ulun-ulun lonte ai pokeng anta ukum Allah⁵Nang ka ikam jadi batak pitis sen ai puli ka diang yo keo mbo ikam. Koe Allah sundok keo firman: "Aku belo anta di belo nyanda se ikam ai Aku belo anta ngendikah ikam." ⁶Koe ene diang percaya taka kuli ngulek: "Tuhan ene doko Pngawatku. Aku belo anta takut. Ise yo dapet gawi ulun epo Aku?"⁷Knop ka diang pngutok-pngutok kam, yo sundok nyampe firman Allah epo ikam. Eti ka nau pnyundok bolum dero ai snarak ka nau iman dero. ⁸Yesus Kristus nokon sama, ngket pre ndok olo ndo sampe turai-turai.⁹Nang ka ikam pinoketang koe tutui batuk ngket baling. Koe yo buen yo doko, se kesong kam pinoturon diang kasih karunia ai mba di diang bmasam okan kinan yo mba di keo jodo nte dero yo ngaya aturan-aturan okan kinan masam ene. ¹⁰Taka keo awa korban ai ulun-ulun yo ngurus kemah belo kate lumpat kuman yo ngket lang ne. ¹¹Koe kompu korik-korik yo daya iyo noit sumba epo awa kudus koe Imam Olay nte korban ngloli dosa, tnuna baling se kemah.¹²Ene low ka doko moko Yesus sundok snesa ela baling se jawong pagar nte mkudus umat-Iyo diang daya-Iyo se. ¹³Koe ene alo taka malan ngompoh-Iyo ela baling se kemah ai nantai uja yo mitek-Iyo ene. ¹⁴Koe mbo mendo taka belo keo awa nongos yo kden; taka meto kota yo anta ulet.¹⁵Koe ene alo taka, koe Io, dor mie korban sukur epo Allah, yo ene pnyurah yo ngmulia karan-Iyo. ¹⁶Ai nang ka ikam kewot gawi buen ai mie bantuan, koe korban-korban yo ktine ka doko yo sengkono epo Allah. ¹⁷Patoh ka epo pngutok-pngutok kam ai ngaya ka nte dero, koe dero ngenjaga diri nyawa kam, kati ulun-ulun yo arus nanggung ene. Diang ktine dero anta nggawi yo diang ego, mba di diang ngemamai, koe nau umbang ene belo di keo asil iyo nte ngkam.¹⁸Bdoa ka dor nte kain; koe kain percaya, se pngenanam kesong kain buen, koe lang ise masam nau umbang kain kakan nau bolum yo buen. ¹⁹Ai diang sara pinotoko aku matuk ikam, apa ikam nglakuiyo, apa aku resi tinompuli epo ikam.²⁰Jadi Allah damai sjahtra, yo koe daya janji yo kden sundok noit nua ngket ekang ulun mate Pngamu Yo Paling Ombo eka-eka domba, yo ene Yesus, Tuhan taka, ²¹mokoiyo nglengkap ikam diang eka-eka yo buen nte nglaku pengkakan-Iyo, ai nggawi mbo lang taka ise yo sengkono epo-Iyo, koe Yesus Kristus. Nte Io doko kmulia sampe turai-turai! Amin.²²Ai aku matuk ikam, erai buntung-erai buntung, apa otang batuk endo trima kam diang kesong rela, beta ko idok tingen surat ku endo epo ikam. ²³Apa tau, se Timotius , erai buntung taka, sundok malan. Peles des io sundok ulet, aku anta nuntun ikam sama-sama diang io.²⁴Snampe salam epo eka pngutok kam ai eka-eka ulun kudus. Tinorima salam ngket erai buntung-erai buntung mbo Italia. ²⁵Kasih karunia sama-sama diang ikam eka-eka.

James

Chapter 1

¹Salam ngket Yakobus, batak Allah ai Tuhan Yesus Kristus, epo keduo belas suku mbo pndenge. ²Erai buntung-erai buntungku, nang ka ikam nyoru tapi tetap ka ego, ena ikam kono bjnis pengkono, ³Koe ikam tau, se iman kam ena kono ikap ene ngasil kebuket.⁴Ai koe ka kebuket ene ngasil bua yo ensak, apa ikam jadi bol-bol ai belo keo kurang ise-ise. ⁵Tapi ena mbo ikam keo yo kurang pentau, mokoiyo io tindu pentau epo Allah,- yo miye epo eka ulun diang sawai kesong ai ulak belo di ngungkit-ngungkit-, nau umbang ene deniye epoiyo.⁶Mokoiyo io tinduiyo diang iman, ai sama sekali nang beta sampe kerong-kerong, koe ulun yo kerong-kerong sama kati umbak mbo tasik, yo ngelebabuk epo lana landuh koe wayat. ⁷ulun yo ktine ene nang ka ngotus, se io anta kuli ise-ise ngket Tuhan. ⁸Koe ulun yo pengenanam duo-duo ene belo di tau keturoh lang penyembolumiyo.⁹Buen ka erai buntung yo bolumiyo belo keo penjapa mokoiyo ego koe Allah mekomboiyo, ¹⁰ai ulun yo tataw koe Allah mekiwa awaiyo koe ulun tataw ene anta mopas kati bungo dikut. ¹¹Koe matoolo dombo diang pa iyo layong beta laju ngelayo dikut ene, sampe nyorak ka bungoiyo ai mapos kemerambaiyo. Ktinelou nau umbangiyo diang ulun tataw; mbo lang eka penyetaketiyo anta mapos.¹²Ego ka ulun yo betahan lang pensobaan, koe ena io sundok kelian nikap, io anta kuli upaiyo yoene bolum yo jenanji koe Allah epo ise-ise ulun yo nengkosang Io. ¹³Ena ulun kono ikap, nang ka io ngulek: " ikap endo ulet ngket Allah!" koe Allah belo dapet ikap koe yo dat, ai Io se belo di anta ngikap ise-ise.¹⁴tapi tongku ulun nikap koe pengkakaniyo se, koe io bepatak ai preket koeiyo. ¹⁵Ai ena pengkakan ene sundok kebua, io ngoret dosa; ena dosa ene sundok ensak, io ngoret maot. ¹⁶Erai buntung-erai buntungku yo tengkossangku, nang ka tang!¹⁷Tongku diye sokoi yo buen ai tongku penyediye yo bol-bol penguletiyo ngket ombo, pinodiwa ngket Bapa eka-eka pa; mbo-Iyo belo keo anta wensut ai belo keo amba. ¹⁸Ngket petua-Iyo se Io sundok nampa taka koe firman yo beta, apa taka mbo sentah-sentah yo sundok tenentong jadi pea yo tuo tingen mbo eka penyetampa-Iyo.¹⁹Oo erai buntung-erai buntung yo tengkosangku, knenop ka nau umbang endo: tongku ulun mokoiyo resi nte nempaning, tapi selenai nte besara ai lou nang resi balo mara; ²⁰koe pengemara ulun ene belo nggawi yo kono mbo onon Allah. ²¹Koe ene oding ndok eka ise-ise yo merota ai yo dat yo deo beta ene ai trima ka diang lami lamai firman yo bekulo lang kesongkam, yo keo kuasa nte nyelamat bolumkam.²²tapi mokoiyo ikam jadi tukang ngelaku firman ai belo di pulun penempaning tingen; koe ena belo di ktine ikam ngakal ikam se. ²³Koe ena ulun pulun nempaning firman tingen ai belo di ngelakuiyo, io ene nton ulun yo desung meti-meti waeiyo yo sebetaiyo mbo onon sermin. ²⁴Bayu ka io meti io se, io laju malan ai io peles kewot nauiyo se. ²⁵Tapi ise-ise ulun nyempeti aturan yo sempurna, yoene aturan yo ngembebas ulun, ai io buket mbo lang ne, jadi mba di nempaning tingen ai nengkewotiyo, tapi beta-beta ngelakuiyo, io anta ego koe gawiiyo se.²⁶Ena keo ulun ngontus io se sembayang, tapi belo ngtep pemesaraiyo, io ngakal io se, jadi belo keo jodoh sembayangiyo. ²⁷Sembayang yo beta-beta ai belo keo bila molon mbo onon Allah, Bapa taka, yoene nuntun pea plulo ai balu-balu lang kebenasa dero, ai ngenjaga apa bolum io se belo lumpat rusak koe denia.

Chapter 2

¹Erai buntung-erai buntung, kati ulun yo keo iman epo Yesus Kristus, Tuhan taka yo mulia, lang iman ene taka nang mili-mili ulun. Koe, ena keo ulun² sumba epo lang kowon kam diang makai sicin amas ai pakaian buen ai ulet lou ulun kao epo mne diang baju sloar riwak rawek,³ai ikam ngnuon ulun yo spakai buen ene laju ngulek epo iyo : "Tunge ka mbo awa yo buen endo! ", tapi epo ulun yo kao ene ikam ngulek: Akat ka mbo menduh! " ena belo : "Tunge ka mbo dasoi endo dmpet botis ku! " ,⁴mba be ikam sundok ngmbeda lang kesong kam ai bse ungka kati akim diang akal gramas?⁵Tempaning kam ta, o erai buntung-erai buntung yo tngkosang ku! Belo be Allah mili ulun-ulun yo nte itan kao mbo dnia endo nte jadi tataw lang iman ai jadi ngwaris krajaan yo sundok janji-Iyo epo ise-ise yo nengkosang Io.⁶Tapi ikam sundok ngina ulun-ulun kao. Mba be ube ulun-ulun tataw ene yo nerjo ikam ai yo matak ikam epo meja ijau?⁷Mba be dero yo nguja Karan yo mulia, yo koe-Iyo ikam jadi mpun Allah?⁸Tapi anta, ena ikam nglaku aturan yo nuon tingen yo tnulis lang Alkitab : "Kosang ka epo sama ulun kati epo kompu tonga kam se", diang ktine ikam nglaku yo buen.⁹Tapi, ena ikam mili-mili ulun, ikam nampa dosa, ai koe aturan ene jadi melak, se ikam nglanggar aturan.¹⁰Koe ise-ise ngaya eka aturan ene, tapi belo nyanda erai ka ngket aturan ene, io sala epo eka-eka iyo.¹¹Koe Io yo ngulek: "Nang bjinah" , Io ngulek lou" Nang ngmpate". Jadi ena ikam bjinah tapi ngpmate, jadi ikam ene karan yo nglanggar aturan lou.¹²Bsara ai mkotang nau gawi gata kati ulun-ulun yo anta kono ukum koe aturan yo ngbebas ulun. ¹³Koe ukuman yo belo keo kanam kasian anta mitek epo ulun kono yo belo tau kasian. Tapi kanam kasian anta kuret mbo meja ijau.¹⁴Ise jodo iyo, erai buntung-erai buntung ku, ena ulun ngulek, se io keo iman, pdahal belo di melak mbo gawi gata io? Kuli be iman ene nylamat io?¹⁵Ena erai buntung song erai buntung bawe belo keo pnyepakai ai kurang nte okan singkap olo-olo,¹⁶ai keo lelu ngket ikam ngulek : "Malan buen-buen, pnakai ka baju kapal ai kuman ndok boting! " , tapi io belo di mie epo ise yo perlu nte kompu tonga iyo, ise jodo iyo ene? ¹⁷Ktine lou umbang iyo diang iman : Ena iman ene belo di nlumpat diang gawi gata, sbeta io iman ene mate.¹⁸Tapi bahe keo ulun ngulek : "Mbo ikam keo iman ai mbo aku keo gawi gata" , aku se nuing io: "Pkelak ka epo aku iman kam ene mba diang gawi gata, ai aku se kakan mkelak epo ikam iman ku ngket gawi gata-gawi gata ku."¹⁹Iko persaya, se keo erai Allah bute? Ene buen! Tapi ndok setan-setan lou persaya se nau umbang ene ai dero ngrekitik.²⁰O ulun yo dadal, kakan be iko ngangkan tmpondo, se iman belo diang gawi gata ene iman yo osaw?²¹Mak be Abraham, uma taka, pinokono koe gawi gata-gawi gata iyo, des io mie Ishak, pea iyo, ban mezbah?²²Ikam kito, se iman bgawi sama-sama diang gawi gata-gawi gata ai koe gawi gata-gawi gata ene iman jadi sempurna. ²³Diang sara ktine genap doko oli nas yo ngulek: "Laju persaya doko Abraham epo Allah, jadi Allah ngreken nau umbang ene epo iyo nte yo se beta memang." Koe ene doko Abraham tinompapa: "Teman Allah."²⁴Jadi ikam kito, se ulun sinombeta koe gawi gata-gwai gata iyo ai makse pulun koe iman io tingen.²⁵Ai mba be ktine lou Rahab, lonte ene, sinombeta koe gawi gata-gawi gata iyo, des io ngona ulun-ulun yo snuyu ene mbo lang lou iyo, laju ngawat dero mutis tete boyan yo mak?²⁶Koe kati kompu belo keo roh ene mate, ktine doko lou iman belo diang gawi gata-gawi gata ene mate.

Chapter 3

¹Erai buntung erai buntung, nang ka deo ulun ngket ikam kakan jadi guru; koe taka tau, se jadi guru taka anta pinosala diang pnyukat yo pawak boyat. ²Koe eka taka keo pensala lang ise masam; ise yo belo keo sala lang pmensara iyo, io ene ulun sempurna, yo kuli low ngatur eka kompu tonga iyo.³Taka nyukow tali nte ngemudi mbo bowa kuda,apa io ngaya ptua taka, diang sara ktine taka low kuli ngatur tadah eka kompu tonga iyo. ⁴Ai eti ka kpal-kpal, beta ko olay beta ai siup riut ries, tapi dapet atur koe kmudi yo alus ngaya ptua pngemudi.⁵Ktine low dola, beta ko yo idik mbo kompu, tapi kuli nondek plikara-plikara yo olay. Eti ka, ise ka kekidi api, io kuli msia lati sae. ⁶Dola ene doko kati api; io kati umbang dnia triaw ai ngawa mbo kompu tonga taka yo kuli ngemrota pupus kompu ai medolan bolum kolat taka, pdahal io se tnuna koe api nraka.⁷Eka jenis korik kotok bley, mpulu-mpulu, ai korik kotok malan diang buntung ai korik kotok tasik dapet plupo ai sundok plupo koi ulun, ⁸tapi ndok belo erai kongo ulun yo keo kuasa nglupo dola; io ene doko ise-ise yo paro popak, yo belo dapet plupo, ai jut bisa yo tau nte ngempate.⁹Diang dola taka muji Tuhan, Bapa taka; ai diang dola taka mator nyumpah ulun yo tnampa kati nau Allah, ¹⁰ngket erai bowa baling berkat ai pator sumpah. Nau umbang endo, erai buntung-erai buntungku, belo jadi ktine nau umbang iyo.¹¹Keo be mato danum nembaling danum tawai ai danum plet ngket mato danum yo kerai? ¹²Erai buntung-erai buntungku, keo be tonga ara kbua se bua zaitun ai keo be tonga anggur kuli kbua se ara? Ktine low mato danum masin belo kuli nembaling danum tawai.¹³Ise lelu ikam yo pintar ai akal buen?Buen iyo io diang sara bolum yo buen mkelak gawi garaiyo koe kpintar yo ulet ngket klami lamai. ¹⁴Ena ikam keo pngenanam kuo lang kesong ai ikam ngnuon ikam se, nang ka ikam nondek ikam se ai nangka nampa eta bali yo kono.¹⁵Ene makse kpintar yo ulet ngket ombo, tapi ngket dnia, ngket pengkakan ngalut ulun, ngket uok ouk. ¹⁶Koe ela mone keo kuo lang kesong ai ngnuon io se ela mne keo ruok rame ai eka masam gawi triaw. ¹⁷Tapi kpintar yo ngket ombo ene tla-tla brese, sundok ene bako buen, tuju lami lamai, pngaya, roa kanam kasian ai bua-bua yo buen, belo di ngengket-ngengket ai belo di pura-pura buen. ¹⁸Ai bua yo ngket yo kono bnewet lang damai nte dero yo nglaku damai.

Chapter 4

¹Ngket mbe pengulet yo mentulan ai ruok rame mbo ekang ikam? belo be pengulet yo ngket pengkakan yo ngempu balo yo boko awet mbo lang kompu tonga kam? ²Ikam keo pengkakan, tapi ikam belo keo kuli yo, laju ikam ngempate; ikam iri kesong, tapi ikam belo sampe mbo ptua kam, trus ikam ruok rame ai bejagur. Ikam belo keo kuli ise-ise, koe ikam belo bdoa. ³Ena belo ikam bdoa ka, tapi ikam belo keo nerima ise-ise, koe doa kam ene sala, koe yo tindu kam ene kakan pekabis kam nte nempuas pengkakan kam nyempu beta ene.⁴O'ikam, ulun-ulun yo belo stia! Belo be ikam tau, se bteman diang dnia jadi bako bali diang Allah? Jadi ise yo kakan jadi tman dnia endo, io nampa io se bali Allah. ⁵Nang ikam ngontus, se Kitab Suci belo keo alasan ngulek:"Roh yo pnayak koe Allah mbo lang kompu tonga taka, tengkakan-Iyo diang woyu!"⁶Tapi kasih karunia, yo die Iyo epo taka, pawak olai se ene. Koe ene Io ngulek:"Allah ngembali ulun yo sombong, tapi nengkosang ulun yo buen kesong. ⁷Koe ene patoh ka epo Allah, ai nlawan Iblis, apa yo anta buyo ngket ikam!⁸Bdempet epo Allah, ai Io anta dmpet epo ikam. Binorse kayang kam, o' ikam ulun-ulun bdosa! ai bnorse kesong kam, o'ikam yo kesong duo-duo! ⁹knop-knop nau pemenasa kam, aut ka ego ai nangis ka; alo koka kam ganti kam diang tangis ai pengego kam diang pengeluai kesong.¹⁰ Iwa-iwa nau bolum kam mbo onon Tuhan, ai Io anta mekombo ikam.¹¹Erai buntung-erai buntung ku, nang ka ikam bako ptenah! Ise-ise yo mtenah erai buntung iyo ai mesala iyo, io ngelawan aturan ai msala aturan ene; ai ena ikam mesala aturan ene, ikam belo di makai aturan ene, tapi tukang msala aturan ene. ¹²Pulun keo erai Penampa aturan ai Akim, yo ene Io io keo kuasa nyelamat ai ngempate. Tapi ise si ikam endo, sampe-sampe ikam kakan ngukum erai-erai?¹³Jadi tempondo, o'ikam yo ngulek:"Olo ndo ena belo manin kain bju epo kota mbe ka, ai mbo lane kain anta nongos erai taun ai bjual diang kuli asil", ¹⁴Pdahal ikam belo di tau ise yo anta terjadi manin. Ise rti bolum kam? Bolum kam ene sama kati nau leus yo ile-ile bute melak laju mapos.¹⁵Sebeta yo ikam arus ngulek:"Ena kate mbo Tuhan, kain anta bolum ai keo gawi ena enduh." ¹⁶Tapi tempondo ikam nondek ikam se lang sombong kam, ai eka tondek yo ketine ene sala. ¹⁷Jadi ena ulun tau ese yo arus buen nte yo gawi, tapi io belo nglaku yo, io bdosa.

Chapter 5

¹Jadi tempo ndo ikam ulun-ulun tataw, alo nangis nungul koe bolum bnasa yo anta kono se ikam! ²Ktataw kam sundok boto, ai diris laung kam sundok okan gegat! ³Amas ai pirak kam sundok kdaki, ai daki-iyo jadi pmnsara nte ngkam ai anta kuman isi upak kam kati api. Ikam sundok nmbun pngkeo des olo-olo duni kiamat.⁴Beta-beta-iyo sundok dingo roa tontoi, koe upa ulun bgawi mbo umo kam yo tangkeng kam, ai sundok sampe epo tlingo Tuhan mupus dnia oyon dero yo nembot asil umo kam. ⁵Ikam nungka bolum buen kanam ai mewet pngkeo belo keo tadah mbo dnia, ikam sundok ngaya pngnanam kesong kam sama kati des olo nymble pnykamu roa.⁶ Ikam sundok ngukum, ndok ngmpate ulun-ulun yo belo keo sala ai io belo di kuli nglawan ikam.⁷Koe ene, eraibuntung-eraibuntung, doloh ka sampe pngulet Tuhan! Beta-beta yo pngumo minte asil yo keo uman ngket tana-iyo ai io doloh sampe diwa uran musim daon-daon kayu nyare ai uran musim kayu-kayu naruk nua. ⁸Ikam low arus doloh ai arus mturon kesong, koe pngulet Tuhan duni aut!⁹Eraibuntung-eraibuntung, nang ikam ngrmbnu-ngrmbnu ai bako psala, apa ikam nang kono ukum. Beta-beta yo Akim sundok akat mbo bowa jawong. ¹⁰Eraibuntung-eraibuntung, sarak kam sonto kssa ai kdoloh nabi-nabi yo sundok bsara lang karan Tuhan. ¹¹Beta-beta yo kain ngulek se snang beta bolum dero, yo doko dero yo sundok btahan; ikam sundok kringo nau umbang ktahan Ayub ai ikam sundok tau ise yo mbo pnyundok-iyo sdia Tuhan nte io, koe Tuhan paling sayang ai roa kanam kasian.¹²Tapi yo paling penting, eraibuntung-eraibuntung, nang bsumpah makai sorga ai low makai dnia awa taka ena belo makai yo mak. Ena o o, arus nulek o o, ena belo nulek belo, apa ikam belo kono ukum.¹³Ena keo ikam yo bnasa, buen doko io bdoa! Ena keo yo ego buen doko io slegu! ¹⁴Ena keo ikam yo kroton, yo buen io momba pngntuo-pngntuo lang jemaat, apa dero ngndoa io ai nmpel lnga epo io lang karan Tuhan. ¹⁵Koe doa yo baling ngket iman bute yo nylamat ulun kroton ene; ai Tuhan oli nngkuat io; ai ena io sundok keo gawi yo dosa, apa dosa io ene nampun.¹⁶Koe ene arus ikam bako angkan dosa kam ai bako doa, apa ikan ale. Doa ulun yo kono, ena diang persaya dnoa, hebat beta kuasa-iyo. ¹⁷Elia ene ulun biasa sama kati taka, des io beta-beta bdoa, apa nang diwa uran, belo beta di uran kola tolu taun onom bulan. ¹⁸Des io bdoa nua bayu keo uran ai bua bulot kbua.¹⁹Eraibuntung-eraibuntung, ena keo ikam yo siat ngket yo kono ai keo ulun yo nngkulik io,²⁰apa ikam tau, se ise-ise ulun yo nngkulik ulun yo bdosa ngket boyan-iyo yo sala, io pasti nylamat bolum ulun ene ngket maot ai nokom deo dosa.

1 Peter

Chapter 1

¹Engket Petrus, rasul Yesus Kristus, epo ulun-ulun penyumba, yo keo mupus mbo Pontus, Galatia, Kapadokia, Asia Kecil ai Bitinia, ² yoene ulun-ulun yo penili, yo sengkono diang petua Allah, Bapa taka, ai yo pinokudus koe Roh, apa patoh epo Yesus Kristus ai nerima tmperik daya-Iyo. Mokoiyo kasih karunia ai damai sejahtera mokin ruak ruaw ombon ikam.³Puji ka Allah ai Bapa Tuhan taka Yesus Kristus, yo koe rahmat-Iyo yo olai sundok ngemekus taka nua koe pengenyuli Yesus Kristus ngket ekang ulun mate, epo bolum yo ponu pengundong, ⁴nte nrima bagi yo belo tau tumar, yo belo tau merota ai yo belo tau layo, yo bekona mbo sorga nte ngkam. ⁵Yoene ikam, yo nasi nado lang kegalak Allah koe imankam desung ikam minte slamat yo sundok senedia nte pkelak mbo jman penyundok.⁶Ego ka mbo nau umbang ene, tontan tmpo ndo ene ikam ile-ile arus belo buen kanam koe bemasam pengkono pengkena.⁷Jodo ekaiyo ene yodoko nte mkelak keliyo imankam - yo pawak ombo aso uman iyo se amas yo tau waliw, yo nikap keliyoiyo diang api - sampe ikam kuli kono puji ai kemulia ai pengenuon mbo olo Yesus Kristus mkelak kompu-Iyo.⁸Beta ko ikam belo pini kito Io, tapi ikam nengkosang-Iyo. Ikam persaya epo Io, beta ko ikam tmpo ndo belo kito-Iyo. Ikam ego koe pengego yo mulia ai yo belo dpet kesah,⁹koe ikam sundok kerapet pengitek imankam, yoene bolumkam slamat.¹⁰Slamat ene doko yo sinompti ndok tuyu koe nabi-nabi, yo sundok knesah ono koe tau ngket Tuhan nau umbang kasih karunia yo pinotoko nte ngkam.¹¹Ai dero nyempti beta des mone ai ktimbe yo petua koe Roh Kristus, yo keo mbo lang dero, yoene Roh yo onon se ene miye penyurah eka nau umbang kesesa yo anta mitek Kristus ai nau umbang eka kemulia yo nyendikui sundok ene.¹²Epo dero sundok pinokelak, se dero belo ngelayan dero se, tapi ngelayan ikam diang eka ise masam yo sundok senampe tmpo ndo epo ikam diang tete dero, yo koe Roh Kudus, yo senuyu ngket sorga, nyampe kabar Injil epo ikam, yo doko nau umbang-nau umbang yo mlekat-mlekat kakan tau.¹³Koe ene neraduh buen-buen ta akal buenkam, bejaga ta ai payak ta eka pengundongkam ombon kasih karunia yo bniye epo ikam mbo des pengulet Yesus Kristus.¹⁴Bolum ta kati pea-pea yo patoh ai nang ngaya pengkakan ngenakos yo mekalah ikam des jman kebungangkam,¹⁵Tapi mokoiyo ikam jadi kudus mbo lang eka bolumkam sama kati Io yo kudus, yo sundok momba ikam,¹⁶koe keo tenulis: Kudus ta ikam, koe Aku kudus.¹⁷Ai ena ikam ngulek-Iyo Bapa, yoene Io yo belo meti wae mutus plikara eka ulun ngaya gawi gataiyo, jadi mokoiyo ikam bolum diang takut epo-Iyo kola-kola ikam nongos mbo denia endo.¹⁸Koe ikam tau, se ikam sundok tnous ngket sara bolumkam yo belo keo jodo yo mpunkam ngket itak kakahkam ene makse diang kakas yo tau rusak, mak lou diang pirak, mak lou diang amas,¹⁹makse ko diang daya yo larang, yoene daya Kristus yo sama kati daya anak domba yo belo keo merota ai belo keo bila molon.²⁰Io sundok penili des onon denia tenampa, tapi - koe ikam- Io bayu mkelak kompu-Iyo mbo jman penyundok.²¹Koe Io doko ikam persaya epo Allah, yo sundok mesuli Io ngket ekang ulun mate ai yo sundok ngemulia-Iyo, sampe imankam ai pengundongkam betadah epo Allah.²²Koe ikam sundok ngemberse kompu tongakam koe kepatoh epo yo kono, sampe ikam kuli ngelaku kosang se erai buntung yo persaya diang bol pengenanam kesong buen, mokoiyo ikam beta-beta bako kosang diang bol kesongkam.²³Koe ikam sundok kinomekus nua makse diang bini yo tau tumar, tapi ngket bini yo belo tau tumar, koe firman Allah, yo bolum ai yo kden.²⁴Koe: "Eka yo bolum ene kati dikut ai eka kemuliaiyo kati bungo dikut, dikut jadi krep, ai bungo yo nyorak,²⁵tapi firman Tuhan nokon ndok turai-turai." Endo ka doko firman yo sampe Injil epo ikam.

Chapter 2

¹Koe ene noding eka-eka gawi gata triaw, eka masam akal dat ai bemasam pengkro, belo gawal se erai-erai ai btetenah. ²Ai jadi ka sama kati taru yo bayu kinomekus, yo dor kakan se jatas tolen ai yo rohani, apa koe ene ikam menduan ai kuli slamat, ³ena ikam beta-beta sundok kiso kanam kbuen Tuhan.⁴Ai kompoh ka epo-Iyo, batu yo bolum ene, beta ko noding koe ulun, tapi yo pnili ai kinonuon mbo dempet Allah. ⁵Ai koe ka ikam low pnakai jadi batu bolum nte nengkuat lou rohani, nte imamat kudus, nte mie persembahan rohani yo koe Yesus Kristus sengkono mbo Allah.⁶Koe keo tnulis lang Kitab Suci: "Sebeta iyo, Aku mayak mbo Sion erai botu batu yo bpili, erai botu batu pmeturon yo rarang, ai ise yo percaya epo-Iyo, belo anta kono kmai."⁷Koe ene nte ngkam, yo percaya, io rarang, tapi nte dero yo belo percaya: "Batu yo sundok noding koe tukang-tukang, sundok jadi batu pmeturon, sundok low nte jadi batu nte btebow ai jadi batu nte sengkawit." ⁸Dero sengkawit mbo mne, koe dero belo dipatoh epo firman Allah; ai nte ene memang jodo dero.⁹Tapi ikam doko bangsa yo sundok pnili, imamat nte raja, bangsa yo kudus, umat mpun Allah se, apa ikam nyampe gawi gata yo olay ngket Io, yo sundok momba ikam baling ngket lang seom epo pa-Iyo yo ajaib: ¹⁰ikam, yo bai makse umat Allah, tapi yo tempo ndo sundok jadi umat-Iyo, yo bai belo di tinongkosang tapi yo tempo ndo sundok kuli tengkosang.¹¹Erai buntung- erai buntung ku yo knosang, aku nsehat ikam, apa kati ulun nyumba ai pendenge, ikam ngidar ngket pengkakan iwoy ruang yo bkomer nglawan diri nyawa. ¹²Alo makai nau bolum buen mbo ekang bangsa-bangsa makse Yahudi, apa ena dero mtenah ikam se ikam ulun triaw, dero kuli meti iyo ngket gawi gata kam yo buen ai ngmulia Allah des olo Io nuntun dero.¹³Patoh ka, koe Allah, epo eka-eka ulun yo keo kuasa, ktine epo raja yo keo kuasa paling ombo, ¹⁴ktine low epo wakel-wakel yo suyu iyo nte ngukum ulun-ulun yo gawi triaw ai ngnuon ulun-ulun yo keo gawi buen. ¹⁵Koe endo doko ptua Allah, yo ene apa diang gawi buen ikam nokom bowa akal idok ulun-ulun bungang. ¹⁶Bolum ka kati ulun bebas ai mba di kati dero yo sala gnuna kbebas ene nte nokom gawi dat dero, tapi bolum ka kati batak Allah. ¹⁷Kinonuon ka eka-eka ulun, tinongkosang ka erai buntung-erai buntung kam, takut ka epo Allah, kinonuon ka raja!¹⁸O ikam, batak-batak, patoh ka diang bol ktakut epo pngentuon kam, belo di epo yo buen tingen ai yo lami lamay, tapi low epo yo rusi. ¹⁹Koe ene doko kasih karunia, ena ulun koe kingat se ptua Allah kiso kanam sesa yo mbi di arus kono io. ²⁰Koe dapet be nulek pujian, ena ikam kiso kanam pupuk palu koe ikam nggawi dosa? Tapi ena ikam nggawi buen ai koe ene ikam arus sesa, jadi ene doko kasih karunia mbo Allah.²¹Koe nte ene doko ikam bnomba, koe Kristus low sundok sesa nte ngkam ai nape sontoh nte ngkam, apa ikam nyarak kati nau-Iyo. ²²Io mba di keo nggawi dosa, ai nipu ngakal mba di keo lang bowa-Iyo. ²³Des Io pnator snumpah, Io mba di males diang pator sumpah; des Io sesa, Io mba di ngontam, tapi Io nyrah ene epo Io, yo ngukum diang adel.²⁴Io se sundok moson dosa taka lang kompu-Iyo mbo kayu salib, apa taka, yo sundok mate koe dosa, bolum nte yo kono. Koe paya-paya jail-Iyo ikam pinokale. ²⁵ Koe bune ikam tang kati domba, tapi tempo ndo ikam sundok mulik epo yo keo pnyekamu ai mliara diri nyawa kam.

Chapter 3

¹Ktine lou ikam, o bang bawe, ngaya ka epo song panan kam, apa ena keo ngket dero yo belo patoh epo Firman, dero lou bdi koyoh diang pmensara jadi persaya epo Yesus koe gawi gata bawe iyo,²ena dero kito, ktimbe kberse ai bolum bawe dero yo takut se Allah.³Raji ragam kam nang yo melak ela baling tingen, yo ene diang mindir-mindir balo, makai amas ena belo diang nyua pnyepakai yo buen-buen,⁴tapi raji ragam kam ene doko lang kesong yo melim diang raji ragam yo belo anta mapos yo ulet ngket roh yo lami lamai ai tenang, yo keo uman beta mbo mato Allah.⁵Koe ktineka doko umbang iyo bang bawe kudus bai bareh braji, yo ene bang bawe yo mayak pngundong iyo epo Allah; dero ngaya epo song iyo, ⁶sama kati Sara patoh epo Abraham ai nmpapa se io tuan. Ai ikam ene doko pea-pea iyo, ena ikam nampa gawi buen ai belo takut nte ptako.Ktine lau ikam, o bang song, bolumka diang buen akal diang bawe kam, koe dero ene belo keo kuat kalu! Kinonuon ka dero nte tman sama ngempun ngket kasih karunia, yo ene pnyembolum, apa doa kam nang bbombong.⁸Ai pnyundok iyo, moko yo ikam eka-eka kerai surah kesah, kerai pngenanam, kosang se erai-erai buntung, sayang ai nang ngkeh-ngkeh, ⁹ai nang ka ngbales gawi dat diang gawi dat ktine lou pator sumpah diang pator sumpah, tapi mokin ube, moko yo ikam mie berkat, koe nte ene doko ikam bnomba, yo ene nte kuli berkat. Koe :¹⁰" Ise yo kakan kakan gawal se bolum ai kakan kito olo-olo buen, io arus ngnjaga dola iyo epo yo dat ai teber iyo epo pmesara-pmesara yo ngakal. ¹¹Io arus oroh ngket yo dat ai nggawi yo buen, io arus meto bolum damai ai bkomer naket iyo.¹²Koe mato Tuhan btadah epo ulun-ulun kono, ai tlingo-Iyo epo pnindu dero yo tindu awat, tapi wae Tuhan nglawan ulun-ulun yo keo gawi gata dat. "¹³Ai ise ka yo anta keo gawi dat epo ikam, ena ikam moyoh keo gawi buen? ¹⁴Tapi betako ikam arus ssah lou koe yo kono, ikam anta ego beta. Koe ene nangka ikam takut ise yo takut dero ai nangka tkojet.¹⁵Tapi pinokudus ka Kristus mbo lang kesong kam nte Tuhan ! Ai siap-siap ka des jman ise ka nte nuing epo tongku-tongku ulun yo tindu nket ikam nau yo knundong io keo mbo ikam, tapi arus be diang lami lamai ai ngnuon ulun, ¹⁶ai diang pngenanam kesong yo brese, apa dero, yo mtenah ikam koe bolum kam yo buen lang Kristus, jadi mai koe ptenah dero ene.¹⁷Koe pawak buen ssesa ngke gawi buen, ena nau umbang ene mbo ptua Allah, se ssesa ngke gawi dat.¹⁸Koe Kristus lou sundok mate sindai bute nte eka-eka dosa taka, Io yo kono nte ulun-ulun yo belo kono, apa Io moit taka epo Allah; Io, yo sundok pnate lang umbai-Iyo kati ulun, tapi yo sundok pinosuli ngaya Roh, ¹⁹ai mbo lang Roh ene lou Io nyampe Injil epo roh-roh yo mbo lang sper, ²⁰yo ene epo roh-roh dero yo ono des jman Nuh belo patoh epo Allah, des Allah nokon minte diang doloh des Nuh desung ngraduh praw olai iyo, la mone pulun idik, yo ene walu kongo ulun, yo sinolamat ngke owa olai.²¹Ikam lou tmpondo sinolamat ngke pmerawet iyo, yo ene baptis - jodo iyo makse nte ngmberse kremis kompu tonga yo melak, tapi nte tindu keno kesong epo Allah - koe pngenyuli Yesus Kristus,²²yo tunge mbo tadah sanan Allah, sundok Io dombo epo sorga des sundok eka-eka mlekat, kuasa ai kegalak patoh epo-Iyo.

Chapter 4

¹Jadi, koe Kristus sundok kiso kanam ksesah kompu tonga, ikam low arus kendapo kompu tonga kam diang pengenanam yo ketine, koe ise yo sundok kiso kanam ksesah kompu tonga, io sundok sdang nampa dosa-, ² apa des yo aso toro nang pakai kam nte ngaya pengkakan ulun, tapi ngaya petua Allah.³Koe sundok deo jman pakai kam nte nglaku petua ulun-ulun yo belo tau se Allah. Ikam sundok bolum lang bebasam pengkakan ngempu, pengkakan, mauk, ungan ruak ruau, kumpulan ngisop ai nyembah berhala yo nusan. ⁴Koe ene dero eran, se ikam belo ngaya nyoso kompu tonga sama-sama dero mbo lang tenjulong yo belo keo tadah yo sama, ai dero metenah ikam. ⁵Tapi dero arus nanggung ene epo Io, yo sundok siap ba aut nte ngukum ulun yo bolum ai yo mate. ⁶ Koe ene doko moko Injil sundok snampe low epo ulun-ulun mate, apa dero, sama kati eka-eka ulun, nukum kati nlaku mbo ulun; tapi koe roh kuli bolum ngaya petua Allah.⁷Penyundok eka-eka yo ene sundok dmpet. Koe ene jnaga kompu tonga kam ai jadi ka tnang, apa ikam kuli bdoa. ⁸ Tapi yo paling ono: knosang beta-beta epo sama ikam se, koe kosang nokom deo beta dosa. ⁹Die ka awa nte singgah smole epo erai-erai belo di diang mara-mara.¹⁰Bako layan diang erai-erai, sengkono diang karunia yo sundok knuli tongku ulun yo jadi tukang atur yo buen ngket kasih karunia Allah. ¹¹ Ena keo ulun yo bsara, koe ka io bsara kati ulun yo nyampe firman Allah; ena keo ulun yo nglayan, koe ka io nglaku yo diang pngelian yo die Allah, apa Allah kino mulia lang eka ise masam koe Yesus Kristus. Io doko yo keo kemulia ai kuasa sampe turai-turai yo! Amin.¹²Erai buntung-erai buntung yo knosang, nang ka ikam bengong se dolan api kurow ksa yo ulet epo ikam nte ngikap, ungka-ungka keo-keo ka yo puga nte nengkono mitek ikam. ¹³Mokin ube, ego ka, sengkono diang bagian yo kuli kam lang ksesa Kristus, apa ikam low kate buen kanam ai ego beta des jeman Io mekelak kemulia-Iyo. ¹⁴Snang beta ka kanam bolum kam, ena ikam kono kesah triaw koe karan Kristus, koe Roh kemulia, yo ene Roh Allah keo ela ikam.¹⁵Nang ka keo lelu mbo ikam yo arus sesa koe ngempate, ngako,gawi triaw, nggramas. ¹⁶Tapi, ena io sesa koe jadi ulun kristen, apa nang ka io mai, tapi koe ka io ngemulia Allah lang karan Kristus ene.¹⁷Koe tempondo sundok sampe des yo ukuman kakan tnindu, ai mbo blai Allah se yo arus yo tla snidang. Ai ena sidang ene tnindu mbo taka, ketimbe ka nau penyundok yo mbo dero yo belo persaya se Iljil Allah? ¹⁸ Ai ena ulun yo kono alang-alang belo sinolamat, ise yo anta tkono diang ulun triaw ai ulun bdosa? ¹⁹Koe ene buen ka low dero yo arus sesa koe petua Allah,nyrah diri nyawa io,diang dor keo gawi buen, epo Penampa yo stia.

Chapter 5

¹Aku matuk tuo-tuo sidang mbo ekang ikam, aku endo tman tuo-tuo sidang ai yo taw beta ksesa Kristus, yo low anta kuli bagian lang kmulia yo kakan pinokelak anta. ²Ginombala ka kowon domba Allah yo keo mbo ikam, nang diang pnaksa, tapi diang kesong rela sengkono diang ptua Allah, ai nang koe kakan meto asil, tapi diang bol kesong kakan nglayan. ³Nang ka ikam keo gawi ungka-ungka ikam kakan mrenta dero yo tnape epo ikam, tapi moko iyo ikam jadi sontoh nte kowon domba ene. ⁴Jadi ikam, ena Gembala yo Paling Mulia ene ulet, ikam anta nrima mahkota kmulia yo belo di anta layo.⁵Ketine low ka ikam, o ulun-ulun yo aso burok, patoh ka epo ulun-ulun bang tuo. Ai ikam eka-eka, iwa-iwa ka nau bolum ne se erai-erai, koe : "Allah nglawan ulun yo belo kakan iwa se ulun yo mak, tapi ngkosang ulun yo kakan iwa pngenanam. ⁶Koe ene iwa-iwa ka umbang nau bolum kam mbo iwat tangan Tuhan yo galak, apa ikam pkombo-Iyo montuk des jman iyo ⁷Srah ka eka pngenanam kerong-kerong kam epo-Iyo, koe Io yo ngasi ngado ikam.⁸Kingat ka ai bjaga-jaga ka! bali kam, io doko iblis, malan nglekum sama kati singa nmou-nmou ai meto ulun yo dapet tolon iyo.⁹Lawan ka io diang iman yo turon, koe ikam- se tau se eka erai buntung kam mbo pupus dnia sama nantai kanam bnasa.¹⁰Ai Allah, pngulet ekakasih karunia, yo sundok momba ikam lang Kristus epo kemulia -Iyo yo kden, anta bgenap, mentugur, mgalak, ai mturon ikam, des sundok ikam sesa ile-ile tingen ka. ¹¹Io doko yo ngempun kuasa sampe turai-turai iyo! Amin.¹²Diang tete Silwanus, yo sanku kati ulun erai buntung yo dapet nte persaya, aku nulis idok ka epo ikam nte matuk ai nampa ikam persaya, se endo doko kasih karunia yo beta-beta ngket Allah. Akat ka diang turon mbo lang ne! ¹³Salam epo ikam eka-eka ngket kawan kam yo sundok kono pili yo mbo Babilon, ai low ngket Markus, pea ku, ¹⁴Bako salam ka epo erai-erai diang arok olam yo kudus.Damai sjahtra sama-sama diang ikam eka-eka yo keo lang Kristus.Amin

2 Peter

Chapter 1

¹Ngket Simon Petrus, batak ai rasul Yesus Kristus, epo dero yo sama-sama diang kain kuli iman koe Allah ene adil ai Tukang Nylamat taka, Yesus Kristus. ²Kasih karunia ai damai sejahtera tambah roa nte ngkam koe pntau se Allah ai se Yesus, Tuhan taka.³Koe kuasa-Iyo se Allah sundok mie epo taka eka yo keo jodo nte bolum yo beta-beta smbayang lang Tuhan koe pntau taka se Io, yo sundok momba taka koe kuasa-Iyo yo mulia ai ajaib. ⁴Diang ktine Io sundok mie epo taka janji-janji yo keo uman ai yo beta-beta olai, apa koe ene ikam kate kuli ngalek bagian lang sipat Allah, ai lopos ngket pngkakan triaw dnia endo yo nte ngmpate dnia.⁵Jadi koe ene doko ikam arus diang beta-beta bkomer nte nambah epo iman kam bolum buen, ai epo bolum buen pntau, ⁶ai epo pntau ngnjaga nau diri se, epo ngnjaga nau diri se kturon kmoyoh, ai epo kturon kmoyoh bolum diang ibadah, ⁷ai epo bolum diang ibadah pngkosang epo eraibuntung-eraibuntung, ai epo pngkosang epo eraibuntung-eraibuntung pngkosang epo eka-eka ulun.⁸Koe ena eka-eka ene keo mbo ikam diang mroa ogot, ikam anta koe ene jadi moyoh ai kuli tau se Yesus Kristus Tuhan taka. ⁹Tapi ise-ise ulun yo belo keo eka-eka ene, io jadi posa ai idok pngnanm, koe io kewot, se dosa-dosa-iyo ngket bai sundok noding ndok tuyu.¹⁰Koe ene eraibuntung-eraibuntung-ku, bkomer doko beta-beta, apa bomba ai pili se ikam ene tambah turon. Koe ena ikam nggawi-iyo, ikam belo anta pini swakur. ¹¹Diang ktine epo ikam anta dnie beta-beta boyan sumba epo lang Krajaan kden, yo doko Krajaan Tuhan ai Tukang Nylamat taka, Yesus Kristus.¹²Koe ene aku belo anta sdang kakan mknop ikam nau umbang eka-eka ene, betako ikam sundok tau ene ai sundok turon lang yo kono yo sundok trima kam. ¹³San ku aku belo kate belo nte nokon mknop ikam nau umbang ene kola-kola aku belo pian ngndikah awa kompu ku endo. ¹⁴Koe aku tau, se aku anta belo di ola aut ngndikah awa kompu ku endo, kati yo sundok nulek epo aku koe Yesus Kristus, Tuhan taka. ¹⁵Tapi aku anta bkomer, apa low ena sundok aku bju kden ene ikam nokon knop eka-eka ene.¹⁶Koe kain belo di nyarak smpuri-smpuri tampa-tampa ulun, des kain mtau epo ikam kuasa ai pngulet Tuhan taka, Yesus Kristus nte jadi raja, tapi kain beta-beta kito mato nau kkolai-Iyo.¹⁷Kain se kito ktimbe nau Io nrima pkolai ai pkombo ngket Allah Bapa, des ulet epo-Iyo oyon ngket Yo Paling Mulia yo ngulek: "Endo doko Pea yo tngkosang-Ku, epo-Iyo doko Aku sngkono." ¹⁸Oyon ene dingo kain ulet ngket sorga, des kain sama-sama diang Io mbo ombon tunden yo kudus.¹⁹Diang ktine kain tambah bpturon koe firman yo sundok snampe koe nabi-nabi. Buen beta ena ikam beta-beta meti nau ene sama kati meti plita yo keo pa lang seom sampe mato olo nyoret ai bintong timur timbul keo pa lang kesong kam.²⁰Yo tla tingen arus ikam tau, yo doko se pmnsara ngket Tuhan tete nabi-nabi lang Kitab Suci belo di kate tnakser kati ptua diri se, ²¹koe belo pini pmnsara ngket Tuhan tete nabi-nabi ene asil ngket ptua ulun, tapi koe suyu Roh Kudus ulun-ulun bsara pakai karan Allah.

Chapter 2

¹Kati umbang nabi-nabi plsu ngket bai yo nyoret mbo ekang umat Allah, ktine low mbo ngket ikam anta keo guru-guru plsu. Dero ene anta mie tutui batuk yo belo kono yo moit epo nte mate. Ai dero ube anta belo ngangkan pnguasa yo sundok ngmbebas dero. Diang ktine peles ka dero ene nampa nte sesa mitek kompu tonga dero se. ²Beta ko ktine, deo ulun anta nyarak nau umbang bolum dero yo ngmundal akal triaw ene, ai koe dero ene Boyan yo Kono jadi kono uja. ³Ai koe pngugoh guru-guru plsu ene naket ngket ikam asil diang otang pngesah-pngesah yo ramu-ramu dero. Tapi nte gawi gata dero ene ukuman usang ka minte dero ai pngmate dero belo anta btanggo.⁴Mlekat-mlekat yo nglaku dosa ka belo di anta toro Allah nte ikek ukum, makse ko noding epo lang nraka ai diang ktine nyrah dero epo lang liang-liang yo seom nte nyeing dero sampe Olo nte ngukum dero. ⁵Ktine low umbang dnia des jman bai bareh, Allah belo di mie boyan nte lopos ngket itek ukum. Allah nampa owa olai epo dnia ulun-ulun akal triaw jman ene. Pulun ka Nuh diang turu kongo ulun yo mak tingen yo sinolamat, koe Nuh nyampe umbang yo kono, umbang bolum yo sngkono mbo kesong Allah. ⁶Sama low umbang iyo diang kota Sodom diang Gomora: Allah mtumar kota-kota ene diang api apa ulun tau ktine nau umbang yo pngkono ulun-ulun yo akal triaw ene anta.⁷Tapi Lot ulun yo kono ene sinolamat, koe io ngaya ptua Allah; io nte nungka sesa koe gawi triaw ngket ulun-uluu yo akal triaw. ⁸Mbo ekang-ekang ulun yo akal triaw ene Lot yo buen kno ene bolum diang nungka nantai kanam sesa, koe tongku olo io kringo ai kito umbang gawi gata dero yo triaw. ⁹Jadi melak se Tuhan tau ktimbe nylamat ulun-ulun yo aya-oyot diang ptua-Iyo montuk des dero deo kono ikap. Ai Tuhan tau ktimbe nyeing ulun-ulun yo akal triaw nte kurow kesa des Olo nte kono Ukum,¹⁰tungen tingen nte ulun-ulun yo nyronon kanam ruang dero epo yo rmis, ai yo nguja kuasa Allah. Dero guru-guru plsu ene ronu beta ai sombong sampe dero belo keo nyan bata nguja ise-ise yo mbo sorga low! ¹¹Mlekat-mlekat ka beta ko bet kgalak ai bet keo kuasa se dero, belo makai nguja ktine, ena mlekat-mlekat tindu apa dero nukum ela onon Allah.¹²Tapi dero ene sama kati korik-kotok yo belo keo akal, sama kati bnatang yo kinomekus pulun jodo nte tangop ai nte pate. Dero nguja ise yo dero belo di tau, sampe koe gawi dero yo triaw ene dero se sesa kati korik-kotok yo belo di namu, ¹³ai nte kono bolum sesa nte upa gawi-gata triaw dero ene. nungka ngsa sen mbo molo ene buen san dero. Dero ene nte ngermis ai nte ngeleta, yo ngmundal diang pngkakan ruang dero montuk tunge kuman diang ikam. ¹⁴Tadah pngeti dero belo keo makse se epo yo pokeng ai dero belo tau mole nampa dosa. Dero tukang ngmbelok kesong ulun-ulun yo aso belo pian yakin beta, kesong dero sundok tepet nte ngmundal kowo. Dero ene ulun-ulun yo itek kutuk!¹⁵Koe dero sundok ngendikah boyan yo kono, tang doko dero, laju nyarak boyan Bileam, pea Beor, yo tuju kuli upa ngket gawi gata yo triaw. ¹⁶Tapi Bileam kono kae yo ries koe gawi triaw yo ene, koe keledai yo tendung iyo, yo belo tau bunyal kati ulun, bunyal kati oyon ulun ngusan kdadal nabi ene.¹⁷Guru-guru plsu ene kati mato danum yo koreng, kati jaun kembu yo siup riut; nte dero sundok pinotoko awa lang seom yo paling seom. ¹⁸Koe dero ngontus pngesah yo lmpe-lmpe ai koyaw; pnypokeng pakai dero nte ngndurut ulun-ulun yo bayu ka kuli lopos ngket dero yo bolum tang. ¹⁹Dero ngnjanji bolum bebas epo ulun mak, tapi dero se ube ene batak-batak ngket pngnate, koe ise yo pkalah ulun, yo ene nte jadi batak ulun ene.²⁰Koe ena dero, diang pntau dero se Tuhan ai Tukang nylamat taka, Yesus Kristus, yo sundok kate nglopos taka ngket kuasa yo triaw mbo dnia, tapi sumba nua lang ne, moko ene jadi bet-bet kdat yo oli se ngket yo tla. ²¹Keo ene nte dero ale ka ena dero belo pini tau se Boyan yo Kono ene ube, se ngket tau laju bdmpeling ngket prenta yo kudus yo snampe epo dero. ²²Nte dero sngkono beta diang umbang pngontus yo beta endo: "Koko mulik nua epo uta iyo, ai bawi yo undus mulik nua epo tenjulong iyo."

Chapter 3

¹Erai buntung- erai buntung yo knosang, endo sundok surat yo keduo, yo tulisku epo ikam. Mbo lang keduo surat ene aku bkomer nampa nengkuat pentau kam yo brse diang mmknop-mmknop, ²apa ikam knop se pmesara-pmesara yo bai bareh yo sundok nulek koe nabi-nabi kudus ai mknop se prenta Tuhan ai Tukang Nyelamat yo sundok snampe koe rasul-rasulkam epo ikam.³Yo tla tingen arus ikam tau yoene, se mbo montuk olo-olo pengabis anta nyoret pengebek-pengebek diang ebek-ebekiyo, yoene ulun-ulun yo bolum ngaya pengkakan ngenakosiyo. ⁴Ulek dero: " Ela mone janji nau umbang pengulet-Iyo ene? Koe ngket des ine uma itak kakah taka mate, eka ise masam nokon kati nau yo tla, montuk des denia tnampa."⁵Dero sengaja belo kakan tau, se koe firman Allah langit sundok keo ngket bai, ai lou denia yo tnampa ngket danum ai koe danum, ⁶ai se koe danum ene, denia yo bai sundok tumar, kinomapos koe danum owa olai. ⁷Tapi koe firman ene lou langit ai denia yo tmpo ndo jenaga ngket api ai nona nte olo des mutus plikara ai pengenate ulun-ulun triaw akal.⁸Tapi, erai buntung-erai buntungku yo knosang, yo erai endo belo kate ikam tlengo, yoene, se mbo onon Tuhan erai olo sama kati seribu taon ai seribu taon sama kati erai olo. ⁹Tuhan belo di krai ngemontuk janji-Iyo, beta ko keo ulun yo ngontus ene se krai, tapi Io doloh epo ikam, koe petua Io apa nang keo yo mate, tapi apa eka ulun mulik ai betobat.¹⁰Tapi olo Tuhan anta ulet kati pengako. montuk olo ene langit anta mapos diang ngrekuntur ries ai ise masam atok denia anta siya lang dolan api, ai denia ai eka yo keo ban mne anta eka gow.¹¹Jadi, ena eka ise masam endo anta tmme diang sara ktine, beta-beta memang bolum kam arus berse ai takut se Tuhan ¹²yoene ikam yo minte ai mresi pengulet olo Allah. Montuk olo ene langit anta mapos abis lang api ai ise masam atok denia anta rano koe dolaniyo. ¹³Tapi sengkono diang janji-Iyo, taka minte langit yo bayu ai denia yo bayu, mbo mne keo yo kono.¹⁴Koe ene, Erai buntung-erai buntung yo knosang, ulak ikam minte eka endo, ikam arus bkomer, apa ikam dnapet se belo keo bila molon ai belo keo merota mbo onon-Iyo, lang damai diang Io. ¹⁵Alo ka ikam ngenanam se kedoloh Tuhan taka ene miye boyan nte ngkam nte kuli selamat, kati lou Paulus erai buntung taka yo knosasng, sundok nulis epo ikam ngaya pentau yo deniye ngket Tuhan epoiyo. ¹⁶Nau umbang ene tampaiyo lang eka suratiyo, ena des io besara nau umbang plikara-plikara endo. Lang surat-suratiyo ene keo nau umbang yo poyo nte paham atokiyo, sampe ulun-ulun yo belo paham ai yo belo turon imaniyo, ngulek yo belo sebetaiyo yo jadi nte ngempate dero se, sama kati yo gawi dero lou diang surat-surat yo mak.¹⁷Tapi ikam, erai buntung-erai buntung yo knosang, ikam sundok tau nau umbang endo ono se ene. Koe ene bejaga-jaga, apa ikam nang bekoit-koit lang ketang ulun-ulun yo belo tau aturan, ai nang mapos penyegop kam yo turon. ¹⁸Tapi menduan ka lang kasih karunia ai lang pentau se Tuhan ai Tukang Nyelamat taka, Yesus Kristus. Nte-Iyo kemulia, tmpo ndo ai sampe turai-turai.

1 John

Chapter 1

¹Ise yo sundok keo ngket tla, yo sundok dingo kain, yo sundok eti kain diang mato kain, yo sundok kesah kain ai yo sundok bulem kain diang kayang kain nau umbang Firman yo bolum- ene doko yo tulis kain epo ikam.²Bolum ene sundok pinokelak, ai kain sundok metiiyo ai tmpo ndo kain keo kesah ai nyampe epo ikam nau umbang bolum yo kden, yo keo sama-sama diang Bapa ai yo sundok pinokelak epo kain.³Ise yo sundok eti kain ai yo sundok dingo kain ene, sampe kain epo ikam lou, apa ikam lou kuli bekowon diang kain. Ai kowon kain ene doko kowon diang Bapa ai diang Pea-Iyo, Yesus Kristus.⁴Ai eka endo tulis kain epo ikam, apa pengego kain jadi sempurna.⁵Endolah kabar yo dingo kain tentang Io yo bere kain epo ikam, yoene Tuan Ala ene wala, seom belo keo lang Io. ⁶Ena taka ngulek se taka keo persekutuan lang Io, tapi taka aso bolum lang seom, taka nampa eta diang belo ngelaku yo beta. ⁷Tapi, ena taka malan lang wala, sama kati Io lang wala, taka kerai diang yo mak, dan daya Yesus, pea Io, merese eka dosa taka⁸Ena taka ngulek, se taka belo di keo dosa, jadi taka ngakal taka se ai yo kono belo di keo mbo lang taka.⁹Ena taka ngangkan dosa taka, jadi Io ene doko setia ai adil, sengga Io anta ngampun eka dosa taka ai ngembrse taka ngket eka gawi gata dat.¹⁰Ena taka ngulek, se taka belo keo nggawi dosa, jadi taka nampa Io jadi pnampa eta ai firman-Iyo mba di keo mbo lang taka.

Chapter 2

¹Pea-peaku, nau umbang endo tulisku nte ngkam,apa ikam nang nampa dosa, tapi ena keo ulun nampa dosa, taka keo ulun nte pngekang diang Bapa, yo ene Yesus Kristus, yo adil. ²Ai Io ene doko nte mendamai eka dosa taka, ai mba di nte dosa taka tingen, tapi nte dosa mupus dnia low. ³Ai endo doko tanda iyo, se taka tau se Allah, yo ene ena taka ngaya ptua-ptua-Iyo.⁴Ise -ise yo ngulek: Aku tau se Io, tapi io belo ngaya ptua-Iyo, io ene ulun pnampa eta ai lang iyo belo keo yo beta. ⁵Tapi ise-ise yo ngaya firman-Iyo, lang ulun ene bol ksempurna kasih Allah; diang ene doko taka tau, se taka keo lang Io. ⁶Ise-ise yo ngulek, se io keo lang Io, io arus bolum sama kati Kristus yo bolum.⁷Erai buntung-erai buntung yo knosang, makse ptua yo bayu yo tulis ku epo ikam, makse ko ptua yo sundok ola yo sundok keo mbo ikam ngket tla. Ptua ono ene doko firman yo sundok dingo kam. ⁸Tapi ptua bayu low yo tulisku epo ikam, sundok nyata beta mbo lang Io ai mbo lang ikam; koe seom sundok mapos ai pa yo beta sundok keo pa.⁹Ise-ise yo ngulek, se io keo lang pa,tapi io kekey se erai buntung iyo, io ngawa lang seom sampe tempo ndo. ¹⁰Ise-ise yo nengkosang erai buntung iyo, io nokon ngawa lang pa, ai lang io belo keo nte mketang. ¹¹Tapi ise-ise yo kekey erai buntung iyo, io ngawa lang seom ai bolum lang seom. Io belo tau epo mbe io malan, koe seom ene sundok nampa mato io belo kito ise-ise.¹²Aku nulis epo ikam, o pea-pea, koe dosa kam sundok nampun koe karan-Iyo. ¹³Aku nulis epo ikam, o bapa-bapa, koe ikam sundok tau se Io, yo keo ngket tla iyo. Aku nulis epo ikam, o ulun-ulun burok, koe ikam sundok mkalah yo dat. ¹⁴Aku nulis epo ikam, o pea-pea, koe ikam tau se Bapa. Aku nulis epo ikam, o bapa-bapa, koe ikam tau se Io, yo keo ngket tla iyo. Aku nulis epo ikam, o ulun-ulun burok, koe ikam galak ai firman Allah nongos lang ikam ai ikam sundok mkalah yo dat.¹⁵Nang ka ikam neggawal dnia ai ise yo keo lang ne. Ena ulun nenggawal dnia, jadi penggawal epo Bapa belo keo mbo ulun ene. ¹⁶Koe eka yo keo lang dnia, yo ene pengkakan iwoy ruang ai penggawal mato diang bolum ksombong, belo di ulet ngket Bapa, tapi ngket dnia. ¹⁷Ai dnia endo desung kakan tumar eka diang pengkakan iwoy ruang ulun, tapi ulun yo nglaku ptua Allah nokon bolum turai-turai.¹⁸Pea-peaku, des endo doko des iyo pngabis, ai kati yo sundok dingo kam, ulun antikristus anta ulet, tempo ndo sundok nyoret deo antikristus. Ene ka doko pleta iyo, se des endo beta-beta doko des yo pngabis. ¹⁹Memang dero nyoret ngket ekang taka, tapi dero belo di beta-beta sumba diang taka; koe ena dero beta-beta sumba diang taka, pasti dero nokon sama-sama diang taka. Tapi nau umbang ene jadi ktine, apa jadi melak, se belo di eka dero beta-beta sumba diang taka.²⁰Tapi ikam sundok kuli pngurapan ngket Yo Kudus, ai diang ktine ikam eka tau. ²¹Aku nulis epo ikam, mba di koe ikam belo di tau yo kono, tapi ube koe ikam tau ene ai koe ikam low tau, se belo keo eta yo nyoret ngket yo beta.²²Ise tukang nampa eta ene? Belo be io yo belo di ngangkan se Yesus ene doko Kristus? Io ene doko antikristus, yo ene io mba di ngangkan Bapa ktine low Pea. ²³Koe ise-ise ulun yo belo di ngangkan Pea, io low belo dingempun Bapa. Ise-ise ulun yo ngangkan Pea, io low ngempun Bapa.²⁴Ai ikam, ise yo sundok dingo kam ngket tla, ene arus nokon ngawa mbo ikam. Ena ise yo sundok dingo kam ngket tla ene nokon ngawa lang ikam, jadi ikam nokon ngawa mbo lang Pea ai mbo lang Bapa. ²⁵Ai endo doko janji yo sundok janji-Iyo se epo taka, yo doko bolum yo kden. ²⁶Eka ene tulisku epo ikam, yo doko nau umbang ulun-ulun yo bkomer mketang ikam.²⁸²⁷Koe lang ikam se dor keo pngurapan yo sundok trima kam ngket-Iyo. Koe ene ikam belo dikotoh batuk ulun mak. Tapi kati umbang pngurapan-Iyo nutui matuk ikam nau umbang eka ise masam-ai tutuy batuk-Iyo ene beta , belo di eta- ai kati umbang Io bay bareh sundok nutuy matuk ikam, ktine ka doko mokoiyo ikam dor ngawa mbo lang Io.²⁸Jadi tempo ndo, pea-peaku, ngawa ka mbo lang Kristus, apa ena Io mkelak kompu tonga-Iyo, taka kuli pngeronu persaya ai belo di koyoh mai epo Io des olo pngulet-Iyo. ²⁹Ena ka ikam tau, se Io ene beta, ikam arus tau low, se tongku ulun, yo nggawi yo kono, kinomekus ngket-Iyo.

Chapter 3

¹Eti ta, bukan main kolai tngkosang yo die Bapa epo taka, sampe taka nulek pea-pea Allah, ai beta taka doko pea-pea Allah. Koe ene dnia belo tau se taka, koe dnia belo tau se Io.²Erai buntung-erai buntungku yo knosang, tmpondo doko taka pea-pea Allah, tapi belo pian melak ise nau umbang taka anta; tapi taka tau, ena des Kristus mmekelak diri nyawa-Iyo, taka anta jadi sama kati Io, koe taka anta kito Io lang nau umbang-Iyo yo se beta iyo.³Tongku kongo ulun yo mayak pengundong ene epo-Iyo, mlio mlius diri nyawa sama kati Io yo ene doko berse lio.,⁴Tongku ulun yo ngnjoun dosa, nglanggar lou aturan Allah, koe dosa ene blanggar diang aturan Allah.⁵Ai ikam tau, se Io sundok mkelak kompu tonga-Iyo, apa Io ngloli eka-eka dosa, ai mbo lang Io belo keo dosa.⁶Koe ene tongku ulun yo dor keo mbo lang Io, belo ngnjoun dosa oli; tongku ulun yo nokon ngnjoun dosa, belo kito ai belo tau se Io.⁷Pea-peaku, nang beta mie ndok erai kongo ulun yo mketang ikam. Ise-ise yo ngnjoun yo kono ene doko yo kono, sama kati Kristus ene doko yo kono ;⁸ise-ise yo nokon ngnjoun dosa, ene ulet ngket iblis, koe iblis nggawi dosa ngket tela. Nte ene doko Pea Allah mmekelak kompu tonga-Iyo, io ene apa Io mtumar gawi gata-gawi gata iblis ene.⁹Tongku ulun yo kinomekus ngket Allah, belo ngnjoun dosa oli ; koe bini Allah dor ngawa mbo lang io ai io belo kuli ngnjoun dosa, koe io kinomekus ngket Allah.¹⁰Endo doko pleta iyo pea-pea Allah ai pea-pea iblis : tongku ulun yo belo ngnjoun yo kono, pngulet io belo ngket Allah, ktine lou ise-ise yo belo di nengkosang erai buntung iyo.¹¹Koe endo doko kabar yo sundok dingo kam ngket tela, yo ene doko taka arus baku kosang ;¹²makse kati Kain, yo ulet ngket yo triaw ai yo ngmpate okong iyo. Ise tukun io ngmpate okong iyo ? Koe eka gawi gata iyo dat ai gawi gata okong iyo kono.¹³Nang ka ikam eran, erai buntung-erai buntung, ena dnia kekei se ikam.¹⁴Taka tau, se taka sundok wensut ngket maot epo lang bolum, yo ene koe taka nengkosang erai buntung taka. Ise-ise belo nengkosang, io nokon mbo lang maot.¹⁵Tongku ulun yo kekei erai buntung iyo, ene doko ulun pngempate ulun. Ai ikam tau, se belo keo ulun pngempate yo nokon keo bolum yo kden mbo lang kompu iyo.¹⁶Ktine ka doko taka tau se kosang Kristus, yo ene se Io sundok mie bolum-Iyo nte taka ; jadi taka lou arus mie bolum taka nte erai buntung-erai buntung taka.¹⁷Ise-ise yo keo pnyengkeo dnia endo ai kito se erai buntung iyo bolum bnasa tapi belo nyanda nau erai buntung iyo ene, ktimbe ka kosang Allah kuli nokon mbo lang kompu iyo?¹⁸Pea-peaku, alo taka nengkosang mba di diang pngesah tingen, tapi diang gawi gata ai lang yo kono.¹⁹Ktine ka doko taka tau, se taka ulet ngket yo kono. Ktine lou taka kate nympapoh kesong taka mbo onon Allah,²⁰koe ena taka tundruh iyo, Allah ene doko pawak olai se kesong taka diang tau eka ise masam. ²¹Erai buntung-erai buntung yo tngkosang ku, ena kesong taka belo nundruh taka, jadi taka keo pngronu persaya nte ngompoh epo dmpet Allah,²²ia ise ka tindu taka, taka kuli ngket Iyo, koe taka ngaya eka-eka suyu-Iyo ai nggawi ise yo sngkono epo-Iyo.²³Ai endo doko suyu-Iyo ene : apa taka persaya karan Yesus Kristus, Pea-Iyo, ai apa taka baku tkosang sngkono diang suyu yo bie Kristus epo taka.²⁴Ise-ise ngaya eka suyu-Iyo, io mbo lang Allah ai Allah mbo lang io. Ai ktine ka taka tau, se Allah keo mbo lang taka, yo ene Roh yo sundok die Io epo taka.

Chapter 4

¹Erai buntung-erai buntung ku yo knosang, nang beta persaya epo tongku roh, tapi ntes ka roh-roh ene, beta be dero ulet ngket Allah; koe deo nabi-nabi plsu yo sundok nyoret ai- malan epo pupus dnia. ²Ktine low taka tau se Roh Allah: tongku roh yo ngangkan, se Yesus Kristus sundok ulet jadi ulun, ulet ngket Allah, ³ai tongku roh, yo belo di ngangkan Yesus, belo di ulet ngket Allah. Roh ene doko roh anti kristus ai umbang nau io ikam sundok kringo, se io anta ulet ai tempondo io sudok keo mbo lang dnia.⁴ Ikam ulet ngket Allah, pea-pea ku, ai ikam sundok mkalah nabi-nabi plesu ene; koe Roh yo keo mbo lang ikam pawak olai se Roh yo keo mbo lang dnia. ⁵Dero ulet ngket dnia; koe ene doko dero bkesah umbang mbo dnia ai dnia nempaning otang nte dero. ⁶ Kain ulet ngket Allah: ise-ise io tau se Allah, io nmpaning kain; ise io belo ulet ngket Allah, io belo di nempaning nte kain. Ene doko tanda Roh yo beta ai roh nte mketang.⁷Erai buntung-erai buntug ku yo knosang, alo taka mangko kosang, koe kosang ene pngulet yo ngket Allah; ai tongku ulun yo keo- kosang, kinomekus ngket Allah ai tau se Allah. ⁸Ise-ise yo belo keo kosang, io belo tau se Allah, koe Allah ene doko pngosang.⁹Lang umbang endo doko kosang Allah pinokelak mbo ekang taka, yo doko se Allah nyuyu Pea-Iyo yo tunggel epo lang dnia, apa taka bolum koe-Iyo. ¹⁰ Endo doko kosang ene: Belo di taka yo sundok nengkosang Allah, tapi Allah yo sundok ngekosang taka ai yo sundok nyemuyu Pea-Iyo jadi ngendamai nte dosa-dosa taka.¹¹Erai buntung-erai buntungku yo knosang, ena Allah ktine nau nengkosang taka, jadi taka arus low bako tengkosang.¹² Ndok belo erai kongo ulun pini kito Allah. Ena taka bako tengkosang, Allah dor lang taka, ai kosang-Iyo sempurna mbo lang taka.¹³ Ketine doko taka tau, se taka nokon keo mbo lang Allah ai Io mbo lang taka: Io sundok miye taka kuli bagian lang Roh-Iyo. ¹⁴Ai kain sudok kito ai bkesah, se Bapa sundok nyemuyu Pea-Iyo nte Tukang nylamat dnia.¹⁵Ise-ise yo ngangkan, se Yesus ene doko Pea Allah, Allah dor keo mbo lang io ai io mbo lang Allah. ¹⁶Taka sundok tau ai sundok persaya se Allah kosang epo taka. Allah ene doko kosang, ai ise-ise yo nokon keo mbo lang kosang, io dor keo mbo lang Allah ai Allah mbo lang io.¹⁷Lang umbang endo doko kosang Alah sempurna mbo lang taka, yo ene ena tka keo pngeronu persaya des olo snidang, koe sama kati Io, taka low keo mbo lang dnia endo. ¹⁸Mbo lang kosang belo keo takut: kosang yo sempurna ngmapos takut; koe takut batok ukuman ai ise-ise yo takut, io belo sempurna mbo lang kosang.¹⁹Taka mangko kosang, koe Allah ono se ene nengkosang taka. ²⁰Ena keo ulun ngulek: "Aku ngosang Allah, "ai io kekey se erai buntung iyo, jadi io ene tukang nampa eta, koe ise-ise yo belo kosang se erai buntung iyo yo itaniyo, belo anta io kosang se Allah, yo belo di itaniyo. ²¹Ai prenta endo trima taka ngket Io: Ise-ise nengkosang Allah, io arus low nengkosang erai buntungiyo.

Chapter 5

¹Tongku ulun yo persaya, se Yesus ene Kristus, kinomekus ngket Allah; ai tongku ulun yo nengkosang Io yo ngmekus, nengkosang low se Io yo kinomekus ngket Allah. ²Endo doko tandaiyo, se taka nengkosang pea-pea Allah, yo ene ena des taka nengkosang Allah diang nglaku prenta-prenta-Iyo. ³Koe endo doko kosang epo Allah, yo ene, se taka ngaya prenta-prenta-Iyo. Prenta-prenta-Iyo ene belo di poyo,⁴Koe eka yo kinomekus ngket Allah, mkalah dnia. Ai endo doko pengkuret yo mkalah dnia: Iman taka. ⁵Ise yo mkalah dnia, makse se io yo persaya, se Yesus ene doko Pea Allah?⁷⁶Endo doko yo sundok ulet diang danum ai daya, yo ene Yesus Kristus, mba di diang danum tingen, tapi diang danum ai diang daya. Ai Roh doko yo mie pmensara, koe Roh ene doko yo kono.⁷Koe keo tolu yo mie pmensara( mbo lang sorga: Bapa, Firman ai Roh Kudus; ai yo tolu ene eray. ⁸Ai keo tolu yo mie pmensara mbo dnia endo): Roh ai danum ai daya ai yo tolu ene eray.⁹Taka nrima pmensara ulun, tapi pmensara Allah turon se ene. Koe ktine doko pmensara yi die Allah nau umbang Pea-Iyo. ¹⁰Ise-ise yo persaya epo Pea Allah, io ngempun pmensara ene lang kompu tongaiyo; ise-ise yo belo persaya epo Allah, io nampa Io jadi pnampa eta, koe io belo di persaya epo pmensara yo die Allah nau umbang Pea-Iyo.¹¹Ai endo doko pmensara ene: Allah sundok mie bolum yo kden epo taka ai bolum ene keo mbo lang Pea-Iyo. ¹²Ise-ise yo ngempun Pea, io ngempun bolum; ise-ise yo belo ngempun Pea, io belo di ngempun bolum.¹³Eka-eka ene tulis ku nte ngkam, apa ikam yo persaya epo karan Pea Allah, tau, se ikam ngempun bolum yo kden. ¹⁴Ai endo doko pngeronu persaya taka epo-Iyo, yo ene se Io mie yo doa taka, ena taka tindu ise-ise epo-Iyo ngaya ptua-Iyo. ¹⁵Ai ena taka tau, se Io mie ise ka yo pnindu taka, jadi taka tau low, se taka sundok kuli ise masam yo sundok tindu taka epo-Iyo.¹⁶Ena keo ulun kito erai buntung iyo keo gawi dosa, yo ene dosa yo belo di nte moit mate, mokoiyo io bdoa epo Allah ai Io anta mie bolum epoiyo, yo ene dero, yo ngenjoun dosa yo belo di nte moit mate. Keo dosa yo nte moit mate: nau umbang ene aku belo di ngulek, se io arus bdoa. ¹⁷Eka-eka gawi triaw ene dosa, tapi keo dosa belo di nte ngelian.¹⁸Taka tau, se kompu ulun yo kinomekus ngket Allah, belo di nampa dosa; tapi Io yo kinomekus ngket Allah nguguiyo, ai yo dat belo di kuli mulemiyo. ¹⁹Taka tau, se taka ulet ngket Allah ai mupus dnia keo ela iwat kuasa yo triaw.²⁰Tapi taka tau, se Pea Allah sundok ulet ai sundok mie akal epo taka, apa taka tau Yo Beta; ai taka keo mbo lang Yo Beta, mbo lang Pea-Iyo Yesus Kristus. Io ene doko Allah yo kono ai bolum yo kden. ²¹Pea-peaku, ati-ati epo bmasam berala.

2 John

Chapter 1

¹Ngket pengetuo epo Ine yo kono pili ai pea-peaiyo yo beta-beta tengkosangku. Mbadi aku tingen yo kosang se ikam, tapi eka ulun yo sundok tau yo beta, ²koe yo kono yo dor lang taka ai yo anta lumpat diang taka sampe turai-turai. ³Kasih Karunia, rahmat ai damai sejahtera ngket Allah Bapa, ai ngket Yesus Kristus Pea Bapa, anta lumpat diang taka lang yo beta ai pengkosang.⁴Aku ego beta, koe aku krapet, se tenu-tenu ngket pea-pea ko bolum lang yo beta sengkono diang prenta yo sundok trima taka ngket Bapa. ⁵Ai tmpo ndo aku tindu epo iko, Ine - belo di ungka-ungka aku nulis prenta yo bayu nte ngko, tapi ngaya prenta yo sundok keo mbo taka ngket tla - apa taka bako tengkosang. ⁶Ai endo doko pengkosang ene, yoene se taka arus bolum ngaya prenta-Iyo. Ai endo doko prenta ene, yoene se ikam arus bolum mbo lang pengkosang, sama kati yo sundok dingo kam ngket tla.⁷Koe deo tukang ngwewong sundok nyoret ai malan epo mupus denia, yo belo di ngangkan, se Yesus Kristus sundok ulet jadi ulun. Ene doko tukang ngwewong ai antikristus. ⁸Bejaga-jaga, apa nang mapos ngket ikam ise yo sundok tampa kain ene, tapi apa ikam kuli upa kam bol-bol.⁹Tongku ulun yo belo di makai tutuy batuk Kristus, tapi yo ngendikah baling ngket ene, belo di ngmpun Allah. Ise-ise ulun makai tutuy batuk ene, io ngmpun Bapa ai ngmpun Pea low. ¹⁰Ena ka keo ulun ulet epo ikam ai io belo di moit tutuy batuk endo, aut ka ikam nerima io lang lou kam ai nang ka miye salam epoiyo. ¹¹Koe ise-ise ulun miye salam epoiyo, io lumpat low lang gawi gataiyo yo triaw.¹²Beta ko deo yo arus tulisku epo ikam, aku belo di kakan nggawiiyo diang buyang ai tentah, tapi aku se klawo ulet epo ikam ai besara sangko wae, apa sempurna pengego taka. ¹³Salam epo ikam ngket pea-pea erai buntung kam yo kono pili.

3 John

Chapter 1

¹Ngket tuo-tuo sidang epo Gayus yo knosang,yo knosang koe ku lang yo beta. ²Erai buntung ku yo knosang,aku bdoa,apa iko buen-buen ai slomai-slomai ka lang eka ise masam, sama kati kesong ko buen-buen ka. ³Koe aku bol pengego,des tenu-tenu erai buntung ulet ai mie pngesah nau umbang bolum ko lang yo beta,koe memang iko bolum lang yo beta. ⁴Nte oki belo keo pengego lengkat olai se kringo, se pea-pea ku bolum lang yo beta.⁵Erai buntung ku yo knosang,iko keo gawi kati ulun persaya,mbo mone iko nggawi eka ise masam nte erai buntung-erai buntung,betako dero ene ulun-ulun nyumba.⁶ Dero sundok miye pngesah mbo onon jemaat nau umbang kosang ko.Buen beta gawi gata ko,ena iko ngawat dero lang ju lang dero,diang sara yo sengkono epo Allah.⁷ Koe karan-Iyo dero sundok bju diang ndok belo nrima ise-ise ngket ulun-ulun yo belo tau se Allah. ⁸Taka arus nrima ulun-ulun yo ketine,apa taka kate ngalek bagian lang gawi gata dero nte yo beta.⁹Aku sundok nulis idi-idi epo jemaat,tapi Diotrefes yo kakan jadi ulun pinokolay mbo ekang dero,belo kakan ngangkan se kain.¹⁰ Koe ene,ena des aku ulet,aku anta tindu apa ikam tau beta gawi gata yo sundok nlaku koe iyo,koe io nampa surah kesah yo dat; ai belo pian puas diang ene, io se belo di suma belo kakan nrima erai buntung-erai buntung yo ulet,tapi io low ngusan ulun-ulun,yo kakan nrima dero ai nembaling ulun-ulun ene ngket jemaat.¹¹Erai buntung ku yo knosang,nang nyarak yo dat,tapi yo buen.Koe ise keo gawi buen,io ulet ngket Allah,tapi ise yo keo gawi dat,io belo pini kito Allah. ¹²Nau umbang Demetrius eka ulun miye pnyurah yo buen, yo kono se ube mie pnyurah ketine. Ai kain low mie pnyurah yo buen nau umbang io, ai iko tau,se pnyurah kain ene beta.¹³Deo nau umbang yo arus tulisku epo iko,tapi aku belo kakan nulis epo iko diang tenta ai pena. ¹⁴Aku kundong resi-resi mangkoruku diang iko ai bekesah sangko wae. ¹⁵Damai sejahtera sama-sama diang iko!Salam ngket teman-teman ko.Sampe ko salam ku epo tongku kongo teman-temanku.

Jude

Chapter 1

¹Ngket Yudas, batak Yesus Kristus ai eraibuntung Yakobus, epo dero yo bnomba, yo tinongkosang lang Allah Bapa, ai yo nasi nado nte Yesus Kristus. ²Rahmat, damai sjahtra ai kasih moko yo mroa mitek ikam.³Eraibuntung-eraibuntung yo tinongkosang, desung aku beta2 bkomer nulis surat epo ikam umbang kslamat yo sama-sama sundok taka kiso. Tapi tempondo aku kiso kanam se prlu memang nte nutui matuk ikam diang surat endo apa ikam dor bkokes bkomer nte memeturon iman yo sundok sindai die Allah turai ndok kden epo umat-Iyo. ⁴ Koe sundok tnoan se keo lelu ulun yo nylinop sumba epo ekang-ekang taka. Dero ene ulun-ulun akal triaw yo kakan ngenylemang otang nau umbang kasih karunia Allah taka, nte ngemundal pngkakan dero se akal triaw. Ai dero belo ngangkan se Yesus Kristus, se pulun-pulun iyo Pngutok ai Tuhan taka. Ngket bai bareh itek ukum epo dero sundok tnulis lang Alkitab.⁵Beta ko eka ene ikam sundok tau ai belo dikeo nte ngkam ragu umbang ene aut, tapi aku kakan mknop ikam nua ktimbe nau umbang Tuhan nylamat umat Israel baling ngket tana Mesir, tapi ngket ene oli sindai nua ngmpate ulun-ulun yo belo prcaya ekang dero. ⁶Knop-knop ikam lou se mlekat-mlekat yo nglmpe-nglmpe se jepan kuasa yo keo mbo dero, nampa dero ngendikah pnongos dero. Koe ene Allah mansong mlekat-mlekat ene diang rantai ndok kden, lang awa yo seom ela iwat dnia. Ela lane dero tnangkeng terus sampe ukum pinokitek epo dero mbo Olo yo kinonuon tingen ene anta.⁷Knop-knop ikam low se kota Sodom ai Gomora diang kota-kota lekum mne, yo ulun-ulun iyo nggawi kati umbang gawi gata mlekat-mlekat ene, dero ngmoen gawi gata yo pokeng ai triaw, koe ene dero kono kurow diang itek ukum api yo kden, ene nampa nte mknop epo eka ulun. ⁸Ktine low ulun dero ene nungka mmekotang lang kno sampe dero nampa dosa epo kompu tonga dero se. Dero nyapa kekuasa Allah ai nguja ise ka yo bolum mulia mbo sorga.⁹Tapi pngutok mlekat karan se Mikhael, des jman yo btulan diang iblis umbang nau antu Musa, belo ronu ngakim iblis ene diang pnyurah yo nte nguja, tapi ube ngulek: "Tau ka Tuhan nmpnger iko!" ¹⁰Tapi dero nguja ise masam yo dero belo tau. Dero sama kati korik kotok yo belo di keo akal, yo tau umbang ise masam diang pngnanam dero tingen. Tapi koe ene ube doko yo tau nte ngempate dero. ¹¹Sesa beta ka doko dero, koe dero nyarak nau umbang gawi gata Kain andi Habel. Apa nte kuli sen, dero koe ka sntuyun lang awa yo tau nte nampa tang, sama kati Bileam. Ai dero low pnate koe nglawan kati Korah.¹²Des jman ikam nampa ungan nte kuman sama-sama, nau prangai ulun dero ene nampa dat nte itan. Koe dero kuman diang maruwola belo di keo mai-mai, ai pulun ka ngnuon nte dero se. Dero kati jaun yo kono siup riut, tapi belo di jadi uran. Dero ene low kati tonga kayu yo belo tau kbua tontan ko mbo musim bua, tondal kayu yo sundok rukat diang wakat ai pate sindai. ¹³Dero ene sama kati umbak olai mbo tasik yo mkulet bubus danum, ktine low dero ngmbubus gawi gata yo nte ngmai dero se. Dero ene sama kati bintong-bintong yo lanah landuh ai yo sundok sinodia awa koe Allah lang seom yo paling seom ndok turai-turai.¹⁴Henokh, murit membe kturu ngket Adam, bai bareh sundok ngulek pmere Tuhan umbang ulun-ulun ene. Henokh ngulek, "Sbeta iyo Tuhan anta ulet diang bribu ulun-ulun-Iyo yo kudus ¹⁵nte ngakim eka ulun. Tuhan anta ngukum ulun-ulun akal triaw koe gawi gata dero yo gramas. Ai Io anta ngukum ulun bdosa ai paro nglawan koe eka surah nte nguja yo nyoret ngket lang bowa ulun akal traw ene epo Tuhan." ¹⁶Ulun-ulun ene tuju ngrmbenu ai memesala ulun mak. Dero bolum nyronon pngkakan iwoi ruang dero epo yo dosa. Dero kesah opau umbang nau dero se, ai dero pura-pura nengkuen ulun apa dero kuli hasil¹⁷Tapi eraibuntung-eraibuntung yo tngkosang ku, knop ka ikam ise yo bai bareh knesah koe rasul-rasul Tuhan taka Yesus Kristus. ¹⁸Dero mere ono-ono epo ikam se duni-duni se pngeka zaman anta nyoret ulun-ulun yo nguja ngreko ikam, yo ene ulun-ulun yo bolum nyronon iwoi ruang dero epo yo dosa. ¹⁹Dero ene doko ulun-ulun yo nampa ikam tau bbulang tuar. Dero belo di keo Roh Allah, makse ko epo ngaya pngkakan lang dnia endo.²⁰Tapi ikam, eraibuntung-eraibuntung ku. Dor ka ikam bolum kati kprcaya kam se Yesus Kristus. Iman kam yo suci beta. Ulak bdoa ikam diang kuasa Roh Allah, ²¹ai dor ikam bolum imbat kasih ngket Allah kola-kola ikam minte rahmat Yesus Kristus Tuhan taka, yo anta mie epo ikam bolum yo beta ai kden.²²Epo ulun-ulun yo kerong-kerong kanam kesong iyo moko yo tinongkosang. ²³Durut kam ulun nte nbaling dero ngket lang api apa dero slamat. Epo ulun-ulun yo mak moko yo tinongkosang tapi diang kanam takut, tapi nang ikam gawal ndok diang pnypakai dero low yo kono kinoremis diang pngkakan dero epo yo dosa.²⁴Allah, yo keo kuasa ngnjaga ikam apa ikam belo toyak, ai yo klian moit ikam epo awa-Iyo yo mulia diang kanam ego ai belo keo bila molon, ²⁵Io doko pulun-pulun iyo Allah, tukang nylamat taka tete Yesus Kristus Tuhan taka. Io doko Allah yo mulia, olai, jut kuasa ai keo wibawa ngket bai bareh sampe tempondo ai nte ndok turai-turai! amen.

Revelation

Chapter 1

¹Endo doko wahyu Yesus Kristus,yo die Allah epo-Iyo,apa tnutui koe-Iyo epo hamba-hamba-Iyo ise yo arus resi terjadi. Ai koe mlekat-Iyo yo suyu-Iyo.Io sundok mkelak iyo epo batak-Iyo Yohanes.² Yohanes sundok bsurah nau umbang firman Allah ai nau umbang pngesah yo die Yesus Kristus,yo ene eka ise masam yo sundok itaniyo.³ Ego beta io yo ngembaca ai dero yo nempaning pmensara pmere ngket Tuhan endo,ai yo ngaya ise yo keo tnulis lang ne,koe des yo sundok duni.⁴Ngket Yohanes epo turu jemaat yo mbo Asia Kecil:Kasih karunia ai damai sejahtera sama-sama diang ikam,ngket Io,io keo ai yo sundok keo ai yo anta ulet,ai ngket turu roh yo keo ela onon pnunge-Iyo, ⁵ai ngket Yesus Kristus,saksi yo stia,yo tla nyuli ngket ekang ulun mate ai keo kuasa ombon raja-raja dnia endo.Nte Io,yo nengkosang taka ai yo sundok nglopos taka ngket dosa taka diang daya-Iyo-⁶ ai yo sundok nampa taka jadi krajaan,jadi imam-imam nte Allah,Bapa-Iyo,-nte Io doko kemulia ai kuasa se kola-kola yo.Amin.⁷Eti ta,Io ulet diang jaun-jaun ai tongku mato anta kito Io,dero low yo sundok nowok Io.Ai eka-eka bangsa mbo dnia anta ngendari Io.O',amin. ⁸Aku yo doko Alfa ai Omega,firman Tuhan Allah,yo keo ai yo sundok keo ai yo anta ulet,Yo Paling kuasa."¹⁴"Ai tulis ka epo mlekat jmaat mbo Laodikia: E¹⁵¹⁶¹²Laju aku skuleng nte meti oyon yo bsara epo aku.Ai des aku skuleng,melak epo aku turu botis awa dian ngket amas. ¹³Ai ela ekang botis dian ene keo erai kongo ulun kerai nau Pea Ulun,makai jubah yo kanjang yo sampe ela botis,ai dada iyo bebolit ktinggang ngket amas.¹⁴Utok ai balo-Iyo bura kati nau bulu yo bura sak,ai mato-Iyo kati nau dolan api. ¹⁵Ai botis-Iyo ngrensilau kati nau tembaga mea lang api;oyon-Iyo kati umbang oyon kserow danum owa olay. ¹⁶Ai mbo kayang sanan-Iyo Io ngop turu bintong ai ngket bowa-Iyo baling erai babak mendau yo takei daro duo,ai wae-Iyo baling pa kati nau mato olo des olo dotu.¹⁷Des aku kito Io,nyongkop aku mbo onon botis-Iyo sama kati nau ulun yo mate;tapi Io mayak kayang sanan-Iyo ban aku, laju ngulek:"Nang takut!Aku doko Yo Tla ai Yo Pnyundok, ¹⁸ai Yo Bolum.Aku sundok mate,tapi eti ka,Aku bolum,sampe turai-turai yo ai ngop eka-eka kunsi maot ai kerajaan maot.¹⁹Koe ene tulis ka ise yo sundok itan ko, ktine yo terjadi tempondo ktine low yo anta terjadi sundok endo.²⁰ Ai pngemelim turu bintong yo sundok itan ko ela kayang sanan-Ku ai turu botis dian amas ene:turu bintong ene yo doko mlekat turu jmaat ai turu botis dian ene doko turu jmaat."

Chapter 2

¹"Tulis ka epo mlekat jmaat mbo Efesus: Endo doko firman ngket Io, yo ngop turu bintong ene mbo kayang sanan-Iyo ai malan ela ekang turu botis dian amas ene. ²Aku tau eka gawi gata kam: ai poruk pgel ai kselentuo kam. Aku tau, se ikam belo di doloh epo ulun-ulun triaw, se ikam sundok nyoba dero yo ngangkan se iyo rasul, tapi yo sebeta iyo mba di ktine, se ikam sundok tau se dero pnampa eta.³ Ai ikam nokon doloh ai sesa koe karan-Ku; ai ikam belo tau basa mole. ⁴Beta ko ktine Aku mensala ikam, koe ikam sundok ngendikah pengkosang kam yo tla. ⁵Koe ene knop ka se lontop beta ikam sundok toyak! Btobat ka ai gnawi nua ise yo tla gawi kam. Ena belo ktine, Aku anta ulet epo ikam ai Aku anta ngalek botis dian kam ngket awaiyo, ena ikam belo btobat.⁶ Tapi ndo yo keo mbo ikam, yo ene ikam ngekey eka gawi gata ulun-ulun yo lumpat Nikolaus, yo Aku kekey low. ⁷Ise yo keo tlingo, moko yo nempaning ise yo ulek Roh epo jmaat-jmaat: Ise-ise yo kuret, io anta die Ku kuman ngket tonga nte nembolum yo keo mbo Taman Firdaus Allah."⁸ "Ai tnulis ka epo mlekat-mlekat jmaat mbo Smirna: Endo doko firman ngket Yo Tla ai Yo Pngabis, yo sundok mate ai sundok bolum nua: ⁹Aku tau kbenasa kam ai kekao kam - tapi ikam tataw - ai ptenah dero, yo ngulek io se ulun Yahudi, tapi yo sbeta iyo mba di ktine: mokin ube dero ene doko jmaah Iblis.¹⁰ Nang takut epo ise yo nyesa ikam! Sbeta iyo Iblis anta nurak tenu-tenu kongo ngket ikam epo lang sper apa ikam nikap ai ikam anta kiso kanam bnasa kola spulu olo. Moko yo ikam stia sampe mate, ai Aku anta mie epo ikam mahkota pnyembolum. ¹¹Ise yo keo tlingo, moko iyo io nempaning ise yo ulek Roh epo jmaat-jmaat: Ise-ise yo kuret, io belo anta kiso kanam bnasa koe pngemate yo kduo."¹² "Ai tulis ka epo mlekat jmaat mbo Pergamus: Endo doko firman Io, yo makai mendau tarom ai duo daro: ¹³Aku tau mbo mone ikam nongos, yo ene mbo lane, mbo awa pnunge Iblis; ai ikam sgop mbo karan-Ku, ai ikam belo di ngendikah iman kam epo Aku, belo low de jman Antipas, saksi-Ku, yo stia epo Aku, yo pnate mbo onon ikam, mbo mone Iblis nongos.¹⁴ Tapi Aku keo tenu-tenu kberatan epo ikam: ngket ikam keo tenu-tenu kongo yo lumpat tutuy batuk Bileam, yo mie nasehat epo Balak nte mketang ulun Israel, apa dero kuman persembahan berhala ai gawi jinah. ¹⁵Ktine low keo mbo ikam ulun-ulun yo ngaya epo tutuy batuk ulun yo lumpat Nikolaus.¹⁶ Koe ene btobat ka! Ena belo ktine, Aku anta resi ulet epo ikam ai Aku anta ngembali dero diang mendaw yo mbo bowa-Ku endo. ¹⁷ Ise ise yo keo tlingo, moko iyo io nempaning ise yo ulek Roh epo jmaat-jmaat: Ise-ise yo kuret, epo iyo anta die Ku ngket manna yo melim; ai Aku anta mie epo iyo batu bura, yo ban ne tnulis karan bayu, yo belo tnoan koe ise-ise ulun, makse ko koe io yo nrima ene."¹⁸ "Ai tulis ka epo mlekat jmaat mbo Tiatira: Endo doko firman Pea Allah, yo mato-Iyo kati dolan api ai botis-Iyo kati loyang: ¹⁹Aku tau eka-eka gawi kata kam: buen kosang ktine low iman kam, buen playanan kam ktine low kbuket kam. Aku tau, se gawi gata kam yo sori pawak deo se yo tla.²⁰ Tapi Aku mensala ikam, jkoe ikam belo nyanda bawe Izebel, yo ngulek se io se nabi bawe, nutuy matuk ai ngwewong batak-batak Ku apa dero nggawi jinah ai kuman okan singkap yo dnie epo berhala. ²¹Ai Aku sundok mie io jman nte btobat, tapi io belo kakan btobat ngket jinah ene.²² Eti ka, Aku anta nurak io epo ban ranjang ulun kroton ai dero yo nggawi jinah diang io anta turak Ku epo lang kbenasa yo olay, ena dero belo btobat ngket gawi gata bawe ene. ²³Ai pea-pea iyo anta pate-Ku ai eka jmaat anta tau, se Aku doko yo nyoba pngenanam ai kesong ulun, ai se Aku anta males epo ikam tongku ulun sengkono diang gawi gata iyo.²⁴ Tapi epo ikam, yo doko ulun-ulun yo mak mbo Tiatira, yo belo di lumpat tutuy batuk ene ai yo belo di nyempti ise yo ulek dero nau umbang Iblis, epo ikam Aku ngulek: Aku belo kakan nengkoyat yo mak epo ikam. ²⁵Tapi ise yo keo mbo ikam, gop ka ene sampe Aku ulet.²⁶ Ai ise-ise kuret ai ngenjoun gawi gata-Ku sampe pnyundok iyoi, epo iyo die Ku kuasa ombon bangsa-bangsa; ²⁷ ai io anta mrenta dero diang goloy bsi; dero anta pinotme kati priuk blanga tana tukang priuk - sama kati yo trima Ku ngket Bapa-Ku - ²⁸ai epo iyo anta die-Ku bintong timur. ²⁹Ise yo keo tlingo, moko yo io nempaning ise yo ulek Roh epo jmaat-jmaat."

Chapter 3

¹ "Ai tnulis ka epo mlekat jmaat mbo Sardis: Endo doko firman Io, yo ngempun turu Roh Allah ai turu bintong ene: Aku tau eka-eka gawi gata kam: ikam nulek bolum, padahal ikam mate! ²Uat aut, ai pinoturon ka ise yo aso toro yo sundok duni mate, koe ndok belo erai gawi gata kam itan Ku yo sempurna ela onon Allah-Ku.³ Koe ene knop-knop ta, ktimbe ikam sundok nrima ai nempaning ene; aya ka ene ai btobat! Koe ena ikam belo bjaga-jaga, Aku anta ulet kati pngako ai ikam belo tau jman Aku kolan-kolan ulet ngompoh ikam. ⁴Tapi mbo Sardis tenu-tenu kongo ulun belo di ngemerota pnyepakai iyo; dero anta malan diang Aku dian pnyepakai bura, koe dero sengkono nte ene.⁵ Ise-ise ulun yo kuret, io anta snua pnyepakai bura yo ktine; Aku belo anta ngeloli karan iyo ngket kitab awa karan ulun yo kuli bolum kden, Aku ube anta ngangkan karan iyo mbo onon Bapa-Ku ai mbo onon mlekat-mlekat-Iyo. ⁶Ise yo keo tlingo, moko iyo io nempaning ise yo ulek Roh epo jmaat-jmaat."⁷ "Ai tulis ka epo mlekat jmaat mbo Filadelfia: Endo doko firman ngket Yo Kudus, Yo Beta, yo ngop kunsi Daud; ena Io ngingkang, mba keo yo kuli nokom; ena Io nokom, mba di keo yo kuli ngingkang. ⁸Aku tau eka-eka gawi gata kam: Eti ka, Aku sundok ngingkang jawong nte ngkam, yo ndok belo erai kongo ulun kuli nokom iyo. Aku tau se pngelian kam belo keo ise-ise, tapi ikam ngaya firman-Ku ai ikam belo di belo ngangkan karan-Ku.⁹ Eti ka, tenu-tenu kongo ngket umat Iblis, yo doko dero yo ngulek se dero ene ulun Yahudi, tapi yo sbetaiyo belo di ktine, tapi eta, anta srah Ku epo ikam. Sbeta-beta iyo Aku anta nyemuyu dero ngompoh ai nyongkop mbo onon botis kam ai ngangkan, se Aku nengkosang ikam. ¹⁰ Koe ikam ngaya firman-Ku, nte trus sabar minte Aku, jadi Aku low anta ngenjaga ngawat ikam ngket olo pngikap yo anta ulet mbo mupus dnia nte ngikap dero yo nongos mbo dnia. ¹¹Aku duni ulet. Negop ka ise yo keo mbo ikam, apa ndok belo erai kongo ngalek mahkota kam.¹² Ise-ise ulun yo kuret, io anta nampa Ku jadi sokoguru mbo lang Bait Suci Allah-Ku, ai io belo baling oli ngket mne; ai mbo iyo anta tulis-Ku karan Allah-Ku, karan kota Allah-Ku, yo doko Yerusalem bayu, yo diwa ngket sorga ngket Allah-Ku, ai karan-Ku yo bayu. ¹³Ise yo keo tlingo, moko iyo io nempaning ise yo ulek Roh epo jmaat-jmaat."¹⁴"Ai tulis ka epo mlekat jmaat mbo Laodikia: Endo doko firman ngket Amin, Saksi yo stia ai yo beta, pnyemula ngket pnyentampa Allah: ¹⁵Aku tau eka-eka gawi gata kam: ikam belom di rongin ai belo di layong. Buen ube ena ikam rongin ena belo layong! ¹⁶Jadi koe ikam layong-layong kulum, ai belo di rongin belo low di layong, ikam anta okek-Ku ngket bowa-Ku.¹⁷ Koe ikam ngulek: Aku tataw ai aku sundok mtataw aku se ai aku belo di kurang ngambit ise masam, ai koe ikam belo di tau, se ikam bol bnasa ai sial, kao, posa ai blayi blanyang, ¹⁸jadi Aku ngnasehat ikam, apa ikam moli ngket Aku amas yo sundok pinolio lang api, apa ikam jadi tataw, ai low pnyepakai bura, apa ikam makai iyo, apa nang melak se ikam blayi blanyang yo ngemai; ai low lnga nte mkolat mato kam, apa ikam kuli meti.¹⁹ Ise-ise ulun yo tengkosang-Ku, io kae-Ku ai tokai-Ku; koe ene srah kesong kam ai btobat ka! ²⁰Eti, Aku akat mbo onon jawong ai ngetok; ena keo ulun yo krinngo oyon-Ku ai ngingkang jawong, Aku anta sumba nyeruku iyo ai Aku kuman sama-sama diang io, ai io sama-sama diang Aku.²¹ Ise-ise ulun yo kuret, io anta pentunge-Ku sama-sama diang Aku mbo ban pnunge-Ku, kati Aku low sundok kuret ai tunge sama-sama diang Bapa-Ku ban pnunge-Iyo. ²²Ise yo keo tlingo, moko yo io nempaning ise yo ulek Roh epo jmaat-jmaat."

Chapter 4

¹ Des sundok ene aku kito: Sbeta-beta iyo, erai jawong wingkang mbo sorga ai oyon yo prene yo sundok dingo ku, ngulek epo aku kati oyon temburi, ulek iyo: Dombo ka epo dido ai Aku anta mkelak epo iko ise yo arus terjadi sundok endo. ² Peles aku sumba Roh ai eti ta, erai pnunge raja mbo sorga, ai pnunge raja ene tunge Erai kongo. ³Ai Io yo tunge ban pnunge raja ene nau iyo kati permata yaspis ai permata sardis; ai keo juwata lekum pnunge raja ene trang beta kati zamrud nau iyo.⁴ Ai nglekum pnunge Raja ene keo duo pulu opat pnunge raja, ai mbo pnunge-pnunge raja ene tunge duo pulu opat pngentuo-pngentuo, yo spakai bura ai mahkota amas mbo utok dero. ⁵Ai ngket pnunge Raja ene nyoret ilap ai oyon nayu ries, ai turu dmet dolan onon pnunge Raja ene: ene doko kturu Roh Allah.⁶ Ai ela onon pnunge Raja ene keo tasik kaca kati intan; mbo tenga-tenga pnunge Raja ene ai nglekum iyo keo opat korik ponu diang mato, mbo tadah ono ai mbo tadah sori.⁷ Nau korik yo tla kati nau singa, ai korik yo kduo kati anak lembu, ai korik yo ktolu kati wae kati ulun, ai korik yo keopat sama kati mpulu koniw yo desung tmiling. ⁸Ai keopat korik ene masing-masing keo onom olar, nglekum iyo ai mbo ngket tadah dalom iyo ponu diang mato, ai belo keo sdang-sdang iyo dero nyentongaw molo malom: "Kudus, kudus, kudus ka Tuhan Allah, Yo Paling kuasa, yo sundok keo ai yo keo ai yo anta ulet."⁹ Ai tongku derang korik-korik ene mie puji-pujian, ai ormat ai ngulek sukur epo Io, yo tunge ban pnunge Raja ene ai yo bolum sampe turai-turai, ¹⁰ jadi nyongkop ka doko keduo pulu opat pngentuo-pngentuo ene mbo ononm Io yo tunge ban pnunge Raja ene, ai dero nyembah Io yo bolum sampe turai-turai. Ai dero nebir mahkota dero ela onon pnunge Raja ene, ulak ngulek: ¹¹"O Tuhan ai Allah kain, Iko sengkono nrima puji-pujian ai ormat ai kuasa; koe iko sundok nampa eka-eka ise masam; ai koe ptua-Ko eka ene keo ai tnapa."

Chapter 5

¹Jadi aku kito mbo kayang- sanan Io yo tunge la ombon pnunge raja ene, erai gulung kitab, yo tnulis ngket tadah dalom ai engket tadah baling iyo ai tnanda segel diang turu tanda segel. ²Ai- aku kito erai kongo mlekat yo paguh, yo nyntongaw diang oyon ries, ulek yo: "Ise ka yo kate nte ngekar gulung kitab ene ai nglumpik tanda-tanda segel iyo?"³Tapi ndok belo erai kongo yo sorga ktine low yo mbo dnia ktine low yo mbo imbat dnia, yo kuli ngekar gulungan kitab ene ktine low yo kuli meti ngket tadah dalom iyo. ⁴Koe ene nangis ka doko aku ndok ngsepon, koe ndok belo erai kongo ulun yo sngkono kate ngekar gulung kitap ene ai ktine low meti ela dalom iyo. ⁵Laju keo ka doko erai kongo ulun tuo ngulek epo aku: "Nang iko nangis! Sbetayo timang ngket suku Yehuda, yo ene suli Daud, sundok kuret, ene doko io yo kate ngekar gulung kitab ene ai ngelumpik turu tanda segel iyo."⁶Des ene aku kito mbo ekang pnunge raja ai opat korik ene ai mbo ekang tuo-tuo ene akat erai kukui Anak Domba kati sundok sinomble, keo tanduk turu ai keo mato turu: io doko ene turu Roh Allah yo snuyu epo mupus dnia. ⁷Laju ulet ka doko Anak Domba ene ai nrima gulung kitab ene ngket kayang Yo yo tunge ban pnunge raja ene.⁸Des Io ngalek gulung kitab ene, nyongkop ka doko opat korik ai duo pulu opat pngntuo-pngntuo ene ela onon Anak Domba ene, tongku dero ngop erai ksapi ai erai ktowong amas, ponu diang jombu: ene doko doa ulun-ulun kudus.⁹Ai dero slegu legu bayu, ulek io: "Iko kate nrima gulung kitab ene ai nglumpik tanda-tanda segel iyo; koe Iko sundok sinomble ai diang daya- Ko Iko sundok moli dero nte Allah ngket tongku-tongku suku ai basa ai kaum ai bangsa. ¹⁰AI Iko sundok nampa dero jadi krajaan ai jadi imam-imam nte Allah taka, ai dero anta jadi pmrenta kati raja mbo dnia:¹¹Des ene aku kito ai kringo oyon deo mlekat nglekum pnunge raja, korik-korik ai tuwo-tuwo ene kdeo dero bribu-ribu ai bjuta-juta, ¹²ulek yo diang oyon ries: "Anak Domba yo sinomble ene kate nte nrima kuasa, ai pngkeo, ai pntau, ai pnggalak, ai knuon, ai kmulia, ai puji-puji!"¹³Ai aku kringo eka korik yo mbo sorga ai yo mbo dnia ai yo mbo imbat dnia ai yo mbo lang tasik ai eka yo keo mbo lang ne, ngulek:"Nte Io yo tunge ban pnunge raja ai nte Anak Domba, ene doko puji-puji ai knuon ai kmulia ai kuasa ndok turai-turai!" ¹⁴Ai opat korik ene ngulek: "Amin". Ai tuo-tuo ene pukan nyongkop ai nymbah.

Chapter 6

¹Sundok ene aku kito anak domba ene ngingkang segel yo tla ngket turu segel ene. Laju aku kringo erai ngket opat korik ene ngulek, "Dido!" ulek Oyon ene ulak kati oyon nayu. ²Kito ka doko aku, melak erai kukui kuda bura. Keo ulun ban kuda ene yo mulem pana, ai mbo io dnie mahkota. Io maju kati ulun kuret yo bju naket pngkuret.³Sundok ene oli anak domba ene ngingkang segel yo kduo, ai aku kringo korik yo kduo ene ngulek, "Dido!" ⁴Laju erai kukui kuda yo mak baling nua. Kuda ene mea sak sura iyo. Ulun yo ban kuda ene dnie kuasa nte ngmapos umbang yo damai ngket pupus dnia, apa ulun bako pate. Ene doko io dnie mndau olai.⁵Sundok ene oli anak domba ngingkang segel yo ktolu. Aku kringo korik yo ktolu ngulek, "Dido!" Aku kito, Melak doko erai kukui kuda buyung. Ban kuda ene keo ulun mulem erai dasing nte nimbang mbo kayang iyo. ⁶Ai aku kringo kati ungka oyon yo dingo ngket ekang opat kukui korik ene. Oyon ene ngulek, "Erai liter gandong yo buen kati uman upa gawi erai olo, ai tolu liter jelai sama kati uman upa gawi erai olo low. Tapi nang kinorusak lnga zaitun ai anggur!"⁷Sundok ene anak domba ene ngingkang segel yo kopat. Ai aku kringo korik yo kopat ene ngulek, "Dido!" ⁸Aku kito, melak erai kukuy kuda yo ijau lemit. ulun yo ban kuda ene karan se Maot ai krajaan maot lumpat iyo. Bagi opat dnia snrah epo dero nte pate diang mndau, diang lau, diang roton ngndlanan ai diang korik kotok paru popak.⁹Sundok ene anak domba ene ngingkang segel yo klimo. Aku kito se ela iwat mezbah ruo-ruo ulun-ulun yo kono lian pate koe dero mturon pnyampe ngket Allah diang pngesah dero. ¹⁰Dero nengow diang oyon ries, "O Tuhan yo Jutkuasa, yo suci ai yo kono! Kola-kola aso moko iko ngadil ulun mbo dnia ai ngukum dero koe sundok ngmpate kain?" ¹¹Tongku dero dnie erai jubah yo bura. Laju dero snuyu smole ile, Sampe ndok sukup kdeo tman-tman yo kerai kokes komer ai eraibuntung-eraibuntung dero yo anta pnate kati dero.¹²Sundok ene aku kito anak domba ene ngingkang segel yo konom. Ulet ka doko klakui yo dras beta. Mato olo jadi buyung kati diris buyung, ai bulan jadi mea kati daya. ¹³Bintong-bintong ngrpoya ngket langit mitek dnia kati bua ara yo belo pian nsak ngrpotop ngket lai iyo kono skukui koe brubu. ¹⁴Langit krurut kati buyang gnulung, ai eka tunden diang pulou bkensor ngket awa iyo.¹⁵Sundok ene raja-raja dnia, ulun-ulun pjabat, plima-plima,ulun-ulun tatau ai ulun-ulun bkuasa, ai ulun-ulun yo mak, yo ulun batak ktine low ulun-ulun yo bebas, eka nyona lang liang-liang ai ela ekang-ekang batu tuong. ¹⁶Epo tunden-tunden diang batu-batu ene, dero ngulek, "Roros ta nyngkinan kain! Ona kam kain ngket pngeti Io yo tunge ela ombon tahta, ai ngket pngmara roa Anak Domba ene! ¹⁷Koe sundok ulet olo olai pmriek ai dero ai ise yo klian nantai?

Chapter 7

¹Lipas ene aku kito opat mlekat akat montuk opat tadah dnia ai dero nahan opat wayat dnia, apa nang keo wayat bsiup mbo tana ombo, ai mbo tasik ena belo mbo lati alas. ²Ai aku kito erai kongo mlekat yo mak ulet ngket pngulet olo. Io moit meterai Allah yo bolum ; ai io nngow diang oyon ries epo opat mlekat yo snuyu nte ngrusak dnia diang tasik, ³ulek iyo : " Nang ka ngrusak dnia, ktine lou tasik ktine lou lati alas onon se kain nampa tanda segel se batak-batak Allah kain mbo dai dero ! "⁴Ai aku kringo kdeo dero yo tnanada segel ene : jatus opat pulu opat ribu yo sundok tnanda segel ngket eka-eka suku murud mmbe upus Israel. ⁵Ngket suku Yehuda duo blas ribu yo tnanda segel, ngket suku Ruben duo blas ribu, ngket suku Gad duo blas ribu, ⁶ngket suku Asyer duo blas ribu, ngket suku Naftali duo blas ribu, ngket suku Manasye duo blas ribu,⁷ngket suku Simeon duo blas ribu, ngket suku Lewi duo blas ribu, ngket suku Isakhar duo blas ribu, ⁸ngket suku Zebulon duo blas ribu, ngket suku Yusuf duo blas ribu, ngket suku Benyamin duo blas ribu.⁹Sundok ene aku kito : sebeta-beta iyo, keo kowon ulun deo yo belo dapet itung kdeo iyo, ngket eka bangsa ai suku ai kaum diang basa, akat mbo onon pnunge raja ai mbo onon Anak Domba, makai jubah bura ai mulem daon-daon pinang mbo tangan dero. ¹⁰Ai diang oyon ries dero nngow : " Slamat nte Allah kain yo tunge mbo ombon pnunge raja ai nte Anak Domba ! "¹¹Ai eka-eka mlekat akat nglekum pnunge raja ai pnngntuo-pngntuo ai opat korik ene ; dero nyongkop mbo onon pnunge raja ene ai nyembah Allah,¹²ulek ngulek : "Amin ! puji-puji ai kmulia, ai hikmat ai syukur, ai ormat ai kuasa ai kgalak nte Allah taka sampe turai-turai ! Amin ! "¹³Ai erai kongo ngket pngntuo-pngntuo ene ngulek epo aku : " Ise dero yo makai jubah bura ene ai ngket mone dero ulet ? "¹⁴Jadi ulek ku epo iyo : " Tuanku, tuan yo tau ene. " Laju io ngulek epo aku : " Dero endo doko ulun-ulun yo slamat ngket kurow ksa yo dras ; ai dero sundok npas jubah dero ai nampa iyo jadi bura lang daya Anak Domba.¹⁵Koe ene dero akat mbo onon pnunge Allah ai nglayan Io molo malom mbo Bait Suci-Iyo. Ai Io yo tunge mbo ombon pnunge raja ene anta nguar sapo srapo-Iyo mbo ombon dero. ¹⁶Dero belo anta lau ai krengan oli, ai layong matolo belo anta kono dero oli. ¹⁷Koe Anak Domba yo mbo ekang pnunge raja ene, anta ngjaga ngasi ngamu dero ai anta ngajuh dero epo mato danum nte pnyembolum. Ai Allah anta ngisu olu ngket mato dero. "

Chapter 8

¹Ai des Anak Domba ene ngingkang mtrai sampe yo mmturu, jadi lngngongo ka belo keo oyon mbo sorga, kira-kira tenga jam kola-iyo.²Laju aku kito turu mlaekat yo akat onon Allah, ai epo dero dnie turu tmburi.³Jadi ulet mlaekat yo mak, ai io malan epo akat dmpet mezbah diang erai prapen amas. Ai epo-iyo dnie roa jombu nte io die sama-sama diang doa eka-eka ulun kudus ban mezbah amas onon awa pnunge Raja ene.⁴Jadi dombo doko utut jombu sama-sama diang doa ulun-ulun kudus ene ngket kayang mlaekat ene epo onon Allah. ⁵Laju mlaekat ene ngalek prapen ene, ngatok-iyo diang api ngket mezbah, ai nurak-iyo epo dnia endo. Jadi motu doko oyon nayu, diang ilap ai klakui.⁶Ai eka turu mlaekat yo ngop turu tmburi ene siap-siap nte nyiup tmburi. ⁷Laju mlaekat yo tla nyiup tmburi-iyo ai ulet doko uran es, ai api, sampur daya; ai eka-eka yo ene tnurak epo dnia endo: jadi sia doko bagi tolu ngket dnia endo ai bagi tolu ngket tonga-tonga kayu ai eka sia doko pupus dikut-dikut ijau.⁸Laju mlaekat yo mmduo nyiup tmburi-iyo ai keo yo kati tunden olai, yo dolan raya koe api, tnurak epo lang tasik. Jadi bagi tolu ngket tasik ene jadi daya,⁹ai mate ka doko bagi tolu ngket eka-eka yo tnampa yo keo kesong lang tasik ai tomo doko bagi tolu ngket eka-eka kpal danum.¹⁰Laju mlaekat yo mmtolu nyiup tmburi-iyo ai toyak doko ngket langit erai bintong olai, dolan raya kati dmet, ai io latu nakin bagi tolu ngket lowak-lowak ai mato danum-mato danum.¹¹Karan bintong ene yo doko Apsintus. Koe ene bagi tolu ngket eka-eka danum jadi apsintus, ai deo ulun mate koe danum ene, koe sundok jadi pait.Laju mlaekat yo mmkopat nyiup tmburi-iyo ai btebow bagi tolu ngket mato olo ai bagi tolu ngket bulan bagi tolu ngket bintong-bintong, sampe bagi tolu ngket dero ene jadi seom ai bagi tolu ngket molo belo di keo pa ai ktine low malom.Laju aku kito: aku kringo erai kukui koniw tmiling mbo lqngit ai ngulek diang oyon ries: ssa beta, ssa beta,ssa beta doko dero yo nongos mbo dnia koe oyon tmburi tolu mlaekat yo mak, yo aso anta nyiup tmburi-iyo,"

Chapter 9

¹Laju mlekat yo klimo nyiup temburi iyo, ai aku kito erai bintong yo latu ngket langit epo ban dnia, ai epo iyo dnie kunsi luang jurang maot. ²Jadi ingkang iyo doko jawong luang jurang maot ene, laju dombo doko utut ngket luang ene kati utut bliku olay, ai mato olo ai langit jadi seom koe utut luang ene.³ Ai ngket utut ene nglepopot baling upan-upan ban dnia ai epo dero dnie kuasa sama kati kuasa kremau-kremau mbo dnia. ⁴Ai epo dero nulek, apa dero nang ngrusak dikut-dikut mbo dnia ktine low oti-oti ktine low tonga-tonga kayu, tapi pulun ulun yo belo di makai mtrai Allah mbo dai iyo.⁵ Ai dero belo di snie nte ngempate ulun, tapi pulun ngurow ngesa dero limo bulan kola iyo, ai kurow ksa ene kati kurow ksa ngremau, ena io ngikit ulun. ⁶Ai des jman ene ulun-ulun anta meto mate, tapi dero belo anta ruku, ai dero anta kakan mate, tapi mate ene buyo ngket dero.⁷ Ai nau upan-upan ene sama kati kuda yo nraduh nte prang, ai ban utok dero keo yo kati-kati nau mahkota amas, ai wae dero sama kati nau wae ulun, ⁸ ai balo dero sama kati balo bang bawe ai kukut dero sama kati kukut singa, ⁹ai dada dero sama kati baju bsi, ai oyon olar dero kati oyon grobak-grobak yo patak deo kuda, yo desung monsit epo awa prang.¹⁰ Ai ikuy dero sama kati ngremau ai keo pnyingot iyo, ai mbo lang ikuy dero ene keo kuasa dero nte msiet ulun, limo bulan kola iyo. ¹¹Ai raja yo mrenta dero yo doko mlekat jurang maot; karan iyo lang basa Ibrani yo doko Abadon ai lang basa Yunani yo doko Apolion. ¹²Sesa beta yo tla sundok lalo. Tempo ndo anta nyarak duo ksesa nua.¹³ Laju mlekat yo ke onom nyiup temburi iyo, ai aku kringo keo oyon baling ngket ke opat tanduk mesbah amas yo mbo onon Allah, ¹⁴ai ngulek epo mlekat yo ke onom yo ngop temburi ene: "Utis ka ke opat mlekat yo bsiret dempet lowak olay Efrat ene." ¹⁵Jadi utis iyo ka ke opat mlekat yo sundok sniap nte jam ai olo, bulan ai taun nte ngempate bagi tolu ngket eka ulun.¹⁶ Ai kdeo tentara ene yo doko duo ratus juta psukan bkuda; dingo ku kdeo dero. ¹⁷ Jadi ktine ka doko aku kito lang pengkito endo kuda-kuda ai ulun-ulun yo nendung iyo; dero makai baju bsi, mea api ai biru ai lemit blerang tako iyo; utok kuda-kuda ene sama kati utok singa, ai ngket bowa iyo baling api, ai utut ai blerang.¹⁸ Koe tolu slaka endo pnate bagfi tolu ngket eka ulun, yo doko koe api, ai utut ai blerang, yo baling ngket lang bowa iyo. ¹⁹Koe kuasa kuda-kuda ene keo mbo lang bowa iyo ai mbo lang ikuy iyo. Koe ikuy iyo sama kati nipo; dero keo utok ai diang utok dero ene dero ngrusak.²⁰ Tapi ulun yo mak, yo belo di mate koe slaka ene, nokon belo btobat ngket gawi gata tangan dero: dero belo di kakan sdang nyembah roh-roh triaw ai berhala-berhala ngket amas ai pirak, ngket loyang, batu ai kayu yo belo di tau meti ai nempaning ai malan, ²¹ai dero belo tobat ngket ngempate, lmu amal, ngalut pokeng ai ngako.

Chapter 10

¹Ai aku kito erai kongo mlekat yo mak yo galak diwa ngket sorga, bsengkulop lang jaun, ai juata keo mbo ombon utok iyo ai wae iyo sama kati nau matolo, ai botis iyo kati nau ori api.² Lang kayang iyo io nggop erai gulungan kitab idi yo bkuar. Botis sanan Io stoda mbo tasik ai botis sei Io stoda mbo tana ombo,³ai io nyntongaw diang oyon ries sama kati oyon singa yo nmou. Ai des sundok io nyntongaw, turu gregu ene mmringo oyon iyo. ⁴Ai lipas turu gregu ene sundok bsara, aku kakan nulis iyo, tapi aku kringo keo oyon ngket sorga ngulek : "Tnanda segel ka ise yo nulek koe turu gregu ene ai autka iko nulis iyo !"⁵Ai mlekat yo itan ku akat mbo ban tasik ai mbo tana ombo, ngengkat tangan sana iyo epo tadah langit, ⁶ai io bsumpah makai karan Io yo bolum sampe turai-turai, yo sundok nampa langit ai eka-eka atok iyo, ai dnia diang eka atok iyo, ai tasik diang eka atok iyo, ulek iyo : "Belo anta tnanggo oli !⁷Tapi montuk des oyon tmburi ngket mlekat yo mmturu, yo ene ena des io nyiup tmburi iyo, jadi anta sampe des mutus yo melim ngket Allah, kati yo sundok sampe Io epo batak-batak-Iyo, yo ene nabi-nabi."⁸Ai oyon yo sundok dingo ku ngket langit ene ngulek lou epo aku, ulek iyo : "Malan ka, alek ka gulung kitab yo wekar mbo kayang mlekat, yo akat mbo ombon tasik ai mbo ombon tana ombo ene. "⁹Laju aku malan ngompoh mlekat ene ai tindu epo iyo, apa io mie gulung kitab ene epo aku. Ulek iyo epo aku : "Alek ka ai okan ka io; io anta nampa buntung kiso kanam pait, tapi mbo lang bowa ko ai anta kiso kanam mamis kati dita wani. "¹⁰Laju aku ngalek kitab ene ngket kayang mlekat ene, ai kuman iyo : mbo lang b owa ku io mamis kati dita wani, tapi des sundok aku kuman iyo buntungku jadi pait kanam iyo. ¹¹Jadi io ngulek epo aku : "Iko arus keo pmere nua epo deo bangsa ai suku-suku ai basa ai raja. "

Chapter 11

¹Sundo ene dnie epo erai batang bulu, kati goloy pnyukat nau iyo, diang pmensara ktindo: "Uat ta ai snukat Bait Allah ai mezbah ai dero yo sembayang mbo lang ne. ²Tapi nang snukat natar Bait Suci yo tadah baling, nang ka iko nyukat iyo, koe io sundok dnie epo bangsa-bangsa yo mak ai dero anta nganja Kota Suci opat pulu duo bulan kola iyo."³ Ai Aku anta mie gawi epo duo saksi-Ku, apa dero keo pmere ulak nyoru, sribu duo jatus onom pulu olo kola iyo. ⁴ Dero ene kduo tonga zaitun ai kduo botis plita yo akat mbo onon Tuhan mupus dnia. ⁵Ai ena keo ulun yo kakan mensiet dero, baling ka api ngket bowa dero mesia eka bali dero. Ai ena keo ulun yo kakan mesiet dero, arus mate ktine low.⁶ Dero keo kuasa nokom langit, apa nang diwa uran kola-kola dero keo pmere; ai dero keo kuasa epo eka-eka danum nte ngensut iyo jadi daya, ai nte nengkau dnia dia bemasam jnis pengkono pengkna, tongku derang dero memetua iyo. ⁷Ai ena dero sundok msundok ksaksian dero, jadi korik yo nyoret ngket lang luang maot, anta mrang dero ai mkalah diang ngempate dero.⁸ Ai antu dero anta pnayak ban tembok kota olay, yo diang sara rohani nulek Sodom ai Mesir, mbo mone low Tuhan dero snalib. ⁹Ai ulun-ulun ngket eka bangsa ai suku ai basa ai kaum, kito antu dero tolu olo stenga kola iyo ai ulun-ulun ene ngusan antu dero nlowong.¹⁰ Ai dero yo nongos mbo dnia ego ai ego beta koe dero ene ai pesta ai bako die adiah, koe kduo nabi ene sundok jadi kurow ksa nte nengkono eka ulun yo nongos mbo dnia. ¹¹ Tolu olo stenga nua sundok ene sumba doko roh bolum ngket Allah epo lang dero, sampe dero nyuli ai eka ulun yo kito dero jadi takut beta. ¹²Ai ulun-ulun ene kringo keo oyon yo ries ngket sorga ngulek epo dero: "Dombo ka epo dido!" Laju dombo ka dero epo langit, tokom jaun, itan koe eka-eka bali-bali dero.¹³ Des ene keo ka doko klakuy olay ai bagi spulu ngket kota ene roros, ai turu ribu kongo ulkun mate koe klakuy ene ai ulun-ulun yo mak takut beta, laju ngemulia Allah yo mbo sorga. ¹⁴Pmenasa yo kduo sundok lalo: Eti ta, kbenasa yo ktolu duni ulet.¹⁵Laju mlekat yo kturu nyiup temburi iyo, ai dingo ka oyon-oyon ries mbo lang sorga, ulek iyo: "Pmerenta dnia gop Tuhan taka ai Io yo sundok diurapi-Iyo, ai Io anta mrenta kati raja sampe turai-turai."¹⁶ Ai kduo pulu opat pngentuo-pngentuo, yo tunge ela onon Allah mbo ban pnunge dero, nyongkop ai nyembah Allah, ¹⁷ulak ngulek: "Kain ngulek sukur epo Iko, o Tuhan, Allah, Yo Paling kuasa, yo keo ai yo sundok keo, koe Iko sundok nrima kuasa Ko yo olay ai sundok nindu mrenta jadi raja¹⁸ai eka bangsa sundok mara, tapi pngemara Ko sundok ulet ai des nte ulun-ulun mate nte pnutus ai nte mie upa epo batak-batak Ko, nabi-nabi ai ulun-ulun kudus ai epo dero yo takut se karan-Ko, epo ulun-ulun alus ai ulun-ulun kodal ai nte ngempate ise-ise ulun yo ngempate mbo dnia."¹⁹Wingkang ka doko Bait Suci Allah mbo sorga, ai melak ka doko oli pti janji-Iyo mbo lang Bait Suci ene ai keo ka doko ilap ai oyon nayu ries ai klakuy ai uran es ulak lopa.

Chapter 12

¹Jadi melak ka tanda olay mbo langit: Erai kongo ulun bawe bsua diang mato olo, ai bulan iwat botisiyo ai erai mahkota ngket duo blas bintong ombon utok iyo. ²Io desung klandung kiso buntung ai kbenasa iyo kakan mekus io nontoy kanam siet.³Jadi melak ka keo tanda yo mak mbo langit; ai eti tah, erai kukui loden mea sak yo olai, keo utok turu ai btanduk spulu, ai ban utok yo keo turu mahkota. ⁴Ai ikui yo matak bagi tolu bintong-bintong mbo langit ai nurak iyo epo ban dnia. Ai loden ene akat onon bawe yo kakan mekus ene, nte nolon Pea iyo, peles des sundok bawe ene ngmekus-Iyo.⁵Jadi io ngmekus erai kongo Pea song, yo anta nte moit eka bangsa diang glegada bsi; ngolan-ngolan Pea iyo ene nrampas ai noyit buyo epo Allah ai epo takhta-Iyo. ⁶bawe ene buyo epo padang gurun, mbo mne sundok tnampa erai awa nte iyo koe Allah, apa io jnaga mbo mne seribu duo jatus onom pulu olo kola iyo.⁷Jadi des ene timbul ka doko prang mbo sorga. Mikhael ai mlekat-mlekatiyo prang glawan loden ene, ai loden ene awat koe mlekat-mlekatiyo, ⁸tapi dero belo klian nantai; dero belo kuli awa oli mbo sorga. ⁹Ai loden olai ene, tinondero nipo tuwo, yo nulek iblis ena belo setan, yo mketang pupus dnia, tnurak epo iwa; io tnurak epo dnia, nrendu diang mlekat-mlekat-iyo.Ai aku kringo oyon yo ries mbo sorga ngulek: "Tempo endo sundok ulet slamat ai kuasa ai pmerenta Allah taka, ai kuasa Io di urapi -Iyo, koe sundok tnurak epo iwa tukang tundruh erai buntung-erai buntung taka, yo nundruh dero molo malom mbo onon Allah taka.¹¹Ai dero mkalah io koe daya Anak Domba, ai koe pmensara pngesah dero. Koe dero belo kosang bolum dero ndok mate. ¹² Koe ene snang-snang ka, o sorga ai ikam eka-eka yo nongos lang ne, bnasa ka doko ikam, o dnia ai tasik! koe iblis sundok diwa epo ikam, lang ngriteniyo mroa, koe io tau, se des iyo sundok duni.¹³Ai des loden ene kingat, se io sundok tnurak epo lang dnia, io ngendasu bawe yo ngmekus Pea song ene.¹⁴Epo bawe ene dnie duo olar mpulu nasar yo olai, apa io tmiling epo awa yo mbo padang gurun, mbo mne io jnaga oro ngket awa nipo ene kola-kola erai masa ai duo masa ai tenga masa.¹⁵Laju nipo ene nyembur danum ngket lang bowa iyo, kolai atang lowak, epo tadah bawe ene, apa io anyut lang lowak ene. ¹⁶Tapi dnia ulet ngawat bawe ene. Io ngingkang bowa iyo,ai nolon lowak io smbur loden ene ngket bowa iyo. ¹⁷Jadi mara beta loden ene epo bawe ene, laju malan mrang upus iyo yo mak, yo ngaya aturan-aturan Allah ai keo pmensara nau umbang Yesus. ¹⁸Ai yo nongos akat mbo pantai tasik.

Chapter 13

¹ Ai io nongos akat mbo pantai tasik. Laju aku kito erai kukuy korik nyoret ngket lang tasik, ktanduk spulu keo utok turu; mbo ombon tanduk-tanduk iyo keo spulu mahkota ai mbo utok iyo tnulis karan-karan uja. ²Korik yo itan ku ene kerai nau diang kuli, ai botis iyo kati botis biwang ai bowa iyo kati bowa singa. Ai loden ene mie epo iyo penggalak iyo, ai pnunge iyo ai kuasa iyo yo olay.³ Jadi melak epo aku erai ngket utok-utok ene ungka kono jail yo tau nte moit mate, tapi jail yo nte moit mate iyo ene ale. Pupus dnia eran, laju lumpat korik ene. ⁴Ai dero nyembah loden ene, koe io mie kuasa epo korik ene. Ai dero nyembah korik ene, ulak ngulek: "Ise po sama kati korik endo? Ai ise po yo klian prang nglawan io?"⁵ Ai epo korik ene dnie bowa, yo bol ksombong ai uja; epo iyo dnie low kuasa nte nggawi ene opat pulu duo bulan kola iyo. ⁶Laju io ngingkang bowa iyo nte nguja Allah, nguja karan-Iyo ai lou awa nongos-Iyo ai eka dero yo nongos mbo sorga.⁷ Ai io dnie apa kate nte prang nglawan ulun-ulun kudus ai nte mkalah dero; ai epo iyo dnie kuasa ombon tongku suku ai umat ai basa ai bangsa. ⁸Ai eka-eka ulun yo nongos mbo dnia anta nyembah iyo, yo doko tongku ulun yo karan iyo belo di tnulis ngket des dnia tnampa mbo lang kitab bolum ngket Anak Domba, yo sundok sinomble.⁹ Ise-ise ulun yo keo tlingo, moko io nempaning! ¹⁰Ise-ise ulun yo kono tangkeng koe kalah, io anta tnangkeng koe kalah; ise-ise ulun yo pinotoko nte pate diang mendaw, io arus pnate diang mendaw. Yo penting mbo mendo ene yo doko butal ai iman ulun-ulun kudus.¹¹ Ai aku kito erai kukuy korik yo mak nyoret ngket lang tana ai ktanduk duo sama kati anak domba ai io bsara kati erai kukuy loden. ¹²Ai eka kuasa korik yo tla ene joun iyo onon mato iyo. Koe io mupus dnia ai eka yo ngawa mne nyembah korik yo tla, yo jail olay iyo sundok ale.¹³ Ai io nampa tanda-tanda yo puga beta, sampe io mendiwa api ngket langit epo dnia ela onon wae mato eka ulun. ¹⁴Io memektang dero yo nongos mnbo dn ia diang tanda-tanda, yo sundok dnie epoiyo nte ngenjoun ene ela onon wae mato korik ene. Ai io nyemuyu dero yo nongos mbo dnia, apa dero nengkuat sempatung nte ngenuon korik yo jail kono mendaw, tapi yo nokon bolum ene.¹⁵ Ai epo io dnie kuasa nte mie kesong epo sempatung korik ene, jadi sempatung korik ene bsara low oli, keo gawi gata bemasam, jadi eka ulun, yo belo di nyembah sempatung korik ene, pnate. ¹⁶ Ai koe io, sampe epo eka-eka ulun, alus kodal, tataw kao, bebas ai batak, dnie tanda mbo tangan sanan iyo ai mbo dai iyo, ¹⁷ ai ndok belo erai kongo ulun yo kuli sboli ktine low bjual makse se dero yo makai tanda ene, yo ene karan korik ene ai angka karan iyo.¹⁸ Yo penting mbo mendo yo ene pentau: ise-ise ulun yo tau bah, alo io ngitung angka korik ene, koe angka ene doko angka erai kongo ulun, ai angka yo ene doko onom jatus onom pulu onom.

Chapter 14

¹Ai aku kito: beta-beta yo, Anak Domba akat mbo tunden Sion ai sama-sama diang Io jatus opat pulu opat ribu kongo ulun ai mbo dai dero btulis karan-Iyo diang karan Bapa-Iyo.²Ai aku kringo oyon ngket langit kati ksrow danum owa olai ai kati oyon otu nayu ries. Ai oyon yo dingo ku ene kati oyon ulun main kecapi yo nitik kecapi-iyo.³Dero slegu lagu bayu mbo onon pnunge Raja ene ai mbo onon opat korik ai pngntuo-pngntuo ene, ai ndok belo erai kongo yo kuli tau lagu ene ena makse yo jatus opat pulu opat ribu ulun yo sundok tnous ngket dnia endo ene. ⁴Dero ene ulun-ulun yo belo di ngrmis dirinyawa dero diang bawe-bawe, koe dero brse sama kati bawe ngelok. Dero ene ulun-ulun yo lumpat Anak Domba ene epo mombe ka Io malan. Dero tnous ngket ekang ulun jadi korban-korban ono tingen nte Allah ai nte Anak Domba ene. ⁵Ai mbo lang bowa dero belo keo eta; dero belo keo bila molon.⁶Ai aku kito erai kongo mlaekat yo mak tmiling mbo tenga-tenga langit ai mbo-iyo keo Injil yo kden nte sampe epo dero yo nongos mbo dnia endo ai epo eka-eka bangsa ai suku ai basa ai klompok, ⁷ai io nongau diang oyon ries: "Arus takut se Allah ai arus kinomulia Io, koe sundok ulet des nte Io ngukum, ai arus snmbah Io yo sundok nampa langit ai dnia endo ai tasik ai eka-eka mato danum."⁸Ai erai kongo mlaekat yo mak, mlaekat kduo, nyndikui io ai ngulek: " Sundok roros, sundok roros Babel, kota olai ene, yo sundok ngmauk eka-eka bangsa diang anggur pngkakan ngempu rmis-iyo"⁹Ai erai kongo mlaekat yo mak, mlaekat ktolu, nyndikui dero, ai ngulek diang oyon ries: "Ena keo ulun yo nymbah bnatang ai smpatung-iyo ene, ai nrima tanda mbo dai-iyo ktine low mbo tangan-iyo, ¹⁰koe ene io anta ngisop anggur mara roa Allah, yo sinodia belo di snampur lang ktowong mara roa-Iyo; ai io anta knssa diang api ai blerang mbo onon mato mlaekat-mlaekat kudus ai mbo onon mato Anak Domba.¹¹Jadi utut api yo ngurow ngsa dero ene dombo epo ombo ndok kden, ai molo malom dero belo di brnti-brnti knurow knsa, yo doko dero yo nymbah bnatang ai smpatung-iyo ene, ai ise-ise ulun yo sundok nrima tanda karan-iyo." ¹²Yo pnting mbo mndo ene kturon pngnanam nte stia ulun-ulun kudus, yo ngaya prenta Allah ai iman epo Yesus.¹³Ai aku kringo oyon ngket sorga ngulek: Tulis ka: "Ego beta doko ulun-ulun mate yo mate lang Tuhan, ngket tempo ndo endo." "Beta-beta yo, "ulek Roh, "apa dero kuli smole ngket poruk pgel dero, koe eka-eka gawigata dero lumpat dero."¹⁴Ai aku kito: beta-beta yo, keo jaun bura, ai mbo ombon jaun ene tunge erai kongo kati Pea Ulun diang erai topi pangkat ngket amas mbo utok-Iyo ai erai sabit takei mbo kayang-Iyo. ¹⁵Jadi baling doko erai mlaekat yo mak ngket Bait Suci; ai io momba diang oyon ries epo Io yo tunge ombon jaun ene: "Ewis aut sabit-Ko ene ai utik ka, koe sundok sampe des-iyo nte ngutik; koe bua pnykulo mbo dnia sundok nsak." ¹⁶Ai Io, yo tunge mbo ombon jaun ene, ngewis sabit-Iyo epo ombon dnia, jadi nutik doko dnia.¹⁷Ai erai kongo mlaekat yo mak baling ngket Bait Suci yo mbo sorga; mbo-iyo keo low sabit takei.¹⁸Ai erai kongo mlaekat yo mak ulet ngket mezbah; io keo kuasa nte ngatur api ai io nyntongau diang oyon ries epo mlaekat yo ngop sabit takei ene, ulek-iyo: "Ewis ka aut sabit takei ko ene ai totok bua-bua anggur mbo dnia, koe bua-iyo sundok nsak."¹⁹Laju mlaekat ene ngewis sabit-iyo epo ombon dnia, ai notok bua tonga anggur mbo snia ai nurak-iyo epo lang pmia olai, yo doko mara roa Allah.²⁰Ai bua-bua anggur ene pnia ela baling se kota jadi ngket pmia ene smalir daya, kombo-iyo sampe mbo tali pngatur dalan kuda ai koro-iyo tolu jatus kilu.

Chapter 15

¹Ai aku kito keo tanda yo mak mbo langit, olai ai ajaib: turu mlekat diang turu pengkono pengkena yo paling sori,koe diang ene sundok doko oli kmara roa Allah.²Ai aku kito ise-ise katinau tasik kasa sampur api, ai mbo isan tasik kasa ene akat ulun-ulun yo sundok mkalah korik ene ai sempatung iyo ai angka karan iyo.Ela dero keo kcapi Allah.³Ai dero blegu legu Musa, batakAllah, ai legu Anak Domba, otang iyo: "Olai ai ajaib eka-eka gawi gata-Ko, o'Tuhan, Allah, Yo Paling Kuasa! Adil ai beta eka-eka boyan-Ko, o'Raja eka-eka bangsa! ⁴Ise yo belo takut, o' Tuhan, ai yo belo ngmulia karan-Ko? Koe Iko bute yo brese; koe eka-eka bangsa anta ulet ai sujud nyembah Iko, koe sundok tnoan yo kono eka-eka hukum-Ko."⁵Trus ngket ene aku kito ulun ngengau Bait Suci-kemah ksaksian-mbo Sorga. ⁶ ai turu mlekat diang turu pengkono pengkena ene, baling ngket Bait Suci, makai lenan yo bura brese ai ngrensilau ai dada iyo pinolilit ketinggang ngket amas.⁷Ai erai ngket opat korik ene miye epo turu mlekat ene turu ketowong ngket amas yo ponu atok kmara Allah, yo ene Allah yo bolum sampe turai-turai. ⁸ Ai Bait Suci ene ponu utut koe kmulia Allah ai koe kuasa-Iyo, ai ndok belo erai kongo ulun kuli sumba Bait Suci ene, onon se penyundok turu pengkono pengkena ngket turu mlekat ene.

Chapter 16

¹Sundok ene aku kringo oyon ries lang Bait Allah ngulek epo turu mlekat ene: "Daro ikam ai tudak kam atok turu ktowong pngmara Allah ene epo ban dnia!"²Jadi mlekat yo tla daro laju nudak atok ktowong-Iyo epo ban dnia. Jadi tumbu ka doko smbolot yo boto ai payah beta epo eka ulun yo keo tanda korik ene, ai epo ulun-ulun yo nymbah smpatung iyo.³Sundok ene mlekat yo kduo nudak atok ktowong iyo epo tasik. Koe ene danum ene jadi daya, kati daya ulun mate ai jadi mate ka ise yo keo kesong, yo bolum lang tasik.⁴Sundok ene mlekat yo ktolu nudak atok ktowong ene epo lowak-lowak ai epo mato-mato danum, eka ka doko danum jadi daya. ⁵Aku kringo se mlekat yo keo kuasa epo danum ngulek, "Iko adil, Iko yo keo ai sundok keo, Iko yo kudus, yo sundok mkitek ukum endo. ⁶Koe dero sundok nembaling daya ulun-ulun kudus ai nabi-nabi. Iko low sundok mie dero ngisop daya; umbang ene sngkono memang nte dero!" ⁷Ai aku kringo mesbah ene ngulek: "O Tuhan, Allah, Yo Paling kuasa, beta ai adil eka putus-Ko."⁸Ai mlekat yo keopat nudak atok ktowong ene epo mato olo, ai epo iyo dnie kuasa nte nuna ulun diang api. ⁹Ai ulun sia koe layong api yo dras, ai dero nguja karan Allah yo mpun kuasa epo pngkono pngknan ene ai dero belo btobat nte ngmulia Io.¹⁰Ai mlekat klimo nudak atok ktowong iyo mitek pnunge tuon korik ene ai krajaan iyo jadi seom, ai dero ngikit dola dero koe mtikas kanam nantai siet, ¹¹ai dero nguja Allah yo mbo sorga koe kanam siet ai koe smbolot dero ene, tapi belo jokat dero btobat ngket umbang gawi-gata dero.¹²Ai mlekat yo keonom nudak atok ktowongiyo mitek lowak olai, atang Efrat, laju koreng ka doko danum iyo, apa buen nte boyan raja-raja yo ulet ngket tadah timur. ¹³Ai aku kito ngket bowa loden ai ngket bowa korik ai ngket bowa nabi plsu baling tolu roh mrota yo memenau bekok. ¹⁴Ene doko ene roh-roh setan yo tau nampa gawi-gata yo ajaib, ai dero malan nyruku raja-raja mbo pupus dnia, nte ngumpul dero nte bprang des Olo yo kinonuon, yo ene olo Allah yo Palingkuasa¹⁵"Eti tah, Aku ulet kati pngako. Ego beta ulun yo dor bjaga-jaga ai meti nau pnypakai iyo, apo io nang malan diang blai blanyang ai belo di mai koe blai." ¹⁶Sundok ene io ngumpul dero mbo awa yo lang basa Ibrani nulek se Harmagedon.¹⁷Ai mlekat yo kturu nudak atok ktowong iyo epo tadah langit. Dingo ka doko oyon yo ries ngket pnunge Raja mbo Bait Allah, yo ngulek, "Sundok gnawi aut!" ¹⁸sundok ene keo ka ilap bebeap salotuntung ai oyon grgu nayu ngrpuntum, diang klakui yo olay. Belo pini keo klakui kekolay ene ngket des ulun tnampa. ene doko klakui yo olay tingen! ¹⁹Laju beboka ka doko kota olai ene jadi bagi tolu ai roros ka doko kota-kota bangsa-bangsa yo belo tau se Allah. Jadi knop ka doko Allah se Babel yo olai ene nte mie epo iyo ktowong yo ponu batok anggur pngmara-Iyo²⁰Ai eka pulau mapos, ai belo dikeo nruku oli tunden-tunden. ²¹Ai uran botu es olai, koyat iyo limo pulu kilu tongku botu, toyak ngket langit mitek ulun-ulun, ai ulun-ulun nguja Allah koe pngkono pengkna itek uran botu es ene, koe umbang itek pngkono ene dras beta.

Chapter 17

¹Laju ulet doko erai kongo ngket turu mlekat, yo moit turu ketowong ene ai ngulek epo aku: "Epo ndo, aku anta nutui epo iko putusan nte lonte olai, yo tunge mbo awa yo deo danum yo. ² Diang io raja-raja mbo dnia sundok keo gawi pokeng, ai ulun-ulun yo ngawa mbo dnia sundok mauk koe anggur pokeng iyo."³Lang roh aku oit io epo padang gurun. Ai aku kito erai kongo bawe tunge ela ombon erai kukui korik yo meya ungu,yo ponu tnulis diang karan-karan uja. Korik ene keo turu utok ai spulu tanduk. ⁴ Ai bawe ene makai diris ungu ai diris kirmizi yo tnako diang amas, permata ai mutiara, ai mbo kayang iyo keo erai ketowong amas ponu diang eka-eka gawi triaw ai kmerota pokeng iyo. ⁵Ai ela dai iyo tnulis karan, yo melim: "Babel olai, ine ngket bawe-bawe lonte ai ngket kteriaw dnia."⁶Ai aku kito bawe ene mauk koe daya ulun-ulun kudus ai daya saksi-saksi Yesus. Ai des aku kito iyo, aku eran beta. ⁷ Laju ulek mlekat ene epo aku: "Ise moko iko eran? Aku anta ngulek epo iko yo melim ngket bawe ene ai yo melim ngket korik yo moson iyo, korik yo keo utok turu ai keo tanduk spulu ene.⁸Jadi korik yo sundok itan ko ene, sundok keo, tapi belo keo, io anta ulet ngket liang mate, ai io tadah epo bnasa. Ai dero yo nongos mbo dnia, yo ene dero yo belo keo tnulis mbo lang kitab kehidupan des dnia tnampa, anta eran,e na dero kito, se korik ene sundok keo, tapi belo keo, ai anta ulet nua.⁹Yo penting mbo mendo io doko akal yo keo atok pentau: turu utok ene yo doko turu tunden, yo ela ombon yo bawe ene tunge, ¹⁰ turu yo ene low turu raja: Limo mbo ekang yo sundok toyak, yo erai keo ai yo mak belo pian ulet, ai ena io ulet, io anta nongos ile-ile bute.¹¹Ai korik yo pini keo ai yo tempo ndo belo keo ene,iyo se ene doko raja ke walu ai beta ko ktine erai ngket turu ene ai io btadah epo mate.¹²Ai ksepulu tanduk yo sundok itan ko ene yo doko spulu raja, yo belopian mulai mrenta, tapi erai jam kola yo dero anta nrima kuasa jadi raja, sama-sama diang korik ene. ¹³ Dero erai kesah surah, penggalak ai kuasa dero diye dero epo korik ene. ¹⁴Dero anta prang bali Anak Domba.Tapi Anak Domba anta mekalah dero, koe Io ene doko Tuon ngombo eka-eka se tuon ai Raja ngombo se eka-eka raja. Dero sama-sama diang Io low anta kuret, yo ene dero yo benomba, yo sundok pnili ai yo stia."¹⁵Laju io ngulek epo aku: "Eka danum yo sundok itan ko, ela mone bawe lonte ene tunge, yo ene bangsa-bangsa ai rayat deo ai suku-suku ai basa.¹⁶Ai ke sepulu tanduk yo sundok itan ko ene diang korik ene anta ngekei lonte ene ai dero anta nampa iyo jadi lengoh ai blayi, ai dero anta kuman isi iyo ai nuna yo diang api. ¹⁷ Koe Allah sundok nampa pa nte kesong dero nte nggawi petua-Iyo diang kerai kesah surah ai nte miye pmerenta dero epo korik ene. Sampe eka-eka firman Allah sundok gnenap.¹⁸Ai bawe yo sundok itan ko ene, yo ene kota olai yo mrenta ombon raja-raja mbo dnia."

Chapter 18

¹Sundok ngket ene aku kito erai kongo mlaekat yo mak diwa ngket sorga. Io keo kuasa olai ai dnia jadi pa koe kmulia-iyo. ²Ai io momba diang oyon ries, ulek-iyo: "Sundok roros, sundok roros Babel, kota olai ene, ai io sundok jadi awa nongos roh-roh triaw ai awa nyona eka-eka roh rmis ai awa nyona eka-eka mpulu-mpulu yo rmis ai yo knekei, ³koe eka-eka bangsa sundok ngisop anggur gawal ngmundal pokeng iyo ai raja-raja mbo dnia sundok nggawi yo rmis diang io, ai ulun-ulun dagang mbo dnia sundok jadi tatau koe ruak ruaw ngket pnggawal ngempu-iyo ene."⁴Trus aku kringo oyon yo mak ngket sorga ngulek: "Malan ikam aut, o umat-Ku, malan aut ngket mne apa ikam nang ngalek bagian lang dosa-dosa-iyo, ai apa ikam nang lumpat sngkinan pngkono pngkna-iyo. ⁵Koe dosa-dosa-iyo sundok btumpuk-tumpuk sampe langit, ai Allah sundok knop eka-eka gawi gata triaw-iyo. ⁶Bales ka epo-iyo, sama kati io low males, ai die ka epo-iyo duo lipat kati gawi-iyo, snampur ka nte-iyo duo lipat mbo lang ktowong pnyampur-iyo;⁷die ka epo-iyo kurow ksa ai pngluai, kati kdeo kmulia ai keo ba, yo sundok io kiso. Koe io ngulek lang kesong-iyo: Aku ban pnunge raja kati ratu, aku makse balu, aku belo anta pini luai. ⁸Koe ene eka-eka pngkono pngkna-iyo anta ulet lang erai olo, yo doko pripit ai pngnyoru ai suyung; ai io anta tnuna diang api, koe Tuhan Allah, yo mutus nte io, ene galak,"⁹Ai raja-raja mbo dnia, yo sundok nggawi yo rmis ai kanam bolum ruak ruaw diang io, anta nangis nungul koe io, ena dero kito utut api yo nuna-iyo. ¹⁰Dero anta akat oro-oro koe takut nau pmnasa-iyo ai dero anta ngulek: "Beta-beta ssa, beta-beta ssa iko, o kota yo olai, Babel, o kota to turon, koe lang erai jam bute iko sundok kono ukum!"¹¹Ai ulun-ulun dagang mbo dnia nangis ai nyoru koe io, koe belo keo ulun oli yo moli barang-barang dero, ¹²yo doko barang-barang mas ai pirak, prmata ai mutiara, ngket lenan solo ai diris ungu, ngket sutra ai diris kirmizi, bmasam jnis barang ngket kayu yo buen kewo-iyo, bmasam jnis barang ngket tanduk, bmasam jnis barang ngket kayu yo rarang, ngket loyang, bsi ai pualam, ¹³upak kayu manis ai rmpa-rmpa, kewo-kewo, mur ai jombu, anggur, lnga, jlpong alus ai gandong, lmbu sapi, domba, kuda ai kreta, batak, sampe pan kesong ulun.¹⁴Ai dero anta ngulek: "Sundok mapos bua-bua yo tinongkakan kesong kam, ai eka-eka yo mroa ogot ai bang buen mapos ba ngket ikam, ai mba anta di nruku oli."¹⁵Dero yo ngndagang barang ene, yo sundok tatau koe io, anta akat oro-oro koe takut se pmnsasaiyo, ai ulak nangis nungul, ¹⁶dero ngulek: "Beta-beta ssa, beta-beta ssa, kota olai, yo bpakai lenan solo, ai diris ungu ai diris kirmizi, ai yo tnako diang amas, diang prmata ai mutiara, koe lang erai jam bute ktataw kroa ene sundok eka". ¹⁷Ai tongku tukang ngmudi ai ulun blayar ai anak bua kpal ai eka-eka ulun yo pnytaket-iyo mbo tasik, akat oro-oro,¹⁸ai nongaw, des dero kito utut api yo nuna-iyo, ulek-iyo: "Kota mone yo sama diang kota olai endo?" ¹⁹Ai dero mewet bondul ombon utok dero ai nongaw, ulak nangis nungul, ulek dero: "Beta-beta ssa, beta-beta ssa, kota olai, yo koe-iyo eka-eka ulun, yo mpun kpal mbo tasik sundok jadi tataw koe barang-iyo yo rarang, koe lang erai jam bute io sundok eka rusak ba. ²⁰Snang kesong doko koe io, o sorga, ai ikam, o ulun-ulun kudus, rasul-rasul ai nabi-nabi, koe Allah sundok mkitek ukuman nte io koe ikam".²¹Ai erai kongo mlaekat yo galak, ngenkat erai botu batu kolai batu pnggiling, laju nurak-iyo epo lang tasik, ulek-iyo: "Ktindo doko Babel, kota olai ene, anta tnurak ndok ries epo iwa, ai io belo anta di nruku oli. ²²Ai oyon ulun-ulun tukang nitik kecapi ai ulun-ulun tukang slegu, ai pnyiup-pnyiup nsuling ai tmburi, belo anta dningo oli mbo lang iko, ai budah erai kongo yo paling tukang stampa belo anta nruku oli mbo lang iko, ai oyon ngnggiling belo anta dningo oli mbo lang iko.²³Ai pa lampu belo anta kuwala oli mbo lang iko, oyon song bawe nika kawen belo anta dingo oli mbo lang iko. Koe ulun-ulun dagang ko ene tuon-tuon ulun hebat mbo dnia, koe lmu amal-ko eka-eka bangsa pinoktang." ²⁴Ai mbo lang mne keo daya nabi-nabi ai ulun-ulun kudus ai daya eka-eka ulun, yo pnate mbo dnia.

Chapter 19

¹ Sundok ngket ene aku kringo oyon ries ngket jut ulun deo mbo sorga, ulek iyo: "Haleluya! Slamat ai kmulia ai kuasa keo mbo Allah taka, ²koe beta ai adil eka-eka pmutus-Iyo, koe Io ka doko yo sundok mutus lonte nguto ene, yo ngrusak dnia diang pmokeng iyo; ai Io ka doko yo sundok males daya batak-batak-Iyo epo lonte ene."³ Ai nte kduo derang iyo dero ngulek: "Haleluya! O, utut iyo dombo sampe turai-turai." ⁴Ai kduo pulu opat pngentuo ai keopat korik ene nyongkop ai nyembah Allah yo tunge ban pnunge Raja ene, ai dero ngulek: "Amin, Haleluya."⁵Jadi dingo ka doko keo oyon ngket pnunge Raja ene: "Pnuji ka Allah taka, o eka ikam batak-Iyo, ikam yo takut se Io, ktine yo alus ktine low yo nuon!"⁶Laju aku kringo oyon kati oyon jut ulun deo, kati kserow danum owa ai kati oyon nayu ries, ulek iyo: "Haleluya! Koe Tuhan, Allah taka, Yo Paling kuasa, sundok jadi raja.⁷ Alo taka ego ai bdia-dia, ai ngmulia Io! Koe olo nika kawen Anak Domba sundok sampe, ai pnganten-Iyo sundok siap aut. ⁸Ai epo iyo dnie apa spakai diris lenan solo yo ngrensilau ai yo bura sak!" [Lenan solo ene doko gawi gata yo buen ngket ulun-ulun kudus.]⁹ Laju io ngulek epo aku: "Tnulis ka: Ego beta dero yo pnakot epo ungan kawen Anak Domba." Ulek iyo nua epo aku: "Pmensara endo beta, pmensara-pmensara ngket Allah." ¹⁰Jadi nyongkop ka doko aku ela onon botis iyo nte nyembah io, tapi io ngulek epo aku: "Nang gawi ktine! Aku endo batak sama diang iko erai buntung -erai buntung ko, yo ngempun pnyurah nau umbang Yesus. Sembah ka Allah! Koe pngesah nau umbang Yesus ene doko roh pmere."¹¹ Laju aku kito sorga wingkang: sbeta-beta iyo, keo erai kukuy kuda bura; ai Io yo ban ne nan karan se: "Yo Stia ai Yo Kono" ,Io mutus ai prang diang adel. ¹²Ai mato-Iyo kati nau dolan api ai ombon utok-Iyo keo deo mahkota ai mbno-Iyo ke tnulis karan yo belo ndok erai ulun tau, makse Io se. ¹³Ai Io makai jubah yo sundok snoso lang daya ai karan-Iyo yo doko: "Firman Allah."¹⁴ Ai eka psukan yo mbo sorga nyarak Io; dero nendung kuda bura ai makai lena solo yo bura sak. ¹⁵Ai ngket bowa-Iyo nyoret erai babak mendaw takei yo anta ngrembas eka bangsa. Ai Io anta ngayak dero diang goloy bsi ai Io anta mia anggur lang pmia anggur, yo doko pngemara ngriten Allah, Yo Palingkuasa. ¹⁶Ai mbo jubah-Iyo ai po-Iyo tnulis karan, yo doko: "Raja eka-eka raja ai Tuan ombo se eka-eka tuan."¹⁷ Laju aku kito erai kongo akat lang mato olo ai io nyentongau diang oyon ries epo eka mpulu yo tmiling ela ombo, ulek iyo: "Dido epo mendo ai bkumpul ka nte lumpat ungan Allah, ungan yo olay, ¹⁸apa ikam kuman isi eka-eka raja ai isi eka-eka pngelima ai isi eka-eka ulun yo kois nglawan musu ai isi eka-eka kuda ai eka isi ulun yo nendung iyo ai isi eka ulun, ktine dero yo bebas ktine low ulun batak, ktine low yo alus ene low ulun yo olay."¹⁹ Ai aku kito korik ene ai raja-raja mbo dnia diang tentara-tentara dero sundok bkumpul nte prang nglawan Penendung kuda ene ai tentara-Iyo. ²⁰Jadi tnangop ka korik ene ai sama-sama diang io nabi plesu, yo sundok keo tanda-tanda mbo onon wae mato iyo, ai diang ktine io nguwewong dero yo sundok nrima tanda ngket korik ene ai io sundok nyembah sempatung ene. Dero duo tenurak sanko bolum epo lang tasik api yo dolan raya koe blerang.²¹Ai eka-eka ulun yo mak pnate diang mendaw, yo baling ngket bowa Pnendung kuda ene; ai eka mpulu boting koe isi dero.

Chapter 20

¹Laju aku kito erai kongo mlekat diwa ngket sorga ngop kunsi jurang maot ai keo rantai olai mbo kayang iyo ; ²io nangop loden, nipo tuo ene, io ene Iblis ai setan. Ai io nyiret iyo sribu taun kola iyo, ³Laju nurak iyo epo lang jurang maot, ai nokom jurang maot ene ai nyegel iyo mbo ombon iyo, apa io nang oli mketang bangsa-bangsa, onon se pnyundok jman sribu taun ene ; Sundok ene io anta nutis ile-ile.Laju aku kito pnunge-pnunge raja ai ulun-ulun yo tunge ban ne ; epo dero dnie kuasa nte ngukum. Aku lou kito ruo-ruo dero, yo sundok nempung biungi dero koe pngesah nau umbang Yesus ai koe firman Allah ; yo belo nyembah koring ene ai smpatung iyo ai belo lou nrima tanda iyo mbo dai ai tangan dero ; ai dero bolum nua ai mrenta kati raja sama-sama diang Kristus nte jman sribu taun.⁵Tapi ulun-ulun mate yo mak belo nyuli onon sundok jman yo sribu taun ene. Endo doko pnyuli yo tela. ⁶Ego beta ai kudus doko io, yo kuli bagi lang pnyuli yo tela ene. pngemate kduo belo keo kuasa oli epo dero, tapi dero anta jadi imam-imam Allah ai Kristus, ai dero anta mrenta kati raja sama-sama diang Io, sribu taun kola iyo.⁷Ai lipas jman sribu taun ene abis, Iblis anta nutis ngket sper iyo, ⁸ai io anta malan mmktang bangsa-bangsa mbo ompat tadah dnia, io ene Gog ai Magog, ai ngumpul dero nte perang ai kdeo dero sama diang kdeo krsik mbo tasik.⁹Jadi dombo ka dero epo mupus tana ombo mbo dnia, laju ngepong awa kemah tntara ulun-ulun kudus ai kota yo tinongkosang ene. Tapi ngket langit diwa ka api nuna dero, ¹⁰ai Iblis, yo mmketang dero, tnurak epo lang tasik api ai blerang, io ene awa korik ai nabi plsu ene, ai dero knurow knesa molo malom sampe turai-turai.¹¹Laju aku kito keo pnunge raja yo bura yo olai ai Io, yo tunge ban ne. Ngket onon-Iyo blmas ka dnia ai langit ai belo dinruku oli awa iyo. ¹²Ai aku kito ulun-ulun mate, alus kodal, akat mb o onon pnunge raja ene. Laju ngekar eka kitab. Ai ningkang lou kitab io mak, io ene kitab bolum. Ai ulun-ulun mate pnutus plikara dero sengkono diang gawi gata dero, kati ise yo keo tnulis lang kitab-kitab ene.¹³Jadi tasik nyerah ulun-ulun mate yo keo mbo lang ne, ai maot ai kerajaan maot nyerah ulun-ulun mate keo mbo lang ne, ai dero pnutus plikara dero masing-masing diang gawi gata dero. ¹⁴Laju kerajaan maot ene tnurak epo lang tasik api. Ene ka doko pngnate yo kduo : tasi k api. ¹⁵Ai tongku ulun yo belo nruku karan iyo tnulis mbo lang kitab bolum ene, io tnurak epo lang tasik api ene.

Chapter 21

¹ Laju aku kito langit yo bayu ai dnia yo bayu, koe langit yo ono ai dnia yo ono sundok belo keo, ai ndok tasik belo keo oli. ²Ai aku kito kota yo kudus, Yerusalem yo bayu, diwa ngket sorga, ngket Allah, yo braji kati pnganten bawe yo nraji nte song iyo.³ Laju aku kringo oyon ries ngket pnunge Raja ene ngulek: "Eti ta, kemah Allah keo mbo ekang ulun ai Io anta nongos sama-sama diang dero. Dero anta jadi umat-Iyo ai Io anta jadi Allah dero. ⁴ Ai Io anta ngloli eka-eka olu mato ngket mato dero, ai maot belo anta keo opli; belo anta keo oli pngeluai, ktine low tangis tungul, ene low pngenyoru, koe eka ise masam yo usang ene sundok mapos."⁵ Io yo tunge mbo ban pnunge Raja ene ngulek: "Eti ta, Aku nampa ise masam jadi bayu!" Ai firman-Iyo: "Tulis ka, koe eka pmensara endo pas-pas mbo nau ai beta." ⁶ Firman-Iyo nua epo aku: "Eka-eka ene sundok terjadi. Akuendo doko Alfa ai Omega, Yo Tla ai Yo Pngabis. Ulun yo krengan anta die Ku ngisop diang die tingen ngket mato danum nte bolum.⁷ Ise-ise ulun yo kuret, io anta kuli eka-eka iyo ene, ai Aku anta jadi Allah iyo ai io anta jadi pea-Ku. ⁸Tapi ulun-ulun yo pnakut, ulun-ulun yo belo percaya, ulun-ulun gramas, ulun-ulun pngempate, ulun-ulun lonte, tukang-tukang keo pentoan, tukang nyembah berhala ai eka pnampa eta, dero anta kuli awa dero mbo lang tata api kati tasik yo dolan raya ai blerang; endo doko pngemate yo kduo."⁹ Jadi ulet ka doko erai kongo ngket turu mlekat yo ngop turu ktowong, yo ponu diang turu pengkono pengkna pngabis ene, laju io ngulek epo aku, ulek iyo: "Dido epo mendo, aku anta nutuy epo iko pnganten bawe, mempelai Anak Domba." ¹⁰Laju, mbo lang roh io moit aku epo ombon tunden yo olay ulak ombo ai io nutuy epo aku kota yo kudus ene, Yerusalem, diwa ngket sorga, ngket Allah.¹¹ Kota ene ponu diang kmulia Allah ai pa iyo sama kati permata yuo paling buen, kati permata yaspis, lio kati kristal. ¹²Ai dinding iyo sae ulak ombo ai jawong pnyumba iyo dua blas ; ai mbo ombon jawong pnyumba ene keo dua blas mlekat ai ela ombon iyo tnulis karan duo blas suku Israel. ¹³Ngket tadah timur keo tolu jawong pnyumba ai ngket tadah utara tolu jawong pnyumba ai ngket tadah slatan tolu jawong pnyumba ai ngket tadah barat tolu jawong pnyumba.¹⁴ Ai dinding kota ene keo dua blas batu pendasi ai mbo ban ne tnulis dua blas karan dua blas rasul Anak Domba ene. ¹⁵Ai io, yo bsara diang aku, keo goloy pnyukat ngket amas nte nyukat kota ene diang jawong-jawong pnyumba iyo ai dinding iyo.¹⁶ Kota ene nau iyo kompan opat, kangjang iyo sama diang ksae iyo. Ai io nyukat kota ene diang goloy ene: dua blas ribu stadia; kanjang iyo ai ksae iyo ai kekombo iyo sama. ¹⁷Laju io nyukat dinding iyo: jatus opat pulu opat hasta, ngaya pnyukat ulun, yo ene low pnyukat mlekat.¹⁸ Dinding ene tnampa ngket permata yaspis; ai kota ene se ngket amas tolen, kati kasa lio. ¹⁹Ai pendasi-pendasi dinding kota ene tnako diang bmasam jnis permata. Pendasi yo tla batu yaspis, pendasi yo kduo batu nilam, pendasi yo ktolu batu mirah, pendasi yo keopat batu zamrud, ²⁰pendasi yo klimo batu unam, pendasi yo keonom batu sardis, pendasi yo kturu batu ratna cempaka, yo kewalu batu beril, yo kesie batu krisolit, yo ksepulu batu krisopas, yo kseblas batu lazuardi ai yo kduo blas batu kcubung.²¹ Ai kduo blas jawong pnyumba ene yo doko duo blas mutiara: tongku jawong pnyumba tnampa ngket erai mutiara ai boyan-boyan kota ene ngket amas tolen kati kasa lio. ²²Ai aku belo di kito Bait Suci mbo lang ne; koe Allah, Tuhan Yo Paling Kuasa, ene doko Bait Suci iyo, ktine low Anak Domba ene.²³ Ai kota ene belo perlu mato olo ai bulan nte ngwala iyo, koe kmulia Allah ngwala ai Anak Domba ene doko lampu iyo. ²⁴ Ai bangsa-bangsa anta malan lang pa iyo ai raja-raja mbo dnia moit pengkeo dero epo iyo; ²⁵ai jawong-jawong pnyumba iyo belo anta di tnokom des molo, koe malom belo anta keo oli mbo lane;²⁶ ai pengkeo ai ormat bangsa-bangsa anta noit epo iyo. ²⁷Tapi belo anta sumba epo lang ne ise-ise yo rmis roma, ktine low ulun yo ngenjoun yo triaw ktine low pnampa eta, tapi puluun dero yo karan iyo tnulis mbo lang kitab bolum Anak Domba ene.

Chapter 22

¹Sundok ene io nutui epo aku lowak danum nte bolum. Lowak ene lio ngrmpiat kati intan ai smalir ngket pnunge Allah ai pnunge Anak Domba ene, ²ela tenga-tenga boyan mbo kota ene. Ela isan lowak ene, ela mpai-mpai lowak ene keo tonga kayu nte bolum yo kbua duoblas derang, tongku bulan sindai; Ai daon kayu ene pnakai nte mkale bangsa-bangsa.³ Jadi belo keo oli pengkono pengkna koe pator sumpah. Pnunge Allah ai pnunge Anak Domba ene anta keo mbo lang ne ai batak-batak-Iyo anta sembayang epo-Iyo, ⁴ ai dero anta kito wae-Iyo, ai karan-Iyo anta tnulis mbo dai dero. ⁵ Ai malom belo anta keo oli mbo lane, ai dero belo di koyoh makai pa lampu ai pa mato olo, koe Tuhan Allah anta jadi pa epo dero, ai dero anta mrenta kati raja sampe turai-turai.⁶ Laju Io ngulek epo aku: "Pmensara-pmensara endo montuk ai beta, ai Tuhan, Allah yo mie roh epo nabi-nabi, sundok nyuyu mlekat-mlekat-Iyo nte nutuy epo batak-batak-Iyo ise yo arus duni terjadi." ⁷"Beta-beta yo Aku duni ulet. Ego beta ka doko ulun yo ngaya pmensara-pmensara pmere kitab endo!"⁸ Jadi aku, Yohanes, aku ka doko yo sundok kringo ai kito eka-eka ene. Ai des sundok aku kringo ai kito ene, aku nyongkop ela onon botis mlekat, yo sundok mkelak eka-eka ene epo aku, nte nyembah iyo. ⁹Tapi io ngulek epo aku: "Nang ktine gawi! Aku endo batak, sama kati iko ai erai buntung-erai butung ko, nabi-nabi ai eka-eka dero yo ngaya eka pmensara kitab endo. Sembah ka Allah!"¹⁰ Laju io ngulek epo aku: "Nang ngemetrai pmensara-pmensara pmere ngket kitab endo, koe des iyo duni aut. ¹¹Ise-ise ulun yo gawi gata dat, koe ka io dor gawi gata triaw; ise-ise ulun yo rmis mrota, koe ka io dor rmis mrota; ai ise-ise ulun yo bolum beta, koe ka io dor keo gawi gata yo beta; ise-ise ulun yo kudus, koe ka io dor mkudus io se!"¹² "Beta-beta iyo Aku duni ulet ai Aku moit upa-Ku nte males epo tongku ulun sengkono diang gawi gata iyo. ¹³Aku endo doko Alfa ai Omega, Yo Tla ai Yo Sori tingen, Yo Tla ai Yo Pngabis."¹⁴ Ego beta ka doko dero yo npas jubah iyo. Dero anta kuli ngempun tobnga-tonga kayu nte bolum ene ai sumba tete jawong-jawong pagar epo lang kota ene. ¹⁵Tapi koko-koko ai tukang-tukang ulun roa atok lmu, ulun-ulun lonte, ulun-ulun paro pate, nyembah-nyembah berhala ai tongku ulun yo gawal nampa eta ai yo ngenjouniyo, nongos ela baling.¹⁶ "Aku, Yesus, sundok nyemuyu mlekat-Ku nte mie pnyurah nau umbang eka-eka endo epo iko nte jmaat-jmaat. Aku doko suli, yo ene upus Daud, bintong timur yo trang beta."¹⁷ Roh ai pnganten bawe ene ngulek: "Mendo ka!" Ai ise-ise yo kringo iyo, moko io ngulek: "Mendo!" Ai ise-ise yo krengan, moko io ulet, ai ise-iase yo kakan, moko io ngalek danum nte bolum diang dnie tingen-tingen!¹⁸ Aku bsara epo tongku ulun yo kringo pmensara-pmensara pmere ngket kitab endo: "Ena keo ulun yo nambah ise-ise epo pmensara-pmensara endo, koe ene Allah anta nambah pengkono pengkna epo io yo tnulis lang kitab endo. ¹⁹Ai ena keo ulun mkurang ise-ise ngket pmensara-pmensara ngket kitab pmere endo, koe ene Allah anta ngalek mpun iyo ngket kayu nte bolum ai ngket kota kudus, kati yo tnulis lang kitab endo."²⁰ Io yo mie pnyurah nau umbang eka-eka endo, bfirman: "Ooh, Aku duni ulet!" Amin, ulet ka, Tuhan Yesus! ²¹Kasih karunia Tuhan Yesus sama-sama diang ikam eka-eka! Amin.